H. SIENKIEWICZ 


CARTEA ROMÂNEASCĂ 


Coperta de C. Guluţă 


HENRYK SIENKIEWICZ 
WYBOR PISM 

Potop — Tom I 

Panstwowy Instytut Wydawniczy 
Warszawa, 1955 


HENRYK SIENKIEWICZ 


POTOPUL 


Roman 


Traducere, prefaţă şi notă 
de 
STAN VELEA 


CUPRINS 


PREFAȚA ai A Aa Pete i aL acu ee Pal Aura Ia TA 2 
NOTA ASUPRA EDIŢIEI... eee neoane 13 
INTRODUCERE: ei ci oa all a aa aa a aeeie AEA, 19 
Capitolul LS As Aaa ra a Rea ase ee eat ea ema 28 
Capitolul I iei cau e 90 IAMA oa d ae Do fa aa ala 46 
Capitolul TE. o irc aan e ee ae otto oa alo ao tea 53 
Capitolul IV: E at tocat ale CRUD e) ala OPUN oa aa ana adere 65 
Capitolul: Vii Aaaa a 3 00 enne A a et eta aa a 83 
Capitolul VL Ai a le 200 Coat a acne E USA lei te eo 102 
Capitolul VILA ti 0 ral e A e SNA VA ra ea a 113 
Capitolul VIILE ee al Ta 07 a aa ca da Ma AC 140 
Capitolul IN- p ie ea I ae eee a A aen e r Up SA 160 
Capitolul Xa arate or 00 a ol leu 3 a a Oa dai el litera 169 
Capitolul XI 0 Sa lee a oda Meu AV ua ele 0 Erei ea 211 
Capitolul XII ee la 3 2000 CNO a az E ie e botu 225 
Capitolul XII a iza E aaa A al catei aa 262 
Capitolul XIV: a 0 ae a a DOUA TE e cae aaa ae aa aa 293 
Capitolu XV i A aa Dal ere e a i ee odă e me a 306 
Capitolul XVI E ie 20 0 Rat DATE LOU ACR da etil pa 317 
Capitolul XVII: ei ie E e e Dat dee a AR OT 300 a teal 326 
Capitolul XVI e a era ae ec 100 Dute a ae saca load art 361 
Capitolul r XA n oi Dc 0 AU a 00 oc aie A da ceata 372 
Capitolu XAA a ao DI oale acea cu Ac ea atolul NA ea 383 
Capitolul XXL: e Si Sue pad aria AN a) a aria 403 
Capitolul XXII ae eaa ac a a IUNI catei See reali AN 412 
Capitolul XXIII tc e a aie ata e e E i acd a eul 425 
Capitolul XXIV A E deae paneer ei aaa a eat 438 
Capitolul XA V 0 ca iei aa atei e elice a 0 a sa a o aaa 447 
Capitolul XXV aaa aaa e det oona AAR 480 


PREFAŢĂ 


În ierarhia universală a scriitorilor de romane 
istorice, Henryk Sienkiewicz ocupă incontestabil 
unul din locurile de frunte. Socotit maestru al 
genului în ţara sa, cărţile marelui clasic polonez, în 
raport cu ale altor conaţionali, au cunoscut cea mai 
mare răspândire în lume prin traduceri numeroase. 
Recunoştinţa unanimă şi consideraţia de care se 
bucură în memoria afectivă a poporului său au fost 
consfinţite valoric şi de acordarea Premiului Nobel în 
1905 pentru capodopera Quo vadis — strălucită 
evocare a Cetăţii Eterne în timpul împăratului Nero. 
Deşi cele mai multe din operele de glorie se pot 
înscrie perfect între graniţele romanului de „capă şi 
spadă”, faţă de W. Scott sau Al. Dumas, de pildă, 
care i-au transmis destule similitudini de meşteşug şi 
fabulaţie, Sienkiewicz aduce accente în plus, 
închegându-şi intenţional naraţiunile istorice în 
perspectiva idealului de integritate naţională. 
Finalitatea expresă a trilogiei istorice a fost aceea de 
a „îimbărbăta inimile”, reclădind într-un moment de 
restrişte încrederea contemporanilor într-un viitor 
însorit. Eroii tripticului Prin foc şi sabie, Potopul şi 
Pan Wołodyjowski, chiar şi aceia plăsmuiţi de o 
ficţiune înclinată spre colosalul gesticular de factură 
romantică, au rădăcini temeinic înfipte în trecutul de 
slavă al Poloniei medievale. Luptători vajnici, 
atingând aproape perfecțiunea pe direcţia tipului pe 
care îl înfăţişează — Skrzetuski aduce aminte de 
virtuțile vechilor romani, Wołodyjowski n-are egal în 

cutezanţei şi vitejiei, pe Zagłoba nu-l întrece nimeni 
în isteţime. Podbipięta şi Roch Kowalski reprezintă 
apoteoze ale forţei fizice etc. — sunt gata să-şi 
jertfească oricând viaţa pentru a lăsa vlăstarelor 
viitoare moştenirea întregită cu sudoarea şi sângele 
lor. Figuri proeminente, asemănătoare în unele 
privinţe cu eroii epopeilor homerice, personajele 
trilogiei şi-au împlinit cu  prisosinţă menirea 
generaţii de-a rândul, exaltând dragostea de neam şi 
renăscând  nădejdile  compatrioţilor în lupta 
necurmată pentru neatârnarea Poloniei. 

Dacă prima parte a trilogiei, Prin foc şi sabie, pe 
lângă admirația cuvenită, datorită structurii 
romaneşti mai strânse şi mai bine realizate ca artă, a 
fost primită şi cu unele rezerve îndreptăţite, 
privitoare la inadvertenţele existente între istoria de 
facto şi aceea înfăţişată, punând întrucâtva sub 
semnul întrebării îndeplinirea mesajului intenţional 
al operei, din acest punct de vedere, Potopul 
constituie o reuşită deplină, întâmpinată cu aplauze 
unanime. În această a doua secvenţă a trilogiei, 
adevărul istoric este scos în evidenţă cu 
scrupulozitate, atât în ceea ce priveşte atmosfera de 
ansamblu, specifică momentului respectiv, cât şi în 
elementele compoziționale de amănunt, fapt care 
conferă romanului şi o pronunţată valoare instructiv- 
documentară. În afară de câteva aspecte de 
importanţă secundară, critica nu a semnalat abateri 
de natură să împovăreze în vreun fel aprecierea 
estetică. Respectul autorului pentru concordanța 
dintre realitatea istorică şi cea artistică se datoreşte, 
e adevărat, şi observaţiilor critice numeroase 

referitoare la Prin foc şi sabie, însă, în principal, se 
explică prin posibilităţile diferite pe care i le oferea 
noua temă abordată: războiul cu năvălitorii suedezi 
în deceniul al VI-lea al secolului al XVII-lea. Cele trei 
volume ale Potopului încheagă indirect un fel de 
cronică artistică a războiului. Din această pricină 
intriga se urneşte cu oarecare greutate, naraţia 
întârziind pe alocuri în episoade lăturalnice, care 
subţiază curgerea epicului. Înlănţuirea firească a 
evenimentelor © realizează Sienkiewicz prin 
intermediul personajului principal, Andrzej Kmicic, a 
cărui evoluare se întrepătrunde organic cu aceea a 
războiului. Osatura epică începe în anul 1055, când 
suedezii, rupând acordul de la Nowy Targ, încheiat 
în 1629, invadează iară Polonia, şi se sfârşeşte prin 
pacea de la Oliwa, din 1660 cuprinzând succesele 
iniţiale ale regelui Carol Gustav, după capitularea de 
la Ujście şi trădarea familiei Radziwit, luptele de 
hărţuială de sub comanda lui Ştefan Czarniecki şi 
izgonirea cotropitorilor. Sienkiewicz,  relevând 
împrejurările istorice, subliniază cu grijă contribuţia 
salutară, ori dimpotrivă, a tuturor participanţilor, 
definindu-i magistral în raport cu atitudinea pe care 
au avut-o în cursul acestui iureş năprasnic ce i-a silit 
să opteze într-un fel, punându-le în joc averile şi 
viaţa. 

Acţiunea se petrece, prin urmare, doar la câţiva 
ani după răscoala lui Chmielnicki. Caracteristicile 
grupurilor sociale se păstrează neschimbate, cu 
deosebirea că autorul le răsfrânge în adevărata lor 
lumină. Şi în vremea regelui Jan Kazimierz, ca şi în 
aceea a fratelui său Wtadystaw al IV-lea, infatuarea 

magnaţilor face să domnească aceeaşi anarhie 
aproape absolută, care se prelungeşte în rândurile 
şleahtei. Wrzeszczowicz, un ofiţer al lui Carol 
Gustav, aprecia contrariat că „nu mai există altă ţară 
în care să fie atâta dezordine şi samavolnicie! (...) 
Regele nu guvernează, pentru că nu i se permite, iar 
Seimul nu-şi poate exercita puterea, fiind mereu 
întrerupt. Armata nu există, deoarece nimeni nu vrea 
să plătească impozitele; supunere nu există, căci 
aceasta grevează libertatea. Nu mai e dreptate, 
fiindcă n-are cine executa sentinţele pe care le calcă 
în picioare cel mai tare.” Situaţia aceasta o 
deplângea Piotr Skarga, prevestind decăderea 
Poloniei. Formal, cu toții se plecau în fața autorității 
regale şi a ierarhiei funcţiilor publice, în realitate 
însă fiecare se comporta după cum îi dicta bunul 
plac şi interesul familiei — pe care o dorea mai 
presus decât celelalte. Ajunge ca regele, faţă de care 
se manifestă solidari cât de cât, să îndrăznească a-i 
nemulţumi, ca înfumurarea să ţâşnească răzbunător 
la cel dintâi prilej.  Vicecancelarul coroanei, 
Hieronim Radziejowski, surghiunit pentru jignirea 
persoanei regale, fuge în Suedia, de unde se întoarce 
în 1665 ca sfătuitor al lui Carol Gustav în relaţiile cu 
ţara pe care acesta vroia s-o cucerească, provocând 
pagube enorme Republicii atacate prin surprindere. 
Ambiţiile lor sunt nenumărate, nimic nu li se pare 
prea mult pentru a le răsplăti „meritele”. Convinşi, 
asemeni lui Adam din frumoasa nuvelă a lui Prus, În 
lupta cu viaţa, că marile familii cu genealogii 
înrădăcinate în trecutul îndepărtat alcătuiesc albia şi 
malurile societăţii, se consideră stâlpii susţinători ai 

Poloniei. De aici până la convingerea că binele 
patriei se confundă cu acela al marilor case nobiliare 
nu este decât un pas, care a fost făcut cu uşurinţă. 
Din nefericire, fiecare aristocrat mai înstărit se 
socotea îndreptăţit să creadă că interesul lui 
primează faţă de ceilalţi, aşa că trăiau într-o 
vrăjmăşie continuă, foarte grijulii să se împiedice 
unul pe altul în urcuşul pe treptele piramidei sociale. 
Posedând moşii întinse, întreţineau pe cont propriu 
armate permanente pe care de multe ori le 
întrebuinţau în rezolvarea diferendelor cu vecinii. 
Averile lor fabuloase le întreceau adesea pe ale 
regelui care, din prudenţă, prefera, când putea, să 
nu se amestece în gâlcevile dintre ei. Erau, într-un 
cuvânt, nişte monarhi absoluţi ai ținuturilor aflate în 
stăpânirea lor, de care regele trebuia să ţină seamă, 
deoarece vrajba lor se transmitea şi supuşilor. 
Închistaţi în astfel de prejudecăţi de castă şi 
având asemenea preocupări, pe care scriitorul le 
descrie incisiv, nu este prea greu de ghicit cum vor 
acţiona aceşti  uriaşi  pigmei, care-şi acoperă 
diformităţile etice cu titluri şi ranguri strălucitoare, 
atunci când va fi vorba de apărarea patriei aflate în 
primejdie. După ce oştile polone se mobilizează cu o 
încetineală condamnabilă la Ujscie, conducătorii, 
avându-l în frunte pe voievodul de Poznań, Krzysztof 
Opaliński, total dezorientaţi şi nepricepuţi în ale 
războiului, hotărăsc capitularea după primele 
ciocniri, punând la picioarele lui Wittemberg, 
comandantul avangărzii suedeze, întreaga 
Wielkopolska. Exemplul lor, demoralizant, a fost 
urmat şi de alte ţinuturi. Atitudinea lui Opaliński, de 

care — după spusele lui Sienkiewicz — îşi bătea joc 
propriul bufon, este cu atât mai reprobabilă, cu cât, 
ca scriitor, criticase nu demult în Satire multe din 
viciile care măcinau viaţa nobilimii. Dar nu numai 
atât. În veşnică duşmănie cu voievodul de Witebsk, 
Janusz Radziwił trădează Polonia şi se aliază cu 
regele Suediei, gândind că aşa va ajunge mai repede 
la poziţia râvnită, în faţa celor apropiaţi, uneori chiar 
şi în faţa propriei conştiinţe, motivează fariseic 
alăturarea de Carol Gustav prin necesitatea 
momentului; împreună vor putea lesne scăpa de 
hărţuielile răzvrătiţilor ucraineni, iar după aceea se 
va întoarce lângă regele polon. Speranţele lui intime 
le exprimă însă vărul său, Bogusław: Republica e ca 
o bucată de postav de care trag toţi din toate părţile. 
Radziwittii nu numai că nu se vor strădui să 
împiedice ruptura primejdioasă, ci, din contră, vor 
căuta să tragă spre ei partea leului. Janusz moare 
chinuit de remuşcări tardive în clipa când castelul 
asediat cădea în mâna oştenilor lui Sapieha, 
primindu-şi răsplata  meritată pentru trădare. 
Portretul moral al lui Janusz este completat sugestiv 
de cel al vărului său Bogusław, în care se îmbină 
fineţea de manieră şi rafinamentul curteanului 
pervertit. În pasta întunecată şi greoaie, folosită 
pentru prezentarea Radziwiltilor, adevărat simbol al 
aristocrației trădătoare, autorul n-a lăsat să-i scape 
nici o lucire din idealizarea prinţului Jeremi 
Wisniowiecki din Prin foc şi sabie. 

Printre puţinii nobili rămaşi credincioşi lui Jan 
Kazimierz care au luptat efectiv contra suedezilor, 
exceptând mâna de admiratori care l-au însoţit peste 

graniţă, se numără şi voievodul de Witebsk, Sapieha, 
hatmanul Gosiewski, hatmanul de câmp Lubomirski 
şi prinţul Michał Radziwilt. Sienkiewicz nu stăruie 
prea mult asupra lor, individualităţile acestora sunt 
totuşi clar conturate, reliefând unele laturi 
sugestive: aplecare spre risipā şi petreceri, 
îngâmfare şi lipsă de duh, dar şi curaj şi generozitate 
la vreme de nevoie. Sapieha, care şi-a vândut din 
avut pentru a-şi plăti ostaşii, e cam chefliu; ziua 
luptă, şi noaptea petrece, lăsându-se surprins, cu 
pierderi mari, de două ori de atacul suedezilor. Puțin 
lipsit de duh, îl ironizează, deşi îl respectă, iscusitul 
Zagtoba. Îngâmfarea lui Lubomirski nu cunoaşte 
limite, dar e de-ajuns de mărginit la minte pentru a 
se lăsa dus de nas de acelaşi Zagłoba. Cheltuieşte 
sume fabuloase pentru fastul decorativ al primirilor 
şi al ospeţelor, în timp ce în ţara jefuită de cotropitor 
foamea îşi arată colții. 

Laudele neprecupeţite, dar şi observaţiile critice 
de rigoare ale autorului se adresează păturii sociale 
care a adus cele mai multe jertfe pentru apărarea 
patriei împilate sub călcâiul năvălitorilor: şleahta. 
Acuzată de aproape toţi scriitorii pentru 
nestatornicia ei, în momentele de răscruce, 
subliniază romancierul, aceasta a ştiut să se ridice la 
sacrificii impresionante. Potopul este, până la un 
punct, apoteoza patriotismului şleahtei, cu toate 
slăbiciunile şi calităţile ei devenite proverbiale în 
curgerea istoriei. Participarea ei la războiul cu 
suedezii este urmărită şi prin mijlocirea avatarurilor 
lui Andrzej Kmicic care serveşte drept punte de 
legătură între toate episoadele. 

În realizarea personajului, Sienkiewicz a plecat 
de la Jurnalul lui Pasek, unde există un Jakub 
Kmicic!, sau poate de la Armorialul lui Niesiecki, 
care aminteşte de un Samuel Kmicic „stegar de 
Orsza, staroste de Krasnosielo şi polcovnic viteaz”, 
amnistiat de Seimul din 18702. Ca tip literar e înrudit 
cu pomenitul Jakub Kmicic al lui Pasek, Jacek 
Soplica din Pan Tadeusz de A. Mickiewicz? şi Jozef 
Bierzynski din Anunciata  (Annuncjata) lui Z. 
Kaczkowski. Devenirea lui Andrzej Kmicic se 
săvârşeşte în trei trepte biografice. După ce multă 
vreme  hărţuise cu succes pe răsculații lui 
Chowafnski, stegarul din Orsza se întoarce la Lubicz 
şi îşi cunoaşte logodnica orfană, care-i fusese 
promisă prin testament, de un prieten al tatălui său. 
Sânge clocotitor, asprit de greutăţile luptei, se 
sfădeşte în curând cu toată şleahta din împrejurimi. 
Ca pedeapsă pentru companionii ucişi din vina 
acestora, arde aşezările Butrymilor şi scapă de 
răzbunarea lor numai cu ajutorul Olenei, care nu mai 
vrea să ştie de el, deşi îl îndrăgise. Altă dată, pentru 
a salva viaţa unui tovarăş de campanie, îşi va 
îngenunchea mândria în faţa celui mai înverşunat 
duşman al său: Bogusław Radziwił. Nu după mult 
timp, năimeşte o ceată de cazaci şi o răpeşte pe 


1 J. Krzyżanowski, Pasek şi Sienkiewicz, în vol. În cercul marilor 
realişti (W krgy wielkich realistow), Cracovia, 1962, p. 149 — 152. 

? J. Kleiner, „Potopul“ de H. Sienkiewicz, în vol. Trilogia lui W. 
Sienkiewicz — studii, schiţe, polemici (Trylogia H. Sienkiewicza — 
studia, szkice, polemiki), Varşovia, 1962, p. 485. 

3 S. Pigon, Pe drumurile și cărările culturii populare. Schițe (Na 
drogach i manowcach kultury ludowej. Szkice), Lwów, 1939, p. 24. 

+ P, Chmielowski, H. Sienkiewicz în interpretare critică (H. 
Sienkiewicz w oswiet leniu krytycznym), Lwów, 1901, p. 109. 

Olena, dar satele învecinate îl ajung şi Wotodyjowski 
îl răneşte în duel. 

Tot acesta, după ce Kmicic se înzdrăveneşte, îl 
pune în slujba lui Janusz Radziwilt care, luându-l sub 
ocrotirea lui, îl împuterniceşte să recruteze un pâlc 
de oaste, pe care să-l conducă la fortăreaţa din 
Kiejdany, pe atunci reşedinţa prinţului. 

Aşa începe a doua etapă în viaţa lui Andrzej. 
Scurt timp după ce Janusz îl pune să jure că nu-l va 
părăsi în nici o împrejurare, ajunge omul lui de 
nădejde şi-l slujeşte cu credinţă chiar după ce acesta 
se alătură suedezilor. Luptător strălucit pe câmpul 
de bătaie, dar diplomat mediocru, Kmicic se lasă 
lesne convins de argumentele vânzării, pe care 
Janusz i le înfăţişează drept singura posibilitate de 
salvare a Poloniei din situaţia creată. Este motivul 
pentru care nu pregetă o clipă să măcelărească 
regimentele care cereau eliberarea comandanților 
arestaţi fiindcă refuzau să-l mai servească pe Janusz, 
de când aflaseră de trădarea lui. Nu-l abat din drum 
nici  rugăminţile şi nici amenințările  Olenei. 
Îndeplineşte  orbeşte misiuni importante şi 
periculoase, până la întâlnirea cu Bogusław care, 
crezându-l vândut cu trup şi suflet vărului său, îi 
dezvăluie cu cinism adevăratele intenţii ale familiei 
Radziwilt. 

Acest moment marchează a treia şi ultima 
cotitură. Revelația, dureroasă, îi descoperă 
monstruozitatea crimelor făptuite împotriva patriei, 
a logodnicei şi a prietenilor, născându-i o reacţie 
puternică, ce-l aruncă fulgerător în extrema opusă. 
Timpul rătăcirilor a trecut; înţelege clar că nu mai 

are de ales decât între două alternative: să se 
sinucidă, plătind cu jertfa supremă tot răul făcut, sau 
să caute să-l îndrepte prin merite patriotice. Optează 
pentru a doua cale, hotărându-se să-şi câştige, sub 
alt nume, Babinicz, o faimă care să producă uitarea 
lui Kmicic. Într-adevăr, faptele misteriosului Babinicz 
vor uimi întreaga Republică; nu se mărturisise decât 
priorului mânăstirii de la Czestochowa, regelui şi 
voievodului de Witebsk, şi asta numai pentru că, 
necunoscându-l nimeni, sugestiile lui erau privite cu 
justificată suspiciune.  Avertizează regimentele 
credincioase regelui să se unească fiindcă vor fi 
atacate de Janusz, are rolul principal în apărarea 
mânăstirii Jasna Gora, care a schimbat mersul 
războiului, salvează pe regele ameninţat într-o 
ambuscadă cu suedezii, apoi, în fruntea unui ciambul 
de tătari struniţi cu agerime, pustieşte ţinuturile 
prusiene de lângă graniţă şi participă, sub comanda 
hatmanilor Sapieha, Gosiewski şi Czarniecki, la 
luptele contra lui Bogusław şi a suedezilor, până la 
alungarea acestora. Rănit grav în lupta cu ungurii de 
la Magier6w, Kmicic-Babinicz e adus la Lubicz, unde, 
după ce se însănătoşeşte, primeşte răsplata pentru 
toate suferinţele sale: preotul citeşte din amvon 
ordonanța regelui care, enunţându-i vitejiile, îl ierta 
pentru tot şi-l numea staroste de Upita. Hotărârea 
monarhului determină şi rezolvarea favorabilă a 
intenţiilor matrimoniale. Tutorii fetei îl iartă şi ei, şi 
romanul se încheie cu căsătoria în perspectivă 
apropiată a eroului. 

Aceasta este, în câteva cuvinte, istoria 
personajului principal al  Potopului, care se 

suprapune în linii mari aceleia a şleahtei. 

Obişnuită să urmeze politica unui magnat sau 
altul, când aceştia îi înşeală aşteptările, şleahta este, 
cel puţin pentru un timp, incapabilă de o atitudine 
unitară pe care s-o transpună în acţiuni consecvente. 
Dar când toată ţara geme sub stăpânirea lui Carol 
Gustav, este de ajuns asediul neizbutit al Jasnei Gora 
pentru a scutura din ameţeală şleahticii de 
pretutindeni. Dezorientaţii, fricoşii şi resemnaţii de 
ieri se transformă miraculos în luptători vajnici, a 
căror dârzenie uimeşte pe vrăjmaşul învăţat să 
obţină totul fără luptă. Pâlcuri întregi grăbesc spre 
locurile de adunare, regimentele se formează peste 
noapte şi se instruiesc pe câmpul de luptă. Până şi 
corpurile de oaste care trecuseră la început de 
partea suedezilor întorc armele împotriva lor. În 
această atmosferă încinsă de pericole, meritele sunt 
repede recunoscute, oamenii avansând rapid în 
posturile cuvenite. Succesele  repurtate de 
Czarniecki îl impun ca pe cel mai talentat dintre 
hatmani, încât până şi un magnat ca Lubomirski îi 
acceptă superioritatea. Dacă pe Wisniowiecki sau pe 
Chmielnicki nu-i vedem exercitându-şi funcţiile în 
viforul luptelor, pe Czarniecki îl urmărim de multe 
ori conducându-şi regimentele, unul după altul, în 
mijlocul  încăierării. Sub asemenea comandanţi, 
şleahta săvârşeşte  înălţătoare fapte eroice, 
răscumpărându-şi cu prețul sângelui panica inițială. 
Trei  „muschetari”: Wołodyjowski, Skrzetuski şi 
Zagłoba, din cei patru, sunt transportați şi în 
Potopul, unde locul lui Podbipięta este luat de firavul 
la minte, dar vânjosul Roch Kowalski. Grupului, care 

acţionează într-un plan apropiat de cel principal, i se 
adaugă uneori Kmicic-Babinicz. 

Angrenate într-o narațiune ce realizează 
densitatea factologică a thriller-ului, personajele, 
deşi numeroase, se detaşează cu limpezime. Cele 
cunoscute, Wołodyjowski, Skrzetuski şi Zagłoba, 
evoluează pe liniile portretistice trasate viguros încă 
în Prin foc şi sabie, fără a înregistra modificări 
spectaculoase. În schimb, Kmicic parcurge o 
traiectorie de-a dreptul impresionantă, presărată din 
belşug cu poticniri trudnice şi smulgeri dureroase, 
de la nelegiuitul samavolnic, blestemat de toţi, şi 
trădătorul de ţară, până la patriotul înflăcărat, ale 
cărui jertfă de sine şi vitejie sunt cu drept cuvânt 
pilduitoare. Avatarurile lui caracterologice de la o 
extremă la cealaltă constituie parcă un răspuns la 
criticile aduse  linearităţii deconcertante a lui 
Skrzetuski, eroul de la ZbarazZ. În acest sens, Kmicic 
e umanizat stăruitor; episodica bogată şi relaţiile 
multiple cu celelalte personaje îi oferă din plin 
posibilitatea să manifeste slăbiciuni grave pe care, 
evident, va trebui să şi le învingă în cele din urmă 
pentru a corespunde finalităţii mobilizatoare a 
romanului. Dar, dacă individualităţile principale şi 
cele de contact imediat sunt reliefate cu pregnanţă, 
în unele cazuri, foarte puţine la număr — Stanistaw, 
vărul lui Jan Skrzetuski, spre exemplu — autorul 
vădeşte ezitări lesne sesizabile. Sortit la început să 
aibă o participare substanţială la acţiune, după 
episodul capitulării de la Ujscie este purtat facil 
multă vreme ca o umbră a celor trei prieteni, în cele 
din urmă pierzându-se pe drum. 

Ceea ce uneşte toate aceste personaje în 
perspectiva ideaţiei cărţii sunt cunoscutele însuşiri 
ale cavalerilor. Cu toate slăbiciunile şi ingenuităţile 
câteodată aproape neverosimile, toţi îşi iubesc ţara 
cu ardoare şi au un puternic simţ al datoriei. Până şi 
credinţa, pe care Sienkiewicz pedalează atât de 
insistent, semnifică în concepţia scriitorului un 
element esenţial în epoca respectivă de unitate şi 
continuitate a neamului, a Poloniei. Având suporturi 
atât de prestigioase, conflictele, oricât de dramatice, 
se vor rezolva, nici nu se putea altfel, numai în 
favoarea libertăţii naționale, deci a datoriei 
patriotice. 

Cu toate că tăvălugul războiului se rostogoleşte 
pustiitor de la un capăt la altul al Potopului, 
antrenând mase mari de potrivnici şi dezlănţuind 
energii uriaşe, ca în orice roman de „capă şi spadă,” 
nu vor lipsi nici aici tipurile feminine, adevărate flori 
rare ce răspândesc arome indicibile peste asprimea 
vremurilor şi a oamenilor. Întrucât Anusia 
Borzobohata are un rol totuşi complementar şi 
tipologic, îşi continuă neschimbată existența din Prin 
foc şi sabie, iar tomnatica jupâniţă Kulwiec şi altele 
împlinesc mai mult rosturi decorative, singurul 
personaj feminin, e drept, impus în registrul 
principal, rămâne Oleńka Billewicz. Spre deosebire 
de Helena Kurcewicz, al cărei rol se restrângea în 
prima parte a trilogiei la calitatea de victimă a 
împrejurărilor şi a cupidităţii rudelor, prilejuind la 
modul mai mult pasiv demonstrarea incoruptibilităţii 
şi a  statormniciei lui Skrzetuski şi în latura 
sentimentală, Olenka va avea o importanţă mult mai 

mare în desfăşurarea episoadelor. Înzestrată de 
autor cu aceleaşi însuşiri femeieşti, disponibilitate 
nelimitată,  neprihănire şi gingăşie în iubire, 
partenera lui Kmicic vădeşte şi o fermitate de 
caracter şi voinţă pe măsura gravităţii abaterilor 
acestuia. Alegând fără şovăială întotdeauna răul de 
bine şi plasându-se fără excepţie pe direcţia 
termenului din urmă, moraliceşte Billewiczowna este 
un fel de Skrzetuski feminin. Condamnă de la 
început fără rezerve samavolniciile şi trădarea lui 
Kmicic, vrând să renunţe la el, deşi îl iubea, şi să 
intre la mânăstire; nici propunerile ademenitoare ale 
prinţului Bogusław nu-i vor clinti hotărârea. 
Credincioasă regelui şi intereselor Republicii. 
Oleńka este una din pârghiile care decid îndreptarea 
lui Kmicic, prin urmare, direct sau mijlocit, şi 
contribuția lui salutară la desfăşurarea rāzboiului. 
Iată de ce unirea lor în final, după atâtea încercări 
palpitante, mulţumeşte inimile simțitoare ale 
cititorilor, mai totdeauna dornici să vadă răsplătirea 
virtuții şi a suferințelor printr-un sfârşit fericit. 
Potopul, ca şi celelalte două părţi ale trilogiei, 
solicită atenţia nu numai prin calităţile intrinseci ale 
fabulei. Epicul cu desfăşurări precipitate şi dese 
momente de „suspense” este turnat într-o expunere 
lejeră în care dialogul îşi „dispută întâietatea cu 
naraţiunea, descrierea propriu-zisă fiind folosită 
doar în fragmentele expozitiv-informative şi în scopul 
fixării cadrului spaţio-temporal. În volumele întâi şi 
trei domină naraţiunea, iar în al doilea pe primul loc 
se impune dialogul care preia, în parte, funcţiile 
celorlalte modalităţi de expunere. Cursivitatea 

relatării alerte este favorizată şi de stilul cu 
subliniate valori de oralitate. Povestirea la persoana 
a treia, ca în orice roman istoric tradiţional, nu se 
împotmoleşte în vocabule şi formulări arhaizante 
sau, dimpotrivă, în neologisme livreşti. Curge cu 
limpezimi de stil clasic, pigmentată intens cu 
exclamaţii şi superlativi menite să întărească 
impresia de grandios în mişcare, de neobişnuit — 
trăsătură care îl apropie şi pe acest plan de 
romantism. Expresiile latineşti împrumută şi ele un 
aer puţin sărbătoresc şi entuziast expunerii, 
accentuând şi mai mult sprinteneala naraţiei şi 
contribuind în mare măsură la evocarea secolului al 
XVII-lea printr-o vorbire împănată de sentinţe 
înțelepte din antichitate, specifică unei ţări slave cu 
mare apetit pentru cultura latină. 

STAN VELEA 

NOTA ASUPRA EDIŢIEI 


Odată cu tălmăcirea de faţă, trilogia lui H. 
Sienkiewicz se află pentru prima dată la îndemâna 
cititorului român sub semnătura aceluiaşi 
traducător; prima parte, Prin foc şi sabie, şi ultima, 
Pan Wotodyjowski, au apărut în 1973 şi respectiv 
1974. Ne gândim, fireşte, la transpuneri integrale 
făcute după originalul polonez. Singura încercare în 
acest sens, mai veche, datează din primii ani ai 
războiului, 1940—1942, aparţinând intrepridului Al. 
lacobescu”. Versiunea românească nu respectă însă 
nici una dintre exigenţele formulate. Nici unul dintre 
elementele tripticului istoric nu porneşte direct de la 
textul sienkiewiczian, în toate cazurile traducătorul 
folosind ediţii franţuzeşti. În acest fel, distanţarea 
firească dintre original şi tălmăcire se dublează; 
îndeosebi stilistic, dar nu o dată şi semantic. Pe de 
altă parte, după cum arată şi numărul volumelor şi al 
paginilor, de fiecare dată avem de-a face cu texte 
prescurtate sui generis, care deformează abuziv 
textul, în multe locuri făcându-l de nerecunoscut. 
lată de ce, în anii noştri, când se investesc eforturi 
stăruitoare pentru popularizarea literaturii 
universale în veşmânt lexical românesc, a fost 
necesară reluarea, printre altele, şi a trilogiei lui 


5 H. Sienkiewicz, Prin foc şi sabie. Roman. Trad. de Al. 
Iacobescu, Bucureşti, 1940, 556 p.; H. Sienkiewicz, Potopul, Roman, 
trad. de Al. Ilacobescu, Bucureşti, 1941, 557 p.; H. Sienkiewicz, Pan 
Wołodyjowski, Roman, Trad. de Al. Ilacobescu, Bucureşti, 1942, 340 p. 

Sienkiewicz, în dorinţa lăudabilă de a se realiza o 
tălmăcire de ţinută, pe cât mai apropiată cu putinţă 
de coordonatele stilistice şi de fabulaţie ale 
originalului. 

Publicarea în româneşte a Potopului în 1969 şi a 
celorlalte două părţi în 1973 şi 1974 părea să 
îndeplinească aceste deziderate; în toate trei 
cazurile, traducerea pleca de la originalul în limba 
polonă şi nu prezenta contracţii cantitative de natură 
să modifice curgerea naraţiunii. Pentru reuşita 
deplină, cel puţin intenţional, a transpunerii trilogiei 
în limba română se mai cerea respectată cel puţin 
încă o condiţie, deloc minoră: păstrarea unităţii 
stilistice în toate părţile alcătuitoare, altfel spus, 
aplicarea aceloraşi criterii de ordin subiectiv în 
rezolvarea atâtor situaţii dificile, formal şi semantic, 
proprii textului iniţial. Or, sub acest raport, între 
Potopul, pe de o parte, şi Prin foc şi sabie şi Pan 
Wołodyjowski, pe de altă parte, există deosebiri 
lesne sesizabile la o lectură în paralel, fiecare din cei 
doi traducători insinuându-şi volens nolens datele 
propriei personalități nu numai în expresia 
lingvistică; diferenţele sunt şi mai evidente dacă se 
compară atent ultimele două tălmăciri ale Potopului, 
aceea a Olgăi ZaicikS şi a subsemnatului. Sunt 
motive hotărâtoare care întemeiază apariția 
transpunerii prezente. Altminteri, fiind vorba în fond 
de o singură operă literară, lectorul ar pune 
nepotrivirile de fluență între părţile constitutive pe 
seama autorului; judecata de valoare ar fi astfel 


5 Henryk Sienkiewicz, Potopul. Traducere, prefaţă şi note de 
Olga Zaicik, vol. I—V, col. „Biblioteca pentru toţi”, Bucureşti, 1969. 

alterată şi nedreaptă. 

În această a patra ediţie a Potopului în 
româneşte, dacă luăm în consideraţie şi retipărirea 
fără nici o schimbare a versiunii lui Al. lacobescu din 
1942, am respectat aceleaşi principii de traducere ca 
şi în Prin foc şi sabie şi Pan Wołodyjowski. 
Sienkiewicz îşi comunică fabulaţia fără derutante 
căutări formale, într-o relatare de tot simplă, directă, 
economicoasă, proprie povestirii orale; aşezându-şi 
parcă  auditorii în jurul unui foc, naratorul 
omniscient istoriseşte fără arabescuri digresive 
isprăvile personajelor.  Parcimonia mijloacelor 
stilistice se impune atenţiei mai ales în consumarea 
replicilor dialogului, de foarte multe ori legate între 
ele prin intervenţii cât mai scurte cu putinţă de felul: 
auzind (văzând) acestea, la acestea, iar (şi) Kmicic 
etc. Sau în zgârcenia descrierilor de natură, ale 
căror rosturi sunt reduse cel mai adesea la fixarea 
cadrului temporal şi spaţial. 

Având în vedere valenţele de oralitate, care ni 
se par fundamentale pentru scrisul marelui clasic 
polonez, pentru trilogia istorică îndeosebi, ne-am 
străduit să păstrăm aceste trăsături distinctive şi în 
transpunerea românească. În consecinţă, am căutat 
să nu literaturizăm textul în nici un fel, să nu-l 
înfrumuseţăm după ureche, colorându-l cu vocabule 
dintr-un dialect anume sau cu formulări 
caracteristice cutărui scriitor de prestigiu. Din 
dorinţa de a ştirbi cât mai puţin imaginea 
originalului — o transpunere perfectă, ideală, nu e 
cu putinţă — am operat modificări doar în cazurile 
când unele inconsecvenţe din textul polonez ar fi 

putut fi receptate ca neglijenţe de traducere. Spre 
exemplu, în volumul al doilea, vorbind despre sine, 
regele foloseşte de foarte multe ori pluralul noi, dar 
câteodată şi singularul eu, fără ca schimbarea să se 
întemeieze pe împrejurări speciale şi să ţintească 
efecte stilistice, de aceea am unificat peste tot noi. 
De asemenea, pentru evitarea oricărei confuzii, în 
loc de văr, frate şi nepot — e vorba de înrudirea 
dintre Bogusław şi Janusz Radziwilt — am păstrat 
numai văr. Asemenea situaţii sunt însă foarte puţine. 
Tot aşa am procedat şi atunci când am socotit că 
redarea exactă în româneşte a cutărui cuvânt sau 
expresie ar fi păgubit prin adăugarea unei nuanţe 
semantice străine originalului. Astfel, pentru a 
elimina accentul peiorativ conţinut de forma 
românească şleahtă, care ar fi tradus-o pe cea 
poloneză szlachta. de cele mai multe ori am preferat 
forma șleahtici ş.a.m.d. 

În ceea ce priveşte tonalitatea generală a 
stilului, şi în traducerea Potopului am intenţionat să 
păstrăm coordonatele lingvistice ale originalului, 
îmbinând adică în chip echilibrat folosirea 
neologismelor şi a arhaismelor în aşa fel încât, 
neexagerând în nici o direcţie, să realizăm un text 
care să nu şocheze sensibilitatea cititorului 
contemporan şi în acelaşi timp să fie adecvat epocii 
pe care o reînvie. Cu toate acestea, după câte ne 
dăm seama, şi de astă dată — în Prin foc şi sabie şi 
Pan Wołodyjowski s-a întâmplat la fel — tălmăcirea 
românească prezintă o tentă uşor arhaică, ceva mai 
pronunţată decât în textul lui Sienkiewicz. Deşi 
cititorul de la noi n-are cum să recepteze această 

nepotrivire, mai ales că asemenea timbru nu e deloc 
nepotrivit cu vremea în care se petrece acţiunea, ea 
se datorează în primul rând unei situaţii obiective 
care priveşte vocabularul celor două limbi. În 
traducerea terminologiei militare (grade sau unităţi) 
şi a celei administrative (titluri şi funcţii nobiliare) 
am optat fireşte pentru echivalente mai vechi, 
adesea de origine slavă, care au existat cândva şi în 
realităţile şi lexicul românesc. În limba română însă 
termeni precum vagmistru, rotmistru, polcovnic, 
polc, steag, roată sau voievod, staroste, stolnic ş.a. 
au fost înlocuiţi cu alţii mai noi: sergent, căpitan, 
colonel, regiment, companie etc., formele vechi fiind 
împinse de multa vreme la periferia limbajului şi 
simţite de lectorul din anii noştri ca nişte arhaisme. 
În limba polonă, în schimb, ele se păstrează în uz şi 
astăzi, nefiind receptate ca învechite. E adevărat că 
în unele cazuri au pătruns şi corespondente mai noi, 
de formaţie străină, care se întrebuinţează în paralel 
cu cele mai vechi: regiment şi polc, de pildă. În alte 
situaţii, paralelismul se explică prin coexistenţa 
ambilor termeni în realitatea secolului al XVII-lea, în 
special în ţinuturile de răsărit: prinț şi cneaz. În 
destule cazuri însă Sienkiewicz stăruie în folosirea 
denumirilor intrate şi statornicite în limbă ulterior: 
în acest sens o frecvenţă mai mare au titlurile şi 
funcţiile de la curte: castelan, cancelar, vicecancelar, 
şambelan ş.a. 

Inconsecvenţele de această natură transpar 
deliberat şi în tălmăcirea noastră cu deosebirea că 
uneori, datorită caracterelor diferenţiale ale celor 
două limbi, am renunţat la unele dualităţi lexicale, 

cum ar fi aceea pomenită: polc — regiment, 
generalizând-o pe cea dintâi. Din motive similare n- 
am folosit niciodată cuvântul ofițer, înlocuindu-l cu 
căpetenie, gradul personajului respectiv, sau 
omițându-l pur şi simplu, deşi, nu o dată, cu 
dificultăţi apreciabile. Exemplele amintite, regiment 
şi ofițer, ni s-au părut că ar contrasta prea mult cu 
celelalte forme mai vechi, iar pe de altă parte, 
folosirea lor frecventă ar fi dăunat unităţii stilistice, 
înclinând balanţa în favoarea neologismelor. 

În redarea numelor proprii ne-am călăuzit şi aici 
după aceleaşi criterii ca şi în celelalte două părţi ale 
trilogiei. În principiu am retranscris cu stricteţe 
grafia originală: Andrzej Kmicic, Jan Skrzetuski, 
Jeremi Wisniowiecki etc., respectând această regulă 
chiar atunci când era vorba de litere care nu există 
în limba română: Wołodyjowski, teczyca, Piątek, 
Wasosza ş.a. Foarte puţine nume geografice, care n- 
au intrat masiv în circulaţia universală cu scrierea 
poloneză, au fost traduse; în cele mai multe cazuri 
acestea exprimă şi acum semnificaţia şi parfumul 
cuvintelor care le-au dat naştere: Câmpiile Sălbatice, 
Oraşul Vechi şi Oraşul Nou pentru Dzikie Pola, Stare 
Miasto şi Nowe Miasto, care n-ar fi spus nimic 
cititorului român. În alte situaţii, transcrierea 
originală ar fi condus la repetiţii de sens 
stingheritoare pentru cunoscătorii celor două limbi: 
Codrul Białowieska în loc de Puszcza Białowieska; în 
limba polonă puszcza = codru, pădure. În sfârşit, tot 
în categoria excepțiilor se încadrează şi o serie de 
nume proprii: de ţări (Suedia, Franţa), localităţi 
(Varşovia, Cracovia, Paris), râuri (Nistru, Siret, Bug) 

şi persoane (Carol Gustav, Maria Ludovica ş.a.), care 
şi-au păstrat formele cunoscute demult în limba 
română, cele poloneze părând mult mai greoaie şi 
din cauza scrierii nefonetice (Szwecja, Francja, 
Warszawa, Kraków, Paryż, Dniestr, Boh, Seret, Karol 
Gustaw, Maria Ludwika ş.a.). Având în vedere 
greutăţile de pronunție, dăm câteva indicații care să 


uşureze citirea: a = ol (o nazal); e = eh (e nazal); c 
S S A (VA ob eo 1) a e tele o ia că E= E [o] 2 A, Acta 
OU S7, SI, SASE). 

De asemenea, un tratament diferenţial au avut 
în româneşte cuvântul pan şi derivatele lui pani şi 
panna. Putând fi tradus prin domn, respectiv doamnă 
şi domnişoară, stăpân sau boier, substantivul arată 
în fapt, cel puţin în punctul de plecare şi mult după 
aceea, originea nobiliară, apartenenţa la starea 
privilegiată a şleahticilor. În ceea ce ne priveşte, am 
preferat şi în Potopul formele mai vechi: jupân, 
jupâneasă şi jupâniţă, mai fertile în sugestii 
semantice care să consune cu atmosfera vremurilor 
evocate. De foarte puţine ori am întrebuințat 
corespondentul boier, mai ales atunci când vorbesc 
ţărani neştiutori de carte. În unele situaţii, dată fiind 
frecvenţa foarte mare, aşadar repetițiile care ar fi 
avut ca efect îngroşarea apăsătoare a tentei arhaice 
şi, în ultimă instanţă, grevarea cursivităţii stilistice, 
l-am omis în traducere, mai ales în cazul 
personajelor de prim-plan. De câteva ori l-am păstrat 
şi în forma poloneză, atunci când l-am simţit foarte 
strâns legat de numele propriu pe care îl însoțea. 
Referitor la diminutivul jupâniţă, pentru a nu se crea 
impresia că este vorba de personaje diferite, 

atragem atenția că am evitat cu bună-ştiinţă 
alăturarea lui de numele proprii formate cu sufixul 
ówna, care desemnează calitatea de fiică, Deci 
jupâniţa  Billewicz şi  jupâniţa  Kulwiec sau 
Billewiczowna şi Kulwiecowna, nu însă jupâniţa 
Billewiczowna şi jupâniţa Kulwiecwna. Efectul ar fi 
similar cu altul pomenit mai înainte: Codrul 
Biatowieska, nu Codrul Puszcza Biatowieska. 

În rest, au existat, fără îndoială, dificultăţi 
numeroase, în rezolvarea cărora, pe lângă 
cercetarea amănunţită a lucrărilor de specialitate şi 
a dicţionarelor, au avut un rol apreciabil şi opţiunile 
precumpănitor subiective, prin urmare, până la un 
punct arbitrare. Sublinierea lor şi discutarea 
argumentelor pro şi contra ar fi fastidioasă şi în 
mare măsură inutilă, hotărâtoare în ultimă analiză, 
indiferent de bunele noastre intenţii, rămânând 
impresia finală a lectorului. În această notă succintă 
am formulat doar câteva chestiuni mai generale, de 
principiu, menite să preîntâmpine unele eventuale 
semne de întrebare. 

Cu acest prilej exprimăm gratitudinea noastră 
profesorului de istorie Victor Andrei şi cercetătorului 
ştiinţific Constantin Rezachevici, ale căror sugestii 
ne-au fost nu o dată de un real folos. 

ST. V. 

INTRODUCERE 


Trăia în Samogiţia neamul avut al Billewiczilor, 
descinzând din Mendog, cu multe încrengături şi 
respectat mai mult decât altele în tot olatul Rosienie. 
La cinuri înalte Billewiczii nu ajunseseră niciodată, 
avându-le în grijă, cel mult, pe cele ale judeţelor, dar 
pe câmpul lui Marte aduseseră ţării foloase 
însemnate pentru care în diferite timpuri fuseseră 
răsplătiți cu dărnicie. Cuibul familiei, care mai 
dăinuia, se chema tot Billewicze, dar mai aveau şi 
alte moşii în ţinutul Rosienie şi mai departe spre 
Krakin6w, de-a lungul Laudei, Szojei şi Niewiazei 
până hăt dincolo de Poniewiez. Abia mai târziu se 
răsfiraseră în câteva ramuri ale căror vlăstare nu 
mai ştiau unele de altele. Se strângeau cu toţii doar 
atunci când în Rosienie, pe câmpia Stărilor, se ţinea 
strânsura şleahticilor samogiţieni. Din când în când, 
se mai întâlneau în steagurile” oştirii lituaniene şi pe 
la adunări, iar pentru că erau bogaţi şi se bucurau de 
multă trecere, erau nevoiţi să ţină cont de ei până şi 
Radziwiltii cei atotputernici în Lituania şi Samogitia. 

În timpul domniei lui Jan Kazimierz*, patriarhul 
întregii stirpe Billewicz era Herakliusz Billewicz, 


7 Unitate militară de 100—200 de oameni. 

8 Jan al II-lea Kazimierz (1609 - 1672) — rege al Poloniei 
între 1648—1668, fiul lui Zygmunt al III-lea de Waza, frate cu 
Władysław a) IV-lea, căsătorit cu văduva acestuia, Maria 
Ludovica. În timpul domniei lui au loc răscoalele ţărăneşti din 
Ucraina şi războiul cu suedezii. Cu ajutorul Franţei, încearcă 
fără rezultat să introducă reforme care să întărească puterea 
monarhică. În 1665, Lubomirskj se ridică împotriva lui, în 1668 
abdică şi pleacă în Franţa. 

polcovnic? de călărime uşoară şi cămăraş!” de Upita. 
Acesta nu mai trăia în cuibul de baştină pe care-l 
stăpânea în acea vreme Tomasz, spătarul!! de 
Rosienie; lui Herakliusz îi reveniseră Wodokty, 
Lubicz şi Mitruny, aşezate în apropierea Laudei 
înconjurate, ca de o mare revărsată, de pământurile 
şleahtei mărunte, fiindcă prin împrejurimi, în afară 
de Billewiczi, mai erau câteva neamuri mai acătării, 
ca Sottohub, Montwitt, Schylling, Koryzno, Siciński, 
cu toate că nu lipseau destule nume de şleahtici mai 
puţin însemnați. De altminteri, tot malul Laudei era 
presărat cu aşa-numitele „cătune”, în vorbirea 
obişnuită aşezări, locuite de faimoasa şleahtă 
laudaniană, binecunoscută în istoria Samogiţiei. 

În alte părţi ale ţării, neamurile îşi luaseră 
numele de la aşezări sau aşezările de la neamuri, 
cum se întâmplase în Polesia; aici însă, de-a lungul 
țărmului Laudei, era altfel. La Morozy trăiau 
Stakjenii, aşezaţi acolo din vremuri de demult de 
însuşi, Batory!?, pentru vitejia arătată la Pskow. Pe 
glia roditoare de la Wolmontowicze roiau Butrymii, 
cei mai zdraveni bărbaţi din toată Lauda, vestiți prin 
vorba puţină şi braţul greu, care în timpul 
adunărilor, al încălcărilor de pământuri sau al 
războaielor învăţaseră să înainteze tăcuţi ca un zid. 

Colonel. 

10 Iniţial slujbaş la odăile domnului, ulterior titlu onorific. 

1 Iniţial purtător al spadei domnului, ulterior titlu onorific. 

12 Stefan Batory (1553—1586) — prinţ de Transilvania din 1571, 
rege al Poloniei din 1576; fiul lui Ştefan, voievod de Transilvania. A 
purtat războaie cu Rusia, 1579—1582, cucerind Letonia. Renunţă la 
drepturile juridice ale regelui, constituind tribunalul şleahtei din 
Polonia (1578) şi Lituania (1581). În 1578 înfiinţează Academia de la 
Wilno. S-a străduit să întărească puterea monarhică, luptând 
împotriva aristocrației şi a samavolniciei şleahtei. 

Câmpurile de la Drozejkany şi Mozgi erau muncite 
de Domaszewiczii cei mulţi, vânători cunoscuţi, care 
umblau după urma ursului din codrul Zielonka până 
la  Witkomierz.  Gasztowţii stăteau la Pacunele; 
jupâniţele lor erau atât de vestite prin frumuseţe, 
încât până la urmă toate fetele chipeşe din 
împrejurimile Krakinowului, Poniewiezului şi Upitei 
erau numite pacunelence. Sottohubii mici erau 
bogaţi în cai şi vite de soi, crescute pe imaşurile din 
păduri, iar Gosciewiczii scoteau smoală prin codri, 
îndeletnicire pentru care fuseseră  porecliţi 
Gosciewiczii negri sau afumaţi. 

Mai erau, fireşte, şi alte aşezări şi alte neamuri. 
Multe din numele lor dăinuie încă, dar cea mai mare 
parte nu mai sunt pe locurile dinainte, iar oamenii se 
cheamă şi ei altfel. Trecuseră peste ei războaie, 
nenorociri, pojaruri, şi aşezările nu se mai ridicaseră 
pe vechile ruine, într-un cuvânt, se schimbaseră 
multe. Dar în acel timp bătrâna Lauda înflorea încă 
în starea de început, şi şleahta laudaniană ajunsese 
la cea mai mare faimă, deoarece cu câţiva ani 
înainte, luptând la Lojowe împotriva cazacilor 
răsculați, se acoperise de slavă sub conducerea lui 
Janusz Radziwiłł’. 

Altfel, toți laudanienii slujeau în steagul 
bătrânului Herakliusz Billewicz; cei mai bogaţi ca 
oşteni de elită, cu doi cai, cei mai puțin avuţi cu câte 


13 Janusz Radziwi# (1612—1655) — prinţ, voievod de Wilno din 
1653, mare hatman de Lituania din 1654. A luptat biruitor cu ostile lui 
Chmielnicki în Lituania, apoi cu cele ruseşti (a învins la Szkłów în 
1654). În timpul „potopului”, la 10 aug. 1655, a trădat Republica şi a 
încheiat alianţă cu Carol Gustav la Kiejdany, recunoscând 
protectoratul suedezilor asupra Lituaniei. 

unul, iar cei săraci de tot printre slujitori. Erau cu 
toţii luptători destoinici care îndrăgiseră peste poate 
meşteşugul armelor. Se pricepeau, în schimb, mai 
puţin la treburile obişnuite ale adunărilor. Ştiau că 
regele e la Varşovia, Radziwilt şi jupân Hlebowicz, 
starostele!t, în Samogitia, iar jupân Billewicz în 
Lauda la Wodokty. Asta le era de ajuns şi votau cum 
îi învăţa jupân Billewicz, convinşi că dorinţa lui este 
şi a starostelui Hlebowicz, care merge mână-n mână 
cu Radziwilt. Radziwilt reprezenta însă în Lituania şi 
Samogiţia braţul regelui, iar acesta era soţul 
Republicii!” şi părintele şleahticilor. 

La drept vorbind, jupân Billewicz era mai 
degrabă prietenul, decât supusul stăpânilor puternici 
de la Birze. Şi încă unul prețuit cum se cuvine, 
fiindcă la fiecare chemare avea pregătite o mie de 
voturi şi o mie de săbii laudaniene, iar săbiile în 
mâinile Stakjenilor, Butrymilor, Domaszewiczilor sau 
ale Gasztowţilor nu le dispreţuise nimeni pe lume 
până atunci. Abia mai târziu, după moartea lui 
Herakliusz Billewicz, aveau să se schimbe toate. 

lar acest părinte şi binefăcător al şleahtei 
laudaniene, muri în anul 1654. Tocmai atunci 
izbucnise un război cumplit de-a lungul fruntariilor 
de răsărit ale Republicii. Jupân Billewicz nu mai 


1 Mai-mare peste un ţinut, peste o stărostie. 

15 Începând din secolul al XV-lea, forma de stat specifică Poloniei 
feudale este Republica (Rzeczypospolita), întemeiată pe stăpânirea 
şleahtei; în frunte se afla regele, care însă nu putea să la nici un fel de 
hotărâre fără aprobarea Seimului. La sfârşitul secolului al XVI-lea 
democraţia şleahtei este înlocuită practic de oligarhia aristocrației 
nobiliare, dar şleahticii îşi păstrează juridic drepturile prin existenţa 
privilegiului de liberum veto. Aşadar, termenul Republică defineşte 
mai mult principiul exercitării puterii decât forma de stat. 

plecase să lupte din pricina vârstei şi a surzeniei, dar 
laudanienii porniseră cu toţii. Şi când veni veste că 
Radziwilt a fost bătut la Szktow, iar steagul 
laudanian  ciopârţit aproape în întregime de 
pedestrimea  lefegiilor francezi, asupra căreia 
năvălise, bătrânul polcovnic, lovit de apoplexie, îşi 
dădu obştescul sfârşit. 

Vestea o aduse Michał Wołodyjowski, un oştean 
tânăr, dar plin de faimă, care-l înlocuise pe jupân 
Herakliusz la conducerea steagului laudanian din 
porunca lui Radziwilt. Cei rămaşi în viaţă reveniseră 
şi ei la aşezările părinteşti abătuţi, flămânzi şi, 
asemenea întregii oştiri, învinovăţindu-l pe marele 
hatman! că încrezându-se prea mult în spaima şi 
vraja pe care le răspândea numele său, se aruncase 
cu forţe prea puţine asupra unei armii de zece ori 
mai puternice, ducând astfel la pierzanie oastea, ţara 
întreagă. 

Printre cei care se tânguiau, nici un glas nu se 
ridica împotriva tânărului polcovnic Jerzy Michat 
Wołodyjowski. Dimpotrivă, cei care scăpaseră din 
măcel îl ridicau în slăvi, povestind adevărate minuni 
despre îndemânarea şi faptele-i războinice. De altfel, 
singura mângâiere pentru laudanienii rămaşi în viaţă 
era să-şi aducă aminte de isprăvile pe care le 
săvârşiseră sub conducerea lui jupân Wołodyjowski: 
cum atacaseră şi trecuseră, ca prin fum peste 
primele şiruri ale oştenilor de rând; cum năvăliseră 
după aceea asupra lefegiilor francezi, cum îi luaseră 
în săbii, împrăştiind unul din polcurile!” de frunte, cu 


16 Comandant suprem al unei oştiri. 
1 Regiment 
29 


care prilej jupân Wotodyjowski tăiase cu propria 
mână pe căpetenia acelui polc; cum în cele din urmă, 
înconjurați şi loviți din patru părţi, luptaseră ca nişte 
disperaţi ca să scape din învălmăşeală, presărând 
câmpul cu morţi şi răzbind pe vrăjmaş. 

Aceia dintre laudanieni care, neslujind în oştirea 
lituană, trebuiau să răspundă numai chemării la 
oaste a şleahticilor, ascultau cu amărăciune, dar şi 
cu mândrie, aceste istorisiri. De altminteri, aşteptau 
cu toţii ca şleahta, ultimul reazim al ţării, să fie 
chemată curând la arme. Se ştia dinainte că în 
asemenea împrejurare jupân Wołodyjowski avea să 
fie ales căpetenia laudanienilor, pentru că, deşi nu se 
număra printre şleahticii din partea locului, nici unul 
dintre localnici nu-l întrecea în faimă. Cei scăpaţi cu 
viaţă mai spuneau despre el că-l scosese din vâltoare 
pe hatmanul însuşi. De aceea întreaga Lauda 
aproape că-l purta pe braţe, o aşezare smulgându-l 
alteia. Se certau mai ales Butrymii, Domaszewiczii şi 
Gasztowţii, la care avea să rămână mai multă vreme 
în ospeţie. Cât despre el, îi îndrăgise atât de mult pe 
aceşti şleahtici bătăioşi, încât atunci când rămăşiţele 
oştilor lui Radziwilt se îndreptară spre Birze, ca să se 
refacă acolo cât de cât după înfrângerea suferită, nu 
plecă odată cu ceilalţi, ci, trecând de la o aşezare la 
alta, se stabili într-un sfârşit la Gasztowţii din 
Pacunele, la jupân Pakosz Gasztowt, mai mare peste 
toţi şleahticii de aici. 

La drept vorbind, nici nu era cu putinţă ca jupân 
Wotodyjowski să plece la Birze fiindcă se îmbolnăvi 
şi căzu la pat; la început îl prinse o fierbinţeală grea, 
apoi îi paraliză mâna dreaptă din pricina unei lovituri 

căpătate la Cybichw. Cele trei jupâniţe ale lui 
Pakosz, pacunelence cunoscute prin frumuseţe, îl 
luară îndată sub oblăduirea lor gingaşă şi se jurară 
să-i întoarcă acestui cavaler atât de vestit sănătatea 
dinainte. Toată şleahta era ocupată acum cu 
îngropăciunea fostului conducător Herakliusz 
Billewicz. 

După înmormântare se deschise testamentul 
răposatului, în care se arăta că bătrânul polcovnic 
lăsa întreaga avere, afară de satul Lubicz, nepoatei 
sale Aleksandra Billewicz, fiica starostelui de 
vânătoare din Upita, iar grija asupra ei, până când 
avea să se căsătorească, o încredința tuturor 
şleahticilor laudanieni. 

„„„„Care, binevoitori fiindu-mi mie (glăsuia 
testamentul) şi cu dragoste pentru dragoste 
plătindu-mi, tot astfel să se arate şi fată de orfană, 
iar în aceste vremuri de stricăciune şi minciună, 
când înaintea samavolniciei şi a răutăţii omeneşti 
nimeni nu poate sta ferit şi nici fără de teamă, 
gândindu-se la mine, s-o apere pe orfană de orice 
vătămare. ” 

Să aibă în grijă, de asemenea, ca să se bucure în 
tihnă de avere, afară de satul Lubicz pe care-l dau, îl 
dăruiesc şi-l înscriu tânărului stegar!* de Orsza, ca 
să nu aibă nici o piedică întru aceasta. Iară cine se 
va minuna de această bunăvoință a mea pentru sus- 
numitul Andrzej Kmicic, sau va vedea în ea o 
strâmbătate fată de buna mea nepoată Aleksandra, 
are şi trebuie să ştie că încă din tinereţe şi până în 
ceasul morţii am cunoscut prietenie şi dragoste din 


18 Portdrapel într-o unitate militară; aici titlu onorific. 

partea bunului părinte al lui Jedrzej Kmicic, cu care 
am bătut războaie, şi viața de multe ori mi-a scăpat. 
Iar când răutatea şi invidia panilor Siciński au vrut 
să-mi răpească averea, şi la această ananghie m-a 
ajutat. Aşadar eu, Herakliusz Billewicz, cămăraş de 
Upita şi păcătos nevrednic, care mă aflu astăzi 
înaintea judecății aspre a lui Dumnezeu, m-am dus 
acum paisprezece ani (în viaţă fiind pe acest pământ) 
la părintele lui jupân Kmicic, spătarul de Orsza, ca 
să-i juruiesc mulţumită şi prietenie statornică. Acolo, 
cu voia amândoura, am hotărât ca, în puterea 
vechiului şi creştinescului obicei al şleahticilor, copiii 
noştri, anume fiul lui, Andrzej, şi nepoata mea, 
Aleksandra, fiica starostelui de vânătoare, să lege 
căsnicie pentru ca din ei să crească urmaşi spre 
slava lui Dumnezeu şi folosul Republicii... Ceea ce 
mult îmi doresc, legând-o prin aceasta pe nepoata 
mea Aleksandra să dea ascultare voinţei mele 
înscrise aici, afară de împrejurarea când stegarul de 
Orsza işi va fi pătat (Doamne fereşte!) slava cu fapte 
nemernice şi ar fi fost arătat drept necinstit. lar dacă 
va fi să-şi piardă averea din părinţi, ceea ce la 
hotarul Orszei cu uşurinţă poate să se întâmple, să-l 
aibă de bărbat juruit, şi de-ar fi să piardă şi moşia 
Lubicz, de nimica să nu-i pese. 

Cu toate acestea, dacă nepoata mea, cunoscând 
harul lui Dumnezeu, va vroi să-şi închine fecioria 
slavei Lui şi să îmbrace mantia de călugăriţă, e 
liberă să facă aceasta, deoarece slava dumnezeiască 
trebuie să stea înaintea celei lumești...” 

Astfel îşi orândui averea şi nepoata jupân 
Herakliusz Billewicz şi nimeni nu se miră prea mult. 

Jupâniţa Aleksandra ştia ce o aşteaptă, iar şleahta 
auzise şi ea mai de mult de prietenia dintre Billewicz 
şi Kmicic. Atunci însă, la vreme de cumpănă, aveau 
cu toţii alte griji, aşa că încetară în curând să mai 
vorbească despre testament. 

Doar la curtea din Wodokty se vorbea mereu de 
cei doi Kmicic, mai degrabă despre jupân Andrzej, 
fiindcă şi bătrânul spătar se petrecuse dintre cei vii. 
În lupta de la Szkłów, fiul îşi adusese steagul de 
volintiri de la Orsza. Mai târziu i se pierduse urma, 
dar nimeni nu se gândea că a pierit, pentru că 
moartea unui războinic atât de cunoscut n-ar fi 
trecut nebăgată în seamă. În ţinutul Orszei neamul 
Kmicic era puternic şi stăpânea moşii însemnate, dar 
acele locuri fuseseră nimicite de vâlvătaia războiului. 
Județe şi olaturi întregi se schimbau în întinderi 
pustii, averile se împuţinau, piereau oamenii. După 
înfrângerea lui  Radziwilt, vrăjmaşul nu mai 
întâmpina aproape nici o împotrivire. Gosiewski!S, 
hatmanul de câmp, n-avea oşteni; hatmanii coroanei 
cu oştile care le mai rămăseseră luptau în Ucraina şi 
nu puteau să-l ajute, ca şi Republica, vlăguită de 
războaiele cu cazacii. Talazul neprieten se revărsa 
tot mai departe peste ţară, izbindu-se din loc în loc 
de zidurile fortăreţelor, dar şi acestea cădeau una 
după alta, cum căzuse  Smolenskul. [Ţinutul 
Smoleńsk, în care se aflau proprietăţile neamului 
Kmicic, putea fi socotit ca şi pierdut. În învălmăşeala 
şi spaima care se înstăpâniseră pretutindeni, 
oamenii se risipiseră ca frunzele bătute de vântoasă, 

19 Wincenty Gosiewski (n. 1662) — vistiernic şi hatman de câmp 


al Lituaniei. În timpul „potopului” luptă alături de Jan Kazimierz; mai 
târziu va fi ucis de oştenii răsculați. 

aşa că nu mai ştia nimeni ce se întâmplase cu 
tânărul stegar de Orsza. 

Dar pentru că războiul nu ajunsese încă până în 
stărostia Samogiţiei, şleahta laudaniană îşi revenea 
cu încetul după înfrângerea de la Szkłów. „Cătunele” 
începeau să se adune şi să chibzuiască asupra 
treburilor obştii sau ale fiecăruia. Butrymii, cei mai 
bătăioşi, spuneau cu jumătate de glas „că ar trebui 
să plece cu toţii la congresus-ul/ oştenilor şleahtici 
de la Rosienie, iar după aceea la Gosiewski, ca să 
răzbune înfrângerea de la Szktow: Domaszewiczii, ca 
vânători ce se aflau, se afundau prin păduri, 
ajungând prin Codrul Rogowska până aproape de 
cetele vrăjmaşe, de unde se întorceau cu veşti, iar 
Gosciewiczii afumaţi uscau carnea la fum pentru 
campaniile viitoare Cât priveşte treburile 
particulare, hotărâră cu toţii să trimită oameni 
umblaţi şi cu experienţă în căutarea lui Andrzej 
Kmicic. 

Sfatul era alcătuit din laudanienii vârstnici sub 
conducerea lui Pakosz Gasztowt şi a lui Kasjam 
Butrym, cei doi patriarhi ai aşezărilor, aşa că toată 
şleahta, prea măgulită de încrederea pe care i-o 
arătase răposatul jupân Billewicz, îşi jură să respecte 
cu credinţă testamentul şi s-o înconjure pe jupâniţa 
Aleksandra cu părintească grijă. De aceea, cu toate 
că în vremi, de război se iscau neînţelegeri şi 
tulburări chiar prin regiunile în care războiul nu 
ajunsese, pe malurile Laudei stăpânea liniştea. Nici 
un glas nu se ridică împotrivă, nimeni nu încalcă 
moşiile tinerei moştenitoare; nu se mutară din loc 


2 Adunarea (lat.). 

movilele de hotar, nu se tăiară pinii însemnați de la 
marginea pădurilor, nu intră nimeni cu anasâna pe 
imaşuri. Dimpotrivă, fiecare „cătun” o ajuta pe avuta 
moştenitoare cu ce putea. Stakjenii de pe malul 
râului îi trimiteau peşte sărat, de la tăcuţii Butrymi 
din  Wolmontowicze primea grâie, Gasztowţii îi 
aduceau fân, Domaszewiczii o îndestulau cu vânat, 
iar Gosciewiczii afumaţi cu cărbuni şi smoală. Prin 
aşezări, jupâniţei Aleksandra nu-i spunea nimeni 
altfel decât  „jupâniţa noastră”, iar frumoasele 
pacunelence îl aşteptau pe jupân Kmicic tot atât de 
nerăbdătoare ca şi ea. 

Cam tot în această vreme veniră gonacii?l, 
vestind chemarea şleahticilor la oaste, astfel că 
Lauda începu să freamăte. Aceia dintre flăcăi care 
crescuseră devenind bărbaţi, aceia pe care povara 
vârstei nu-i aplecase în jos, aceia trebuiau să 
încalece pe cal. Jan Kazimierz venise la Grodno şi tot 
acolo hotărâse şi locul de strânsură a oştilor. Într- 
acolo se şi îndreptau cu toţii. Primii plecară în tăcere 
Butrymii, ceilalţi după ei, iar Gasztowţii la urmă, 
cum făceau întotdeauna, fiindcă le părea rău să 
plece de lângă pacunelence. Şleahta din alte părți 
ale ţării se înfăţişă în număr mic şi ţara rămase fără 
apărare, dar cei din Lauda se duseră până la unul. 

Jupân Wotodyjowski nu plecă şi el, fiindcă tot nu 
era în stare să-şi mişte braţul, aşa că rămase printre 
pacunelence ca unul mai mare care să aibă grijă de 
ele. „Cătunele” se goliră şi doar bătrânii şi femeile se 
mai înşirau seara în jurul focurilor. La Poniewiez şi 
la Upita era linişte — pretutindeni lumea aştepta 


21 Trimişi, cei care duceau veştile, olăcari. 

noutăţi. 

Jupâniţa Aleksandra se însingura şi ea la 
Wodokty; nu mai vedea pe nimeni afară de slujitori şi 
de ocrotitorii săi din Lauda. 

Capitolul 1 


Sosi noul an 1655. lanuarie era geros, dar 
uscat; iarna aspră acoperise Samogiţia cu un cojoc 
alb, gros de un cot; pădurile se încovoiau şi se 
frângeau sub chiciura bogată, zăpada orbea ochii 
ziua în strălucirea soarelui, iar în nopţile cu lună, pe 
suprafaţa albă, întărită de ger, părea că licăresc 
scântei care piereau după o clipă; animalele 
sălbatice se apropiau de aşezările oamenilor, iar 
păsăretul de tot felul, lipsit de apărare, ciocănea în 
geamurile acoperite de promoroacă şi flori de 
gheaţă. 

Într-o seară, jupâniţa Aleksandra stătea în 
încăperea slujitorilor înconjurată de fetele de la 
curte. Era un vechi obicei al Billewiczilor ca atunci 
când nu aveau oaspeţi să-şi petreacă serile cu 
slujitorii, îngânând cântece pioase şi întărind astfel 
sufletele simple cu pilda lor. Aşa făcea şi jupâniţa 
Aleksandra, şi-i venea cu atât mai uşor, cu cât 
printre fetele de la curte se aflau aproape numai 
odrasle de şleahtici, orfane sau sărace. Îndeplineau 
tot felul de munci, oricât de aspre, alături de 
celelalte  slujitoare,  deprinzând, în schimb, 
obiceiurile alese şi bucurându-se de o viaţă mai bună 
decât fetele simple. Se găseau totuşi printre ele şi 
fiice de ţărani, care se deosebeau mai ales prin 
vorbire, întrucât cele mai multe nu cunoşteau limba 
polonă. 

Jupâniţa Aleksandra şi jupâniţa Kulwiec, o rudă 
a ei, stăteau la mijloc, iar fetele pe laviţele 


dimprejur; toate torceau din furcă. În căminul uriaş 

cu acoperişul înclinat ardeau butuci de pin şi 
rădăcini, mocnind înfundat ori împrăştiind flăcări 
mari şi pulberi de scântei, când flăcăiaşul aşezat 
lângă vatră arunca pe foc vreascuri de mesteacăn şi 
aşchii de brad. Când flăcările ţâşneau luminoase în 
sus, se vedeau pereţii de lemn, întunecaţi, ai 
încăperii uriaşe şi tavanul neobişnuit de jos, alcătuit 
din grinzi. De grinzi atârnau legate cu aţă steluțe de 
culori diferite, făcute din azimă de împărtăşanie, 
care se învârteau la căldură; pe amândouă laturile 
grinzilor erau agăţate fuioare de in depănat, care 
semănau cu tuiurile cucerite de la turci. Acopereau 
aproape tot tavanul. Pe pereţii întunecaţi străluceau 
ca nişte stele vasele de cositor, mai mari şi mai mici, 
în picioare sau rezemate pe poliţele lungi de stejar. 

Lângă uşă, un samogiţian lăţos învârtea cu sârg 
râşniţa, mormăind doar pentru sine un cântec 
tărăgănat, jupâniţa Aleksandra prefira în tăcere 
boabele  mătăniilor, iar fetele torceau fără să 
rostească o vorbă. 

Lumina flăcărilor cădea pe feţele lor tinere şi 
rumenioare; cu mâinile ridicate spre furci, stânga 
ciupind inul moale, iar dreapta învârtind fusul, 
torceau cu vrednicie, ca la întrecere, îndemnate de 
privirile aspre ale jupâniţei Kulwiec. În răstimpuri îşi 
aruncau priviri iuți, furişate, apoi se uitau la jupâniţa 
Aleksandra, aşteptau parcă să-i  poruncească 
samogiţianului să înceteze cu râşnitul şi să înceapă 
cântecele cucernice; dar nu se opreau din lucru şi 
torceau, torceau întruna; firul se răsucea, fusele 
sfârâiau, andrelele luceau în mâinile jupâniţei 
Kulwiec, iar samogiţianul pletos uruia mai departe 

cu râşniţa. Doar din când în când îşi întrerupea 
treaba, se vede că se strica ceva la râşniţă, fiindcă în 
acelaşi timp se auzea şi glasu-i mânios: 

— S-a înţepenit! 

Jupâniţa Aleksandra înălța capul, trezită parcă 
de liniştea care urmă după  exclamaţia 
samogiţianului: flacăra îi lumina atunci faţa albă şi 
ochii albaştri, serioşi, care priveau de sub 
sprâncenele negre. 

Era o jupâniţă plină de farmec, cu părul bălai, 
tenul palid şi trăsături gingaşe. Avea frumuseţea 
unei flori albe. Rochia de doliu îi sporea şi mai mult 
înfăţişarea serioasă. Stătea înaintea căminului, atât 
de adâncită în gânduri, de parcă dormea; fără 
îndoială se gândea la viaţa ei, la soarta-i nesigură. 

Testamentul o desemnase soţia unui om pe care 
nu-l văzuse de mai bine de zece ani. Împlinea în 
curând douăzeci, aşa că nu-i mai rămăsese decât 
amintirea înceţoşată din copilărie a unui flăcăiaş fără 
astâmpăr care, după ce venise cu tatăl său la 
Wodokty, mai mult rătăcea cu flinta prin mlaştini, 
decât se uita la ea. „Pe unde umblă şi cum arată 
acum?” — iată întrebările care se îmbulzeau în 
mintea jupâniţei. 

Îl mai ştia, de bună seamă, şi din povestirile 
răposatului cămăraş care, cu patru ani înainte de a 
muri, făcuse o lungă şi grea călătorie la Orsza. Cum 
reieşea din acele istorisiri, avea să fie „un cavaler de 
mare curaj, viforos nevoie mare”. După înţelegerea 
privind căsătoria copiilor, încheiată între bătrânul 
Billewicz şi Kmicic-tatăl, cavalerul trebuia să vie 
numaidecât la Wodokty s-o cunoască pe jupâniţă. 

Izbucnise însă războiul cel mare şi viteazul, în loc să 
se grăbească spre Wodokty, se îndreptase spre 
câmpurile de la Beresteczko. Străpuns acolo de un 
plumb, plecase acasă să se vindece; apoi îşi îngrijise 
tatăl bolnav pe patul morţii, după care iarăşi fusese 
la război, şi uite-aşa trecuseră de atunci patru ani. 
Acum, de la moartea bătrânului polcovnic se 
scursese o bună bucată de vreme, dar despre Kmicic 
nu se mai auzise nimic. Aşa că jupâniţa Aleksandra 
avea la ce să se gândească, sau poate că-i era dor de 
cel necunoscut. Inima-i curată, tocmai pentru că încă 
nu ştia ce-i dragostea, era pregătită pentru iubire. 
Era nevoie doar de o scânteie, ca pe această vatră să 
crească o flacără liniştită, luminoasă şi statornică, 
asemenea focului sacru al litvanilor. 

Cuprinsă de nelinişti, uneori plăcute, alteori 
dureroase, inima îi punea mereu întrebări la care nu 
putea răspunde sau al căror răspuns îl aştepta să 
sosească din câmpiile îndepărtate. Întrebarea dintâi 
era dacă el avea s-o ia în căsătorie de bunăvoie şi 
dacă avea să-i răspundă cu aceeaşi dragoste. În 
timpurile acelea, înțelegerile dintre părinţi cu privire 
la căsătoria copiilor erau lucruri de tot obişnuite, iar 
copiii, fie şi după săvârşirea din viaţă a părinţilor, 
legaţi prin binecuvântarea lor, respectau de cele mai 
multe ori cuvântul dat. De aceea jupâniţa nu vedea 
nimic rău în însoţirea ei, dar pentru că bunăvoia nu 
face totdeauna pereche cu datoria, căpşorul bălai al 
jupâniţei era apăsat şi de această grijă: „mă va 
îndrăgi oare?” Apoi, stolul gândurilor o năpădea, aşa 
cum năpădeşte cârdul de păsări copacul ce se înalţă 
singuratic pe întinderea câmpului: „Cine eşti? Ce fel 

de om eşti? Te afli viu pe lume, ori poate ai murit 
cine ştie pe unde?... Eşti departe sau aproape?...” 
Inima deschisă a jupâniţei, ca uşa dată la perete 
pentru primirea unui oaspete drag, îşi îndrepta fără 
voie strigarea în zările depărtate, spre pădurile şi 
întinderile înzăpezite, învăluite de beznele nopţii: 
„Vino, voinice, că nimic nu e mai rău pe lume ca 
aşteptarea!” 

Deodată, ca un răspuns la chemarea ei, de 
afară, din acele depărtări înzăpezite învăluite în 
noapte, se auzi clinchet de clopoței. 

Jupâniţa se  înfioră, dar îşi reveni îndată, 
aducându-şi aminte că aproape în fiecare seară 
venea cineva de la Pacunele la apotecă? după 
leacuri pentru tânărul polcovnic; gândul acesta fu 
întărit de jupâniţa Kulwiec, care spuse: 

— E de la Gasztowţi, după doftorii. 

Clinchetul neregulat al clopoţelului agăţat la 
oişte răsuna din ce în ce mai limpede şi în cele din 
urmă tăcu dintr-odată; pesemne că sania se oprise 
înaintea casei. 

— Vezi cine-a venit! îi spuse jupâniţa Kulwiec 
samogiţianului care învârtea râşniţa. 

Acesta ieşi din încăperea slujitorilor, dar se 
întoarse îndată şi apucând iarăşi mânerul râşniţei, 
rosti liniştit: 

— E jupân Kmitas. 
— Cuvântul s-a întrupat! strigă jupâniţa Kulwiec. 

Torcătoarele zvâcniră în picioare; furcile şi 
fusele se împrăştiară pe jos. 

Jupâniţa Aleksandra se ridică şi ea; inima îi 


2 Farmacie. 

bătea ca un ciocan, obrajii i se făcură stacojii, apoi 
păliră; se întoarse înadins cu spatele la vatră, ca să 
nu i se vadă tulburarea. 

În uşă apăru o făptură înaltă, în şubă şi cu 
căciulă pe cap. Tânărul păşi spre mijlocul încăperii 
şi, dându-şi seama că se află în odaia slujitorilor, 
întrebă cu glas răsunător, fără să-şi scoată căciula: 
— Hei, da unde-i stăpâna voastră? 

— Aici sunt, răspunse Billewiczowna, destul de 
sigură pe sine. 

Auzind aceasta, musafirul îşi lua căciula de pe 
cap, o trânti pe jos şi spuse, înclinându-se: 

— Eu sunt Andrzej Kmicic. 

Privirile jupâniţei Aleksandra se abătură ca un 
fulger pe chipul lui Kmicic, apoi se pironiră iar în 
pământ; într-o clipită jupâniţa izbutise să vadă 
cârlionţii cânepii, tăiaţi scurt, pielea oacheşă, ochii 
cenuşii cu privirea aprigă, mustăcioara neagră şi 
faţa tânără, vulturească, dar veselă şi îndrăzneață. 

Iar el îşi puse mâna stângă-n şold, dreapta şi-o 
ridică la mustăcioară şi vorbi astfel: 

— La Lubicz n-am fost încă, m-am grăbit, ca 
pasărea-n zbor, să cad la picioarele domniei tale. 
Vântul m-a adus aici de-a dreptul din tabără, deie 
Domnul să fie cu noroc. 

— Domnia ta ai ştiut de moartea bunicului meu, 
cămăraşul? îl întrebă jupâniţa. 

— N-am ştiut, dar l-am plâns cu lacrimi amare pe 
binefăcătorul meu, când am aflat că s-a stins din 
viaţă, de la acei sărăntoci care au venit la mine de 
aici. A fost prietenul de nădejde, aproape fratele 
răposatului meu părinte. Domnia ta ştii, de bună 

seamă, că a fost la noi la Orsza acum patru ani. 
Atunci mi te-a făgăduit pe domnia ta şi mi-a arătat 
portretul la care am oftat nopţi de-a rândul. Aş fi 
venit mai repede, dar războiul nu-i mamă bună; 
însoţeşte oamenii doar cu moartea. 

Jupâniţa rămase oarecum descumpănită de 
asemenea vorbe îndrăzneţe, şi, vrând să-i abată 
luarea-aminte în altă parte, zise: 

— Domnia ta n-ai fost până acum la Lubicz? 

— E destul timp şi pentru asta. Datoria şi un drag 
legământ m-au făcut să vin mai întâi aici, să-i dau 
urmare. Numai că domnia ta stai mereu cu spatele la 
foc şi nu pot să-ţi văd ochii. Ei, aşa! domnia ta 
întoarce-te cu faţa la cămin, iar eu am să mă uit 
dinspre foc! Uite-aşa! 

Spunând acestea, îndrăzneţul oştean o apucă de 
mână pe jupâniţa Aleksandra, care nu se aştepta la 
asemenea faptă, şi o întoarse spre lumină, învârtind- 
o ca pe un titirez. 

Ea se tulbură şi mai tare şi, acoperindu-şi ochii 
cu genele lungi, stătea aşa ruşinată de lumină şi 
propria frumuseţe. Kmicic îi dădu drumul într-un 
sfârşit şi strigă, lovindu-se peste contăş: 

— Pe viul Dumnezeu, lucru rar! Am să plătesc o 
sută de slujbe pentru binefăcătorul meu, fiindcă mi 
te-a lăsat cu jurământ. Când facem nunta? 

— Nu prea curând, încă nu sunt a domniei tale 
răspunse Olenka. 

— Dar ai să fii, de-ar fi să dau foc la casa asta 
pentru Dumnezeu! Gândeam că portretul e mai 
frumos dar văd că zugravul a ţintit prea sus şi a dat 
greş. I se cuvin o sută de harapnice! Merită să 

spoiască sobele, nu să înfăţişeze bunătăţile cu care- 
mi satur ochii. E cum nu se poate mai plăcut să 
dobândeşti asemenea daruri bătu-m-ar ghiulelele!. 
— Bine-a zis răposatul bunicu-meu, domnia ta eşti 
iute ca focul. 
— La noi, în ţinutul Smoleńsk, toţi sunt aşa, nu ca 
samogiţienii voştri. Un, doi, gata! Trebuie să fie cum 
vrem noi, altfel moartea alege! 

Oleńka zâmbi şi, ridicându-şi privirile spre 
cavaler spuse cu glasul mai sigur: 
— E, parcă pe acolo trăiesc numai tătari! 
— Ce mi-e una, ce mi-e alta! Domnia ta eşti a mea 
din voinţa părinţilor şi a inimii. 
— Dorinţa inimii încă n-o cunosc. 
— Pas să nu fii, că-mi înfig cuțitul în inimă! 
— Domnia ta spui asemenea vorbe şi râzi... dar 
noi stăm tot în odaia slujitorilor!... Pofteşte în 
încăperea de alături. După un drum lung cade bine o 
cină bună, pofteşte! 

Aici Oleńka se întoarse către jupâniţa Kulwiec: 
— Mătuşică, mergi cu noi? 

Tânărul stegar se uită cu luare-aminte: 
— Mătuşică? întrebă. Care mătuşică? 
— A mea, jupâniţa Kulwiec. 
— Atunci e şi a mea, răspunse şi începu să-i 
sărute mâinile. Pe viul Dumnezeu! păi eu am în steag 
un oştean de elită pe care îl cheamă Kulwiec- 
Hippocentaurus. Ni cumva ţi-e rudă, domnia ta? 
— Şi eu tot din aceia mă trag! răspunse 
tomnateca jupâniţa, făcând o plecăciune. 
— Bun flăcău, dar zvânturat ca şi mine! adăugă 
Kmicic. 

În acest timp, copilul de casă se arătă cu o 
făclie, şi trecură în tindă, unde jupân Andrzej îşi 
lăsase şuba, apoi în cealaltă parte, în odăile de 
oaspeţi. 

Îndată după ieşirea lor, torcătoarele se 
strânseră grămadă şi începură să vorbească toate 
deodată şi să-şi împărtăşească părerile. Tânărul 
bogat îmbrăcat le plăcuse foarte mult, din care cauză 
nu se arătară zgârcite cu vorbele, întrecându-se una 
pe alta în laude. 

— Parcă răspândeşte lumină în jurul lui, spuse 
una, Când a intrat, am crezut că e un fecior de 
împărat. 

— Are ochii ca de râs şi parcă împunge cu ei, 
răspunse alta. Unuia ca el nici vorbă să i te 
împotriveşti. 

— Dacă-i stai împotrivă, o păţeşti şi mai rău! zise 
a treia. 

A-nvârtit-o pe jupâniţă ca pe un fus! Se vede cât 
de colo că i-a căzut cu tronc, de altfel cui ar putea să 
nu-i placă? 

— Da nici el nu e mai prejos, nu te teme! Dacă ţi 
s-ar nimeri unul ca ăsta, apoi te-ai duce după el şi la 
Orsza, fie ea şi la capătul lumii. 

—  Jupâniţa are noroc! 

— Cei avuti trăiesc totdeauna mai bine pe lume. 
Ei, ce mai vorbă, e aur, nu flăcău! 

Pacunelencele spuneau că şi rotmistrul?* care 
stă la Pacunele, la bătrânul Pakosz, e un cavaler 
chipeş. 

— Eu nu l-am văzut, dar unde se pune el cu jupân 


% Căpitan, comandantul unei companii, al unei roate. 

Kmicic! Unul ca ăsta nu mai găseşti în toată lumea! 
— S-a poticnit! strigă deodată samogiţianul, 
căruia i se stricase iarăşi ceva la râşniţă. 

— Da mai slăbeşte-ne, pletosule, cu ţipetele tale! 
Mai dă-ne pace, că nu se mai aude nimic!... Aşa-i, 
aşa-i! Cu greu ai să găseşti altul mai bun decât jupân 
Kmicic, cât îi lumea de mare! Mai mult ca sigur că 
nici la Kiejdany nu se află unul la fel! 

— Unul ca ăsta ţi s-arată şi-n vis! 

— N-are decât să se arate.... 

În acest fel sporovăiau între ele fiicele de 
şleahtici în odaia slugilor. În această vreme, se 
pregătea în grabă masa în altă încăpere, iar în cea 
de oaspeţi jupâniţa Aleksandra stătea singură cu 
Kmicic, deoarece mătuşa Kulwiec6wna plecase să se 
îngrijească de cină. Jupân Andrzej nu-şi mai lua 
privirea de la Oleńka, şi ochii îi scânteiau tot mai 
aprins; într-un târziu rosti: 

— Sunt oameni cărora averea le e dragă mai 
presus de orice, unii gonesc prin războaie după 
pradă, altora le plac caii, dar eu nu te-aş da pe 
domnia ta pentru toate comorile din lume! Pe legea 
mea! Pe măsură ce te privesc, îmi creşte pofta de 
însurătoare, sunt gata şi mâine... Gândesc că domnia 
ta îţi înnegreşti sprâncenele cu iască arsă. 

— Am auzit şi eu că aşa fac cele uşuratice, dar eu 
nu sunt dintre acelea. 

— Şi ochii parcă-s rupti din cer! Nici nu mai pot 
să vorbesc, de uluit ce sunt. 

— E, nu cred eu că domnia ta eşti chiar atât de 
uluit, de vreme ce mă asupreşti aşa de-a dreptul, de 
mai mare mirarea. 

— Aşa-i obiceiul nostru din Smoleńsk: la neveste 
şi în luptă să dai năvală cu îndrăzneală. Trebuie să te 
înveţi cu asta, regina mea, aşa are să fie totdeauna. 
— lar domnia ta va trebui să te dezveţi, altfel nu 
poate fi. 

— Poate că am să mă şi dezvăţ, trăsni-m-ar! 
Jupâniţă, mă crezi sau nu mă crezi, aş fi în stare să-ţi 
aduc şi cerul pe pământ! Pentru tine, stăpâna mea, 
sunt gata să deprind şi alte obiceiuri, fiindcă ştiu că 
nu sunt decât un oştean de rând, care şi-a petrecut 
viaţa mai mult prin războaie-decât prin încăperile de 
la curte. 

— E, nu face nimic, că şi bunicul meu a fost 
oştean, dar îţi mulţumesc pentru bunăvoință! 
răspunse Oleńka şi-l privi cu atâta dulceaţă, încât 
jupân Andrzej îşi simt inima topindu-se ca ceara şi 
zise: 

— Domnia ta ai să mă-nvârţi cum ti-o plăcea! 

— Ehei, nu semeni domnia ta cu cei care se lasă 
duşi de nas! Cu cei nestatornici e chiar mai greu. 

Kmicic zâmbi, arătându-şi dinţii albi, ca de lup. 
— Cum aşa? se împotrivi el. Păi puţine vergi au 
rupt pe mine călugării la mânăstire, ca să mă 
statornicesc şi să ţin minte felurite tâlcuiri măiestre, 
călăuzitoare ale vieţii?... 

— Şi pe care ţi-o aminteşti cel mai bine? 
— „Când iubeşti, cazi în genunchi”, uite-aşa! 

Şi spunând acestea, jupân Kmicic se şi afla în 
genunchi, iar  jupâniţa strigă,  ascunzându-şi 
picioarele sub scăunel. 

— Pentru Dumnezeu! Asta nu te-au învăţat la 
mânăstire... şi mătuşica o să vie îndată... 


47 


Iar el, stând mereu în genunchi, îşi înălţă capul, 
privind-o în ochi. 

— Să dea năvală şi-un steag întreg de mătuşici, 
că eu tot am să-mi fac voia! 

— Ridică-te, domnia ta. 

— Iaca mă ridic. 

—  Aşează-te, domnia ta. 

— M-am şi aşezat. 

— Domnia ta eşti un vânzător, o iudă! 

— Asta nu-i adevărat, când sărut, o fac din toată 
inima!... Vrei să te convingi? 

— Domnia ta să nu cutezi! 

Jupâniţa Aleksandra râdea, iar el răspândea în 
jur tinereţe şi veselie. Nările i se zbăteau ca la un 
tretior de sânge ales. 

— Ei, ei! spuse. Ce ochi, ce obrăjori! Sfinţi 
părinţi, scăpaţi-mă, că nu mai pot să stau locului! 

— Nu e nevoie să-i chemi pe toţi sfinţii. Cum ai 
putut domnia ta să stai patru ani şi să nu treci pe aici 
niciodată, la fel ai să stai şi acum! 

— Nu-i aşa! Îţi cunoşteam numai portretul. Am sa 
poruncesc să-l arunce într-un butoi cu smoală pe 
zugrav apoi să-l bage în puf, şi am să-l gonesc cu 
biciul prin toată Upita. Am să spun tot adevărul şi, 
dacă vrei, iartă-mă, iar de nu — taie-mi gâtul! Când 
am văzut portretul, m-am gândit: e frumuşică, 
drăcoaica, dar lumea e plină de frumuşele, mai am 
vreme! Răposatul tata mă îndemna mereu să vin, dar 
eu o tineam pe-a mea: am timp destul! De 
însurătoare n-am să scap, că jupâniţele nu se duc să 
moară prin războaie. Nu mă împotriveam cu totul 
voinţei  părinteşti, Dumnezeu mi-e martor, dar 

vroiam să gust mai întâi războiul, să încerc totul pe 
pielea mea. Abia acum îmi dau seama că am fost un 
prost, pentru că puteam şi însurat să plec la luptă, 
iar aici mă aşteptau asemenea bunătăţi. Slavă 
Domnului că nu m-au ciopârţit cu totul. Jupâniţă, 
îngăduie-mi să-ţi sărut mâinile. 

— Mai bine nu ţi-aş îngădui. 

— Atunci n-am să-ţi mai cer îngăduinţa. La noi la 
Orsza se spune: „Cere, iar dacă nu ţi se dă, ia-ţi 
singur!” 

Jupân Andrzej îşi lipi gura de mâna jupâniţei şi 
începu s-o sărute, iar jupâniţa nu se împotrivea prea 
tare, ca să nu se arate răuvoitoare. 

Tocmai atunci intră jupâniţă Kulwiec şi, văzând 
cele ce se întâmplă, îşi înălţă privirile spre tavan. 
Nu-i era pe plac asemenea grabă, dar nu îndrăznea 
să-i dojenească, aşa că îi pofti la cină. 

leşiră luându-se de mână, ca rude ce se aflau, şi 
se îndreptară spre încăperea unde pregătiseră masa, 
pe care se găseau din belşug tot felul de bucate, 
îndeosebi afumături alese, şi un urcior pântecos cu 
vin dătător de putere. Tinerii se simțeau bine 
împreună, erau plini de voie bună şi vioiciune. 
Jupâniţa se afla după cină, aşa că numai jupân 
Kmicic se aşeză la masă şi începu să înfulece cu 
aceeaşi vrednicie cu care vorbise mai înainte. 

Oleńka îl privea dintr-o parte, bucuroasă că 
mănâncă şi bea, dar după ce oaspetele îşi mai 
astâmpără foamea, începu iarăşi să-l întrebe: 

— Domnia ta nu vii de la Orsza? 
— Parcă eu mai ştiu de unde vin?!... Astăzi eram 
aici, mâine dincolo! În acest chip mă furişam 

aproape de vrăjmaş, ca lupul la oi, şi rupeam ce se 
putea rupe. 
— Domnia ta ai cutezat să te pui împotriva unei 
puteri înaintea căreia însuşi hatmanul a fost nevoit 
să se încovoaie. 
— Am cutezat? Eu sunt în stare de orice, aşa mi-e 
firea! 
— Îmi spunea şi răposatul bunicu-meu... Noroc că 
n-ai pierit. 
— Ehe, m-au acoperit ei de multe ori cu căciula şi 
cu mâna, ca pe o pasăre în cuib, dar le-am scăpat şi 
i-am muşca în altă parte. l-am hărțuit atâta, că au 
pus preţ pe capul meu... Grozavă gâscă! 
— În numele Tatălui şi al Fiului! strigă Oleńka 
înspăimântată de-a binelea, uitându-se în acelaşi 
timp cu admiraţie la acest tânăr, care vorbea 
deodată despre preţul pus pe capul lui şi despre 
gâscă. Ai avut, se vede, mulţi oşteni care să te apere. 
— La început am avut două sute de dragoni?* 
foarte buni, dar după o lună nu mai rămăsese nici 
unul. Apoi am umblat cu volintirii pe care-i adunam, 
de pe unde puteam, fără să fac mofturi. Flăcăi buni 
de luptă, dar lotri înrăiţi! Cei care n-au pierit până 
acum, mai devreme sau mai târziu vor sluji ca hrană 
corbilor... 

La acestea, jupân Andrzej izbucni iarăşi în râs, 
dădu de duşcă paharul cu vin şi adăugă: 
— Domnia ta n-ai mai văzut asemenea haimanale. 
Lumina-i-ar călăul! Căpeteniile sunt şleahtici de prin 
părţile noastre, de neam, oameni de vază, dar 
aproape fiecare are de ispăşit vreo pedeapsă. l-am 


4 Oşteni din cavaleria uşoară. 

lăsat pe toţi la Lubicz, ce era să fac cu ei? 

— Domnia ta ai venit aici cu tot steagul?... 

— Întocmai. Vrăjmaşul s-a ferecat în oraşe din 
pricina iernii năprasnice. lar oamenii mei au ajuns şi 
ei ca nişte mături folosite prea des, aşa că prinţul 
voievod mi-a poruncit să iernez la Poniewiez. Şi, pe 
legea mea, odihna e binemeritată! 

— Domnia ta, pofteşte şi mai mănâncă! 

— Pentru domnia ta aş înghiţi şi otravă!... Mi-am 
lăsat deci o parte din haidamacii mei la Poniewiez, 
altă parte la Upita, iar pe cei mai vrednici dintre ei i- 
am poftit în ospeţie la Lubicz... Aceştia vor veni să-ţi 
aducă închinăciune. 

— Şi oamenii din Lauda nu te-au aflat? 

— M-au aflat în drum spre Poniewiez. Aş fi venit 
aici şi fără ei. 

— Mai bea, domnia ta... 

— Pentru domnia ta aş bea şi otravă... 

— Dar de moartea bunicului şi de testament ţi-au 
spus laudanienii, nu-i aşa? 

— Chiar aşa, ei mi-au spus. Odihneşte, Doamne, 
sufletul binefăcătorului meu! Domnia ta i-ai trimis la 
mine? 

— Asta să nu crezi, domnia ta. Eu m-am gândit 
numai la durerea mea şi la rugăciuni, la nimic 
altceva... 

— Aşa mi-au spus şi ei... Ho, ho! Înfumuraţi, 
sărăntocii!... Am vrut să-i răsplătesc pentru 
osteneală, dar s-au burzuluit la mine şi mi-au zis că 
poate  şleahta orszană primeşte  bacşişuri, cea 
laudaniană însă, ferit-a sfântul! Mi-au vorbit foarte 
urât! Dac-am văzut aşa, mi-am spus în gând: bani nu 

vreţi, aşa că voi porunci să vi se dea câte-o sută de 
harapnice. 

La acestea, jupâniţă Aleksandra îşi prinse capul 
în mâini. 
— Isuse, Marie! Ai făcut domnia ta una ca asta? 

Kmicic o privi cu uimire. 
— Nu te speria, jupâniţă... N-am făcut-o, cu toate 
că mi se-ntorc măruntaiele pe dos când mă uit că 
pârliţii ăştia de şleahtici se sumeţesc să ne stea 
alături. M-am gândit însă că mă vor socoti drept 
samavolnic prin împrejurimi şi mă vor vorbi de rău 
înaintea domniei tale. 
— Mare noroc! se bucură Oleńka, răsuflând 
adânc. Altminteri nici n-aş mai fi vrut să te văd 
înaintea ochilor. 
— Cum aşa? 
— Sunt şleahtici mărunți, e adevărat, dar vechi şi 
vestiți. Răposatul bunicu-meu ţinea mult la ei şi 
totdeauna se duceau împreună la război. Au slujit o 
viaţă întreagă laolaltă, iar în timp de pace îi primea 
în casa lui. E o veche prietenie, pe care şi domnia ta 
trebuie s-o respecţi. Eşti un om cu inimă bună şi n-ai 
să strici înţelegerea sfântă în care am trăit până 
acum! 
— Eu n-am ştiut nimic! Să mă tai, dac-am ştiut! 
Dar recunosc că şleahticii ăştia desculți nu-mi intră 
la inimă şi pace. Pe la noi, ţăranul e ţăran, iar 
şleahticii sunt toţi de neam ales şi nu încalecă doi 
pe-o iapă... Pe legea mea, nişte neisprăviţi ca ăştia 
nu pot sta alături cu de-alde Kmicic sau Billewicz, 
aşa cum murgoii nu pot sta alături de ştiuci, cu toate 
că sunt şi ei tot peşti. 


52 


— Bunicul spunea că averea nu înseamnă nimic, 
numai sângele şi cinstea, iar ei sunt oameni 
cumsecade, altfel bunicul nu i-ar fi desemnat ca 
ocrotitori ai mei. 

Jupân Andrzej rămase uimit şi deschise larg 
ochii. 

— Pe ei i-a pus bunicul domniei tale să te 
ocrotească? Pe şleahticii din toată Lauda?... 

— De bună seamă. Domnia ta, nu te încrunta, 
fiindcă voinţa răposatului e sfântă. Mă şi mir că 
trimişii nu ţi-au adus aceasta la cunoştinţă. 

— I-aş fi... Dar nu poate fi aşa! Păi aici sunt peste 
zece „cătune”... şi toţi îşi dau cu părerea despre 
domnia ta? Asta înseamnă că se vor sfătui şi asupra 
mea, dacă sunt sau nu pe gândul lor?... Ei, jupâniţă 
dragă, nu mai şugui, că-mi fierbe sângele în vine! 

—  Jupâne Andrzej, eu nu şuguiesc... spun numai 
adevărul sfânt şi curat. Nu se vor sfătui asupră-ti; 
dar dacă ai să le fii ca un părinte, după pilda 
bunicului, dacă n-ai să-i respingi, arătându-te 
mândru, nu numai lor ai să le câştigi inima, ci şi mie. 
Am să-ţi mulţumesc laolaltă cu ei, toată viaţa... toată 
viaţa, jupâne Andrzej. 

Glasul ei se auzea ca o rugăminte mângâietoare, 
dar el nu-şi descreţi fruntea şi rămase tot nouros. Ce 
e drept, nu izbucni cu mânie, cu toate că, din când în 
când, fulgerele se îmbulzeau pe faţa lui, dar 
răspunse cu înfumurare şi mândrie: 

— La asta nu mă aşteptam! Respect voinţa 
răposatului şi gândesc că jupân cămăraşul putea să-i 
facă pe aceşti sărăntoci ocrotitorii domniei tale până 
la venirea mea, dar odată aflat aici, nimeni nu-ţi va 

mai fi ocrotitor afară de mine. Nu numai trenţăroşii 
aceia, dar nici măcar Radziwilii de la Birze n-au ce 
căuta şi nici ce ocroti aici! 
Jupâniţa Aleksandra se posomori şi răspunse 
după o clipă de tăcere: 
— Rău faci, domnia ta, că te laşi stăpânit de 
mândrie. Condițiile bunicului răposat trebuie 
îndeplinite în totul, altă ieşire nu văd. Laudanienii nu 
vor da buzna şi nu te vor asupri. Dacă s-ar isca 
niscaiva neînţelegeri pe aici, atunci ar putea să-şi 
spună şi ei un cuvânt, dar cred că toate se vor sfârşi 
în pace şi bună înţelegere, iar în asemenea 
împrejurări ocrotirea lor e ca şi când n-ar mai fi. 
Jupân Andrzej rămase tăcut o vreme, apoi dădu 
din mână şi răspunse: 
— La drept vorbind, nunta le va încheia pe toate. 
Ce să ne mai cercovim degeaba, numai să stea 
liniştiţi şi să nu se amestece în treburile mele că, pe 
viul Dumnezeu, nu mă voi lăsa dus de nas; să nu mai 
vorbim de ei. Cel mai bine ar fi ca domnia ta să 
consimţi a face nunta cât mai curând! 
— Atâta vreme cât port veşminte cernite, nu se 
cuvine să vorbim despre asemenea lucruri. 
— Vai de mine! Şi va trebui să aştept mult? 
— Bunicul a scris cu mâna lui că nu mai mult de o 
jumătate de an. 
— Până atunci mă usuc de tot. Hai, nu te mai 
mânia. Văd că domnia ta începi să mă priveşti ca pe 
un vinovat. Ei, Doamne, regina mea! Ce vină am eu, 
dacă aşa mi-e felul. Când mă înfurie careva, l-aş face 
bucățele, iar când îmi trece, l-aş cârpi la loc! 
— Mai mare spaima să trăiesc cu un asemenea 

om, zise Oleńka mai veselă. 

— Ei, în sănătatea domniei tale! Vinul e bun, iar 
pentru mine sabia şi vinul sunt temelia. Cum să-ţi fie 
frică să trăieşti cu mine?! Păi domnia ta ai să mă 
cetluieşti cu privirile şi ai să faci din mine un rob, din 
mine, care n-am suferit pe nimeni deasupra mea. 
Chiar aşa! Am preferat să mă descurc de unul singur 
cu steagul meu, decât să bat temenele înaintea 
hatmanilor... Regina mea dragă, dacă e ceva ce nu-ţi 
place la mine, treci cu vederea, fiindcă am deprins 
purtările alese lângă tunuri, nu în încăperile 
jupâniţelor de la curte; în învălmăşeala oştenilor, nu 
în sunetele lăutei. Prin părţile noastre bântuie 
primejdia şi nu poţi să laşi sabia din mână. Acolo, 
chiar dacă cineva e osândit şi-l urmăresc pentru 
împlinirea judecății, n-are a se teme de nimic! 
Lumea îl respectă, dacă are curaj şi îndrăzneală de 
războinic. Exemplum: tovarăşii mei, altfel cavaleri de 
nădejde, care în altă parte ar fi zăcut demult în 
temniţă... Pe la noi până şi femeile poartă cizme şi 
sabie, conducând cete întregi, asemenea jupâniţei 
Kokosiâska, mătuşa unui porucinic?5 al meu, care a 
murit ca un viteaz, iar nepotul a răzbunat-o aflându- 
se sub ordinele mele, cu toate că nu prea ţinea la ea. 
Chiar dacă ne tragem din cele mai avute neamuri, 
unde putem noi să învăţăm obiceiurile alese? Noi ne 
pricepem la altceva: de-i război, ne batem, de sunt 
adunări, dăm din gură, iar dacă nu-i de ajuns, 
scoatem sabia. Asta-i! Răposatul cămăraş aşa m-a 
cunoscut şi aşa m-a ales pentru domnia ta! 

— Eu am făcut totdeauna cu dragă inimă ce mi-a 

spus bunicul, răspunse jupâniţa, plecându-şi ochii. 

—  Jupâniţa mea dulce, mai lasă-mă să-ţi sărut 
mânuţele! Pe legea mea, îmi placi grozav. Dragostea 
m-a zăpăcit într-atât, că nu mai ştiu cum să nimeresc 
la Lubicz, unde n-am fost încă. 

— Am să-ţi dau o călăuză. 

— E, mă descurc eu. M-am obişnuit demult să 
umblu noaptea. Am un fecior de la Poniewiez, care 
trebuie să ştie drumul. lar acolo mă aşteaptă 
Kokosinski şi ceilalţi... Kokosinski e dintr-un neam 
vestit pe la noi, care are drept blazon o cruce cu 
două frunze de crin în vârf... L-au osândit numai 
pentru că i-a ars casa lui jupân Orpiszewski şi i-a 
răpit copila, tăindu-i oamenii... E un tovarăş de 
nădejde!... Mai dă-mi mâinile încă o dată. Văd că e 
timpul să plec! 

Deodată orologiul de Gdańsk începu să bată rar 
miezul nopţii. 

— Pentru Dumnezeu. E timpul! E timpul! strigă 
Kmicic. Degeaba mai stau aici! Ţii la mine, oricât de 
puţin? 

— Am să-ți răspund altă dată. Gândesc că ai să 
mai treci pe la noi, nu-i aşa? 

— În fiecare zi! Numai pământul să nu mi se 
despice sub picioare. Tăia-m-ar!... 

Spunând acestea, Kmicic se ridică şi ieşiră 
amândoi în tindă. Sania aştepta înaintea intrării, aşa 
că-şi îmbrăcă şuba şi începu să-şi la rămas bun, 
rugând-o să se întoarcă înăuntru, fiindcă venea frig 
din pridvor. 

— Noapte bună, regină dragă, mai zise, să dormi 
bine, că eu n-am să pun geană pe geană, gândindu- 

mă la frumuseţea ta. 

— Numai să nu întâlneşti vreo fiinţă necurată pe 
drum. Tot e mai bine să-ţi dau un slujitor cu o făclie, 
pentru că pe lângă Wolmontowicze sunt şi lupi. 

— Păi ce, eu sunt capră, ca să mă tem de lupi? 
Lupul e prieten cu oşteanul, care-l hrăneşte adesea. 
În sanie am şi o muschetă? cu ţeava scurtă. Noapte 
bună, jupâniţa mea dragă, noapte bună! 

— Du-te cu Dumnezeu! 

Rostind acestea, Oleńka se retrase, iar jupân 
Kmicic se îndreptă spre pridvor. Pe drum însă, în 
crăpătura uşii întredeschise de la odaia slujitorilor, 
văzu câteva perechi, de ochi; erau fetele care nu se 
culcaseră, numai ca să-l mai vadă o dată când 
pleacă. Jupân Andrzej le trimise un sărut cu mâna, 
după obiceiul ostăşesc, şi ieşi. După o clipă se auzi 
clopoţelul, la început mai tare, apoi clinchetul slăbi 
treptat, până când se stinse cu totul. 

La Wodokty se aşternu o linişte adâncă şi 
jupâniţa Aleksandra se miră; în urechi îi răsunau 
încă vorbele lui jupân Andrzej, îi auzea încă râsul 
nestăpânit, vesel, în ochi îi stăruia făptura zveltă a 
tânărului, iar acum, după larma vorbelor, a râsului şi 
a veseliei, se lăsase deodată o tăcere ciudată. 
Jupâniţa asculta cu luare-aminte, doar-doar o mai 
auzi măcar clopoţelul de la sanie. Dar nu mai desluşi 
nimic, clopoţelul răsuna acum prin pădurile de la 
Wolmontowicze. O cuprinse un dor nespus, niciodată 
nu se simţise atât de singură pe lume. 

Luă lumânarea, intră încet în iatac şi 
îngenunche să-şi spună rugăciunile. Le începu de 

vreo cinci ori până să le rostească pe toate cu 
pioşenia cuvenită. Apoi gândurile îi alergară parcă 
înaripate spre sanie şi la făptura care stătea în ea... 
Pădure într-o parte, pădure în cealaltă, la mijloc 
drumul larg, iar el se duce... Jupân Andrzej! Oleńkăi i 
se păru că vede aievea ciuful cânepiu şi gura pornită 
pe râs, în care luceau dinţii albi ca la un căţelandru. 
Se vede că aşezatei jupâniţe îi venea tare greu să-şi 
spună că nu l-a îndrăgit grozav pe acest războinic 
dezlănţuit. Era cam neliniştită, parcă se temea de el, 
dar cât de mult o atrăgeau curajul, veselia lui 
nestrunită şi inima deschisă. Se simţea ruşinată că-i 
plăcuse chiar şi atunci când se arătase mândru; când 
îi pomenise de ocrotitori, îşi înălţase capul ca un 


giannetto” turcesc şi spusese: „Nici măcar 
Radziwiltii de la Birze n-au ce căuta şi nici ce ocroti 
aici”... Asta nu-i un îmbrobodit, e un bărbat 


adevărat! îşi spuse jupâniţa în sinea ei. E oştean, din 
cei oare-i plăceau mai mult bunicului... Că şi 
merită!” 

Aşa gândea jupâniţa şi o cuprindea când o 
fericire netulburată de nimic, când teama. Dar până 
şi teama era plăcută. Începu să se dezbrace, când 
scârţâi uşa şi intră mătuşa Kulwiecowna cu o 
lumânare în mână. 

— Mult aţi mai stat! o dojeni. N-am vrut să vă 
stingheresc şi v-am lăsat să vă săturaţi de vorbă. Se 
arată un cavaler cuviincios. Ţie cum ţi s-a părut? 

La început, jupâniţa Aleksandra nu răspunse 
nimic, alergă în picioruşele goale la mătuşa 
Kulwiecowna, îi înconjură gâtul cu braţele şi, 


2 Cal frumos, de rasă spaniolă, italiană sau turcească. 

rezemându-şi căpşorul bălai pe pieptul ei, roşii cu 
glas mângâietor: 

— Mătugşică, o, mătuşică! 

— Oho! mormăi tomnatica jupâniţă, ridicându-şi 
privirile spre lumânare. 


Capitolul II 


La Lubicz, când jupân Andrzej trase înaintea 
casei, ferestrele străluceau de lumină şi larma se 
auzea până în curte. La sunetul clopoţelului, slujitorii 
ieşiră în grabă afară să-şi întâmpine stăpânul, fiindcă 
aflaseră de la însoțitorii acestuia că va veni. Îl 
întâmpinară deci cu umilinţă, sărutându-i mâna şi 
îmbrăţişându-i picioarele. Bătrânul vechil Znikis îi 
ieşi înainte în tindă cu pâine şi sare, ploconindu-se 
până la pământ; toţi se uitau cu teamă şi luare- 
aminte să vadă cum arată viitorul stăpân. Jupân 
Kmicic aruncă pe tavă o pungă doldora de taleri şi 
întrebă ce făceau tovarăşii lui, uimit că nici unul nu 
venise să-l primească pe stăpânul casei. 

Ei însă nu mai erau în stare să iasă, deoarece de 
trei ceasuri se aflau la masă, întrecându-se cu 
paharele; sau poate că nu auziseră clinchetul 
clopoţelului. Cu toate acestea, când intră în 
încăpere, un strigăt tunător se smulse din toate 
piepturile: „Haeres! Haeres” a sosit!” Şi toţi săriră 
în picioare şi veniră lângă el cu paharele pline. Jupân 
Andrzej îşi puse mâinile-n şolduri şi începu să râdă, 
dându-şi seama cât de bine se descurcaseră în casa 

lui şi cât băuseră până să vină el. Râdea din ce în ce 
mai tare, văzându-i cum răstoarnă scaunele pe drum, 
cum se clatină şi cum vin la el cu chipuri serioase de 
beţivani. Înaintea tuturor păşea uriaşul Jaromir 
Kokosinski, cel cu blazonul dintr-o cruce cu două 
frunze de crin în vârf, oştean cunoscut, totdeauna 
gata de sfadă, cu o cicatrice înfricoşătoare peste 
frunte, ochi şi obraz şi cu o mustață mai scurtă decât 
cealaltă, porucinic şi prieten al lui jupân Kmicic, 
tovarăş de nădejde, osândit în Smoleńsk la pierderea 
cinstei şi a capului pentru răpirea unei jupâniţe, 
omucidere şi punere de foc. Acum îl apărau de 
pedeapsă războiul şi proteguirea lui jupân Kmicic, 
care era de aceeaşi vârstă cu el, iar moşiile lor de la 
Orsza, atâta vreme cât jupân Jaromir nu şi-o 
pierduse la petreceri pe a lui, erau despărțite de 
aceeaşi mejdină. Jupân Kokosiiski dară mergea 
acum ţinând în amândouă mâinile un pocal cu toartă 
plin ochi cu mied”. În urma lui venea jupân Ranicki, 
cel cu blazonul „încăperile uscate”, de neam din 
ţinutul Mscistaw, de unde fusese izgonit pentru 
uciderea a doi şleahtici avuţi. Pe unul îl tăiase în 
luptă dreaptă. În celălalt trăsese, fără luptă, cu 
muscheta. Avere n-avea, deşi moştenise multe 
pământuri de la părinţi. Şi pe el îl apăra tot războiul 
de judecata călăului. Era un zvăpăiat, neîntrecut în 
mânuirea sabiei. Al treilea urma Rekuc-Leliwa, care 
nu se mânjise cu sânge de semen, afară de al 
vrăjmaşului. Îşi pierduse, în schimb, toată averea la 
joc, aciuindu-se de trei ani pe lângă jupân Kmicic. În 
pas cu el venea al patrulea, jupân Uhlik, şi el tot din 


% Vin de miere, hidromel. 

Smoleńsk, osândit la ruşine şi tăierea capului pentru 
spargerea judecății. Jupân Kmicic îl ocrotea pentru 
că ştia să cânte de minime din fluier. Mai erau şi 
jupân Kulwiec-Hippocentaurus, tot atât de înalt ca şi 
Kokosinski, pe care-l întrecea în putere, şi Zend, 
bărbat priceput la cai, care ştia să imite toate 
păsările şi animalele; era de obârşie nesigură, dar se 
socotea şleahtic din Kurlandia — neavând avere, 
îmblânzea caii lui Kmicic şi primea simbrie. 

Îl înconjurară cu toţii pe jupân Andrzej, care 
râdea; Kokosiński ridică pocalul şi cântă: 


Hai şi bea acum cu noi, gazdă dragă 
foarte, 
gazdă dragă foarte! 
Ca să poţi să bei cu noi, cu noi pân’ la 
moarte, 
cu noi pân’ la moarte! 


Ceilalţi repetară în cor, după care jupân 
Kokosiński îi dădu pocalul lui Kmicic, iar el luă 
stacana pe care i-o oferea jupân Zend. Kmicic înălţă 
pocalul şi strigă: 

— În sănătatea jupâniţei mele! 

— Vivat! Vivat! răcniră toate  glasurile, de 
începură să zuruie geamurile în ramele plumbuite. 

— Vivat! Când va trece doliul, facem nunta! 

Întrebările începură să cadă din toate părţile. 

— Cum arată? Hei! Jedrus! frumoasă? E aşa cum 
ţi-ai închipuit-o? Mai e vreuna ca ea în ţinutul 
Orszei? 

— În ţinutul Orszei? strigă Kmicic. Pe lângă ea, 

jupâniţele noastre din Orsza sunt bune să-nfunzi 
coşurile cu ele!... Pe o sută de trăsnete, în toată 
lumea nu mai afli alta ca ea. 
— Asta şi vroiam pentru tine! răspunse jupân 
Ranicki. Şi faceţi nuntă? 
— După ce se sfârşeşte doliul. 
— Doliul e un fleac! Plozii nu se nasc negri, ci 
numai albi! 
— După ce faci nunta, nu mai e doliu, Jedrus! Nu 
te lăsa! 
— Nu te lăsa, Jędruś! începură să strige toţi 
deodată, 
— Stegăreilor de Orsza le este dor de pământ şi 
vor să coboare din cer! răcni Kokosinski. 
— Nu-i lăsa să aştepte, sărmanii! 
— Domniile voastre, rosti cu glas subţire Rekuc- 
Leliwa, o să bem la nuntă până ne-om pierde minţile! 
— Mieluşeii mei dragi, dădu răspuns Kmicic, mai 
daţi-mi pace sau mai bine-zis duceţi-vă dracu şi 
lăsaţi-mă să-mi văd casa! 
— Nu mai e nimic de făcut! răspunse Uhlik. 
Cotrobăiala o laşi pe mâine, iar acum stai cu noi la 
masă; mai sunt câteva urcioare cu pântecul plin. 
— Ne-am uitat noi peste tot în locul tău. Lubicz e 
măr de aur, nu alta! spuse Ranicki. 
— Caii sunt buni! strigă Zend, sunt doi bahmeţi“ 
doi bidivii pentru husaris!, o pereche de samogiţieni 
şi o pereche de calmuci“?, din toţi câte o pereche, ca 
ochii din cap. O să-i vedem mâine. 

Şi Zend necheză ca un cal, iar ei se minunară cu 

3 Cal tătărăsc, mic şi rezistent. 

31 Oşteni din cavaleria grea. 

32 Soi de cai din stepele calmuce. 

toţii cât de bine ştia să imite şi începură să râdă. 

— Aşa sunt toate pe aici? întrebă bucuros Kmicic. 
— Nici pivniţa nu-i de lepădat, chiţcăi Rekuc, 
butoiaşele smolite şi urcioarele acoperite de mucegai 
stau ca nişte steaguri în linie. 

— Slavă Domnului! Atunci să ne aşezăm la masă! 
— La masă! La masă! 

Abia apucară să se aşeze şi să-şi umple 

paharele, că Ranicki zvâcni iarăşi în picioare. 

— În sănătatea cămăraşului Billewicz! 

— Prostănacule! îl certă Kmicic. Cum vine asta? 
Bei în sănătatea unui mort? 

— Prostănacule! repetară şi ceilalţi. În sănătatea 
gazdei! 

— În sănătatea voastrăl.., 

— S-avem parte numai de bine în încăperile 
astea! 

Kmicic îşi aruncă fără să vrea privirea prin 
odaia în care mâncau şi zări pe peretele de zadă, 
înnegrit de scurgerea anilor, un şir de ochi aspri 
aţintiţi asupra lui. Ochii priveau din vechile portrete 
ale Billewiczilor, agăţate la doi coţi de la pământ, 
pentru că şi peretele era destul de scund. Deasupra 
tablourilor erau prinse într-un  şirag lung, 
neîntrerupt, tigve de zimbri, elani şi căpriori cu 
coarne bogate, unele înnegrite, erau pesemne foarte 
vechi, altele strălucind de albeaţă. Toţi pereţii erau 
acoperiţi cu tablouri. 

— Pe aici trebuie să aibă loc nişte vânători 
grozave, că văd că animale sunt din belşug! spuse 
Kmicic. 

— O să mergem şi noi mâine sau poimâine. 

Trebuie să cunoaştem împrejurimile, răspunse 
Kokosinski. Jędruś, tu eşti un om fericit, fiindcă ai un 
adăpost deasupra capului. 

— Nuca noi! se tângui Ranicki. 

— Să ne înecăm amarul în vin! propuse Rekuc. 

— Nu, nu vreau să vă aduc alinare! strigă 
Kulwiec-Hippocentaurus, dar vreau să bem încă o 
dată în sănătatea lui Jedrus, rotmistrul nostru iubit! 
Domniile voastre, el ne-a primit aici, la Lubicz, pe 
noi, nişte bieţi surghiuniţi fără adăpost. 

— Vorbeşte cu dreptate! strigară câteva glasuri. 
Kulwiec nu-i atât de prost pe cât pare. 

—  Amară-i soarta noastră! piui Rekuc. În tine ne- 
am pus toată nădejdea, n-ai să ne dai pe uşă afară, 
săracii de noi. 

— Daţi-mi pace! îi linişti Kmicic. Ce-i al meu e şi 
al vostru! 

La acestea, se ridicară cu toţii de pe locurile lor 
şi începură să-l îmbrăţişeze. Lacrimi de înduioşare se 
scurgeau pe chipurile aspre de beţivani. 

— Jędruś, în tine-i toată nădejdea! răcni 
Kokosinski. Îngăduie-ne să dormim fie şi pe un braţ 
de paie de mazăre, numai nu ne izgoni! 

— Daţi-mi pace! repetă Kmicic. 

— Să nu ne goneşti! Şi aşa ne-au gonit cu toţii, pe 
noi, şleahtici de neam! strigă jalnic Uhlik. 

— Pe o sută de draci! Cine vă goneşte? Mâncaţi, 
beti, dormiţi, ce dracu mai vreţi? 

— Jędruś, nu te împotrivi, spuse Ranicki, pe faţa 
căruia apăruseră pete ca pe blana de râs, nu te mai 
împotrivi, am decăzut în ultimul hal... 

Aici se poticni, îşi duse un deget la frunte, de 

parcă s-ar fi silit să gândească şi rosti deodată 
uitându-se cu priviri goale la cei de faţă: 
— Poate că norocul se va schimba! 

Izbucniră cu toţi în cor: 
— De ce să nu se schimbe! 
— O să ne răzbunăm pentru  nedreptăţile 
îndurate. 
— Şi o să ne recăpătăm averile. 
— Şi drepturile! 
— Dumnezeu îi binecuvântează pe cei nevinovaţi. 
Spre binele nostru, domniile voastre! 
— În sănătatea voastră! închină Kmicic. 
— Sfinte sunt vorbele tale, Jedrus! răspunse 
Kokosinski, întinzându-i amândoi obrajii bucălaţi. Dă, 
Doamne, s-avem mai mult noroc! 

Începură să ciocnească cu toţii şi capetele se 
înfierbântară.  Vorbeau toți deodată, fiecare 
ascultându-se numai pe el, afară de jupân Rekuć, 
care-şi lăsase capul în piept şi moţăia. Curând 
Kokosinski începu să cânte: „Bătea inu-n meliţă!”, 
ceea ce văzând, jupân Uhlik scoase fluierul din sân 
şi-i ţinu isonul, în vreme ce jupân Ranicki, iscusit 
mânuitor de sabie, se lupta cu mâna goală cu un 
potrivnic nevăzut, repetând cu jumătate de glas: 

— Tu aşa, eu aşa! Tu izbeşti, eu prijon! Un! Doi! 
Trei! Ține! 

Uriaşul Kulwiec-Hippocentaurus holbă ochii şi 
se uită o vreme cu luare-aminte la Ranicki; în cele 
din urmă, dădu din mână a lehamite şi zise: 

— Eşti un prost! Osteneşte sănătos, dar unuia ca 
Kmicic nu-i poţi ţine piept! 
— Pentru că pe el nu-l poate învinge nimeni. Pe 


65 


tine însă, ia încearcă! 

— Nici pe mine nu mă baţi la pistol. 
— Pe un ducat împuşcătura. 

— Fie! Dar unde şi în ce tragem? 

Ranicki îşi plimbă privirea împrejur şi strigă, 

arătând tigvele: 

— Între coarne! Pe un ducat! 

— Pe cât? întrebă Kmicic. 

— Între coarne! Pe doi ducați! Pe trei! Aduceţi 
pistoalele! 

— Fie! încuviinţă jupân Andrzej. Fie şi pe trei 
ducati. Zend, pistoalele! 

Începură să strige cu toții din ce în ce mai tare 
şi să se târguiască între ei; în acest timp, Zend ieşi în 
tindă şi se întoarse după o clipă cu pistoalele, 
săculeţul cu plumb şi cornul cu pulbere. 

Ranicki apucă un pistol. 

— E încărcat? întrebă. 

— Încărcat! 

— Pe trei! Patru! Pe cinci ducați! zbieră Kmicic 
ametit. 

—  Tācere! Ai să dai greş, ai să dai greş! 

— Ba am să nimeresc, o să vedeţi!... Uite, trag în 
tigva de colo, între coarne... unu, doi!... 

Toţi îşi îndreptară privirile spre tigva uriaşă de 
căprior, care atârna în dreptul lui Ranicki, iar el 
întinse braţul. Pistolul îi tremura în mână. 

— Trei! strigă Kmicic. 

Împuşcătura porni şi odaia se umplu de fum de 
la pulberea arsă. 

— N-a nimerit, n-a nimerit! Uite unde-i gaura! 
Ţipă Kmicic, arătând cu mâna un loc din peretele 

întunecat, în care plumbul scosese o aşchie albă. 

—  Tragem de două ori! 

—  Nu!l... Acum lasă-mă pe mine! se împotrivi 
Kulwiec. 

În clipa aceea, slujitorii care  auziseră 
împuşcături dădură buzna înăuntru înspăimântați. 

— Afară! Afară! porunci Kmicic. Unu, doi, trei!... 
Iarăşi răsună o împuşcătură şi de astă dată săriră 
ţăndări din osul lovit. 

— Daţi-ne şi nouă pistoalele! strigară toţi 
deodată. 

Şi se repeziră la feciorii de casă, lovindu-i şi 
îmbrâncindu-i să se grăbească. Nu trecu un sfert de 
ceas şi încăperea răsuna de împuşcături. Fumul des 
acoperea lumina luminărilor şi siluetele trăgătorilor. 
Zgomotul împuşcăturilor era însoţit de glasul lui 
Zend, care croncănea precum corbul, piuia ca 
şoimul, urla ca lupul sau mugea ca bourul, întrerupt 
mereu de şuieratul plumbilor. Aşchiile zburau din 
tigve, din perete şi din ramele tablourilor, în 
învălmăşeală traseră şi în portretele Billewiczilor, iar 
Ranicki, înfuriat, le ciopârţi cu sabia. 

Uluiţi şi înfricoşaţi, slujitorii parcă-şi pierduseră 
minţile, holbându-şi ochii la această joacă nesăbuită, 
care semăna cu năvălirea tătarilor. Câinii începuseră 
să urle şi să latre întărâtaţi. Toată casa era în 
picioare. În curte se adunaseră grupuri de oameni. 
Fetele de la curte alergaseră la ferestre şi, lipindu-şi 
feţele de geamuri şi turtindu-şi nasurile, se uitau să 
vadă ce se petrece înăuntru. 

Într-un târziu, le zări jupân Zend; fluieră atât de 
ascuţit, că le ţiuiră urechile la toţi, apoi răcni: 

— Domniile voastre!  Căpriţele la ferestre! 
Căpriţele! 
— Căpriţele! Căpriţele! 
— Hai să dănţuim! ţipară glasuri amestecate. 
Turma ameţită se repezi prin tindă în pridvor. 
Gerul nu-i trezi din mahmureală. 
Fetele se împrăştiară ţipând prin toată curtea, 
dar ei se buluciră după ele şi pe care o prindeau, o 
aduceau înăuntru. În odaia plină de fum şi aşchii de 
os şi de lemn, începu în curând zbânţuiala în jurul 
mesei pe care vinul vărsat alcătuise băltoace întregi. 
Astfel petrecură Ia Lubicz jupân Kmicic şi ceata-i 
sălbatică. 


Capitolul III 


În cele câteva zile care urmară, jupan Kmicic se 

duse zilnic la Wodokty, întorcându-se de fiecare dată 
tot mai plin de dragoste şi admiraţie pentru Oleńka 
lui. O ridică în slăvi şi în faţa însoţitorilor săi, cărora 
le spuse într-o bună zi: 
— Mieluşeii mei dragi, astăzi mergeţi să-i daţi 
bineţe, apoi m-am înţeles cu jupâniţa să plecăm toţi 
la Mitruny, să ne plimbăm cu sania prin pădure şi să 
vedem şi cel de-al treilea conac. Tot ea o să ne 
primească acolo în ospeţie, aşa că aveţi grijă să vă 
purtaţi cum se cuvine, că-l fac bucățele pe cel care-i 
va greşi cu ceva... 

Cavalerii se repeziră bucuroşi să se îmbrace şi 
în curând patru sănii îi duceau pe tineri la Wodokty. 
Jupân Kmicic se afla în cea dintâi, foarte frumos 

Trăgeau la ea trei telegari calmuci, pradă de luptă, 
acoperiţi de hamuri împestriţate cu panglici şi pene 
de păun, după moda din Smolensk, pe care cei de 
acolo o preluaseră de la vecinii lor. Îi mâna un fecior 
de casă care stătea pe grumazul ursului. Jupân 
Andrzej, îmbrăcat într-o dulamă de catifea verde 
încheiată cu ceaprazuri de aur şi căptuşită cu blană 
de samur, purtând pe cap un calpac“ tot de samur, 
cu pană de stârc, era tare vesel şi-i spunea lui jupân 
Kokosinski, care-i sta alături: 

—  Ascultă-mă, Kokoszka! Ne-am cam făcut de cap 
în serile trecute, am întrecut măsura, mai ales în cea 
dintâi, când au avut de suferit tigvele şi portretele. 
Şi cu fetele a fost şi mai rău. Întotdeauna diavolul îi 
dă ghes lui Zend, şi pe urmă cine trage ponoasele? 
Eu! Mă tem să nu fi trăncănit careva, că acum e în 
joc bunul meu renume. 

— N-ai decât să te spânzuri cu renumele tău cu 
tot, că tot nu-i bun la nimic, ca şi ale noastre. 

— Şi cine-i de vină, dacă nu voi? Adu-ţi aminte, 
Kokoszka, că şi la Orsza toţi mă socoteau un 
zvânturat din pricina voastră şi mă bârfeau cum nu 
se poate mai rău. 

— Dar pe jupân Tumgrat cine l-a mânat prin ger 
legat de cal? Cine l-a ciopârţit pe şleahticul din 
ţinuturile coroanei, care a întrebat dacă la Orsza 
oamenii au început să meargă în două picioare sau 
tot pe patru stau? Dar pe jupânii Wyziński, tată şi fiu, 
cine i-a vătămat? Cine a împrăştiat adunarea din 
urmă? 

— Adunarea am împrăştiat-o la Orsza, nu în altă 


5 Căciulă. 

parte, aşa că nu priveşte pe nimeni. Jupân Tumgrat 
m-a iertat înainte de a muri, iar pentru celelalte nu 
mă voi certa. Oricui i se poate întâmpla să se bată în 
duel. 

— Şi nici nu ţi-am pomenit de toate. De judecăţile 
care te aşteaptă în tabăra oştenilor nu ţi-am mai 
adus aminte. 

— Nu pe mine, ci pe voi. Vina mea e că v-am 
îngăduit să jefuiţi nişte oameni care-şi vedeau de 
treburile lor. Dar s-o lăsăm baltă. Închide-ţi pliscul, 
Kokoszka şi vezi să nu scoţi o vorbă faţă de Oleńka, 
despre dueluri sau mai ales despre împuşcarea 
portretelor şi despre fete. Dacă află, am să dau vina 
pe voi. Slujitorilor şi fetelor le-am pus în vedere să 
nu spună nimic, altfel poruncesc să-i ciomăgească. 

— Jędruś, porunceşte mai bine să te potcovească, 
de vreme ce te temi atâta de jupâniţă. La Orsza erai 
alt om. Te şi văd cum ai să mergi legat de sfoară, dar 
ce să-i faci! Un filozof din vechime zice: „Dacă n-o 
struneşti tu pe Kachna, atunci te struneşte ea pe 
tine?” Te-a îmbrobodit de-a binelea. 

— Prost mai eşti, Kokoszka! Iar în ce o priveşte 
pe Oleńka, ai să te muţi şi tu de pe un picior pe altul, 
când ai s-o vezi. Nu-i afli pereche de deşteaptă ce e. 
Pentru cele bune nu se zgârceşte cu laudele, iar 
pentru cele rele nu se sfieşte să dojenească. Pe toate 
le judecă şi le măsoară după virtute. Aşa a crescut-o 
răposatul cămăraş. Vrei să te grozăveşti înaintea ei 
cât eşti de curajos şi să te lauzi că ai călcat legea în 
picioare, şi pe urmă te cuprinde ruşinea, pentru că 
îţi spune numaidecât că un şleahtic care se respectă 
nu trebuie să facă una ca asta, întrucât e spre 

paguba ţării... Aşa-ţi spune şi parcă te-ar lovi cineva 
cu pumnul peste gură, de te şi minunezi că n-ai 
priceput mai înainte un lucru atât de simplu... Ptiu! 
Mai mare ruşinea! Ne-am făcut de cap, şi acum 
trebuie să ne arătăm prefăcuţi înaintea virtuţii şi a 
nevinovăţiei... Cel mai rău a fost cu fetele!... 
— Ba n-au fost rele deloc. Am auzit că prin 
împrejurimi fiicele şleahticilor sunt numai sânge şi 
lapte, te pomeneşti că nu se împotrivesc ispitei. 
— Cine ţi-a spus? întrebă repede Kmicic. 
— Cine mi-a spus? Păi cine altul, dacă nu Zend! 
Ieri a vrut să încerce un giannetto dereş şi a plecat 
cu el la Wolmontowicze; a trecut numai pe drum, dar 
a văzut o mulţime de codane care se întorceau de la 
biserică. „Credeam, zicea, că am să cad de pe cal, 
atât erau de curăţele şi nurlii”. Cum se uita la 
vreuna, ea îi şi arăta îndată toţi dinţii. Şi nu-i de 
mirare! Cei mai bărbaţi dintre şleahtici au plecat la 
Rosienie, iar pe căpriţe le apucă urâtul singurele. 
Kmicic îi trase un ghiont: 
— Kokoszka, o să mergem acolo într-o seară, aşa, 
ca şi când am fi rătăcit drumul, nu? 
— Şi bunul tău renume? 
— O, la dracu! Tacă-ţi gura! Duceţi-vă singuri, 
dacă-i aşa, sau mai bine lăsaţi-vă şi voi păgubaşi! S- 
ar isca zarvă şi vreau să trăiesc în bună înţelegere cu 
şleahticii de aici fiindcă răposatul cămăraş i-a 
desemnat ca ocrotitori ai Olenkăi. 
— Ai mai spus asta, dar nu-mi venea să cred. De 
unde atâta prieteşug cu nişte prăpădiţi ca ăştia? 
— Se duceau la război împreună; încă de la Orsza 
am auzit că laudanienii ăştia sunt plini de virtute. Ca 

să-ţi spun drept, Kokoszka şi mie mi s-a părut ciudat 
la început, ca şi când i-ar fi pus să mă păzească. 
— Trebuie să te apropii de ei şi să le faci 
plecăciuni până la pământ. 
— Ba mai bine să crape ei înainte. Taci din gură 
că sunt furios! Ei mi se vor închina mie şi mă vor 
sluji. Voi avea astfel un steag gata pregătit la orice 
chemare. 
— Da, dar rotmistrul lui o să fie altcineva. Zend 
spunea că printre ei se află un polcovnic... i-am uitat 
numele... Wołodyjowski parcă? El i-a călăuzit la 
Szktow. Se zice că s-au luptat bine cu toate că i-au 
cam scărmănat acolo. 
— Am auzit şi eu de un Wołodyjowski, oştean cu 
faimă... Dar uite şi Wodokty. 
— Ehei, oamenii o duc bine în Samogiţia asta, 
toate sunt la locul lor, cum trebuie să fie. Se vede că 
bătrânul era un gospodar destoinic... Văd că nici 
conacul nu-i de lepădat. Pe aici vrăjmaşul îi 
pârjoleşte rar de tot, aşa că pot să-şi ridice aşezările 
în tihnă. 
— Cred că n-a aflat nimic de isprāvile de la 
Lubicz, murmură Kmicic ca pentru sine. 

Apoi se întoarse spre tovarășul de lângă el: 
— Kokoszka, dragul meu, ţi-o spun ţie, iar tu 
repet-o încă o dată şi celorlalți. Aici trebuie să vă 
purtaţi cum se cuvine. Vezi să nu întreacă vreunul 
măsura, că, pe viul Dumnezeu! Îl fac bucăţi! 
— Ehe, da ştiu că au pus şaua pe tine! 
— Au pus-o, n-au pus-o, nu te priveşte! 
— La Kasia nu te uita, că fătuţa nu-i a ta, 
răspunse liniştit Kokosinski. 

— Pocneşte din bici! strigă Kmicic la surugiu. 

Feciorul, cocoţat pe grumazul ursului argintiu, 
ridică biciul şi pocni cu mare iscusinţă, iar ceilalţi 
surugii îi urmară pilda, astfel că traseră înaintea 
casei cu pocnete de veselie, ca la petrecere. 

După ce coborâră din sănii, intrară mai întâi în 
tinda uriaşă, nevăruită, iar de aici jupân Kmicic îi 
conduse în sala de ospeţe, împodobită ca şi la Lubicz 
cu tigvele sălbăticiunilor vânate. Aici se opriră, 
uitându-se cu grijă şi luare-aminte la uşa de la 
încăperea vecină, pe care avea să intre jupâniţa 
Aleksandra. În acest timp, gândindu-se la 
amenințările lui Kmicic, vorbeau în şoaptă ca la 
biserică. 

— Tu ai limba dezlegată, îi spuse jupân Uhlik lui 
Kokosiński, aşa că tu ai să-i dai bineţe jupâniţei din 
partea tuturor. 

— M-am pregătit tot drumul, răspunse jupân 
Kokosinski, dar nu ştiu dacă are să iasă prea bine, 
pentru că Jedrus nu mi-a dat pace. 

— Curaj! Ce-o fi, o fi! Uite că vine!... 

Jupâniţa Aleksandra intră într-adevăr şi, după ce 
păşi pragul, se opri puţin mirată parcă de o tovărăşie 
atât de numeroasă. Dar şi jupân Kmicic rămase o 
clipă încremenit de admiraţie în faţa frumuseţii ei, 
pentru că până atunci o văzuse numai seara, iar 
acum, la lumina zilei, părea şi mai frumoasă. Ochii-i 
aveau culoarea  albăstrelei, sprâncenele negre 
însemnau pe fruntea luminoasă arcuri de abanos, iar 
cosiţa bălaie lucea ca o coroană pe capul unei 
regine. Privea cu îndrăzneală, fără să-şi plece ochii, 
ca o stăpână a casei care-şi primeşte oaspeţii, cu 

chipul străluminat, a cărui albeaţă era întărită de 
caftanul negru, tivit cu hermină. O jupâniţă atât de 
aşezată şi de mândră nu mai văzuseră aceşti 
luptători deprinşi cu femei de alt soi. Se rânduiră în 
linie, ca la apelul steagului şi, târşindu-şi picioarele, 
îi făcură plecăciuni adânci, iar jupân Kmicic păşi 
înainte şi, sărutându-i mâna de mai multe ori, rosti: 
— Comoara mea, ţi-am adus pe tovarăşii cu care 
am fost la ultimul război. 

— E o mare cinste pentru mine, răspunse 
Billewiczowna, să primesc în casa mea nişte cavaleri 
atât de vrednici, de a căror virtute şi obiceiuri mi-a 
vorbit jupânul stegar. 

Spunând acestea, îşi prinse poala rochiei cu 
vârful degetelor şi, ridicând-o puţin, se înclină cu o 
stăpânire de sine neobişnuită. Jupân Kmicic îşi mişcă 
buzele, dar în acelaşi timp se înroşi de mulţumire că 
jupâniţa lui vorbea cu atâta îndrăzneală. 

Vrednicii cavaleri, târşindu-şi întruna picioarele, 
îl înghiontiră înainte pe jupân Kokosinski. 

— Haide, începe! 

Jupan Kokosiński făcu un pas înainte, îşi drese 

glasul şi începu astfel: 

— Preamărită jupâniţa, fiică a cămăraşului... 

— A starostelui de vânătoare, îl îndreptă Kmicic. 
— Preamărită jupâniţa, fiică a starostelui de 
vânătoare şi nouă milostivă binefăcătoare, repetă 
descumpănit jupân Jaromir, să-mi fie cu iertăciune 
că ţi-am greşit rangul. 

— E o greşeală fără însemnătate, dădu răspuns 
jupâniţa Aleksandra, şi nu păgubeşte cu nimic pe un 
cavaler atât de iscusit la vorbă... 

— Preamărită jupâniţa, fiică a starostelui de 
vânătoare, binefăcătoare şi nouă  milostivă 
stăpână!... Nu ştiu ce mi se cuvine să laud mai întâi 
în numele întregului ţinut al Orszei; frumuseţea şi 
virtuțile neobişnuite ale domniei tale, ori norocul 
nemaipomenit al rotmistrului şi tovarăşului nostru, 
jupân Kmicic, fiindcă de-ar fi să mă înalt în slava 
cerului, să ajung până la nori... până la nori zic... 

— Da mai coboară odată din norii ăia! strigă 
Kmicic. 

Cavalerii izbucniră într-un râs uriaş şi deodată 
amintindu-şi de porunca lui Kmicic, îşi duseră mâna 
la mustață. 

Jupân Kokosiiski se zăpăci cu totul, roşi ca 
racul şi spuse: 

— Atunci vorbiţi singuri, păgânilor, dacă pe mine 
mă faceţi de râs! 

Jupâniţa Aleksandra îşi apucă iarăşi poala 

rochiei cu vârful degetelor. 
— N-aş putea să stau alături de domniile voastre 
în vorbe meşteşugite, zise, dar ştiu că nu sunt 
vrednică de laudele pe care mi le aduceţi în numele 
întregului ţinut al Orszei. 

Şi iarăşi se înclină foarte serioasă, iar bătăuşii 
din Orsza nu se simțeau în largul lor înaintea acestei 
jupâniţe cu purtări alese. Se străduiau să pară 
curtenitori, dar nu izbuteau deloc. Aşa că începură 
să-şi răsucească mai avan mustăţile, să mormăie şi 
să-şi pună mâinile pe mânerul săbiilor, până când îi 
scăpă Kmicic: 

—  Jupâniţă, am venit să te luăm şi să te plimbăm 
cu sania prin pădure până la Mitruny, cum ne-am 

înţeles ieri. Pârtia e grozavă şi Dumnezeu a dat un 
geruleţ straşnic. 
— Am şi trimis-o la  Mitruny pe mătuşa 
Kulwiecowna să ne pregătească masa. Aşteptaţi, 
domniile voastre, numai o clipă, să mă îmbrac mai 
călduros. 
Se întoarse şi ieşi, iar Kmicic se repezi la 
însoțitorii săi: 
— Ei, cum vi se pare, mieluşeii mei dragi? Nu-i o 
adevărată  prinţesă?... Ce mai zici, Kokoszka? 
Spuneai că a pus şaua pe mine, dar tu de ce-ai rămas 
mut înaintea ei?... Unde-ai mai văzut una ca ea? 
— Nu trebuia să mă încurcaţi, deşi recunosc că 
nu mă aşteptam să-i vorbesc unei asemenea 
jupâniţe. 
— Răposatul cămăraş, spuse Kmicic, a stat cu ea 
mai mult pe la Kiejdany, la curtea prinţului voievod 
sau la starostele Hlebowicz, decât acasă. Acolo a 
învăţat să se poarte aşa. Şi de frumoasă?... Ce, v-aţi 
uitat limba în gură? 
— Ne-am purtat ca nişte prostănaci! spuse 
Ranicki cu mânie, dar cel mai mare prost e 
Kokosinski! 
— A, vânzătorule! De ce mă tot împungeai cu 
cotul, trebuia să vorbeşti tu, cu obrazul tău plin de 
pete. 
— Pace, mieluşeilor, pace! îi potoli Kmicic. Puteţi 
să vă minunaţi cât vreţi, dar nu vă certaţi! 
— Eu aş fi în stare să sar şi-n foc pentru ea! strigă 
Rekuc. Taie-mă, Jedrus, dar nu retrag ce-am spus. 
Kmicic însă nici nu se gândea să-l taie, 
dimpotrivă, era prea mulţumit, îşi răsucea mustaţa şi 

se uita triumfător la însoțitorii săi. Tocmai atunci 
intră şi jupâniţa Aleksandra cu un calpac de jder pe 
cap. Faţa ei albă părea acum şi mai luminoasă. leşiră 
în pridvor. 

— Cu sania asta mergem? întrebă jupâniţa, 
arătând spre ursul argintiu, n-am mai văzut aşa ceva. 
— Nu ştiu cine i-a fost primul stăpân, fiindcă-i 
pradă de luptă. Acum o să ne plimbăm noi cu ea. E 
chiar foarte potrivită, pentru că şi pe blazonul meu e 
o jupâniţa pe un urs. Altă ramură a neamului Kmicic 
are steaguri pe blazon, dar aceştia se trag din Filon 
Kmita Czarnobylski, care nu face parte din casa 
marilor Kmita. 

— Şi ursul ăsta când l-ai dobândit? 

— Nu demult, în războiul ăsta. Noi, sărmanii 
exules* care ne-am pierdut averile, mai avem doar 
ce ne dă războiul. Şi pentru că i-am slujit cu credinţă 
acestui stăpân, mi-am primit răsplata. 

— Să dea Dumnezeu un război mai norocos, 
fiindcă cel de acum a răsplătit numai pe unii, 
storcând lacrimi amare întregii Republici. 

— Dumnezeu şi hatmanii le vor schimba pe toate. 

Spunând acestea, Kmicic o înveli pe jupâniţă cu 
o pătură frumoasă, din țesătură albă şi căptuşită cu 
blănuri albe de lup, apoi urcă şi el, îl îndemnă pe 
surugiu: „Mână!” şi caii porniră în goană. 

Aerul rece îi lovea drept în faţă, aşa că tăcură — 
se mai auzeau numai şuierul zăpezii îngheţate sub 
talpeţi, sforăitul cailor, tropotul cailor şi strigătele 
vizitiului. 

Într-un târziu, jupân Andrzej se aplecă spre 

Oleńka : 

— Ţi-e bine, domnia ta? 

— Mi-e bine, răspunse, ridicându-şi mâneca la 
gură, ca să oprească aerul rece. 

Sania gonea ca vijelia. Ziua era luminoasă, 
geroasă. Zăpada sclipea ca presărată cu scântei; de 
pe acoperişurile albe ale aşezărilor, care semănau cu 
nişte mormane albe; se înălţau sus de tot trâmbe de 
fum  trandafiriu. Cârduri de ciori zburau cu 
croncănituri răsunătoare dinaintea saniei, printre 
copacii despuiaţi de frunze. 

La vreo două verste de Wodokty intrară, pe un 
drum larg, în pădurea întunecată care se înălța 
tăcută, bătrână şi liniştită, de parcă dormea sub 
chiciura deasă. Copacii, zburând pe dinaintea 
ochilor, păreau că aleargă undeva înapoi, iar ei 
goneau din ce în ce mai repede, ca şi când armăsarii 
prinseseră aripi. Asemenea goană ameţeşte şi 
moleşeşte, aşa că jupâniţa Aleksandra se simţea şi ea 
ca îmbătată. Se plecă pe spate şi închise ochii, 
lăsându-se cu totul în seama iuţelii. O cuprindea o 
slăbiciune plină de dulceaţă şi i se părea că 
şleahticul ăsta din Orsza o răpise şi gonea ca vântul, 
iar ea, subjugată de moleşeală, nu mai avea putere 
să se împotrivească şi nici să strige după ajutor... Şi 
zboară aşa, zboară tot mai iute... Oleńka se simte 
luată în braţe... simte, în sfârşit, pe buze ca o pecete 
fierbinte, arzătoare... Ochii nu vor să i se deschidă, 
totul se petrece ca într-un vis... Şi zboară, zboară 
mereu! 

Jupâniţa, ameţită, se trezi abia la auzul unui 
glas care o întreba: 

— Ţii la mine? 
Deschise ochii: 
— Ca la sufletul meu! 
— lar eu ca la viaţa mea! 

Şi iarăşi calpacul de samur al lui Kmicic se 
aplecă peste căciulită de jder a Olefkăi. Nici ea nu 
mai ştia ce o îmbată mai mult, sărutările lui sau 
goana asta ca-n poveste. 

Zburau întruna prin pădure. Cohorte întregi de 
copaci alergau înapoi. Zăpada scârţâia, caii sforăiau, 
şi ei erau fericiţi. 

— Aş goni aşa până la sfârşitul lumii! strigă 
Kmicic. 

— Ce facem, noi e mare păcat! şopti Oleńka. 

— Ce păcat mai e şi ăsta! îngăduie-mi să mai 
păcătuiesc o dată. 

— Nu se mai poate. Suntem aproape de Mitruny. 
— Aproape sau departe, mi-e totuna! 

Şi Kmicic se înălţă în sanie, ridică braţul şi 
începu să chiuie, de parcă nu-şi mai putea stăpâni 
bucuria în pieptul larg: 
— Hei-ha! hei-ha! 
— Hei-hop! Hop-ha! răspunseră însoțitorii din 
săniile din urmă. 
— Domnia ta, de ce strigaţi aşa? întrebă jupâniţa. 
— Uite-aşa! De bucurie! Ia chiuie şi domnia ta o 
dată! 
— Hei-ha!  răsună  glăsciorul  subţirel, dar 
puternic. 
— Regina mea! Îţi cad la picioare. 
— O sā râdă ceilalți de noi. 

După moleşeală, îi cuprinse o veselie fără 

margini, nebună ca şi goana cailor. Kmicic începu să 
cânte: 


Din pridvor fata priveşte, măre, şi ce 
vede 
Pe câmpul bogat? 
Mamă, uite, ies râţarii”” din cel codru 
verde. 
Ce mi-o fi fost dat?! 
Fată dragă, stai şi pune-ți mâna 
dălbioară 
Pe ochi viorei, 
C-o să-ţi zboare inimioara din piept prea 
uşoară 
La război cu ei. 


— Cine te-a învăţat, domnia ta, să cânţi atât de 
frumos? întrebă jupâniţa Aleksandra. 

— Războiul, Oleńka. În tabără cântam adesea de 
dor şi de urât. 

Vorbirea le fu întreruptă de strigăte puternice 
din spatele saniei: 

— Opreşte! Opreşte! Hei, opreşte! 

Jupân Andrzej se răsuci mânios şi mirat că 
însoţitorilor le trăsnise prin cap să strige şi să-i 
oprească, dar la câteva zeci de paşi în urma saniei 
văzu un călăreț care se apropia în goana mare. 

— Pe legea mea! Asta e vagmistrul meu, Soroka; 
cred că s-a întâmplat ceva! zise jupân Andrzej. 

În această vreme, vagmistrul se apropie, îşi 
struni calul cu putere, ridicându-l în două picioare, şi 

începu să vorbească gâfâind: 

—  Jupâne rotmistrul!... 

— Ce-i acolo, Soroka? 

— Upita arde; se bat! 

— Isuse, Marie! strigă Olenka. 

— Nu te teme, jupâniţa... Cine se bate? 

— Oştenii cu târgoveţii. În piaţa a izbucnit focul. 
Târgoveţii s-au pus la adăpost înapoia unei întărituri 
şi au trimis după ajutor la Poniewiez, iar eu m-am 
repezit după înălţimea ta. Abia-mi mai trag sufletul... 

În timp ce vorbeau, îi ajunseră săniile care 
veneau în spate. Kokosinski, Ranicki, Kulwiec- 
Hippocentaurus, Uhlik, Rekuc şi Zend săriră în 
zăpadă şi făcură cerc în jurul lor. 

— Din ce s-au luat? întrebă Kmicic. 

—  Târgoveţii n-au vrut să ne dea hrană pentru cai 
şi oameni, fiindcă n-avem poruncă scrisă, şi oştenii 
au vrut să ia cu forţa. l-am înconjurat pe şoltuz şi pe 
cei care se adăpostiseră în piaţă, am început să 
tragem şi am dat foc la două aşezări; acum e un 
vaier grozav şi bat clopotele... 

Ochii lui Kmicic începură să scânteieze de 
mânie. 

— Trebuie să le sărim şi noi într-ajutor! strigă 
Kokosinski. 

—  Târgoveţii îi asupresc pe oşteni! ţipă Ranicki, 
pe faţa căruia se iviseră pete roşii, albe şi vineţii. 
Domniile voastre, jap, jap! 

Zend începu să râdă întocmai cum râde bufnița, 
de se speriară caii, iar Rekuc îşi ridică privirile spre 
cer şi piui: 

— Loveşte! Cine crede-n Dumnezeu! Hai să-i 

afumăm pe târgoveţi! 
—  Tăcere! tună Kmicic, de răsună pădurea, încât 
Zend care stătea mai aproape se clătină ca un om 
beat. N-aveţi ce căuta acolo, nu-i nevoie de 
ciopârţeală!... Urcaţi toţi în două sănii! Una lăsați- 
mi-o mie şi plecaţi la Lubicz! Mă aşteptaţi acolo, 
veniţi numai dacă trimit după ajutor! 
— Cum aşa? se împotrivi Ranicki. 

Dar jupân Andrzej îi înfipse mâna-n gât şi ochii 
îi sticliră şi mai tare. 
— Să nu crâcneşti! îl ameninţă. 

Tăcură cu toţii; se vede că se temeau de el, cu 
toate că de obicei se purtau ca nişte prieteni. 
— Oleńka, întoarce-te la Wodokty, o rugă Kmicic, 
sau du-te la Mitruny după mătuşa Kulwiecowna. Uite 
cum ne-au stricat cheful. Ştiam eu că n-o să stea ei 
cu mâinile încrucişate... Dar o să fie îndată linişte, o 
să cadă câteva capete şi gata. Jupâniţă, rămâi 
sănătoasă şi nu te teme, am să mă întorc repede... 

Îi sărută mâinile şi o înveli în blana de lup; urcă 
apoi în altă sanie şi strigă la vizitiu: 
— La Upita! 


Capitolul IV 


Se scurseră câteva zile, dar Kmicic nu se 
întoarse. La Wodokty veniră, în schimb, trei şleahtici 
laudanieni s-o cerceteze pe jupâniţă. Veni dară 
Pakosz Gasztowt din Pacunele, cel la care stătea în 
ospeţie jupân Wołodyjowski patriarhul întregii 
aşezări, cunoscut pentru bogăţiile şi cele şase fiice 
ale sale; din acestea, trei erau măritate cu trei 

Butrymi, care căpătaseră fiecare câte o sută de taleri 
zestre, başca lucrurile şi vitele. Al doilea sosi Kasjan 
Butrym, cel mai vârstnic om din Lauda, care şi-l 
amintea bine pe Batory, iar cu el ginerele lui Pakosz, 
Jozwa Butrym. Acesta, cu toate că era în puterea 
vârstei, fiindcă n-avea mai mult de cincizeci de ani, 
nu plecase la oaste la Rosienie, deoarece în luptele 
cu cazacii o ghiulea de tun îi smulsese laba 
piciorului. Din care pricină îi mai ziceau şi şchiopul 
sau Jozwa Beznogi. Era un şleahtic înfricoşător, cu o 
putere de urs şi foarte înţelept, dar aspru şi 
muşcător, judecând oamenii fără îngăduinţă. Prin 
împrejurimi lumea se cam temea de el, pentru că nu 
ştia să se arate iertător nici cu sine şi nici cu ceilalţi. 
Când se îmbăta, era primejdios, dar asta se întâmpla 
foarte rar. 

Toţi trei veniră la jupâniţă, care-i primi cum se 
cuvine, deşi înţelese de la început că se osteniseră 
până la Wodokty, ca să afle de la ea ceva despre 
jupân Kmicic. 

— Fiindcă noi vrem să ne ducem să-i dăm bineţe, 
dar pesemne că nu s-a întors încă de la Upita, vorbi 
Pokosz, aşa că am venit la tine, jupâniţă dragă, să ne 
spui când se poate. 

— Cred că trebuie să pice în orice clipă, răspunse 
jupâniţă. Se va bucura din tot sufletul să vă 
primească, ocrotitorii mei, căci a auzit multe lucruri 
bune despre voi, şi mai demult, de la bunicul, şi 
acum, de la mine. 

— Numai să nu ne primească şi pe noi cum i-a 
primit pe alde Domaszewicz, când s-au dus să-l 
vestească de moartea polcovnicului, mormăi Jozwa 

posomorât. 

Jupâniţă îl auzi şi răspunse îndată: 
— Să nu-i purtaţi supărare pentru atâta lucru. 
Poate că nu i-a primit cum se cuvenea, dar şi-a 
recunoscut greşeala. De asemenea, să nu uitaţi că se 
întorcea dintr-un război în care a îndurat multe 
lipsuri şi nevoi. Nu e de mirare că oştenii se mai 
burzuluiesc la câte unul, la ei voia bună taie ca şi 
sabia. 

Pakosz Gasztowt, gata totdeauna să trăiască în 
pace cu toată lumea, dădu din mână şi zise: 
— De aceea nu ne-am mirat nici noi. Dacă 
mistreţii se burzuluiesc unul la altul când se 
întâlnesc pe neaşteptate, de ce n-ar putea face tot 
aşa şi oamenii. Noi o să ne ducem la vechiul Lubicz 
să ne închinăm lui jupân Kmicic, ca să trăiască 
laolaltă cu noi, să mergem la război şi la vânat 
împreună, ca şi cu răposatul cămăraş. 
— Aşa că spune, jupâniţă dragă, ţi-a plăcut sau 
nu? întrebă Kasjan Butrym. E datoria noastră să te 
întrebăm!... 
— Dumnezeu să vă răsplătească pentru grijă. 
Jupân Kmicic e un cavaler vrednic şi chiar dacă aş fi 
văzut ceva rău la el, nu se cade să vorbesc despre 
asta. 
— Dar n-ai văzut nimic rău, nu-i aşa, sufleţelul 
nostru scump? 
— Nimic! De altfel, nimeni n-are dreptul să-l 
judece aici şi, Doamne fereşte, să se arate cu 
bănuială. Mai bine să aducem mulţumită Domnului! 
— De ce să-i mulţumim înainte de vreme?! Dacă 
om avea pentru ce, o să-i mulţumim, dacă nu, n-o să-i 

mulţumim, răspunse mohorât Jozwa care, ca un 
samogiţian adevărat ce era, se arăta grijuliu şi 
prevăzător. 
— De nuntă aţi vorbit ceva? întrebă iarăşi Kasjan. 
Oleńka îşi lăsă ochii în jos. 
— Jupân Kmicic ar vrea cât mai repede... 
— laca vorbă, păi cum să nu vrea?... mormăi 
Jozwa. Ce, e prost? Care-i ursul, să nu vrea miere? 
Dar de ce atâta grabă? Nu e mai bine să vedem ce 
fel de om este? Tătuţă Kasjan, nu mai moţăi ca 
iepurele sub brazdă la amiază şi spune ce ai de spus! 
— Nu moţăi, mă gândesc numai ce să spun, 
răspunse bătrânul. Că Isus a zis aşa: Bine faci, bine 
găseşti! Nici noi nu-i dorim răul lui jupân Kmicic şi 
să dea Dumnezeu să nu ni-l dorească nici el nouă. 
Amin! 
— Numai să fie pe gândul nostru! adăugă Jozwa. 
Billewiczowna îşi încruntă sprâncenele negre şi 
rosti cu anume mândrie: 
— Domniile voastre să nu uitaţi că nu trebuie să-l 
întâmpinăm ca pe o slugă. El va fi stăpân aici şi după 
voia lui vor fi toate. Tot el trebuie să mă şi 
ocrotească, în locul domniilor voastre. 
— Asta înseamnă că noi să nu ne mai amestecăm? 
întrebă Jozwa. 
— Înseamnă că trebuie să-i arătaţi prietenie, aşa 
cum vrea şi el să vă arate. Doar e vorba de avutul lui 
şi fiecare are dreptul să facă ce-i place cu el. Nu-i 
adevărat, tătucule Pakosz? 
— Prea adevărat!  încuviinţă  bătrânelul din 
Pacunele. 
Dar Józwa se întoarse iarăşi spre părintele său: 

— Nu moţăi, tătuţă Kasjan! 
— Nu moţăi, mă gândesc numai. 
— Atunci spune ce gândeşti. 
— Ce gândesc eu? Uite ce gândesc... Jupân 
Kmicic vine dintr-un neam mare, e de sânge ales, iar 
noi suntem nişte şleahtici amărâţi. Mai e şi războinic 
de seamă; el a rămas singurul care s-a opus 
vrăjmaşului, după ce toţi ceilalţi au încetat să se 
bată. Dă, Doamne, să avem cât mai mulţi ca el. Dar 
tovarăşii lui sunt nişte neisprăviţi!... Vecine Pakosz, 
ce-ai auzit de la alde Domaszewicz? Că sunt toţi 
nişte oameni fără cinste, împotriva cărora stau 
mărturie fapte nevrednice, osândiri şi judecăţi. Sunt 
feciori ai diavolului! Au păgubit, e drept, vrăjmaşul, 
dar îi păgubesc şi pe ai noştri. Au ars, au jefuit şi au 
siluit legea, asta e! Oricât de plin de virtute ar fi 
cineva, tot i se mai întâmplă să taie pe câte unul sau 
să năvălească asupra cuiva. Ei însă au trăit ca tătarii 
şi demult trebuiau să putrezească în temniţă, dacă 
nu-i proteguia jupân Kmicic cu puterea lui. El îi are 
dragi şi-i ocroteşte, aşa că se ţin după el, cum se ţin 
tăunii vara după cai. Acum abia au venit aici şi toată 
lumea a aflat câte parale fac. Păi la Lubicz au tras 
chiar din prima zi cu pistoalele şi încă în ce? În 
tablourile răposaţilor Billewiczi, lucru pe care jupân 
Kmicic nu se cuvenea să-l îngăduie, pentru că ei sunt 
binefăcătorii lui. 

Oleńka îşi acoperi ochii cu mâinile. 
— Nu se poate! Asta nu se poate! 
— Se poate, că aşa a fost Le-a îngăduit să tragă în 
binefăcătorii lui, cu care are să se înrudească. Şi 
după aceea, au adus în odaie fetele de la conac, ca 

să se destrăbăleze!... Ptiu! Mai mare păcatul! Aşa 
ceva pe la noi nu s-a mai întâmplat!... Din prima zi!... 

Bătrânul Kasjan era atât de mânios, încât începu 
sa bată cu toiagul în podea, iar Jozwa adăugă: 
— Parcă oştenii pe care i-a lăsat jupân Kmicic la 
Upita sunt mai buni? Cum sunt căpeteniile, aşa sunt 
şi oştenii. Lui jupân Sotohub i s-au furat vitele şi 
lumea vorbeşte că oamenii lui Kmicic sunt vinovaţi; 
pe ţăranii din Mejszagola, care cărau smoală, i-au 
bătut la drumul mare. Cine? Tot ei. Jupân Sottohub s- 
a dus la jupân Hlebowicz să-i facă dreptate, iar acum 
la Upita iarăşi e mare zarvă. Toate acestea spre 
ocara lui Dumnezeu! Nicăieri nu era linişte ca aici, 
dar acum trebuie să încarci flinta şi să stai de strajă 
toată noaptea. Şi de ce? Pentru că a venit jupân 
Kmicic cu oamenii lui! 
— Nu vorbi aşa, tătucule Jozwa, nu vorbi aşa! 
strigă Olenka. 
— Dar cum să vorbesc? Dacă jupân Kmicic nu e 
vinovat, de ce ţine asemenea oameni, de ce trăieşte 
cu ei? Jupâniţă, domnia ta să-i spui să-i gonească sau 
să-i dea pe mâna călăului, pentru că altfel nu vom 
avea linişte Cine-a mai auzit să tragă în tablouri şi să 
se destrăbăleze aşa, pe faţă? Toată lumea nu 
vorbeşte decât de asta 
— Şi ce pot să fac eu? întrebă Oleńka. Poate că 
sunt într-adevăr oameni răi, da el a fost cu ei la 
luptă. Gândiţi că o să-i gonească la rugămintea mea? 
— Dacă nu-j goneşte, înseamnă că e şi el la fel! 
murmură Jozwa. 

Atunci jupâniţă începu să fiarbă de mânie 
împotriva acelor însoțitori, ucigaşi şi jucători 

nărăviţi. 

— Bine, fie şi aşa! Trebuie să se descotorosească 
de ei! N-are decât să aleagă între mine şi ei! Dacă-i 
adevărat ce spuneţi — şi am să aflu chiar astăzi — n- 
am să le iert nici împuşcăturile şi nici deşănţarea. Eu 
sunt o orfană, şi-s singură, iar ei o ceată înarmată, 
dar n-am să mă tem de ei... 

— O să te ajutăm noi! spuse Jozwa. 

— Pe viul Dumnezeu! rosti Oleńka, mâniindu-se 
din ce în ce mai tare, n-au decât să facă ce vor, dar 
nu aici, la Lubicz... Să fie cum poftesc, îi priveşte, 
vor răspunde cu capetele lor, dar pe jupân Kmicic să 
nu-l îndemne la dezmăţ... Ruşine! Ruşine!... Credeam 
că sunt nişte oşteni stângaci, dar văd că sunt 
vânzători nevrednici, care se pângăresc şi pe sine şi-l 
pângăresc şi pe el. Aşa-i, se vedea după ochi cine 
sunt, dar eu, proastă, nu m-am priceput. Bine, 
domniilor voastre vă sunt mulţămitoare că mi-aţi 
deschis ochii asupra acestor iude... Acum ştiu ce-mi 
rămâne de făcut. 

— Aşa-i! Aşa-i! adeveri Kasjan. Virtutea vorbeşte 
prin gura domniei tale, iar noi îţi vom sta într-ajutor. 
— Domniile voastre să nu-l învinuiți pe jupân 
Kmicic, chiar dacă a făcut ceva împotriva obiceiului, 
el e tânăr, iar ei îl ispitesc, îl aţâţă, îl îndeamnă la 
destrăbălare prin pilda lor şi-l fac de ruşine. Aşa-i, pe 
viaţa mea, asta nu va mai dura mult! 

Mânia creştea tot mai tare în inima Olefkăi şi la 
fel ciuda împotriva însoţitorilor lui jupân Kmicic; 
cum creşte durerea în rana făcută de curând. Pentru 
că o răniseră într-adevăr în mândria ei de femeie şi 
în încrederea cu care dragostea-i curată îl dăruise pe 

jupân Andrzej. Se simţea ruşinată pentru el şi pentru 
sine, iar furia şi ruşinea ei căutau înainte de toate pe 
vinovaţi. 

Şleahticii se bucurau văzând-o pe nepoata 
polcovnicului lor atât de amenințătoare şi de 
hotărâtă împotriva scandalagiilor din Orsza. 

Iar ea vorbea mai departe, cu ochii scânteietori: 
—  Aşa-i, ei sunt vinovaţi şi trebuie să plece 
încotro văd cu ochii, nu numai de la Lubicz, dar din 
tot ţinutul Laudei. 

— Inimioară dragă, nici noi nu-l găsim vinovat pe 
jupân Kmicic, spuse bătrânul Kasjan. Ştim şi noi că 
ei îl aţâţă. Prin urmare, noi n-am venit aici cu răutate 
şi otravă împotriva lui, ci ca să ne plângem că ţine pe 
lângă el asemenea nelegiuiţi. Se ştie doar că 
tinereţea-i proastă. Şi jupân Hlebowicz, starostele, 
cât a fost tânăr, era cam zănatec, iar acum ne 
conduce pe toţi. 

— Da' câinele? adăugă înduioşat bătrânul liniştit 
din Pacunele. Te duci cu unul tânăr pe câmp şi el, 
nesăbuitul, în loc să ia urma sălbăticiunii, ţi se 
încurcă printre picioare şi se freacă de tine. 

Oleńka vru să spună ceva, dar o podidiră 
lacrimile. 

— Nu mai plânge! o rugă Jozwa Butrym. 
— Nu plânge, nu mai plânge!... Îl sprijiniră şi cei 
doi bătrâni. 

Şi aşa se străduiau s-o mângâie. După ce 
plecară, Oleńka rămase îngrijorată, neliniştită şi 
parcă înciudată împotriva lor şi a lui jupân Andrzej. 

Mândra jupâniţă se simţea lovită până în 
adâncul sufletului, pentru că fusese nevoită să-l 


89 


apere şi să-i convingă pe ceilalţi de nevinovăția lui. 
Cât despre tovarăşii lui!... Pumnii jupâniţei se 
strângeau cu putere când se gândea la ei. În faţa 
ochilor îi apărură aievea chipurile lui jupân 
Kokosinski, Uhlik, Zend, Kulwiec-Hippocentaurus şi 
ale celorlalţi şi văzu dintr-odată ceea ce nu văzuse la 
început; chipuri obraznice pe care prefăcătoria, 
deşănţarea şi omuciderea îşi puseseră pecetea 
adâncă. Un simţământ de ură, străin până atunci 
sufletului Olehkăi, începea să pună stăpânire pe ea, 
asemenea unei vâlvătăi pustiitoare. 

În aceeaşi măsură creştea cu fiecare clipă şi 
supărarea împotriva lui jupân Kmicic. 

— Mai mare ruşinea! şoptea numai pentru sine 
jupâniţa printre buzele palide. În fiecare seară, când 
pleca de la mine, se întorcea la slujitoarele lui!... 

Se simţea umilită. O povară uriaşă îi apăsa 
pieptul, împiedicându-i răsuflarea. 

Afară se lăsa înserarea. Jupâniţa Aleksandra 
umbla prin încăpere cu paşi grăbiţi, fierbând de 
mânie. Firea nu-i îngăduia să rabde nedreptăţile 
sorții, fără să se apere. Vroia să înceapă numaidecât 
lupta cu această adunătură de duhuri rele. 
Numaidecât! Dar ce putea să facă?... Nimic altceva 
decât să-l roage cu lacrimi în ochi pe jupân Andrzej 
să-i împrăştie în cele patru vânturi pe aceşti tovarăşi, 
care-l făceau de râs. Şi dacă va refuza?... 

— Dacă va refuza... 

Se temea să se gândească mai departe. 

Gândurile îi fură întrerupte de copilul de casă, 
care aduse un braţ de reteveie de ienupăr pentru foc 
şi, aruncându-le pe vatră, începu să scormonească 

după cărbuni în cenuşa stinsă. Deodată Oleńka se 
hotări şi porunci: 

— Kostek! Încalecă îndată şi du-te la Lubicz! 
Dacă stăpânul a venit, roagă-l să se repeadă până 
aici, iar dacă n-a sosit încă, să vie vechilul, bătrânul 
Znikis! Să încalece numaidecât şi să vină odată cu 
tine! 

Feciorul aruncă vreascuri şi tăciuni, clădării 
deasupra reteveie de ienupăr şi se repezi la uşă. 

Flăcările luminoase începură să sâsâie şi să 
joace în cămin. Oleńka îşi simţi sufletul mai uşurat. 
„Poate că bunul Dumnezeu le va schimba pe toate în 
bine! îşi spuse în gând. Te pomeneşti că nu-i chiar 
atât de rău, cum au spus ocrotitorii mei... O să 
vedem!” 

Şi, după o clipă, trecu în odaia slujitorilor, ca să 
stea cu ei, după vechiul obicei al Billewiczilor, să 
supravegheze torcătoarele şi să îngâne cântece 
cucernice. 

După vreo două ceasuri, intră Kostek, îngheţat 
de-a binelea. 

—  Znikis aşteaptă în tindă! vesti. Stăpânul n-a 
venit la Lubicz. 

Jupâniţa se ridică îndată. În tindă, vechilul i se 
plecă până la pământ. 

— Cum stai cu sănătatea, jupâniţa? Să dea 
Dumnezeu să fie cât mai bună! 

Trecură în încăperea de ospeţe. Znikis se opri 
lângă uşă. 

— Ce se mai aude pe la Lubicz? întrebă jupâniţa. 

Vechilul dădu din mână. 

— Păi, stăpânul n-a venit... 

— Ştiu că e la Upita. Dar ce se întâmplă acasă? 

— Păi... 

— Ascultă Znikis, vorbeşte cu îndrăzneală, nici un 
fir de păr nu ţi se va clinti din cap. Se zice că 
stăpânul e bun, dar însoțitorii lui îşi fac de cap. 

— Chiar aşa, luminată jupâniţa, îşi fac de cap! 

— Spune adevărul. 

— Dacă domnia ta porunceşti, mie nu mi-e 
îngăduit... mi-e frică... mi s-a poruncit să nu... 

— Cine ţi-a poruncit? 

— Stăpânul... 

Se aşternu o clipă de tăcere. Oleńka mergea cu 
paşi repezi prin încăpere, încruntată şi cu buzele 
strânse, iar el o urmărea cu privirile. 

Deodată se opri înaintea lui. 

— Tu al cui eşti? 

— Al Billewiczilor. Eu sunt de aici, din Wodokty, 
nu de la Lubicz. 

— N-ai să te mai întorci la Lubicz... ai să rămâi 
aici. Acum îţi poruncesc să spui tot ce ştii. 

Cum stătea lângă uşă, Znikis se aruncă în 

genunchi. 
— Luminată jupâniţă, eu nu mai vreau să mă 
întorc acolo, acolo-i ziua judecății de apoi!... 
Jupâniţă, sunt nişte lotri şi nelegiuiţi, nimeni nu mai 
e sigur de viaţa lui nici măcar un ceas. 

Billewiczowna se răsuci în loc, nimerită parcă 
de o săgeată. Îi pieri sângele din obraji, dar întrebă 
liniştită: 

— E adevărat că au tras în portretele strămoşilor 
noştri? 
— Cum să nu fie! Şi fetele le-au adus în odăi, în 

fiecare zi se destrăbălează. Plânge tot satul, iar la 
conac e Sodoma şi Gomora“! Taie vitele şi oile 
pentru  ospeţe!... Asupresc oamenii... Ieri l-au 
răjghinat pe rândaş. 

— Şi pe rândaş?... 

— Păi cum! Da cel mai rău pătimesc fetele. Acum 
nu le mai ajung cele de la curte, le vânează şi pe cele 
din sat... 

Urmă iarăşi o clipă de tăcere. O rumeneală 
fierbinte se înstăpâni pe obrajii jupâniţei. 

— Când aşteaptă să se întoarcă stăpânul?... 

— Nu ştiu nici ei nimic, jupâniţă, dar şuşoteau 
între ei că mâine trebuie să plece cu toţii la Upita. 
Au dat poruncă să fie caii gata. Vor să treacă pe la 
domnia ta şi să te roage să le dai slujitori într-ajutor 
şi pulbere, că s-ar putea să se afle în nevoie. 

— Vor să treacă şi pe aici?... Asta-i bine. Znikis, 
acum du-te la bucătărie. Nu mai ai ce căuta la 
Lubicz. 

— Să-ţi dea Dumnezeu sănătate şi noroc!... 

Jupâniţa Aleksandra ştia ce vrea şi mai ştia și 
cum trebuie să se poarte. 

A doua zi era duminică. Dis-de-dimineaţă, 
înainte ca jupâniţele de la Wodokty să plece la 
biserică, sosiră jupânii Kokosinski, Uhlik, Kulwiec- 
Hippocentaurus, Ranicki Rekuc şi Zend, urmaţi de 
slujitorii de la Lubicz, înarmaţi şi călare, deoarece 
cavalerii hotărâseră să-i sară în ajutor jupânului 
Kmicic la Upita. 

Jupâniţa le ieşi înainte liniştită şi măreaţă, cu 

totul alta decât aceea care îi întâmpinase întâia dată 
cu câteva zile în urmă; abia dădu din cap ca răspuns 
la plecăciunile lor adânci, dar ei gândiră că lipsa lui 
jupân Kmicic o făcea atât de prevăzătoare şi nu 
pricepură nimic. 

Aşa că jupân Jarosz Kokosiiski vorbi cu mai 
multă îndrăzneală decât prima dată: 

— Preamărită jupâniţa, fiică a starostelui de 
vânătoare şi binefăcătoarea noastră! Suntem în 
drum spre Upita şi am venit să ne închinăm până la 
pământ şi să cerem auxilia” în pulbere şi flinte. 
Porunceşte dară, domnia ta, slujitorilor să încalece şi 
să meargă cu noi. O să dăm năvală asupra Upitei şi 
târgoveţilor o să le slobozim puţin sânge. 

— Mă mir, răspunse Billewiczowna, că domniile 
voastre plecaţi la Upita, când eu am auzit cu urechile 
mele că jupân Kmicic v-a dat poruncă să staţi liniştiţi 
la Lubicz. Gândesc că lui i se cuvine să poruncească, 
iar domniile voastre, ca mai mici, trebuie să vă 
supuneţi... 

Auzind asemenea cuvinte, cavalerii se uitară 
unul la altul uluiţi. Zend îşi ţuguie buzele, ca şi când 
ar fi vrut să fluiere ca o pasăre, iar Kokosinski 
începu să-şi mângâie capul cu palma-i lată. 

— Pe legea mea! se împotrivi, dacă te-ar auzi 
cineva, ar gândi că domnia ta vorbeşti cu slujitorii lui 
jupân Kmicic. E adevărat că trebuia să stăm acasă, 
dar e a patra zi şi Jedrus nu s-a întors, aşa că am 
ajuns la convingerea că acolo e zarvă mare şi săbiile 
noastre ar putea fi de folos. 

— Jupân Kmicic n-a 

plecat la bătălie, ci să pedepsească nişte oşteni 
neascultători, lucru care ar putea să vi se întâmple şi 
domniilor voastre, dacă vă ridicaţi împotriva 
poruncii. De altminteri, mai degrabă din pricina 
domniilor voastre s-ar putea isca acolo gâlceavă şi 
bătaie. 

— Ne vine greu să ne înţelegem cu domnia ta. Te 
rugăm să ne dai pulbere şi oameni. 

— Nu vă dau nici pulbere şi nici oameni, mă auzi 
domnia ta? 

— Mă înşeală urechile oare? se cruci KokosiAski. 
Cum adică nu ne dai? Domnia ta te zgârceşti când e 
vorba să-l scapi pe Kmicic, pe Jedrus? Vrei mai bine 
să pată ceva rău? 

— Cel mai rău lucru e tovărăşia domniilor 
voastre! 

Ochii jupâniţei începură să împrăştie fulgere şi, 
înălţându-şi capul,  înaintă câţiva paşi spre 
haidamacii care se traseră îndărăt cu uimire. 

— Vânzătorilor! îi înfruntă, voi îl îndemnați să 
facă rău, numai voi îl aţâţaţi! Acum vă cunosc bine, 
faptele voastre nevrednice şi destrăbălarea voastră. 
Sunteţi osândiţi de lege, oamenii cumsecade îşi 
întorc faţa de la voi, iar ocara cade pe capul lui; 
numai din pricina voastră, nelegiuiţilor! 

— Hei! Pe rănile lui Christos! Auziţi, domniile 
voastre, strigă Kokosinski. Ce mai e şi asta? Visăm 
oare, tovarăşi dragi? 

Billewiczowna făcu încă un pas şi porunci, 
arătându-le uşa cu mâna: 

— Afară de-aici! 
Haimanalele păliră de moarte, dar nici unul 

dintre ei nu cuteză să răspundă. Începură să 
scrâşnească din dinţi, mâinile se îndreptară spre 
mânerele săbiilor, în timp ce ochii le răspândeau 
fulgere. Curând însă fură cuprinşi de teamă. Conacul 
se afla sub oblăduirea puternicului Kmicic, iar 
această jupâniţa îndrăzneață era logodnica lui. Aşa 
că îşi înghiţeau mânia în tăcere, iar jupâniţa le arătă 
uşa cu ochii scânteietori. 

În cele din urmă, jupân Kokosiński bâigui cu 

glasul întretăiat de furie: 
— De vreme ce suntem atât de bine primiţi... nu 
ne mai rămâne... altceva... decât să ne închinăm 
gazdei cu purtări alese şi să plecăm... mulţumindu-i 
pentru ospeţie... 

Spunând acestea, îşi scoase căciula şi făcu 
înadins o plecăciune până la pământ, iar ceilalţi îi 
urmară pilda şi ieşiră pe rând. Când uşa se trânti în 
urma lor, Oleńka căzu vlăguită pe un scaun, 
răsuflând adânc; avea mai mult curaj decât putere. 

lar ei se adunară la sfat înaintea pridvorului, 
lângă cai, nici unul însă nu vroia să vorbească cel 
dintâi. În sfârşit, Kokosiński întrebă: 

— Ei, cum e, dragi mieluşei? 

— Ce vrei să spui? 

— Vă simţiţi bine? 

— Dar tu? 

— Ehei, dacă nu era Kmicic! Dacă nu era Kmicic! 
zise Ranicki, frecându-şi mâinile cu ciudă, am fi 
petrecut de minune cu jupâniţa, în felul nostru!... 

—  Pune-te în poară cu Kmicic! piui Rekuc. N-ai 
decât să te baţi cu el! 

Faţa lui Ranicki se umpluse de pete, semănând 

cu blana de râs. 
— Mă bat şi cu el şi cu tine, ţâfnosule, unde vrei! 
— Bine, de-i aşa! încuviinţă Rekuc. 

Duseră amândoi mâna la săbii, dar uriaşul 
Kulwiec-Hippocentaurus se băgă între ei. 

— Pe pumnul ăsta! îi ameninţă, arătându-le parcă 
un codru zdravăn de pâine, pe pumnul ăsta! repetă, 
celui dintâi care scoate sabia îi zdrobesc capul! 

Rosti şi se uită când la unul, când la celălalt, 
parcă întrebându-i care vrea să încerce primul, dar 
potrivnicii, chemaţi la ordine, se potoliră îndată. 

— Kulwiec are dreptate, întări  Kokosinski. 
Mieluşeii mei dragi, acum trebuie să ne îngăduim 
între noi mai mult ca oricând... Eu aş fi de părere să 
plecăm numaidecât la Kmicic, ca să nu-l vadă ea 
înaintea noastră să ne înfăţişeze ca pe nişte diavoli. 
Bine că nu i-ai răspuns nimic, cu toate că şi pe mine 
mă mâncau mâinile şi limba... Să pornim spre 
Kmicic. Dacă ea vrea să-l aţâţe împotriva noastră, 
mai bine să-l asmuţim noi mai întâi. Doamne fereşte, 
să nu ne părăsească tocmai acum, fiindcă ar porni cu 
toţii să ne vâneze ca pe lupi. 

— Fleacuri! se opuse Ranicki. N-o să ne facă 
nimic. Acum e război; câţi nu sunt cei care rătăcesc 
prin lume fără pâine şi fără un adăpost deasupra 
capului? Tovarăşi iubiţi, ne strângem mai mulţi într-o 
ceată şi n-au decât să ne urmărească tribunalele! 
Rekuc, dă-mi mâna, te iert! 

— Ţi-aş fi scurtat urechile, piui Rekuc, dar hai să 
ne împăcăm! Toţi am fost umiliti. 

— Să dea afară nişte războinici ca noi! mai spuse 
Kokosinski. 

— Şi pe mine, care am sânge de senator în vine! 
adăugă Ranicki. 

— Pe nişte oameni vrednici, de neam, ca noi! 

— Oşteni cu mari merite! Şi exules! 

— Sărmani nedreptăţiţi! 

— Am încălţările căptuşite cu blană de miel, dar 
au început să-mi îngheţe picioarele, se văietă 
Kulwiec. De ce stăm ca nişte neputincioşi înaintea 
acestei case, că n-o să ne cinstească nimeni cu bere 
caldă! Nu mai avem ce face aici. Să încălecăm şi să 
plecăm. Slujitorii nu ne sunt de nici un folos fără 
arme, să-i lăsăm să se întoarcă la Lubicz şi să plecăm 
singuri. 

— La Upita! 

— La Jedrus, prietenul nostru de nădejde! Să ne 
plângem înaintea lui. 

— Numai să nu ne încrucişăm cu el pe drum. 

— Pe cai, tovarăşi iubiţi, pe cai! 

Încălecară şi porniră la pas, rumegându-şi 
mânia şi ruşinea. Când ieşiră din curte, Ranicki, pe 
care turbarea îl gâtuia, se întoarse în şa şi ameninţă 
conacul cu pumnul: 

— Ehe, sânge vreau! Sânge! 

— Numai să se certe şleahticii cu Kmicic! zise 
Kokosinski. Am veni aici cu iasca aprinsă. 

— Doamne-ajută! adăugă Uhlik. 

— Fiică de păgâni, găină sălbatică şi turbată!.., 

Tot blestemând-o şi vorbind-o de rău pe 
jupâniţă, din când în când bodogănind şi împotriva 
lor înşişi, ajunseră la pădure. Abia trecură de primii 
copaci şi un stol uriaş de ciori se învălătuci deasupra 
lor. Zend începu numaidecât să croncăne ascuţit şi 

mii de croncănituri îi răspunseră de sus. Stolul 
cobori atât de jos, încât caii se înfricoşară de fâlfâitul 
aripilor. 

— Închide-ţi pliscul! răcni Ranicki la Zend. Parc- 
ai chema nenorocirea. Ciorile croncănesc deasupra 
noastră, ca deasupra unor stârvuri... 

Ceilalţi râdeau, aşa că Zend croncănea mai 
departe. Ciorile se lăsau din ce în ce mai jos şi 
călăreţii înaintau ca într-o vijelie. Proştii, nu se 
pricepeau să vadă semnele rele. 

Dincolo de pădure se iviră aşezările din 
Wolmontowicze, spre care cavalerii se îndreptară în 
trap întins, pentru că era un ger năprasnic şi 
îngheţaseră de-a binelea, iar până la Upita mai 
aveau o bună bucată de mers. În sat însă fură nevoiţi 
să-şi încetinească umbletul. Drumul larg era plin de 
oameni, cum se întâmplă de obicei duminica. 
Butrymii se întorceau cu fiicele lor pe jos sau cu 
săniile de la Mitruny, unde fuseseră la hram. Şleahta 
se uita cu luare-aminte la călăreţii necunoscuţi, 
ghicind cam cine erau. Tinerele fete de şleahtici 
auziseră de dezmăţul de la Lubicz şi de nelegiuiţii pe 
care-i adusese jupân Kmicic, aşa că-i priveau cu şi 
mai mult interes. lar ei mergeau sumeţindu-se ca 
nişte oşteni arătoşi, în dulame de catifea dobândite 
în luptă, cu calpace de râs şi pe cai de soi. 

Se vedea cât de colo că sunt nişte oşteni care-şi 
cunosc bine meşteşugul; făptura falnică şi mândră, 
mâna dreaptă sprijinită în şold, capetele ridicate... 
Nu se fereau din calea nimănui, mergând în şirag şi 
strigând din când în când: „în lături!” Câte unul 
dintre Butrymi îi privea neguros pe sub sprâncene, 

dar se da la o parte, în timp ce tăifăsuiau între ei 
despre cele ce vedeau. 

— Domniile voastre, spuse  Kokosinski, luaţi 
seama ce bărbaţi zdraveni; toţi sunt ca nişte tauri şi 
te privesc ca lupul. 

— Dacă n-ar fi atât de înalţi şi n-ar avea săbii, ar 
putea fi luaţi drept ţărani, spuse Uhlik. 

— Uitaţi-vă la săbiile lor! Pe legea mea! Seamănă 
cu nişte cobiliţe, se minună Ranicki. Aş vrea să-ncerc 
să mă bat cu vreunul! 

Aici Ranicki începu să dea din mână. 

— El aşa, eu aşa! El aşa, eu aşa şi jap! 

Nu e mare greutate să începi un asemenea 
gaudium”? zise Rekuc. Ăştia nu prea ştiu de glumă. 

— Aş vrea mai bine să încerc cu fetele astea! 
spuse Zend pe neaşteptate. 

—  Lumânări, nu jupâniţe! exclamă Rekuc cu 
înflăcărare. 

— Ce vorbeşti, domnia ta, lumânări? Sunt ca 
bradul! Şi toate au guriţa ca purpura. 

— Nu-i deloc uşor să-ţi ţii firea la vederea lor! 
Sporovăind aşa, ieşiră din sat şi porniră în trap 
întins. 

După o jumătate de ceas, ajunseră la cârciuma 
numită „Rovine”, care se afla la jumătatea drumului 
între Wolmontowicze şi Mitruny. Butrymii şi fiicele 
lor se opreau aici întotdeauna când se duceau şi se 
întorceau de la biserică, se odihneau şi se mai 
încălzeau când vremea era geroasă. Cavalerii văzură 
deci şi acum înaintea hanului vreo cincisprezece 
sănii aşternute cu paie de mazăre şi tot cam atâţia 

cai înşeuaţi. 

— Să bem şi noi nişte horilcă, e un frig straşnic! 
propuse Kokosinski. 

— Nu e rău! răspunseră cu toţii în cor. 
Descălecară, legară caii la conavăţ şi intrară în odaia 
uriaşă şi întunecată a hanului. Înăuntru era mulţime 
de lume. Şleabhticii, aşezaţi pe laviţe sau adunaţi 
ciorchine lângă tejghea, beau bere fierbinte, iar unii 
sorbeau din fiertura făcută din unt, miere, vodcă şi 
ierburi. Toţi erau Butrymi, bărbaţi înalţi, mohorâţi şi 
atât de scumpi la vorbă, încât în încăpere abia de se 
auzea un murmur nedesluşit. Purtau sumane cenuşii 
de dimie sau de cânepă, căptuşite cu piei de oaie, 
încinse cu cingători de piele şi săbii cu teaca de fier; 
îmbrăcămintea la fel îi făcea să pară oşteni. Erau 
oameni în vârstă, trecuţi de şaizeci de ani, sau 
flăcăiandri sub douăzeci. Rămăseseră pe la casele 
lor, să bată grâul în timpul iernii, căci ceilalţi, 
bărbaţi în puterea vârstei, plecaseră la Rosienie. 

Văzându-i pe cavalerii din Orsza, se traseră mai 
la o parte şi începură să se uite la ei. Veşmintele 
ostăşeşti, arătoase, le plăceau acestor şleahtici 
dornici de lupte. Din când în când, câte unul 
strecura: 

— Sunt de la Lubicz? 

— Întocmai, însoțitorii lui jupân Kmicic! 
—  Ăştia sunt? 

— Păi cum! 

Cavalerii băură horilca, dar fiertura din miere, 
votcă şi ierburi mirosea prea puternic. Cel dintâi o 
adulmecă jupân Kokosinski şi porunci să le dea şi 
lor. Se aşezară în jurul mesei, iar când li se aduse 

oala aburindă, începură să bea, uitându-se prin 
încăpere la şleahtici şi mijindu-şi ochii, pentru că era 
cam întuneric. Zăpada acoperise ferestrele, iar 
deschizătura lungă şi joasă a hornului în care ardea 
focul era astupată de trupuri întoarse cu spatele. 

Când fiertura începu să curgă prin vinele 
cavalerilor, răspândindu-le în trupuri o căldură 
plăcută, le reveni într-o clipă voia bună, alungată de 
primirea de la Wodokty, şi Zend începu deodată să 
croncăne ca o cioară, atât de bine, că toate capetele 
se întoarseră spre el. 

Cavalerii râdeau, iar şleahta începu să se 
apropie înveselită, mai ales flăcăii zdraveni cu umeri 
laţi şi obrajii bucălaţi. Făpturile care stăteau lângă 
horn, la foc, se răsuciră cu faţa spre oameni şi Rekuc 
băgă de seamă cel dintâi că erau femei. 

lar Zend, care închisese ochii şi croncănea, 
croncănea întruna, încetă deodată şi, după o clipă, 
cei de faţă auziră horcăiturile iepurelui sfâşiat de 
câini. Urecheatul behăia cu ultimele puteri, din ce în 
ce mai slab. Răsună apoi boncăluitul puternic al 
cerbului în timpul împerecherii. 

Butrymii stăteau uluiţi, cu toate că Zend 
încetase. Aşteptau să mai audă şi altceva, dar nu mai 
auziră decil glasul piţigăiat al lui Rekuc: 

—  Căpriţele sunt lângă horn! 

— Chiar aşa! adeveri Kokosiński, ducându-şi 
palma la ochi. 

— Aşa, repetă Uhlik. E atât de întuneric, că n- 
am putut să-mi dau seama. 

— Aş vrea să ştiu ce fac ele acolo? 

— Poate că vin la joc. 

— Aşteptaţi să le întreb! zise Kokosinski. 
Şi ridicând glasul, întrebă: 
— Dragele mele, ce faceţi acolo lângă horn? 
— Ne încălzim picioarele! răspunseră câteva 
glasuri subţiri. 

Cavalerii se ridicară şi se apropiară de foc. Pe 
laviţa lunga şedeau ca la zece femei, mai în vârstă 
sau mai tinerele care-şi ţineau picioarele goale pe 
butucul de lângă foc. De cealaltă parte a butucului 
se uscau încălţările umezite de zăpadă. 

— Domniile voastre vă încălziţi picioarele? le 
întrebă Kokosinski. 

— Dacă au îngheţat!... 

— Frumoase picioruşe! piui Rekuc, aplecându-se 
deasupra butucului. 

— Ei! la mâna domnia ta! spuse una din nevestele 
de şleabhtici. 

— Mai bucuros aş pune-o, decât s-o iau, dar ştiu 
un leac mai bun pentru picioarele îngheţate; jocul 
avântat alungă frigul. 

— Dacă-i pe joc, atunci să jucăm! spuse jupân 
Uhlik. Nu ne trebuie nici scripcă şi nici cobză, că vă 
cânt eu din fluier. 

Şi scoțând din învelitoarea de piele agăţată 
lângă sabie instrumentul pe care-l lua totdeauna cu 
el, începu să cânte, în timp ce cavalerii se apropiau 
cu sărituri sprintene de fete să le ridice de pe laviţă. 
Ele chipurile se apărau, dar mai mult din gură, decât 
cu mâinile, fiindcă le plăcea şi lor. Poate că şi 
şleahticii s-ar fi înfierbântat la joc, în cele din urmă, 
deoarece nimeni nu putea să fie cu adevărat 
împotriva jocului, mai ales că era duminică, după 

slujbă şi în zi de dulce, dar musafirii erau prea bine 
cunoscuţi în Wolmontowicze, astfel că uriaşul Jozwa 
Butrym, cel fără laba piciorului, se ridică primul de 
pe laviţă şi, apropiindu-se de  Kulwiec- 
Hippocentaurus, îl luă de piept, îl opri şi-i spuse 
ameninţător: 

— Dacă domniei tale îţi arde de joc, atunci poate 
joci şi cu mine? 

Kulwiec-Hippocentaurus îşi miji ochii şi începu 
să mişte cu sârg din mustăţi. 

— Întâi cu fata, răspunse, iar cu domnia ta după 
aceea.. Atunci se repezi Ranicki, cu faţa pete-pete, 
pentru că simţise că-i rost de bătaie. 

— Tu cine mai eşti, încurcă-lume? întrebă, 
punând mâna pe sabie. 

Uhlik se opri din cântat, iar Kokosiński strigă: 

— Hei, prieteni, strângeţi-vă în jurul meu! 

— Dar în spatele lui Jozwa se şi adunaseră 
Butrymii, bătrâni vajnici şi flăcăiandri  uriaşi; 
începură şi ei să freamăte, mormăind ca nişte urşi. 

— Ce vreti, căutaţi gâlceavă? întrebă Kokosiński 
— Ce să mai vorbim! Plecaţi de-aici! răspunse 
Jozwa liniştit. 

Ranicki, care nu voia ca totul să se sfârşească 
fără bătaie, îl izbi pe Jozwa cu mânerul sabiei în 
piept, de răsună încăperea, şi răcni: 

— Loveşte! 

Rapierele fulgerară, se auziră ţipetele femeilor, 
scrâşnetul săbiilor,  vânzoleală, învălmăşeală. 
Deodată, uriaşul Jozwa se retrase, din încăierare. 
Înşfacă o laviţă nerăşluită de lângă masă şi, ridicând- 
o ca pe o scândurică, strigă: 

— Hei! Hei! 

Praful se ridică din podele, învăluindu-i pe 
luptători, iar din învălmăşeală începură să se audă 
gemete... 


Capitolul V 


În seara aceleiaşi zile sosi şi jupân Kmicic la 
Wodokty, în fruntea a peste o sută de oameni, pe 
care îi aducea de la Upita, ca să-i trimită marelui 
hatman la Kiejdany, întrucât recunoştea şi el că într- 
un astfel de târguşor nu era loc de cvartir pentru 
prea mulţi oameni. După ce îi înfometau pe orăşeni, 
oştenii erau nevoiţi să recurgă la forţă, mai ales nişte 
oşteni ca ai lui, care puteau fi ţinuţi în frâu numai de 
frica faţă de căpetenie. Era de-ajuns să-ţi arunci 
privirea la volintirii lui jupân Kmicic, ca să te 
convingi că un soi mai rău era greu să găseşti în 
toată Republica. Iar Kmicic nu putea să aibă alţii. 
După înfrângerea marelui hatman, duşmanul se 
revărsase peste toată ţara. Rămăşiţele oştilor 
regulate din Lituania se re trăseseră pentru o vreme 
la Birze şi la Kiejdany, ca să se refacă. Şleahta din 
ţinuturile Smoleńsk, Witebsk, Potock, Mscistaw şi 
Mińsk luase şi ea urma oştirii sau se adăpostise în 
regiunile încă neocupate. Cei mai îndrăzneţi dintre 
şleahtici se îndreptau spre Grodno, la vistiernicul“? 
Gosiewski, deoarece acolo hotărâseră poruncile 
regelui locul de adunare al oştirilor. Din nenorocire, 
erau prea puţini aceia care urmau întocmai 


3 Funcţionar în orânduirea feudală care avea în grijă 
administraţia financiară şi vistieria ţării. 

chemarea regelui, iar dintre cei care ascultaseră 
glasul datoriei, nimeni nu se opunea vrăjmaşului, 
cum făcuse jupân Kmicic, pe socoteala lui, îndemnat 
mai mult de curajul războinic, decât de dragostea 
faţă de Republică. De aceea, e lesne de înţeles că, în 
lipsa oştirii regulate şi a şleahtei, se mulţumise cu 
oamenii pe care-i aflase la îndemână, — cei care nu 
slujeau în steagurile hatmanilor şi care nu mai aveau 
nimic de pierdut. Se strânseseră în jurul lui tot felul 
de vântură-lume, fără casă şi masă, oameni de stare 
joasă, slujitori fugiţi din oştire, pădurari sălbăticiţi, 
feciori de casă de prin târguri sau lotri urmăriţi de 
lege. Toţi aceştia se aşteptau să găsească apărarea 
alături de Kmicic şi să se umple de prăzi. În mâinile 
de fier ale căpeteniei, deveneau oşteni curajoşi până 
la nebunie şi dacă Kmicic ar fi fost un om statornic, 
ar fi adus foloase însemnate Republicii. Kmicic era 
însă şi el un zvăpăiat în care sângele clocotea fără 
astâmpăr; de altminteri, de unde să ia hrană, arme şi 
cai când, ca volintir, care n-avea nici măcar scrisori 
de chemare la oaste, nu putea să se aştepte la nici 
un ajutor din vistieria Republicii. Lua deci cu forţa, 
uneori de la duşmani, alteori de la de-ai lui. Nu 
suferea să i se împotrivească nimeni şi pedepsea cu 
asprime cel mai mic semn de nesupunere. 

În hărţuieli fără istov, în lupte şi năvăliri, se 
sălbăticise, obişnuindu-se într-adevăr cu vărsarea de 
sânge, încât cu greu îi mai puteai înduioşa inima, 
bună de altfel, îndrăgise oamenii nestăpâniţi şi gata 
de orice, aşa că în scurtă vreme îşi făurise o faimă 
nu prea bună. Cetele vrăjmaşe mai mici nu mai 
îndrăzneau să scoată capul din oraşe şi locurile de 

tabără prin părţile în care bântuia spăimosul 
partizan. Dar şi şleahticii localnici, sărăciţi de război, 
se temeau de oamenii lui aproape tot atât de mult ca 
şi de duşmani. Mai ales atunci când ochiul lui Kmicic 
nu veghea asupra lor, când îi ţineau locul celelalte 
căpetenii:  Kokosinski, Uhlik, Kulwiec, Zend şi 
îndeosebi Ranicki care, fiind de sânge albastru, era 
cel mai sălbatic şi cel mai cumplit; lumea se întreba, 
cu drept cuvânt, dacă erau apărători sau cotropitori. 
Kmicic pedepsea de multe ori şi pe oamenii lui fără 
nici o milă, când nu-i plăcea ceva, dar cel mai adesea 
se arăta de partea lor, ne-ţinând seama de lege, de 
lacrimi şi de vieţile oamenilor. 

Afară de Rekuc, care nu era împovărat de sânge 
nevinovat, toţi ceilalţi însoțitori îl îndemnau pe 
tânărul conducător să nu-şi  înfrâneze firea 
nepotolită. 

Asemenea oşteni avea Kmicic. 

Acum îşi aducea ortacii de la Upita, ca să-i 
trimită la Kiejdany. Când se opriră la Wodokty 
înaintea conacului, jupâniţa mai că se înspăimântă, 
văzându-i pe fereastră, atât de mult semănau cu 
nişte haidamaci. Fiecare era altfel înarmat: unii 
aveau coifuri luate de la duşman, alţii căciuli 
căzăceşti, sau  glugi, câţiva purtau  mantale 
decolorate, iar ca arme — flinte, sulițe, arcuri şi 
bardişe“%; călăreau pe cai costelivi, păroşi, acoperiţi 
cu cioltare poloneze, moscovite şi turceşti. Oleńka se 
linişti abia atunci când jupân Kmicic, chipeş şi vesel 
ca de obicei, dădu buzna înăuntru şi se repezi să-i 
sărute mâinile. 


1 Un fel de baltage. 

Ea hotărâse să-l întâmpine serioasă şi cu 
răceală, dar nu-şi putu stăpâni bucuria pe care i-o 
trezea venirea lui. Poate că şi viclenia femeiască juca 
un rol anume în purtarea ei, fiindcă trebuia să-i 
spună lui jupân Andrzej să-şi alunge însoțitorii. 
Înţeleapta jupâniţă vroia deci să şi-l apropie mai 
întâi. Pe de altă parte, îi arăta atâta dragoste 
neprefăcută încât ciuda Olefkăi se topea ca fulgii de 
zăpadă la căldura flăcării... „Mă are dragă! Nu 
încape îndoială!” se gândi. 

Iar el îi spuse: 

— Mi-a fost atât de dor, c-am vrut să dau foc la 
toată Upita şi să zbor mai repede la tine. Dar-ar 
geru-n ei de târgoveţi! 

— Şi eu am fost îngrijorată să nu se ajungă la 
bătaie. Slavă Domnului că domnia ta te-ai întors. 

— E, ce mai bătaie! Oştenii i-au scărmănat puţin 
pe târgoveţi... 

— Dar domnia ta i-ai potolit, nu-i aşa? 

— Îţi povestesc îndată tot ce s-a întâmplat, 
comoara mea, dar să-mi trag puţin sufletul, că sunt 
tare trudit. Ehei, ce cald e aici! La Wodokty e tot atât 
de bine ca şi-n rai! Aş sta aici o viaţă şi-aş tot privi în 
ochii ăştia frumoşi, n-aş mai pleca niciodată... N-ar fi 
rea nici o băuturică fierbinte, că afară e un ger 
grozav. 

— Poruncesc numaidecât să fiarbă nişte vin cu 
ouă şi-l aduc eu însămi. 

—  Dă-le şi spânzuraţilor mei vreo balercă“! de 
horilcă şi spune să le dea drumul prin grajduri, ca să 
se dezmorţească puţin la răsuflarea vitelor. Au 

cojoacele căptuşite cu vânt şi-au îngheţat de tot. 
— N-am să mă zgârcesc la nimic când e vorba de 
oştenii domniei tale. 

Spunând acestea, îi zâmbi cu atâta dulceaţă, 
încât lui Kmicic i se luminară ochii, apoi ieşi ca o 
pisică să pregătească totul în odaia slugilor. 

Kmicic se plimba prin încăpere şi îşi mângâia 
ciuful sau îşi răsucea mustăcioara, gândindu-se cum 
să-i povestească ce s-a întâmplat la Upita. 

„Trebuie să-i spun adevărul curat, mormăia doar 
pentru el, altfel nu-i chip, de-ar fi să-şi râdă de mine 
iarăşi însoțitorii că mă las purtat de lanţ.” 

Şi umbla mai departe, trăgându-şi părul pe 
frunte, până când îşi pierdu răbdarea, pentru că 
jupâniţa întârzia prea mult. 

În acel timp, un slujitor aduse lumină, i se 
închină până la pământ şi ieşi, după care se ivi 
îndată frumoasa gospodină, ţinând în amândouă 
mâinile o tavă strălucitoare de cositor cu o ulcică pe 
ea, din care se înălța aburul vinului unguresc fiert, şi 
un pahar de sticlă cu blazonul neamului Kmicic. 
Bătrânul Billewicz îl căpătase în dar la vremea lui de 
la tatăl lui jupân Andrzej, când fusese la el în 
ospeţie. 

Când o văzu pe jupâniţă, jupân Andrzej se 
repezi la ea. 

— Hei, strigă, acum ai amândouă mâinile 
ocupate, nu mai scapi! 

Şi se aplecă peste tavă, iar ea îşi retrase 
căpşorul bălai, apărat doar de aburul care ieşea din 
ulcică. 

—  Vânzătorule! Dă-mi pace, domnia ta, că scap 

tava cu fiertură... 

Dar el nu se sperie de ameninţare şi strigă: 
— Pe viul Dumnezeu! îmi pierd minţile de atâta 
frumuseţe! 
— Ti le-ai pierdut demult, domnia ta... aşază-te, 
aşază-te! 

O ascultă supus, iar ea îi turnă fiertura în pahar 
— Acum spune-mi cum i-ai judecat pe vinovaţi la 
Upita? 
— La Upita? Asemenea lui Solomon! 
— Slavă Domnului!... Inima mea ar vrea ca toată 
lumea din împrejurimi să te socotească pe domnia ta 
un om statornic şi drept. Cum a fost? 

Kmicic sorbi o înghiţitură din fiertură, răsuflă 
adânc şi începu: 
— Trebuie s-o iau de la început. S-a întâmplat 
aşa: târgoveţii, în frunte cu şoltuzul, au cerut 
iscălitură pentru proviant“? de la marele hatman sau 
de la jupânul vistiernic. „Domniilor voastre, le-au 
spus oştenilor, sunteţi volintiri şi nu aveţi voie să 
luaţi pe degeaba. Cvartir vă dăm, dar hrană numai 
atunci când se va arăta că vom fi plătiţi.” 
— Aveau dreptate, sau nu? 
— După lege dreptatea era a lor, dar şi oştenii 
aveau săbii, iar din vechime se ştie că cine are sabie, 
acela are totdeauna şi dreptate. Astfel că le-au spus 
târgoveţilor: „O să vă iscălim îndată pe propria 
piele!” Şi s-a iscat zarvă. Şoltuzul şi orăşenii s-au 
întărit pe o uliţă, iar oştenii au dat năvală asupra lor; 
fireşte nu s-a putut fără împuşcături. Ca să-i 
înfricoşeze, bieţii oşteni au aprins câteva şuri, pe 

câţiva târgoveţi i-au potolit pentru totdeauna... 

— Ce va să zică i-au potolit? 

— Cel care primeşte o lovitură de sabie în cap se 
potoleşte numaidecât. 

— O, Doamne! Asta-i ucidere! 

— Tocmai atunci am picat şi eu. Oştenii au venit 
la mine să se plângă de asuprirea târgoveţilor care-i 
prigonesc fără vină. „Suntem cu burţile goale, mi-au 
spus, ce trebuie să facem?” Am poruncit şoltuzului 
să se înfăţişeze. S-a gândit multă vreme, dar în cele 
din urmă, a venit însoţit de încă trei inşi. Unde nu 
încep să mi se jeluiască: „N-au decât să nu ne mai 
dea hârtie la mână, dar de ce ne bat, de ce dau foc 
târgului? Le-am fi dat să mănânce şi să bea pe 
degeaba, dar ei au cerut slănină, mied şi alte 
bunătăţuri, iar noi suntem oameni săraci şi n-avem 
aşa ceva. Legea e de partea noastră şi domnia ta ai 
să răspunzi înaintea judecății pentru oştenii domniei 
tale.” 

— Dumnezeu o să te binecuvânteze, domnia ta, 
strigă Oleńka, dacă ai făcut dreptate cum se cuvine. 
— Dac-am făcut?... 

Aici jupân Andrzej se strâmbă ca un învățăcel 
silit să-şi recunoască vina şi începu să-şi tragă părul 
pe frunte. 

— Regina mea! strigă în cele din urmă cu glasul 
jalnic. Comoara mea!... Nu te supăra pe mine... 

— Ce-ai mai făcut, domnia ta? întrebă Oleńka 
îngrijorată. 

— Am poruncit să li se dea şoltuzului şi 
pârgarilort* câte o sută de harapnice! se descarcă 


8 Membrii sfatului administrativ în administraţia medievală 
111 


jupân Andrzej dintr-o răsuflare. 

Oleńka nu mai zise nimic, îşi rezemă mâinile pe 
genunchi, îşi lăsă capul în piept şi se adânci în 
tăcere. 

—  Taie-mi capul! strigă Kmicic, dar nu te supăra 
pe mine!... N-am spus încă totul. 

— Mai e şi altceva? gemu jupâniţa. 

— Au trimis apoi la Poniewiez după ajutor. Au 
venit o sută de prostănaci cu căpeteniile lor. Pe 
oşteni i-am pus pe goană, iar pe căpetenii, pe viul 
Dumnezeu, nu te supăra pe mine!... am poruncit să-i 
mâne despuiaţi cu biciul prin zăpadă, cum am făcut 
şi cu jupân Tumgrat, la Orsza... 

Billewiczowna îşi înălţă capul; ochii aspri îi 
ardeau de mânie, iar purpura i se urcă în obraji. 

— Domnia ta n-ai nici ruşine şi nici conştiinţă! îi 
spuse. 

Kmicic o privi uimit, tăcu o clipă, apoi o întrebă 
cu glasul schimbat: 

— O spui de adevărat sau te prefaci? 

— De adevărat o spun, asta e faptă vrednică de 
un haidamac, nu de un cavaler!... De adevărat o 
spun, pentru că mă priveşte şi pe mine renumele 
domniei tale. Mi-e ruşine că abia ai venit şi toţi 
şleahticii te socotesc un bătăuş şi te arată cu 
degetul!... 

— Ce şleahtici mai sunt şi ăştia! Un câine păzeşte 
zece colibe şi n-are prea mult de lucru. 

—  Aşa-i, dar asupra acestor sărăntoci nu apasă 
nici o nelegiuire, ruşinea nu le pătează numele. Aici 
nimeni nu va fi urmărit de tribunale, afară de domnia 
ta. 

— Ei, de asta să nu te doară capul. În Republica 
noastră oricine are sabia în mână şi poate să-şi 
adune ceata lui îşi este propriul stăpân. Ce-o să-mi 
facă? De cine mă tem eu aici? 

— Dacă domnia ta nu te temi de nimeni, află că 
eu mă tem de mânia dumnezeiască... şi de lacrimile 
oamenilor mă tem, şi de nedreptăţi! lar ruşinea nu 
vreau s-o împart cu nimeni; cu toate că nu sunt decât 
o femeie slabă, mi-e mai dragă cinstea numelui meu, 
decât multora, care-şi mai zic şi cavaleri. 

— Pe legea mea! Nu mă ameninţa cu despărţirea, 
pentru că încă nu mă cunoşti bine... 

— Oho, cred că nici bunicul nu te-a cunoscut, 
domnia ta! 

Ochii lui Kmicic începură să împrăştie scântei, 

dar sângele Billewiczilor clocotea şi în ea. 
— Domnia ta n-ai decât să te zbuciumi cât vrei şi 
să scrâşneşti din dinţi! urmă cu îndrăzneală. Mie nu 
mi-e frică de domnia-ta, cu toate că sunt singură, iar 
domnia-ta ai un steag întreg de jefuitori la îndemână; 
pe mine mă apără nevinovăția mea!... Gândeşti că nu 
ştiu cum aţi tras cu pistoalele în tablouri şi cum vă 
destrăbălaţi cu fetele?... Domnia ta nu mă cunoşti, 
de crezi că voi tăcea supusă. Vreau ca domnia ta să 
fii un om cinstit şi nici un testament nu mă împiedică 
să vreau asta... Dimpotrivă, dorinţa bunicului meu 
este să fiu soţia unui om fără pată... 

Kmicic se ruşină pesemne de isprăvile de la 
Lubicz, fiindcă îşi lăsă capul în jos şi întrebă cu 
glasul mai domolit: 

— Cine ţi-a spus de împuşcături? 
— Toată şleahta din împrejurimi vorbeşte. 

— Am să-i răsplătesc eu pe aceşti nepricopsiţi şi 
vânzători pentru bunăvoința lor! răspunse Kmicic 
neguros. Toate astea s-au întâmplat când eram 
beat... ca şi ceilalţi... iar oştenii nu prea ştiu să se 
stăpânească. Cât priveşte fetele, eu n-am avut de-a 
face cu ele. 

— Ştiu că neruşinaţii şi lotrii aceia te împing la 
rău pe domnia ta... 

— Nu sunt lotri, ci căpeteniile mele... 

— Eu le-am poruncit căpeteniilor domniei tale să 
iasă afară! 

Oleńka se aştepta la o izbucnire, dar văzu cu 
mare uimire că vestea alungării însoţitorilor săi nu 
făcu nici o impresie asupra lui Kmicic, ba dimpotrivă, 
păru că-i întoarce buna dispoziţie. 

— Le-ai poruncit să iasă afară? întrebă. 

—  Întocmai. 

— Şi ei au ieşit? 

— Au ieşit. 

— Pe legea mea! Ai un curaj vrednic de un 
războinic, îmi place grozav, fiindcă e lucru de mare 
primejdie să te pui în poară cu asemenea oameni. Nu 
sunt puţini cei care-au plătit-o cu viaţa. Dar ştiu şi ei 
de ce e-n stare Kmicic!... Vezi, au plecat supuşi ca 
nişte mieluşei... şi ştii de ce? Pentru că se tem de 
mine! 

Jupân Andrzej privi ţanţoş la Oleńka şi începu 
să-şi răsucească mustaţa. Dar jupâniţa se înfurie şi 
mai rău când văzu această schimbare şi lăudăroşenie 
nelalocul lor, de aceea rosti de sus şi apăsat: 

— Domnia ta trebuie să alegi între mine şi ei, 
altfel nu poate fi! 

Kmicic păru să nu fi observat hotărârea cu care 

vorbea Oleńka, astfel că răspunse fără grijă, aproape 
vesel: 
— Păi de ce să aleg, de vreme ce te am şi pe 
domnia ta şi pe ei? Domnia ta eşti slobodă să faci ce- 
ţi place la Wodokty, dar dacă însoțitorii mei nu şi-au 
îngăduit aici nici o samavolnicie, nici o strâmbătate, 
de ce trebuie să-i gonesc? Domnia ta nu înţelegi, 
jupâniţa ce înseamnă să slujeşti în acelaşi steag şi să 
faci războiul împreună... Nici o înrudire nu leagă 
oamenii ca slujba ostăşească Află că ei m-au scăpat 
de la moarte pe puţin de o mie de ori, cum i-am 
scăpat şi eu, iar pentru că acum au rămas fără casă 
şi sunt urmăriţi de lege, trebuie cu atât mai mult să-i 
adăpostesc. Sunt cu toţii şleahtici de neam, afară de 
Zend, care-i de obârşie nesigură, dar în toată 
Republica nu găseşti un îmblânzitor de cai mai 
priceput. Pe de altă parte, dacă l-ai auzi cât de bine 
imită tot felul de animale şi păsări, l-ai îndrăgi şi 
domnia ta. 

Aici jupân Andrzej izbucni în hohote de râs, ca şi 
când nici o supărare sau neînțelegere nu avusese loc 
între ei. Jupâniţa îşi frângea mâinile, văzând cum i se 
strecoară printre degete firea asta vijelioasă. Toate 
câte i le spusese despre părerea oamenilor, despre 
nevoia de a se statornici, despre ruşine alunecaseră 
peste el, cum aluneca sulița tocită peste platoşe. 
Conştiinţa adormită a  oşteanului nu simţea 
răzvrătirea ei împotriva oricărei nedreptăţi, a 
oricărei samavolnicii. Cum să ajungă până la el, cum 
să-i vorbească? 

— Facă-se voia Domnului! rosti în sfârşit. De 

vreme ce domnia ta te lepezi de mine, du-te pe 
drumul domniei tale. Dumnezeu va veghea asupra 
unei orfane ca mine. 

— Eu mă lepăd de tine? întrebă Kmicic peste 
măsură de uluit. 

—  Întocmai! Dacă nu prin cuvânt, atunci prin 
fapte; dacă tu nu te lepezi de mine, atunci mă lepăd 
eu de tine... N-am să mă căsătoresc cu un om asupra 
căruia apasă lacrimile şi sângele semenilor, pe care 
toţi îl arată cu degetul ca pe un fugar netrebnic şi-l 
socotesc vânzător. 

— Ce fel de vânzător?... Nu mă aduce în stare să 
fac ceva de care să-mi pară rău pe urmă. Să mă 
trăsnească Dumnezeu, să mă jupoaie diavolii de 
piele, dacă sunt vânzător, eu, care am apărat ţara 
după ce toţi au lăsat-o de izbelişte. 

— Domnia ta n-o aperi, ci o calci în picioare, ca 
un vrăjmaş adevărat, pentru că schingiuieşti oamenii 
şi nu-ţi pasă de legile omeneşti şi ale lui Dumnezeu. 
O, nu! De-ar fi să-mi sfâşii inima, nu vreau să te iau 
aşa!... 

— Nu mai vorbi de despărţire, că mă apucă 
turbarea! îngeri din ceruri, scăpaţi-mă! Nu mă vrei 
de bunăvoie, o să te iau şi aşa, chiar dacă toată 
adunătura asta de şleabhtici, chiar dacă Radziwiltii 
sau însuşi regele şi toţi diavolii cu coarne ar încerca 
să mă împiedice, de-ar fi să-mi vând sufletul 
necuratului... 

— Nu pomeni de duhurile rele, că pot să te audă! 
strigă Oleńka, întinzând mâinile. 

— Ce vrei de la mine? 

— Să fii om cumsecade!... 

Tăcură amândoi şi se aşternu liniştea. Se auzea 
numai răsuflarea lui Andrzej. Ultimele cuvinte ale 
Olefkăi sparseră platoşa care-i acoperea conştiinţa. 
Se simţea umilit. Nu ştia ce să-i mai spună, cum să 
se apere. Începu apoi să umble cu paşi repezi prin 
încăpere;  jupâniţa stătea  nemişcată. Cearta, 
supărarea şi părerea de rău se aşezaseră între ei. 
Deveniseră o povară unul pentru celălalt, iar tăcerea 
prelungită era tot mai greu de îndurat. 

— Rămâi sănătoasă! spuse brusc Kmicic. 

— Du-te, domnia la, şi Dumnezeu să-ţi dea alte 
gânduri! răspunse Oleńka. 

— Mă duc! Amare au fost băutura şi pâinea pe 
care mi le-ai dat! M-ai hrănit cu oţet şi fiere! 

— Domnia ta gândeşti că m-ai bucurat numai cu 
dulceaţă? răspunse cu un glas în care tremurau 
lacrimile. 

— Rămâi sănătoasă! 

— Du-te sănătos... 

Kmicic se îndreptă spre uşă, dar se întoarse 
deodată şi, repezindu-se la ea, o apucă de amândouă 
mâinile. 

— Pe rănile lui Christos! Vrei să cad pe drum 
mort de pe cal? 

Atunci Oleńka izbucni în plâns; o cuprinse în 
braţe şi o tinu aşa cutremurată de suspine, repetând 
printre dinţii încleştaţi: 

— Loviţi-mă, toţi care credeţi în Dumnezeu loviti- 
mă, nu mă cruţaţi! 

În cele din urmă răbufni: 

— Nu plânge, Oleńka! Pentru Dumnezeu, nu mai 
plânge! Cu ce ţi-am greşit? Fac tot ce vrei. Îi gonesc 

pe netrebnici... am să-i împac pe cei de la Upita... o 
să trăiesc altfel, pentru că mi-eşti dragă... O, 
Doamne. Îmi plesneşte inima... fac tot ce vrei, numai 
să nu plângi... şi să nu te lepezi de mine... 

Cu astfel de vorbe o linişti şi o mângâie, iar ea 
după ce plânse destul, spuse: 

— Du-te, domnia ta. Dumnezeu va readuce pacea 
între noi. Eu nu-ţi port supărare, numai că mă doare 
inima... 

Luna se înălţase deasupra câmpurilor albe, când 
jupân Andrzej plecă la Lubicz urmat de oşteni, care 
se întinseră ca un şarpe pe drumul larg. N-o luară 
prin Wolmontowicze, ci pe o cale mai scurtă, fiindcă 
gerul îngheţase mlaştinile şi acum puteau să treacă 
prin ele fără primejdie: 

Vagmistrul“* Soroka se apropie de jupân 
Andrzej. 

—  Jupâne rotmistru, întrebă, la Lubicz unde o să 
stăm? 
— Pleacă de-aici! îi răspunse Kmicic. 

Şi călări mai departe în frunte, fără să spună o 
vorbă nimănui. Îl încercau părerile de rău, în 
răstimpuri se lăsa cuprins de mânie împotriva lui 
însuşi. Era cea dintâi noapte din viaţa lui când îşi 
cerceta conştiinţa, iar rezultatul îl împovăra mai rău 
ca armura cea mai grea. Venise în aceste locuri cu 
renumele ştirbit şi ce făcuse ca să îndrepte lucrurile? 
În prima zi îngăduise să se tragă în tablouri, 
îngăduise dezmăţul cu fetele la Lubicz şi minţise 
când spusese că el n-avea nici o vină, căci toate se 
repetaseră în fiecare zi. Pe urmă, oştenii i-au 


“ Sergent major. 

nedreptăţit pe târgoveţi, iar el a împlinit măsura. 
Mai rău, a dat năvală asupra garnizoanei din 
Poniewiez, a risipit oamenii şi pe căpetenii le-a 
mânat goale prin zăpadă... Îl vor da în judecată şi va 
pierde. Va fi osândit, îşi va pierde averea, cinstea şi 
poate şi capul. Nu va mai putea trăi ca înainte, nu va 
mai putea să-şi adune o ceată de netrebnici înarmaţi 
şi să batjocorească legile, pentru că vrea să se 
însoare, să se aşeze la Wodokty şi să nu mai lupte de 
unul singur, ci în oştirea regulată, iar acolo legea îl 
va afla şi-l va pedepsi. Afară de asta, chiar de-ar 
scăpa cu faţa curată, asemenea fapte sunt murdare 
şi nevrednice de un cavaler. Poate că samavolniciile 
vor putea fi îndreptate, dar amintirea lor va rămâne 
în inima oamenilor şi a Olenkăi, în conştiinţa lui... 

Când îşi aduse aminte că ea încă nu-l 
respinsese, şi la plecare îi citise iertarea în priviri, i 
se păru atât de bună ca şi îngerii din cer. Vroia să se 
întoarcă, îndată, nu mâine, să se întoarcă în goana 
calului, să-i cadă la picioare şi s-o roage să uite, să-i 
sărute ochişorii dulci care-i înrouraseră azi faţa de 
lacrimi. 

Îi venea să izbucnească în plâns, simţea că ţine 
la fata asta, cum nu mai ţinuse la nimeni. „Pe Sfânta 
Fecioară! cugetă, am să fac ce vrea; am să-i dăruiesc 
din belşug pe însoțitorii mei şi am să-i gonesc la 
marginea lumii, fiindcă-i adevărat că ei mă aţâţă la 
rău.” 

Îi trecu prin minte că, ajungând la Lubicz, mai 
mult ca sigur că-i va găsi beţi sau cu fetele, şi-l 
apucă turbarea, îi venea să izbească pe oricine cu 
sabia, fie şi pe oştenii care-i conducea, şi să-i 

scrijelească fără milă. 
— Le arăt eu lor! mormăia, trăgându-se de 
mustață. O să vadă că nu mai sunt cel care-am fost... 

Începu să-şi  înghiontească  armăsarul cu 
pintenii, să tragă şi să smucească de dârlogi, până 
când îl stârni; văzându-l, Soroka le spuse oştenilor: 
— A intrat dracul în rotmistru. Ferească sfântul 
să-i încapă cineva pe mână... 

Jupân Andrzej părea că se ţicnise cu adevărat. 
Împrejur domnea o linişte adâncă. Luna lumina 
paşnic, cerul scânteia de miile de stele, nici cea mai 
slabă adiere nu mişca crengile copacilor — numai în 
sufletul viteazului se dezlănţuise furtuna. Drumul 
până la Lubicz i se păru mai lung ca niciodată. O 
teamă nelămurită, necunoscută până atunci, se 
furişa spre el din întuneric, din adâncurile pădurii şi 
de pe câmpurile inundate de lumina verzuie a lunii. 
Într-un târziu, îl răpuse oboseala; ce-i drept, noaptea 
dinainte o pierdu-se chefuind la Upita. Vrând deci să- 
şi alunge osteneala printr-o sforţare şi mai mare şi 
să scape de nelinişte călărind mai repede, se 
întoarse spre oşteni şi porunci: 

— La galop!... 

Porni ca o săgeată, urmat de întregul steag. 
Zburau prin pădure şi pe întinderile deşerte, aidoma 
acelui alai drăcesc al cavalerilor teutoni, despre care 
se spune în Samogiţia că se iveşte uneori în nopţile 
cu lună plină şi aleargă prin văzduh, prevestind 
război şi nenorociri nemaipomenite. Tropotul zbura 
înainte şi în urma lor; caii începură să aburească şi 
abia când se iviră acoperişurile înzăpezite de la 
Lubicz îşi încetiniră goana. 

Găsiră poarta larg deschisă. Kmicic se miră că 
dinăuntru nu ieşea nimeni să vadă şi să întrebe cine 
a venit deşi curtea mişuna de oameni şi cai. Se 
aştepta să găsească ferestrele strălucind de lumină, 
să audă fluierul lui Uhlik, scârţâit de scripcă şi 
strigăte de petrecere; când colo, numai la două din 
ferestrele încăperii de ospeţe pâlpâia o luminiţă 
nesigură, celelalte erau întunecate,  tăcute. 
Vagmistrul Soroka sări primul de pe cal, ca să-i ţină 
scara rotmistrului. 

— La culcare! porunci Kmicic. Cei care încap în 
odaia slugilor să doarmă acolo, iar ceilalţi în 
grajduri. Duceţi caii în ocoale şi şuri şi daţi-le fân din 
pod. 

— Întocmai! răspunse vagmistrul. 

Kmicic descălecă. Uşa de la tindă era deschisă 
la perete şi înăuntru era frig. 

— Hei, e careva acolo? strigă Kmicic. 

Nu răspunse nimeni. 

— Hei! repetă mai tare. 

Tăcere. 

— S-au îmbătat... mormăi jupân Andrzej. 

Şi-l cuprinse asemenea turbare, încât începu să 
scrâşnească din dinţi. Pe drum se înfuriase, 
gândindu-se că are să-i găsească benchetuind, dar 
liniştea de acum îl mânia şi mai rău. 

Intră în odaia de ospeţe. Pe masa uriaşă ardea, 
cu luciri roşii, o lumânare de seu care scotea fum. 
Valul de aer, care venea din tindă, făcea lumina să 
pâlpâie într-o parte, astfel că jupân Andrzej nu putu 
să desluşească nimic. Abia când flăcăruia se linişti, 
zări un şir de trupuri aşezat în linie lângă perete. 

— S-au îmbătat de moarte sau?... se întrebă 
neliniştit. 

Apoi se apropie nerăbdător de trupul de la 
margine. Nu putea să-i vadă faţa cufundată în 
umbră, dar, după cingătoarea de piele albă şi teaca 
fluierului, îl recunoscu pe jupân Uhlik şi începu să-l 
lovească îndârjit cu piciorul. 

— Scoală-te, feciorule! Scoală-te!... 

Dar jupân Uhlik zăcea nemişcat cu mâinile 
căzute fără viaţă de-a lungul trupului, iar dincolo de 
el erau întinşi la fel şi ceilalţi; nici unul nu căsca, nu 
se cutremura, nu se trezea, nu mormăia. În clipa 
aceea, jupân Kmicic băgă de seamă că toţi zăceau pe 
spate în aceeaşi poziţie şi o presimţire cumplită îi 
strânse inima. 

Se repezi la masă, apucă lumânarea cu mâna 
tremurătoare şi o apropie de chipurile celor lungiţi 
pe jos. 

Părul i se făcu măciucă în vârful capului, atât de 
înfricoşătoare era priveliştea care se  înfăţişa 
ochilor... Pe Uhlik putu să-l recunoască numai după 
cingătoarea albă, fiindcă faţa şi capul alcătuiau o 
masă fără formă, însângerată, spăimoasă, în care 
ochii, nasul şi gura nu se mai vedeau; doar mustăţile- 
i uriaşe se înălţau din această băltoacă îngrozitoare. 
Kmicic mută lumina mai departe... Al doilea din rând 
era Zend, cu dinţii rânjiţi şi ochii ieşiţi din orbite, în 
care sticlea spaima dinaintea morţii. Urma apoi 
Ranicki, al treilea, care avea ochii închişi şi faţa 
spuzită de pete albe, sângerii şi vinete. Jupân Kmicic 
lumină mai departe... Al patrulea zăcea Kokosinski, 
cel mai drag dintre toţi, fiindcă-i fusese şi vecin 

apropiat. 

Acesta părea că doarme liniştit; numai într-o 
parte, în grumaz, se vedea o rană mare, făcută cu 
vârful sabiei. Al cincilea era uriaşul Kulwiec- 
Hippocentaurus, cu tunica sfâşiată la piept şi cu faţa 
brăzdată de crestături dese. Jupân Kmicic apropie 
lumânarea de fiecare chip, iar când ajunse la al 
şaselea, Rekuc, şi-i duse lumina la ochi, i se păru că 
pleoapele nenorocitului tremurară. Puse lumânarea 
jos şi-l scutură uşor pe rănit. 

— Rekuc, Rekuc! strigă. Sunt eu, Kmicic!... 

Tremurul pleoapelor se întinse şi pe faţa 
muribundului, iar ochii şi gura ba i se deschideau, ba 
se închideau. 

— Eu sunt! repetă Kmicic. 

Ochii lui Rekuc se deschiseră o clipă larg; 

recunoscu chipul prietenului şi gemu încet: 

— Jędruś... un duhovnic!... 

— Cine v-a căsăpit aşa? zbieră Kmicic apucându- 
se de păr. 

—  Bu-try-mii... şuieră un glas atât de încet, încât 
abia îl auzi. 

Şi Rekuc se încordă, înţepeni cu ochii deschişi şi 
îşi dădu sufletul. 

Kmicic se apropie tăcut de masă, lăsă 
lumânarea din mână, se aşeză pe un scaun şi începu 
să-şi treacă mâinile peste faţă, ca omul care; 
trezindu-se din somn, nu ştie nici el de-i treaz ori 
visează încă. 

Apoi iarăşi privi spre trupurile care zăceau în 
întuneric. O sudoare rece îi îmbrobonă fruntea, părul 
i se ridică vâlvoi şi răcni atât de cumplit, încât 

zăngăniră geamurile: 
— Aici! Veniţi aici! 

Oştenii, care îşi aşternuseră în odaia slugilor, 
auziră strigătele şi dădură buzna înăuntru. Kmicic le 
arătă cu mâna trupurile care zăceau lângă perete. 

— Ucişi! Au fost ucişi! repetă cu glas răguşit. 

Se repeziră să se uite; câţiva aduseră vreascuri 
aprinse şi le apropiară de feţele răposaţilor. După o 
clipă de mânie, se iscară murmure şi învălmăşeală. 
Sosiră şi cei care se culcaseră în grajduri şi şuri. 
Toată casa se umplu de lumină şi de oameni; în 
vânzoleala, chemările şi întrebările de pretutindeni 
doar morţii zăceau tăcuţi, în linie, nepăsători la toate 
şi, împotriva firii lor, liniştiţi. 

Sufletele părăsiseră trupurile pe care nu mai 
puteau să le trezească nici trâmbiţele vestind bătălia 
şi nici clinchetul paharelor ciocnite la ospeţe. În 
acest timp, în larma oştenilor se auzeau tot mai des 
strigăte de mânie şi ameninţări. Kmicic, care până 
atunci părea că nu mai ştie ce se petrece cu el, 
zvâcni deodată şi porunci: 

— Pe cai!... 

Se năpustiră cu toţii spre uşă. Nu trecuse nici o 
jumătate de ceas şi peste o sută de călăreţi zburau 
să-şi frângă gâtul pe drumul larg acoperit de zăpadă, 
iar în fruntea lor gonea jupân Andrzej cu capul 
descoperit şi cu sabia în mână de parcă necuratul îi 
luase minţile. 

— Loveşte! Ucide!... 

Luna ajunsese în cel mai înalt punct al drumului 
ei pe bolta cerului, când deodată strălucirea începu 
să i se micşoreze şi să se împreune cu o lumină 

viorie care ieşea parcă de sub pământ; treptat cerul 
se înroşea tot mai mult, de credeai că se revarsă 
zorile, până când jariştea  sângerie cuprinse 
împrejurimile. O mare de foc se înălța peste 
aşezările Butrymilor, iar sălbaticii oşteni ai lui 
Kmicic. prin fum, prin flăcări şi jerbele de scântei 
care ţâşneau în sus ucideau fără alegere locuitorii 
înfricoşaţi şi orbiţi de spaimă... 

Oamenii din cătunele apropiate săreau în 
picioare, Gosciewiczii afumaţi, Stakjenii, Gasztowţii 
şi Domaszewiczii se adunau în grupuri mai mici şi 
mai mari pe uliţe, înaintea caselor, şi uitându-se în 
zarea pârjolului, treceau din gură în gură veşti 
înfricoşate: „Se vede că vrăjmaşul a dat iama în sat 
şi-i arde pe Butrymi... Asta nu e foc obişnuit!” 
Răpăiala flintelor, care se auzea în depărtare din 
când în când, întărea aceste presupuneri. 

— să le sărim într-ajutor! strigau cei mai 
îndrăzneţi, să nu-i lăsam pe fraţii noştri să piară... 

În vreme ce bătrânii se îndemnau unii pe alţii, 
flăcăii care nu plecaseră la Rosienie şi rămăseseră 
acasă să bată grâul încălecau pe cai. La Krakindw şi 
la Upita începuseră sa bată clopotele. 

La Wodokty o bătaie uşoară în uşa o trezi pe 
jupâniţa Aleksandra. 

— Oleńka, scoală-te! strigă jupâniţa Franciszka 
Kulwiec. 

— Hai înăuntru, mătușică. Ce s-a întâmplat? 

— Arde la Wolmontowicze! 

— În numele Tatălui, al Fiului şi al Sfântului Duh! 
— Se aud împuşcăturile până aici, acolo se bat! 
Doamne, ai milă de noi! 

Oleńka ţipă înspăimântată, apoi sări din pat şi 
începu să se îmbrace în grabă. Trupul îi tremura 
cuprins parcă de fierbinţeală. Doar ea ghicise de la 
început cine era vrăjmaşul care năvălise asupra 
Butrymilor. 

Curând, femeile de la curte se năpustiră 
înăuntru, plângând şi suspinând. Oleńka se aruncă în 
genunchi înaintea icoanei, îngânând o rugăciune 
pentru sufletele morţilor. 

Nici nu apucă să ajungă la jumătate, când 
ciocănituri puternice cutremurară uşa de la tindă. 
Femeile săriră în picioare şi un țipăt de spaimă li se 
smulse din piepturi: 

— Nu deschideţi! Nu deschideţi! 

Ciocăniturile răsunară cu puteri îndoite, de 
credeai că o să scoată uşa din ţâţâni. În acest timp, 
peste femeile adunate intră în fugă feciorul de casă 
Kostek. 

—  Jupâniţă! strigă, un om bate la uşă: să-i deschid 
ori nu? 

— E singur? 

— Singur. 

— Du-te şi deschide! 

Flăcăul fugi să împlinească porunca, iar ea luă o 
lumânare şi trecu în încăperea de ospeţe, urmată de 
jupâniţă Franciszka şi de celelalte torcătoare. 

Abia avu timp să aşeze lumânarea pe masă, că 
în tindă se auzi hârşcâitul zăvorului de fier, 
scârţâitul uşii deschise şi înaintea femeilor se arătă 
jupân Kmicic, înfricoşător, negru de fum, mânjit de 
sânge, gâfâind şi cu nebunia în priviri. 

— Mi-a căzut calul la marginea pădurii! strigă. 

Jupâniţă Aleksandra îl pironi cu privirea: 
— Domnia ta ai dat foc la Wolmontowicze? 
— EU Ea 

Vroia să vorbească mai departe, dar dinspre 
pădure şi dinspre drum se auziră strigăte şi tropot 
de cai care se apropiau cu o iuţeală neobişnuită. 

— Diavolii vin să-mi la sufletul!... Bine! răcni 
Kmicic cuprins parcă de fierbinţeală. 

În aceeaşi clipă, jupâniţa Aleksandra se întoarse 
spre torcătoare: 

— Dacă vă întreabă, să spuneţi că nu-i nimeni 
aici, iar acum duceţi-vă în odaia slujitorilor şi aduceţi 
lumină aici!... 

Apoi lui Kmicic: 

— Domnia-ta intră acolo! îi spuse, arătându-i 
odaia de alături. 

Şi-l împinse aproape cu forţa prin uşa deschisă 
pe care o închise îndată. 

În acest timp, oameni înarmaţi umplură ograda 
şi cât ai bate din palme Butrymii, Gosciewiczii, 
Domaszewiczii şi ceilalţi intrară în casă. Văzând-o pe 
jupâniţă, se opriră în odaia de ospeţe; cu lumânarea 
în mână, Oleńka închidea drumul spre uşile celelalte. 
— Oameni buni! Ce s-a întâmplat? Ce vreţi de la 
mine? întrebă fără să clipească în faţa privirilor 
înfuriate şi a strălucirii amenințătoare a săbiilor 
scoase din teacă. 

— Kmicic a dat foc la Wolmontowicze! strigară 
şleahticii în cor. A omorât bărbaţi, femei şi copii! 
Kmicic a făcut asta! 

—  Noii-am biruit pe oamenii lui! răsună glasul lui 

Jozwa Butrym, iar acum capul lui îl vrem!... 

— Capul lui! Sânge! Îl ciopârţim pe ucigaş! 

— Daţi fuga după el! îi îndemnă jupâniţă. De ce 
mai zăboviţi aici? Daţi fuga! 

— Va să zică nu s-a ascuns aici? l-am găsit calul 
la marginea pădurii... 

— Aici nu! Casa era închisă. Căutaţi-l prin 
grajduri şi ocoale. 

— A fugit în pădure! strigă un şleahtic. Haideţi, 
fraţilor! 

— Tăcere! tună Jozwa Butrym cu glas puternic, 
după care se apropie de jupâniţă. 

—  Jupâniţă! spuse. Să nu-l ascunzi!... E un om 
blestemat! 

Oleńka îşi înălţă amândouă mâinile deasupra 
capului: 

— Îl blestem şi eu împreună cu voi!... 

— Amin!  strigară  şleahticii. Căutaţi prin 
acareturi, apoi în pădure! Îl găsim noi! Haidem după 
ucigaş! 

— Haidem! Haidem! 

Zăngănitul şi paşii răsunară din nou. Şleahticii 
ieşiră înaintea pridvorului şi încălecară cât putură de 
repede pe cai. Unii mai căutară o vreme prin 
acareturi, în grajduri, prin ocoale şi în pod, apoi 
zgomotele începură să se depărteze spre pădure. 

Jupâniţa Aleksandra ascultă până când se 
stinseră cu totul, apoi ciocăni nerăbdătoare în uşa de 
la odaia în care-l ascunsese pe jupân Andrzej. 

— Nu mai e nimeni, poţi să ieşi de aici, domnia ta. 

Jupân Kmicic se împletici ca un om beat. 

— Olenka!... începu. 

Dar ea îşi scutură cosita despletită care-i 
acoperea umerii ca o mantie. 
— Nu mai vreau să ştiu de tine, nu mai vreau să 
te cunosc! la un cal şi pleacă de aici!... 
— Oleńka! gemu Kmicic, întinzând mâinile. 
— Mâna domniei tale e mânjită de sânge, ca 
mâna lui Cain“! strigă sărind într-o parte, ca la 
vederea unui şarpe. Pleacă, pentru totdeauna!... 


3 Personaj biblic care şi-a ucis fratele. 

Capitolul VI 


Ziua se ridică palidă şi lumină mormanul de 
ruine de la Wolmontowicze, dărâmăturile caselor şi 
ale acareturilor, trupurile cailor şi ale oamenilor, 
arse sau tăiate cu paloşele. În cenuşă, printre 
cărbunii care se stingeau, grupuri de oameni palizi 
ca ceara îşi căutau morţii sau rămăşiţele 
gospodăriilor. Era o zi de jale şi de blestem pentru 
toată Lauda. Şleahticii mai numeroşi, biruiseră într- 
adevăr ceata lui Kmicic, dar cu greutate şi pierderi 
mari. Afară de Butrymi, din care căzuseră cei mai 
mulţi, mai că nu era „cătun” în care văduvele să nu- 
şi plângă bărbaţii, părinţii pe copii sau copiii pe 
părinţi. Laudanienii înfrânseseră pe năvălitori cu 
atât mai greu, cu cât cei mai puternici dintre bărbaţi 
lipseau, aşa că luaseră parte la luptă numai bătrânii 
şi copilandrii mai răsăriţi Cu toate acestea, nu 
scăpase nici unul din oamenii im Kmicic. Unii îşi 
pierduseră viaţa la Wolmontowicze luptând cu 
înverşunare şi după ce fuseseră răniţi, ceilalţi 
fuseseră vânaţi a doua zi prin păduri şi ucişi fără 
milă Doar Kmicic parcă intrase în pământ. Se 
pierdeau în presupuneri ce să se fi întâmplat cu el? 
Unii ziceau că s-a întărit la Lubicz, dar se arătase 
îndată că nu-i adevărat: alţii credeau că a ajuns în 
codrul Zielonka, iar de acolo în Rogowska, unde 
numai Domaszewiczii erau în stare să-i afle urma. 
Mulţi îşi dădeau cu părerea că va fugi la Chowafski“5 


4& Twan Chowariski (n. 1682) — iscusit comandat de oşti rus în 
războiul cu Republica din timpul domniei lui Jan Kazimierz. Incheiat 

şi se va întoarce cu cetele vrăjmaşe, dar acestea 
erau temeri cel puţin înainte de vreme. 

În acest timp, rămăşiţele Butrymilor veniră la 
Wodokty, unde rămaseră ca într-o tabără. Conacul 
era plin de femei şi copii. Cei care nu încăpeau, 
plecară la Mitruny, moşie pe care jupâniţa 
Aleksandra o dădu în folosinţa celor care suferiseră 
de pe urma focului. În plus. aproape o sută de 
oameni înarmaţi făceau de strajă cu schimbul la 
Wodokty. Întrucât se aşteptau ca jupân Kmicic să nu 
se recunoască înfrânt şi să încerce de pe o zi pe alta 
s-o răpească pe jupâniţa cu puterea armelor. Până şi 
neamurile mai însemnate, ca Schyllingii, Sotohubii 
şi alţii, trimiseseră în ajutor slujitori cazaci şi oşteni. 
Astfel că Wodokty arăta ca un târg care se aştepta să 
fie încercuit. lar jupâniţa Aleksandra, palidă şi 
îndurerată, se preumbla printre oamenii înarmaţi, 
printre şleahtici şi femei, ascultând plânsul şi 
blestemele oamenilor, toate împotriva lui Kmicic, 
care-i frângeau inima, fiindcă ea era a doua pricină a 
tuturor nenorocirilor. Pentru ea venise aici acel 
bărbat nebun, care-i tulburase liniştea, lăsând în 
urmă-i amintirea însângerată, călcase în picioare 
legile, omorâse oamenii şi trecuse satele prin foc şi 
sabie, ca un păgân. Te cuprindea mirarea că un 
singur om putuse să facă atâtea rele, într-un timp 
atât de scurt, şi încă un om care nu era cu totul 
pierdut şi nici rău din fire. Jupâniţa Aleksandra, care- 
l] cunoscuse mai de aproape, ştia mai bine ca oricine. 
O prăpastie uriaşă se deschidea între jupân Kmicic şi 


prin tratatul de la Andruszow în 1667. Luptele de hărţuială conduse 
de Samuel Kmicic au avut loc după „potopul” suedez. 

faptele sale. Tocmai de aceea, jupâniţa Aleksandra 
suferea atât de mult la gândul că omul acesta, pe 
care-l îndrăgise cu tot avântul sufletului ei tânăr, ar 
fi putut să fie altfel, că avea atâtea însuşiri care 
puteau face din el un cavaler vestit şi un războinic 
fără pereche, că în locul dispreţului şi al blestemelor, 
ar fi putut să dobândească respectul, dragostea şi 
binecuvântarea oamenilor. 

Jupâniţei i se părea uneori că nenorocirea însăşi 
sau o putere necurată îl îndemnau la toate 
fărădelegile pe care le făptuia şi atunci o cuprindea 
o neţărmurită părere de rău pentru acest nefericit. 
Dragostea încă vie îi stăpânea iarăşi inima, stârnită 
de amintirea proaspătă a făpturii lui zvelte, a 
cuvintelor şi a jurămintelor de iubire. 

În acest timp, sute de plângeri se adunau în 
oraş împotriva lui, sute de procese îl amenințau, 
astfel că starostele Hlebowicz repezi slujitori 
înarmaţi să-l prindă pe nelegiuit. 

Legea trebuia să-l pedepsească. 

Cu toate acestea, de la osândă până la 
îndeplinirea ei era drum lung, pentru că 
neorânduiala se lăţea văzând cu ochii în Republică. 
Războiul înfricoşător nimicea ţara, apropiindu-se cu 
paşi sângeroşi de Samogiţia. Puternicul Radziwilt de 
la Birze, singurul în stare să sprijine legea cu braţul 
înarmat, era prea prins de treburile publice şi mai 
abitir de gânduri măreţe în legătură cu propriul 
neam pe care vroia să-l înalțe deasupra altora, fie şi 
cu preţul binelui public. Alţi magnați se gândeau, de 
asemenea, mai mult la ei decât la Republică. Pentru 
că, încă din timpul războiului cu cazacii, începuseră 

să crape grinzile care ţineau în picioare clădirea 
puternică a Republicii. 

O ţară bogată, cu mulţi locuitori şi cavaleri 
viteji, ajunsese pradă vecinilor, iar samavolnicia şi 
nesupunerea ridicau capul tot mai mult, sprijinite de 
puterea armelor, şi sfidau legile. 

Asupriţii îşi aflau cea mai bună apărare, 
aproape singura, împotriva asupritorilor, în propriile 
săbii, astfel că întreaga Lauda, plângându-se 
împotriva lui Kmicic pe la tribunale, rămase 
pregătită multă vreme, gata să respingă violenţa 
prin violenţă. 

Dar trecu mai bine de o lună de zile, iar despre 
Kmicic nu se mai auzi nimic. Oamenii începură să 
răsufle mai uşuraţi. Şleahticii mai răsăriţi îşi 
chemară înapoi slujitorii înarmaţi, pe care-i 
trimiseseră de strajă la Wodokty. Ceilalţi, mai 
mărunți, începură şi ei să se împrăştie cu încetul pe 
la casele lor, dornici de muncă sau de odihnă. Pe 
măsură ce avântul războinic scădea odată cu 
scurgerea timpului, creştea şi dorinţa şleahticilor 
mai săraci de a lua drumul judecăților şi a-şi dovedi 
paguba împotriva celui care lipsea. Chiar dacă 
hotărârile tribunalelor nu puteau să-l ajungă pe 
Kmicic, aveau la îndemână Lubicz, moşie mare şi 
frumoasă, care putea răsplăti din plin pagubele 
suferite. Gândul judecății era stârnit mereu printre 
laudanieni de jupâniţa Aleksandra. Bătrânii din 
Lauda veniră de două ori la Wodokty, să se 
sfătuiască, iar ea nu numai că luă parte la voroava 
lor, dar îi şi îndrumă pe toţi, uimindu-i cu judecata 
potrivită şi mintea-i de-a dreptul nefemeiască, pentru 

care ar fi putut s-o invidieze nu puţini mânuitori ai 
legilor. Bătrânii laudanieni vroiau să năvălească la 
Lubicz şi să-l dea Butrymilor, dar jupâniţa se 
împotrivi cu hotărâre. 

— Să nu plătiţi o strâmbătate cu alta, le spuse, 
fiindcă atunci se va sfârşi rău şi pentru voi; 
nevinovăția să rămână întreagă de partea voastră. 
El, ca un om avut şi cu multe rubedenii, îşi va găsi şi 
pe la tribunale sprijinitori, de aceea, la cel mai mic 
prilej, puteţi să suferiţi o nouă strâmbătate. 
Dreptatea voastră trebuie să fie atât de limpede, 
încât orice judecată, alcătuită fie şi din fraţii lui, să 
hotărască numai în folosul vostru. Spuneţi-le 
Butrymilor să nu ia nici lucruri şi nici vite, să lase 
Lubicz aşa cum este. Dacă le trebuie ceva, am să le 
dau de la Mitruny, unde sunt mai multe bunuri decât 
au fost vreodată la Wolmontowicze. lar dacă jupân 
Kmicic se va întoarce, să-l lase şi pe el în pace, să 
nu-l vatăme cu nimic până se va sfârşi judecata. 
Ţineţi minte că numai dacă trăieşte, puteţi să-i cereţi 
socoteală pentru paguba voastră. 

Aşa le vorbi jupâniţa cu minte aşezată, 
chibzuind că întârzierea poate fi şi în folosul lui 
jupân Andrzej,  îndepărtând primejdia care-l 
ameninţa, iar ei îi lăudară înțelepciunea. Poate că 
Oleńka vroia într-adevăr să-i scape viaţa, dar 
şleahticii nu se împotriviră, obişnuiţi cum erau din 
timpuri străvechi să socotească drept literă de 
evanghelie tot ce ieşea din gura Billewiczilor. Astfel 
că Lubicz rămase neatins, şi jupân Andrzej, dacă ar fi 
venit, ar fi putut să stea o vreme liniştit acolo. 

Dar el nu se arătă. În schimb, după vreo lună şi 


134 


jumătate, veni la jupâniţă un olăcar cu o scrisoare, 
un străin pe care nu-l ştia nimeni. Scrisoarea era de 
la Kmicic alcătuită după cum urmează: 

„Cea mai scumpă, din toată inima iubită şi 
neuitată Oleńka! Oricărei fiinţe îi e dat, omului 
îndeosebi, oricât de neînsemnat ar fi, să se răzbune 
pentru nedreptățile îndurate; când îi face cineva rău, 
îi plăteşte bucuros la fel. lar că eu i-am tăiat pe 
şleahticii ăia înfumuraţi, Dumnezeu mi-e martor că 
n-am făcut-o din cruzime, ci pentru că pe tovarăşii 
mei — împotriva legilor lui Dumnezeu şi ale 
oamenilor — i-au împărtăşit cu o moarte atât de 
nemiloasă, de care ei n-ar fi putut avea parte 
niciodată nici de la cazaci, nici de la tătari. Nu 
tăgăduiesc că m-a împins şi o mânie aproape 
neomenească, dar cine se miră de mânia care-şi ia 
începutul din sângele vărsat al prietenului? Sufletele 
răposaţilor  Kokosinski, Ranicki Uhlik,  Rekuc, 
Kulwiec şi Zend, în floarea vârstei căsăpiţi şi fără 
vină, mi-au înarmat braţul tocmai atunci când — îl 
iau martor pe Dumnezeu — mă gândeam numai la 
înțelegere şi prietenie cu toată şleahta din Lauda, 
vrând să-mi schimb întreaga viață după sfaturile tale 
dulci. Ascultând plângerile impotriva mea, nu-mi 
respinge apărarea şi judecă-mă cu dreptate. Acum 
îmi pare rău şi de oamenii din «cătun», poate că 
mulţi erau nevinovaţi, dar oşteanul care-şi răzbună 
sângele de frate nu ştie să deosebească pe vinovați 
de cei fără de vină şi nu mai respectă pe nimeni. 
Deie Domnul să nu se întâmple nimic care să mă 
umbrească în ochii tăi. Asta-i pedeapsa cea mai grea 
pentru păcatele şi vinovăția altora, pentru dreaptă 

mânie, fiindcă pierzându-te pe tine, adorm şi mă 
trezesc în deznădejde, neputând să te uit, pe tine şi 
dragostea ta. N-au decât să mă judece tribunalele, 
nenorocitul de mine, adunările n-au decât să 
întărească osânda, să mă arunce în temniţă, în 
ghearele ruşinii, să mi se despice pământul sub 
picioare. Am să le îndur pe toate, numai tu, pentru 
Dumnezeu să nu mă lepezi din inima ta! Am să fac 
tot ce _ vror, le dau Lubicz, după alungarea 
vrăjmaşului le dau şi moşiile din Orsza; am ruble de 
pradă îngropate prin păduri, să le ia şi pe astea, 
numai să-mi spui că-mi păstrezi credinţă, aşa cum îţi 
porunceşte şi bunicul răposat de pe ceea lume. Mi-ai 
scăpat viața, îndură-te şi de sufletul meu, îngăduie- 
mi să îndrept nedreptățile, să-mi schimb viaţa, că-mi 
dau seama că dacă ai să mă părăseşti şi tu, atunci 
mă va părăsi şi Dumnezeu din cer, iar deznădejdea 
mă va împinge la fapte şi mai rele...” 

Cine poate să ghicească şi să scrie câte glasuri 
se ridicară în sufletul Olenkăi în apărarea lui jupân 
Andrzej! Dragostea zboară repede, ca sămânţa 
pădurii purtată de vânt, dar dacă copacul creşte în 
inimă, mai poate fi smuls doar odată cu ea. 
Billewiczowna era dintre acelea care iubesc 
temeinic, cu inimă curată, aşa că stropi cu lacrimi 
scrisoarea lui Kmicic. Dar nu putea ierta totul de la 
primul cuvânt. Căinţa lui Kmicic era sinceră, fireşte, 
dar sufletul îi rămânea sălbatic şi firea-i nestăpânită 
mai,mult ca sigur că nu se schimbase într-atâta după 
acele întâmplări, încât să se poată gândi fără teamă 
la ziua de mâine. Nu de vorbe era nevoie în viitor din 
partea lui jupân Andrzej, ci de fapte. De altminteri, 

cum putea să-i spună unui om care însângerase 
împrejurimile şi al cărui nume nu-l pomenea nimeni 
fără să-l blesteme pe amândouă malurile Laudei: 
„Vino, pentru cadavre şi pârjol, pentru sângele şi 
lacrimile oamenilor, îţi dau dragostea şi mâna mea”? 

Aşa că-i răspunse altfel: 

„Ţi-am spus domniei tale că nu mai vreau să te 
cunosc şi să te văd şi aşa gândesc şi acum, de-ar fi să 
mi se sfâşie inima. Nedreptăţile, pe care domnia ta 
le-ai făptuit aici, nu se plătesc nici cu avere şi nici cu 
bani. fiindcă morţii nu mai pot fi înviaţi. Domnia ta 
nu ţi-ai pierdut averea, ci cinstea. Dacă şleahticii, 
cărora le-ai pus foc şi i-ai omorât te iartă, atunci am 
să te iert şi eu; dacă te primesc ei, te primesc şi eu; 
dacă ei îţi iau apărarea, am să le dau ascultare. Dar 
cum asta nu se va întâmpla niciodată, caută-ți 
domnia ta fericirea în altă parte, dobândind mai întâi 
iertarea lui Dumnezeu, nu a oamenilor, căci de aceea 
ai nevoie...” 

Jupâniţa Aleksandra udă cu lacrimi amare 
fiecare cuvânt, apoi pecetlui scrisoarea cu însemnele 
Billewiczilor şi i-o duse chiar ea trimisului. 

— De unde eşti? întrebă, cercetând cu privirea 
această fiinţă ciudată, jumătate ţăran, jumătate 
slugă. 

— Din pădure, jupâniţă. 

— Unde-i stăpânul tău? 

— Asta nu mi-e îngăduit să spun... Da e departe 
de aici; eu am mers preţ de cinci zile şi mi-am spetit 
iepşoara. 

— Uite un taler! spuse Oleńka. Stăpânul tău nu-i 
bolnav cumva? 

— E zdravăn ca un taur. 

— Nu rabdă de foame, nu-i lipseşte ceva? 

— E bogat, jupâniţa, are de toate. 

— Du-te cu Dumnezeu. 

— Cu plecăciune. 

— Spune-i stăpânului... stai... spune-i... să-l ajute 
Dumnezeu... 

Omul plecă, şi iarăşi începură să se scurgă zile 
şi săptămâni întregi fără vreo veste de la Kmicic; 
sosiră, în schimb, din cele publice, una mai proastă 
decât alta. Oastea lui Chowanski înainta tot mai mult 
în Republică. Fără să mai socotim pământurile 
ucrainene, numai în Marele Principat al Lituaniei 
cotropise ţinuturile  Potock, Smoleńsk, Witebsk, 
Mscistaw, Mińsk şi Nowogródek; doar o parte din 
ţinuturile Wilno, Brzesc-Litewska. Troki şi stărostia 
Samogiţiei mai răsuflau slobode, dar şi acestea îi 
aşteptau pe năvălitori de la o zi la alta. 

Se vede că Republica ajunsese pe ultima treaptă 
a neputinței, de vreme ce nu era în stare să 
stăvilească nişte forţe pe care le dispreţuise până 
atunci şi pe care totdeauna le biruise. E adevărat că 
vrăjmaşul era ajutat de răscoala lui Chmielnicki“, 
adevărată hidră cu o sută de capete, care izbucnea 


4 Bohdan Chmielnicki (cca. 1595—1657) — hatman al 
cazacilor, din 1649; conducătorul răscoalei de eliberare naţională a 
poporului ucrainean. În fruntea oştilor cazace, aliate cu tătarii, a 
înfrânt armatele Republicii la Apele Galbene (16 mai 1648), Korsuń 
(26 mai 1648) şi Pitawce (23 septembrie 16486). După negocieri 
zadarnice cu regele Poloniei, Jan Kazimierz, asediază cetatea Zbaraz, 
fără a o cuceri. După lupta de la Zborów (15—16 august 1649) s-a 
încheiat pacea favorabilă cazacilor. Răscoala a izbucnit din nou în 
1651 dar Chmielnicki a fost învins la Beresteczko (29— 30 iunie 
1651). La începutul anului 1654, rupe legăturile cu Polonia, trecând 
ţinuturile ucrainene de pe malul stâng al Niprului în stăpânirea Rusiei. 

mereu nepotolită; totuşi, cu toată răscoala, cu toată 
vlăguirea forțelor în războaiele dinainte, şi 
cârmuitorii, şi slujitorii erau de părere că fie şi 
numai Marele Principat al Lituaniei ar fi în stare nu 
numai să facă faţă navalei, ci să-şi conducă 
steagurile biruitoare dincolo de propriile hotare. Din 
nefericire, gâlcevile dinăuntru împiedicau asemenea 
iureş, paralizând până şi sforţările celor care erau 
gata să-şi jertfească averile şi viaţa. 

În acest timp, în pământurile încă slobode, se 
ascundeau mii de fugari, şleahtici sau oameni simpli 
din popor. Oraşele, târgurile şi satele Samogiţiei 
mişunau de oameni aduşi în sapă de lemn şi în 
pragul deznădejdii de tăvălugul războiului. Localnicii 
nu mai pridideau să-i adăpostească şi nici să-i 
hrănească de ajuns, astfel că deseori mureau de 
foame, mai ales cei din starea de jos; de multe ori 
luau cu forţa ceea ce nu li se da de bunăvoie şi din 
această pricină încăierările, luptele şi jafurile se 
înmulţeau pe zi ce trecea. 

Iarna era neobişnuit de aspră. Veni în cele din 
urmă luna lui april, dar stratul gros de zăpadă 
acoperea nu numai pădurile, ci şi câmpurile 
descoperite. După ce rezervele de anul trecut se 
sfârşiră, şi altele nu mai erau, începu să bântuie 
foamea, sora războiului, lăţindu-şi stăpânirea din ce 
în ce mai mult. Cine pleca de acasă, întâlnea nu o 
dată trupuri omeneşti zăcând pe câmp sau pe lângă 
drumuri, îngheţate, sfârtecate de lupi, care se 
înmulţiseră peste măsură, apropiindu-se în haite 
întregi de satele şi aşezările şleahticilor. Urletele lor 
se amestecau cu strigătele care cereau îndurare, 

deoarece prin păduri, pe câmpuri şi împrejurul 
satelor licăreau noaptea bobotăile la care săracii 
fără căpătâi îşi dezmorţeau mâinile şi picioarele 
înlemnite de ger, iar când trecea cineva, alergau în 
urma lui şi cerşeau bani, pâine şi milă, gemând, 
blestemând şi amenințând în acelaşi timp. O spaimă 
superstiţioasă luase în stăpânire minţile oamenilor. 
Mulţi vorbeau că bătăliile pierdute şi toate 
nenorocirile nemaipomenite până atunci erau legate 
de numele regelui. Aceştia lămureau cu dragă inimă 
că literele: J.C.R., bătute pe monede. Înseamnă nu 
numai: Johannes Casimirus Rex, ci şi Initium 
Calamitatem Regni? Dacă în provinciile neocupate 
se răspândeau în voie spaima şi neorânduiala, e 
lesne de înţeles ce se petrecea în cele peste care 
trecuse călcâiul învolburat al războiului. Întreaga 
Republică era fără vlagă, sfâşiată de facţii, bolnavă 
şi cuprinsă de fierbinţeală, ca un om înainte de 
moarte. Se mai prevesteau de asemenea şi alte 
războaie cu duşmanul dinafară şi dezbinări lăuntrice. 
Şi  temeiurile nu lipseau. Multe neamuri din 
Republică, luate de viforul zavistiei, se socoteau 
între ele asemenea unor ţărişoare vrăjmaşe, ţinuturi 
şi judeţe întregi alcătuind tabere potrivnice. Aşa era 
în Lituania, unde pizma adâncă dintre marele 
hatman Janusz Radziwitt şi Gosiewski, hatmanul de 
câmp şi vistiernicul Marelui Principat al Lituaniei, 
ajunsese aproape un război pe faţă. De partea 
vistiernicului se afla neamul Sapieha, pentru care 
puterea Radziwittilor era demult ca sarea-n ochi. 
Sprijinitorii acestora îl împovărau pe marele hatman 


4 Începutul calamităţilor regatului (lat.). 

cu învinuiri grele: că, ţintind doar propria faimă, a 
pierdut oştirea la Szkłów şi a lăsat ţara pradă 
duşmanului, că nu-l interesa soarta Republicii, 
dorind mai mult pentru binele Radziwitilor să se 
acorde craiului nemților dreptul de a participa la 
adunările Seimului; că se gândea la coroană; că-i 
prigonea pe catolici... 

Şi nu o dată se ajungea la bătaie între partizanii 
celor două facţii, chipurile fără ştirea conducătorilor 
care aruncau vina unul pe celălalt; la Varşovia, 
gâlceava lor se răsfrângea în adunările Seimului, iar 
aici făceau loc samavolniciei şi împiedicau împlinirea 
pedepsei, fiindcă cei ca Kmicic erau siguri că vor 
găsi ocrotire la unul din aceşti preaputernici, dacă se 
vor da de partea lui. 

lar în această vreme, duşmanul înainta tot mai 
departe, slobod şi fără nici o stavilă, lovindu-se doar 
ici şi colo de zidurile cetăților. 

În asemenea împrejurări, toţi locuitorii Laudei 
erau nevoiţi să vegheze, mereu cu arma în mână, 
mai ales că hatmanii nu erau prin apropiere întrucât 
amândoi hârţuiau oştile duşmanului, e adevărat fără 
să izbândească mare lucru, dar cel puţin nu le 
dădeau pace, închizându-le drumul spre ţinuturile 
slobode. Şi Pawel Sapieha“” se împotrivea de unul 
singur şi se umplea de faimă. Janusz Radziwił, 
războinic iscusit, al cărui nume împrăştia groaza 
printre vrăjmaşi înainte de înfrângerea de la Szkłów, 


3 Pawel Sapieha (cca. 1600—1665) — voievod de Witebsk din 
1646, mare hatman al Lituaniei din 1656. A luptat victorios cu 
Chmielnicki la Zborów (1649) şi la Beresteczko (1651). Unul dintre 
puţinii magnați care rămân alături de regele Jan Kazimierz în timpul 
„potopului”. Ulterior, se ceartă cu regele şi se retrage de la curte. 

câştigă chiar câteva lupte mai însemnate. Gosiewski 
se bătea şi el sau încerca să zăgăzuiască cotropirea 
ţării prin negocieri; cele două căpetenii strângeau 
oştile din locurile de iernat şi de unde puteau, ştiind 
că odată cu venirea primăverii luptele vor începe din 
nou. Dar oşti erau puţine, vistieria goală, iar în 
ţinuturile ocupate şleahticii nu mai puteau fi chemaţi 
la oaste, fiindcă duşmanul nu o îngăduia. „Trebuia să 
se gândească la asta înainte de cumpăna de la 
Szkłów, spuneau cei care ţineau cu Gosiewski, acum 
e prea târziu.” Şi era într-adevăr prea târziu. Oştirea 
coroanei nu putea să le vină în ajutor, pentru că se 
afla în Ucraina în trudă grea cu Chmielnicki, 
Szeremet şi Buturlin. 

Doar veştile despre luptele pilduitoare, care 
veneau din Ucraina, despre oraşele cucerite şi 
marşurile  nemaipomenite, mai întăreau inimile 
descurajate îndemnând la apărare. Răsunau astfel 
încununate de faimă nepieritoare numele hatmanilor 
coroanei, alături de care se auzea tot mai des pe 
buzele oamenilor cel al lui Ştefan Czarniecki5, dar 
slava dobândită nu putea ţine loc de oşteni şi ajutor, 
astfel că hatmanii lituanieni se retrăgeau cu încetul, 
fără a înceta să se gâlcevească între ei. 

În cele din urmă, Radziwilt ajunse în Samogiţia. 
Odată cu el se întoarse şi liniştea prin părţile Laudei, 
pentru o vreme. Doar calvinii, încurajați de 


5 Stefan Czarniecki (1599—1665) — voievod al Ruteniei din 
1657, hatman de câmp al coroanei din 1655. Participă la războiul cu 
suedezii (1626—1629) şi la luptele cu Chmielnicki. A rămas alături de 
Jan Kazimierz, ducând un război de gherilă cu suedezii. E socotit erou 
al „potopului” — perioadă de la jumătatea secolului al XVII-lea, când 
Polonia, atacată din toate partite, iese totuşi biruitoare. 

apropierea căpeteniei lor, mai ridicau capul prin 
oraşe prădând şi năvălind asupra bisericilor catolice, 
dar conducătorii diferitelor cete de volintiri şi facţii, 
nu se ştie ale cui, care jefuiau pe localnici sub 
însemnele lui Radziwił, Gosiewski sau ale lui 
Sapieha, se ascunseră prin păduri, se risipiră şi 
lumea răsuflă uşurată. 

Şi, pentru că de la îndoială până la nădejde nu-i 
decât un pas, încrederea îşi făcu loc iarăşi în 
sufletele laudanienilor. Jupâniţa Aleksandra stătea 
liniştită la Wodokty. Jupân Wotodyjowski, care locuia 
şi acum la Pacunele, însănătoşindu-se cu încetul, 
răspândi vestea că în primăvară avea să vie regele 
cu steagurile de simbriaşi şi soarta războiului are să 
se schimbe numaidecât. Încurajaţi astfel, şleahticii 
începură să iasă cu plugurile pe câmp. Zăpada se 
topea văzând cu ochii, şi pe ramurile de mesteacăn 
se iviră primii bumbi. Apele Laudei se revărsară 
peste maluri. Cerul senin strălucea deasupra 
aşezărilor, încrederea înveseli sufletele locuitorilor. 

Deodată avu loc o întâmplare care tulbură iarăşi 
liniştea L.audei, îndepărtă mâinile de pe brăzdare şi 
nu îngădui săbiilor să se acopere de rugină. 


Capitolul VII 


Pan Wotodyjowski, oştean priceput şi plin de 
faimă, deşi tânăr, se afla, cum am mai spus, la 
Pacunele, la Pakosz Gasztowt, patriarhul aşezării, 
care era socotit cel mai bogat dintre toţi şleahticii 
mai puţin însemnați din Lauda. Pe cele trei fiice 


măritate cu Butrymii le înzestrase cu bani destui, 

dându-i fiecăreia câte o sută de taleri, başca vitele şi 
lucrurile atât de frumoase, că nici o şlahciancă de 
neam mare n-avea altele mai alese. Celelalte trei 
jupâniţe erau încă la părinţi şi acestea îl îngrijeau pe 
Wołodyjowski, al cărui braţ ba se înzdrăvenea, ba îl 
supăra din nou când se nimereau zile de zloată. Toţi 
laudanienii arătau mult interes faţă de acest braţ, 
fiindcă îl văzuseră la treabă la Szkłów şi erau de 
părere că altul mai bun puteai să găseşti cu greu în 
toată Lituania. Aşa că-l dăruiau pe tânărul polcovnic 
cu cinste deosebită prin toate aşezările. Gasztowţii, 
Domaszewiczii, Gosciewiczii şi Stakjenii, iar ca 
aceştia făceau toţi ceilalţi, trimiteau fără preget la 
Pacunele peşte, ciuperci şi vânat, fân pentru cai şi 
smoală pentru  brişcă, astfel ca viteazului şi 
slujitorilor săi să nu le lipsească nimic. De câte ori se 
simţea fără putere, se întreceau care să se ducă la 
Poniewiez după doftor, într-un cuvânt, se înghesuiau 
cu toţii să-l slujească. 

Jupân Wołodyjowski era atât de mulţumit, încât 
cu toate că la Kiejdany putea să aibă înlesniri mai 
mari şi doftori cunoscuţi la îndemână, stătea la 
Pacunele, iar bătrânul Gasztowt era prea bucuros să- 
l aibă oaspete şi nu-i ieşea din voie; se simţea şi el 
măgulit că adăposteşte un viteaz care i-ar fi făcut 
cinste şi unui Radziwił. 

După înfrângerea şi alungarea lui Kmicic, 
şleahticilor, care-l îndrăgiseră pe Wołodyjowski, le 
trecu prin cap să-l unească prin căsătorie cu jupâniţa 
Aleksandra. 

„De ce să-i căutăm bărbat prin alte părţi! 
spuseră bătrânii la sfatul întrunit înadins ca să pună 

la calea treaba. De vreme ce vânzătorul acela şi-a 
pătat numele cu asemenea fapte nelegiuite, încât, 
dacă mai trăieşte, se cuvine să ajungă pe mâna 
călăului, jupâniţa trebuie să-l lepede şi ea din inimă, 
fiindcă aşa stă prevăzut în testament la loc aparte. S- 
o ia jupân Wołodyjowski. Ca ocrotitori, putem să 
îngăduim aceasta. Ea se va căsători cu un cavaler de 
vază, iar noi vom avea astfel o căpetenie destoinică 
şi un vecin drept.” 

După ce planul fu încuviinţat de toţi, cei mai 
vârstnici se duseră mai întâi la Wołodyjowski, care 
consimţi fără să stea prea mult pe gânduri, apoi la 
jupâniţă, care gândindu-se şi mai puţin, se opuse cu 
hotărâre. 

„Numai răposatul, le spuse, avea dreptul să 
dispună cum vrea de Lubicz, aşa că moşia nu poate 
să-i fie luată lui Kmicic înainte ca judecata să-l 
osândească la pierderea capului, iar cât priveşte 
căsătoria mea, nici să nu-mi mai aduceţi aminte de 
ea. Mi-e inima prea îndurerată, ca să mă pot gândi la 
una ca asta... Pe celălalt l-am lepădat din inimă, iar 
pe acesta să nu-l aduceţi aici, căci nu-l vreau, de-ar fi 
cel mai vrednic dintre toţi.” 

Şleahticii nu mai avură ce spune în faţa unui 
refuz atât de hotărât şi se întoarseră pe la casele lor 
tare descumpăniţi. Jupân Wołodyjowski se îngrijoră 
mai puţin, iar fiicele lui Gasztowt, Terka, Maryska şi 
Zonia, aproape deloc. Toate trei erau înalte şi 
rumeioare, cu părul ca inul, ochii ca floarea de nu- 
mă-uita şi umerii puternici. Pacunelencele erau 
vestite pentru frumuseţea lor; când se duceau mai 
multe la biserică, semănau cu florile de pe luncă. Iar 

printre pacunelence acestea erau cele mai frumoase; 
pe deasupra, bătrânul Gasztowt nu se zgârcise când 
fusese vorba să le dea o creştere aleasă. Organistul 
din Mitruny le învățase să citească şi să îngâne 
cântece religioase, iar pe cea mai mare, pe Terka, să 
cânte şi la lăută. Având o inimă bună, îl îngrijeau cu 
multă simţire pe jupân Wołodyjowski, întrecându-se 
una pe alta în luare-aminte şi vrednicie. Despre 
Maryska se spunea că-l are drag pe tânărul cavaler; 
fireşte, nu era întru totul adevărat, deoarece toate 
trei îl îndrăgiseră peste poate, nu numai ea. Tânărul 
polcovnic ţinea şi el la ele foarte mult, mai ales la 
Maryska şi la Zonia, fiindcă Terkăi îi cam plăcea să 
se plângă prea mult de nestatornicia bărbaţilor. 

De multe ori, în serile lungi de iarnă, bătrânul 
Gasztowt îşi sorbea miedul amestecat cu votcă şi 
ierburi şi pleca să se culce, iar ele se aşezau lângă 
vatră cu jupân Wotodyjowski: drăgălaşa Terka torcea 
din caier, Maryska cea dulce scărmăna puful, iar 
Zonia făcea jurubiţe inul de pe fuse. Când 
Wołodyjowski începea să povestească despre 
războaiele la care luase parte sau despre minunile 
pe care le văzuse pe la curțile magnatilor, lucrul 
încetinea cu totul, fetele se uitau la el ca la un 
luceafăr şi-l întrerupeau mereu cu strigăte de 
uimire: 

— Oh! dragele mele, eu nu mai trăiesc pe lumea 
asta! 

La care alta: 

— N-am să închid ochii toată noaptea! 

lar Wotodyjowski, pe măsură ce se înzdrăvenea 

şi începea să mânuiască tot mai slobod sabia, 

devenea tot mai vesel şi mai vorbăreţ. Într-o seară, 
se aşezară ca de obicei după cină lângă acoperişul 
înclinat al vetrei, de sub care lumina jucăuşă se 
răspândea în încăperea întunecată, şi începură să se 
hârjonească. Fetele vroiau să le povestească ceva, 
dar Wołodyjowski o rugă pe Terka să-i cânte la lăută. 
— Cântă domnia ta! se codi ea, împingând la o 
parte instrumentul pe care i-l dădea jupân 
Wołodyjowski. Eu am de lucru. Ai umblat prin lume 
şi trebuie să fi învăţat multe cântece. 
— Sigur că am învăţat. Astăzi fie şi aşa, cânt eu 
întâi şi domnia ta după mine. Că lucrul nu fuge. Dacă 
te-ar ruga o femeie să cânţi, nu te-ai împotrivi, dar 
bărbaţilor le faci totdeauna în ciudă. 
— Fiindcă merită. 
— Domnia ta mă dispreţuieşte şi pe mine? 
— Ei, da de unde? Cântă, domnia ta! 
Wotodyjowski zdrăngăni strunele lăutei. Îşi luă o 
înfăţişare plângăreaţă şi cântă cu glas fals: 


Venii şi eu aici de zor, 
Dar fetele nu mă vor.... 


— O, nu-i adevărat! îl întrerupse Maryśka, 
îmbujorându-se ca o mălină. 
— E un cântec ostăşesc, spuse Wotodyjowski, pe 
care-l cântam în locurile de iernat, vrând să stârnim 
mila vreunui suflet bun. 
— Eu m-aş fi înduioşat cea dintâi. 
— Mulţumesc, jupâniţă. Dacă-i aşa, n-am de ce să 
mai cânt şi las lăuta în mâini mai vrednice ca ale 
mele 

De astă dată Terka nu mai respinse 

instrumentul, fiindcă o  mişcase cântecul lui 
Wołodyjowski, în care, ce e drept, nu era mai multă 
viclenie decât adevăr, mângâie deci îndată strunele 
şi ţuguindu-şi buzele, începu să cânte: 


În pădure nu te duce, să rupi liliac! 

Ca la câini, nu da crezare nici unui băiat! 

Fiindcă toti flăcăii, fată, umblă cu 
minciuna, 

Când iţi spun că le eşti dragă, mint 
întotdeauna. 


Jupân Wołodyjowski se înveseli atât de tare, 
încât îşi puse mâinile în şolduri de bucurie şi strigă: 
— Cum aşa, domnia ta? Toţi flăcăii sunt vânzători 
chiar şi oştenii? 

Jupâniţa Terka îşi şnurui şi mai mult buzele şi 
răspunse cântând cu avânt sporit: 


Sunt câini şi mai răi, Sunt câini şi mai răi! 


— Domnia ta, nu lua seama la Terka, aşa-i ea! îl 
rugă Maryska. 

— Cum să nu iau, dădu răspuns Wołodyjowski, 
când vorbeşte atât de urât despre oamenii de arme, 
încât nu ştiu unde să mă mai ascund de ruşine. 

— Domnia ta mă rogi să cânt şi pe urmă îţi râzi 
de mine, zise Terka îmbufnată. 

— Eu nu te cert pentru felul cum cânţi, ci pentru 
cruzimea cuvintelor despre oşteni, răspunse viteazul. 
Cât despre cântat, trebuie să mărturisesc că nici la 
Varşovia n-am auzit asemenea triluire. Dacă te-ai 
îmbrăca în nişte pantalonaşi, ai putea să cânţi în 

catedrala Sfântului Ioan, în care regele şi regina îşi 
au un balconaş al lor. 

— Şi de ce trebuie să se îmbrace în pantaloni? 
întrebă cea mai mică, Zonia, interesată de Varşovia 
şi de rege. 

— Pentru că în corul de acolo nu cântă nici o fată, 
sunt numai bărbaţi şi copii; unii au glasul mai gros 
ca mugetul taurului, iar alţii mai subţire decât 
scârţâitul scripcii. l-am ascultat de mai multe ori 
când am fost acolo cu marele şi neuitatul voievod de 
Rutenia, la alegerea milostivului nostru rege de 
acum. Minuni! Adevărate minuni, pe legea mea! 
Sunt o mulţime de cântăreţi: e Forster, vestit pentru 
triluirile lui gingaşe, şi Kaputa, şi Dzan Batysta, şi 
Elert, cel mai bun la lăută, şi Marek, şi Milczewski 
care cântă foarte bine. Când toţi aceştia îşi dau 
drumul la glasuri în biserică, parc-ai asculta corul 
heruvimilor. 

—  Aşa-i! Aşa-i! întări Maryśka, împreunându-şi 
mâinile. 

— Domnia ta, şi pe rege l-ai văzut, de multe ori? 
întrebă Zonia. 

— Am vorbit cu el, cum vorbesc acum cu domnia 
ta. După cumpăna de la Beresteczko, mi-a luat capul 
în mâini. E un bărbat vrednic şi atât de milostiv, că 
oricine-l vede îl şi îndrăgeşte. 

— Noi ţinem la el fără să-l fi văzut!... Şi coroana o 
poartă mereu pe cap? 

— Păi cum să meargă în fiecare zi cu ea! Ar 
trebui să aibă un cap de fier. Coroana stă în biserică, 
lucru pentru care e şi mai mult cinstită, iar regele 
poartă o căciulită neagră, împodobită cu briliante 

care răspândesc lumină în tot palatul... 
— Se spune că palatul regelui e mai frumos şi 
decât cel de la Kiejdany. 
— Decât cel de la Kiejdany? Asta e un fleac pe 
lângă el. E o clădire uriaşă, toată de marmură; 
copaci aproape că nu se văd deloc. Pe margini are 
două rânduri de încăperi, una mai arătoasă decât 
alta. Pe pereţi o să vedeţi domniile voastre înfăţişate 
cu pensula felurite lupte şi biruinţe, cum sunt 
războaiele lui Zygmunt al II-lea şi ale lui 
Władysław; nu te mai saturi privind, fiindcă toate 
parcă sunt vii; mare minune că cei care se bat nu se 
mişcă şi nu strigă. Dar asta nu poate s-o facă nimeni, 
nici cel mai iscusit zugrav. Unele încăperi sunt 
îmbrăcate numai în aur; scaune şi laviţe acoperite cu 
mătase ori lame, mese de marmură şi alabastru şi 
atâtea sipete, cutii şi orologii care arată timpul ziua 
şi noaptea, încât n-ai putea să le scrii pe toate nici pe 
o piele de vițel. Regele şi regina se preumblă prin 
acele încăperi, iar seara au teatrum sau vreo altă 
petrecere şi mai mare... 
— Ce-i acela teatrum? 
— Cum să vă spun... E un loc unde se joacă 
comedii şi se fac sărituri italieneşti de mirare. 
Încăperea e mare cât o biserică şi se sprijină pe 
coloane. Într-o parte stau cei care vror să se 
minuneze, iar în cealaltă sunt tot felul de podoabe. 
Unele se ridică şi se coboară, altele se învârtesc pe 
şuruburi în toate părţile, arătând nori şi întuneric 
sau o lumină plăcută; sus e cerul cu soare sau cu 
5. Zygmunt al II-lea de Waza (1566—1632) — rege al Poloniei 
din 1587. Neiubit de şleahtă pentru atitudinea ultracatolică, politica 


prohabsburgică şi războiul pentru tronul Suediei. Protector al artelor. 

stele, iar jos vezi uneori iadul cel cumplit... 

— Iisuse, strigară pacunelencele. 

— ... plin de diavoli. Alteori marea nemărginită, 
pe care plutesc corăbii şi sirene. Unii coboară din 
cer, alţii ies din pământ. 

— Eu n-aş vrea să văd iadul! se sperie Zonia. Mă 
mir că oamenii nu fug când se uită la asemenea 
privelişte înfricoşătoare. 

— Nu numai că nu fug, dar mai bat şi din palme 
de mulţumire, răspunse Wołodyjowski, pentru că 
toate acestea sunt prefăcute, neadevărate şi nu pier 
chiar dacă îţi faci semnul crucii Nu e vorba de 
duhuri rele, ci de iscusinţa omenească. Cu regele vin 
şi episcopi, şi dregători feluriţi, care se aşează apoi 
la ospăț cu stăpânul înainte de culcare. 

— Dar dimineaţa şi toată ziua ce fac? 

— După cum îi e voia fiecăruia. Când se scoală de 
dimineaţă, se scaldă. Au o încăpere în care nu sunt 
podele, ci o adâncitură de cositor, strălucitor ca 
argintul, în care e apă. 

— Apă în odaie... cine-a mai auzit? 

— Întocmai... şi creşte sau scade după voie; poate 
să fie şi caldă şi rece, fiindcă sunt ţevi cu cocoşei 
prin care curge de amândouă felurile. Domnia ta 
învârteşti de cocoşel şi începe să curgă apa; poţi să 
şi înoţi prin încăpere ca într-o baltă... Nici un rege 
nu mai are un palat cum are milostivul nostru 
stăpân, e lucru ştiut. Solii străini spun şi ei la fel; nici 
unul nu domneşte peste un popor atât de vrednic, 
pentru că deşi sunt felurite neamuri mari pe lume, 
Dumnezeu n-a împodobit pe nici unul cu atâta 
dărnicie. 

— Regele nostru e fericit! oftă Terka. 

— Sigur că ar fi fericit, dacă n-ar mai fi treburile 
publice, dacă n-ar mai fi războaiele fără noroc care 
pedepsesc Republica pentru păcatele şi zavistiile 
noastre. Toate apasă pe umerii regelui pe care-l mai 
şi ceartă pentru astfel de vini în adunările Seimului. 
Dar ce vină are el, dacă nu vror să-l asculte?... Au 
venit vremuri grele peste ţară, atât de grele, cum n- 
au mai fost niciodată. Vrăjmaşul cel mai nemernic ne 
dispreţuieşte, pe noi, care nu demult l-am biruit şi pe 
sultanul turcilor. Aşa pedepseşte Dumnezeu 
îngâmfarea. Slavă Lui că acum pot să mişc braţul 
slobod, fiindcă e vremea să plec la luptă să-mi apăr 
ţara. E păcat să stai cu braţele încrucişate în 
asemenea împrejurări grele. 

— Domnia ta să nu vorbeşti de plecare. 

— Altfel nu poate fi. Mă simt bine cu domniile 
voastre, nici vorbă, dar cu cât mi-e mai bine, cu atât 
îmi e mai rău. N-au decât să se sfătuiască cei mintoşi 
pe la adunări, oşteanul trebuie să plece la luptă. Cât 
voi trăi, atât voi sluji. După moarte, Dumnezeu, care 
ştie ce-i în inima noastră, îi va răsplăti mai bine pe 
cei care slujesc Republica din dragoste pentru ea şi 
nu pentru foloasele proprii. Se vede însă că sunt tot 
mai puţini din aceştia, de aceea s-au abătut asupra 
noastră vremuri de cumplire. 

Ochii Maryskăi începură să se umezească, apoi 
se umplură de lacrimi care-i şiroiră pe obrajii 
rumeni. 

— Domnia ta ai să pleci şi ai să uiţi, iar noi aici o 
să ne uscam de dor. Cine-o să ne mai apere de 
răufăcători? 

— Am să plec, dar am să păstrez recunoştinţă. 
Mai rar oameni atât de săritori ca cei din 
Pacunele!... Domniile voastre vă temeţi şi acum de 
Kmicic? 

— Sigur că ne temem. Mamele îşi sperie copiii cu 
el, cum fac cu vârcolacul. 

— Ehe, nu se mai întoarce el. Şi pe urmă, chiar 
dacă se-ntoarce, nu mai are pe nelegiuiţii aceia cu el, 
care, judecând după spusele oamenilor, îl întreceau 
în răutate. Mai mare păcatul că un oştean atât de 
priceput s-a făcut de ruşine, pierzându-şi cinstea şi 
averea. 

— Şi pe jupâniţă. 

— Şi pe jupâniţă. Se spun multe lucruri bune 
despre ea. 

— Plânge, sărmana, toată ziua... 

— Hm! se miră Wołodyjowski, doar nu l-o plânge 
pe Kmicic? 

— Cine mai ştie! răspunse Maryska. 

— Cu atât mai rău pentru ea, pentru că el nu se 
mai întoarce; hatmanul a trimis acasă o parte din 
laudanieni, aşa că acum sunt oşteni destui aici. L-ar 
ciopârţi îndată, fără să-l mai judece. Trebuie să ştie 
şi el că s-au întors laudanienii, şi nu va cuteza să se 
arate. 

— Se pare că ai noştri vor pleca din nou, spune 
Terka, fiindcă li s-a îngăduit să vină acasă pentru 
scurtă vreme. 

— E, hatmanul le-a dat drumul, pentru că vistieria 
e goală, răspunse Wotodyjowski. Mare nenorocire! 
Tocmai acum, când e mai mare nevoie de oameni, 
trebuie să-i trimită înapoi... Dar, noapte bună, 

domniile voastre, e timpul să mergeţi la culcare. 
Vedeţi să nu-l visaţi vreuna pe Kmicic cu paloşul de 
foc în mână... 

Jupân Wołodyjowski se ridică de pe laviţă şi se 
îndreptă spre uşă, dar nu făcu decât un pas spre 
iatacul lui, când în tindă se auzi gălăgie, şi un glas 
ascuţit începu să strige de afară: 

— Hei! Pe milostivul Dumnezeu! deschideţi mai 
repede, mai repede!... 

Fetele se speriară grozav; Wotodyjowski se 
repezi în iatac după sabie, dar nici nu apucă să se 
întoarcă la ele, când Terka trase zăvorul şi un 
necunoscut dădu buzna înăuntru şi se aruncă la 
picioarele cavalerului. 

—  Jupâne polcovnic!... Ajutor! Jupâniţa a fost 
răpită!... 

— Care jupâniţa? 

— De la Wodokty... 

— Kmicic! se minună Wotodyjowski. 

— Kmicic! ţipară fetele. 

— Kmicic! repetă trimisul. 

— Tu cine eşti? îl întrebă Wołodyjowski. 

— Vechilul de la Wodokty. 

— Noi îl cunoaştem! spuse Terka, el aduce 
leacurile pentru domnia ta. 

De după cuptor se ivi deodată bătrânul 
Gasztowt cu somnul în ochi, iar în uşă se arătară cei 
doi slujitori ai lui jupân Wotodyjowski, care auziseră 
larma şi veniseră într-un suflet. 

— Înşeuaţi caii! porunci Wołodyjowski. Unul să 
dea fuga la Butrymi, iar celălalt să pună şaua pe cal! 
— Pe la Butrymi am trecut eu, spuse vechilul, că 

sunt mai aproape de noi. Ei m-au trimis la înălţimea 
voastră. 
— Când a fost răpită  jupâniţa? întrebă 
Wotodyjowski. 
— Acum... Acolo-i taie pe slujitori... eu am pus 
mâna pe un cal şi... 

Bătrânul Gasztowt se şterse la ochi. 
— Cum? Jupâniţa a fost răpită? 
— Întocmai... Kmicic a răpit-o! răspunse 
Wołodyjowski. Plecăm s-o ajutăm! 

Apoi să întoarse către vechil: 
— Vesteşte-i şi pe Domaszewiczi, să vină cu 
flintele! 
— Hai, şi voi, căpriţelor! se burzului pe 
neaşteptate bătrânul la fete: Duceţi-vă prin sat şi 
chemaţi şleahticii, să pună mâna pe săbii! Kmicic a 
răpit-o pe jupâniţă... ai?... Doamne, ai milă! Lotrul! 
împieliţa-tul... ai? 
— Mergem şi noi, spuse Wotodyjowski, o să-i 
trezim mai repede. Hai, domnia ta! Caii sunt gata! 

După o clipă erau călare, urmaţi de cei doi 
slujitori, Ogarek şi Syruc. Porniră cu toţii pe uliţa 
dintre aşezări, bătând pe la uşi, la ferestre şi 
strigând în gura mare: 
— Puneţi mâna pe săbii! Săriţi! Jupâniţa de la 
Wodokty a fost răpită! Kmicic e aproape!... 

La auzul strigătelor, câte unul se repezea afară 
să vadă ce se petrece şi, înțelegând despre ce e 
vorba, începea să răcnească şi el: „Kmicic e aproape! 
Jupâniţa a fost răpită!” Apoi alerga la grajd să pună 
şaua pe cal sau să-şi caute sabia în casă pe întuneric. 
Tot mai multe erau glasurile care repetau: „Kmicic e 

aproape 

„Cătunul” începu să freamăte, ferestrele se 
luminară, răsuna plânsul femeilor, lătratul câinilor. 
În cele din urmă, şleahticii se adunară pe uliţă, unii 
călare, alţii pe jos. Deasupra capetelor luceau în 
întuneric săbii, sulițe, lănci şi chiar furci de fier. 

Jupân Wołodyjowski îi cercetă pe toţi dintr-o 
ochire, repezi câţiva în diferite părţi, iar el porni 
înainte cu ceilalţi. 

Călăreţii mergeau în faţă cu pedestraşii în urma 
lor, grăbind spre Wolmontowicze, ca să-i întâlnească 
acolo pe Butrymi. Erau la vreo zece ceasuri seara şi 
noaptea era luminoasă, deşi luna încă nu răsărise. 
Aceia dintre şleahtici pe care marele hatman îi 
slobozise acasă de la oaste se alcătuiră îndată în 
şiruri strânse; ceilalţi, mai ales pedestraşii, mergeau 
mai răsfiraţi, fără să la seama la zăngănitul armelor, 
sporovăiau şi căscau, blestemându-l în răstimpuri pe 
Kmicic, care le stricase odihna dulce. 

Aşa ajunseră până aproape de Wolmontowicze, 
unde le ieşi înainte o ceată înarmată. 

— Stai! Cine sunteţi? îi întrebară câteva glasuri. 
— Gasztowţii. 

— Noi suntem Butrymii. Domaszewiczii au venit 
şi ei. 

— Cine-i căpetenia voastră? întrebă 
Wołodyjowski. 

— Józwa Beznogi, la porunca înălţimii tale. 

— Aveţi vreo veste? 

— A dus-o la Lubicz. Au trecut prin mlaştini, ca să 
ocolească Wolmontowicze. 

— La Lubicz? se miră Wotodyjowski. Acolo vrea 

să se apere? Păi Lubicz nu-i o întăritură. 

— Pesemne că se încrede în puterea lui. Are vreo 
două sute de oameni. Mai mult ca sigur că vrea să ia 
tot cu el; au venit cu o mulţime de care şi cai. 
Gândesc că n-a aflat de întoarcerea noastră de la 
oaste, fiindcă prea nu se teme de nimic. 

— Folosu-i de partea noastră! spuse 
Wołodyjowski. Acum nu ne mai scapă. Câte flinte 
aveţi? 

— Noi, Butrymii, avem ca la treizeci, iar 
Domaszewiczii de două ori pe atât. 

— Bine. Domnia ta iei cincizeci de oameni cu 
muschete şi te duci să aperi trecerea prin mlaştini, 
repede! Ceilalţi merg cu mine! Nu uitaţi securile! 

— La poruncă! 

Oamenii începură să se mişte, o ceată mai mică 
plecă în fugă spre mlaştini sub conducerea lui Józwa 
Butrym. 

În acest timp, sosiră şi cei vreo cincisprezece 
Butrymi trimişi înainte la şleahticii din alte aşezări. 
— Gosciewiczii nu se văd? întrebă Wołodyjowski 
— A, jupâne polcovnic, înălţimea ta erai!... Slavă 
Domnului! strigară. Gosciewiczii vin şi ei... se aud 
prin pădure. Înălţimea ta ştii că a dus-o la Lubicz? 

— Ştiu, n-o să ajungă prea departe. 

Într-adevăr, Kmicic nu pusese la socoteală încă 
una din primejdiile faptei sale îndrăzneţe; nu ştia că 
o parte din şleahtici se întorseseră de la oaste. 
Credea că aşezările sunt pustii, cum era pe vremea 
când stătuse prima dată la Lubicz. Acum însă, 
împreună cu Gosciewiczii şi fără Stakjenii care nu 
aveau cum să ajungă la timp, Wotodyjowski putea să 

adune împotriva lui în jur de trei sute de săbii — toţi 
oameni deprinşi cu luptele şi încercaţi. 

Tot mai mulţi erau şleahticii care se îndreptau 
spre  Wolmontowicze.  Veniră, în sfârşit, şi 
Gosciewiczii pe care-i mai aşteptau. Jupân 
Wołodyjowski îşi alcătui detaşamentul şi rămase 
foarte mulţumit la vederea îndemânării şi a uşurinţei 
cu care se aliniară. De la prima aruncătură de ochi, 
se vedea cât de colo că sunt oşteni destoinici, nu 
nişte şleahtici obişnuiţi. Wołodyjowski se mai bucura 
şi pentru că în curând avea să fie căpetenia lor. 

Porniră deci în trap întins spre Lubicz, prin 
pădurea prin care gonise şi Kmicic, mai demult. 
Trecuse bine de miezul nopţii. Luna se înălţase, în 
sfârşit, pe bolta cerului şi lumina pădurea, drumul şi 
luptătorii, frângându-şi razele palide în vârfurile 
suliţelor şi în săbiile strălucitoare.  Şleabhticii 
sporovăiau Încet despre această întâmplare 
neobişnuită care-i smulsese din aşternut. 

— Au trecut pe aici tot felul de oameni, zise unul 
dintre Domaszewiczi. Am crezut cu toţii că sunt 
niscaiva fugari, dar mai mult ca sigur că erau oameni 
de-ai lui. 

— Păi cum. La Wodokty veneau în fiecare zi 
cerşetori necunoscuţi, chipurile să ceară de pomană, 
adăugă al doilea: 

— Ce fel de oşteni are Kmicic? 

— Slujitorii de la Wodokty spun că sunt cazaci. Se 
vede că Kmicic s-a înhăitat cu Chowafnski sau cu 
Zóltareńko. Până acum era numai răufăcător, acum 
şi-a vândut şi tara, nu mai încape îndoială. 

— Cum putea să-i aducă pe cazaci până aici? 

— Cu o ceată atât de mare nu-i deloc uşor să te 
strecori. Ar fi fost opriţi de primul steag de-al nostru 
care s-ar fi întâlnit cu ei. 

— În rândul dintâi, puteau să meargă prin păduri, 
iar în al doilea, puţini sunt cei care se folosesc de 
oşteni cazaci cu simbrie? Cine-i mai poate deosebi de 
duşmani? Dacă i-a întrebat cineva, s-au dat drept 
seimeni*?. 

— O să se apere, spuse unul dintre Gosciewiczi, 
că-i bărbat curajos, dar polcovnicul nostru o să se 
descurce. 

— Şi Butrymii s-au jurat că de astă dată nu le mai 
scapă viu. de-ar fi să moară până la unul. Ei sunt cei 
mai îndârjiţi împotriva lui. 

— Păi dacă-l omorâm, împotriva cui au să-şi mai 
dovedească pagubele? Mai bine să-l prindem viu şi 
să-l dăm în seama judecății. 

— Cine mai stă să se gândească acum la judecată, 
când toţi şi-au pierdut capul! Domniile voastre n-aţi 
auzit ce vorbeşte lumea? Se spune că şi suedezii ne 
ameninţă cu război. 

— Dumnezeu să ne păzească!... Septentrionii, 
Chmielnicki! Numai suedezii mai lipsesc, ca să bată 
ceasul de pe urmă al Republicii. 

Deodată, jupân Wołodyjowski, care mergea în 
frunte, se întoarse şi porunci: 

— Linişte, domniile voastre. 

Şleahticii tăcură, căci se zărea Lubicz. După un 
sfert de ceas se furişau la mai puţin de două sute de 
paşi de conac. Toate ferestrele erau luminate, de se 
vedea şi-n curtea plină de oameni înarmaţi şi de cai. 


5 Soldaţi din garda pedestră. 

Nicăieri nici o strajă şi nici o măsură de prevedere. 
Se vede că jupân Kmicic se încredea prea mult în 
puterea lui. Apropiindu-se şi mai mult, Wotodyjowski 
recunoscu dintr-o privire pe cazacii cu care se 
războise de atâtea ori încă pe când trăia marele 
Jeremis* şi mai târziu în slujba lui Radziwilt, aşa că 
murmură doar pentru sine: 

„Dacă sunt cazaci străini, haimanaua asta a 
întrecut orice măsură.” 

Şi continuă să privească, după ce porunci 
oamenilor să stea pe loc. În curte, vânzoleala era în 
toi. În timp ce unii dintre cazaci luminau cu făclii, 
ceilalţi alergau în toate părţile, intrau şi ieşeau din 
casă, aduceau lucruri şi încărcau legăturile în care, 
alţii scoteau caii din grajduri, vitele din ocoale; 
strigăte, chemări şi porunci se încrucişau din toate 
părţile. La lumina făcliilor se vedea parcă mutarea 
unui arendaş la altă moşie. 


Krzysztof Domaszewicz, mai-marele 
Domaszewiczilor, se apropie de Wołodyjowski şi-i 
spuse: 


— Înălţimea ta! Vror să încarce tot avutul în care. 
—  N-ajung ei să scoată de aici nici propria piele, 
ce se mai vorbim de avutul de la Lubicz. Nu-l mai 
recunosc pe Kmicic care este totuşi un oştean 
încercat. Nici o strajă nicăieri! 

— Pentru că are putere mare; gândesc ca are 
peste trei sute de oameni. Dacă nu ne întorceam de 


53 Jeremi Wiśniowiecki (1612—1651) — prinţ şi voievod al 
Ruteniei din 1646. A înăbuşit în sânge răscoalele cazacilor şi ale 
ţăranilor ucraineni. În războiul cu Bohdan Chmielnicki a jucat un rol 
de scamă în timpul asedierii Zbarazului; a luat parte şi la bătălia de la 
Beresteczko. 

la oaste, putea să treacă ziua în amiaza mare cu 
carele încărcate prin toate aşezările. 

— Bine! răspunse Wołodyjowski. Numai drumul 
ăsta duce la conac? 

— Numai ăsta, dincolo de el încep bălțile şi 
mlaştinile. 

— Asta-i bine... Descălecaţi, domniile voastre! 

Şleahticii ascultară porunca şi săriră îndată din 
şa; apoi o parte se aşezară într-un şirag lung şi 
începură să înconjure casa şi acareturile. 

Pan Wołodyjowski se îndreptă cu cei mai mulţi 
spre poartă. 

— Aşteptaţi porunca! le şopti. Nu trageţi decât la 
porunca mea! 

Îi mai despărţeau numai câteva zeci de paşi de 
poartă, când cei care trebăluiau prin curte îi văzură. 
Vreo cincisprezece oameni se  repeziră, la 
îngrădituri, se aplecară peste ele şi, scrutând 
întunericul,  începură să strige cu glasuri 
amenințătoare: 

— Hei, cine sunteţi? 
— Alt!”* porunci Wołodyjowski. Foc! 

Toate flintele şleahticilor detunară deodată; 
ecoul lor nici nu apucase să ajungă la pereţii 
clădirilor, când  răsună iarăşi glasul lui 
Wotodyjowski: 

— În goană! 
— Loveşte, ucide! răcniră laudanienii, repezindu- 
se înainte ca o lavină. 

Cazacii răspunseră şi ei cu împuşcături, dar nu 
mai avură timp să încarce a doua oară. Şleahticii 


5 Corect halt = stai (germ.) 

ajunseseră la poarta care se prăbuşi într-o clipită sub 
apăsarea bărbaţilor înarmaţi. Lupta se încinse în 
curte, printre care, cai şi legăturile cu lucruri. În 
frunte înaintau ca un zid Butrymii cei vânjoşi, cei 
mai năprasnici în lupta de aproape şi cei mai 
îndârjiţi împotriva lui Kmicic. Mergeau ca o turmă de 
mistreți prin lăstărişul fraged, frângând, călcând în 
picioare, făcând totul una cu pământul şi izbind cu 
săbiile ca turbaţi; în urma lor veneau Domaszewiczii 
şi Gosciewiczii. 

Oamenii lui Kmicic se apărau cu bărbăţie în 
spatele carelor şi al legăturilor cu lucruri; trăgeau de 
la toate ferestrele casei şi de pe acoperiş, dar din ce 
în ce mai rar, căci făcliile, călcate în picioare, se 
stinseseră şi era greu să-i deosebeşti pe prieteni de 
duşmani. Curând cazacii fură răzbiţi în curte şi 
împinşi spre casă şi grajduri; răsunară strigăte, 
cerând îndurare. Şleahticii biruiau. 

Dar când rămaseră numai ei în curte, 
împuşcăturile din casă se  înteţiră. Ţevile 
muschetelor apărură la toate ferestrele şi o grindină 
de plumbi se abătu asupra curţii. Cei mai mulţi 
dintre cazaci se adăpostiseră înăuntru. 

— Lângă casă! La uşă! porunci Wotodyjowski. 

Într-adevăr, la adăpostul zidurilor, 
împuşcăturile de la ferestre şi de pe acoperiş nu mai 
făceau nici o pagubă. Situaţia atacatorilor era totuşi 
destul de grea. Nici nu putea fi vorba să dea năvală 
asupra ferestrelor, fiindcă acolo ar fi fost întâmpinați 
cu foc din faţă, de aceea jupân Wotodyjowski dădu 
poruncă să dărâme uşa cu securile. 

Dar nici asta nu era prea uşor, întrucât uşa era 

întocmită din scânduri puternice de stejar bătute des 
în piroane uriaşe cu floarea mare care ştirbea 
securile şi le împiedica să ajungă la lemn. Din când 
în când, cei mai vânjoşi puneau umărul şi se 
opinteau din răsputeri, dar degeaba! Uşa era întărită 
pe dinăuntru cu bare de fier şi o mai proptiseră şi cu 
reteveie. Cu toate acestea, Butrymii izbeau cu 
turbare, în timp ce Domaszewiczii şi Gosciewiczii 
forţau uşa de la bucătărie şi pe cea care ducea la 
cămara cu lucruri de preţ. 

După un ceas de încercări zadarnice, fură 
înlocuiţi oamenii care mânuiau securile. Căzură 
câteva scânduri, dar în locul lor se arătară ţevile 
muschetelor şi împuşcăturile răsunară din nou. Doi 
dintre Butrymi se prăbuşiră cu pieptul străpuns. 
Ceilalţi, în loc să se înspăimânte, loveau şi mai 
îndâriţi. 

Din porunca lui Wotodyjowski, deschizăturile 
fură astupate cu ghemotoace din sumane. În acelaşi 
timp, se auziră strigăte dinspre drum; Stakjenii 
veniseră în ajutorul şleahticilor, urmaţi de ţăranii 
înarmaţi de la Wodokty. 

Pesemne că sosirea acestor noi întăriri îi umplu 
de teamă pe cei împresuraţi, pentru că un glas 
puternic începu să strige dinapoia uşii: 

— Încetaţi! Nu mai daţi cu securile! Ascultaţi!... 
Pe o sută de diavoli! Staţi o dată!... Să ne înţelegem. 

Wotodyjowski dădu poruncă să se oprească şi 

întrebă: 

— Cine vorbeşte? 

— Kmicic, stegarul de Orsza! i se răspunse. Dar 
eu cu cine vorbesc? 

— Cu polcovnicul Michat Jerzy Wotodyjowski. 

— Cu plecăciune! se auzi glasul din spatele uşii. 
— N-avem vreme de închinăciuni... Ce vrei? 

— Mai degrabă eu ar trebui să întreb: ce vrei? Nu 
mă cunoşti, nici eu pe domnia ta... De ce mă 
asupreşti? 

—  Vânzătorule! strigă Michał. Cu mine au venit şi 
laudanienii întorşi de la oaste, iar aceştia vor să-şi 
ceară socoteală pentru jafurile şi sângele nevinovat 
pe care l-ai vărsat, iar acum şi pentru jupâniţa pe 
care ai răpit-o. Ştii tu ce înseamnă raptus puellae?” 
Va trebui să plăteşti eu viaţa! 

Urmă o clipă de tăcere. 

— Nu m-ai mai face vânzător a doua oară, spuse 
iarăşi Kmicic, dacă n-ar fi uşa care ne desparte. 

— N-ai decât s-o deschizi... eu nu te împiedic! 

— Mulți câini laudanieni o să dea ortu’ popii 
înainte. Nu mă prindeţi voi viu! 

— Atunci o să te târâm afară după ce-oi crăpa. 
Pentru noi e totuna. 

— Domnia ta, ascultă-mă cu luare-aminte şi bagă 
în cap ce-ţi spun! Dacă nu ne lăsaţi în pace, arunc 
conacul în văzduh cu toţi cei dinăuntru şi cu mine 
deodată, am un butoiaş cu pulbere cu fitilul aprins 
gata, aşa să-mi ajute Dumnezeu! N-aveţi decât să 
veniţi să puneţi mâna pe mine. 

De astă dată se aşternu o tăcere mai lungă. 
Wołodyjowski căuta în zadar un răspuns. Şleabhticii 
începură să se uite înspăimântați unul la altul. În 
vorbele lui Kmicic răsuna atâta forţă sălbatică, încât 
îi dădură crezare cu toţii. O singură scânteie ajunsă 

la pulbere putea să le zădărnicească biruinţa şi s-o 
piardă pe Billewiczowna pentru totdeauna. 

— Pe  viul Dumnezeu! mormăi unul dintre 
Butrymi, ăsta e un nebun! E-n stare s-o facă. 

Deodată, lui jupân Wołodyjowski îi trecu prin 
minte un gând pe care-l socoti bun. 

— Mai e şi alt mijloc! strigă. Vânzătorule, ieşi să 
te lupţi cu mine! De mă învingi, ai să pleci slobod! 

O vreme nu se auzi nici un răspuns. Inimile 
laudanienilor băteau neliniştite. 

— Cu sabia? întrebă Kmicic în cele din urmă. 
Poate fi! 

— Dacă nu te-apucă frica, va fi! 

— Îţi dai cuvântul de cavaler că voi pleca slobod? 

— Mi... 

— Nu se poate! se împotriviră câteva glasuri 
dintre Butrymi. 

— Pe o sută de diavoli! Tăcere, domniile voastre! 
tună Wołodyjowski, dacă nu, n-aveţi decât să săriţi în 
aer odată cu el. 

Butrymii tăcură; după o clipă, unul din ei spuse: 
— Va fi cum porunceşti domnia ta... 

— Fi, cum e? întrebă Kmicic baţjocoritor. 
Sărăntocii nu îngăduie? 

— Dacă domnia ta doreşti, sunt gata să jure şi pe 
săbiile lor. 

— Atunci să jure! 

După o clipă se adunară înaintea uşii celei mari; 
vestea că Kmicic vrea să arunce totul în aer se 
răspândi în toate părţile. Rămaseră cu toţii 
încremeniţi de groază. Wołodyjowski ridică glasul şi 
vorbi în tăcerea de moarte: 

— Pe toţi cei aci de faţă vă iau martori că l-am 
chemat la luptă în doi pe jupân Kmicic, stegarul de 
Orsza, şi i-am făgăduit că dacă mă va învinge, va fi 
slobod să plece unde vrea, fără să întâmpine din 
partea domniilor voastre nici o piedică. Drept care, 
domniile voastre trebuie să juraţi pe Dumnezeu cel 
preaiînalt şi pe sfânta cruce... 

— Aşteptaţi! strigă Kmicic, să fiu slobod să plec 
cu toţi oamenii mei, iar pe jupâniţa s-o iau cu mine. 
—  Jupâniţa rămâne aici, răspunse Wołodyjowski, 
iar oamenii domniei tale vor fi luaţi robi de şleahtici. 
— Nu se poate! 

— Atunci dă foc la pulbere! Pe jupâniţa am şi 
plâns-o, cât priveşte oamenii, întreabă-i ce vror... 

Iarăşi se lăsă tăcerea. 

— Fie şi aşa, răspunse Kmicic după o clipă. N-o 
iau acum, o s-o iau peste o lună. Am s-o găsesc şi-n 
gaură de şarpe! Juraţi! 

—  Juraţi! repetă Wołodyjowski. 

—  Jurăm pe Dumnezeu cel preaînalt şi pe sfânta 
cruce, Amin! 

— Ei, ieşi odată, domnia ta! îl zori jupân Michał. 
— Domnia ta vrei să ajungi mai repede pe lumea 
cealaltă? 

— Bine, bine. Numai grăbeşte-te. 

Barele de fier care ţineau uşa pe dinăuntru 
începură să scrâşnească. 

Wołodyjowski se dădu puţin înapoi, urmat de 
şleahtici; ca să facă loc. Uşa se deschise deodată şi 
jupân Andrzej apăru, înalt şi zvelt ca un plop. 
Începeau să se ivească zorile, şi primele luciri ale 
zilei cădeau pe chipu-i tânăr, mândru şi neînfricat. 

Se opri în prag, privi cu îndrăzneală la grămada 
şleahticilor şi spuse: 
— Am avut încredere în domniile voastre... Numai 
Dumnezeu ştie dacă am făcut bine, dar să lăsăm 
asta!... Care-i jupân Wołodyjowski? 

Micul polcovnic ieşi înainte. 
— Eu sunt! răspunse. 
— Ehei, domnia ta nu prea arăţi ca un uriaş, se 
miră Kmicic, făcând aluzie la statura mică a 
viteazului. Mă aşteptam să văd un om mai falnic, 
deşi trebuie să recunosc că domnia ta eşti un oştean 
încercat. 
— Eu nu pot să spun acelaşi lucru despre domnia 
ta, căci ai neglijat străjile. Dacă şi la sabie eşti tot 
atât de priceput, n-o să am prea mult de lucru. 
— Unde luptăm? întrebă Kmicic grăbit. 
— Aici... bătătura o netedă ca o masă. 
— Fie! Pregăteşte-te de moarte! 
— Eşti chiar atât de sigur? 
— Se vede că n-ai fost prin Orsza, de vreme ce te 
îndoieşti de asta... Nu numai că sunt sigur, dar îmi 
pare rău de domnia ta, pentru că am auzit că eşti un 
oştean vestit. De aceea, îţi zic pentru ultima oară: 
dă-mi pace! Nu ne cunoaştem... de ce să ne stăm în 
cale? Ce ai domnia ta cu mine?... Jupâniţa mi-a fost 
lăsată prin testament, ca şi moşia asta, şi Dumnezeu 
mi-e martor că iau ce mi se cuvine... E adevărat că i- 
am tăiat pe şleahticii din Wolmontowicze, dar să 
judece Dumnezeu cine a fost nedreptăţit mai întâi. 
Că erau sau nu însoțitorii meu nişte netrebnici, ce să 
mai vorbim, destul că aici n-au făcut nici un rău 
nimănui şi i-au ucis până la unul, ca pe nişte câini 

turbati, numai pentru că au vrut să dănţuiască la 
crâşmă cu fetele. Să fie sânge pentru sânge! Apoi mi- 
au omorât şi oştenii. Mă jur pe rănile lui Christos că 
nu venisem aici cu gânduri rele, şi cum m-au 
primit?... Dar fie, nedreptate pentru nedreptate. Mai 
pun şi de la mine, plătesc toate stricăciunile... ca 
între vecini. Mai bine aşa decât altminteri... 

— Dar oamenii pe care i-ai adus cu domnia ta 
cine sunt? De unde ai luat asemenea ajutoare? 
întrebă Wołodyjowski. 

— Mă priveşte de unde i-am luat. Nu i-am adus 
împotriva ţării, ci ca să-mi fac treaba mea. 

— Din ăştia-mi eşti?... Aşadar pentru treaba ta te- 
ai înhăitat cu vrăjmaşul? Şi cu ce-ai să le plăteşti 
ajutorul, dacă nu cu trădarea?... Nu, frăţioare, nu ți- 
aş fi stat împotrivă să te înţelegi cu şleahticii ăştia, 
dar să chemi duşmanul să te ajute, asta-i altceva. Cu 
minciuna nu scapi. Hai să începem, că altfel am să-ţi 
spun că eşti un laş, deşi tu pretinzi că eşti mare 
meşter în Orsza. 

— Domnia ta ai vrut-o! spuse Kmicic, luând 
poziţie. 

Dar jupân Wołodyjowski nu se grăbi să scoată 
sabia şi privi spre cer. Se revărsau zorile. La răsărit, 
prima panglică auriu-albăstrie se întindea ca un brâu 
luminos, deşi în curtea conacului era încă destul de 
întuneric, iar înaintea casei domnea bezna de 
nepătruns. 

— Se crapă bine de ziuă, spuse Wołodyjowski, dar 
mai e până să răsară soarele. Poate că domnia ta 
pofteşte să ni se aducă făclii? 

— Mi-e totuna. 

— Domniile voastre! strigă Wołodyjowski, 
întorcându-se spre  şleahtici. Daţi fuga după 
şomoioage de paie şi vreascuri, să ne vedem mai 
bine în danţul asta orszenesc. 

Şleahticii, încurajați de glumele tânărului 
polcovnic, se zvârliră spre cuhnii; unii începură să 
adune făcliile călcate în picioare în timpul bătăliei şi 
în curând aproape cincizeci de torţe roşietice 
străluciră în  mohoreala palidă a dimineții. 
Wołodyjowski i le arăta cu sabia lui Kmicic. 

— Priveşte, domnia ta, un adevărat alai de 
înmormântare! 

lar Kmicic îi răspunse numaidecât: 

— Îngroapă un polcovnic, aşa că şi pompa trebuie 
să fie mare! 
— Grozav balaur mai eşti, domnia ta!... 

În acest timp, şleahticii făcură cerc în tăcere în 
jurul luptătorilor; înălţară cu toţii aşchiile aprinse, 
iar în spatele lor se rânduiră ceilalţi, curioşi şi 
neliniştiţi; la mijloc potrivnicii se măsurau din ochi. 
Se aşternuse o linişte de mormânt, doar bucățele de 
cărbuni mai cădeau pe jos sâsâind, din vreascurile 
aprinse. Jupân Wotodyjowski era vesel ca un sticlele 
într-o colivie. 

— Începe, domnia ta! îl îndemnă Kmicic. 

Primul scrâşnet răsună ca un ecou în inimile 
privitorilor: Wołodyjowski lovi fără prea multă 
convingere, Kmicic pară şi lovi la rându-i, iar 
Wołodyjowski respinse şi el. Hârşcâiturile deveneau 
din ce în ce mai dese. Cei de pe margine stăteau cu 
răsuflarea tăiată. Kmicic atacă furios, dar jupân 
Wotodyjowski îşi duse mâna stângă la spate şi 

rămase liniştit, făcând doar mişcări foarte mici, 
aproape nevăzute, de parcă vroia numai să se apere 
şi în acelaşi timp să-şi cruţe potrivnicul; se retrăgea 
uneori un pas înapoi, alteori făcea un pas înainte, 
cercetând pesemne îndemânarea lui Kmicic. În timp 
ce stegarul de Orsza se înfierbântase, polcovnicul 
era rece ca un meşter care-şi pune învăţăcelul la 
încercare, şi tot mai liniştit; în cele din urmă, spre 
uluirea şleahticilor, rosti: 

— Să mai sporovăim, ca să nu ne pară timpul 
prea lung... Aha! Asta e după tipicul din Orsza?... Se 
vede că pe acolo trebuie să vă bateţi singuri 
mazărea, de vreme ce domnia ta dai cu sabia cum ai 
da cu îmblăciul... Te frămânţi grozav. E adevărat, că 
eşti cel mai bun în toată Orsza?... Lovitura asta 
numai slujitorii judecăților o mai folosesc... Asta e 
din Kurlandia... bună să te aperi de câini cu ea. 
Domnia ta, bagă de seamă la vârful sabiei... Nu mai 
îndoi mâna aşa, că uite ce se poate întâmpla... Ridic- 
O 

Ultimele cuvinte, Wołodyjowski le rosti apăsat, 
în acelaşi timp făcu o jumătate de cerc, trase mâna şi 
sabia spre el şi, înainte ca privitorii să priceapă ce va 
să zică „Ridic-o!” — sabia lui Kmicic zbură ca un ac 
tras de pe aţă peste capul lui Wotodyjowski şi căzu 
înapoia lui. Micul polcovnic spuse: 

— Asta se cheamă smulgerea sabiei. 

Kmicic era palid, cu ochii rătăciţi, şi se clătina 
pe picioare, uluit şi el nu mai puţin decât şleabhticii 
laudanieni. Wołodyjowski se trase într-o parte şi 
arătând spre sabia căzută, repetă: 

— Ridic-o! 

O clipă crezură că Kmicic se va năpusti asupra 
lui cu mâinile goale... Era gata să se repeadă, şi 
Wołodyjowski, apropiind mânerul sabiei de piept, 
îndreptă vârful spre el, dar Kmicic se zvârli spre 
sabie şi se prăpăstui iarăşi asupra înfricoşătorului 
potrivnic. 

Cei de faţă începură să murmure, şi cercul se 
strânse şi mai mult, iar înapoia lui se alcătui un al 
doilea şi un al treilea cerc. Cazacii lui Kmicic îşi 
băgau capetele printre umerii şleahticilor, ca şi când 
toată viaţa ar fi trăit cu toţii în cea mai bună 
înţelegere. Strigătele se smulgeau fără voie de pe 
buzele privitorilor; din când în când izbucneau 
hohote de râs nestăpânit, nervos; pricepură cu toţii 
că au de-a face cu un meşter între meşteri. 

Wołodyjowski petrecea de minune, jucându-se 
cu Kmicic de-a şoarecele şi pisica; mânuia sabia cu 
tot mai multă nepăsare. Îşi luă mâna stângă de la 
spate şi o băgă în buzunarul pantalonilor. Kmicic 
făcea spume la gură, hârâia, până când vorbe 
răguşite îi ieşiră din gâtlej printre dinţii încleştaţi: 

— Sfârşeşte... domnia ta!... Cruţă-mă de ruşine!.. 
— Prea bine! zise Wotodyjowski. 

Se auzi un şuier scurt, înfricoşător, apoi un 
strigăt înăbuşit... În acelaşi timp Kmicic desfăcu 
braţele, sabia îi scăpă din mână... şi se prăbuşi cu 
faţa în jos la picioarele polcovnicului. 

— Trăieşte! spuse Wołodyjowski, n-a căzut pe 
spate. Şi îndoind poala tunicii lui Kmicic, începu să-şi 
şteargă sabia. 

Şleahticii izbucniră cu toţii în strigăte puternice; 
se auzea tot mai limpede: 

— Să-l ucidem pe vânzător!... Să-l ucidem!.... Să-l 
hăcuim!... 

Câţiva Butrymi alergară cu săbiile scoase. Pe 
neaşteptate se întâmplă ceva de-a dreptul ciudat; 
micul Wotodyjowski crescu parcă dintr-o dată în faţa 
lor — sabia celui mai apropiat, dintre Butrymi zbură 
ca luată de vijelie, asemenea sabiei lui Kmicic, iar 
Wołodyjowski porunci cu ochii scânteind. 

—  Înapoil... Înapoi.. Acum e al meu, nu mai o al 
vostru!... În lături! 

Tăcură cu toţii, temându-se de mânia viteazului, 
iar el spuse: 

— Nu-i nevoie de măcel aici!... Domniile voastre, 
ca şleahtici ce vă aflaţi, trebuie să înţelegeţi obiceiul 
cavaleresc de a nu ucide un rănit. Nici vrăjmaşul nu 
e tratat astfel, ce să mai vorbim de un potrivnic 
învins în luptă dreaptă. 

— El e vânzător, mormăi unul dintre Butrymi, şi 
cei ca el trebuie omorâți! 

— Dacă-i vânzător, atunci trebuie predat 
hatmanului, ca să-şi primească pedeapsa şi să fie 
pildă altora. V-am pus că acum e în puterea mea, nu 
mai e al vostru. Dacă va trăi, veţi putea să vă 
dovediţi dreptatea înaintea judecății şi folosul va fi 
mai mare dacă va fi viu, decât dacă va muri. Care 
dintre voi ştie să lege rănile? 

— Krzych Domaszewicz. De multă vreme el îi 
oblojeşte pe toţi în Lauda. 

— Să-i lege tăietura numaidecât şi să-l puneţi pe 
targa! Eu mă duc s-o mângâi pe jupâniţa nefericită. 

Rostind acestea, Wołodyjowski îşi băgă săbioara 
în teacă şi intră în casă prin uşa spartă. Şleabhticii 

începură să-i prindă şi să-i lege pe oamenii lui 
Kmicic, care de acum înainte aveau să are câmpul 
prin „cătune”. Cei mai mulţi se lăsară cetluiţi fără 
împotrivire: doar vreo cincisprezece săriră pe 
ferestrele din spatele casei şi fugiră spre bălți, dar 
acolo nimeriră în mâinile Stakjenilor care-i aşteptau. 
În acelaşi timp, şleahticii începură să jefuiască 
încărcătura carelor şi găsiră pradă din belşug; câţiva 
erau de părere să golească şi conacul, dar se temeau 
de jupân Wołodyjowski şi poate şi de Billewiczowna 
care se afla înăuntru. Îşi luară morţii, printre care 
erau trei Butrymi şi doi Domaszewiczi, şi îi aşezară 
în care, ca să-i îngroape creştineşte, iar pentru 
oamenii lui Kmicic, care căzuseră în luptă, porunciră 
argaţilor să sape o groapă dincolo de grădină. 

În căutarea jupâniţei, Wołodyjowski cercetă 
toată casa şi o găsi, aşezată într-un colţ, în cămara 
cu lucruri de preţ, la care ducea o uşă scundă şi grea 
din iatac. Era o mică încăpere cu ferestre înguste, 
apărate de gratii, întocmite în pătrat, cu pereţi atât 
de groşi, încât Wotodyjowski cunoscu dintr-odată că 
odaia ar fi scăpat întreagă, chiar dacă Kmicic ar fi 
aruncat casa în aer. Îşi făcu astfel o părere mai bună 
despre Kmicic. Jupâniţa şedea pe o ladă nu departe 
de uşă, cu capul în piept şi faţa acoperită aproape cu 
totul de păru-i bogat: nu făcu nici o mişcare la 
intrarea viteazului. Credea că e Kmicic sau vreunul 
din oamenii lui. Wotodyjowski se opri în uşă, îşi 
scoase chipiul, îşi drese glasul o dată, de două ori, 
dar văzând că nici asta nu ajută la nimic, rosti: 

—  Jupâniţa... eşti slobodă!... 
Atunci de sub părul căzut priviră spre cavaler 

ochii albaştri, apoi se ivi o fetişcană minunară, deşi 
palidă şi răvăşită. Wołodyjowski se aştepta la 
mulţumiri, la o izbucnire de bucurie, dar jupâniţa 
stătea nemişcată şi-l privea rătăcită, aşa că viteazul 
vorbi iarăşi: 

—  Vino-ţi în fire, jupâniţa! Dumnezeu s-a îndurat 
de nevinovăția domniei tale... Eşti slobodă şi poţi să 
te întorci la Wodokty. 

De astă dată, în privirea Billewiczownei apărură 
semne de înţelegere. Ridicându-se de pe ladă, îşi 
scutură părul pe spate şi întrebă: 

— Domnia ta cine eşti? 

— Michat Wotodyjowski, polcovnic de dragoni în 
oastea voievodului de Wilno. 

— Am auzit bătălie... Împuşcături? Vorbeşte, 
domnia ta... 

—  Întocmai. Noi am venit în ajutorul domniei 
tale... Billewiczowna îşi reveni cu totul. 

— Mulţumesc domniei tale! rosti repede cu glasul 
şoptit, în care răzbătea o spaimă de moarte. Şi cu 
celălalt ce s-a întâmplat?... 

— Cu Kmicic? Nu-ţi fie teamă, jupâniţa, zace fără 
suflare în bătătură... şi, fără să mă laud, e isprava 
mea. 

Wotodyjowski spuse aceasta parcă fălindu-se, 
dar dacă se aşteptase la cuvinte de laudă, se înşelase 
amarnic. Billewiczowna nu scoase o vorbă, se clătină 
pe picioare şi începu să caute sprijin cu mâinile, apoi 
se aşeză greoi pe lada de pe care se ridicase cu o 
clipă înainte. 

Viteazul se repezi spre ea. 

— Ce ai, jupâniţa? 

— Nimic... nimic...  Aşteaptă, domnia ta... 
îngăduie-mi... jupân Kmicic a fost ucis?... 

— Ce-mi pasă mie de Kmicic? o întrerupse 
Wołodyjowski, de domnia ta e vorba! 

Puterile îi reveniră deodată, fiindcă se ridică 
iarăşi şi, privindu-l în albul ochilor, strigă cu mânie, 
nerăbdare şi deznădejde: 

— Pe Dumnezeu din ceruri, răspunde! E mort?... 
— Kmicic e rănit; răspunse uimit Wołodyjowski. 
— Trăieşte?... 

— Trăieşte. 

— Prea bine! Îţi mulţumesc, domnia ta... 

Şi se îndreptă cu paşi nesiguri spre uşă. 
Wołodyjowski stătu o clipă mişcând avan din 
mustăcioară şi clătinând din cap, apoi murmură 
pentru sine: 

— Îmi mulţumeşte oare pentru că Kmicic e rănit, 
sau pentru că trăieşte? 

Şi ieşi după ea. O găsi în iatac, stând împietrită 
în mijlocul încăperii. Patru şleahtici îl aduceau pe 
Kmicic; primii doi, mergând într-o dungă, se iviră în 
uşă, iar între braţele lor spânzura chipul palid al lui 
jupân Andrzej, cu ochii închişi şi cu părul năclăit de 
sânge negru închegat. 

— Încet! le spuse Krzych Domaszewicz care 
venea în urma lor, treceţi încet peste prag! Ţineţi-i 
careva capul! Încet!... 

— Păi cu ce să i-l ţinem, dacă avem mâinile 
prinse, răspunseră cei care mergeau în frunte. 

— Atunci jupânița Aleksandra se apropie de ei, 
palidă ca şi Kmicic, şi îşi puse amândouă mâinile sub 
capul lipsit de viaţă. 

— Asta-i jupâniţa!... se miră Krzych Domaszewicz. 
— Eu sunt... aveți grijă!... răspunse cu glas încet. 

Jupân Wołodyjowski privea şi mişca grozav din 
mustăcioară. 

În acest timp, îl aşezară pe Kmicic pe pat. 

Krzych Domaszewicz începu să-i spele capul cu apă, 
apoi îi puse pe rană un plasture pregătit dinainte şi 
zise: 
— Acum numai să stea liniştit... Ei, trebuie să 
aibă un cap de fier, dacă n-a crăpat în două de 
asemenea lovitură. Poate că se face bine, că-i tânăr. 
Dar ştiu c-a păţit-o... 

Şi se întoarse spre Oleńka: 

—  Jupâniţa, lasă-mă să-ţi spăl mâinile... Uite apă 
aici. Ai inimă milostivă, dacă n-ai pregetat să te 
mânjeşti de sânge pentru omul acesta. 

În timp ce vorbea, îi ştergea mâinile cu năframa, 
iar ea pălea şi se pierdea tot mai mult. Wołodyjowski 
se repezi iarăşi spre ea. 

—  Jupâniţa, nu mai ai ce face aici! Ai arătat 
creştinească milă acestui vrăjmaş... acum întoarce-te 
acasă! 

Şi îi dădu braţul, dar ea nici măcar nu se uită la 
el şi-i zise lui Krzych Domaszewicz: 

—  Jupâne Krzysztof. Însoţeşte-mă! 

leşiră amândoi, iar Wołodyjowski îi urma îndată. 
În curte, şleahticii începură să strige la vederea ei, 
dar ea păşea palidă, clătinându-sc, cu gura încleştată 
şi cu flăcări în ochi. 

— Trăiască jupâniţa noastră! Trăiască polcovnicul 
nostru. răcneau glasuri puternice. 

După vreun ceas, jupân Wołodyjowski se 

întorcea în fruntea laudanienilor spre aşezările 
şleahticilor. Răsărise soarele, era o dimineaţă veselă 
pe lume, cu adevărat de primăvară. Laudanienii 
mergeau încet, răzleţiţi pe drum, tăifăsuind despre 
întâmplările nopţii trecute şi ridicându-l în slăvi pe 
Wołodyjowski care căzuse pe gânduri. Nu putea să 
uite ochii aceia care-l priveau de sub părul desfăcut, 
făptura înaltă şi frumoasă, deşi covârşită de tristeţe 
şi durere. 

— E o minune de frumoasă ce e, murmură, o 
adevărată prinţesă!... Hm! I-am salvat cinstea şi, mai 
mult ca sigur, şi viaţa, fiindcă deşi pulberea n-ar fi 
ajuns până la cămara cu lucruri de preţ, ar fi murit 
de spaimă... S-ar cuveni să-mi fie recunoscătoare... 
Dar cine poate să înţeleagă o femeie... S-a uitat la 
mine ca la un slujitor şi nu ştiu dacă din mândrie sau 
din pricina tulburării... 


Capitolul VIII 


Gândurile nu-l lăsară să doarmă toată noaptea 
următoare. Câteva zile nu se gândi decât la jupâniţa 
Aleksandra şi înţelese că i-a rămas la inimă. 
Altminteri şi şleahticii din Lauda voiau să-l însoare 
cu ea. E adevărat că Oleńka îl respinsese de la 
început, dar atunci nu-l cunoştea, nu-l văzuse 
niciodată. Acum era însă cu totul altceva. El o 
smulsese prin luptă din mâinile  răpitorului, 
primejduindu-şi viaţa prin plumbi şi săbii; o cucerise 
ca pe o cetate... A cui putea să fie, dacă nu a lui? 
Putea oare să-i mai refuze ceva, fie şi mâna? Ce-ar fi 

să încerce? Poate începuse să ţină la el, dintr-un 
simţământ de recunoştinţă; se întâmplase adesea ca 
o jupâniţa să-şi ofere inima şi mâna izbăvitorului! La 
urma urmei, chiar dacă la început n-ar simţi nimic 
pentru el, s-ar cuveni cu atât mai mult să se 
străduiască a-l îndrăgi. Dar dacă nu l-a uitat pe 
celălalt? „Nu se poate! îşi repetă Wołodyjowski, dacă 
nu-l respingea, nu venea el s-o ia cu puterea 
armelor.” S-a arătat într-adevăr neobişnuit de 
milostivă cu el, dar toate femeile sunt înduioşate de 
răniţi, chiar dacă sunt duşmani. E tânără şi lipsită de 
ocrotire, trebuie să se căsătorească. Se vede că nu 
simte în ea chemarea mânăstirii, dacă nu s-a dus 
până acum. Avea destul timp. O jupâniţa atât de 
frumoasă va fi mereu sâcâită de stăruinţele 
cavalerilor; unii pentru averea sau pentru 
frumuseţea ei, alţii pentru fala neamului. Ehei, are 
să fie prea bucuroasă să aibă o apărare, ale cărei 
roade a putut să le vadă şi singură. „Şi pe urmă, e 
timpul să te statorniceşti şi tu, Michatek! îşi spuse 
Wołodyjowski. Eşti încă tânăr, dar anii trec repede. 
Ca oştean, n-ai să faci avere, o să sporeşti cel mult 
numărul crestăturilor pe răbojul timpului. Va trebui 
să pui capăt năzbâtiilor.” 

Aici, prin mintea lui jupân Wołodyjowski se 
perindară toate jupâniţele pentru care oftase până 
atunci. Se găseau printre ele şi foarte chipeşe, şi de 
sânge ales, dar nici una nu era atât de frumoasă şi 
de neam mare, cum era Oleńka. Despre jupâniţa asta 
şi de neamul ei vorbea cu respect toată lumea de 
prin împrejurimi; se vedea cât de colo că este atât de 
cinstită, încât dă, Doamne, oricărui bărbat asemenea 

soţie. 

Jupân  Wotodyjowski se gândea că dăduse 
norocul peste el şi asta nu se întâmplă de multe ori 
în viaţă; jupâniţa îi era atât de îndatorată! 

„De ce să mai zăbovesc! îşi spunea. Am să 
găsesc oare ceva mai bun? Trebuie să încerc. Da, dar 
războiul e în toi, şi braţul sănătos. Mai mare ruşinea 
ca un cavaler să umble după jupâniţe, când ţara 
întinde mâinile şi strigă după ajutor.” 

Jupân Michał avea inimă vrednică de oştean şi, 
cu toate că slujea aproape de când era copil, cu toate 
că luase parte la războaiele care se întâmplaseră în 
vremea lui, îşi cunoştea prea bine datoria faţă de 
ţară şi nu se gândea la odihnă. 

Tocmai pentru că nu slujise pentru foloase, 
faimă şi răsplată, ci numai din dragoste pentru ţară, 
păstrându-şi conştiinţa curată întotdeauna, ştia cât 
preţuieşte, şi asta îi dădea curaj... „Alţii şi-au făcut 
de cap, iar eu am luptat, se gândea. Acum Dumnezeu 
o să-l răsplătească pe oştean şi o să-l ajute”. 

înţelese însă că, de vreme ce timpul nu era 
potrivit ca să umble după jupâniţe, trebuia să treacă 
repede la fapte şi să pună totul pe o carte: să se ducă 
la ea, să-i mărturisească dragostea din capul locului 
şi ori să facă nunta, după ce scurtează strigările în 
biserică, ori să-şi înghită bobârnacul. „Am mai primit 
eu bobârnace şi altădată, o să primesc şi-acum! 
murmură Wołodyjowski, mişcându-şi mustăcioara 
gălbioară. Ce-o să mi se întâmple?” 

Era totuşi ceva ce nu-i plăcea în hotărârea asta 
luată în mare grabă. Îşi punea întrebarea dacă, nu 
cumva, cerându-i mâna îndată după ce o scăpase de 

Kmicic, se va purta asemenea creditorului care 
pretinde să i se plătească datoria cât mai repede şi 
cu dobândă mare. „Este vrednică de un cavaler 
asemenea faptă?” 

Dar pentru ce ai dreptul la recunoştinţa cuiva, 
dacă nu pentru binele pe care i-l faci? Dacă pripeala 
asta nu va fi pe placul jupâniţei, dacă se va supăra, 
el poate să-i spună: „Jupâniţa dragă, aş putea să-ţi 
fac curte un an încheiat şi să-ţi tot privesc ochişorii, 
dar eu sunt oştean şi trâmbiţa mă cheamă la luptă! 
Aşa că mă duc!” îşi zise Wotodyjowski. 

După o clipă, îi trecu prin minte alt gând. Dar 
dacă ea îi va răspunde aşa: „Atunci pleacă la luptă, 
jupâne oştean, iar după aceea o să-mi faci curte şi o 
să mă priveşti în ochi un an, fiindcă eu nu-mi dau 
sufletul şi trupul unui om pe care nu-l cunosc.” 

Atunci totul se va sfârşi. 

Că se va sfârşi, pricepea de minune jupân 
Wołodyjowski; lăsând la o parte jupâniţa pe care 
putea s-o ia altul în acest răstimp, Wotodyjowski nu 
prea era sigur nici de statornicia lui. Conştiinţa îi 
spunea că dragostea seamănă la el cu un foc de paie, 
se aprinde şi se stinge la fel de repede. Atunci totul 
se va sfârşi!... Şi poţi să colinzi mai departe, oştene 
rătăcitor, din tabără în tabără, din luptă în luptă, 
fără căpătâi şi fără un suflet apropiat. Iar la sfârşitul 
fiecărui război, afară de încăperea armelor, n-ai să 
găseşti nicăieri un locşor unde să-ţi odihneşti capul 
trudit. 

Jupân Wołodyjowski nu ştia ce să facă. 

Se simţea strâmtorat şi parcă se înăbuşea în 
casa din Pacunele, astfel că-şi luă chipiul şi ieşi pe 

uliţă, să se bucure de soarele de mai. În prag nimeri 
peste unul din oamenii lui Kmicic luaţi robi şi care îi 
revenise lui Pakosz. 

Cazacul se încălzea la soare şi zdrăngănea din 
bandurăs. 
— Tu ce faci aici? îl întrebă Wotodyjowski. 
— Cânt, boierule, răspunse cazacul, ridicând spre 
el faţa-i trasă. 
— Din ce loc eşti? îl mai întrebă jupân Michał, 
mulţumit că poate să se gândească la altceva. 
— Sunt de departe, boierule, de lângă Zwiahl. 
— Tu cum de n-ai spălat putina odată cu ceilalţi 
tovarăşi ai tăi? O, netrebnicii! Şleahticii v-au dăruit 
viaţa la Lubicz, ca să aibă braţe de muncă, iar voi aţi 
şi şters-o numaidecât după ce v-au dezlegat. 
— Eu n-am să fug. Aici am să crap, ca un câine. 
— Atât de mult îţi place aici? 
— Au fugit cei care duceau dorul luptei, dar eu 
mă simt mai bine aici. Am avut un picior străpuns de 
plumb şi m-a oblojit o şlahciancă, una din fetele 
bătrânului, mângâindu-mă cu vorbe bune. Asemenea 
frumuseţe nu mi-au mai văzut ochii... De ce să mai 
plec? 
— Şi care ţi-a căzut cu tronc? 
— Maryśka. 
— Te-ai hotărât să rămâi aici? 
— Dac-am să crap, au să mă ducă de-aici pe 
năsălie, dacă nu, am să rămân. 
— Te gândeşti să-l slujeşti pe Pakosz până când 
îţi va da fata? 
— Nu ştiu, boierule. 


5 Instrument muzical cu coarde; ucrainean. 

— Mai degrabă te-ar omori, decât s-o dea după 
tine. 
— Eu am cervoneți îngropaţi în pădure, vreo doi 
pumni. 
— Din jafuri? 
— După cum zici, boierule. 
— Poţi să ai şi o găleată plină, tu eşti ţăran, iar 
Pakosz e şleabhtic. 
— Mă trag şi eu din cei cu slujbă la drumuri. 
— Dacă-i aşa, cu atât mai rău, pentru că eşti 
vânzător. Cum ai putut să intri în slujba duşmanului? 
— Asta nu-i adevărat. 
— Dar de unde v-a luat Kmicic? 
— De la drumul mare. Eu am slujit la hatmanul de 
câmp, dar pe urmă steagul s-a risipit şi nu mai 
aveam ce mânca. Acasă nu mai avea rost să mă 
întorc, fiindcă arsese totul. Aşa că m-am luat şi eu 
după ceilalţi şi am început să jefuim la drumul mare. 
Jupân Wołodyjowski rămase peste măsură de 
uimit, căci până acum crezuse că Kmicic o răpise pe 
Oleńka cu oşteni împrumutaţi de la vrăjmaşi. 
— Cei mai mulţi dintre noi am slujit înainte la 
Trubecki şi la Chowanski, dar şi de la ei am fugit la 
drumul mare. 
— Şi de ce v-aţi alăturat lui jupân Kmicic? 
— Pentru că el este un ataman” cunoscut. Am 
auzit că cei care l-au urmat şi-au umplut punga cu 
taleri. De aceea am venit cu el. Dar Dumnezeu nu ne- 
a ajutat! 
Jupân Wołodyjowski începu să clatine din cap, în 
timp ce cugeta că totuşi pe Kmicic ăsta prea l-au 


5 Căpetenie de cazaci, hatman. 

înnegrit; apoi se uită la boiernaşul cu faţa suptă şi 
clătină iarăşi din cap. 

— Atât de mult ţii la ea? 

— O, întocmai, boierule! 

Wolodyjowski se depărtă, gândind în sinea lui: 
„lată un om care ştie ce vrea. Ăsta nu mai stă la 
îndoială; i-a căzut dragă şi de aceea rămâne aici. 
Asemenea oameni sunt cei mai de nădejde. Dacă se 
trage într-adevăr din  boiernaşii însărcinaţi cu 
întreţinerea drumurilor, apoi e din acelaşi soi ca şi 
şleahticii din «cătune».  Dacă-şi  dezgroapă 
cernoveţii, poate că bătrânul o să i-o dea pe 
Maryska. Şi de ce nu? Nu s-a mai apucat să despice 
firul în patru, ci şi-a pus în gând s-o ia. Aşa am să fac 
şi eu!” 

Cufundat în asemenea gânduri,  jupân 
Wotodyjowski mergea pe uliţă prin soare, oprindu-se 
din când în când şi pironindu-şi ochii în pământ sau 
ridicându-i spre zările albastre: pornea apoi mai 
departe, până când, deodată, zări zburând un stol de 
rațe sălbatice. 

Atunci începu să-şi ghicească norocul cu 
ajutorul lor: să se ducă, să nu se” ducă?... Îi ieşi să se 
ducă. „Mă duc, altfel nu poate fi.” 

Spunându-şi acestea, se întoarse acasă; în drum 
se abătu pe la grajd, în faţa căruia slujitorii lui 
aruncau cu zarurile. 

— Syruc, întrebă Wołodyjowski, ai împletit coama 
lui Basior? 

— Am împletit-o, jupâne polcovnic! Wołodyjowski 
intră în grajd. Basior necheză de lângă scara de la 
pod; viteazul se apropie, îl bătu cu palma pe crupă, 

apoi se apucă să prefire codiţele de pe grumaz. „Mă 
duc... nu mă duc... mă duc!...” 

Iarăşi se sfârşea cu noroc. 

—  Înşeuaţi caii şi îmbrăcaţi-vă de sărbătoare! 
porunci jupân Wołodyjowski. 

După care intră în casă şi începu să se 
pregătească şi el. Se încălţă în cizme înalte de 
raitier*, galbene, cu clape pe căpută şi cu pinteni 
auriţi, apoi se îmbrăcă într-o tunică roşie nou-nouţă; 
îşi mai luă şi o săbioară cu teaca de oţel şi cu garda 
bătută cu aur, apoi îşi puse o platoşă mică de oţel, 
care-i acoperea numai partea de sus a trupului; avea 
şi un calpac de râs cu o frumoasă pană de stârc, dar 
pentru că se potrivea numai cu îmbrăcămintea 
poloneză, o lăsă în ladă şi îşi puse pe cap un coif 
suedez, după care ieşi înaintea pridvorului. 

Unde te duci, domnia ta? îl întrebă bătrânul 
Pakosz, care stătea pe prispă. 

— Unde mă duc? Mă duc s-o întreb de sănătate 
pe jupâniţa noastră, ca să nu mă socotească drept un 
om cu creştere proastă. 

— Domnia ta străluce mai abitir ca soaiele. Poate 
să nu aibă ochi jupâniţa, şi să nu-i cazi cu tronc... 

Atunci sosiră în fugă cele două fiice ale lui 
Pakosz care se întorceau de la mulsoarea de la 
amiază a vacilor cu ciubăraşele în mână. Când îl 
zăriră pe Wotodyjowski, încremeniră de uimire. 

— Să fie regele? rosti Zonia. 

— Domnia ta, parcă te-ai duce la nuntă! adăugă 
Maryska. 

— Poate că o să fie şi nuntă, râse bătrânul 


5 Cavalerist 

Pakosz, pentru că se duce la jupâniţa noastră. 

Înainte ca bătrânul să sfârşească vorba, 
ciubăraşul plin ochi scăpă din mâinile Maryskăi şi 
pârâiaşul de lapte se scurse până la picioarele lui 
jupân Wotodyjowski. 

— Ia sama la ce ţii în mână! o dojeni Pakosz, ia 
uite la ea, căpriţa! 

Maryska nu răspunse nimic, ridică ciubăraşul şi 
se depărta încet. 

Wołodyjowski încalecă, cei doi slujitori trecură 
în spatele lui şi porniră tustrei la Wodokty. Era o zi 
frumoasă. Soarele de mai strălucea în pieptarul şi 
coiful cavalerului, astfel că cine-l vedea de departe 
printre sălcii credea că vede încă un soare mergând 
pe drum. 

— Aş vrea să ştiu dacă mă voi întoarce cu un inel 
în deget sau cu un bobârnac? spuse. 

— Ce-ai zis, stăpân? întrebă fecioraşul Syruc. 

— Eşti un prostănac! 

Slujitorul struni calul şi rămase iarăşi în urmă, 
iar Wotodyjowski continua: 

— Bine că nu-i prima oară. 

Gândul acesta îl umplu de curaj. 

Când ajunseră la Wodokty, la început, jupâniţa 
nu-l recunoscu, aşa că fu nevoit să-i repete numele. 
Abia atunci jupâniţa îl întâmpină cu toată cuviinţa, 
dar serioasă şi cu anume reţinere. Cavalerul se 
prezentă cu multă îndemânare, fiindcă deşi oştean, 
petrecuse multă vreme pe la felurite curţi şi trăise 
alături de tot soiul de oameni. Aşa că îi făcu o 
plecăciune adâncă şi, ducându-şi mâna la inimă, 
vorbi după cum urmează: 

—  Jupâniţă, am venit aici să aflu cum stai cu 
sănătatea, dacă nu te-ai îmbolnăvit cumva de 
spaimă, lucru pe care se cuvenea să-l fac de a doua 
zi, dar n-am vrut să te stingheresc. 

— Foarte frumos din partea domniei tale că, după 
ce m-ai scăpat dintr-o vâltoare ca aceea, îţi mai 
aduci aminte de mine... Aşează-te, domnia ta, că-mi 
eşti un oaspete preaplăcut. 

—  Jupâniţa dragă! răspunse jupân Michał. Dacă 
te-aş fi uitat, nu m-aş fi arătat vrednic de hatârul pe 
care mi l-a făcut Dumnezeu, îngăduindu-mi să ajut o 
fiinţă atât de aleasă. 

— O, nu! Eu trebuie să-i mulţumesc lui Dumnezeu 
mai întâi, iar domnia ta abia după aceea... 

— Dacă-i aşa, să-i mulţumim amândoi, pentru că 
eu nu vreau să-l rog altceva, decât să pot să te apăr 
şi de acum înainte pe domnia ta ori de câte ori va fi 
nevoie. 

Spunând acestea, jupân Wołodyjowski îşi 
tremură sfârcurile mustăcioarei cânepii, care i se 
ridicaseră mai sus de rădăcina nasului, fiindcă era 
tare mulțumit că intrase dintr-o dată în medias res” 
şi îşi prezentase simţămintele cu mare limpezime. 
Oleńka stătea încurcată şi tăcută, frumoasă ca o 
dimineață de primăvară. O rumeneală uşoară îi 
îmbujora obrăjorii şi îşi lăsă peste ochi genele lungi 
care trimeteau umbre peste pomeţii gingaşi. 

„Tulburarea e un semn bun”, gândi 
Wotodyjowski. 

Şi, dregându-şi glasul, urmă: 

—  Jupâniţa, ştii că, după bunicul domniei tale, eu 


5 În miezul lucrurilor (lat.). 

i-am condus pe laudanieni? 

— Ştiu, răspunse Oleńka, răposatul bunicu-meu 
n-a mai putut să meargă la ultima bătălie, dar s-a 
bucurat din toată inima când a auzit cui a încredinţat 
voievodul de Wilno steagul; spunea că pe domnia ta 
te cunoaşte drept un războinic vestit. 

— Aşa vorbea despre mine? 

— Chiar eu am auzit, domnia ta, cum te ridica în 
slăvile cerului, lucru pe care l-au făcut şi laudanienii, 
după ce s-au întors din luptă. 

— Nu sunt decât un oştean de rând şi nu se 
cuvine să fiu socotit mai sus decât alții. Cu toate 
acestea, mă bucur că pentru domnia ta nu sunt cu 
totul străin, un oaspete nepoftit, care-ţi pică în casă 
pe neaşteptate. Întotdeauna e mai bine să ştii cu 
cine ai de-a face. O mulţime de oameni se vântură de 
colo-colo, spunând că-s de neam mare şi 
împopoţonându-se cu tot felul de ranguri, dar numai 
Dumnezeu ştie cine sunt cu adevărat; mulţi dintre ei 
poate că nici şleahtici nu sunt. 

Wotodyjowski aducea înadins vorba în aşa chip, 
încât să poată spune şi despre el cine este, dar 
Oleńka se grăbi să răspundă: 

— Pe domnia ta nu te bănuieşte nimeni, fiindcă şi 
aici, în Lituania, sunt şleahtici care poartă acelaşi 
nume. 

— Adevărat, dar aceştia au blazonul Osoria, pe 
când eu sunt Korczak Wołodyjowski şi noi ne tragem 
din unguri, dintr-un curtean al lui Atilla, care 
curtean, fiind urmărit de vrăjmaşi, s-a legat cu 
jurământ înaintea Preasfintei Fecioare că, dacă va 
scăpa cu viaţă, se va lepăda de credinţa păgânească, 

primind-o pe cea catolică. Şi-a ţinut făgăduiala după 
ce a trecut cu noroc cele trei râuri pe care le purtăm 
pe blazonul nostru. 
— Aşadar domnia ta nu eşti de prin părţile 
noastre? 
— Nu, jupâniţă. Eu vin din Ucraina, dintr-un 
neam din Rutenia, unde am şi acum un sat cotropit 
de vrăjmaş, dar sunt oştean din copilărie şi mă 
îngrijesc mai mult de ruşinarea adusă Republicii de 
duşmanul dinafară, decât de averea mea. Am slujit 
de copilandru sub flamurile voievodului rutean, 
neuitatul nostru prinţ Jeremi, cu care am bătut toate 
războaiele. Am fost şi la Machnowka, şi la 
Konstantynów, am răbdat de foame la Zbaraż, 
împreună cu ceilalţi, iar după bătălia de la 
Beresteczko, însuşi milostivul nostru rege mi-a luat 
capul în mâini. Dumnezeu mi-e martor, jupâniţa 
dragă, că n-am venit aici să mă laud, dar vreau ca 
domnia ta să cunoşti că nu sunt un fitecine, care dă 
din gură, dar la o adică îşi cruţă sângele, că anii mi 
s-au scurs în slujbă dreaptă, în care s-a adunat şi 
ceva faimă, iar conştiinţa nu mi-am întinat-o cu 
nimic. Aşa să-mi ajute Dumnezeu! Pot să 
adeverească şi alţi oameni de seamă. 
— De-ar semăna toţi cu domnia ta! oftă jupâniţa. 
—  Jupâniţa, te gândeşti pesemne la acel nemernic 
care a cutezat să ridice braţu-i nelegiuit asupra 
domniei tale? 

Jupâniţa Aleksandra îşi aţinti ochii în podea şi 
nu răspunse nici un cuvânt. 
— Şi-a primit răsplata, vorbi mai departe jupân 
Wotodyjowski, cu toate că mi s-a spus că se va 

însănătoşi, nu va scăpa de pedeapsă. Toţi oamenii 
cumsecade îl condamnă, ei spun că a intrat în 
cârdăşie cu duşmanul, ca să capete ajutoare, lucru 
neadevărat, fiindcă oamenii cu care te-a năpăstuit pe 
domnia ta nu i-a luat de la vrăjmaş, ci i-a strâns de la 
drumul mare. 

— De unde ştii domnia ta? întrebă jupâniţa 
repede, ridicându-şi ochii viorii spre Wotodyjowski. 
— Chiar de la unul din ei. Ciudat om şi Kmicic 
ăsta. Atunci când l-am învinuit de trădare, înainte de 
a mă lupta cu el, n-a tăgăduit nimic, cu toate că nu 
era adevărat. E tare mândru împieliţatul! 

— Şi domnia ta spui la toată lumea că nu e 
vânzător? 

— N-am mai spus la nimeni, fiindcă n-am ştiut 
nici eu, dar de acum înainte voi spune. Nici cel mai 
crunt duşman nu trebuie nedreptăţit în acest chip. 

Privirile jupânitei Aleksandra zăboviră pentru a 
doua oară asupra micului viteaz, cu plăcere şi 
recunoştinţă. 

— Domnia ta eşti un om atât de cinstit, atât de 
cinstit, cum rar se mai află!... 

Wotodyjowski începu să mişte iarăşi aprig din 
mustăţi de mulţumire. „La fapte, Michałek! La fapte, 
Michatek!” îşi spuse în ghid. 

După care se întoarse spre jupâniţă: 

— Mai mult!... Deşi condamn purtarea lui Kmicic, 
nu mă mir că el s-a bătut pentru domnia ta, căci 
însăşi Venus ar fi putut să te slujească. Deznădejdea 
l-a împins la rău şi o să-l mai împingă şi altă dată, 
dacă se va ivi împrejurarea, de aceea, frumoasă cum 
eşti, nu poţi să rămâi singură şi fără nici o ocrotire. 

Asemenea lui Kmicic mai sunt şi alţii pe lume, ai să 
le cazi dragă şi altora şi cinstea-ţi va fi iarăşi în 
primejdie. Dumnezeu mi-a făcut hatârul să te scap, 
dar trâmbiţele lui Marte mă cheamă... Cine va 
veghea asupra domniei tale?... Jupâniţă dragă, 
oştenii sunt socotiți uşuratici, dar nu-i aşa. Nici eu n- 
am o inimă de piatră şi n-am putut rămâne nepăsător 
faţă de atâtea farmece alese... 

Jupân Wotodyjowski căzu în genunchi înaintea 
Oleńkāi. 
—  Jupânița dragă! îi spuse. Am moştenit steagul 
bunicului domniei tale. Îngăduie-mi să-i moştenesc şi 
nepoata. Lasă-te ocrotită de mine. Învoieşte-mă să 
gust din dulceaţa simţământului împărtăşit, ia-mă ca 
ocrotitor pentru totdeauna şi vei fi liniştită şi în 
siguranţă, căci, deşi voi pleca la luptă, te va apăra 
numele meu. 

Jupâniţa zvâcni de pe scaun şi-l ascultă uluită, 
iar jupân Wotodyjowski vorbi mai departe: 
— Sunt un oştean sărac, dar sunt şleahtic şi om 
cinstit, şi mă jur că pe blazonul şi pe conştiinţa mea 
n-ai să găseşti nici o pată. Poate că mă pripesc, dar 
înţelege că ţara mă cheamă şi nu pot să nu-i ascult 
îndemnul nici măcar pentru tine... Nu mă mângâi, nu 
vrei să-mi dai curaj, să-mi spui o vorbă bună? 
— Domnia ta îmi ceri un lucru pe care nu pot să-l 
fac... Pe viul Dumnezeu! E cu neputinţă! răspunse 
Oleńka înfricoşată. 
— Asta ţine numai de voia domniei tale... 
— Tocmai de aceea îţi răspund de la bun început: 
nu! 

Aici jupâniţa îşi încruntă sprâncenele. 

— Domnia ta, nu tăgăduiesc că-ţi sunt îndatorată 
peste măsură. Cere-mi ce vrei, sunt gata să-ţi dau 
orice, afară de mâna mea. 

Wołodyjowski se ridică: 

— Domnia ta nu mă vrei, nu-i aşa? 

— Nu pot! 

— E ultimul cuvânt? 

— Ultimul şi de neschimbat. 

— Poate că domniei tale nu-ţi place graba mea? 
Lasă-mă să nădăjduiesc măcar! 

— Nu pot, nu pot... 

— Înseamnă că nici aici n-am noroc, cum n-am 
avut nici prin alte părţi... Jupâniţa dragă, nu-mi oferi 
răsplată pentru binele ce ţi l-am făcut, că nu de asta 
am venit, iar mâna ţi-am cerut-o nu ca răsplată, ci de 
bunăvoie. Dacă-mi spuneai că mi-o dai de nevoie, tot 
nu primeam. Dacă nu-i cu voie, nici nu-i nevoie. Mă 
socoteşti nevrednic de domnia ta... deie Domnul să 
nu dai peste altul mai rău ca mine. Plec din această 
casă, aşa cum am intrat... numai că n-am să mai 
revin. Sunt socotit un nimic. N-ai decât să fii fericită 
fie şi cu Kmicic, poate că pentru asta îmi porţi 
supărare, fiindcă am intrat cu sabia între voi. De 
vreme ce-i mai bun el, atunci într-adevăr domnia ta 
nu eşti pentru mine. 

Oleńka îşi duse mâinile la tâmple şi repetă de 
câteva ori: 

— Doamne, Doamne, Doamne! 

Dar durerea ei nu-l tulbură pe jupân 
Wołodyjowski; el se închină şi ieşi mânios, după care 
încalecă şi plecă. 

— Piciorul meu nu va mai călca în această casă, 

spuse cu glas tare. 

— Ce-ai spus, stăpâne? întrebă Syruc. 

— Eşti un prostănac! îi răspunse Wołodyjowski. 

—  Stăpâne, asta mi-ai mai spus-o şi când veneam 
încoace. 

Se aşternu tăcerea; apoi jupân Michał începu 

iarăşi să mormăie: 
— Am fost ospătat cu nerecunoştinţă... Mi-a 
răsplătit dragostea cu dispreţ... Te pomeneşti că mi-e 
dat să rămân holtei până la moarte. Aşa mi-a fost 
scris... Lua-l-ar dracu de noroc!... Toate mă resping... 
Nu mai e nici o dreptate pe lumea asta! Ce poate să 
aibă împotrivă mea? 

Wołodyjowski se  încruntă şi prinse să-şi 
muncească mintea. Deodată se lovi cu palma peste 
pulpă. 

— Acuma ştiu! strigă. Ţine încă la celălalt... altfel 
nici că se poate. 

Dar chipul îi rămase întunecat. 

„Cu atât mai rău pentru mine, gândi după o 
clipă, fiindcă dacă-l are drag şi acum, după cele 
întâmplate, înseamnă că n-o să se mai lepede 
niciodată de el. Ce putea el să facă mai rău a şi 
făcut. O să plece la război, o să se acopere de faimă, 
o să-şi îndrepte bunul renume... Şi nu se cade să-l 
împiedic... mai degrabă trebuie să-l ajut, pentru că-i 
în folosul Republicii... Asta-i, e un oştean bun... Dar 
cu ce-a fermecat-o aşa? Cine mai poate să 
ghicească?... Unii au noroc, numai să privească la o 
femeie, că intră şi-n foc pentru ei... Dac-aş şti cum 
devine treaba sau dacă aş pune mâna pe vreun 
talisman, poate că aş izbuti şi eu. Meritele n-au nici o 

căutare înaintea femeii. Bine zice jupân Zagłoba că 
vulpea şi femeia sunt cele mai viclene făpturi de pe 
lume. Şi-mi pare atât de rău că totul s-a sfârşit! Că 
dulce mai e codana asta şi cuminte, după cât se 
spune. Ambiţioasă împieliţata... Cine ştie dacă-l va 
mai lua, deşi ţine la el, a dezamăgit-o cumplit şi a 
umilit-o... Putea s-o ia de bunăvoie, dar a preferat să 
facă zarvă... E-n stare să renunţe cu totul şi la 
căsătorie, şi la copii... Nici mie nu mi-e uşor, dar 
pentru ea, sărmana, e şi mai greu...” Jupân 
Wołodyjowski se înduioşa de soarta Olenkăi şi începu 
să clatine din cap, să ţâţâie a mirare: 

„Dumnezeu s-o ajute! Nu-i port nici o supărare. 
Pentru mine nu-i prima oară, dar pentru ea e prima 
durere. Sărăcuţa, vai de sufletul ei, iar eu i-am mai 
scos ochii cu Kmicic şi i-am umplut inima cu fiere. 
Nu se cuvenea să fac una ca asta şi trebuie să 
îndrept lucrurile. Lovi-m-ar ghiulelele, că rău m-am 
mai purtat. O să-i scriu o scrisoare să mă ierte şi pe 
urmă o s-o ajut şi eu cu ce pot...” 

Wołodyjowski fu întrerupt în gândurile sale de 
Syruc, care se apropie şi-i zise: 

— Stăpâne, uite colo pe deal, vine jupân 
Chartamp cu încă unul. 

— Unde? 

— Uite, acolo! 

— E adevărat că se văd doi călăreţi, dar jupân 
Chartamp a rămas alături de prinţul voievod de 
Wilno. După ce-l cunoşti de atât de departe? 

— După iapa şargă. O cunoaşte toată oştirea. 

— Aşa-i, se vede un cal şarg... Dar poate să fie 
altcineva. 

— Numai că eu îi cunosc şi mersul... E jupân 
Chartamp, mai mult ca sigur. 

Dădură pinteni cailor, cei care veneau spre ei 
făcură la fel şi curând Wotodyjowski îşi dădu seama 
că era într-adevăr jupân Chartamp. 

Porucinicul steagului piatyhorean din oastea 
lituaniană era un vechi cunoscut al lui Wotodyjowski, 
oştean vechi şi cu experienţă. Odinioară se sfădise 
rău de tot cu micul cavaler, dar după aceea, slujind 
împreună, se împrieteniseră la cataramă. Aşa că 
Wołodyjowski porni  înainte-i şi,  deschizându-şi 
braţele, strigă: 

— Ce mai faci, Năsosule?! De unde-ai apărut? 

Oşteanul, care merita într-adevăr porecla de 
Năsos, pentru că avea un nas uriaş, se lăsă 
îmbrăţişat cu bucurie, apoi răsuflă adânc şi zise: 

— Tocmai veneam la tine cu poruncă şi bani. 

— Cu poruncă şi bani? De la cine? 

— De la prinţul voievod de Wilno, hatmanul 
nostru. Vin cu scrisori, una pentru tine, să începi 
îndată să strângi oamenii, şi una pentru jupân 
Kmicic, care trebuie să se afle prin părţile astea. 

— Pentru jupân Kmicic?... Cum aşa, o să adunăm 
oşteni împreună în acelaşi loc? 

— El se va duce la Troki, iar tu vei rămâne aici. 

— Cum de ai ştiut unde să mă cauţi? 

— Hatmanul însuşi s-a interesat de tine, până 
când a aflat de la laudanienii care mai slujesc acolo 
unde poţi fi găsit, aşa că am venit la sigur... Te 
bucuri de mare trecere!... L-am auzit chiar eu pe 
prinţul voievod spunând că nu se aştepta să 
moştenească ceva de la voievodul rutean, şi când 

colo a moştenit pe cel mai mare războinic. 

— Mai bine da Dumnezeu şi-i moştenea norocul în 
luptă... E o mare cinste pentru mine că pot să strâng 
oşteni, şi am să mă apuc de treabă numaidecât... Pe 
aici nu sunt puţini oamenii buni de luptă, numai să ai 
cu ce-i pune pe picioare. Bani ai adus mulţi? 

— Când ajungem la Pacunele, ai să-i numeri. 

— Ai nimerit şi la Pacunele? Păzeşte-te, că acolo 
felele frumoase înfloresc ca macii prin grădină. 

— De-aia ţi-a plăcut şi ţie să rămâi aici!... 
Aşteaptă, mai am o scrisoare pentru tine, 
particulară, de la hatman. 

— Dă-o încoace! 

Chartamp scoase scrisoarea cu pecetea mică a 
lui Radziwiłł. iar Wołodyjowski o deschise şi începu 
să citească: 

„Jupâne polcovnic Wołodyjowski! 

Cunoscând dorinţa sinceră a domniei tale de a 
sluji ţara, iţi trimitem o scrisoare care te 
împuterniceşte să aduni oşteni, dar nu aşa cum se 
face de obicei, ci cu mare grijă, căci periculum în 
mora“. Dacă vrei să ne bucuri inima, atunci steagul 
să fie pus pe picioare şi gata de drum pe la sfârşitul 
lui iulie, cel mai târziu la jumătatea lui august. 
Suntem îngrijoraţi numai de unde ai să faci rost de 
cai buni, mai ales că şi banii trimişi nu sunt prea 
mulți: n-am putut scoate mai mulţi de la jupânul 
vistiernic, care ne-a rămas tot neprieten. Jumătate 
din bani îi dai lui jupân Kmicic, pentru care jupân 
Charlamp are şi o scrisoare de chemare la oaste. Ne 
aşteptăm să ne slujească bine. Dar pentru că la 

urechile noastre au ajuns veşti despre samavolniciile 
lui la Upita, ia mai bine domnia ta de la Charlamp şi 
scrisoarea trimisă lui şi judecă dacă poți să i-o dai 
sau nu. Dacă socoteşti că s-a mânjit prea mult cu 
gravamina“! care-l fac de ruşine, atunci nu i-o mai 
da, fiindcă ne temem că  neprietenii noştri, 
vistiernicul şi voievodul de Witebsk, ne vor învinui că 
încredințăm asemenea treburi unor nevrednici. Cu 
toate acestea, dacă ai să socoteşti că nu-i nimica 
însemnat şi-i dai scrisoarea, atunci Kmicic să se 
străduiască să-şi şteargă vinovăția, arătând multă 
râvnă, căci nu se va infăţişa la nici o judecată, 
judecându-l noi înşine şi nimeni altcineva după 
îndeplinirea poruncii. Cunoaşte că rugămintea 
noastră este totodată şi o dovadă a încrederii pe care 
o avem în iscusinţa şi slujba credincioasă a domniei 
tale. 
Janus Radziwil, 
prinț de Birze şi 
Dubinki. voievod de 
Wilno” 
— Hatmanul e grozav de îngrijorat din pricina 
cailor, zise Charłamp, când micul cavaler sfârşi de 
citit. 
— Sigur că voi avea greutăți cu caii, răspunse 
Wołodyjowski. Şleahticii de aici se vor înfățişa cu 
toții la prima chemare, dar ei n-au decât cai mici, 
samogiţieni, nu prea potriviţi pentru oaste. Ca să 
facem din ei oşteni ea lumea, trebuie să le dăm alţii. 
— Sunt totuşi cai buni, îi ştiu de multă vreme, 
foarte rezistenti şi uşor de mânuit. 


6 Fapte de ruşine (lat.). 

— Aşa-i! zise Wotodyjowski, dar nu sunt prea 
arătoşi, iar bărbaţii de pe aici sunt înalţi. Dacă 
încalecă pe astfel de cai şi se aşează în formaţie, 
steagul are s-arate de parc-ar sta călare pe câini. 
Asta-i necazul!... Dar am să mă apuc îndată de 
treabă, că nici eu nu mai pot sta locului. Lasă-mi şi 
scrisoarea lui Kmicic, cum porunceşte hatmanul, o 
să i-o dau eu. A venit la timp. 

— Pentru care pricină? 

— Pentru că s-a purtat aici ca un tătar şi a răpit-o 
pe jupâniţă. Îl ameninţă atâtea judecăţi, câte fire de 
păr are în cap. Nu e nici o săptămână de când m-am 
bătut în săbii cu el. 

— E! făcu Chartamp, păi dacă te-ai bătut cu el, 
înseamnă că acuma zace la pat. 

— Acum e mai bine. Peste vreo săptămână va fi 
sănătos tun. Ce se mai aude de publicis? ? 

— Rău, ca şi mai înainte... Vistiernicul e tot în 
ceartă cu prinţul nostru, iar când hatmanii nu se 
împacă, nici treburile nu merg bine. Ne-am mai 
refăcut întrucâtva şi gândesc că dacă ar fi 
înţelegere, am putea face faţă vrăjmaşului. Cu voia 
lui Dumnezeu, o să-l gonim înapoi în ţara lui. Numai 
vistiernicul e vinovat. 

— Alții spun că marele hatman. 

Ăştia sunt vânzătorii. Voievodul de Witebsk 
vorbeşte astfel, fiindcă s-a înţeles demult cu 
vistiernicul. 

— Voievodul de Witebsk e un om cinstit. 
— Te-ai dat şi tu de partea lui Sapieha. Împotriva 
lui Radziwiłł? 

— Eu m-am dat de partea ţării, de partea căreia 
trebuie să se afle cu toţii. Aici e tot răul, până şi noi, 
oştenii, ne împărţim în facţii, în loc să luptăm. lar că 
Sapieha e un om cinstit, aş fi în stare s-o spun şi 
înaintea prinţului, deşi slujesc sub flamura lui. 

— Au încercat să-i împace oameni de vază, dar 
degeaba! spuse Chartamp. La prinţul nostru vin 
mereu trimişi din partea regelui... Se vorbeşte că s- 
ar pregăti ceva. Ne aşteptam să vie oştirea 
şleahticilor în frunte cu regele, dar n-a venit! Se 
zvoneşte că poate fi nevoie de ei în altă parte. 

— Te pomeneşti că în Ucraina. 

— Ştiu şi eu? Porucinicul Brochwicz ne-a spus ce- 
a auzit cu urechile lui. Regele l-a trimis la hatman pe 
Tyzenhauz şi s-au închis la sfat de taină, aşa că 
Brochwicz n-a putut să tragă cu urechea, dar când 
au ieşit, a auzit, repet, cu urechile lui, când 
hatmanul a spus: „Din asta poate să iasă un nou 
război”. Ne-am bătut capul cu toţii să pricepem ce 
pot să însemne toate astea. 

— Mai mult ca sigur că s-a înşelat! Cu cine să ne 
mai batem? împăratul ţine acum mai mult cu noi 
decât cu duşmanul, fiindcă nu se poate să fie de 
partea unui necredincios. Armistițiul cu suedezii n-a 
luat sfârşit, mai sunt şase ani până atunci, iar tătarii 
ne ajută în Ucraina, lucru pe care nu l-ar face fără 
învoirea sultanului. 

— Nici noi n-am ajuns la nimic! 

— Pentru că nici n-a fost nimic. Slavă Domnului 
că am ce face, mi se făcuse dor de luptă. 

— Vrei să-i dai tu însuţi scrisoarea lui Kmicic? 

— Doar ţi-am spus că aşa porunceşte hatmanul. 

După obiceiul cavalerilor, s-ar cuveni să-i fac o vizită, 
iar scrisoarea îmi oferă cea mai potrivită 
împrejurare. Nu ştiu încă dacă am să i-o dau; am să 
mă mai gândesc, fiindcă asta atârnă numai de mine. 
— Pentru mine e chiar mai bine aşa, fiindcă sunt 
tare grăbit. Am încă o împuternicire de chemare la 
oaste pentru jupân Stankiewicz; apoi mi s-a poruncit 
să mă duc la Kiejdany să iau în primire un tun care 
va sosi acolo; după care plec la Birze să văd dacă 
totul e pregătit pentru apărare. 

— Şi la Birze? 

— intocmai. 

— Asta mi se pare ciudat. Duşmanul n-a mai 
biruit nicăieri, deci se află departe de Birze, care-i 
tocmai la hotarul Kurlandiei. După câte văd, se 
întocmesc noi steaguri, deci va avea cine să apere şi 
pământurile care au căzut în puterea vrăjmaşului. 
Fiindcă cei din Kurlandia nu cred că vor să se bată 
cu noi. Sunt oşteni buni, dar sunt prea puţini şi 
numai Radziwilt şi ar fi în stare să-i sugrume cu o 
singură mână. 

— Şi mie mi se pare ciudat! răspunse Chartamp, 
cu atât mai mult, cu cât mi s-a poruncit că, dacă aflu 
ceva în neregulă, să-i dau îndată de ştire prinţului 
Bogusław®, care trebuie să-l trimită pe inginerul 
Peterson. 

— Ce-ar putea să fie? Numai să nu fie vorba de 
vreun război civil. Să ne ferească Dumnezeu! Când 


& Bogusław Radziwitt (1620—1666) — prinţ, mare comis al 
Lituaniei din 1646. A luat parte la luptele împotriva lui B. Chmielnicki. 
În războiul cu suedezii trece de partea lui Carol Gustav, dar în 1657 
este reabilitat şi va lupta împotriva năvălitorilor. Protector al 
calvinismului. 

îşi bagă nasul prinţul Bogusław, numai diavolul 
poate să se bucure. 
— Nu-l vorbi de rău, e un bărbat viteaz! 
— Nu mă îndoiesc de vitejia lui, dar e mai mult 
neamţ sau francez, decât polonez... De Republică 
nici că-i pasă, pe el îl interesează numai neamul 
Radziwilt, pe care vrea să-l înalțe cât mai sus, 
umilindu-le pe celelalte. Tot el aţâţă şi mândria 
prinţului voievod de Wilno, hatmanul nostru, care şi 
aşa nu duce lipsă de mândrie, iar gâlcevile cu 
Sapieha şi Gosiewski sunt roadele copacilor pe care 
i-a sădit el. 
— După câte văd, ai ajuns un mare înţelept, 
Michatek, ar trebui să te însori cât mai repede, ca să 
nu se piardă asemenea minte. 

Wołodyjowski se uită prelung la Chartamp. 
— Să mă însor?... Ai? 
— De bună seamă! Poate că te duci în petit, văd 
că te-ai gătit ca pentru paradă. 
— Dă-mi pace! 
— E, hai, recunoaşte... 
— Fiecare cu bobârnacul lui, iar tu nu mai vorbi 
de alţii, că şi tu ai primit destule. E şi timpul să mă 
gândesc la însurătoare, acum când am chemarea la 
oaste pe cap. 
— Ai să fii gata până în iulie? 
— La sfârşitul lui iulie am să fiu, de-ar trebui să 
scot caii din pământ. Mulţumesc lui Dumnezeu că 
mi-a înlesnit trebşoara asta, că m-ar fi cuprins 
tristeţea. 

Într-adevăr. Veştile de la hatman şi truda care-l 
aşteptă îi aduseră o mare uşurare şi, înainte de a 

ajunge la Pacunele, aproape că şi uitase de păţania 
de la Wodokty. Vestea despre împuternicirea de 
chemare la oaste se răspândi repede printre aşezări. 
Şleahticii veniră degrabă să întrebe dacă era 
adevărat, iar când Wołodyjowski le întări cele auzite, 
se iscă mare tulburare. Cu toţii erau dornici de luptă, 
dar unii se arătau îngrijoraţi că trebuie să plece 
tocmai la sfârşitul lui iulie, înaintea seceratului. 
Jupân Wotodyjowski repezi gonaci şi la celelalte 
cătune, la Upita şi la neamurile de şleahtici mai 
însemnați. Seara veniră vreo cincisprezece Butrymi, 
Stakjeni şi Domaszewiczi. 

Şi unde nu începură să se îndemne unii pe alţii, 
să se arate doritori să se înroleze, să-i amenințe pe 
duşmani şi să-şi făgăduiască numai biruinţe asupra 
lui. Numai Butrymii tăceau, dar nimeni nu le-o lua în 
nume de rău, fiindcă ştiau că vor pleca până la cel 
din urmă. A doua zi toate cătunele zumzăiau ca nişte 
stupi. Toată lumea vorbea numai despre viitoarea 
campanie, nimeni nu se mai gândea acum la Kmicic 
sau la jupâniţa Aleksandra. 

Wołodyjowski o iertase şi el din toată inima pe 
Oleńka, pentru că-l respinsese, mângâindu-se cu 
gândul că mai sunt şi alte fete pe lume. Printre 
picături se gândea şi la scrisoarea lui Kmicic, să i-o 
dea, să nu i-o dea... 


Capitolul IX 


Pentru Wołodyjowski începură zile de mare 
trudă; trimitea scrisori în toate părţile şi se afla 


mereu pe drum. În săptămâna următoare se mută la 

Upita şi începu să strângă oşteni. Şleabhticii, avuti 
sau mai mărunți, veneau cu mic cu mare la el, 
pentru că se bucura de mare faimă. Cei mai mulţi se 
adunară laudanienii care aveau nevoie de cai. De 
aceea Wotodyjowski nu stătea o clipă locului şi, 
fiindcă era descurcăreţ şi nu se speria de trudă, 
treaba mergea cu spor. În aceeaşi vreme, se duse şi 
la Lubicz să-l viziteze pe Kmicic, care se înzdrăvenea 
văzând cu ochii şi, cu toate că sta şi acum tot în pat, 
se ştia că se va face sănătos. Se vede că 
Wołodyjowski avea sabia grea, dar mâna-i era 
uşoară. 

Kmicic îl recunoscu pe dată şi păli puţin la 
vederea lui. Fără să vrea, întinse mâna spre sabia 
care atârna deasupra patului, dar îşi reveni repede, 
văzând faţa zâmbitoare a oaspetelui, îi dădu mâna 
slăbită şi-i spuse: 

— Domnia ta, îţi mulţumesc pentru vizită. E o 
purtare vrednică de un cavaler. 

— Am venit să te întreb dacă domnia ta nu-mi 
porţi cumva supărare, zise jupân Michał. 

— Nu-ţi port supărare, fiindcă nu m-a învins un 
oarecine, ci un meşter de prima mână. Abia mi s-a 
ogoit rana! 

— Cu sănătatea cum stai, domnia ta? 

— Domnia ta te miri pesemne că am scăpat cu 
viaţă, după lovitura pe care-am primit-o? Recunosc şi 
eu că a fost grozavă. 

Şi Kmicic zâmbi: 

— Dar nu-i nimic pierdut! Poţi să mă ucizi când 
vrei! 
— Nu pentru asta am venit aici... 

— Domnia ta eşti un diavol, îl întrerupse Kmicic, 
sau ai vreun talisman. Dumnezeu mă vede, nu-mi 
arde să mă laud, fiindcă mă întorc de pe lumea 
cealaltă, dar înainte de a-mi măsura puterile cu 
domnia ta, eram convins că, dacă nu sunt cel dintâi 
în toată Republica în lupta cu sabia, sunt cel puţin al 
doilea. Când colo, nemaipomenit! Păi eu n-aş fi fost 
în stare să resping nici prima lovitură, dacă domnia 
ta nu m-ai fi lăsat. Spune-mi şi mie, cine te-a învăţat? 
— M-am născut cu oarecare îndemânare, 
răspunse jupân Michał, şi tata mi-a băgat în cap de 
Mic, zicându-mi: „Dumnezeu te-a făcut nu prea 
arătos, şi oamenii o să râdă de tine, dacă n-o să le fie 
frică.” Apoi am slujit sub steagurile voievodului 
rutean, unde mi-am desăvârşit învăţătura. Acolo erau 
câţiva care puteau să mă înfrunte. 

— Să fie oare cu putinţă? 

— Este. Era jupân Podbipięta, un lituanian de 
neam mare, care a căzut la Zbaraż... Doamne, fie-i 
ţărâna uşoară!... Avea atâta putere, încât n-aveai 
cum să-i prijoni lovitura, căci era în stare să taie 
dintr-odată şi sabia, şi pe potrivnic. Mai era şi 
Skrzetuski, un bun prieten al meu, despre care 
trebuie să fi auzit şi domnia ta. 

— Cum nu! El a ieşit din Zbaraz şi s-a strecurat 
prin mijlocul cazacilor. Cine n-a auzit de el!... 
Domnia ta din ăştia-mi eşti?! Ai fost şi la Zbaraz?... 
Mă închin! Mă închin! Dar ia stai!... Eu am auzit de 
domnia ta la voievodul de Wilno. Numele mic al 
domniei tale nu e Michat? 

— La drept vorbind, am două nume, Jerzy şi 
Michał, dar pentru că sfântul Jerzy a ucis doar un 

balaur, iar sfântul Michat este mai mare peste 
cohortele cereşti şi a biruit de atâtea ori urdiile 
diavoleşti, îl prefer pe acesta din urmă. 
— Sigur că Jerzy nu poate sta alături de Michał. 
Atunci domnia ta eşti acelaşi Wotodyjowski despre 
care se vorbeşte că l-a hăcuit pe Bohun? 
— Eu sunt. 
— Ehei, nu-mi pare rău că un astfel de om mi-a 
crăpat capul. De-ar da Dumnezeu să rămânem 
prieteni. Domnia ta m-ai numit vânzător, dar aici ai 
greşit. 

Spunând acestea, Kmicic se încruntă, ca şi când 
rana ar fi început să-l doară iarăşi. 
— Recunosc că am greşit, răspunse 
Wotodyjowski, dar nu aflu asta de la domnia ta, mi- 
au spus-o mai demult oamenii cu care ai venit. Află 
domnia ta că altminteri n-aş fi fost aici. 
— S-au şi grăbit să mă încondeieze, ce mai tura- 
vura! rosti Kmicic cu amărăciune. Fie ce-o fi. Pe 
răbojul meu sunt multe crestături, dar nici oamenii 
de aici nu m-au primit cum se cuvine... 
— Răul cel mare ţi l-ai făcut domnia la, când ai 
dat foc la Wolmontowicze şi ai răpit-o pe jupâniţă. 
— De-aia mă şi asupresc cu tribunalele, mă 
aşteaptă să mă înfăţişez la judecată. Nici nu mă lasă 
să-mi vin în fire. Am ars Wolmontowicze, e adevărat, 
şi am omorât câţiva oameni, dar să mă judece 
Dumnezeu dac-am făcut-o cu gând samavolnic. În 
noaptea aceea, înainte de a da foc, mă jurasem să 
trăiesc cu toţii în bună pace, să-i câştig de partea 
mea pe sărăntocii de-aici, să-i împac până şi pe 
târgoveţii din Upita, fiindcă acolo cu drept cuvânt 

mi-am făcut de cap. Dar când mă întorc acasă, ce 
crezi că găsesc? însoțitorii mei erau înjunghiaţi cu 
toţii ca nişte vite şi întinşi pe lângă perete! Când am 
aflat că e isprava Butrymilor, atunci a intrat diavolul 
în mine... şi m-am răzbunat cu cruzime... Domnia ta 
ştii de ce i-au căsăpit?... Am aflat şi eu mai târziu de 
la unul din Butrymi, pe care l-am prins în pădure. 
Pentru că au vrut să dănţuiască la crâşmă cu fetele 
şleahticilor... Cine nu i-ar fi răzbunat? 
— Domnia ta! răspunse Wotodyjowski, e adevărat 
că s-au purtat cam aspru cu însoțitorii domniei tale, 
dar oare şleahticii i-au ucis? Nu! l-a ucis faima 
proastă cu care au venit aici, că nu-mi vine să cred 
că ar fi omorât nişte oşteni cu creştere aleasă, numai 
pentru că pofteau să dănţuiască. 
— Săracii de ei! îi căina Kmicic, urmându-şi 
gândul, cât am zăcut cuprins de fierbinţeli, intrau în 
fiecare seară pe uşa de la încăperea aceea... Îi 
vedeam aievea în jurul patului, vineţi, unul lângă 
altul şi parcă gemeau întruna: „Jedrus, plăteşte o 
liturghie pentru sufletele noastre, că tare mai 
suferim. Domnia ta, mi se ridică părul vâlvoi în cap, 
pentru că în încăpere parcă mirosea a pucioasă de la 
ei... Am plătit o liturghie, măcar de le-ar ajuta! 

Urmă o clipă de tăcere. 
— Iar în ceea ce priveşte răpirea jupânitei, 
continuă Kmicic, domnia ta n-aveai de unde să ştii că 
ea mi-a scăpat viaţa cu adevărat, atunci când mă 
urmăreau şleahticii, dar după aceea mi-a poruncit să 
ies afară şi să nu mă mai arăt în ochii ei. Ce-mi mai 
rămânea de făcut?! 
— Oricum, e o purtare demnă de un tătar. 

— Oare domnia ta nu ştii ce înseamnă dragostea 
şi la ce deznădejde poate ajunge un om care pierde 
fiinţa la care ţine cel mai mult? 
— Eu nu ştiu ce înseamnă dragostea? strigă 
Wołodyjowski răscolit. De când am început să port 
sabia la şold, am oftat mereu după câte cineva... E 
drept cu subiectum s-a schimbat de multe ori, 
deoarece nici una nu mi-a împărtăşit simţămintele. 
Altminteri n-ai fi găsit un Troil“ mai credincios ca 
mine. 
— Ce dragoste poate să fie, dacă se schimbă 
subiectum! se îndoi Kmicic. 
— Domnia ta, atunci am să-ţi spun altceva, ce-am 
văzut cu ochii mei. La începutul răscoalei lui 
Chmielnicki, Bohun, acela care astăzi se bucură de 
cea mai mare trecere printre cazaci după 
Chmielnicki, i-a răpit lui Skrzetuski pe jupâniţa pe 
care o îndrăgise mai mult decât orice pe lume, pe 
cneaghina® Kurczewiczowna. Asta dragoste! Toată 
oştirea plângea, văzând deznădejdea lui Skrzetuski, 
căruia, la douăzeci şi ceva de ani, i-a albit barba, iar 
el, ghiceşte, domnia ta, ce a făcut? 
— De unde pot să ştiu eu! 
— Pentru că ţara era în mare nevoie şi umilinţă, 
iar cumplitul Chmielnicki biruia, el nu s-a dus să-şi 
caute aleasa inimii. Şi-a oferit durerea lui Dumnezeu 
şi a luptat în toate bătăliile sub prinţul Jeremi, până 
când s-a acoperit de faimă nemaipomenită la Zbaraz, 
de şi astăzi toţi îi repetă numele cu respect. Pune 
alături faptele lui cu ale domniei tale şi vezi care-i 
& Personaj din antichitate renumit pentru credinţa lui faţă de 
Cresida 

deosebirea. 

Kmicic  tăcea şi îşi muşca  mustăcioara. 
Wołodyjowski vorbi mai departe: 

— De aceea, Dumnezeu l-a răsplătit pe Skrzetuski 
şi i-a redat jupâniţa. S-au luat îndată după Zbaraż şi 
au făcut trei copii până acum, cu toate că el n-a 
încetat să slujească la oaste. Iar domnia ta l-ai ajutat 
pe vrăjmaş cu vrajbele ce le-ai iscat şi cât pe ce să-ţi 
pierzi viaţa, fără să mai vorbim că numai cu câteva 
zile înainte puteai s-o pierzi pe jupâniţa pentru 
totdeauna. 

— Cum aşa? întrebă Kmicic, săltându-se într-un 
cot, ce i s-a întâmplat? 

—  Nuis-a întâmplat nimic, numai că s-a găsit un 
bărbat care i-a cerut mâna, vrând s-o ia de soţie. 

Kmicic se făcu galben ca ceara, şi ochii adânciţi 
în orbite începură să împrăştie flăcări. Încercă să se 
scoale, se ridică o clipă şi strigă: 

— Cine-i feciorul de câine? Pe Dumnezeu din 
ceruri! Vorbeşte, domnia ta! 

— Eu! răspunse Wotodyjowski. 

— Domnia ta! Domnia ta! repetă Kmicic uluit. 
Cum aşa?... 

—  Întocmai. 

— Trădătorule! Asta nu ţi-o iert!... Şi ea?... Pe 
legea mea, acum spune tot... ea a consimţit?... 

— M-a respins fără să stea pe gânduri. 

Urmă o clipă de tăcere. Kmicic răsufla greu, cu 
ochii pironiţi asupra lui Wołodyjowski, care întrebă: 
— De ce mă numeşti trădător? Sunt frate sau 
prieten cu domnia ta? Mi-am călcat vreun legământ? 
Te-am biruit în luptă dreaptă şi eram slobod să fac 

ce-mi place. 

— Mai demult astfel de neînţelegeri sfârşeau cu 
sânge. Dacă nu cu sabia, aş fi tras în domnia ta cu 
muscheta şi pe urmă n-avea decât să mă ia dracu. 

— Cred că ai fi tras cu muscheta, fiindcă dacă nu 
mă respingea, nu mai primeam încă o dată să mă bat 
cu domnia ta. La ce bun? Dar ştii de ce m-a respins? 
— De ce? repetă Kmicic ca un ecou. 

— Pentru că te are drag pe domnia ta. 

Era mai mult decât puteau să îndure puterile 
slăbite ale bolnavului. Capul lui Kmicic recăzu pe 
pernă, pe frunte îi apărură broboane dese de 
sudoare şi o vreme rămase tăcut. 

— Mă simt grozav de slăbit, spuse după o clipă. 
De unde... ştii domnia ta că ea... mă are drag pe 
mine? 

— Am şi eu ochi cu care văd şi minte cu care pot 
să gândesc; abia acum, după ce m-a respins, s-a 
făcut lumină în capul meu. La început, după ce ne- 
am luptat aici, când m-am dus să-i spun că e slobodă, 
fiindcă pe domnia ta te-am tăiat, i s-a făcut rău 
numaidecât şi, în loc să-mi mulţumească, m-a jignit. 
În al doilea rând, când te-au adus Domaszewiczii 
aici, ţi-a sprijinit capul în mâini, ca o mamă 
iubitoare, iar în al treilea, când i-am cerut mâna, mi- 
a răspuns ca şi când mi-ar fi dat peste gură. Dacă 
toate acestea nu-ţi sunt de ajuns, înseamnă că te-am 
tăiat şi la minte şi nu mai eşti în stare să judeci cum 
trebuie. 

— De-ar fi adevărat! îngână Kmicic cu glasul slab, 
atunci... mi s-au pus tot felul de unsori pe rană... dar 
un balsam mai bun ca vorbele domniei tale nici că se 

află. 
— E trădător acela care-ţi toarnă pe rană 
asemenea balsam? 
— lartă-mă, domnia ta. Nu pot să-mi închipui 
atâta fericire, să mă vrea oare după... 
— Domnia ta, ţi-am spus că te are drag, dar nu ți- 
am spus că te mai vrea... E cu totul altceva. 
— Dacă nu mă mai vrea, am să-mi sparg capul de 
perete. Altfel nici că se poate. 
— Ba eu gândesc că s-ar putea, dacă domnia ta ai 
vrea cu adevărat să-ţi răscumperi vinovăția. Acum e 
război, poţi să aduci foloase însemnate ţării în luptă, 
să-ţi arăţi vitejia şi să-ţi îndrepţi bunul renume. Cine 
mai e curat ca lacrima? Cine n-are măcar o vină pe 
conştiinţă? Cu toţii avem... Dar fiecare găseşte 
drumul deschis spre căinţă şi îndreptare. Domnia ta 
ai păcătuit prin samavolnicie, de-acum încolo trebuie 
să te fereşti; ai păcătuit împotriva ţării, iscând 
tulburări în vreme de război, acum luptă pentru ţară; 
ai nedreptăţit oamenii, răsplăteşte-i... lată un drum 
mai sigur pentru domnia ta, decât să te izbeşti cu 
capul de pereţi. 

Kmicic privi cu luare-aminte la Wotodyjowski, 
apoi zise: 
— Domnia ta îmi vorbeşti ca un prieten de 
nădejde. 
— Nu sunt prietenul domniei tale, dar, la drept 
vorbind, nu-ţi sunt nici vrăjmaş, iar de jupâniţa îmi 
pare rău, cu toate că m-a respins, fiindcă la plecare i- 
am spus vorbe pe care nu le merita. N-o să mă 
spânzur acum din pricină că nu m-a vrut, nu e prima 
oară, iar supărare n-am obiceiul să păstrez. Şi dacă 

te îndemn pe domnia ta să apuci pe drumul cel bun, 
va fi gândesc în folosul Republicii, fiindcă ştiu că eşti 
un oştean vrednic şi încercat. 

— Oare mai pot eu să apuc pe drumul ăsta? Mă 
aşteaptă atâtea procese! Când scap de boală, trebuie 
să mă înfăţişez numaidecât la judecată... Poate 
numai să fug de aici, iar asta nu vreau s-o fac. Atâtea 
procese! Şi toate cu osândă sigură. 

— lată leacul împotriva lor! spuse Wołodyjowski 
scoțând împuternicirea de chemare la oaste. 

— Împuternicire de chemare la oaste! strigă 
Kmicic, pentru cine e? 

— Pentru domnia ta. Află dar că acum, când ai o 
sarcină ostăşească, nu trebuie să te mai înfăţişezi la 
nici o judecată, fiindcă te afli în puterea hatmanului; 
ascultă ce-mi scrie prinţul voievod. 

Jupân Wotodyjowski îi citi lui Kmicic scrisoarea 
particulară a lui Radziwilt, mişcă din mustăcioară şi 
zise: 

— După cum vezi şi domnia ta, numai de mine 
atârnă să-ţi dau împuternicirea sau s-o păstrez. 

Pe chipul lui Kmicic se citea îndoiala amestecată 
cu teamă şi nădejde. 

— Şi domnia ta ce-ai să faci? întrebă încet. 
— Eu am să-ţi dau împuternicirea! îi răspunse 
Wołodyjowski. 

La început Kmicic nu mai zise nimic, îşi lăsă 
capul pe pernă şi un răstimp privi în bagdadie. 
Deodată i se umeziră ochii şi lacrimile, musafiri 
necunoscuţi în ochii lui, îi picurară printre gene. 

— Să mă răjghine cu caii! rosti în sfârşit, sau să 
mă jupoaie de piele, dacă am mai întâlnit un om mai 

vrednic decât domnia ta... Dacă ai fost respins din 
pricina mea, dacă-i adevărat ce spui, că Olenka mă 
are drag şi acum, în locul domniei tale, altul s-ar fi 
răzbunat cu atât mai mult şi m-ar fi înfundat... lar 
domnia ta îmi întinzi mâna şi mă scoţi din groapă! 
— Pentru treburile mele nu vreau să sufere ţara, 
pe care domnia ta poţi s-o slujeşti cu mari foloase. 
Dar ţi-o spun deschis că, dacă ai fi împrumutat 
cazaci de la Trubecki sau Chowanski, nu ţi-aş fi dat 
împuternicirea. Noroc că n-ai făcut-o! 
— Domnia ta eşti o pildă pentru ceilalţi! răspunse 
Kmicic. Dă-mi mâna. Dumnezeu îmi va îngădui să te 
răsplătesc cu vreo faptă bună, fiindcă m-ai îndatorat 
pe viaţă şi pe moarte. 
— Prea bine, despre asta pe urmă! Iar acum... sus 
inima, domnia ta! Nu mai trebuie să te înfăţişezi la 
nici o judecată, apucă-te de treabă. Ai să-ţi slujeşti 
ţara şi te vor ierta şi şleahticii, care-s foarte simţitori 
la onoarea Republicii... Ai destul timp să-ți 
răscumperi greşelile, să-ţi îndrepţi renumele ştirbit 
şi să te scalzi în slavă ca-n lumina soarelui, căci 
cunosc eu o jupâniţa care te va răsplăti pentru toată 
viaţa. 
— Hei! răcni Kmicic cu înflăcărare, eu putrezesc 
în pat, şi vrăjmaşul calcă ţara în picioare. Hei! E 
cineva acolo? La mine! Băiete, adă-mi încălţările!... 
La mine!... Să mă trăsnească dacă am să mă mai 
usuc în aşternutul ăsta! 

Wołodyjowski zâmbi mulţumit şi zise: 
— Domnia ta, sufletul ţi-e mai tare ca trupul, care 
n-o să te slujească prea bine. 

Apoi vru să-şi la rămas bun, dar Kmicic nu-l lăsa 

să plece, îi tot mulțumea şi vroia să-l cinstească cu 
vin. 

Amurgise, bine, când micul viteaz părăsi Lubicz 
şi se îndreptă spre Wodokty. „Am s-o răsplătesc cum 
nu se poate mai bine pentru vorbele-mi mânioase, îşi 
spunea, când am s-o vestesc că jupân Kmicic nu 
numai că se va însănătoşi, dar îşi va spăla şi 
ruşinea... Nu e stricat până în măduva oaselor, dar îi 
sare ţandăra prea repede. O s-o mângâi tare mult şi 
gândesc că mă va primi mai bine decât atunci când i- 
am oferit mâna mea...” 

Bunul jupân Michat oftă din adânc şi murmură: 
„De-aş şti măcar că este vreuna hărăzită şi pentru 
mine pe lumea asta!” 

Tot gândindu-se aşa, ajunse la  Wodokty. 
Samogiţianul pletos alergă la poartă, dar nu se grăbi 
să deschidă şi spuse: 

— Stăpâna nu-i acasă. 

— A plecat undeva? 

— A plecat. 

— Unde? 

— Cine-o ştie! 

— Şi când se întoarce? 

— Cine s-o ştie! 

— Răspunde ca oamenii! N-a spus când se 
întoarce? 

— Poate că nu se mai întoarce deloc, pentru că a 
plecat cu carele încărcate cu lucruri. De-aia şi cred 
ca a plecat departe şi pentru mai multă vreme. 

— Aşa? îngână jupân Michat. Uite ce scofală am 
mai făcut... 

Capitolul X 


De obicei, atunci când razele calde ale soarelui 
străpung perdeaua de iarnă a norilor, când cei dintâi 
muguri mijesc pe crengile copacilor, iar grâul verde 
creşte pe întinderile umede, încolţeşte şi nădejdea în 
inimile oamenilor. Dar primăvara anului 1655 nu 
aduse nici o mângâiere sufletelor îngrijorate din 
Republică. Întreg hotarul răsăritean, de la 
miazănoapte până la Câmpiile Sălbatice spre 
miazăzi, parcă era înconjurat de o panglică de foc, şi 
ploile bogate de primăvară nu puteau să stingă 
pârjolul. dimpotrivă, panglica se lărgea tot mai mult, 
cuprinzând pământuri din ce în ce mai întinse. Afară 
de asta, pe cer se iviră semne de rău augur, care 
vesteau cumpene şi nenorociri şi mai mari. Norii, 
care se fugăreau pe bolta cerească, alcătuiau adesea 
turnuri înalte, asemănătoare flancurilor de cetate, 
care se prăbuşeau cu tunete. Fulgerele băteau 
pământul acoperit încă de zăpadă, pădurile de pin 
îngălbeneau, iar crengile copacilor se răsuceau în 
forme ciudate, bolnăvicioase; păsările şi animalele 
mureau de o boală necunoscută. În cele din urmă şi 
în soare se zăriră pete neobişnuite, în formă de mână 
care ţine un măr, de inimă străpunsă şi de cruce. 
Minţile oamenilor se umpleau tot mai mult de 
temeri, iar călugării se pierdeau în presupuneri cu 
privire la tâlcul acelor semne. O nelinişte ciudată 
puse stăpânire pe toate inimile. 

Se  prevesteau alte războaie şi, deodată, 
Dumnezeu ştie de unde, o veste amenințătoare 
începu să treacă din gură în gură prin sate şi oraşe, 

cum că lavina se rostogolea dinspre suedezi. Nimic 
nu părea să întărească această veste, întrucât 
armistițiul încheiat cu Suedia mai avea putere încă 
şase ani. Cu toate acestea, se vorbi de primejdia 
războiului şi la Seimul convocat de regele Jan 
Kazimierz la 19 mai, la Varşovia. 

Tot mai mulţi îşi întorceau privirile îngrijorate 
spre Wielkopolska, asupra căreia furtuna avea să se 
abată mai întâi. Leszczyński, voievodul de Leczyca şi 
Naruszewicz, pisarul® de câmp al Lituaniei, plecată 
cu solie în Suedia: dar plecarea lor, în loc să 
liniştească temerile, le răscoli şi mai mult. 

„Solia asta miroase a război”, scria Janusz 

Radziwiłł. 
— Dacă nu ameninţă nici o năvală dinspre acele 
părți, de ce i-au mai trimis? se întrebau alții. Că doar 
solul Kanazyl abia s-a întors de la Stockholm; se vede 
că nu a izbutit nimic, de vreme ce au repezit 
numaidecât doi senatori atât de însemnați. 

Oamenii mai cumpăniţi nu credeau încă în 
primejdia unui nou război. 

— Republica, spuneau aceştia, n-a dat nici o 
pricină de război, iar armistițiul nu s-a sfârşit. Cum 
dar să calce în picioare jurăminte, să nu respecte 
înţelegeri sfinte şi să năvălească hoţeşte asupra unui 
vecin liniştit? Pe de altă parte, Suedia n-a uitat rănile 
făcute de săbiile poloneze la Kircholm, Puck şi 
Trzciana! Până şi Gustav Adolf“, care nu şi-a găsit 
un potrivnic pe măsură în toată Europa, a fost 
înfrânt de câteva ori de Koniecpolski. Suedezii nu-şi 

6 Secretar domnesc ; aici titlu onorific. 


s Gustav Adolf (1594—1632) — rege al Suediei între 1611 — 
1632. 

vor pune în joc faima de războinici, pe care au 
dobândit-o în toată lumea, luptând cu un potrivnic 
căruia niciodată nu i-au putut ţine piept la câmp 
deschis. E adevărat că Republica este vlăguită de 
război, dar Wielkopolska şi ţinuturile prusiene, care 
n-au avut de suferit de pe urma războaielor din 
urmă, sunt în stare numai ele să alunge acest norod 
flămând peste mare, până la stâncile lui golaşe. Nu 
poate fi război! 

La acestea, cei mai temători răspundeau că încă 
la adunarea de la Grodno, înainte de Seimul de la 
Varşovia, s-au sfătuit din îndemnul regelui cu privire 
la apărarea fruntariilor Wielkopolskăi, au pus dări în 
bani şi oşteni, lucruri de neînțeles dacă primejdia nu 
era aproape. 

Astfel se zbuciumau oamenii între teamă şi 
nădejde, apăsaţi de povara grea a nesiguranţei, până 
când Bogustaw Leszczyński, ghinărarul 
Wielkopolskăi, le puse capăt prin vestirea chemării 
la oaste a şleahticilor din ţinuturile Poznań şi Kalisz 
pentru apărarea hotarelor amenințate de năvălirea 
suedezilor... 

Toate îndoielile se  spulberară.  Strigătul: 
„Război! răsună în întreaga Wielkopolska şi în toate 
pământurile Republicii. 

Nu numai că era război, dar era unul în plus. 
Chmielnicki, ajutat de Buturlin, lăţea pârjolul la 
miazăzi şi răsărit. Chowalski şi Trubecki spre 
miazănoapte şi la răsărit, iar suedezul se apropia 
dinspre apus. Panglica învâlvorată se transforma 
într-un brâu de foc. 

Ţara semăna cu o tabără împresurată. 

lar în tabără toate mergeau rău. Unul dintre 
trădători, Radziejowski®, fugise şi se afla în cortul 
cotropitorilor. El îi aducea la pradă de-a gata şi le 
arăta părţile slabe, el avea să ispitească străjile. Şi 
nu lipseau nici zavistiile, nici rea-voinţa; nu lipseau 
magnații certaţi între ei sau supăraţi pe rege pentru 
dregătoriile pe care nu le căpătaseră, gata în orice 
clipă să-şi pună interesele lor mai presus de cele 
obşteşti; nu lipseau facţiile doritoare să izbândească 
fie şi în paguba ţării; şi mai numeroşi erau 
samavolnicii, somnolenţii şi leneşii dedaţi cu odihna 
şi belşugul. 

Cu toate acestea, Wielkopolska, ţinut bogat, 
peste care nu se abătuse pustiirea războiului, nu se 
arătă zgârcită cu banii prevăzuţi pentru apărare. 
Oraşele şi satele de  şleahtici pregătiră toți 
pedestraşii pe care trebuiau să-i dea, astfel că 
înainte de plecarea şleahticilor la locul de tabără, se 
îndreptau într-acolo polcurile pestriţe ale pedestrimii 
regale sub conducerea rotmiştrilor aleşi dintre 
oamenii încercaţi în meşteşugul armelor. 

Aşadar, jupân Stanisław Debihski conducea 
pedestrimea din Poznań, jupân Władysław 
Włostowski pe cei din Kościan, iar jupân Gole, oştean 
vestit şi inginer, pe cei din Wałcz. Peste țăranii din 
Kalisz avea buzdugan de rotmistru jupân Stanisław 
Skrzetuski, din neam de războinici viteji, văr cu Jan, 
cunoscutul luptător de la Zbaraz. Jupân Kacper 


s Hieronim Radziejowski (1622—1666) — vicecancelar al 
coroanei din 1651. Exilat în 1652 pentru insultarea regelui Jan 
Kazimierz, fuge în Suedia. În timpul „potopului” însoţeşte pe 
năvălitorii suedezi ca sfătuitor politic. Deşi reabilitat de Seim în 1662, 
numele lui a devenit sinonim cu trădarea de ţară. 

Zychlinski aducea morarii şi şoltuzii din Konin. De 
lângă Pyzdry venea jupân Stanisław Jaraczewski, 
care-şi petrecuse tinereţea prin războaie străine, de 
la Kcynia jupân Piotr Skoraszewski, iar jupân 
Kwilecki de la Nakto. Nici unul însă nu-l întrecea în 
experienţa războiului pe  jupân Władysław 
Skoraszewski, căruia îi dădeau ascultare însuşi 
ghinărarul Wielkopolskăi şi voievozii. 

În trei locuri, la Pila, Ujseie şi Wieleń, rotmiştrii 
tăbărâră de-a lungul râului Notec, aşteptând aici 
oştirea şleahticilor. Pedestraşii săpau şanţuri de 
dimineaţă până seara, uitându-se mereu să vadă 
călărimea pe care o aşteptau. 

În acest timp, sosi cel dintâi dintre dregători 
jupân Grudziński, voievodul de Kalisz, şi se opri în 
casa şoltuzului, aducând cu sine mulţime de slujitori 
în veşminte albastre şi albe. Se aştepta ca şleabhticii 
din Kalisz să se îmbulzească în jurul lui, dar când 
văzu că nu se grăbeşte nici unul, trimise după 
rotmistrul Stanistaw Skrzetuski, care supraveghea 
săparea şanţurilor lângă râu. 

— Pe unde umblă oamenii mei? îl întrebă pe 
rotmistrul pe care-l cunoştea de copil, după ce-i 
răspunse la bineţe. 

— Care oameni? se miră Skrzetuski. 

— Şleahticii din ţinutul Kalisz. 

Un zâmbet jumătate dispreţuitor, jumătate 
dureros se ivi pe chipul negricios al oşteanului.. 

— Prealuminate voievod! rosti, e vremea când se 
tund oile şi se ştie că cei din Gdansk nu plătesc lâna 
care nu-i spălată bine. Acum toţi şleahticii stau la 
baltă sau pe lângă cântare, gândind pe bună 

dreptate că suedezii nu fug nicăieri. 

— Cum aşa? se nedumeri voievodul, îngrijorat, n- 
a mai venit nimeni? 

— Nici picior, afară de pedestrimea regală... Şi pe 
urmă, se apropie seceratul. Un gospodar destoinic 
nu pleacă de acasă într-o vreme ca asta. 

— Ce tot vorbeşti, domnia ta? 

— lar suedezii n-o să fugă, ba o să vie chiar mai 
aproape, repetă, rotmistrul. 

Faţa ascuţită a voievodului se înroşi brusc. 

— Ce-mi pasă mie de suedezi!... Dar mă fac de râs 
faţă de ceilalţi magnați, dacă rămân singur aici. 

Skrzetuski zâmbi iarăşi. 

— Luminăţia ta, îngăduie-mi să-ţi spun, se 
împotrivi, că aici suedezii sunt lucrul de căpetenie, 
iar ruşinea abia după aceea. De altfel, nu numai 
şleahticii din Kalisz nu s-au înfăţişat, nici din ceilalţi 
n-a venit nimeni. 

— Şi-au pierdut mințile! se mânie jupân 
Grudzinski. 

— Nu, dar sunt siguri că dacă ei nu vin la suedezi, 
nici aceştia nu se vor duce la ei. 

—  Aşteaptă, domnia ta! îl întrerupse voievodul. 

Şi bătu din palme, chemând un slujitor, căruia îi 
porunci să-i aducă cerneală, pene şi hârtie, după 
care se aşeză şi începu să scrie. 

După o jumătate de ceas, presără cenuşă pe 
hârtie, o bătu cu palma şi zise: 

— Trimit încă o poruncă să se înfăţişeze cel mai 
târziu pro die 27 praesentis*” şi gândesc că cel puţin 
în ceasul al doisprezecelea vor binevoi non deesse 


© În ziua de 27 curent (lat.). 

patriae”. lar acum, spune-mi domnia ta, aveţi vreo 
veste despre vrăjmaş? 

— Avem. Wittemberg îşi muştruluieşte oştirea în 
tabăra de la Dama. 

— Sunt mulţi? 

— Unii zic că şaptesprezece mii, alţii că şi mai 
mulţi. 

— Hm! Noi nu vom fi nici măcar atât. Domnia ta 
ce crezi, putem să le ţinem piept? 

— Dacă şleahticii nu vin, nici vorbă nu poate fi de 
aşa ceva... 

— O să vie, cum să nu vie! E lucru ştiut că ei 
întârzie întotdeauna. Dar o să ne descurcăm numai 
cu şleahticii? 

— N-o să ne descurcăm, răspunse Skrzetuski cu 
răceală. Luminăţia ta, n-avem oşteni deloc. 

— Cum n-avem oşteni? 

— Luminăţia ta, ştii tot atât de bine ca şi mine că 
toată oastea e în Ucraina. Nu ne-au trimis nici măcar 
două steaguri, deşi numai Dumnezeu ştie care dintre 
viforniţe-i acum cea mai primejdioasă. 

— Dar pedestrimea şi şleahticii? 

— Din douăzeci de ţărani abia unul dacă a dat 
ochii cu războiul, iar din zece numai unul ştie cum 
trebuie să ţină flinta. Aceştia vor deveni oşteni de 
nădejde abia după primele lupte, dar acum... Cât 
priveşte pe şleahtici, întreabă şi luminăţia ta pe cei 
care se pricep cât de cât la război, dacă aceştia se 
pot măsura cu oastea regulată, şi încă cu cea 
suedeză, veterani din războiul luteran obişnuiţi cu 
biruinţele. 


7 Să nu întârzie la chemarea patriei (lat.). 

— Domnia ta îi socoteşti pe suedezi mai buni ca ai 
noştri? 

— Nu-i socotesc mai buni, fiindcă dac-am avea 
aici vreo cincisprezece mii din cei care-au fost la 
Zbaraz, lefegii şi călărime, nu m-aş teme de ei, dar 
cu cei pe care-i avem, dă, Doamne, să putem face 
ceva mai acătării. 

Voievodul îşi sprijini mâinile pe genunchi şi-l 
privi cu luare-aminte, ca şi când ar fi vrut să-i 
citească gândurile ascunse. 

— Atunci noi de ce-am mai venit aici? Domnia ta 
nu crezi că e mai bine să ne predăm? 

Jupân Skrzetuski se făcu stacojiu şi răspunse: 

— Luminăţia ta, dacă măcar mi-a trecut prin 
minte asemenea gând, dă poruncă să mă tragă în 
ţeapă. La întrebarea dacă sunt sigur de izbândă, 
răspund ca un oştean: nu sunt sigur! Dar de ce-am 
venit aici, asta e altă materie, la care ca patriot 
răspund: am venit să punem duşmanului prima 
stavilă, să-l oprim asupra noastră, să îngăduim 
Republicii să se trezească din amorţire şi să 
pornească la luptă, să stăvilim năvala cu piepturile 
noastre, până când vom cădea cu toţii! 

— Dorinţa domniei tale e vrednică de toată lauda, 
răspunse rece voievodul, dar vouă, oştenilor, vă e 
mai uşor să vorbiţi de moarte, decât nouă, asupra 
cărora apasă răspunderea pentru atâta sânge de 
şleahtici vărsat în zadar. 

— De-aia şi are şleahta sânge, ca să-l verse 
pentru ţară. 

—  Aşa-i! Toţi suntem gata să ne dăm viaţa, că 
ăsta e lucrul cel mai uşor. Dar datoria ne porunceşte, 

nouă, pe care Providența ne-a pus să cârmuim, să nu 
căutăm numai slava, ci să ne uităm şi după foloase. 
Războiul e ca şi început, e adevărat, dar Carolus 
Gustavus”! e rudă cu stăpânul nostru şi trebuie să 
tinā cont de asta. De aceea, se cuvine să încercăm şi 
cu negocierile, fiindcă nu o dată cu vorbele obţii mai 
mult decât cu armele. 

— Asta nu-i treaba mea! răspunse uscat jupân 
Stanistaw. 

Pesemne că voievodul gândea la fel, deoarece 
dădu din cap şi se despărţi de rotmistru. 

Totuşi Skrzetuski avea dreptate numai pe 
jumătate în ceea ce spunea despre încetineala 
şleahticilor chemaţi la oaste. E foarte adevărat că, 
înainte de a se sfârşi tunsoarea oilor, prea puţini 
veniră la tabăra dintre Pila şi Ujscie, dar în ajunul 
zilei de 27 iunie, ultimul termen hotărât la a doua 
chemare, începură să se adune tot mai mulţi. 

Zilnic norii de praf, care se ridicau din pricina 
vremii bune şi uscate, vesteau apropierea noilor 
pâlcuri. Şi veneau şleahticii lărmuind, călări sau în 
căleşti, cu alaiuri de slugi şi văsărie, cu carele 
încărcate cu de toate din belşug şi atât de împovăraţi 
de arme, încât nu puţini erau cei care aveau arme de 
tot felul, cât trei la un loc, începând cu sulițe, flinte, 
pistoale, săbii, spade şi terminând cu ciocanele de 
luptă, pe care le purtau în acel timp husarii şi care 
slujeau la spargerea armurilor. Oştenii mai vârstnici 
îşi dădeau seama dintr-o ochire că aveau de-a iace 
cu oameni fără experienţă, care luptau pentru prima 

7” Carol Gustav (1622—1660) — palatin des Deux Ponts, după 
abdicarea reginei Cristina de Waza (1628—1689), fiica lui Gustav 


Adolf, în 1654, rege al Suediei. 

oară. Pentru că din toţi şleahticii care populau 
pământurile Republicii, cei din Wielkopolska erau cel 
mai puţin bătăioşi. Tătarii, turcii şi cazacii nu 
călcaseră niciodată peste aceste ţinuturi care, de pe 
vremea cavalerilor teutoni, aproape că uitaseră cum 
arată războiul la ei acasă. Aceia dintre şleahticii de 
pe aici, care simțeau dorinţa să lupte, se înrolau în 
oştile regulate ale coroanei şi făceau faţă la rând cu 
ceilalţi, dar cei care preferau să rămână acasă se 
transformaseră în adevăraţi gospodari, învăţaţi cu 
belşugul şi odihna, care umpleau oraşele prusiene cu 
lâna şi mai ales cu grânele lor. 

Aşa că acum, când furtuna suedeză îi îndepărta 
de la treburile paşnice, li se părea că nu trebuie să 
strângă prea multe arme şi provianturi pentru război 
şi nici să ia cu ei prea mulţi slujitori care să păzească 
luci urile şi viaţa stăpânului. 

Ciudaţi mai erau oştenii aceştia, cu care 
rotmiştrii nu se descurcau prea uşor! Câte unul, de 
pildă, purta suliță lungă de nouăsprezece palme şi 
platoşă pe piept, iar în cap avea pălărie de paie, ca 
să-i fie răcoare; altul se plângea de căldură în timpul 
muştrului, căsca, mânca şi bea sau îşi chema 
slujitorul; socoteau cu toţii că nu-i nici un rău să 
tăifăsuiască în formaţie atât de tare, încât nimeni nu 
mai putea să audă poruncile căpeteniilor. Era greu 
să le impună supunerea, căci şleahticii se supărau 
grozav, socotind-o potrivnică drepturilor pe care le 
aveau. Se strigau, e drept, tot felul de porunci, dar 
nimeni nu vroia să le asculte. 

O ghiulea de fier, legată de picioarele acestei 
oştiri, erau carele nenumărate, caii de ham şi cei de 

călărie, de rezervă, vitele aduse pentru tăiere şi 
îndeosebi slujitorii care  păzeau  corturile, 
calabalâcul, meiul, arpacaşul şi carnea uscată. 
Aceştia se luau la ceartă şi iscau tulburări din te miri 
ce. 

Împotriva acestei  oştiri, înainta dinspre 
Szczecin şi mocirlele de pe malul Odrei, Arwid 
Wittemberg, căpetenie în vârstă, care-şi trecuse 
tinereţea în războiul de treizeci de ani, în fruntea a 
şaptesprezece mii de veterani stăpâniţi într-o 
ascultare de fier. 

De o parte se afla tabăra polonă, fără nici o 
rânduială, semănând cu o adunătură de iarmaroc, 
vuind de larmă şi discordii, de discuţii asupra 
poruncilor căpeteniilor şi de nemulţumire, întocmită 
din ţărani neştiutori, transformați peste noapte în 
pedestraşi, şi din şleahtici luaţi de la tunsul oilor; de 
cealaltă parte  mărşăluiau pătrate  tăcute, 
amenințătoare, care la un semn al căpeteniilor se 
desfăşurau, cu îndemânarea unor maşini, în linii şi 
jumătăţi de cerc; care se strângeau în clinuri şi 
triunghiuri cu iscusinţa paloşului mânuit de o mână 
de meşter între meşteri; din care se înălța o pădure 
de muschete şi de sulițe, adevăraţi oameni ai 
războiului, de meserie, stăpâniţi şi liniştiţi, care 
ajunseseră la o măiestrie neîntrecută în meşteşugul 
armelor. Care dintre luptătorii încercaţi putea să se 
mai îndoiască de rezultatul ciocnirii şi de partea cui 
avea să fie biruinţa? 

Cu toate acestea, şleahticii se strângeau din ce 
în ce mai mulţi, iar mai înainte începuseră să 
sosească dregătorii din Wielkopolska şi din alte 

provincii cu alaiuri de oşteni şi slujitori. Curând, 
după jupân Grudziński, veni la Pila puternicul 
voievod de Poznań, jupân Krzysztof Opaliński”. Trei 
sute de haiduci îmbrăcaţi în galben şi roşu şi 
înarmaţi cu muschete mergeau înaintea caretei 
voievodului; mulțime de curteni şi  şleahtici 
înconjurau însemnata-i persoană; în urma lor venea 
în formaţie de luptă un pâlc de raitieri înveşmântaţi 
în aceleaşi culori ca şi haiducii. Voievodul se afla în 
caretă, avându-l alături pe măscăriciul Stach 
Ostrozka, a cărui datorie era să-şi veselească pe 
drum stăpânul posomorât. 

Venirea unui dregător atât de sus-pus umplu de 
curaj inimile tuturor celor care priveau la măreţia 
demnă de un rege a voievodului, la chipul acesta 
frumos pe care, sub fruntea înaltă şi boltită, 
străluceau ochii aspri şi plini de înţelepciune, la 
impunătoarea-i făptură de senator, nu le venea să 
creadă că asemenea putere ar putea fi clintită de 
ceva. 

Oamenii învăţaţi să cinstească dregătoriile şi pe 
cei care le deţineau socoteau că nici suedezii nu vor 
cuteza să ridice braţul pângăritor asupra unui astfel 
de magnat. Cei în pieptul cărora băteau inimi 
speriate se simţiră îndată apăraţi de primejdii sub 
oblăduirea lui. Îl întâmpinară deci cu bucurie şi 
înflăcărare; strigătele răsunau de-a lungul uliţei pe 
care alaiul înainta încet spre casa şoltuzului, iar 


72 Krzysztof Opaliński (1609—1656) — voievod de Poznań din 
1637, scriitor. A fost unul din conducătorii opoziţiei magnaților 
împotriva lui Władysław al IV-lea şi a lui Jan Kazimierz. În 1655 
supune suedezilor Wielkopolska. In Satirele lui (1650) a criticat 
lipsurile sociale. 

capetele se plecau înaintea voievodului care se 
vedea foarte bine prin geamurile caretei aurite. La 
închinăciunile lor, odată cu voievodul, răspundea şi 
Ostrozka cu multă seriozitate, ca şi când numai lui i- 
ar fi fost adresate. 

Nu se aşezase bine praful după venirea 
voievodului de Poznań, când gonacii aduseră vestea 
că soseşte vărul lui, voievodul de Podlasie, Piotr 
Opaliński, împreună cu cumnatul său, jupân Jakub 
Rozdrazewski, voievodul de Inowroctaw. Aceştia 
aduceau fiecare câte o sută cincizeci de oameni 
înarmaţi, afară de curteni şi slujitori. 

Apoi nu trecea o zi, fără să pice vreunul dintre 
dregători;  veniră jupân Sędziwój  Czarnkowski, 
cumnatul lui Krzysztof, el însuşi castelan? de 
Poznań, apoi Stanisław Pogorzelski, castelanul de 
Kalisz, Maksymilian  Miaskowski, castelan de 
Krzywin, şi Pawel Gébicki de Międzyrzecze. Târgul 
era atât de înțesat de oameni, încât nu mai ajungeau 
casele pentru  cartiruirea  curtenilor.  Corturile 
oştenilor  şleahtici împestriţară luncile din 
împrejurimi, de credeai că se adunase la Pila tot 
păsăretul din Republică în toate culorile pământului. 

Caftanele,  tunicile, surtucele şi  contăşele 
scânteiau în roşu. verde, albastru şi alb, fiindcă, fără 
să-i mai punem la socoteală pe oştenii şleabhtici, 
fiecare îmbrăcat în felul lui, sau pe slujitorii 
magnaţilor, până şi pedestrimea fiecărui judeţ era 
înveşmântată în alte culori. 

Sosiră şi negustorii care, neavând loc în târg, îşi 


% Stăpân al unul castel — al pământurilor din jur; ulterior 
funcţie administrativă şi titlu. 

ridicară tarabele una lângă alta la margine. Se 
vindeau aici lucruri ostăşeşti, de la veşminte şi arme, 
până la mâncare. Bucătăriile de câmp fumegau ziua 
şi noaptea, răspândind mirosuri de tocătură, terci de 
mei şi carne friptă. În alte locuri se vindeau băuturi. 
Pe dinaintea tarabelor roiau şleahticii înarmaţi nu 
numai cu paloşe, ci şi cu linguri, înfulecând, sorbind 
şi sporovăind ba despre vrăjmaşul care nu apăruse, 
ba despre venirea dregătorilor, faţă de care nu se 
zgârceau cu înţepăturile. 

Printre grupurile de şleahtici umbla măscăriciul 
Ostrozka în straie cusute din petece de culori 
diferite, luându-şi înfăţişări care de care mai 
caraghioase. Oriunde se arăta, făceau cerc în jurul 
lui, iar el turna gaz peste foc. Îi ajuta să 
batjocorească pe dregători, le spunea ghicitori la 
care şleahticii râdeau cu atât mai tare, cu cât erau 
mai usturătoare. 

Nu era nimeni cruțat. 

Într-o zi, pe la amiază, se osteni până la tarabe 
însuşi voievodul de Poznań şi se amestecă printre 
şleahtici, vorbind cu bunăvoință când cu unul, când 
cu altul, când cu mai mulţi deodată şi plângându-se 
câte puţin de rege care, faţă de primejdia ce se 
apropia, nu trimisese nici măcar un steag de 
simbriaşi. 

— Domniile voastre, ei nu se gândesc la noi, 
spunea, şi ne lasă fără nici un ajutor. La Varşovia se 
zvonea că şi aşa în Ucraina sunt oşti prea puţine şi 
hatmanii nu pot să-i facă faţă lui Chmielnicki. Hei, ce 
să-i faci! Se vede că le e mai dragă Ucraina decât 
Wielkopolska... Nu ne mai bucurăm de bunăvoința 

măriei sale, domniile voastre, asta e! Ne-au lăsat 
aici, să ne hăcuiască... 

— Şi cine-i vinovat? întrebă jupân Szlichtyng, 
judele de Wschów. 

— Cine-i vinovat de toate nenorocirile Republicii? 
răspunse voievodul. Că doar nu noi, fraţi şleahtici, 
care o apărăm cu piepturile noastre. 

Şleahticii care-l ascultau se  simţiră prea 
măguliţi că „graful de Bnin şi Opalenica” se 
socoteşte la rând cu ei şi-i recunoaşte de fraţi, astfel 
că jupân Koszucki glăsui îndată: 

— Prealuminate voievod! Dacă măria sa ar avea 
mai mulţi sfătuitori pe lângă el ca domnia ta, n-ar 
îngădui să fim măcelăriți aici... Dar pesemne că 
acolo sunt ascultați cei care se ploconesc mai adânc. 
— Îţi mulţumesc, frăţioare, pentru vorba bună!... 
E vina aceluia care ascultă de sfetnicii răi. 
Slobozeniile noastre îi sunt ca sarea în ochi. Cu cât 
vor fi mai puţini şleahtici, cu atât va fi mai uşor să 
impună absolutum dominium”. 

— Şi pentru asta trebuie să pierim noi, ca să 
geamă în robie copiii noştri? 

Voievodul nu mai zise nimic, dar şleahticii 
începuseră să se uite unul la altul şi să se mire. 

— Deci aşa stau lucrurile? strigară mai multe 
glasuri. lată de ce ne-au trimis aici la tăiere! Chiar 
aşa! Nu de ieri sau de alaltăieri vorbesc ei de 
absolutum dominium. Dacă-i aşa, apoi ne pricepem şi 
noi să ne gândim la viaţa noastră! 

— Şi la copiii noştri! 

— Şi la averile noastre, pe care duşmanul le va 


7 Domnia absolută (lat.). 

pustii igne et ferro”. 

Voievodul tăcea. 

Ciudat îşi mai încuraja  oştenii această 
căpetenie. 

— Regele e vinovat pentru toate! strigau din ce în 
ce mai mulţi. 

— Domniile voastre, vă aduceţi aminte de 
isprăvile lui Jan Olbracht? întrebă voievodul. 

— „Când Olbracht a stăpânit, toţi şleahticii au 
pierit!” Trădare, fraţilor! 

— Regele, regele e trădător! strigă un glas mai 
îndrăzneţ. 

Voievodul tăcea. 

Aflat lângă voievod, Ostrozka se lovi deodată cu 
palmele peste pulpe şi începu să cânte cocoşeşte 
atât de ascuţit, că toate privirile se îndreptară spre 
el. 

După care răcni: 

— Domniile voastre, frăţiorii mei! Ascultaţi o 
ghicitoare! 

Cum se schimbă vremea în luna lui martie, aşa 
se schimbă dintr-o dată şi mânia şleahticilor în 
dorinţa de a auzi o nouă glumă a măscăriciului. 

—  Ascultăm! Ascultăm! consimţiră mai multe 
glasuri. 

Ostrozka începu să clipească din ochi, ca o 
maimuţă, şi să recite cu glasul piţigăiat: 

Coroană şi soție de la frate-său şi-a 
luat, 

Odată cu-al său frate toată slava şi-a- 
ngropat; 


5 Prin foc şi sabie (lat.). 

Pe vicecancelar goni, are slujb-aleasă, 
E vicecancelar la... vicecancelăreasă. 
— Regele! Regele! Pe legea mea! Jan Kazimierz! 
începură să strige din toate părţile. 
Şi hohotele de râs se rostogoliră ca tunetul 
printre cei adunaţi. 
— Bătu-l-ar ghiulelele, că bine le-a mai ticluit! se 
mirau şleabhticii. 
Voievodul râdea şi el cu ceilalţi; când se mai 
potoliră, rosti aşezat: 
— Şi pentru trebşoara asta noi trebuie să plătim 
acum cu sângele şi capetele noastre... lată unde am 
ajuns!... Uite, măscăriciule, la un ducat pentru 
ghicitoarea ta izbutită. 
— Krzysztofek Krzych,  scumpule! răspunse 
Ostrozka, de ce mai năpăstuieşti pe alţii că ţin 
măscărici la curtea lor de vreme ce tu nu numai că 
mă ţii pe mine, dar mă plăteşti aparte pentru 
ghicitorile mele?... Mai dă-mi un ducat şi-ţi spun altă 
ghicitoare. 
—  Totatât de bună? 
— Şi mai lungă... Dă ducatul mai întâi. 
—  Uite-l! 
Măscăriciul dădu iarăşi din mâini, cum bate 
cocoşul din aripi, cântă cucurigu şi strigă: 
— Domniile voastre, ascultați şi spuneţi cine e? 
Prefăcându-se în Caton, dar gândind 
numai la sine, 
În loc de sabie, el pană din coada gâştii 
ține. 
Din tot ce lăsase trădarea, când nimic n-a 
căpătat, 

A biciuit totam Republicam cu stihu-i 
avântat. 

De sabie nu-i place, el vroia moştenire; 

E Sigur, suedezii nu se tem de satire. 

Ce grea e lupta, nici n-avu timp să vază 

Și ca un trădător, pe rege el trădează. 

Cei de faţă ghiciră tot atât de uşor şi de astă 
dată, ca şi mai înainte. Câţiva începură să râdă, dar 
se stăpâniră numaidecât, apoi se aşternu o tăcere 
adâncă. 

Voievodul se făcu roşu ca racul şi se tulbură cu 
atât mai mult, cu cât ochii tuturor erau îndreptaţi 
spre el, în timp ce măscăriciul se uita de la un 
şleahtic la altul, în cele din urmă, întrebă: 

— Nimeni dintre domniile voastre nu ghiceşte 
despre cine e vorba? 

Când văzu că amuţiseră cu toţii, Ostrozka se 
întoarse cu o strâmbătură obraznică spre voievod: 

— Dar tu, Krzych, nici tu nu ştii despre ce 
împieliţat e vorba?... Nu ştii? Atunci plăteşte încă un 
ducat şi-ţi spun! 

— Tine! răspunse voievodul. 

— Dumnezeu să te răsplătească!... la spune-mi, 
Krzych, nu cumva tu eşti acela care s-a bătut pentru 
rangul de vicecancelar după plecarea lui 


Radziejowski? 
— Nu-i acum timpul de glume! răspunse 
Krzysztof Opaliński. 

Şi se înclină cu chipiul în mână către cei de faţă: 
—  Închinăciune, domniile voastre!... S-a făcut 


vremea să mă duc la sfatul de război. 
— La sfatul de familie, vrei să spui, Krzych, 

adăugă Ostrozka, fiindcă acolo toţi sunteţi rude şi 
veţi chibzui între voi cum să daţi bir cu fugiţii. 

Apoi se întoarse către şleahtici şi, imitându-l pe 
voievod, mai zise: 

— Iar domniile voastre cântaţi-i în strună! 

Şi se depărtară amândoi... Nu făcuseră decât 
câteva zeci de paşi, când un râs uriaş ajunse la 
urechile voievodului şi hohoti multă vreme, până 
când se pierdu în lărmuiala taberei. 

Sfatul de război se ţinu într-adevăr sub 
conducerea voievodului de Poznan. Un sfat nu prea 
obişnuit. Luau parte numai dregătorii care nu se 
pricepeau la război. Pentru că magnații din 
Wielkopolska nu urmau şi nu puteau să urmeze pilda 
acelor „prinţişori” lituanieni sau ucraineni, care 
trăiau ca salamandrele în focul luptelor neîntrerupte. 

Prin acele părţi, orice voievod sau castelan era o 
căpetenie, pe trupul căreia platoşa însemnase pentru 
totdeauna dungi roşietice; îşi petrecea tinereţea în 
stepă sau prin pădurile de la fruntariile răsăritene, 
printre capcane, lupte şi urmăriri, prin tabere sau pe 
drumuri. Cei de aici erau dregători învestiţi cu 
ranguri şi, cu toate că la nevoie plecau şi ei la luptă 
laolaltă cu  şleahticii, în vreme de război nu 
conduceau niciodată oastea. Liniştea îndelungată 
adormise spiritul războinic şi urmaşii acelor cavaleri, 
cărora odinioară nu puteau să le ţină piept nici 
cohortele teutone, se transformaseră în cârmuitori 
de curte, învăţaţi şi oameni ai artelor frumoase. Abia 
şcoala aspră a suedezilor avea să-i înveţe ce 
uitaseră. 

Deocamdată însă, dregătorii adunaţi la sfat se 

uitau unii la alţii cu priviri nesigure, fiecare 
temându-se să vorbească cel dintâi şi aşteptând să 
vadă ce spune „Agamemnon”, adică voievodul de 
Poznan. 

lar „Agamemnon”, care nu se pricepea la nici 
unele, începu să cuvânteze, plângându-se iarăşi de 
nerecunoştinţa şi încetineala regelui, de uşurinţa cu 
care-i lăsase sub paloşul suedez pe ei şi întreaga 
Wielkopolska. Şi cât de frumos şi convingător 
vorbea, ce ţinută falnică avea, vrednică de un 
adevărat senator roman. În timp ce cuvânta, îşi ţinea 
capul ridicat, ochii negri împroşcau fulgere, gura 
trăsnete, iar barba cărunţie îi tremura de înflăcărare 
când înfăţişa nenorocirile care se vor abate peste 
Republică. 

Pentru că prin cine suferă ţara? spunea, dacă nu 
prin fiii ei... iar aici nu vom suferi cei dintâi. 
Pământurile noastre, dobândite cu osteneala şi 
sângele strămoşilor noştri, vor fi călcate în primul 
rând de piciorul acelui vrăjmaş care se apropie ca o 
furtună. Dar pentru ce suferim noi? Pentru ce ne vor 
răpi turmele şi ne vor strivi grânele, pentru ce ne vor 
arde satele ridicate prin munca noastră? Oare noi l- 
am nedreptăţit pe Radziejowski care, osândit fără 
temei şi urmărit ca un ucigaş, a fost nevoit să caute 
ocrotirea străinului? Nu!... Noi ne încăpăţânăm ca 
titlul acesta deşert de rege al Suediei, care ne-a 
costat atâta sânge, să fie păstrat în iscălitura lui Jan 
Kazimierz al nostru? Nu!... Două războaie pârjolesc 
la două hotare, mai era nevoie şi de al treilea?... 
Cine-i vinovat, pe acela să-l judece Dumnezeu şi 
ţara!... Noi ne spălăm pe mâini, fiindcă n-avem nici o 

vină pentru sângele care se va vărsa... 

Şi tot aşa tună şi fulgeră, iar când veni vorba de 
treburile grabnice, nu ştiu să dea nici un sfat. 

Trimise deci după rotmiştrii care conduceau 
pedestrimea regală, mai ales după jupân Władysław 
Skoraszewski, care nu numai că era un cavaler vestit 
şi neîntrecut, dar mai cunoştea şi meseria războiului 
ca pe Tatăl nostru. Sfaturile lui le ascultau până şi 
căpeteniile adevărate, iar acum aveau cu atât mai 
mult nevoie de ele. 

Jupân Skoraszewski propuse să se întocmească 

trei tabere: la Pila, Wieleń şi Ujście, atât de aproape 
una de alta, încât în caz de năvală să poată să se 
ajute una pe alta. Iar întinderea de pe malul râului, 
cuprinsă de arcul taberelor, s-o brăzdeze cu şanţuri 
care să supravegheze vadurile de trecere. 
— Când vom şti, spuse jupân Skoraszewski, în 
care loc va încerca vrăjmaşul să forţeze râul, atunci 
ne vom strânge acolo din toate taberele şi-i vom sta 
împotrivă cum se cuvine. Eu însă, cu îngăduinţa 
domniilor voastre, am să plec la Czaplinek cu un pâlc 
de oşteni. Locul e ca şi pierdut şi mă voi retrage la 
timp, dar acolo pot să aflu mai întâi veşti despre 
vrăjmaş şi să vă dau de ştire. 

Îi încuviinţară cu toţii sfatul şi tabăra începu să 
freamăte. Se adunaseră, în sfârşit, ca la vreo 
cincisprezece mii de şleahtici. Pedestraşii săpau 
şanţuri pe o întindere de şase mile. 

Voievodul de Poznan ocupă cu oamenii lui 
tabăra de la Ujscie, cea mai însemnată. O parte din 
luptători rămaseră la Wieleń, alta la Pila, iar jupân 
Skoraszewski plecă la Czaplinek, ca să vestească de 

acolo apropierea duşmanului. 

Începea luna iulie, zilele erau tot senine şi 
călduroase. Soarele dogorea atât de rău pe câmp, 
încât şleahticii se adăposteau prin păduri, pe sub 
copaci, unde unii porunceau să li se întindă corturile. 
Acolo puneau la cale ospeţe zgomotoase, iar slujitorii 
făceau şi mai multă gălăgie, mai ales când scăldau şi 
adăpau caii, pe care-i duceau cu miile de trei ori pe 
zi la Noteć şi Gilda, gâlcevindu-se şi luându-se la 
bătaie pentru locul cel mai bun. 

La început, cu toate că voievodul de Poznań se 
străduia mai degrabă să le scadă curajul, oştenii nu- 
şi pierduseră încrederea. 

Dacă Wittemberg ar fi sosit în primele zile ale 
lui iulie, mai mult ca sigur că ar fi întâmpinat o 
împotrivire dârză care, pe măsură ce luptătorii s-ar fi 
înflăcărat, ar fi putut să se preschimbe într-o 
înverşunare de neînvins, cum se mai întâmplase de 
atâtea ori. Căci în vinele acestor oameni, oricât de 
dezobişnuiţi cu luptele, curgea sânge de viteji. 

Cine ştie dacă un alt Jeremi Wisniowiecki n-ar fi 
schimbat Ujscie în al doilea Zbaraz şi n-ar fi înscris 
în aceste întărituri o nouă filă de vitejie înălţătoare. 
Din nefericire, voievodul de Poznań se pricepea 
numai la scris, nu şi la luptă. 

Wittemberg, om care nu cunoştea numai 
treburile războiului, dar şi oamenii, poate că înadins 
nu se grăbea. Experienţa îl învățase că oştenii 
înrolați pentru prima dată sunt mai primejdioşi în 
clipele de înflăcărare de la început, când n-au nevoie 
de vitejie, ci de răbdarea care se deprinde cu timpul. 
Nu o dată sunt în stare să dea năvală peste pâlcuri 

încercate şi să le sfărâme. Seamănă cu fierul care, 
cât e cald, tremură, trăieşte, împrăştie scântei, arde 
şi distruge, dar când se răceşte, e doar un bulgăre 
fără viaţă. 

Într-adevăr, după ce se scurse o săptămână, 
două, pe la începutul celei de-a treia trândăvia 
îndelungată începu să-i apese pe şleahtici. Zăpuşeala 
era din ce în ce mai mare. Şleahta nu mai vroia să 
iasă la muştru, sub cuvânt că „oamenii nu mai pot 
suferi înţepăturile ţânţarilor din acest loc mlăştinos, 
iar caii, muşcaţi de tăuni, nu mai vor să stea pe 
[oase 

Slujitorii se încăierau tot mai des pentru locurile 
umbroase, iar stăpânii lor ajungeau şi ei adesea la 
săbii, din aceeaşi pricină. Câte unul, cotigind-o seara 
spre râu, pleca pe furiş din tabără pentru a nu se 
mai întoarce. 

Pildele rele nu lipseau nici printre cei sus-puşi. 
Jupân Skoraszewski tocmai dăduse de ştire de la 
Czaplinek că suedezii se apropie, când sfatul de 
război îl învoi să plece acasă pe jupân Zygmunt 
Grudzinski, din Grudna, fiul starostelui de Sreda, la 
stăruința unchiului Andrzej, voievodul de Kalisz. 

— De vreme ce eu trebuie să-mi pierd viaţa aici, 
spuse, măcar nepotul să-mi moştenească numele şi 
slava, pentru ca meritele mele să nu se irosească. 

Aici începu să se înduioşeze asupra vârstei 
fragede şi a nevinovăţiei nepotului, să-i laude 
dărnicia cu care oferise Republicii o sută de 
pedestraşi foarte buni. Şi sfatul de război îndeplini 
dorinţa unchiului. 

Feciorul starostelui plecă din tabără însoţit de 

peste zece slujitori, fără a se feri de nimeni, în 
dimineaţa zilei de 16 iulie, aproape în ajunul 
împresurării şi al bătăliei. Mulţime de şleahtici îl 
conduseră cu strigăte de batjocură până dincolo de 
tabără; în fruntea lor se afla Ostrozka, măscăriciul, 
care ţipa în urma celor ce se depărtau: 

—  Jupâne fecior de staroste, îţi lipseşte pe blazon 
şi lângă nume porecla: Deest%/ 

— Vivat Deest-Grudzinski! răcni şleahta. 

— Şi să nu plângi de mila unchiului! continuă 
Ostrozka, e tot atât de scârbit de suedezi ca şi tine, 
de aceea le va întoarce spatele de cum se vor arăta! 

Tânărul magnat îşi simţea sângele năvălindu-i în 
obraji, dar se prefăcea că nu aude, îşi îmboldea calul 
cu pinteni, deschizându-şi loc prin mulţime, dornic 
să se afle cât mai repede departe de tabără şi de 
prigonitorii săi, care, în cele din urmă, fără să mai la 
în seamă neamul şi rangul celui care pleca, începură 
să arunce după el cu bulgări de pământ şi să strige: 
— Ia-ţi bulgărele, Grudziński”! 

— Hei, iepure, cotoi fricos! 

Se iscă atâta tulburare, că însuşi voievodul de 
Poznań alergă însoţit de peste zece rotmiştri să-i 
liniştească pe şleahtici şi să le spună că fiul 
starostelui a căpătat învoire numai o săptămână 
pentru treburi grabnice. 

Cu toate acestea, pilda rea fu urmată şi de alţii. 
În aceeaşi zi, se găsiră câteva sute de şleahtici care 
nu se lăsară mai prejos decât feciorul starostelui şi 
plecară din tabără; e adevărat, cu mai puţini 


76 Lipseşte (lat.). 
77 Joc de cuvinte; Grudziński poate fi tradus prin Bulgărescu. 

însoțitori şi fără atâta zarvă. Jupân Stanisław 
Skrzetuski, rotmistrul de Kalisz şi vărul vestitului Jan 
de la Zbaraz, îşi smulgea părul din cap, fiindcă şi 
pedestraşii lui, luând pildă de la oştenii de elită, 
începură să se „scurgă” din tabără. Se alcătui un nou 
sfat de război la care şleahticii ţineau morţiş să la 
parte. Urmă o noapte viforoasă, plină de strigăte şi 
zâzanie. Se bănuiau cu toţii, unul pe celălalt, că vor 
să spele putina. Strigătele: „Sau toţi, sau nici unul”, 
zburau din gură în gură. 

Se zvonea întruna că voievozii pleacă şi 
pretutindeni se isca asemenea vânzoleală, încât 
voievozii fură nevoiţi să se arate de câteva ori 
mulţimii învolburate. Peste zece mii de călăreţi 
statură de veghe până în zori, iar voievodul de 
Poznań se plimba printre ei cu capul descoperit, 
aidoma unui senator roman, repetând vorbe mari: 

— Domniile voastre, cu voi am să trăiesc şi am să 
mor! 

În unele locuri era primit cu urale, în altele 
răsunau strigăte zeflemitoare. Iar el abia apucă să 
liniştească mulţimea şi se întoarse la sfat trudit, 
răguşit, îmbătat de măreţia propriilor cuvinte şi 
convins că în această noapte adusese ţării foloase 
însemnate. 

La sfat însă avea mai puţine de spus, pentru că 
se trăgea de barbă şi de ciuf cu deznădejde, 
repetând: 

— Domniile voastre, spuneţi-vă părerea, dacă vă 
pricepeţi... Eu mă spăl pe mâini pentru cele ce se vor 
întâmpla, cu astfel de oşteni nici vorbă de apărare. 

— Prealuminate voievod! răspunse Skrzetuski. 

Ivirea vrăjmaşului va face să înceteze tulburările şi 
samavolnicia. Când va răsuna bubuitul tunurilor şi 
va începe lupta, aceiaşi şleahtici, care acum îşi fac 
de cap prin tabără, vor fi siliţi să slujească pe 
întărituri, ca să-şi apere propria piele. S-a mai 
întâmplat şi altădată! 
— Cu ce să ne apărăm? Alte tunuri nu mai avem, 
afară de  treascurile' noastre, bune doar să 
pocnească la ospeţe. 
— La Zbaraz, Chmielnicki a avut şaptezeci de 
tunuri, iar prinţul Jeremi numai vreo cincisprezece 
săcăluşuri'* şi aruncătoare de grenade. 
— Dar a avut oşteni de meserie, nu şleahtici ca ai 
noştri; a avut steagurile-i cunoscute în lumea 
întreagă, nu nişte gospodari luaţi de la tunsul oilor. 
Din oameni ca aceştia a făcut oşteni adevăraţi mult 
mai târziu. 
— Să trimitem după  jupân Władysław 
Skoraszewski, propuse jupân Sędziwój Czarnkowski, 
castelanul de Poznan. Să-l punem hatman peste 
tabără. El se bucură de mare trecere printre 
şleahtici şi va putea să-i ţină în frâu. 
— Trimiteţi după Skoraszewski! De ce trebuie să 
stea la Drahim sau la Czaplinek? repetă jupân 
Jedrzej Grudzinski, voievodul de Kalisz. 
— Aşa-i, e cel mai bun sfat! strigară alte glasuri. 
Şi repeziră un sol la Władysław Skoraszewski. 
Alte hotărâri sfatul nu mai luă, se vorbi, în schimb, 
mult despre rege şi regină, despre puţinătatea oştirii 
şi despre neajutorarea lor. 


78 Tun mic, folosit de obicei la serbări 
7” Tun mic, primitiv. 

Dimineaţa zilei următoare nu aduse nici ea 
mângâierea şi liniştea. Dimpotrivă, neorânduirea se 
lăţi şi mai mult. Cineva răspândi deodată vestea că 
cei de altă credinţă, anume calvinii, se gândesc cu 
bunăvoință la suedezi şi nu aşteaptă decât 
împrejurarea potrivită pentru a trece de partea lor. 
Mai mult, vestea nu fu dezminţită nici de jupân 
Szlichtyng şi nici de Edmund şi Jacek Kurrtatowskj, 
calvini toţi trei, dar oameni credincioşi Republicii. 
Chiar ei adeveriră că cei de altă credinţă alcătuiesc 
„un grup aparte şi uneltesc sub conducerea 
cunoscutului răzvrătit Rej care, slujind în tinereţe la 
nemți ca volintir, era prietenul de nădejde al 
suedezilor. Abia apucară asemenea bănuieli să se 
împrăştie printre şleahtici, că îndată fluturară peste 
zece mii de săbii şi în tabără se dezlănţui o 
adevărată furtună. 

— Hrănim nişte trădători, nişte năpârci în stare 
să muşte pieptul Republicii! se burzuluiră şleahticii. 
— Aduceţi-i aici! 

— Să-i zdrobim până la cel din urmă!... Trădarea 
coace, domniile voastre!... Să smulgem puroiul, altfel 
pierim cu toţii! 

Voievozii şi rotmiştrii trebuiră să-i potolească, 
deşi cu mai multă greutate decât în ziua dinainte. De 
altminteri, ei înşişi erau convinşi că jupân Rej e gata 
să-şi vândă ţara făţiş, fiindcă se înstrăinase cu totul 
şi, afară de limbă, nu mai avea nimic polonez. 
Hotărâră, de aceea, să-l scoată din tabără şi o parte 
din cei mai îndârjiţi se liniştiră. Strigătele mânioase 
continuară însă multă vreme: 

— Aduceţi-i aici! Trădare! Trădare! 

În cele din urmă, în tabără se înstăpâni o stare 
de spirit neînţeleasă. Unii îşi pierdură încrederea şi 
se cufundară în tristeţe. Aceştia se plimbau tăcuţi, cu 
ochii rătăciţi, de-a lungul întăriturilor, aruncând 
priviri posomorâte şi temătoare spre întinderile pe 
care avea să sosească vrăjmaşul, sau îşi împărtăşeau 
în şoaptă veşti care de care mai rele. 

Alţii erau cuprinşi de o veselie nebună, 
deznădăjduită şi se pregăteau să moară. Ca urmare, 
puneau, la cale ospeţe şi beţii în lege, ca să se 
bucure cum se cuvine de ultimele zile de viaţă. Câte 
unii se gândeau la izbăvirea sufletului şi îşi 
petreceau noaptea adânciţi în rugăciuni. 

Numai la biruinţă nu se gândea nimeni în 
această mulţime de oameni, ca şi când una ca asta ar 
fi fost cu neputinţă. Deşi duşmanul n-avea forţe 
covârşitoare, avea într-adevăr mai multe tunuri, 
oşteni mai bine muştruluiţi şi o căpetenie care 
înţelegea războiul. 

Astfel, în vreme ce, de o parte, tabăra poloneză 
lărmuia şi chefuia, se frământa şi se liniştea ca o 
mare biciuită de vijelie, în vreme ce şleahticii tot 
chibzuiau ca la adunările pentru alegerea regelui, de 
cealaltă parte, pe luncile verzi şi întinse, înaintau 
liniştite de-a lungul Odrei polcurile suedeze. 

În frunte mergea brigada gărzilor regale, 
condusă de Benedykt Horn, războinic crunt, al cărui 
nume era rostit cu spaimă de nemți: flăcăi aleşi pe 
sprânceană, zdraveni, cu coifuri şi apărători de zale 
deasupra urechilor, îmbrăcaţi în pieptare de piele şi 
înarmaţi cu spade şi muschete, liniştiţi şi înverşunaţi 
în luptă, gata la orice semn al căpeteniei. 

Neamţul Karol Schedding conducea brigada 
vestgotlandeză care venea în urma lor, alcătuită din 
două polcuri de pedestrime şi unul de cuirasieri“, 
acoperite de platoşe fără umărare; jumătate din 
pedestraşi aveau muschete, iar ceilalţi sulițe: la 
începutul bătăliei puşcaşii stăteau în fată, iar în caz 
de năvălire se retrăgeau în spatele suliţaşilor care, 
înfigând coada suliţelor în pământ, îndreptau 
vârfurile spre piepturile cailor. La Trzciana, în timpul 
lui Zygmunt al III-lea, un singur steag de husari a 
trecut prin săbii şi copite această brigadă 
vestgotlandeză în care slujeau acum mai mult nemţii. 

Cele două brigăzi smalandeze erau conduse de 
Irwin, zis Ciungul, fiindcă odinioară îşi pierduse 
mâna dreaptă apărând flamura, dar care avea atâta 
putere în stânga, încât reteza dintr-o lovitură capul 
unui cal; era un războinic mohorât care îndrăgea 
numai războiul şi vărsarea de sânge, aspru şi cu sine 
şi cu oştenii. În timp ce alte căpetenii se 
preschimbau în iureşul luptelor neîntrerupte în 
oameni de meserie care iubeau războiul pentru 
război, el rămânea acelaşi fanatic şi ucidea oamenii 
psalmodiind litanii cucernice. 

Brigada vestmanlandeză se afla sub conducerea 
lui Drakenborg, iar cea helsingeză, alcătuită din 
puşcaşi vestiți în lumea întreagă, sub conducerea lui 
Gustav Oxenstierna, rudă a cunoscutului cancelar, 
un luptător tânăr care făgăduia mult. Peste cea 
estgotlandeză poruncea Fersen, iar cele din Närke şi 
Värmland erau călăuzite de însuşi Wittemberg, care 
era totodată şi căpetenia întregii oştiri. 


8 Călărime în zale 

Şaptezeci şi două de tunuri lăsau dâre adânci 
prin lunca jilavă, iar oşteni erau cu toţii 
şaptesprezece mii, jefuitori care prădaseră toată ţara 
nemţească, iar în luptă erau atât de îndemânateci, 
încât dintre  pedestraşi numai gărzile regale 
franţuzeşti cu greu puteau să le stea alături. Înapoia 
polcurilor veneau carele de povară şi corturile, iar 
oştenii înaintau în formaţie gata de luptă în fiecare 
clipă. 

O pădure de sulițe se înălța peste masa de 
capete, coifuri şi chipie, iar în această mulţime care 
tălăzuia spre hotarul polonez se aflau flamurile mari, 
albastre cu crucile albe la mijloc. 

Cu fiecare zi ce trecea, depărtarea care 
despărţea cele două oştiri se micşora tot mai mult. 

Până când, în ziua de 21 iulie, polcurile suedeze 
văzură pentru întâia oară stâlpul de hotar al 
Republicii în pădurea de lângă Heinrichsdorf. La 
vederea lui, toată oastea izbucni în strigăte 
puternice,  răsunară  trâmbiţele, chimvalele şi 
darabanele şi toate flamurile fluturară în vânt. 
Wittemberg ieşi înainte însoţit de alaiul strălucit al 
căpeteniilor şi toate polcurile trecură prin faţa lui 
prezentând armele, călărimea cu spadele scoase, iar 
tunurile cu fitilurile aprinse. Era ceasul amiezii şi 
vremea se aşezase de minune. Aerul de pădure 
mirosea a răşină. 

Drumul cenuşiu, scăldat în razele soarelui, pe 
care apucau steagurile suedeze la marginea pădurii 
Heinrichsdorf, se pierdea în zarea orizontului. Când 
oştile ieşeau din pădure, li se dezvăluia privirilor o 
ţară veselă, zâmbitoare, lucind de lanurile grâielor 

gălbui, presărată ici şi colo de crângurile de stejari şi 
de verdeaţa luncilor. Din loc în loc, din pâlcurile de 
copaci, dincolo de dumbrăvi, hăt departe, se înălţau 
spre cer trâmbe de fum; pe păşuni se zăreau 
păscând turmele de vite. Acolo unde se vedeau 
lucind pânzele apelor revărsate, prin lunci, se 
plimbau liniştite berzele. 

Pacea şi dulceaţa hălăduiau pretutindeni în 
această ţară în care curgeau râuri de lapte şi miere. 
Se lărgea parcă tot mai mult şi îşi întindea braţele 
spre oştire, ca şi când n-ar fi întâmpinat nişte 
năvălitori, ci oaspeţi care veneau în numele 
Domnului. 

La această privelişte, un nou strigăt se smulse 
din piepturile oştenilor, mai ales dintr-ale suedezilor 
obişnuiţi cu natura zgârcită şi sălbatică din ţara lor. 
Inimile acestor oameni prădalnici şi săraci tresăltau 
de dorinţa de a pune mâna pe comorile şi belşugul la 
care priveau, înflăcărarea cuprinse rândurile. 

Dar aceşti oşteni, căliţi în focul războiului de 
treizeci de ani, nu se aşteptau ca lucrul să fie prea 
uşor, întrucât ţara era locuită de o nație numeroasă 
şi vitează, care ştia s-o apere. Suedezii îşi aduceau 
bine aminte de măcelul înfricoşător de la Kircholm, 
unde trei mii de călăreţi conduşi de Chodkiewicz 
zdrobiseră optsprezece mii de oşteni de mâna întâi. 
Prin aşezările din  Vestgotland, Sma-land sau 
Dalekarlia se vorbea despre aceşti oşteni înaripaţi ca 
despre uriaşii din saga“. Şi mai proaspătă era 
amintirea luptelor cu Gustav Adolf, pentru că 
oamenii care luaseră parte la ele mai trăiau şi acum. 


31 Mari epopei nordice. 

Înainte ca acel vultur scandinav să zboare peste 
toată ţara nemţească îşi rupsese ghearele în două 
rânduri de polcurile lui Koniecpolski. 

În inimile suedezilor bucuria se împletea cu 
anume teamă, de care nu era scutită nici marea 
căpetenie, Wittemberg. Se uita la polcurile de 
pedestraşi şi raitieri care treceau, cum se uită 
păstorul la turma lui; apoi se întoarse spre un om 
gras care purta pălărie cu pană şi perucă gălbuie ce- 
i cădea până pe umeri: 

— Domnia ta mă încredinţezi, îi spuse, că voi 
putea răzbi oştile de la Ujscie numai cu forţele pe 
care le am? 

Omul cu peruca gălbuie zâmbi şi răspunse; 

— Domnia ta, poţi să ai încredere deplini în 
vorbele mele, sunt gata să-mi pui capul zălog pentru 
ele. Dacă la Ujscie s-ar afla oşteni de meserie şi ar 
avea pe vreunul dintre hatmani, atunci te-aş sfătui 
cel dintâi să nu te grăbeşti şi să aştepţi până când 
vine măria sa regele cu toată oştirea. Dar împotriva 
şleahticilor şi a magnaţilor din Wielkopolska, forţele 
noastre sunt prea destule. 

— Şi n-o să primească niscaiva ajutoare? 

— N-o să primească, din două pricini: mai întâi 
pentru că toate oştile, care şi aşa nu-s prea multe, 
sunt prinse în Lituania şi Ucraina, iar în al doilea 
rând, pentru că la Varşovia regele Jan Kazimierz, 
cancelarii şi senatul nu vror să creadă că măria sa 
regele Carol Gustav va porni războiul în pofida 
armistiţiului, a ultimelor solii şi a dorinţei de a 
negocia. Sunt încredinţaţi că pacea va fi hotărâtă în 
ultima clipă... ha! ha!... 

Omul cel burduhănos îşi scoase pălăria, îşi 
şterse faţa roşie de sudoare şi adăugă: 

— Trubecki şi Dolgoruki în Lituania, Chmielnicki 
în Ucraina, iar noi intrăm în Wielkopolska... lată 
unde a dus domnia lui Jan Kazimierz! 

Wittemberg se uită la el cu o privire ciudată şi-l 
întrebă: 

— Şi domnia ta te bucuri? 

— Mă bucur, fiindcă nedreptăţile şi nevinovăția 
mea vor fi răzbunate; pe de altă parte, acum văd 
limpede că sabia domniei tale şi sfaturile mele vor 
pune această nouă coroană, cea mai frumoasă 
coroană din lume, pe capul lui Carol Gustav. 

Wittemberg privi în depărtare peste păduri şi 
dumbrăvi, peste smârcuri şi lanurile de grâie şi după 
câteva clipe adăugă: 

— Aşa! E o ţară minunată şi mănoasă... Domnia 
ta poţi să fii sigur că după război, Măria Sa nu va 
încredința altuia stăpânirea acestor pământuri. 

Omul cel gras îşi scoase iarăşi pălăria. 

— Nici eu nu-mi doresc alt stăpân, mai spuse, 
înălţându-şi ochii spre cer. 

Dar cerul era senin şi luminos; nici un trăsnet 
nu căzu să prefacă în pulbere pe trădătorul care, 
aici, la hotarul Wielkopolskăi, îşi dădea ţara şi aşa 
vlăguită de două războaie în puterea vrăjmaşului. 

Fiindcă omul care vorbea cu Wittemberg era 
Hieronim Radziejowski, fostul vicecancelar al 
coroanei, acum vândut suedezilor împotriva 
Republicii. 

O vreme rămaseră tăcuţi, în acest timp, ultimele 
două brigăzi, cea din Närke şi cea din Värmland, 

trecură hotarul, în urma lor începură să înainteze 
tunurile; trâmbiţele răsunau mereu, iar duruitul 
darabanelor şi răpăiala chimvalelor acopereau paşii 
oştenilor şi umpleau pădurea cu ecouri 
amenințătoare. În sfârşit, porni şi alaiul căpeteniilor. 
Radziejowski călărea lângă Wittemberg. 
— Oxenstierna nu se vede, zise Wittemberg, mă 
tem să nu i se fi întâmplat ceva. Nu ştiu dacă a fost 
bun sfatul de a-l trimite ca trâmbiţaş cu scrisori la 
Ujscie. 
— A fost bun, răspunse Radziejowski, fiindcă va 
cerceta tabăra, îi va vedea pe conducători şi va 
înţelege în ce ape se scaldă cei de acolo, iar asta nu 
putea s-o facă un oştean de rând. 
— Şi dacă-l recunosc? 
— Numai jupân Rej îl cunoaşte, iar el e de-al 
nostru. De altfel, chiar dacă va fi recunoscut, nu-i vor 
face nici un rău, din contră, o să-i dea însoțitori 
pentru drum şi o să-l răsplătească... Eu îi cunosc pe 
polonezi şi ştiu că sunt în stare de orice, numai să nu 
se facă de ocară în faţa străinilor. Ne străduim din 
răsputeri, ca să ne laude străinii... Domnia ta poţi să 
fii liniştit în privinţa lui Oxenstierna, nu i se va clinti 
nici un fir de păr din cap. Nu se vede, pentru că n- 
avea când să se întoarcă. 
— Domnia ta cum crezi, scrisorile noastre vor 
avea vreun rezultat? 

Radziejowski izbucni în râs. 
— Dacă domnia ta îmi îngădui să fiu prooroc, am 
să-ţi spun ce o să se întâmple. Voievodul de Poznań e 
un om învăţat şi cu purtări alese, aşa că va răspunde 
cu toată cuviinţa la scrisori; dar pentru că-i place 

tare mult să treacă în ochii tuturor drept un roman, 
răspunsul lui va fi şi el la fel; va spune la început că 
mai bine îşi varsă ultima picătură de sânge, decât să 
se predea, că preferă moartea în locul ruşinii, iar 
dragostea pe care o nutreşte pentru ţară îi 
porunceşte să-şi dea viaţa pentru ea. 

Radziejowski începu să râdă şi mai tare, iar 
chipul aspru al lui Wittemberg se lumină. 
— Domnia ta nu crezi că e gata să facă aşa cum 
scrie? întrebă. 
— El? răspunse Radziejowski. E adevărat că 
iubeşte Republica, dar asta o face cu cerneală. Şi 
pentru că nu e o hrană prea bună, dragostea îi este 
şi mai slabă decât măscăriciul, care-l ajută la 
alcătuirea stihurilor. Sunt sigur că după refuzul lui, 
vrednic de un roman, vor urma urări de sănătate şi 
belşug, dorinţa de a ne sluji şi, la urmă, rugămintea 
de a-i cruța moşiile şi rudele, lucru pentru care ne va 
fi mulţumitor împreună cu toate rubedeniile lui. 
— Şi care va fi până la urmă folosul scrisorilor 
noastre? 
— Curajul le va pieri cu totul, jupânii senatori vor 
începe negocierile cu noi şi toată Wielkopolska o 
vom cuceri cu câteva împuşcături, şi acelea trase în 
vânt. 
— De-ai fi domnia ta un prooroc adevărat... 
— Sunt sigur că aşa se vor petrece lucrurile, 
fiindcă îi cunosc pe aceşti oameni; am prieteni şi 
sprijinitori în toată ţara şi ştiu ce-mi rămâne de 
făcut... Nedreptatea pe care mi-a făcut-o Jan 
Kazimierz şi dragostea pentru Carol Gustav stau 
chezăşie că nu mă voi da în lături de la nimic. 

Oamenii de pe la noi se îngrijesc acum mai mult de 
averile lor, decât de păstrarea hotarelor Republicii. 
Toate pământurile prin care vom trece sunt ale 
neamurilor Opaliński, Czarnkowski, Grudziński şi 
pentru că ei sunt cei care stau la Ujscie, se vor arăta 
cu atât mai dornici să negocieze, şi mai ascultători. 
Cât despre şleahtici, e de-ajuns să li se făgăduiască 
dreptul de a trăncăni la adunări şi vor urma şi ei 
pilda voievozilor. 

— Cunoscând ţara şi oamenii, domnia ta aduci 
foloase nepreţuite Măriei sale, care vor fi răsplătite 
după cuviinţă. Din cele ce-mi spui domnia ta, văd că 
pot să socotesc aceste pământuri ca şi ale noastre. 

— Poţi, domnia ta, poţi! repetă îndatoritor 
Radziejowski de câteva ori. 

— Iau ţara în stăpânire, aşadar, în numele Măriei 
sale Carol Gustav, răspunse  Wittemberg cu 
seriozitate. 

În timp ce oştile suedeze începeau să 
cotropească Wielkopolska dincolo de Heinrichsdorf, 
mai înainte, pentru că cele ce urmează se petreceau 
în ziua de 18 iulie, sosi în tabăra poloneză un 
trâmbiţaş suedez cu scrisori de la Radziejowski şi de 
la Wittemberg către voievozi. 

Jupân Władysław Skoraszewski îl conduse el 
însuşi la voievodul de Poznań printre şleahticii care 
căscau gura curioşi la „primul suedez”, admirându-i 
făptura impunătoare, chipul bărbătesc, mustaţa 
bălaie, pieptănată ca o perie lată în sus şi înfăţişarea 
de adevărat stăpân. Mulțimea îl însoţi până la 
voievod, cunoscuţii se chemau unii pe alţii, şi-l 
arătau cu degetul; râseră puţin de încălţările cu 

carâmbi înalţi, peste genunchi şi de rapiera lungă şi 
dreaptă ce-i atârna de o eşarfă brodată din belşug cu 
argint, pe care o asemuiră cu o frigare. Suedezul se 
uita şi el cu priviri lacome de sub pălăria cu boruri 
late, de parcă vroia să cerceteze tabăra şi să-şi dea 
seama de numărul oştenilor; privea la mulţimea de 
şleahtici, ale căror veşminte se vede că-i erau 
necunoscute. 

În cele din urmă, îl înfăţişară voievodului, la 
care se adunaseră toţi dregătorii aflaţi în tabără. 

Scrisorile fură citite numaidecât şi începu sfatul, 
după ce voievodul îl lăsă pe trâmbiţaş în seama 
curtenilor săi să-i arate cinstirea cuvenită unui 
oştean; de la curteni îl preluară şleahticii şi, 
minunându-se de el ca de un lucru nemaivăzut, 
începură să bea vârtos împreună. 

Jupân Skoraszewski îl cercetă şi el cu luare- 
aminte, şi se întări în bănuiala că-i vreo căpetenie 
care se da drept trâmbiţaş; seara se duse să-i 
împărtăşească voievodului presupunerea lui, dar 
acesta îi răspunse că lucrul n-are nici o însemnătate 
şi nu-i îngădui să-l oprească. 

— Poate să fie însuşi Wittemberg, zise, a venit ca 
trimis şi se cuvine să plece fără vătămare... Voi 
porunci să i se dea şi zece ducați pentru drum. 

În acest timp, trâmbiţaşul sporovăia într-o 
nemţească stricată ca acei dintre şleahtici care, 
având legături cu oraşele prusiene, înțelegeau 
această limbă, şi le povestea despre izbânzile lui 
Wittemberg în diferite ţări, despre oştile care veneau 
spre Ujście şi îndeosebi despre tunurile, 
nemaipomenite, în fața cărora nici vorbă nu putea fi 

de împotrivire. Şleahticii se speriară de-a binelea şi 
tot felul de veşti, care de care mai neadevărate, 
începură să se răspândească prin tabără. 

În noaptea aceea, aproape nimeni nu închise 
ochii la Ujscie, mai întâi fiindcă pe la miezul nopţii 
sosiră oamenii care până acum stătuseră în taberele 
de la Pila şi Wieleń. Dregătorii se sfătuiră asupra 
răspunsului până în faptul zilei, iar şleahticii îşi 
petrecură vremea  tăifăsuind despre puterea 
suedeză. 

Cu o curiozitate nestăpânită, îl întrebau pe 
trâmbiţaş despre căpetenii, oştire, arme şi felul de a 
lupta, trecându-şi din gură în gură răspunsurile lui. 
Apropierea pâlcurilor suedeze făcea să crească 
însemnătatea oricăror amănunte, dar lămuririle 
primite nu erau de natură să stârnească înflăcărarea. 

În zori sosi jupân Stanistaw Skrzetuski cu ştirea 
că suedezii sunt la Wałcz, la o zi de marş de tabăra 
polonă. Se iscă numaidecât o vânzoleală grozavă; 
slujitorii plecaseră cu cea mai mare parte din cai pe 
păşunile din luncă, aşa că trimiseră degrabă după ei. 
Oştenii din fiecare judeţ încălecau şi se împărțeau în 
steaguri. Pentru oştenii fără experienţă cea mai 
trudnică era clipa dinaintea bătăliei. Înainte ca 
rotmiştrii să impună cât de cât ordinea, multă vreme 
domni o învălmăşeală cumplită. 

Nu se mai auzeau nici poruncile, nici trâmbiţele, 
răsunau doar glasuri care se strigau din toate 
părţile: „Jane! Pietrze! Onufry! Vin-aici!... Trăsni-te- 
ar! Adu caii!... Unde-s slujitorii mei?... Jane! Pietrze!” 
Dacă în asemenea clipe ar fi răsunat o singură 
bubuitură de tun, învălmăşeala s-ar fi schimbat lesne 

în panică. 

Judeţele se aşezară totuşi cu încetul în formaţie. 
Înclinaţia războinică înnăscută a  şleahticilor 
împlinea într-o măsură lipsa de experienţă; aproape 
de amiază tabăra oferea o privelişte destul de 
impunătoare. Pedestrimea se afla pe întărituri, 
semănând cu nişte flori în tunicile de culori felurite; 
fitilele aprinse fumegau, iar în afara valurilor de 
apărare, pe întinderea şi smârcurile ocrotite de 
tunuri, roiau steagurile de călărime ale judeţelor, 
care aşteptau în formaţie, pe cai arătoşi, al căror 
nechezat stârnea ecouri în pădurile din apropiere şi 
umplea inimile de înflăcărare. 

În acest timp, voievodul de Poznań trimise 
înapoi pe trâmbiţaşul suedez cu scrisori de răspuns, 
alcătuite aproape cum prevăzuse Radziejowski, cu 
înflorituri măiestre şi totodată romane în asprimea 
lor, după care hotărî să repeadă un podghiaz&? pe 
malul dinspre miazănoapte al râului Notec, ca să 
prindă vreo limbă vrăjmaşă. 

Piotr Opaliński, voievodul de Podlasie, vărul 
voievodului de Poznań, avea să plece în cercetare cu 
dragonii săi, din care adusese la Ujscie o sută 
cincizeci, iar rotmiştrilor Władysław Skoraszewski şi 
Skrzetuski li se porunci să aleagă volintiri dintre 
şleahtici şi să ia legătură cu vrăjmaşul. 

leşiră dar amândoi înaintea rândurilor, 
bucurând ochii tuturor cu veşmintele şi înfăţişarea 
lor; jupân Stanisław, negricios ca un scarabeu, 
asemenea celor din neamul Skrzetuski, cu faţa 
bărbătească, amenințătoare şi împodobită de-a 


2 Unitate militară nu prea mare. 

curmezişul de o cicatrice rămasă de la o tăietură de 
paloş, cu barba ca pana corbului, răsfirată înainte; 
jupan Władysław, durduliu, cu mustăţile lungi şi 
gălbui, cu buza de jos lăsată şi ochii încercănaţi, 
blajin şi liniştit, semăna mai puţin cu Marte, dar avea 
un suflet tot atât de viteaz, plăcându-i să se scalde în 
focul luptelor asemenea unei salamandre, oştean 
care cunoştea războiul cum îşi cunoştea degetele de 
la mână şi de un curaj neîntrecut. Trecând prin faţa 
oştenilor aşezaţi într-o linie lungă, repetau mereu: 

— Haideţi, domniile voastre, cine vrea să meargă 
la suedezi? Cine-i doritor să miroasă pulberea? 
Haideţi, domniile voastre, cine vrea? 

Străbătuseră o întindere destul de mare, dar 
degeaba, fiindcă din rânduri nu ieşea nimeni. Se 
uitau unul la altul. Erau unii care nu aveau frică de 
suedezi şi ar fi vrut să meargă, dar se ruşinau de ai 
lor. Nu puţini erau cei care-şi înghionteau vecinul cu 
cotul zicându-i: „Dacă te duci tu, merg şi eu.” 

Rotmiştrii începeau să-şi piardă răbdarea când, 
deodată, pe când treceau prin faţa judeţului Gniezno, 
un om în haine pestriţe înainta pe un cal scund din 
afara rândurilor şi strigă: 

— Domniile voastre, eu mă fac volintir, iar voi 
măscărici. 

— Ostrozka! Ostrozka! se mirară şleahticii. 

— Sunt şi eu şleahtic ca oricare altul! răspunse 
măscăriciul. 

— Ptiu! Pe o sută de diavoli! strigă jupân 
Rosiński, ajutorul de judet. Destul cu glumele, eu 
mă duc! 


53 Jude — conducător al unui judeţ. 

— Şi eu!... Şi eu! se îmbulziră glasuri numeroase. 
— O dată se naşte şi o dată moare omul! 

— Mai sunt şi alţii la fel de buni ca şi tine! 

— Oricine poate s-o facă! Să nu se sumeţească 
nimeni mai sus ca alţii. 

Şi aşa, cum mai înainte nu se înfăţişase nimeni, 
începură acum să se adune din toate judeţele, 
luându-se la întrecere, împiedecându-se unii de alţii 
şi spunându-şi vorbe repezite. Cât ai bate din palme 
se strânseră ca la cinci sute de cai, şi veneau mereu. 
Jupân Skoraszewski începu să râdă din toată inima 
cu râsul lui blajin şi să strige: 

— Ajunge, domniile voastre, sunt destui! Nu 
putem să plecăm cu toţii. 

După care, împreună cu Skrzetuski, pregătiră 
oamenii şi porniră înainte. 

Voievodul de Podlasie li se alătură la ieşirea din 
tabără. 

Îi văzură ca-n palmă trecând râul Noteć, când se 
mai iviră de câteva ori la cotiturile drumului, apoi îi 
pierdură din ochi. 

După scurgerea unei jumătăţi de ceas, voievodul 
de Poznań porunci oştenilor să se răspândească pe la 
corturile lor, socotind că n-are rost să-i ţină în 
formaţie de luptă atâta vreme cât vrăjmaşul se află 
la o zi de drum. Se aşezară totuşi străji numeroase; 
nu mai goniră caii la păşune şi se dădu poruncă 
aspră cum că la primul sunet de trâmbiţă vor 
încăleca pe cai cu toţii şi vor sta gata de luptă. 

Aşteptarea şi nesiguranța luară sfârşit, de 
asemenea zâzania şi certurile. După cum prevăzuse 
jupân Skrzetuski, apropierea vrăjmaşului îmbărbăta 

inimile. O primă biruinţă le-ar fi dat foarte mult curaj 
şi seara avu loc o întâmplare care părea să fie de 
bun augur. 

Soarele tocmai apunea, luminând cu toată 
strălucirea-i orbitoare Notec şi pădurile de dincolo 
de apă, când pe celălalt mal al râului se zări mai 
întâi un nor de praf, apoi oamenii care se mişcau în 
el. leşiră cu mic cu mare pe valurile de apărare să 
vadă ce fel de oaspeţi se apropiau; de la locul de 
strajă sosi în fugă un dragon din steagul lui jupân 
Grudzihski, vestind întoarcerea podghiazului. 

— Se întoarce podghiazul!... Se întoarce cu 
noroc!... Nu i-au mâncat suedezii! repetau în tabără 
din gură în gură. 

În acest timp, trâmbele albe de praf se apropiau 
tot mai mult, înaintând încet, apoi oştenii trecură 
prin vad. 

Şleahticii îi urmăreau cu mâinile streaşină la 
ochi, căci strălucirea soarelui era tot mai puternică 
şi tot văzduhul era scăldat într-o lumină aurie 
împurpurată. 

— Hei! parcă sunt mai mulţi decât când au 
plecat! spuse jupân Szlichtyng. 

— Pe viul Dumnezeu! aduc prinşi, strigă un 
şleahtic mai speriat, căruia nu-i venea să-şi creadă 
ochilor. 

— Aduc prinşi! Aduc prinşi!... 

— Erau atât de aproape, încât li se puteau desluşi 
feţele! 

În frunte călărea jupân Skoraszewski, clătinând 
din cap, cum avea obiceiul, şi flecărind vesel cu 
Skrzetuski, iar în urma lor o ceată de călăreţi 

înconjura peste zece pedestraşi cu pălării rotunde pe 
cap. Erau într-adevăr prinşi suedezi. 

La această privelişte, şleahticii nu mai putură 
sta locului şi ţâşniră spre ei, strigând: 

— Vivat Skoraszewski! Vivat Skrzetuski! 

O mulţime deasă de şleahtici înconjură cât ai 
bate din palme podghiazul. Unii se uitau la prinşi, 
alţii întrebau: „Cum a fost?” Câţiva îi amenințau pe 
suedezi. 

— E, cum îi? Ai? Aşa vă trebuie, sânge de câini!... 
V-a venit poftă să vă bateţi cu polonezii? lacă, acum 
aveţi ce-aţi căutat! 


— Aduceţi-i aici! Să-i luăm în săbii!... Să-i 
spârcuim!... 
— Ei, şoldiilor, năzdrăvanilor, aţi gustat săbiile 
poloneze?! 


— Domniile voastre, nu mai strigaţi ca nişte copii, 
altfel o să creadă că luptaţi pentru prima dată! îi 
potoli Skoraszewski. E un lucru de tot obişnuit, în 
timpul oricărui război se iau prinşi. 

Volintirii care fuseseră în cercetare se uitau de 
sus la şleahticii care-i năpădeau cu întrebări: 
— Ei, s-au lăsat uşor? Aţi nădugşit bine? Ştiu să se 
bată? 
— Sunt flăcăi inimoşi, răspunse jupân Rosiński, şi 
s-au apărat cu vrednicie, dar nu sunt nici ei de fier şi 
sabia poate să-i taie. 
— Aşa- că nu v-au putut ţine piept? 
— N-au fost în stare să ne oprească avântul. 
— Îi auziţi ce spun, domniile voastre: că n-au 
putut să le oprească avântul!... Păi cum?... Avântul e 
temelia!... 

— Să ţineţi minte, cu avânt!... E mijlocul cel mai 
bun împotriva suedezului! 

Dacă şleahticilor fremătând de bucurie li s-ar fi 
poruncit în această clipă să se repeadă asupra 
duşmanului, fără îndoială că nu le-ar fi lipsit avântul, 
dar duşmanul nu se vedea încă. Abia după ce se 
lăsase noaptea adâncă, înaintea întăriturilor răsună 
glasul trâmbiţei. Venea al doilea trâmbiţaş cu 
scrisoare de la Wittemberg, în care poruncea 
şleahticilor să se predea. Aflând despre ce e vorba, 
oştenii se năpustiră să-l ciopârţească pe trimis, dar 
voievozii luară scrisoarea şi plecară să chibzuiască, 
deşi cele scrise arătau multă obrăznicie. 

Căpetenia suedeză pretindea că regele Carol 
Gustav îşi trimite oştile rudei sale Jan Kazimierz ca 
ajutor împotriva cazacilor, de aceea Wielkopolska 
trebuie să se predea fără împotrivire. Citind 
scrisoarea, jupân Grudziński nu mai putu să-şi 
stăpânească mânia şi izbi cu pumnul în masă, dar 
voievodul de Poznań îl domoli pe dată, întrebându-l: 
— Domnia ta crezi într-o izbândă?... Câte zile ne 
putem apăra?... Vrei oare să-ţi iei răspunderea 
pentru atâta sânge de şleahtici care poate fi vărsat 
mâine?... 

După ce chibzuiră îndelung, hotărâră să nu 
răspundă nimic şi să mai aştepte, să vadă ce se va 
întâmpla. Aşteptarea nu dură prea mult. Sâmbătă, la 
24 iulie, străjile dădură de ştire că toată oştirea 
suedeză apăruse în faţa Pitei. Tabăra vuia ca un stup 
înaintea roitului. 

Şleahticii încălecau, iar voievozii alergau printre 
rânduri, împărțind porunci care se băteau cap în 

cap, până când jupân Władysław luă totul în mână şi, 
după ce impuse ordinea, plecă în fruntea câtorva 
sute de volintiri să încerce lupta de harţ dincolo de 
râu şi să  obişnuiască oamenii cu vederea 
vrăjmaşului. 

Călăreţii mergeau cu plăcere, fiindcă harţul era 
alcătuit de regulă din lupte între grupuri nu prea 
mari sau în doi, iar de asemenea lupte şleahta, 
deprinsă cu mânuirea sabiei, nu se temea deloc. 
Trecură deci prin vad şi se opriră înaintea 
vrăjmaşului care se apropia din ce în ce mai mult şi 
înnegrea linia orizontului ca o pădure ce ieşea parcă 
treptat din pământ. Polcurile de călărime şi 
pedestraşi se răsfirau, cuprinzând întinderi tot mai 
mari. 

Şleahticii se aşteptau ca hărţaşii raitieri să se 
năpustească spre ei dintr-o clipă în alta, dar 
deocamdată nu se vedeau. În schimb, pe înălțimile 
aflate la o depărtare de câteva sute de paşi, se opriră 
cete nu prea mari de oameni şi cai şi începură să 
umble de  colo-colo, ceea ce văzând jupân 
Skoraszewski porunci fără întârziere: 

— Stânga-mprejur! 

Porunca mai răsuna încă în aer, când pe înălţimi 
înfloriră fâşii albe de fum şi parcă un stol de păsări 
îşi luă zborul şuierând spre şleahtici, apoi 
bubuiturile cutremurară văzduhul şi în acelaşi timp 
se auziră ţipetele şi gemetele câtorva răniţi. 

— Stai! strigă jupân Władysław. 

Păsările zburară a doua şi a treia oară şi 
şuieratul lor fu iarăşi întovărăşit de gemete. 
Şleahticii nu mai ascultau poruncile căpeteniei, 

dimpotrivă, se retrăgeau cât puteau mai repede, 
strigând şi implorând ajutorul lui Dumnezeu, astfel 
că detaşamentul se împrăştie cât ai clipi din ochi pe 
câmpie şi porni în galop spre tabără. Jupân 
Skoraszewski blestema, dar nu mai ajuta la nimic. 

Alungându-i atât de uşor pe hărţaşi, Wittemberg 
înainta mai departe până ajunse la Ujscie, unde se 
opri înaintea şanţurilor apărate de şleahticii din 
Kalisz. Tunurile poloneze începură să tragă în 
aceeaşi clipă, dar cele suedeze nu răspunseră. 
Fumurile se alcătuiau în fâşii lungi în văzduhul tihnit 
şi luminos, întinzându-se între cele două oști, iar prin 
arcurile goale dintre ele şleahticii vedeau polcurile 
suedeze, pedestraşi şi călărime, care se desfăşurau 
într-o linişte înfricoşătoare, sigure parcă de izbândă. 

Pe coline se aduceau tunurile, se săpau şanţuri, 
într-un cuvânt, duşmanul se pregătea fără să ia în 
seamă câtuşi de puţin ghiulelele care, neajungând 
până la el, doar împroşcau pe săpători cu nisip şi 
pământ. 

Stanistaw Skrzetuski ieşi încă o dată cu două 
steaguri de kaliszeni, vrând să-i sperie pe suedezi 
printr-o năvală îndrăzneață, dar oştenii mergeau fără 
tragere de inimă, astfel că se răsfirară îndată fără 
nici o rânduială, căci dacă cei mai curajoşi îşi mânau 
caii înainte, fricoşii îi struneau dinadins. După o 
luptă scurtă, cele două polcuri de raitieri trimise de 
Wittemberg alungară pe şleahtici şi-i goniră până 
aproape de întărituri. 

Între timp, se lăsă înserarea şi întrerupse 
această luptă fără sânge. 

Cu toate acestea, tunurile continuară să tragă 

până noaptea târziu, când bubuiturile încetară, dar 
în tabăra polonă izbucni zarva, de se auzea de pe 
celălalt mal al râului Notec. Mai întâi din pricină că, 
folosindu-se de întuneric, câteva sute de şleahtici 
încercară să se furişeze afară din tabără. Ceilalţi, 
văzându-i, începură să-i amenințe, neîngăduindu-le 
să plece. Săbiile ieşiră din teacă. Cuvintele: „Sau 
toţi, sau nici unul!” zburară iarăşi din gură în gură. 
Cu fiecare clipă care trecea, creştea primejdia de a o 
lua cu toţii la sănătoasa. Nemulțumirea împotriva 
căpeteniilor irumpse: „Ne-au trimis împotriva 
tunurilor cu burţile goale! strigau şleahticii. 

Erau  furioşi şi pe  Wittemberg care nu 
respectase regula războiului de a trimite hărţaşi 
împotriva hărţaşilor, ci poruncise pe neaşteptate să 
tragă cu tunurile în ei. „Fiecare se poartă cum îi e 
mai bine, se spunea, dar sunt nişte sălbatici aceia 
care nu răspund cinstit la chemarea la luptă.” Unii 
se tânguiau deznădăjduiţi în auzul tuturor: „O să ne 
scoată din întărituri, cum scoţi bursucul din vizuină”, 
spuneau aceştia. „labăra nu e întocmită bine, 
şanţurile sunt prost aşezate, locul nu e potrivit 
pentru apărare.” Din când în când se auzeau glasuri: 
„Fraţilor şleahtici! Scape cine poate!” Iar altele 
strigau: „Trădare! trădare!”. 

Era o noapte înfricoşătoare; învălmăşeala şi 
delăsarea creşteau cu fiecare clipă; nimeni nu mai 
asculta poruncile. Voievozii îşi pierduseră capul şi 
nici măcar nu mai încercau să impună ordinea. 
Nătângia lor şi a şleahticilor era limpede. În această 
noapte, Wittemberg ar fi putut să cucerească tabăra 
cu cea mai mare uşurinţă printr-un atac făţiş. 

Se revărsară zorile. 

Ziua se înălţă palidă, înnourată, şi lumină 
adunătura învălmăşită de oameni descurajaţi care se 
văicăreau în fel şi chip; cei mai mulţi erau ameţiţi de 
băutură, pregătiţi mai degrabă pentru ruşine, decât 
pentru luptă. Colac peste pupăză, în timpul nopţii 
suedezii trecuseră râul la Dziebdw şi împresuraseră 
tabăra. 

Spre partea aceea nu erau şanţuri deloc şi n- 
aveau cum să se apere. Aşa că trebuiau să ridice 
întărituri fără întârziere. Skoraszewski şi Skrzetuski 
se rugau de ei să se apuce de treabă, dar nu mai 
vroia nimeni să ştie de nimic. 

Căpeteniile şi şleahticii aveau pe buze un singur 
cuvânt: „să negocieze!” Trimiseră soli. Drept 
răspuns, din tabăra suedeză sosi un alai strălucit în 
frunte cu Radziejowski şi ghinărarul Wirtz, amândoi 
cu ramuri verzi în mâini. 

Se îndreptau spre casa în care se afla voievodul 
de Poznań, dar pe drum Radziejowski se oprea 
printre mulțimile de  şleahtici, le trimitea 
închinăciuni cu ramura verde şi cu pălăria, zâmbea, 
dădea bineţe cunoscuţilor şi spunea cu glas tare: 

— Domniile voastre, fraţilor! Nu vă temeti! Nu 
venim ca duşmani. Numai de voi atârnă, ca să nu 
mai curgă nici o picătură de sânge. Dacă în locul 
tiranului care vă lipseşte de slobozeniile voastre şi se 
gândeşte la absolutum dominium, care a dus ţara de 
râpă, dacă în locul lui, repet, vreţi un stăpân bun, 
minunat, un războinic cu o faimă atât de uriaşă, 
încât la auzul numelui său o vor lua la sănătoasa toţi 
vrăjmaşii Republicii, atunci puneţi-vă sub oblăduirea 

luminăţiei sale regele Carol Gustav... Domniile 
voastre, fraţii mei dragi! Aduc cu mine chezăşia 
tuturor drepturilor voastre, a libertăţii şi religiei 
voastre! Măria sa regele Suediei făgăduieşte să 
înăbuşe răzvrătirea cazacilor, să sfârşească războiul 
din Lituania şi numai el e în stare să facă aceasta. 
Dacă nu vă e milă de voi, milostiviţi-vă de ţara 
năpăstuită. 

Aici glasul trădătorului începu să tremure, ca şi 
când ar fi fost înecat de lacrimi. Şleabhticii ascultau 
uimiţi, unde şi unde câte un glas striga: „Vivat 
Radziejowski, vicecancelarul nostru!”, iar el mergea 
mai departe şi iarăşi se închina mulţimii şi iarăşi se 
auzea glasu-i gros: „Domniile voastre, fraţilor!” Până 
când împreună cu Wirtz şi toată suita, dispărură în 
casa voievodului de Poznan. 

Şleahticii se îngrămădiră atât de mulţi înaintea 
casei, încât semănau cu o mare de capete; 
presimţeau şi înțelegeau cu toţii că în această casă 
se hotărăşte nu numai soarta lor, ci a ţării întregi. 
Slujitorii voievodului ieşiră îmbrăcaţi în straie 
purpurii şi începură să poftească înăuntru pe cei mai 
de vază. Aceştia se grăbiră să intre şi odată cu ei se 
strecurară şi câţiva mai puţin însemnați; ceilalţi 
rămaseră în faţa uşii, se îmbulziră pe la ferestre sau 
îşi lipiră urechea de perete. 

Domnea o linişte adâncă. Cei care stăteau mai 
aproape de ferestre auzeau din când în când 
murmurul glasurilor din încăpere, ecouri de ceartă şi 
vorbe repezite... Ceasurile se scurgeau unul după 
altul şi sfatul nu se mai sfârşea. 

Deodată, uşa de la intrare se deschise trântită 

de perete şi jupân Władysław Skoraszewski ieşi în 
fugă. 

Cei de faţă se dădură înapoi înfricoşaţi. 

Omul acesta, de obicei atât de liniştit şi de 
blând despre care se spunea că e bun de pus pe 
rană, arăta îngrozitor. Avea ochii roşii, privirea 
rătăcită, straiele desfăcute la piept; se luase cu 
amândouă mâinile de păr şi, căzând ca trăsnetul 
printre şleahtici, strigă cu glas de spaimă: 

— Trădare! Nelegiuire! Ruşine! Acum suntem 
suedezi, nu mai ţinem de Polonia! În această casă o 
ucid pe mama noastră! 

Apoi începu să plângă în hohote, spasmodic, şi 
să-şi smulgă părul din cap, ca un om care-şi pierde 
minţile. O tăcere de mormânt se aşternuse împrejur. 
Un simţământ înfiorător, nedesluşit, puse stăpânire 
pe toate inimile. 

lar Skoraszewski începu deodată să alerge 
printre şleahtici şi să strige cu glasul deznădejdii: 

— La arme! La arme, cine crede-n Dumnezeu! La 
arme, domniile voastre, la arme! 

În mulţime se auziră murmure, şoapte de o 
clipă, întrerupte deodată, asemenea primelor rafale 
de vânt dinaintea furtunii. Inimile şi cugetele tuturor 
încremeniră în îndoială, în timp ce glasul tragic 
striga mereu: 

— La arme! La arme! 

Curând i se alăturară încă două, al lui Piotr 
Skoraszewski şi al lui Skrzetuski, urmate îndată de 
Kłodziński, un rotmistru viteaz din ţinutul Poznań. 

Tot mai mulţi erau şleahticii care se strângeau 
în jurul lor. Se iscă un murmur ameninţător, flăcări 

de mânie brăzdau feţele şi ţâşneau din priviri, 
zăngăniră săbiile. Władysław  Skoraszewski îşi 
stăpâni deznădejdea şi începu să vorbească, arătând 
spre casa în care se ţinea sfatul: 

Auziţi, domniile voastre, ei vând ţara acolo, ca 
nişte iude, şi o ruşinează! Aflaţi că acum nu mai 
suntem Republică. Nu le-a ajuns că au dat totul 
vrăjmaşului, pe domniile voastre, tabăra, oştirea, 
tunurile. Trăsni-i-ar! Dar au mai şi iscălit în numele 
lor şi al domniilor voastre că ne lepădăm de legătura 
cu Polonia, ne lepădăm de rege, toată Wielkopolska, 
oraşele întărite şi noi toţi vom fi pe veci ai Suediei. 
Se întâmplă uneori ca oştenii să se predea, dar cine 
are dreptul să se lepede de această ţară şi de rege?! 
Cine are dreptul să rupă un ţinut întreg, să se 
înhăiteze cu străinii, să intre în altă nație şi să se 
lepede de propriu-i sânge?! Domniile voastre, asta e 
trădare, ruşine, nelegiuire, parricidum! Scăpaţi ţara, 
fraţilor! Pentru numele lui Dumnezeu, cine-i şleahtic 
şi cinstit, să sară în ajutorul mamei noastre! Să ne 
dăm viaţa, să ne vărsăm sângele pentru ea! Să nu 
îngăduim să fim suedezi, să nu îngăduim, să nu 
îngăduim!... Mai bine să nu se fi născut acela care-şi 
cruţă sângele acum!... Să scăpăm Republica! 

— Trădare! strigară câteva zeci de glasuri. 
Trădare! Să-i tăiem! 

— Cine-i cinstit, să vie cu noi! răcni Skrzetuski. 

— Pe suedezi! La moarte! adăugă Kłodziński. 

Şi  porniră mai departe prin tabără, 
îndemnându-i: „Veniţi cu noi! Strângeţi-vă în jurul 
nostru! Trădare!” În urma lor se adunaseră câteva 
sute de şleahtici cu săbiile trase. 

Cei mai mulţi însă rămaseră pe loc, iar din cei 
care plecaseră, câte unul, văzând că sunt prea 
puţini, se răzgândea şi se întorcea înapoi. 

În acest timp, uşa casei în care se ţinea sfatul se 
deschise iarăşi şi în prag se arătă voievodul de 
Poznań, Krzysztof Opaliński, avându-i la dreapta pe 
ghinărarul Wirtz şi la stânga pe Radziejowski. În 
urma lor veneau Andrzej Karol Grudziński, voievodul 
de Kalisz, Maksymilian Miaskowski, castelanul de 
Krzywin, Paweł Gebicki, castelanul de Międzyrzecze 
şi Andrzej Stupecki. 

Krzysztof Opaliński avea în mână un sul de 

hârtie, de care atârnau peceţile; ţinea capul sus, dar 
faţa-i era palidă şi privirea nesigură, deşi se vedea că 
se forţează să pară vesel. Îşi aruncă plivirea peste 
mulţime şi, în tăcerea de moarte, începu să 
vorbească cu glas apăsat, deşi puţin răguşit: 
— Domniile voastre! Astăzi am trecut sub 
oblăduirea măriei sale regele suedez. Vivat Carolus 
Gustavus rex! 

Se aşternu tăcerea; deodată răsună un glas: 

— Veto®*! 

Voievodul îşi îndreptă privirile spre locul de 

unde sc auzise glasul. 
— Aici nu e o adunare de şleahtici, astfel că veto 
n-are nici un rost. Cine vrea să se împotrivească, n- 
are decât să se arunce asupra tunurilor suedeze 
îndreptate spre noi, care într-un ceas pot să schimbe 
tabăra în mormane de dărâmături. 

Aici tăcu, iar după o clipă întrebă: 

— Cine a spus: veto? 


1 Mă opun (lat.). 

Nu-i răspunse nimeni. 

Voievodul cuvântă iarăşi şi mai apăsat: 

— Toate volniciile® şleahtei şi ale clerului vor fi 
respectate, dările nu vor creşte şi vor fi strânse ca şi 
până acum... Nimeni nu va avea de suferit nici o 
strâmbătate; oştile Măriei Sale nu au dreptul să se 
aşeze în averile şleahticilor şi nici să ridice alte 
biruri decât cele pe care le luau steagurile oştilor 
poloneze... 

Se opri şi ascultă cu luare-aminte murmurul 
şleahticilor de parcă vroia să-i înțeleagă 
însemnătatea, după care dădu din mână: 

— Afară de asta, am cuvântul şi făgăduiala 
ghinărarului Wittemberg, în numele Măriei sale, că 
dacă toată ţara va urma pilda noastră, oştile suedeze 
vor porni îndată spre Lituania şi Ucraina şi nu vor 
înceta să lupte până când toate ţinuturile şi toate 
cetăţile nu vor fi redate Republicii. Vivat Carolus 
Guslavus rex! 

— Vivat Carolus Gustavus rex! strigară câteva 
sute de glasuri. 

— Vivat Carolus Gustavus rex! răsunară din ce în 
ce mai tare în toată tabăra. 

În văzul tuturor, voievodul de Poznań se 
întoarse spre Radziejowski şi-l îmbrăţişă din toată 
inima şi tot aşa făcu şi cu Wirtz: după care începură 
să se îmbrăţişeze cu toţii. Şleahticii urmară pilda 
căpeteniilor şi bucuria deveni generală. Uralele erau 
atât de puternice, încât ecourile răsunau prin 
împrejurimi. Dar voievodul de Poznań îi rugă pe 
şleahtici să-i mai îngăduie o clipă de linişte şi spuse 

cu bucurie: 

— Domniile voastre! Ghinărarul Wittemberg ne 
pofteşte astăzi la ospăț în tabăra lui, ca să consfinţim 
cu paharul în mână unirea frăţească pe care am 
încheiat-o cu un popor viteaz. 

— Vivat Wittemberg! Vivat! Vivat! Vivat! 

— lar după aceea, adăugă voievodul, ne vom 
împrăştia, cu toţii pe la casele noastre şi cu ajutorul 
lui Dumnezeu vom începe secerişul, cu gândul că 
astăzi am scăpat Republica de la pieire. 

— Veacurile următoare ne vor da dreptate, spuse 
Radziejowski. 

— Amin! sfârşi voievodul de Poznań. 

Deodată băgă de seamă că ochii tuturor privesc 
undeva mai sus, peste capul lui. 

Se întoarse şi îşi zări măscăriciul care, 
ridicându-se în vârful picioarelor şi ţinându-se cu o 
mână de tocul uşii, scria cu cărbune pe peretele 
casei sfatului deasupra uşii; 

„Mane-Tekel-Fares%” 

Cerul se acoperise de nori prevestitori de 

furtună. 


Capitolul XI 


În satul Burzec, aşezat în olatul Łuków, la 
hotarul Podlasiei, stăpânit pe atunci de neamul 
Skrzetuski, în livada dintre conac şi eleşteu, stătea 
pe laviţă un bătrân, iar la picioarele lui se zbenguiau 
doi copilandri, unul de cinci, celălalt de patru ani, 


% Numărat — cântărit — împărţit 

negricioşi şi arşi de soare ca nişte ţigănuşi, dar 
rumeni şi plini de sănătate. Bătrânul arăta şi el încă 
zdravăn ca un taur. Vârsta nu-i aplecase umerii largi; 
în ochi, mai bine zis într-un ochi, căci unul îl avea 
acoperit cu albeaţă, i se citeau sănătatea şi voia 
bună; avea barba albă dar se înfăţişa în putere, cu 
faţa roşie, împodobită pe frunte cu o cicatrice lată, 
prin care se vedea osul tigvei. 

Cei doi flăcăiandri apucaseră urechile de la 
tureatca cizmei şi trăgeau în amândouă părţile, în 
vreme ce el privea la eleşteul luminat de razele 
soarelui, în care peştii săreau adesea, spărgând tabla 
netedă a apei. 

— Peştii dănţuiesc, murmură pentru sine. N-aveţi 
teamă, o să dănţuiţi voi şi mai abitir după ce va trece 
postul sau când o să vă curețe de solzi cu cuțitul. 

După care se întoarse spre copii: 

— Lăsaţi-mi tureatca în pace, ştrengarilor, că 
dacă-mi rupe vreunul urechea, i-o rup şi eu pe-a lui. 
Nu vă mai potoliţi! Duceţi-vă şi bateţi purceaua pe 
iarbă, mai daţi-mi pace! De Longinek nu mă mir, că e 
mai mic, dar tu, Jaremka, ar trebui să ai mai multă 
minte. Acum îl iau pe vreunul de picior şi îi arunc în 
baltă! 

Dar pesemne că bătrânul se afla cu totul în 
puterea flăcăiaşilor, fiindcă nici unul nu se înfricoşa 
de asemenea ameninţare. În schimb, cel mai mare, 
Jaremka, începu să tragă şi mai vârtos de urechea 
cizmei, bătând din picioare şi repetând: 

— Dacă bunelul nu vrea să fie Bohun şi să-l 
răpească pe Longinek! 
— Lasă-mă în pace, gândacule, când îţi zic, 

împieliţatule, gogoloiule! 
— Hai, bunelule, să fii Bohun! 
— Îţi dau eu Bohun, stai că o chem pe maică-ta! 

Jaremka se uită la uşa care da spre grădină şi, 
văzând că era închisă, iar mama nu se zărea pe 
nicăieri, repetă pentru a treia oară, scoţându-şi buza 
înainte: 

— Hai, bunelule, să fii Bohun! 

— Neastâmpăraţii ăştia o să scoată sufletul din 
mine, altfel nu poate fi... Bine, o să fiu Bohun, dar 
numai o dată. Păcatele mele! Ține minte, să nu mă 
mai baţi la cap! 

Spunând acestea, bătrânul icni încet, se ridică 
de pe laviţă, îl înşfacă pe micuțul Longinek şi, 
scoțând strigăte sălbatice, o luă spre eleşteu. 

Longinek avea însă un apărător de nădejde în 
Jaremka; în asemenea împrejurări nu se mai numea 
Jaremka, ci jupân Wołodyjowski, rotmistru de 
dragoni. 

Aşa că jupân Michat, înarmat cu o nuia de tei, 
care-i ţinea la o adică loc de sabie, o zbughi în goană 
după burduhănosul Bohun, îl ajunse în curând şi 
începu să-l lovească peste picioare cu nuiaua fără 
milă. 

Longinek, care juca rolul mamei, ţipa ca din 
gură de şarpe, Bohun tipa şi el şi la fel făcea 
Jaremka-Wotodyjowski; până la urmă vitejia învinse 
şi Bohun, dând drumul victimei, o luă la sănătoasa 
înapoi spre tei; când ajunse lângă laviţă, se aşeză 
greoi şi, gâfâind îngrozitor, repetă: 

— Ha, împieliţaţii!... Mare minune dacă n-o să mă 
înăbuş odată... 

Dar necazul nu se sfârşi aici, întrucât nu după 
multă vreme Jaremka se opri înaintea lui, rumen, cu 
părul răvăşit şi cu nările lărgite, asemenea unui pui 
de erete înfoiat, şi începu să repete cu şi mai multă 
putere ca înainte: 

— Hai, bunelule, să fii Bohun! 

După multe stăruinţe şi făgăduiala hotărâtă a 
celor doi flăcăiaşi că asta e pentru ultima dată, 
tărăşenia se repetă în cele mai mici amănunte, apoi 
se aşezară tustrei pe laviţă, şi Jaremka îl rugă: 

— Bunelule, spune cine-a fost mai viteaz? 

— Tu, tu ai fost! răspunse bătrânelul. 

— Şi o să mă fac cavaler? 

— Sigur că ai să te faci, doar îţi curge în vine 
sânge vrednic de oştean. Să dea Dumnezeu să 
semeni cu taică-tău, fiindcă pe lângă vitejie, ai să fii 
şi mai puţin cicălitor... Pricepi? 

— Spune câţi a omorât tata? 

— Ti-am spus de mai mult de o sută de ori! Mai 
repede aţi număra frunzele din teiul ăsta decât toţi 
vrăjmaşii pe care i-am stârpit de pe lume eu şi tatăl 
vostru. Dac-aş avea atâtea fire de păr pe cap câţi am 
doborât numai eu singur, bărbierii din olatul Łuków 
ar face avere numai scurtându-mi ciuful. Nemernic 
să fiu, dacă mint... 

Aici jupân Zagłoba — căci el era — îşi dădu 
seama că nu se cuvine să se jure sau să blesteme 
faţă de copii, aşa că, deşi în lipsa altor ascultători îi 
plăcea să le povestească şi lor despre isprăvile de 
odinioară, tăcu de astă dată, mai ales că şi peştii 
începură să sară din apă cu râvnă îndoită. 

— Trebuie să-i spun grădinarului, zise, să aşeze 

vârşele la noapte; mulţime de peşte se zbenguie pe 
lângă mal. 

Deodată, uşa de la conac, care da spre grădină, 
se deschise şi se ivi o femeie frumoasă ca soarele de 
amiază, înaltă, bine făcută, cu părul negru, obrajii 
rumeni şi ochii catifelaţi. Al treilea băiat, de trei ani, 
oacheş, ca o boabă de agat, o ţinea de poala rochiei, 
în timp ce ea îşi duse mâna streaşină la ochi şi 
începu să se uite spre tei. 

Era jupâneasa Helena Skrzetuska, din neamul 
cnejilor Butyha-Kurcewicz. 

Zărindu-l pe jupân Zagłoba cu Jaremka şi 
Longinek sub tei, înainta câţiva paşi spre şanţul plin 
cu apă şi strigă la ei: 

—  Veniţi încoace, copii! Mai mult ca sigur că-l 
sâcâiţi pe bunelu! 

— De ce sa mă sâcâie! Au fost foarte cuminţi, 
răspunse jupân Zagtoba. 

Flăcăiaşii se repeziră spre mama lor care 
întrebă: 

—  Tătucă, ce vrei să bei astăzi, vin sau mied? 

— La prânz am mâncat carne de porc, aşa că 
miedul s-ar potrivi mai bine. 

— Îţi trimit numaidecât. Dar nu mai moţăi afară, 
că fierbinţeala-i gata. 

— Astăzi e cald şi nu-i vânt. Da unde-i Jan, fetiţa 
mea? 

— S-a dus la hambare. 

Jupâneasa Skrzetuska îi zicea tătucă lui jupân 
Zagtoba, iar el îi spunea fetiţa mea, cu toate că nu 
erau rude. Familia ei trăia dincolo de Nipru, în fostul 
ţinut al lui Wiśniowiecki. Cât despre el, numai 

Dumnezeu ştia de pe unde se trage, fiindcă el însuşi 
spunea de fiecare dată altfel. Dar pe vremea când 
era încă jupâniţă, Zagłoba îi adusese foloase 
însemnate scăpând-o din primejdii înfricoşătoare, de 
aceea amândoi, Helenka şi soţul ei, îl cinsteau ca pe 
un părinte şi în tot olatul era respectat de toţi atât 
pentru mintea iscusită, cât şi pentru bărbăţia 
nemaipomenită de care dăduse dovadă în 
nenumărate războaie, cu osebire în cel cu cazacii. 

Numele lui era cunoscut în toată Republica. 
Însuşi regele îi asculta cu plăcere istorisirile şi 
glumele; se vorbea mai mult despre el, decât despre 
Skrzetuski, cu toate că acesta se strecurase cândva 
din Zbarazul împresurat de toate oştile cazacilor. 

Curând după plecarea jupânesei Skrzetuska, un 
slujitor aduse un urcior şi un pahar. 

Jupân Zagtoba îşi turnă, apoi închise ochii şi 
începu să guste cu sârg. 

— Domnul Dumnezeu a ştiut el de ce a zămislit 
albinele, mormăi pe sub nas. 

Şi se apucă să bea fără grabă, răsuflând adânc 
şi uitându-se la eleşteu şi dincolo de eleşteu până 
hăt! la codrii vineţii şi negri care se întindeau cât 
cuprindeai cu ochii de cealaltă parte a bălții. Erau 
ceasurile două după-amiază şi cerul era senin. 
Florile teiului cădeau fără zgomot pe pământ, iar 
printre crengi şi frunze bâzâia o întreagă armie de 
albine. Multe se aşezară îndată pe marginea 
paharului şi începură să strângă lichidul dulce cu 
picioruşele păroase. 

Deasupra bălții, din trestiile acoperite de ceața 
depărtării se înălţau din când în când cârduri de 

rațe, lişiţe sau gâşte sălbatice şi pluteau în zările 
albastre aidoma unor cruci negre; în răstimpuri, sus 
pe bolta cerului, înnegreau şiraguri de cocori care se 
apropiau cu strigăte ascuţite. Împrejur domneau 
liniştea şi tihna, era luminos şi vesel, cum este de 
obicei în primele zile ale lui august, când grâiele s-au 
copt, iar soarele parcă-şi împrăştie aurul peste 
pământ. 

Privirile bătrânului aci se ridicau spre cer, 

urmărind stolurile de păsări, aci se pierdeau în 
depărtări, din ce în ce mai somnoroase, pe măsură 
ce miedul scădea în urcior, iar pleoapele se făceau 
tot mai grele; albinele îşi bâzâiau pe toate glasurile 
cântecul lor parcă anume potrivit pentru siesta de 
după-amiază. 
— Aşa-i, aşa-i, Dumnezeu ne-a dat vreme 
frumoasă pentru seceriş, mormăi Zagtoba. Şi fânul a 
fost strâns, şi secerişul se va sfârşi repede... Aşa-i, 
aşa-i... 

Închise ochii, după care îi deschise iarăşi pentru 
o clipă, mai mormăi: „M-au ostenit dracii de copii...” 
şi adormi de-a binelea. 

Dormea de multişor, când într-o vreme îl trezi o 
adiere mai răcoroasă şi vorbirea şi paşii celor doi 
bărbaţi care se apropiau repede. Unul dintre ei era 
Jan Skrzetuski, vestitul luptător de la Zbaraz, care se 
întorsese de o lună de zile de la hatmanii din Ucraina 
şi se tămăduia acasă de frigurile care nu-i mai 
treceau; pe al doilea, jupân Zagłoba nu-l cunoştea, 
deşi la statură, înfăţişare şi la trăsăturile feţei 
semăna foarte mult cu Jan. 

—  Tătucă, îi spuse Jan, acesta este vărul meu, 

Stanistaw Skrzetuski de Skrzetuszew, rotmistru de 
Kalisz. 

— Domnia ta semeni atât de mult cu Jan, 
răspunse Zagłoba clipind din ochi şi scuturându-şi 
restul somnului de pe pleoape, încât dacă te-aş fi 
întâlnit undeva, aş fi spus îndată: „E un Skrzetuski!” 
Hei, ia te uită ce musafir ne-a picat în casă! 

— Domnia ta, mă bucur să te cunosc, zise 
Stanisław, cu atât mai mult cu cât numele mi-e 
foarte bine cunoscut. Cavalerii din toată Republica îl 
rostesc cu respect şi-l dau drept pildă. 

— Fără să mă laud, am făcut şi eu ce-am putut, 
câtă vreme m-am simţit în putere. Şi acum mi-ar 
place să mă duc la război, consuetudo altera 
natura!“ Dar de ce sunteţi aşa de amărâţi? barem 
Jan e palid de tot. 

— Stanistaw a adus veşti îngrozitoare, răspunse 
Jan. Suedezii au năvălit şi au cotropit toată 
Wielkopolska. 

Jupân Zagłoba zvâcni de pe laviţă, ca şi când ar 
fi lepădat patruzeci de ani din spinare, deschise 
ochiul larg şi începu să se pipăie la şold, căutându-şi 
parcă sabia. 

— Cum aşa! se miră, cum aşa: au cotropit toată 
Wielkopolska! 

— Pentru că la Ujscie, voievodul de Poznan şi 
ceilalţi au  supus-o vrăjmaşului, dădu răspuns 
Stanistaw Skrzetuski. 

— Pentru Dumnezeu!... Ce vorbeşti domnia ta!... 
S-au predat?!... 

— Nu numai că s-au predat, dar au iscălit şi o 

înţelegere prin care s-au lepădat de rege şi 
Republică... De acum încolo, Wielkopolska nu mai 
face parte din Polonia, ci din Suedia. 

— Pentru mila lui Dumnezeul... Pe rănile 
Răstignitului!... Te pomeneşti că a venit sfârşitul 
lumii!... Ce-mi aud urechile?... Chiar ieri vorbeam cu 
Jan despre primejdia suedeză, că aveam veşti că se 
apropie, şi amândoi eram de părere că totul se va 
termina cu bine; cel mult regele, stăpânul nostru, 
gândeam, va renunţa la titlul de rege al Suediei. 

— A început însă cu pierderea unui ţinut şi numai 
Dumnezeu ştie cum se va sfârşi. 

— Încetează, domnia ta, că mă apucă 
damblaua!... Cum asta?... Şi domnia ta ai fost la 
Ujscie!... Ai văzut totul cu ochii domniei tale?!... Asta 
e cea mai cumplită trădare, nu s-a mai pomenit aşa 
ceva! 

— Eu însumi am fost acolo şi am văzut totul, iar 
dacă a fost sau nu trădare, domnia ta ai să judeci 
singur, când ai să auzi ce s-a întâmplat. Ne aflam la 
Ujscie, oşteni şleahtici şi pedestrimea regală, cu toţii 
vreo cincisprezece mii de oameni, tăbărâsem pe 
malul râului Noteć ab incursione hostili. E 
adevărat că aveam prea puţini oşteni de meserie, dar 
domnia ta, ca oştean încercat, ştii mai bine dacă 
şleahticii pot să le ţină locul, cu atât mai mult, cu cât 
cei din Wielkopolska nu mai sunt deprinşi cu lupta. 
Cu toate acestea, dacă s-ar fi găsit o căpetenie 
destoinică, am fi putut să ne împotrivim şi să-l 
întârziem pe vrăjmaş până când Republica ne-ar fi 
sărit în ajutor. Dar cum a apărut Wittemberg, au 

început îndată negocierile, înainte de a se vărsa 
măcar o picătură de sânge. Pe urmă a venit 
Radziejowski şi cu îndemnurile lui a săvârşit ce-am 
spus, adică o nenorocire şi o ruşine cum alta la fel nu 
se mai află. 

— Cum aşa? Şi nu s-a împotrivit nimeni?... N-a zis 
nimeni nimic? Nimeni nu le-a aruncat în faţă 
trădarea acestor nemernici?... Toţi aţi încuviinţat 
vânzarea ţării şi a stăpânului?... 

— Piere cinstea, iar odată cu ea şi Republica, 
fiindcă aproape toţi au încuviinţat... Eu, cei doi 
jupâni  Skoraszewski, jupân Cismicki şi jupân 
Kłodziński am făcut ce-am putut, ca să-i convingem 
pe şleahtici să se împotrivească. Jupân Władysław 
Skoraszewski era cât pe ce să-şi piardă minţile; am 
umblat prin tabără de la un judeţ la altul şi 
Dumnezeu mi-e martor că am folosit tot felul de 
argumente. Dar ce se mai putea face, când cei mai 
mulţi vroiau mai degrabă să plece cu lingurile la 
ospăţul pe care-l făgăduise Wittemberg, decât cu 
sabia la bătălie. Văzând aceasta, cei mai vrednici s- 
au răspândit în toate părţile, care pe la casele lor, 
care la Varşovia. Jupânii Skoraszewski au pornit spre 
Varşovia; sunt cei dintâi care-i vor duce vestea 
regelui. Iar eu, neavând soţie şi copii, am venit la 
vărul meu cu gând să purcedem împreună asupra 
dușmanului. Noroc că v-am găsit acasă! 

— Domnia ta vii drept de la Ujscie? 

— Întocmai. Am zăbovit pe drum numai cât a fost 
nevoie să las caii să răsufle, dar şi aşa unul a căzut 
de osteneală. Suedezii trebuie să fi ajuns la Poznan, 
de unde se vor revărsa peste toată ţara. 

Tăcură cu toţii. Jan stătea cu mâinile pe 
genunchi, îşi pironise ochii în pământ şi se 
cufundase în gloduri posomorâte. Jupân Stanistaw 
ofta, iar jupân Zagłoba, care încă nu-şi venise în fire, 
se uita cu priviri împietrite când la unul, când la 
celălalt. 

— Nu e de-a bună, rosti într-un târziu Jan nouros. 
Mai demult la zece biruinţe se mai nimerea şi câte o 
înfrângere, se minuna o lume întreagă de vitejia 
noastră. Acum avem parte nu numai de nenorociri, 
dar şi de trădare, nu numai de câte un vânzător, ci 
de ţinuturi întregi. Dumnezeu să aibă în pază 
Republica!... 

— Pe legea mea, spuse Zagłoba, am văzut multe 
prin lume, aud, pricep, dar nu-mi vine să-mi cred 
urechilor... 

— Ce gândeşti să faci, Jane? întrebă Stanisław. 

— Mai mult ca sigur că n-o să stau acasă, cu toate 
că nu m-au lăsat frigurile. Trebuie să-mi adăpostesc 
soţia şi copiii. Jupân Stabrowski, o rudă a mea, este 
starostele de vânătoare al regelui în Codrul 
Biatowieska şi stă la Biatowieza. Chiar dacă toată 
Republica ar cădea în mâinile duşmanului, acolo n- 
au cum să nimerească. Mâine o să trimit soţia şi 
copiii acolo. 

— Prevederea nu e de prisos, zise Stanistaw, căci, 
deşi până în Wielkopolska e cale lungă, cine ştie 
dacă vâlvătaia nu se va întinde şi prin părţile astea. 
— Trebuie să-i vestim pe şleahtici, adăugă Jan, să 
se strângă la un loc şi să se gândească la apărare, 
fiindcă aici n-a aflat nimeni nimic. 

Aici se întoarse spre jupân Zagłoba: 

— Dar tu, tătucule, mergi cu noi, sau vrei s-o 
însoţeşti pe Helenka în Codrul Białowieska? 

— Eu? se minună jupân Zagłoba, dacă merg şi 
eu? N-aş merge numai dacă picioarele mi-ar fi prins 
rădăcini în pământ, dar şi atunci aş ruga pe cineva 
să mă scoată. Mi s-a făcut poftă să gust din carnea 
de suedez, ca lupului de oaie! Ha! netrebnicii, 
nădrăgarii, ciorăparii!... Le umblă puricii pe pulpe, 
aşa că-i mănâncă picioarele şi nu pot să stea acasă, 
de-aia tot intră în ograda străină... Îi cunosc eu pe 
nevrednicii ăştia, fiindcă am luptat împotriva lor încă 
pe vremea lui jupân Koniecpolski. Dacă domniile, 
voastre vreţi să aflaţi cine l-a luat prins pe Gustav 
Adolf. Întrebaţi-l pe răposatul Koniecpolski. Eu nu 
mai zic nimic, îi cunosc eu, da şi ei mă cunosc. Nici 
că se poate altfel, au aflat nemernicii că Zagtoba a 
îmbătrânit. Aşa? Aşteptaţi numai şi o să-l mai vedeţi. 
Doamne! Dumnezeule atotputernic! De ce-ai deschis 
îngrăditurile acestei Republici nefericite, de intră în 
ea toţi porcii vecinilor; trei din cele mai bune ţinuturi 
ni le-au râmat! Asta-i! Şi cine e vinovat, dacă nu 
vânzătorii? Ciuma n-a ştiut pe cine să ia şi i-a luat pe 
cei virtuoşi, iar pe vânzători i-a lăsat. Trimite, 
Doamne, încă o dată boala în voievodul de Poznań şi 
în cel de Kalisz, dar mai întâi în Radziejowski şi tot 
neamul lui. Şi dacă vrei să sporeşti numărul 
păcătoşilor din iad, trimite-i acolo pe toţi aceia care 
au iscălit capitularea la Ujście. A îmbătrânit 
Zagłoba? S-a ramolit? O să vedeţi voi! Jane, să 
chibzuim mai repede ce avem de făcut, că aş vrea să 
mă aflu pe grumazul calului. 

— Fără îndoială, trebuie să chibzuim bine, unde 

ne ducem. În Ucraina, la hatmani, e greu să 
ajungem, fiindcă vrăjmaşul le-a tăiat drumul spre 
Republică şi numai spre Crîm e şleaul slobod. Mare 
noroc că acum tătarii sunt de partea noastră. După 
cât mă taie pe mine capul, trebuie să plecăm la 
Varşovia, să-l apărăm pe rege, stăpânul nostru iubit! 

— Numai să mai avem vreme, răspunse 
Stanisław. Gândesc că regele îşi adună acum în mare 
grabă steagurile şi, înainte de a ajunge noi acolo, va 
porni asupra duşmanului şi poate că va şi da prima 
pătălie. 

— Se prea poate. 

— Atunci să mergem la Varşovia, numai să ne 
grăbim, zise Zagłoba. Domniile voastre, ascultați... E 
adevărat că numele noastre îl înfricoşează pe 
duşman, dar în trei n-o să izbutim mare lucru. Eu zic 
aşa. Să strângem câţi volintiri putem dintre şleahtici, 
ca să-i ducem stăpânului nostru măcar un steguleţ. O 
să-i convingem cu uşurinţă, căci şi aşa tot trebuie să 
plece când se va vesti chemarea tuturor la oaste, aşa 
că pentru ei e totuna; o să le spunem că cine pleacă 
înainte de bunăvoie, îl va bucura pe rege. 

— Cu mai mulţi oşteni, ne vom descurca mai bine 
şi stăpânul ne va primi cu braţele deschise. 

— Domnia ta, să nu te miri de vorbele mele, 
spuse jupân Stanistaw, dar după cele ce-am văzut, 
m-a cuprins asemenea scârbă de şleahtici, încât mai 
degrabă aş pleca singur, decât cu o adunătură care 
habar nu are de război. 

— Domnia ta nu-i cunoşti pe şleahticii de aici, n-ai 
să afli nici unul care să nu fi fost la luptă. Toţi sunt 
oameni cu experienţă şi oşteni vrednici. 

— Ei, dacă-i aşa! 

— Păi ar putea fi altfel? Staţi o clipă. Jan ştie că 
atunci când încep să-mi frământ mintea, nu duc lipsă 
de gânduri. Tocmai de aceea am trăit în mare 
prieteşug cu voievodul rutean, prinţul Jeremi. Să 
spună şi Jan de câte ori acest mare războinic, 
cunoscut în toată lumea, s-a luat după sfatul meu şi 
întotdeauna a ieşit în câştig. 

—  Tătucă, spune ce vrei să spui, că e păcat de 
timp, îl îndemnă Jan. 

— Ce vreau să spun? Uite ce vreau să spun: nu-şi 
apără ţara şi regele acela care se ţine de poala 
măriei sale, ci acela care-l bate pe vrăjmaş; şi-l bate 
mai cu folos acela care slujeşte sub un mare 
luptător. De ce să mergem la Varşovia, dacă nu 
suntem siguri că regele mai e acolo? Se prea poate 
ca Măria Sa să fi plecat la Cracovia, la Lwow sau în 
Lituania. Eu vă sfătuiesc să ne înfăţişăm fără zăbavă 
sub flamurile marelui hatman lituanian, prinţul 
Janusz Radziwilt. E un stăpân de nădejde şi ştiutor în 
ale războiului. Cu toate că-l cam învinovăţesc de 
îngâmfare, mai mult ca sigur că n-o să se predea 
suedezilor. Cel puţin e ceea ce se cheamă o 
căpetenie, un hatman adevărat. Ce-i drept, n-o să 
avem prea mult loc de joc acolo, pentru că ne vom 
bate cu doi vrăjmaşi, în schimb, o să-l întâlnim pe 
jupân Michał Wołodyjowski, care slujeşte în oastea 
lituaniană, şi o să fim iarăşi cu toţii laolaltă ca pe 
vremuri. Dacă sfatul meu nu e bun, să mă ia prins 
cel dintâi suedez şi să mă lege de cureaua sabiei. 

— Şi pentru că ne e în drum, o s-o conducem şi pe 
Halszka cu copiii, fiindcă şi noi trebuie să trecem 

prin Codrul Biatowieska... 

— Şi vom sluji într-o oaste regulată, nu cot la cot 
cu nepricepuţii de şleahtici, adăugă Stanisław. 

— Şi-o să ne batem în lege, n-o să dăm din gură şi 
să înfulecăm la găini şi la brânzeturi. 

— După câte văd, domnia ta poţi fi cel dintâi şi la 
sfat, nu numai la luptă, spuse jupân Stanistaw. 

— Cum? Ai? 

— De bună seamă, de bună seamă! întări Jan. Aşa 
e cel mai bine. O să luptăm împreună cu Michał, ca 
odinioară. Ai să cunoşti, vere Stanisław, pe cel mai 
mare oştean al Republicii, prieten al meu şi frate 
adevărat. Să mergem să-i spunem şi Halszkăi să se 
gătească de drum. 

— Aaflat şi ea de război? întrebă jupân Zagłoba. 
— A aflat, a aflat, fiindcă Stanistaw mi-a povestit 
totul de faţă cu ea. Au podidit-o lacrimile, sărmana... 
Dar când i-am spus că trebuie să plec, mi-a răspuns 
numaidecât: „Du-te!” 

— Şi mâine-aş vrea să pornesc la drum! strigă 
Zagtoba. 

— Atunci să pornim mâine, dis-de-dimineaţă, 
spuse Jan. Vere Stanistaw, tu trebuie să fii tare 
fatigatus? de pe drum, dar ai să te odihneşti până 
mâine, cum ai să poţi. Eu am să trimit chiar astăzi 
caii cu oamenii de nădejde la Biata, la Łosice, la 
Drohiczyn şi la Bielsk, ca să ne aştepte gata pregătiţi 
de schimb. lar dincolo de Bielsk începe pădurea. 
Carele cu de-ale gurii vor pleca şi ele tot astăzi! îmi 
pare rău să părăsesc colţişorul acesta iubit şi să plec 
în lumea largă, dar facă-se voia Domnului! Mă bucur 

cel puţin că nu voi duce grija soţiei şi a copiilor, 
fiindcă pădurea e cea mai bună fortăreață din lume. 
Domniile voastre, haideţi în casă, e timpul să 
începem pregătirile. 

Plecară. 

Jupân Stanistaw, trudit de pe drum, îşi potoli 
foamea şi setea, apoi se duse îndată să se culce, iar 
Jan şi jupân Zagłoba se apucară de treabă. Şi pentru 
că toate erau în bună rânduială, carele şi oamenii 
porniră în aceeaşi seară, iar a doua zi plecă şi 
caleaşca în care se afla Helena cu copiii şi o jupâniţa 
tomnatică de tot, care trăia la ei. 

Stanisław, Jan şi încă cinci slujitori mergeau 
călare în jurul caleştii. Alaiul înainta repede, fiindcă 
prin târguri îi aşteptau cai de schimb odihniti. 

Grăbindu-se astfel şi  neoprindu-se pentru 
popasuri nici măcar noaptea, ajunseră a cincea zi de 
la Bielsk, iar în a şasea se adânciră în Codrul 
Biatowieska dinspre Hajnowszczyzna. 

Îi învăluiră îndată umbrele pădurii uriaşe, care 
acoperea pe atunci câteva zeci de mile pătrate, 
întinzându-se într-o latură ca un brâu neîntrerupt 
până la codrii Zielonka şi Rogowska, iar în cealaltă 
până la pădurile prusiene. 

Picior de năvălitor nu pătrunsese vreodată 
întunericul acestor bungete, în care omul neobişnuit 
putea să se rătăcească şi să caute drumul zadarnic, 
până se prăbuşea de osteneală sau cădea pradă 
fiarelor sălbatice. Noaptea răsunau aici mugetele 
zimbrilor şi  mormăitul urşilor, amestecate cu 
urletele lupilor şi miorlăitul răguşit al râşilor. 
Drumuri nesigure duceau prin desişuri şi rarişti, pe 

lângă copaci răsturnaţi şi râpe, mlaştini şi ochiuri de 
apă  înfricoşătoare spre aşezările risipite ale 
pădurarilor, păcurarilor şi hăitaşilor care de multe 
ori nu ieşeau toată viaţa din pădure. Numai până la 
Biatowieza ducea un drum mai larg, poreclit Şleaul 
Uscat, pe care îl străbăteau regii când veneau să 
vâneze. Pe drumul acesta, dinspre Bielsk şi 
Hajnowszeczyzna, mergea şi Skrzetuski cu ai lui. 

Jupân Stabrowski, starostele vânătorilor regale, 
un bătrân singuratic şi burlac, care trăia numai în 
pădure, asemenea zimbrului, îi primi cu braţele 
deschise; pe copii mai să-i înăbuşe în îmbrăţişări. Îşi 
ducea viaţa numai cu hăitaşii, văzând câte o faţă mai 
aleasă doar atunci când venea curtea la vânătoare. 

El avea în seamă tot vânatul şi toate păcurăriile 
din pădure. Se îngrijoră foarte când auzi de război; 
Jan era cel dintâi care-i aducea această veste. 

De altminteri, se întâmpla de multe ori în 
Republică să pârjolească războiul sau să moară 
regele, iar aici în pădure să nu se ştie nimic; toate 
ştirile le aducea starostele de vânătoare când se 
întorcea de la vistiernicul Lituaniei, căruia trebuia 
să-i înfăţişeze o dată pe an socotelile legate de 
gospodărirea pădurii. 

— O să vă apuce urâtul aici, e adevărat! îi spuse 
jupân  Stabrowski Helenei, dar e un loc fără 
primejdie, cum nu se mai află. Nici un vrăjmaş nu va 
pătrunde în această fortăreață şi chiar dacă ar 
încerca, pădurenii l-ar nimici numaidecât. E mai 
lesne să cucereşti întreaga Republică, Doamne 
fereşte! decât Codrul Białowieska. Trăiesc de 
douăzeci de ani aici şi nici eu n-o cunosc cum 

trebuie, fiindcă sunt multe locuri de nepătruns, unde 
hălăduiesc doar fiarele şi poate îşi au bârlogul 
duhurile rele care se ascund de dangătul clopotelor. 
Noi trăim în frica lui Dumnezeu, fiindcă în cătune e o 
bisericuţă în care face slujbă o dată pe an preotul din 
Bielsk. Dacă n-o să vă supere urâtul, o să vi se pară 
ca-n rai aici. De lemne de foc n-o să duceti lipsă... 

Jan se bucura din toată inima că găsise 
asemenea adăpost pentru soţie, iar jupân Stabrowski 
încercă degeaba să-l facă să mai stea, să-l 
ospeţească... 

După ce petrecură noaptea acolo, cavalerii 
plecară mai departe a doua zi în revărsatul zorilor 
de-a dreptul prin pădure, călăuziţi pe cărările 
încurcate de oamenii starostelui de vânătoare. 


Capitolul XII 


Când Jan Skrzetuski împreună cu vărul său 
Stanisław şi cu jupân Zagłoba ajunseră în cele din 
urmă la Upita, după drumul anevoios prin pădure, 
Michał Wołodyjowski era să-şi piardă minţile de 
bucurie, mai ales că de multă vreme nu mai avusese 
nici o veste de la ei; credea că Jan este la hatmanii 
din Ucraina cu steagul regal în care era porucinic. 

Aşa că-i luă pe rând în braţe şi după ce-i 
îmbrăţişa o dată, îi strânse la piept şi a doua oară, 
frecându-şi apoi mâinile de mulţumire. lar când îi 
spuseră că vror să slujească sub flamurile lui 
Radziwilt, se bucură şi mai mult, la gândul că nu se 
vor despărţi prea curând. 

vechi oşteni de la Zbaraz, spuse. 

— Altfel lupţi când simţi prietenii în jurul tău. 

— A fost părerea mea, zise jupân Zagłoba, pentru 
că ei vroiau să dea fuga la rege... Da eu le-am spus: 
De ce să nu ne aducem aminte de vremurile de 
altădată alături de Michat? Dacă o să ne ajute 
Dumnezeu, cum ne-a ajutat cu cazacii şi cu tătarii, în 
curând o să avem destui suedezi pe conştiinţă. 

— Dumnezeu ţi-a trimis gândul ăsta! rosti jupân 
Michat 

— Mie mi se pare ciudat, se miră Jan, că aţi şi 
aflat de Ujście şi de război. Stanisław a venit în 
goana calului la mine, iar noi am venit la fel până 
aici, crezând că vom fi cei dintâi care vom aduce 
vestea nenorocirii. 

— Eu gândesc că ştirea a ajuns aici prin ovrei, 
spuse Zagłoba, fiindcă ei sunt întotdeauna primii 
care află şi au asemenea legături, că dacă vreunul 
strănută dimineaţa în Wielkopolska, seara îi şi spun 
în Samogiţia şi în Ucraina: „Sănătate!” 

— Nu ştiu nici eu cum s-a întâmplat, dar ştim 
totul de vreo două zile, răspunse jupân Michat, şi toţi 
sunt grozav de mâhniţi... În ziua dintâi nu prea ne 
venea să credem, dar în a doua nu se mai îndoia 
nimeni... Mai mult, războiul nici nu începuse, dar 
parcă ciripeau păsările prin văzduh despre el, fiindcă 
au început cu toţii deodată şi fără nici o pricină să 
vorbească numai despre lupte. Se vede că şi prinţul 
voievod se aştepta la război şi ştia ceva înaintea 
celorlalţi, căci nu-i venea să stea locului şi în ultima 
vreme a venit degrabă la Kiejdany. De două luni se 
tot înrolează oşteni din porunca lui. Am strâns eu, 

Stankiewicz şi un oarecare Kmicic, stegar de Orsza, 
care după câte am auzit a şi ajuns la Kiejdany cu 
steagul lui. El a îndeplinit porunca înaintea noastră... 
— Michat, tu îl cunoşti bine pe prinţul voievod de 
Wilno? întrebă Jan. 

— Cum să nu-l cunosc, când tot războiul de acum 
am luptat sub conducerea lui. 

— Ce ştii despre planurile lui? E un stăpân de 
nădejde? 

— Ca războinic e neîntrecut; cine ştie dacă, după 
moartea prinţului Jeremi, nu-i cel mai iscusit din 
toată Republica... E adevărat că a fost înfrânt, dar el 
avea şase mii de oşteni, iar vrăjmaşul optzeci de 
mii... Grozav îl mai învinovăţesc vistiernicul şi 
voievodul de Witebsk din această pricină, spunând 
că numai îngâmfarea l-a făcut să atace cu oşteni atât 
de puţini o putere nemăsurată, ca să nu împartă 
biruinţa cu ei. Numai Dumnezeu ştie cum a fost... 
Dar a luptat cu vitejie şi nu şi-a cruțat viaţa... Eu, 
care le-am văzut pe toate cu ochii mei, zic că dacă 
avea oştire destulă şi bani, picior de vrăjmaş n-ar 
mai fi scăpat de aici. Cred că acum va porni cu 
hotărâre împotriva suedezilor şi, pentru că n-o să-i 
aşteptăm aici, o să plecăm în Letonia. 

— Ce te face să crezi asta? 

— Două pricini: întâi pentru că prințul va dori să- 
şi refacă bunul renume ştirbit întrucâtva după 
bătălia de la Cybichow, iar în al doilea rând, pentru 
că îi place lupta... 

— Aşa-i, adeveri Zagtoba, îl cunosc şi eu de multă 
vreme, fiindcă am umblat împreună prin şcoli şi-i 
făceam şi lecţiile lui. Totdeauna i-a plăcut războiul şi 

de aceea ţinea la tovărăşia mea mai mult decât la a 
altora, că şi eu lăsam baltă latina de dragul calului şi 
al suliţei. 
— Sigur că nu e ca voievodul de Poznań, e cu 
totul alt om, întări şi Stanisław Skrzetuski. 
Wołodyjowski începu să-l întrebe despre cele 
întâmplate la Ujście. Îşi smulgea părul din cap 
ascultându-l; în cele din urmă când jupân Stanisław 
sfârşi, zise: 
— Domnia ta, ai dreptate! Radziwit al nostru nu e 
în stare de astfel de lucruri. E mândru foc şi i se pare 
că un neam ca al Radziwiltilor nu se mai află în toată 
lumea, aşa-i! Nu suferă să i se împotrivească nimeni, 
e drept, iar pe vistiernicul Gosiewski, un om vrednic, 
e supărat pentru că nu joacă după cum îi cântă 
Radziwittii. Şi cu regele are ce are, fiindcă nu i-a dat 
mai curând buzduganul de mare hatman al 
Lituaniei... Toate sunt prea adevărate, ca şi aceea că 
trăieşte în rătăcirea calvinească, în loc să se întoarcă 
la credinţa cea adevărată, că-i asupreşte pe catolici 
ori de câte ori poate, că înlesneşte adunările 
ereticilor... Dar pot să jur că mai bine şi-ar da ultima 
picătură de sânge, decât să iscălească o ruşine ca 
aceea de la Ujscie... O să avem parte de lupte 
înverşunate, fiindcă o să ne conducă un războinic, nu 
un scârţâie pană. 
— Aşa spune, frate! se bucură Zagtoba. Nici noi 
nu vrem altceva. Jupân Opaliński e om de condei şi s- 
a arătat îndată de ce-i în stare... Asta-i cel mai rău 
soi de oameni! Cum smulge pana din târtiţa gâştii, 
fiecare dintre ei crede că a înghiţit toată 
înţelepciunea de pe lume... şi mai scoate şi ochii 

altora, iar când e vorba de sabie, ia-l de unde nu e. 
În tinereţe alcătuiam şi eu stihuri, ca să cuceresc 
inimile femeilor, şi l-aş fi lăsat de ruşine pe jupân 
Kochanowski cu fleacurile lui, dar mai târziu a învins 
firea mea de oştean. 

— Vă mai spun, zise Wołodyjowski, că după 
venirea şleahticilor, vom fi destul de mulţi, numai să 
ne ajungă banii, că ăsta e lucrul de căpetenie. 

— Pentru Dumnezeu, nu-i vreau pe şleahtici! 
strigă jupân Stanistaw. Jan şi jupân Zagtoba ştiu ce 
gândesc, iar domniei tale îţi spun că mai bine să fiu 
slujitor într-un steag de oşteni de meserie, decât 
hatman peste toată strânsura şleahticilor. 

— Cei de aici au fire bărbată, răspunse 
Wotodyjowski, şi sunt foarte îndemânatici. Oamenii 
mei pot să slujească drept pildă. N-am putut să-i 
primesc pe toţi care voiau să se înroleze, iar printre 
cei pe care i-am ales, nu se află nici unul care să nu 
fi luptat niciodată. O să vă arăt steagul meu şi vă 
asigur că, dacă n-aţi fi ştiut de la mine, nu v-aţi fi dat 
seama că nu sunt oşteni hărşiţi. Toţi sunt bătuţi şi 
căliţi în foc ca o potcoavă veche, iar în formaţie 
seamănă cu triarii romani. Suedezilor n-o să le 
meargă cu ei tot atât de uşor, cum le-a mers eu cei 
din Wielkopolska. 

— Trag nădejde că Dumnezeu le va schimba pe 
toate în bine, zise Skrzetuski. 

— Se spune că suedezii sunt flăcăi vrednici, dar 
niciodată n-au ţinut piept oştilor noastre regulate. I- 
am bătut întotdeauna, e lucru ştiut, i-am bătut chiar 
atunci când îi conducea cel mai mare războinic pe 
care l-au avut vreodată. 


287 


— Ce e drept, sunt grozav de curios să aflu ce le 
poate braţul, răspunse Wołodyjowski, şi dacă n-ar fi 
fost cele două războaie care împovărează ţara, nu m- 
aş fi supărat deloc pe suedezi. l-am încercat şi pe 
turci, şi pe tătari, şi pe cazaci, şi pe Dumnezeu mai 
ştie cine, acum se cuvine să-i încercăm şi pe suedezi. 
În ţinuturile coroanei s-ar putea să aibă necazuri, 
fiindcă toate oştile sunt plecate în Ucraina cu 
hatmanii. Aici însă parcă văd ce se va întâmpla. 
Prinţul voievod o să lase sfada cu vistiernicul 
Gosiewski şi o să pornească împotriva suedezilor. Va 
fi greu, e drept! Dar să nădăjduim că Dumnezeu ne 
va ajuta. 

— Atunci să plecăm fără întârziere la Kiejdany! 
spuse jupân Stanistaw. 

— Şi eu am primit poruncă să am steagul gata de 
drum, iar eu să mă înfăţişez în trei zile la Kiejdany, 
adăugă Michat. Trebuie să vă arăt şi domniilor 
voastre porunca din urmă, fiindcă din ea se vede 
limpede că prinţul voievod se gândeşte la suedezi. 

Spunând acestea, jupân Wołodyjowski descuie 
sipetul care se afla pe lavita de lângă fereastră, 
scoase din el o hârtie împăturită în două şi 
desfăcând-o, începu să citească: 

„Jupâne polcovnic Wołodyjowski! 

Am citit cu mare bucurie ştirea domniei tale, 
cum că steagul se află gata şi poate să pornească în 
orice clipă. Domnia ta ţine-l pregătit şi în veghe, 
fiindcă vin timpuri grele, cum nu s-au mai văzut, iar 
domnia ta vino cât poţi de repede la Kiejdany, unde 
te aşteptăm cu nerăbdare. Dacă-ţi ajung la ureche 
niscaiva veşti, să nu le dai crezare până când nu auzi 


288 


totul din gura noastră. Facem aşa cum ne 
porunceşte Dumnezeu şi conştiinţa noastră, fără să 
luăm seama la cele pe care ni le vor pune în spinare 
răutatea şi zavistia oamenilor. Totodată ne bucurăm 
că vor veni asupră-ne asemenea încercări în care se 
va arăta limpede cine este prieten adevărat neamului 
Radziwiłł şi cine-i gata să-l slujească fie şi în rebus 
adversis”. Kmicic, Niewiarowski şi Stankiewicz şi-au 
adus steagurile aici; al domniei tale să rămână la 
Upita, unde poate fi nevoie de el, sau poate că va 
trebui să plecați în Podlasie sub conducerea vărului 
meu, luminatul prinț Bogusław, comisul de Lituania, 
care are acolo o parte însemnată din forţele noastre. 
Despre toate acestea ai să afli domnia ta din gura 
noastră, iar acum îţi încredinţăm îndeplinirea 
grabnică a poruncilor noastre şi te aşteptăm la 
Kiejdany. 
Janusz RadziwiH, 
prinț de Birze şi Dubinki, 
voievod de Wilno, mare hatman al 
Lituaniei” 
— Aşa-i, în scrisoare se vede că va fi un nou 
război! spuse Zagłoba. 
— Şi dacă prințul scrie că va face cum îi 
porunceşte Dumnezeu, asta înseamnă că va lupta 
împotriva suedezilor, adãugă jupân Stanisław. 
— Mă miră însă, zise Jan Skrzetuski, că vorbeşte 
de credinţă faţă de neamul Radziwilt şi nu faţă de 
ţară, care trece înaintea neamului Radziwilt şi are 
mai grabnică trebuinţă de scăpare. 
—  Aşa-ii felul lui de a scrie, răspunse 

Wołodyjowski, cu toate că la început nici mie nu mi-a 
plăcut, fiindcă îmi slujesc ţara, nu pe Radziwilt. 

— Când ai primit scrisoarea? întrebă Jan. 

— Astăzi de dimineaţă, iar după-amiază mă 
gândeam să plec. Voi vă odihniţi până mâine, când 
mă întorc eu, şi pornim îndată cu steagul încotro 
vom primi poruncă. 

— Te pomeneşti că în Podlasie? zise Zagłoba. 

— La prinţul comis! repetă jupân Stanistaw. 

— Prinţul comis Bogustaw e şi el tot la Kiejdany, 
răspunse Wołodyjowski. E un om vrednic de interes, 
şi e bine să-l priviţi cu luare-aminte. Mare războinic 
şi cavaler şi mai mare, dar nu mai are nimic polonez 
în el. Poartă haine străine şi vorbeşte pe limba 
nemţească sau a franţujilor, de parc-ar sparge nuci, 
care limbă poţi s-o asculţi un ceas întreg şi tot nu 
pricepi nimic. 

— Prinţul Bogustaw s-a purtat foarte bine la 
Beresteczko, spuse Zagłoba, unde a adus un pâlc de 
pedestraşi nemți de mâna întâi. 

— Cei care-l cunosc mai bine, nu-l prea laudă, 
continuă Wołodyjowski, fiindcă se dă în vânt după 
nemti şi franţuji, lucru lesne de înţeles, fiindcă s-a 
născut dintr-o  nemţoaică, fiica electorului de 
Brandenburg, pentru care răposatul taică-său nu 
numai că n-a primit nici o zestre, dar, cum se vede, 
prinților ăstora le suflă vântul prin buzunare, 
deoarece a fost nevoit să mai şi plătească, Radziwilti 
însă vor să aibă suffragia” în rândul principilor 
nemți, de aceea se unesc bucuroşi cu ei. Mi-a spus 
asta jupân Sakiwicz, om de credinţă al prinţului 

Bogusław, căruia acesta i-a dăruit  stărostia 
Oszmianei. El şi jupân Niewiarowski, polcovnicul, au 
fost împreună prin ţările de peste mare, unde i-au 
slujit întotdeauna ca martori în dueluri. 
— A avut chiar atâtea dueluri? întrebă jupân 
Zagtoba. 
— Câte fire de păr în cap! A vătămat pe acolo o 
groază de prinţişori şi grafi străini, franţuji sau 
nemti, fiindcă se spune că-i tare nestăpânit şi viteaz, 
aşa că aruncă mănuşa din te miri ce. 

Jupân Stanisław Skrzetuski se trezi din 
îngândurare şi zise: 
— Am auzit şi eu de prințul Bogusław, că de la noi 
nu e prea departe până la electorul la care stă 
mereu. Mi-aduc aminte, de ce-mi spunea şi tata că 
atunci când părintele prinţului Bogustaw a luat-o de 
soţie pe fiica electorului, lumea bombănea că un 
neam atât de mare ca al Radziwiltilor se împreună cu 
nişte străini, dar bine că s-a întâmplat aşa, fiindcă 
acum electorul, fiind rudă cu Radziwit, trebuie să se 
arate cu atât mai binevoitor faţă de Republică; multe 
atârnă de el acum. Dar nu-i adevărat că le suflă 
vântul prin buzunare. Sigur că dacă cineva ar vinde 
avuţiile tuturor Radziwiltilor, l-ar cumpăra pe elector 
cu principat cu tot, dar Fryderyk Wilhelm a adunat 
destule parale şi are acum douăzeci de mii de oşteni, 
aleşi pe sprânceană, cu care ar putea să pornească 
fără teamă asupra suedezilor, lucru pe care, ca vasal 
al Republicii, s-ar cuveni să-l facă, dacă îl poartă pe 
Dumnezeu în inimă şi îşi mai aduce aminte de toate 
binefacerile pe care neamul lui le-a cunoscut din 
partea Republicii. 

— Şi crezi că el o va face? întrebă Jan. 

— Dacă va face altfel, se va arăta nerecunoscător 
şi îşi va călca jurământul! răspunse Stanistaw. 

— E greu să te încrezi în recunoştinţa unui străin, 
mai ales a unui eretic, spuse jupân Zagłoba. Îl ţin 
minte pe principele Fryderyk de când era de-o 
şchioapă; a fost întotdeauna un taciturn, de parcă 
asculta mereu ce-i şoptea diavolul la ureche. l-am 
spus-o în faţă când am fost cu răposatul jupân 
Koniecpolski în Prusia. E şi el tot luteran, ca şi 
regele suedez. Doamne fereşte! să nu se unească 
amândoi împotriva Republicii. 

— Ştii ce, Michat? zise Jan deodată. N-am să mă 
odihnesc astăzi, merg cu tine la Kiejdany. Acum e 
mai bine să călătoreşti noaptea, în timpul zilei e prea 
cald, şi pe urmă, vreau să scap cât mai repede de 
îndoială. O să fie timp şi pentru odihnă, pentru că 
prinţul n-o să pornească asupra duşmanului chiar 
mâine. 

— Cu atât mai mult, cu cât a poruncit să las 
steagul la Upita, răspunse jupân Michał. 

— Că bine ziceţi! strigă Zagłoba, merg şi eu! 

— Atunci să mergem cu toţii, adăugă Stanisław. 
— Mâine dimineaţă vom fi la Kiejdany, spuse 
Wołodyjowski, iar pe drum o să moţăim cum se 
cuvine în şa. 

Două ceasuri mai târziu, după ce-şi astâmpărară 
foamea şi setea, cavalerii porniră la drum şi ajunseră 
la Krakindw înainte de apusul soarelui. 

Jupân Michat le vorbi pe drum despre locurile 
prin care treceau, despre faimoşii şleahtici din 
Lauda, despre Kmicic şi despre toate câte se 


292 


întâmplaseră în vremea din urmă. Le spuse şi despre 
dragostea lui pentru jupâniţa Billewicz, dragoste 
fără noroc, ca de obicei. 

— Bine că războiul bate la uşă, zise, altminteri aş 
fi fost poate îngrijorat; mă gândesc uneori că aşa am 
fost ursit, să rămân toată viaţa holtei. 

— Nu e nici o paguba, îi mângâie jupân Zagłoba, 
fiindcă starea de holtei este plăcută lui Dumnezeu. Şi 
eu m-am hotărât să rămân aşa până la capătul 
zilelor. Câteodată îmi pare rău că n-are cine să-mi 
moştenească faima şi numele, fiindcă e drept că 
flăcăiaşii lui Jan îmi sunt dragi, dar oricum, neamul 
lui Skrzetuski nu e al lui Zagtoba. 

— Aha! se împotrivi Wołodyjowski. Domnia ta ai 
luat asemenea hotărâre ca şi lupul care a jurat să nu 
mai sugrume oile după ce i-au căzut dinţii. 

— Nu-i adevărat! spuse Zagłoba. Jupâne Michał, 
nu e chiar atât de mult de când am fost amândoi Ia 
Varşovia pentru alegerea regelui. După cine se uitau 
toate fustele, dacă nu după mine?... Ţii minte cum te 
plângeai că nu se uită nici una la tine? Dacă vrei să 
te însori cu tot dinadinsul, fii fără grijă. Vine şi 
rândul tău. În astfel de împrejurare, căutările n-au 
nici un rost, găseşti mai degrabă atunci când nu 
cauţi. Acum e vreme de război şi în fiecare an pier o 
mulţime de cavaleri. Să mai dureze puţin şi războiul 
cu suedezii şi codanele o să rămână la preţuri de 
nimic, aşa că o să le cumpărăm cu duzina pe la 
iarmaroace. 

— Poate că voi pieri şi eu, răspunse jupân Michał. 
M-am săturat să tot umblu de colo-colo prin lume. 
Nici-când n-am să fiu în stare să vă spun cât e de 

cinstită şi de frumoasă jupâniţa asta, Billewiczowna. 
S-o tot dezmierzi şi s-o îmbrăţişezi... Nu! diavolii l-au 
adus pe Kmicic ăsta... Cred că el i-a făcut farmece, 
altfel nu se poate, că dacă n-ar fi aşa, nu m-ar fi 
respins. Uite colo, se vede Wodokty dincolo de 
colină, dar nu mai e nimeni la conac, fiindcă ea a 
plecat Dumnezeu ştie unde... Puteam să am şi eu aici 
un adăpost al meu, unde să-mi sfârşesc zilele... Ursul 
îşi are bârlogul lui, lupul vizuina lui, numai eu n-am 
decât iapa şi şaua pe care stau... 
—  Vădcăţi s-a înfipt ca un spin în inimă? se miră 
Zagtoba. 
— Chiar aşa, când îmi aduc aminte sau când trec 
pe lângă Wodokty, mă apucă jalea... M-am gândit să 
lecuiesc o dragoste cu alta şi m-am dus la jupân 
Schylling, care are o fată foarte frumoasă. Am văzut- 
o o dată pe uliţă şi mi-a plăcut grozav. M-am dus 
deci la el şi, ce credeţi, domniile voastre? nu l-am 
găsit acasă, iar jupâniţa Kachna a crezut că are de-a 
face eu slujitorul lui Wotodyjowski... M-am simţit atât 
de jignit, că n-am mai dat pe acolo. 

Zagtoba începu să râdă. 
— Fir-ai să fii, jupâne Michal! Toată greutatea e 
să-ţi găseşti o nevastă pe potriva staturii domniei 
tale. Ce s-a întâmplat cu ochioasa de la curtea 
prințesei Wiśniowiecka, cu care trebuia să se 
unească jupân Podbipięta, fie-i ţărâna uşoară! Aia 
era tocmai pe măsura domniei tale, că nu era mai 
mare de-o şchioapă, deşi-i jucau grozav ochii. 
— Anusia Borzobohata-Krasienska, îşi aminti Jan 
Skrzetuski. Cândva ne căzuse cu tronc la toţi şi 
Michat n-a scăpat nici el. Numai Dumnezeu ştie ce se 

întâmplă cu ea acum. 

— Dacă măcar aş putea-o găsi să-i aduc alinare! 
se repezi jupân Michał. Când aţi pomenit de ea, 
parcă mi s-a încălzit inima. Ce fată cuminte era! Ei, 
unde nu dă bunul Dumnezeu să ne mai întâlnim!... 
Că tare bune mai erau vremurile de la Lubnie, dar 
nu se vor mai întoarce niciodată. N-o să mai avem 
parte de nici o căpetenie cum a fost prinţul Jeremi al 
nostru. Oştenii ştiau că fiecare luptă înseamnă şi o 
izbândă. Radziwił e un mare războinic, dar nu ca el, 
şi oştenii nu-l slujesc cu aceeaşi dragoste, pentru că 
nici ei nu se poartă părinteşte cu ei şi nu şi-i apropie, 
socotindu-se asemenea unui rege, cu toate că nici 
neamul Wiśniowiecki nu era mai prejos decât 
Radziwiltii. 

— Să lăsăm asta, spuse Jan Skrzetuski. Acum 
numai el poate izbăvi ţara şi pentru că e gata să-şi 
dea viaţa pentru ea, Dumnezeu să-l binecuvânteze. 

Astfel tăifăsuiau cavalerii călărind pe întuneric, 
ba amintindu-şi isprăvile de altădată, ba vorbind 
despre timpurile grele de acum, în care trei războaie 
se abătuseră deodată asupra Republicii. 

Într-un târziu, se apucaseră să rostească 
rugăciunile de seară, iar când sfârşiră, îi moleşi 
somnul şi începură să moţăie şi să se legene în şa. 

Noaptea era senină, caldă, stelele licăreau cu 
miile pe cer; înaintând la pas, dormiră în lege până 
în revărsatul zorilor, când se trezi Michał. 

— Domniile voastre, deschideţi ochii, se zăreşte 
Kiejdany! strigă. 

— Ce? Ai? întrebă Zagłoba. Kiejdany? Unde? 

— Uite colo! Se văd turnurile. 

— E un oraş mare, zise Stanistaw Skrzetuski. 

— Foarte mare! întări Wotodyjowski. O să vă 
convingeţi şi mai mult la lumina zilei. 

— Şi e proprietatea prinţului voievod? 

— Întocmai. Mai înainte era al neamului Kiszka, 
de la care tatăl prinţului de acum l-a primit ca zestre 
pentru Anna Kiszczanka, nepoata voievodului de 
Witebsk. În toată Samogiţia nu mai afli un oraş ca 
ăsta, fiindcă Radziwittii nu-i lasă pe ovrei să se aşeze 
în el decât cu hârtie la mână. Miedul de aici e 
straşnic. 

Zagtoba se şterse la ochi. 

— Se vede că aici trăiesc oameni cumsecade. Ce-i 
clădirea aceea uriaşă care se vede pe înălţime? 

— E noua cetate, ridicată în timpul lui Janusz. 

— E întărită? 

— Nu, dar e o reşedinţă grozavă. N-au făcut-o din 
zid, pentru că vrăjmaşul n-a mai călcat pe aici de pe 
vremea cavalerilor teutoni. Acoperişul ţuguiat pe 
care-l vedeţi în mijlocul oraşului e al bisericii 
parohiale. Au ridicat-o cavalerii teutoni încă în 
timpul când cei de aici nu erau creştini, apoi a fost 
dată în stăpânirea calvinilor, dar preotul Kobyliński a 
câştigat-o iarăşi pentru catolici prin judecată de la 
prinţul Krzysztof. 

— Slavă Domnului! 

Vorbind ba de una, ba de alta, se apropiară de 
casele de la margine. Văzduhul se lumina tot mai 
mult şi începea să răsară soarele. Cavalerii priveau 
cu luare-aminte oraşul pe care nu-l cunoşteau, în 
vreme ce Wołodyjowski urma să-i lămurească: 

— Asta-i uliţa ovreiască, unde trăiesc, cei care au 

căpătat învoire. Dacă mergem pe aici ajungem în 
piaţă. Oho, oamenii se trezesc şi încep să iasă de 
prin case. la uitaţi-vă, o mulţime de cai înaintea 
fierăriilor şi slujitori îmbrăcaţi altfel decât ai 
Radziwittilor. Trebuie să fie vreo adunare de eretici 
la Kiejdany. Pe aici sunt întotdeauna destui şleahtici, 
şi magnați, ba uneori vin şi de prin ţări străine, 
fiindcă aici e cetatea de scaun a ereticilor din toată 
Samogiţia, care, ocrotiţi de Radziwilti, se dedau aici 
în voie la farmecele şi obiceiurile lor deşarte. lată şi 
piaţa! Băgaţi de seamă, domniile voastre, ce orologiu 
se află în turnul de la clădirea obştii! Unul mai bun 
nu găsiţi nici la Gdansk. Casa aceea care seamănă cu 
o biserică cu patru turle e soborul helveţilor, în care 
îl hulesc pe Dumnezeu în fiecare duminică, iar 
cealaltă e biserica luterană. Credeţi că aici trăiesc 
polonezi sau lituanieni? — nici pomeneală! Numai 
nemți şi scoțieni, iar scoţienii sunt cei mai mulţi! 
Pedestraşii lor sunt de mâna întâi, luptă grozav mai 
ales cu bărdiţele. Prinţul are şi el un pâlc de volintiri 
alcătuit numai din scoțieni de la Kiejdany. Hei, ce de 
mai care cu tot felul de calabalâc în piaţă! Nu se 
poate, trebuie să fie vreo adunare. În oraşul ăsta nu 
se găseşte nici un han, cunoscutii trag la cunoscuţi, 
iar şleahticii la castel, unde sunt încăperi lungi de 
câteva zeci de coţi pregătite numai pentru oaspeţi. 
Acolo poţi să stai cum se cuvine şi un an întreg pe 
cheltuiala stăpânului; unii stau chiar toată viaţa. 

— Mă mir că trăsnetul n-a aprins până acum 
soborul helveţilor! spuse Zagłoba. 

— Află, domnia ta, că asta s-a şi întâmplat. La 
mijloc, între cele patru turnuri, era o cupolă, care 

semăna cu o căciulă; când a lovit-o, n-a mai rămas 
nimic din ea. Aici e înmormântat, într-o criptă, 
părintele prinţului comis, Bogustaw, Janusz, cel care 
a luat parte la răscoala împotriva lui Zygmunt al III- 
lea. Unul dintre proprii haiduci”? i-a despicat ţeasta 
şi a murit ca un nemernic, cum a şi trăit în păcat. 

— Dar clădirea aceea lată, care seamănă cu un 
şopron de zid, ce e? întrebă Jan. 

— Asta e o fabrică de hârtie, pe care a zidit-o 
prinţul, iar cea de lângă ea este tiparniţa, unde se 
întocmesc cărţile ereticilor. 

— Ptiu! se oţări Zagłoba, dar-ar ciuma în oraşul 
ăsta, în care nu poţi să tragi alt aer în piept, afară de 
al ereticilor. Lucifer ar putea stăpâni aici tot atât de 
bine ca şi Radziwilt. 

— Domnia ta! îl certă Wołodyjowski, nu huli 
împotriva lui Radziwilt, fiindcă s-ar putea ca în 
curând tocmai el să scape ţara din impas... 

Şi merseră mai departe în tăcere, privind oraşul 
şi minunându-se de ceea ce vedeau, căci ulițele erau 
pietruite, lucru rar pe atunci. 

După ce trecură prin piaţă şi pe uliţa cetăţii, 
zăriră în vârful colinei frumoasa reşedinţă înălţată 
nu de mult de prinţul Janusz, e adevărat, neîntărită, 
dar întrecând în mărime nu numai palatele, ci şi 
multe alte castele. Clădirea sta pe înălţime şi parcă 
privea la oraşul care se întindea la picioarele ei. În 
amândouă părţile corpului principal se despărţeau 
două aripi mai scunde care se frângeau în unghiuri 
drepte şi alcătuiau o curte uriaşă, închisă în faţă cu 
un grilaj de fier cu vârfuri ascuţite. La mijlocul 

îngrăditurii se ridica o poartă puternică de zid, pe 
care se vedeau blazoanele Radziwittilor şi cel al 
oraşului Kiejdany, înfăţişând gheara unui vultur cu 
aripa neagră pe un câmp auriu, iar alături de gheară 
o potcoavă roşie cu trei cruci. Jos, lângă poartă, era 
ghereta în care făceau de strajă trabanţii” scoțieni, 
mai mult pentru fală decât pentru apărare. 

Era dimineaţă, devreme, dar curtea era plină de 
mişcare, fiindcă în dreptul clădirii din mijloc făcea 
muștru un polc de dragoni îmbrăcaţi în tunici 
albastre şi cu coifuri suedeze pe cap. Siragul de 
coifuri tocmai încremenise cu rapierele trase, în timp 
ce căpetenia vorbea plimbându-se prin faţa lor. În 
jurul lor şi mai departe, pe lângă pereţi, o mulţime 
de slujitori în straie de culori felurite căscau gura la 
dragoni, flecărind pe socoteala lor. 

— Pe viul Dumnezeu! exclamă jupân Michał, 
Chartamp îşi muştruluieşte polcul. 

— Cum aşa? strigă Zagtoba, cel cu care trebuia să 
te baţi la Lipków în timpul alegerii regelui? 

— Chiar el. De atunci trăim în bună înţelegere. 

—  Aşa-i! adeveri jupân Zagłoba, îl recunosc după 
nasul care-i iese de sub coif. Bine că nu mai sunt la 
modă obrăzarele, fiindcă războinicul ăsta n-ar putea 
să-l închidă niciodată; şi aşa are trebuinţă de o 
apărătoare specială pentru nas. 

În acest timp, jupân Chartlamp văzându-l pe 
Wołodyjowski, porni spre el în trap întins. 

— Ce mai faci, Michałek? întrebă. Bine că ai 
venit! 
— E şi mai bine că tu eşti cel dintâi cu care mă 

întâlnesc aici. Uite şi pe jupân Zagłoba, pe care l-ai 
cunoscut la Lipków, ba chiar mai înainte la Siennica, 
iar ăştia sunt jupânii Skrzetuski: Jan, rotmistrul 
steagului de husari regali, a fost şi la Zbaraż... 

— Pe legea mea, păi am în faţă pe cel mai mare 
viteaz din Republică! se bucură Chartamp. Mă 
închin, mă închin! 

— El a Stanisław, rotmistrul de Kalisz, vorbi mai 
departe Wotodyjowski, care vine de-a dreptul de la 
Ujscie. 

— De la Ujscie?... Cumplită ruşine ai mai văzut, 
domnia ta... Am aflat şi noi ce s-a întâmplat acolo. 

— Tocmai pentru că s-a întâmplat acolo, am venit 
aici. nădăjduind că nu se va întâmpla la fel. 

— Poţi să fii sigur, domnia ta. Radziwilt nu e 
Opaliński. 

— Aşa am spus şi noi ieri la Upita. 

— Domniile voastre, vă întâmpin cu toată bucuria 
în numele meu şi al prințului. Voievodul va fi prea 
mulțumit când va vedea asemenea cavaleri, că are 
mare nevoie. Haideţi la mine, la spătărie™% unde-i 
cvartirul meu. Sigur că vreţi să vă schimbaţi straiele 
şi să înfulecaţi ceva, iar eu am să vă ţin tovărăşie, 
fiindcă am sfârşit muştrul. 

Spunând acestea, jupân Chartamp se întoarse la 
oşteni şi porunci scurt cu glas puternic: 

— Stânga-mprejur! 

Copitele răsunară pe caldarâm. Şiragul se 
frânse în două, jumătăţile se rupseră şi ele, până 
când formară grupe de câte patru călăreţi care se 
îndreptară la pas spre spătărie. 

— Buni oşteni, rosti Skrzetuski, privind cu ochi de 
cunoscător la mişcările nesilite ale dragonilor. 

— La dragoni slujesc numai şleahtici mărunți şi 
boiernaşii însărcinaţi cu supravegherea drumurilor, 
răspunse Wołodyjowski. 

— O, Doamne, se vede îndată că sunt oşteni de 
meserie! strigă jupân Stanistaw. 

— Dar cum de-i conduce Chartamp? întrebă 
Zagłoba. Nu ştiu dacă nu greşesc, dar îmi aduc 
aminte că el slujea în steagul piatyhorean şi purta un 
laţ de argint pe umăr. 

— Aşa, încuviinţă Wołodyjowski. Dar de câţiva 
ani conduce polcul de dragoni. E un vechi oştean şi 
are multă experienţă. 

În acest timp, Chartamp, slobozindu-i pe 
dragoni, se apropie de cavalerii noştri. 

— Domniile voastre, vă poftesc să veniţi cu 
mine... Spătăria e colo, în spatele palatului. 

După o jumătate de ceas, şedeau toţi cinci în 
jurul unui vas cu bere fierbinte, albită din belşug cu 
smântână, şi vorbeau despre noul război. 

— Aici la voi ce se aude? întrebă Wołodyjowski. 

— La noi în fiecare zi se aude altceva, fiindcă 
lumea se pierde în presupuneri şi răspândeşte tot 
felul de zvonuri, răspunse Chartamp. De adevărat 
numai prinţul ştie ce se va întâmpla. Tot chibzuieşte 
ceva, pentru că deşi se preface vesel şi se poartă 
atât de binevoitor cu oamenii, ca niciodată, se vede 
totuşi că e grozav de îngândurat. Lumea spune că nu 
doarme noaptea şi se preumblă cu paşi greoi prin 
toate încăperile, vorbind de unul singur, iar ziua se 
sfătuieşte ceasuri întregi cu Harasimowicz. 

— Cine mai e şi Harasimowicz ăsta? întrebă 
Wotodyjowski. 

— Ajutorul starostelui de Zabłudów, din Podlasie; 
un om de statură măruntacă, dar arată ca şi cum l-ar 
purta pe dracu în sân; e omul de încredere al 
prinţului şi cred că-i cunoaşte toate planurile. După 
cât mă duce pe mine mintea, din sfatul lor va ieşi un 
război cumplit cu suedezii, război pe care-l dorim cu 
toţii. Vin scrisori din toate părţile, de la prinţul 
Kurlandiei, de la Chowafski şi de la elector. Sunt 
unii care vorbesc că prinţul negociază cu moscoviţii, 
ca să-i atragă alături de el împotriva suedezilor; alţii, 
dimpotrivă; se pare însă că nu va fi nici o înţelegere 
cu nimeni, ci numai război şi cu unii şi cu alţii. Se 
strâng tot mai mulţi oşteni, se trimit scrisori de 
chemare şleahticilor care slujesc cu credinţă neamul 
Radziwilt. Pretutindeni mişună oameni înarmaţi... Ei, 
domniile voastre, pe cine va cădea năpasta, va avea 
de tras, nu glumă, iar noi ne vom năclăi mâinile de 
sânge până la cot, fiindcă dacă Radziwilt porneşte la 
luptă, apoi nu se mai ţine de negocieri. 

— Asta-i de mine! se bucură Zagtoba, frecându-şi 
mâinile. Mult sânge suedez s-a uscat pe mâinile mele 
şi o să se mai usuce... Din veteranii care mă ţin 
minte de la Puck şi Trzciana nu mai trăiesc prea 
mulţi, dar cei care se mai află în viaţă, n-o să mă uite 
niciodată. 

— E aici şi prințul Bogusław? întrebă 
Wotodyjowski. 

— Cum altfel? Afară de asta, aşteptăm astăzi 
sosirea unor oaspeţi de vază, pentru că se deretică 
odăile de sus, iar diseară va fi mare petrecere la 

castel. Michał, mă îndoiesc că ai să ajungi azi 
înaintea prinţului. 
— Chiar el m-a chemat pentru astăzi. 
— Asta nu înseamnă nimic, căci e grozav de 
prins... Pe de altă parte... nu ştiu dacă pot să vorbesc 
faţă de domniile voastre... dar întrucât peste un ceas 
vor afla cu toţii... am să vă spun... Aici se petrec 
lucruri neînţelese... 
— Despre ce-i vorba? Ce-i? întrebă Zagłoba. 
— Domniile voastre trebuie să ştiţi că acum două 
zile a venit aici jupân Judycki, cavaler de Malta, 
despre care cred că aţi auzit. 
— Cum să nu, zise Jan, e un mare viteaz! 
— Numaidecât după el a sosit şi Gosiewski, 
hatmanul de câmp. Am fost şi noi tare mâhniţi, 
pentru că e cunoscută vrăjmăşia dintre hatmanul de 
câmp şi prinţul nostru. Unii s-au bucurat, gândind că 
cei doi magnați s-au împăcat, având în vedere 
năvălirea suedezilor. Şi eu am crezut la fel, dar ieri 
s-au retras tustrei la sfat, încuind toate uşile, astfel 
că nimeni n-a putut să audă ce vorbesc. Doar jupân 
Krepsztul, care sta de strajă la uşă, ne-a spus că 
strigau grozav, mai ales hatmanul de câmp. După 
aceea însuşi prinţul i-a condus la odăile de culcare, 
poruncind, închipuiţi-vă, domniile voastre — aici 
Chartlamp cobori glasul — să fie păziţi amândoi pe 
timpul nopţii. 

Wołodyjowski mai că zvâcni în picioare. 
— Pentru Dumnezeu, nu se poate! 
— Ba-i chiar aşa... La amândouă uşile stau 
scoțieni înarmaţi cu flinte, care au poruncă să nu 
lase pe nimeni să intre sau să iasă... răspund cu viaţa 

lor... 

Cavalerii se priviră uluiţi, iar jupân Chartamp 
era şi el tot atât de uimit de propriile cuvinte şi se 
uita la ei cu ochii holbaţi, de parcă se aştepta ca ei 
să-i dezlege taina. 

— Asta vrea să însemne că vistiernicul e ţinut la 
arest?... Marele hatman l-a închis pe cel de câmp? se 
întrebă Zagłoba. Ce-i asta? 

— Ştiu şi eu? Şi Judycki, un asemenea cavaler! 

— Căpeteniile prinţului trebuie să fi vorbit... Să fi 
încercat să ghicească pricinile... N-ai auzit nimic? 

— L-am întrebat azi-noapte pe Harasimowicz. 

— Şi ce lămuriri ţi-a dat? întrebă Zagłoba. 

— N-a vrut să-mi spună nimic, şi-a dus numai un 
deget la gură şi a rostit: „Sunt trădători!” 

— Cum  trădători?... Cum trădători? strigă 
Wołodyjowski,  luându-şi capul în mâini. Nici 
vistiernicul Gosiewski nu e trădător, şi nici jupân 
Judycki. Toată Republica îi cunoaşte ca pe nişte 
oameni vrednici care-şi iubesc ţara. 

— Astăzi nu mai poţi să te încrezi în nimeni, 
răspunse Stanisław Skrzetuski posomorât. Parcă 
Krzysztof Opaliński nu trecea drept Caton? Nu-i 
dojenea pe alţii pentru slăbiciunile şi înşelătoriile lor, 
pentru că ţin seama numai de interesele proprii?... 
lar când a fost la o adică, a fost cel dintâi care s-a 
vândut, şi nu numai pe sine, ci o provincie întreagă. 
— Eu sunt în stare să-mi pun capul pentru 
vistiernic şi pentru  jupân  Judycki! strigă 
Wotodyjowski. 

— Michałek, să nu-ţi pui capul pentru nimeni, îl 
potoli Zagtoba. Pesemne că nu i-au închis fără nici o 


304 


pricină. Socot că au intrat în cârdăşie cu cineva, 
altfel nu se poate... Păi cum, prinţul se pregăteşte 
pentru un război cumplit şi are trebuinţă de ajutor. 
Pe cine dar poate să bage la arest în asemenea clipă, 
dacă nu pe cei care-i pun beţe-n roate?... Ceea ce, 
dacă este adevărat, dacă aceşti doi magnați l-au 
încurcat într-adevăr, atunci slavă Domnului că le-a 
luat-o înainte. Merită să zacă în temniţă... Ha, 
netrebnicii!... Într-o vreme ca asta să te apuci de 
uneltiri, să te înhăitezi cu vrăjmaşul, să asupreşti 
Republica şi să-l împiedici să lupte pe un mare 
războinic... Pe Sfânta Fecioară, trebuia s-o pată mai 
Tău. 
— Sunt lucruri nemaipomenite! zise Chartamp. 
Nu-mi pot închipui cum... Lăsând la o parte că sunt 
nişte dregători atât de însemnați, au fost închişi fără 
judecată, fără îngăduinţa Seimului şi voia Republicii, 
lucru pe care nici regele n-are dreptul să-l facă. 
— Aşa! strigă jupân Michał. 
— Se vede că prinţul vrea să statornicească şi la 
noi obiceiurile romane, zise Stanistaw Skrzetuski, şi 
să ajungă dictator în vreme de război. 
— N-are decât să fie şi dictator, numai să-i bată 
pe suedezi — răspunse Zagłoba. Sunt cel dintâi care- 
mi dau votum, ca să i se încredinţeze asemenea 
putere neîngrădită. 

Jan Skrzetuski se adânci în gânduri şi după un 
răstimp zise: 
— Numai să nu vrea să ajungă precum acel 
Cromwell din Anglia, care n-a pregetat să ridice 
braţu-i profanator asupra propriului stăpân. 
— Ei, Cromwell! Cromwell e un eretic! strigă 

Zagtoba. 
— Dar prinţul voievod? întrebă fără umbră de 
glumă Jan Skrzetuski. 

Tăcură cu toţii şi o clipă scrutară cu teamă 

viitorul întunecat, numai jupân Chartamp se înfurie 
numaidecât şi spuse: 
— Am slujit sub flamura prinţului voievod de 
copilandru, cu toate că nu sunt mult mai mic ca el; 
mai întâi, pe când era încă un tinerel, mi-a fost 
rotmistru, apoi hatman de câmp şi acum mare 
hatman. Îl cunosc mai bine decât domniile voastre şi 
totodată îl cinstesc şi ţin la el, de aceea, rogu-vă, nu-l 
asemuliţi cu Cromwell, ca să nu fiu silit să vă spun 
vorbe pe care nu se cuvine să le spună o gazdă... 

Jupân Chartamp începu să mişte avan din 
mustaţa uriaşă şi să se uite pe sub sprâncene la Jan 
Skrzetuski, ceea ce văzând Wołodyjowski îşi aţinti 
iarăşi asupra lui Chartamp privirea rece şi aprigă, ca 
şi când ar fi vrut să-i spună: „Numai să cutezi să 
mârâi!” 

Mustăciosul se stăpâni numaidecât, fiindcă îl 
preţuia foarte mult pe jupân Michał; de altfel, era şi 
primejdios să te iei la harţă cu el, aşa că vorbi mai 
departe cu glasul mult mai domolit, 

— Prinţul este calvin, dar nu s-a lepădat de 
credinţa cea adevărată pentru nişte deşertăciuni, ci 
s-a născut cu ele. Nicicând nu va fi nici un Cromwell, 
nici un Radziejowski şi nici un Opaliński, de-ar fi să 
nu mai rămână nimic din Kiejdany. E alt sânge, alt 
neam! 

— Dacă-i diavol şi are coarne, se amestecă 
Zagtoba, cu atât mai bine, pentru că va avea cu ce 

să-i împungă pe suedezi. 

— Dar să-i închidă pe jupân Gosiewski şi pe 
cavalerul Judycki?... Ei, nu! se minună Wołodyjowski, 
clătinând din cap. Prinţul nu s-a arătat prea blând cu 
nişte oaspeţi care au avut încredere în el. 

— Ce vorbeşti, Michał! se încontră Chartamp. A 
fost atât de blând, cum n-a mai fost niciodată... Acum 
e un adevărat părinte pentru cavaleri. Adu-ţi aminte 
că mai demult era veşnic încruntat şi nu mai ştia alt 
cuvânt decât: „slujba!” Ţi-era mai frică să te apropii 
de el, decât de rege, iar acum zăboveşte în fiecare zi 
printre porucinici sau printre oştenii de elită şi 
vorbeşte cu ei, îi întreabă de familie, de copii şi de 
avere, le spune pe nume şi-i întreabă dacă nu li s-a 
făcut vreo strâmbătate. El, care nu vrea să-şi 
găsească egali nici printre marii magnați, ieri, ba nu, 
alaltăieri, umbla de braţ cu tânărul Kmicic, de nu ne 
venea să credem, fiindcă deşi neamul lui Kmicic e 
vestit, el e un tinerel, asupra căruia apasă destule 
fapte de ocară, după cum ştii prea bine. 

— Ştiu, ştiu, întări Wołodyjowski. Kmicic e demult 
aici? 

— Acum nu e, pentru că a plecat ieri la Czejkiszki 
după polcul de pedestrime care se află acolo. Acum 
nimeni nu se bucură de atâtea favoruri din partea 
prinţului ca Kmicic. Când a plecat, prinţul s-a uitat o 
clipă în urma lui şi a rostit: „Omul acesta e în stare 
de orice şi e gata să-l aducă şi pe dracu de coadă la 
porunca mea!” Am auzit cu urechile noastre. Ce e 
drept, Kmicic a adus un steag cum nu mai e altul în 
toată oştirea. Oamenii şi caii sunt ca nişte balauri. 

— Nici vorbă, e un oştean destoinic şi e într- 

adevăr în stare de orice, răspunse jupân Michał. 

— A făcut minuni de vitejie în războiul din urmă şi 
vrăjmaşii au pus un preţ mare pe capul lui, fiindcă 
conducea un pâlc de volintiri şi lupta pe socoteala 
lui. 

Vorbirea le fu întreruptă de intrarea unui nou 
musafir. Un şleahtic în jur de patruzeci de ani, mic, 
uscat, vioi, cu faţa mică, buzele subţiri, deasupra 
cărora creştea mustaţa rară, cu ochii piezişi care se 
tot răsucea ca un ţipar. Era îmbrăcat numai într-un 
caftan de postav cu mânecile atât de lungi, încât 
mâinile nu i se mai vedeau deloc. După ce intră, se 
îndoi de la jumătate, apoi se îndreptă brusc, împins 
parcă de un arc, după care se frânse iarăşi într-o 
plecăciune adâncă, îşi răsuci capul, ca şi când l-ar fi 
scos de la subsuoară şi începu să vorbească repede 
cu un glas care amintea de scârţâitul unui steguleţ 
de fier ruginit. 

— Închinăciune, jupâne Charlamp, închinăciune, 
aha! închinăciune, jupâne polcovnic, sluga prea 
plecată! 

— Închinăciune, jupâne Harasimowicz, răspunse 
Chartamp. Ce vânt te-a adus aici? 

— Dumnezeu ne-a trimis oaspeţi de soi! Am venit 
şi eu să mă ofer să-i slujesc şi să-i întreb cine sunt. 

— Păi, la domnia ta au venit, jupâne 
Harasimowicz? 

— Sigur că nu la mine, fiindcă eu nu sunt 
vrednic... Dar pentru că ţin locul şambelanului” care 
lipseşte, am venit să-i întâmpin şi să mă închin cu 

respect. 

— Domnia ta te afli departe de şambelan, 
răspunse Chartamp, fiindcă şambelanul este un om 
de vază şi cu proprietăţi însemnate, pe când domnia 
ta, să-mi fie cu iertăciune, eşti doar ajutorul 
starostelui de Zabłudów. 

— Sunt sluga slugilor lui Radziwiłł! Aşa-i, jupâne 
Chartamp. Nu tăgăduiesc, Doamne păzeşte... Dar 
pentru că prinţul a aflat de venirea oaspeţilor şi m-a 
trimis să întreb cine sunt, domnia ta, jupâne 
Chartamp, va trebui să-mi răspunzi numaidecât, de- 
aş fi nu ajutorul starostelui de Zabłudów, ci numai 
un pârlit de haiduc. 

— Şi unei maimuțe i-aş răspunde, când se 
înfăţişează cu porunca, zise năsosul. Ascultă dar, 
domnia ta, şi scrie-ţi numele, dacă nu te ajută capul 
să le ţii minte. Acesta este jupân Skrzetuski. cel de la 
Zbaraz, cu vărul lui, Stanislav. 

— Dumnezeule mare, ce-mi aud urechile! strigă 
Harasimowicz. 

— Ăsta e jupân Zagłoba. 

— Dumnezeule mare, ce-mi aud urechile! 

— Dacă domnia ta ţi-ai pierdut piuitul, auzindu-mi 
numele, zise Zagłoba, înţelegi cât de înspăimântați 
trebuie să fie duşmanii pe câmpul de luptă. 

— lar acesta e polcovnicul Wotodyjowski, sfârşi 
Chartamp. 

— Şi asta e o sabie vestită, şi pe deasupra e şi a 
lui Radziwill, se înclină Harasimowicz. Prințului îi 
plesneşte capul de atâtea treburi, dar pentru 
asemenea cavaleri va găsi o clipă liberă, va găsi 
neapărat... Până atunci, cu ce pot să vă fiu de folos, 

domniile voastre? Tot castelul e gata să slujească 
nişte oaspeţi dragi, şi pivniţa de asemenea. 
— Am auzit vorbindu-se de miedul grozav de la 
Kiejdany, se grăbi să răspundă Zagtoba. 
— Aşa-i! întări Harasimowicz. La Kiejdany e un 
mied straşnic. Vă trimit îndată să alegeţi. Trag 
nădejde că domniile voastre vor zăbovi mai mult pe 
aici... 
— De-aia am şi venit, ca să nu mai plecăm de 
lângă prinţ, dădu răspuns jupân Stanistaw. 
— Dorinţa domniei voastre e vrednică de toată 
lauda, cu atât mai vrednică, cu cât se apropie 
vremuri grele. 

Spunând acestea, Harasimowicz se înclină şi se 
făcu mic de tot, ca şi când ar fi scăzut cu un cot. 
— Ce se mai aude? întrebă Chartamp. Sunt 
niscaiva noutăţi? 
— Prinţul n-a închis ochii toată noaptea, fiindcă 
au venit doi trimişi. E rău, din ce în ce mai rău. 
Carolus Gustavus a intrat în Republică pe urmele lui 
Wittemberg. Poznań a căzut, toată Wielkopolska e în 
stăpânirea lor şi în curând acelaşi lucru se va 
întâmpla şi cu Mazowsze; suedezii au ajuns la 
Lowicz, lângă Varşovia. Regele a fugit din cetatea de 
scaun, lăsând-o fără apărare. Azi, mâine, suedezii 
vor intra în ea. Se vorbeşte că ar fi pierdut o bătălie 
însemnată, că vrea să fugă la Cracovia, iar de acolo 
în străinătate, ca să ceară ajutor. E rău, binefăcătorii 
mei! Cu toate că sunt unii care zic că-i mai bine aşa, 
deoarece suedezii nu  năpăstuiesc pe nimeni, 
respectă cu sfinţenie înţelegerea, nu strâng dări, nu 
vatămă libertăţile şi nu fac pagube cu bună ştiinţă. 

lată de ce toţi primesc cu mulţumire oblăduirea lui 
Carol Gustav... E vinovat stăpânul nostru, Jan 
Kazimierz, prea vinovat... Pentru că totul s-a sfârşit, 
totul!... Îmi vine să plâng, dar totul e pierdut, pierdut 
fără întoarcere! 

— La dracu! domnia ta, de ce te tot răsuceşti ca 
tiparul când îl aruncă în oală, tună Zagłoba, şi 
trăncăneşti despre nenorocire, ca şi când te-ai 
bucura? 

Harasimowicz se prefăcu că nu aude şi, 

înălţându-şi ochii, mai repetă de câteva ori: 
— Totul s-a sfârşit... S-a sfârşit, pentru 
totdeauna!... Republica nu poate face faţă la trei 
războaie... S-a sfârşit!... Asta-i voia Domnului!... Voia 
Domnului!... Numai prinţul nostru mai poate scăpa 
Lituania... 

Cuvintele prevestitoare de nenorociri mai 
răsunau încă în încăpere, când Harasimowicz pieri 
atât de repede pe uşă, de parcă intrase în pământ, 
iar cavalerii stăteau posomorâţi, copleşiţi de povara 
ştirilor de năprasnă. 

— Îți vine să-ţi iei lumea în cap! strigă în cele din 
urmă Wotodyjowski. 

— Cu drept vorbeşti, domnia ta, adeveri 
Stanisław. Dă, Doamne, să înceapă războiul, să 
înceapă cât mai degrabă, fiindcă atunci nu-ţi mai 
baţi capul cu tot felul de presupuneri, nu mai 
deznădăjduieşti, ci te baţi. 

— O să ajungem să ne pară rău după vremea 
când începuse răzvrătirea lui Chmielnicki, spuse 
Zagłoba, pentru că atunci erau înfrângeri, dar 
trădători nu se pomeneau. 

— Trei războaie atât de crâncene, când nouă nu 
ne ajung puterile nici pentru unul? spuse Stanistaw. 
— Nu puterea ne lipseşte, ci curajul. Necinstea 
duce ţara la pierzanie. Să dea Dumnezeu să avem 
parte de ceva mai bun aici, adăugă Jan posomorât. 

— N-o să răsuflu uşurat decât pe câmpul de 
luptă! mai zise Stanistaw. 

— Numai să-l vedem mai repede pe prinţul ăsta! 
strigă Zagłoba. 

Dorinţa li se împlini fără întârziere, căci după un 
ceas veni iarăşi jupân Harasimowicz cu temenele şi 
mai adânci şi-i vesti că prinţul doreşte să-i vadă 
degrabă. 

Se ridicară şi plecară numaidecât, fiindcă între 
timp îşi schimbaseră veşmintele. După ce ieşiră de la 
spătărie, Harasimowicz îi conduse prin curtea care 
se umpluse de oameni înarmaţi şi şleahtici. În unele 
locuri discutau cu aprindere despre noutăţile pe care 
cavalerii le aflaseră de la ajutorul starostelui de 
Zabłudów. Pe toate chipurile se citea o nelinişte vie 
şi o aşteptare nedesluşită. Grupurile răzlețe de 
şleahtici şi căpetenii îi ascultau pe vorbitorii care, 
stând la mijloc, dădeau cu sârg din mâini. Pe drum 
se auzea: „Arde Wilno! La Wilno n-a mai rămas 
piatră lângă piatră! Varşovia a căzut!... Nu-i 
adevărat, n-a căzut încă!... Suedezii au ajuns în 
Matopolska! Cei din Sieradz vor lupta!... Ba nu vor 
lupta, o să facă şi ei ca cei din Wielkopolska! 
Trădare! Nenorocire! O, Doamne, Doamne! Nu mai 
ştie nimeni unde să pună mâna şi sabia!” 

Asemenea vorbe, unele mai înfricoşătoare decât 
altele, ajungeau la urechile cavalerilor care mergeau 

în urma lui Harasimowicz, făcându-şi loc cu greutate 
printre oşteni şi şleahtici. Pe alocuri, cunoscutii îi 
dădeau bineţe lui jupân Wołodyjowski: „Ce mai faci, 
Michat? E rău de noi! O să pierim! închinăciune, 
jupâne polcovnic! Cine sunt oaspeţii pe care-i 
conduci la prinţ?” Jupân Michał nu le răspundea, ca 
să nu mai piardă vremea, şi ajunseră astfel la 
clădirea cea mare din mijloc, în care făceau de strajă 
ienicerii prinţului îmbrăcaţi în cămăşi de zale şi cu 
chipiuri albe, uriaşe pe cap. 

În tindă şi pe scara mare, străjuită de portocali, 
îmbulzeala era şi mai mare decât în curte. Aici se 
vorbea despre întemnițarea lui Gosiewski şi a 
cavalerului Judycki, căci totul ieşise la iveală, 
răscolind închipuirea tuturor. Unii se mirau şi se 
pierdeau în presupuneri, alţii se înfuriau sau lăudau 
prevederea prinţului; aşteptau cu toţii dezlegarea 
ghicitorii din însăşi gura prinţului, de aceea râul de 
capete tălăzuia în sus pe scările largi până în sala de 
primire în care prinţul îi întâmpina acum pe 
polcovnici şi pe şleahticii mai de vază. Trabanţii 
înşiraţi de-a lungul balustradei de piatră aveau grijă 
să nu fie prea mare înghesuială şi repetau întruna: 
„Domol, domniile voastre, domol! dar mulţimea 
înainta sau se oprea o clipă când trabantul închidea 
trecerea cu halebarda, pentru ca cei dinainte să aibă 
vreme să intre în sală. 

În cele din urmă, bolțile azurii ale sălii de 
primire străluciră prin uşa deschisă şi prietenii 
noştri intrară. Privirea le căzu mai întâi pe podina 
înălţată în fundul încăperii, pe care se afla o suită 
strălucitoare de cavaleri şi magnați în veşminte 

scumpe de culori felurite. În faţă era un scaun gol, 
tras puţin înaintea celorlalte, cu spătarul înalt 
împodobit în vârf cu mitra princiară aurită, de sub 
care se revărsa catifeaua stacojie tivită cu hermină. 

Prinţul nu se vedea în sală, dar Harasimowicz, 
urmat mereu de cavaleri, se strecură printre 
şleahticii adunaţi până la o uşă mică ascunsă în 
peretele de lângă podină; acolo le spuse să aştepte şi 
dispăru în spatele uşii. 

După o clipă se întoarse cu vestea că prinţul îi 
pofteşte. 

Cei doi Skrzetuski, Zagłoba şi Wołodyjowski 
intrară acum într-o încăpere nu prea mare, foarte 
luminoasă, cu pereţii îmbrăcaţi în piele cu flori aurii 
şi se opriră când văzură în fund, la o masă acoperită 
cu hârtii, doi oameni care vorbeau cu aprindere. 
Unul din ei, încă tânăr, purta veşminte străine şi o 
perucă cu bucle lungi care i se revărsau pe umeri; 
acesta şoptea ceva la urechea celuilalt, mai în 
vârstă, care-l asculta încruntat şi clătina din cap în 
răstimpuri, atât de prins de cele ce vorbeau, încât la 
început nu-i văzu pe noii-veniţi. 

Era un om de vreo patruzeci şi ceva de ani, de 
statură uriaşă şi spătos. Îmbrăcat într-un veşmânt 
polonez de purpură, închis la gât cu paftale de preţ, 
avea o faţă uriaşă, cu trăsături în care se citeau 
trufia, autoritatea şi puterea. Era chipul de leu 
mânios al unui războinic şi stăpân totodată. 
Mustăţile lungi lăsate în jos dădeau acestei feţe o 
expresie nouroasă, încât toată, puternică şi falnică, 
părea cioplită din marmură cu lovituri năprasnice de 
ciocan. Acum ţinea sprâncenele încruntate din 


314 


pricina încordării cu care asculta, dar se ghicea uşor 
că atunci când le-împreuna mânia, era vai şi amar de 
oamenii şi oştirile asupra cărora avea să se abată. 

În făptura acestui om era ceva atât de măreț, 
încât cavalerilor care-l priveau li se părea că nu 
numai cămăruţa în care se aflau, dar întregul palat 
era prea strâmt pentru el. Ceea ce crezuseră de la 
prima vedere era adevărat, întrucât înaintea lor se 
afla Janusz Radziwitt, prinţ de Birze şi Dubinki, 
voievod de Wilno şi mare hatman de Lituania, 
magnat atât de puternic şi trufaş, încât se simţea 
strâmtorat nu numai în avuţiile-i nemăsurate şi cu 
toate rangurile pe care le avea, ci chiar şi în toată 
Samogiţia şi Lituania la un loc. 

Mai tânăru-i tovarăş, cu perucă lungă şi 
veşminte străine, era prinţul Bogustaw, vărul lui 
Janusz, comisul Marelui Principat al Lituaniei. 

Un timp continuă să şoptească ceva la urechea 
hatmanului, până când zise cu glas tare: 

— Aşadar iscălesc înţelegerea şi plec. 

— De vreme ce nu se poate altfel, pleacă, mărite 
prinţ, răspunse Janusz, cu toate că aş fi vrut să 
rămâi, pentru că nu se ştie ce se poate întâmpla. 

— Luminăţia ta le-ai pregătit pe toate cum se 
cuvine, pe când acolo trebuie să văd degrabă cum 
stau lucrurile. Te las cu Dumnezeu şi mă duc. 

— Dumnezeu să aibă grijă de neamul nostru şi să- 
i sporească fala. 

— Adieu, mon frere%. 

— Adieu. 

— Iertare, domniile voastre, că v-am făcut să 

aşteptaţi, spuse cu glasul coborât, fără să se 
grăbească. Dar acum şi mintea şi timpul îmi sunt 
împrăştiate în toate părţile. Am aflat numele 
domniilor voastre şi m-am bucurat din toată inima că 
Dumnezeu îmi trimite asemenea cavaleri într-o 
cumpănă ca asta. Şedeţi, oaspeţi dragi. Care dintre 
domniile voastre este jupân Jan Skrzetuski? 

— Eu sunt, la porunca luminăţiei tale, răspunse 
Jan. 

— Domnia ta eşti staroste de... na, că am şi 
uitat... 

— Nu sunt staroste, răspunse Jan. 

— Cum aşa? se miră prinţul, încruntându-şi 
sprâncenele puternice, domnia ta n-ai căpătat o 
stărostie după cele ce-ai făptuit la Zbaraz? 

— Niciodată nu m-am străduit s-o capăt. 

— Domniei tale ţi se cuvenea fără să te 
străduieşti. Cum aşa? Ce vorbeşti, domnia ta? N-ai 
fost răsplătit? Te-au uitat? Asta n-o mai înţeleg. Dar 
greşesc, nu trebuie să mă mir, deoarece acum sunt 
răsplătiți doar cei cu spinarea ca salcia, care ştiu să 
se plece uşor. Ia te uită, domnia ta nu eşti staroste!... 
Slavă Domnului că ai venit aici, fiindcă eu am bună 
tinere de minte şi nici o faptă vrednică nu va rămâne 
fără răsplată, ca şi ale domniei tale, polcovnice 
Wołodyjowski... 

— N-am făcut nici o ispravă care să merite... 

— Lasă asta în seama mea, deocamdată primeşte 
acest zapis”, întărit la Rosienie, prin care îţi 
dăruiesc pe viaţă moşia Dydkiemie. E o bucăţică 
bună de pământ pe care ies o sută de pluguri la arat 

în fiecare primăvară. la-le şi pe astea, pentru că nu-ţi 
pot da mai mult, şi spune-i lui jupân Skrzetuski că 
Radziwilt nu-şi uită prietenii şi nici pe aceia care au 
adus foloase Republicii sub conducerea lui. 
— Luminăţia ta... se bâlbâi încurcat jupân Michał. 
— Nu mai spune nimic şi iartă-mă că-i atât de 
puţin, dar convinge-i pe domniile lor că nu vor pieri 
aceia care-şi vor lega norocul şi la bine şi la rău de 
Radziwitt. Nu sunt rege, dar dacă aş fi, Dumnezeu 
mi-e martor că nu l-aş uita niciodată pe unul ca Jan 
Skrzetuski sau ca jupân Zagłoba... 
— Eu sunt! sări Zagtoba, ieşind repede înainte, 
fiindcă, începuse să-şi piardă răbdarea din pricină că 
nu pomenise şi de el. 
— Am ghicit că eşti domnia ta, căci mi s-a spus că 
eşti un om mai în vârstă. 
— Am umblat prin şcoli odată cu vrednicul 
părinte al luminăţiei tale şi, pentru că avea înclinații 
războinice din copilărie, m-a îngăduit să-i fiu 
aproape, că şi eu lăsam latina de dragul suliţei. 
Stanistaw Skrzetuski, care-l cunoştea mai puţin 
pe Zagtoba, rămase uimit, deoarece ieri la Upita 
auzise cu urechile lui când spunea că a fost la şcoală 
nu cu răposatul prinţ Krzysztof, ci cu însuşi Janusz 
Radziwitt, lucru cu neputinţă, fiindcă prinţul Janusz 
era mult mai tânăr. 
— Ei poftim, se miră prinţul, domnia ta eşti de 
neam din Lituania? 
— Din Lituania! răspunse fără să se bâlbâie jupân 
Zagtoba. 
— Atunci ghicesc că nici domnia ta n-ai primit 
nici o răsplată, noi lituanienii ne-am învăţat să fim 

hrăniţi cu nerecunoştinţă... Pe legea mea, dacă v-aş 
da ce vi se cuvine, nu mi-ar mai rămâne nimic. Dar 
asta-i soarta noastră! Noi ne jertfim sângele, viaţa, 
averile şi nimeni nu ne mulţumeşte nici măcar dând 
din cap. Ehei, ce să-i faci! Cum seamănă, aşa o să şi 
culeagă... Aşa porunceşte Dumnezeu şi dreptatea... 
Domnia ta l-ai tăiat pe faimosul Burlaj şi ai retezat 
cele trei capete la Zbaraz? 

— Luminăţia ta, lui Burłaj eu i-am venit de cap, 
răspunse Zagłoba, fiindcă se vorbea că nu se poate 
măsura nimeni cu el, aşa că am vrut să le arăt celor 
mai tineri că vitejia n-a pierit cu totul în Republică... 
Iar cât priveşte cele trei capete, se putea întâmpla în 
iureşul bătăliei... dar la Zbaraz altul a făcut această 
ispravă. 

— Prinţul tăcu o clipă, după care rosti din nou: 

— Şi nu vă doare disprețul cu care aţi fost 
răsplătiți? 

— Ce putem face, luminăţia ta, chiar dacă nu ne 
pare prea bine! zise Zagtoba. 

— Bucuraţi-vă, domniile voastre, fiindcă lucrurile 
trebuie să se schimbe... Vă sunt îndatorat că aţi venit 
aici şi, chiar dacă nu sunt rege, mie îmi place să-mi 
tin făgăduiala. 

— Luminăţia ta, răspunse Skrzetuski repede şi cu 
puţină trufie, noi n-am venit aici după răsplată şi 
avuţii... Ci pentru că vrăjmaşul ne-a călcat ţara, 
căreia vrem să-i aducem în ajutor vieţile noastre sub 
conducerea unui războinic vestit. Vărul meu 
Stanistaw a fost de faţă la Ujscie şi a văzut spaima, 
neorânduiala, ruşinea şi trădarea, iar la urmă 
izbânda vrăjmaşului. Aici ne vom sluji ţara şi regele 

sub o mare şi credincioasă căpetenie. Aici pe 
duşman nu-l aşteaptă o biruinţă, ci înfrângerea şi 
moartea... lată de ce am venit să-ţi oferim serviciile 
noastre. Noi, oştenii, vrem să ne batem şi ne grăbim 
la luptă. 

— Dacă asta-i dorinţa domniilor voastre, veţi avea 
mulţumire şi din această parte, răspunse prinţul 
serios. N-o să aşteptaţi prea mult, chiar dacă mai 
întâi vom porni asupra altui vrăjmaş, fiindcă trebuie 
să răzbunăm cenuşa de la Wilno. Azi-mâine pornim 
spre părţile acelea şi cu ajutorul lui Dumnezeu vom 
plăti cu vârf şi îndesat. Domniile voastre, nu vă mai 
rețin, pentru că aveţi nevoie de odihnă, iar eu am o 
groază de treburi. Diseară să veniţi la palat, că s-ar 
putea să aveţi, parte de vreo întâmplare mai acătării 
înainte de a pleca; de frica războiului, o mulţime de 
femei au căutat ocrotire la Kiejdany. Polcovnice 
Wotodyjowski, îngrijeşte-te de oaspeţii dragi ca în 
casa domniei tale şi ţineţi minte că ce-i al meu e şi al 
vostru!... Jupâne Harasimowicz, spune-le şleahticilor 
din sală că nu pot să vin la ei, fiindcă n-am vreme, 
dar astă-seară vor afla tot ce vor să ştie... Domniile 
voastre, duceţi-vă sănătoşi şi rămâneţi prietenii lui 
Radziwilt, căci acum are mare trebuinţă. 

Spunând acestea, magnatul puternic şi mândru 
le întinse mâna pe rând lui jupân Zagłoba, celor doi 
Skrzetuski, lui Wotodyjowski şi lui Chartamp ca 
unora deopotrivă cu el. Un zâmbet blajin îi lumină 
chipul posomorât şi depărtarea trufaşă, care stăruia 
în jurul lui ca un nor întunecat, pieri fără urmă. 

— Asta căpetenie! Asta războinic! rosti Stanisław 
în timp ce se întorceau făcându-şi loc prin mulţimea 

de şleahtici adunaţi în sala de primire. 

— Intru şi-n foc pentru el! strigă Zagłoba. Aţi 
băgat de seamă că-mi ştie pe dinafară toate 
isprăvile?... Ehei, n-o să le fie prea cald suedezilor 
când vor auzi răgetul acestui leu însoţit de al meu. 
Un stăpân ca el nu se mai află în toată Republica, iar 
printre cei de demult, numai prinţul Jeremi şi jupân 
Koniecpolski tatăl puteau să-i stea alături. Asta nu e 
un biet castelan care se aşează întâia dată în scaunul 
de senator şi nici n-apucă să-şi tocească fundul 
nădragilor, că îşi şi la nasul la purtare, pe şleahticii 
mai puţin avuţi îi numeşte fraţi şi dă poruncă să i se 
facă portretul, ca să-şi aibă rangul de senator în faţă 
şi când mănâncă, fiindcă în spate nu l-ar putea 
vedea... Jupâne Michał, ai ajuns bogat!... După cum 
se vede, cine ajunge să-şi şteargă surtucul ros de 
Radziwili, se aureşte îndată. Văd că aici e mai lesne 
să înaintezi, decât să capeţi o oca de pere uscate pe 
la noi. Ajunge să bagi mâna în apă cu ochii închişi, 
că ai şi prins ştiuca de coadă. Ăsta magnat! 
Dumnezeu să-ţi dea noroc, jupâne Michał! Te-ai 
fâstâcit ca jupâniţa după cununie, dar nu-i nimic!... 
Cum se cheamă moşioara ta? Dudkowo sau cum?... 
În ţara asta sunt numai nume păgâneşti. Dai cu 
nuca-n perete şi se aude un nume de sat sau de 
şleahtic. Numai câştigul să fie bun şi n-o să-ţi pară 
rău să-ţi stâlceşti limba. 

— Recunosc că m-am fâstâcit grozav, zise jupân 
Michał, fiindcă ce spui domnia ta, că e uşor să 
înaintezi în rang aici, nu-i deloc adevărat. Nu o dată 
i-am auzit pe oştenii mai vârstnici ponegrindu-l pe 
prinţ pentru zgârcenia lui, iar acum răsplăţile încep 

să curgă pe neaşteptate cu duiumul. 

— Bagă zapisul la cingătoare, fă asta pentru 
mine... Şi dacă se mai plânge careva de 
nerecunoştinţa prinţului, scoate-l şi loveşte-l cu el 
peste gură. E cel mai bun argumentum. 

— Un lucru mi se pare limpede, spuse Jan 
Skrzetuski. Prinţul vrea să câştige oamenii de partea 
lui, de parcă ar avea niscaiva planuri pentru care are 
nevoie de ajutor. 

— Păi tu n-ai auzit ce planuri are? se împotrivi 
Zagtoba. N-a spus că mergem să răzbunăm cenuşa 
de la Wilno?... I-am pus în spinare că a jefuit Wilno, 
iar el vrea să arate nu numai că nu are trebuinţă de 
ce-i al altuia, dar e gata să mai dea şi din avutul lui... 
E o ambiţie prea frumoasă, jupâne Jan. Asemenea 
senatori să ne dea Dumnezeu cât mai mulţi! 

Vorbind astfel, ajunseră iarăşi în curtea 
castelului, în care intrau mereu cete de oşteni călări, 
grupuri de şleahtici înarmaţi sau căleşti care 
aduceau pe magnații din împrejurimi cu soțiile şi 
copiii. Văzând aceasta, jupân Michał îi duse pe toţi la 
poartă să privească la cei care intrau: 

—  Jupâne Michał, cine ştie, azi e ziua ta cu 
noroc... Poate că soţia care ţi-e hărăzită se află 
printre fiicele şleahticilor de aici, zise Zagtoba. Uite 
că se apropie o caleaşca descoperită şi în ea se vede 
ceva alb... 

— Nu e nici o jupâniţă, ci doar acela care poate 
să mă cunune cu ea, răspunse Wotodyjowski, care 
avea ochii foarte buni. E preotul episcop Parczewski 
care vine însoţit de preotul Biatozor, arhidiaconul de 
Wilno. 

— Cum pot să vină ei la prinț, când acesta e 
calvin? 

— Ce pot să facă? Când treburile obştii o cer, 
sunt nevoiţi să stea de vorbă. 

— Ehei, ce mulţime şi ce larmă e pe aici! rosti 
jupân Zagtoba cu bucurie. Începusem să ruginesc la 
moşie ca o cheie veche în broască... Aici îţi aduci 
aminte de vremurile bune. Nemernic să fiu dacă 
astăzi n-o să-i fac curte vreunei sprâncenate! 

Jupân Zagtoba fu întrerupt de oştenii de strajă 
care, ieşind în fugă din gheretă, se aşezară pe două 
rânduri, ca să-l întâmpine pe preotul episcop. Acesta 
trecu făcând semnul crucii cu mâna în amândouă 
părţile, binecuvântându-i pe oşteni şi pe şleahticii 
aflaţi prin apropiere. 

— Prinţul e un stăpân cu purtări alese, zise 
Zagłoba. Arată atâta cinste preotului episcop, cu 
toate că el nu se recunoaşte supus al bisericii.. Deie 
Domnul ca acesta să fie primul semn al convertirii... 
— E, nu va fi nimic din toate astea. Cât s-a mai 
străduit soţia dintâi şi tot n-a izbutit nimic, până 
când a murit de inimă rea... De ce nu pleacă 
scoţienii? Pesemne că vine iarăşi cineva de seamă. 

Într-adevăr, în depărtare se ivi un alai de oşteni 
înarmaţi. 

— Îi cunosc, sunt dragonii lui Ganchof, lămuri 
Wołodyjowski, dar la mijloc sunt nişte carâte... 

Deodată începură să duruie darabanele. 

— Oho, se vede că e cineva mai însemnat decât 
preotul episcop al Samogiţiei! strigă Zagłoba. 

—  Aşteaptă, domnia ta, să-i vedem. 

— La mijloc sunt două carâte. 

— Aşa-i. În cea dinainte e jupân Korf, voievodul 
de Wenden. 

— Păi cum! exclamă Jan, îl cunoaştem de la 
Zbaraż... 

Voievodul îi recunoscu şi el, mai întâi pe 
Wołodyjowski pe care se vede că-l întâlnea mai des, 
aşa că se aplecă din caleaşca şi strigă: 

— Mă  închin domniilor voastre, tovarăşi de 
demult!... Uite că vă aducem oaspeţi! 

În a doua carâtă, cu blazonul prinţului Janusz, la 
care erau înhămaţi patru armăsari albi, şedeau doi 
magnați cu înfăţişarea mândră. Purtau veşminte 
străine şi pălării cu boruri late, de sub care buclele 
perucilor luminoase se revărsau pe umeri şi pe 
gulerul lat de dantelă. Unul, foarte gras, avea barbă 
ascuţită cânepie şi mustăţi cu vârfurile răsfirate şi 
răsucite în sus; celălalt, mai tânăr, îmbrăcat în 
negru, arăta mai puţin a cavaler, dar poate că avea 
un rang şi mai mare, fiindcă la gât îi strălucea un 
lanţ de aur de care atârna o medalie. Pesemne că 
amândoi erau străini, deoarece priveau cu luare- 
aminte la castel, la oameni şi la straiele lor. 

— Ce diavoli mai sunt şi ăştia? întrebă Zagłoba. 
— Nu-i cunosc, nu i-am văzut niciodată! răspunse 
Wotodyjowski. 

Caleaşca trecu de ei şi ocoli curtea, ca să ajungă 
înaintea clădirii mai înalte din mijloc, în vreme ce 
dragonii se opriră în faţa porţii. 

Wołodyjowski îl recunoscu pe cel care le 
poruncea. 

— Tokarzewicz! Ia vino încoace, domnia ta! 
—  Închinăciune, jupâne polcovnic! 

— Cine sunt umflaţii ăştia? 

— Sunt suedezi. 

— Suedezi? 

— Întocmai, şi încă oameni de vază. Cel gras e 
graful Loewenhaupt, iar subţirelul e Benedykt Shitte, 
baronul von Duderhoff. 

— Duderhoff? se miră Zagtoba. 

— Şi ce caută aici? întrebă Wolodyjowski. 

— Dumnezeu să-i ştie! răspunse Tokarzewicz. Îi 
însoţim de la Birze. Mai mult ca sigur că au venit să 
negocieze cu prinţul pentru că în Birze am auzit că 
marele hatman strânge oştire şi vrea să năvălească 
în Letonia. 

— Ha, nemernicilor! A intrat frica-n voi! strigă 
Zagłoba. Daţi iama în Wielkopolska, îl goniţi pe rege 
şi acum vă ploconiţi înaintea lui Radziwilt, ca să nu 
vă scarmene în Letonia. Aşteptaţi numai şi o s-o luaţi 
la sănătoasa spre Duderhofful vostru de-o să vă 
sfârâie călcâiele. Ne răfuim noi şi cu voi. Trăiască 
Radziwilt! 

— Trăiască! repetară şleahticii care stăteau lângă 
poartă. 

— Defensor  patriae*!Apărătorul nostru! Pe 
suedezi, domniile voastre, pe suedezi! 

Făcură cerc în jurul lui. Se adunau din ce în ce 
mai mulţi şleahtici, ceea ce văzând, Zagłoba sări pe 
buza de la temelia porţii şi începu să strige: 

— Ascultaţi, domniile voastre! Cine nu mă 
cunoaşte, să afle că sunt un vechi oştean de la 
Zbaraz, care l-a tăiat cu mâna asta bătrână pe 
Burlaj, cel mai mare ataman după Chmielnicki; cine 

n-a auzit de Zagłoba, se vede că în timpul primului 
război cu cazacii curăța mazărea, căuta găinile de ou 
sau păştea viţeii, lucru la care nu mă aştept de la 
nişte cavaleri atât de vrednici. 

— E un mare viteaz! se auziră glasuri numeroase. 
Unul mai mare nu se află în toată Republica!... 
Ascultaţi! 

—  Ascultaţi, domniile voastre!  Bătrânele-mi 
ciolane aveau nevoie de odihnă; ar fi fost mai bine să 
lenevesc acum pe cuptor, să mănânc brânză şi 
smântână, să mă preumblu prin livadă şi să culeg 
mere, să-i supraveghez pe secerători cu mâinile la 
spate sau să mângâi pe spate vreo fătoaie. Sigur că 
şi vrăjmaşul m-ar fi lăsat în pace spre folosul lui, 
fiindcă şi suedezii şi cazacii ştiu că am braţul greu, 
deie Domnul ca numele-mi să vă fie tot atât de bine 
cunoscut, domniilor voastre, ca şi hostibus”. 

— Cine mai e şi cocoşul ăsta care cântă atât de 
fălos? întrebă un glas. 

—  Tacă-cţi gura, trăsni-te-ar! îl certară ceilalţi. 

Dar Zagtoba auzise. 

— Domniile voastre, iertaţi-l pe acest cocoşel, 
strigă, fiindcă n-a aflat încă unde-i capul şi unde-i 
coada. 

Şleahticii izbucniră în hohote uriaşe, iar 
potrivnicul se retrase fâstâcit înapoia mulţimii, ca să 
scape de glumele care începură să se abată asupră- 
ip 
— Mă întorc la ce spuneam! reveni Zagłoba. 
Aşadar, repeto, se cuvenea să mă odihnesc, dar 
pentru că ţara e la ananghie şi vrăjmaşul ne încalcă 

pământurile, am venit aici, ca împreună cu voi să 
punem stavilă duşmanului în numele acelei mame 
care ne-a hrănit pe toţi. Acela care nu-i va fi alături 
acum, acela care nu va alerga în ajutorul ei, acela nu 
e un fiu adevărat, ci un fiu vitreg, nevrednic de 
dragostea ei. Eu, om bătrân, dau fuga, facă-se voia 
Domnului, iar de va fi să pier, voi striga cu răsuflarea 
din urmă: „Pe suedezi, domniile voastre, pe 
suedezi!...” Să jurăm că nu vom lăsa paloşul din 
mână până când nu-i vom stârpi din Republică!... 
— Suntem gata şi fără jurăminte! strigară glasuri 
numeroase. Mergem acolo unde ne va călăuzi prinţul 
hatman, oriunde va fi nevoie. 
— Domniile voastre, fraţilor!... l-aţi văzut pe cei 
doi nădrăgari care au venit în caleaşca aurită. Ştiu şi 
ei că Radziwiłł nu se joacă. O să umble după el prin 
tot palatul şi o să-i sărute coatele, ca să-i lase în 
pace. Prinţul însă, de la care mă întorc chiar acum, 
m-a încredinţat în numele Lituaniei întregi că nu se 
gândeşte la negocieri şi la înţelegeri, ci numai la 
război! 
— Război, război! repetară ca un ecou glasurile 
ascultătorilor. 
— Dar pentru că orice căpetenie, vorbi mai 
departe Zagtoba, se arată cu atât mai cutezătoare, 
cu cât e mai sigură de oşteni, să-i dovedim dar, 
domniile voastre, simţămintele noastre. Haideţi să 
strigăm sub ferestrele prinţului: „Să mergem asupra 
suedezilor!”. După mine, domniile voastre! 

Sări jos şi porni înainte, cu mulţimea în urma 
lui, iar când ajunseră sub ferestrele palatului, zarva 
crescu deodată, preschimbându-se într-un strigăt 

uriaş: 
— Pe suedezi! pe suedezi! 

După o clipă, din tindă alergă jupân Korf, 
voievodul de Wenden, foarte tulburat, urmat de 
Ganchof polcovnicul raitierilor prinţului, şi amândoi 
încercară să-i potolească pe şleahtici, să-i roage să 
se împrăştie. 

— Pentru Dumnezeu! le vorbi jupân Korf, acolo 
sus zăngăne geamurile şi domniile voastre habar nu 
aveţi cât de rău v-aţi ales clipa în care să faceţi 
tărăboi. Cum puteţi să jigniţi nişte trimişi, arătând 
neascultare! Cine v-a îndemnat? 

— Eu! răspunse Zagłoba. Domnia ta să-i spui 
prinţului, în numele nostru, al tuturor, că-l rugăm să 
se arate neînfricat, fiindcă suntem gata să ne vărsăm 
ultima picătură de sânge alături de el. 

— Domniile voastre, vă mulţumesc în numele 
hatmanului, dar acum împrăştiaţi-vă. Daţi dovadă de 
chibzuinţă, domniile voastre! Pentru Dumnezeu, fiţi 
înţelepţi, altminteri vătămaţi Republica! Acuma, 
acela care aduce jignire trimişilor, abate primejdia 
asupra ţării. 

— Ce ne pasă nouă de trimişi! Noi vrem să ne 
batem, nu să negociem! 

— Mă bucură dorinţa domniilor voastre! În 
curând va veni vremea şi pentru asta. Acum, 
odihniţi-vă înainte de a pomi la luptă. Cade bine 
puţină horilcă şi câteva îmbucături. E rău să te baţi 
cu burta goală. 

— Prea adevărat! Pe legea mea! strigă cel dintâi 
jupân Zagłoba. 

— A nimerit-o cum nu se poate mai bine. De 

vreme ce prinţul ne cunoaşte gândurile, nu mai avem 
ce căuta aici. 

Şi mulţimea începu să se risipească; cei mai 
mulţi se îndreptară spre sălile de mâncare, în care se 
aflau mesele întinse. Jupân Zagłoba păşea în frunte. 
În acest timp, jupân Korf şi polcovnicul Ganchof se 
duseră la prinţ, care sta la sfat cu solii suedezi, 
preotul episcop Parczewski şi preotul Biatozâr, cu 
jupân Adam Komorowski şi jupân Aleksandr 
Mierzejewski, un curtean al regelui Kazimierz, care 
se afla la Kiejdany. 

— Cine-a făcut toată zarva asta? întrebă prinţul, 
pe a cărui faţă ca de leu stăruia mânia. 

— Un şleahtic care abia a venit, cunoscutul jupân 
Zagłoba! răspunse voievodul de Wenden. 

— E un cavaler viteaz, rosti prinţul, dar prea 
devreme începe să-şi facă de cap. 

Făcu semn polcovnicului Ganchof să se apropie 
şi-i şopti ceva la ureche. 

În această vreme, jupân Zagtoba, mulţumit de 
sine, mergea spre sălile de jos cu paşi falnici, 
avându-i alături pe ce doi Skrzetuski şi pe 
Wołodyjowski, cărora le spunea încet: 

— Ei, cum e, amici? Abia m-am arătat şi i-am şi 
înflăcărat pe şleahtici, stârnindu-le dragostea de 
ţară. Acum prinţul va putea mai uşor să-i trimită 
înapoi pe soli fără nimic, fiindcă nu trebuie să le 
vorbească decât de suffragia'“ noastră. Cred că voi 
căpăta şi vreo răsplată, cu toate că nu mă gândesc 
decât la cinstea mea. De ce-ai încremenit, jupâne 
Michat şi ţi-ai pironit ochii pe caleaşca de lângă 

poartă? 

— Ea e! răspunse jupân Michał, mişcându-şi 
mustăcioara. Pe legea mea, chiar ea e! 

— Cine? 

— Billewiczowna... 

— Aceea care ţi-a dat cu tifla? 

—  Aşa-i. Uitaţi-vă, domniile voastre, uitaţi-vă! Să 
nu mă usuc de jale? 

— Stai puţin, spuse Zagłoba, să mă uit bine. 

După ce făcu un ocol, caleaşca se apropie de cei 
care vorbeau. În ea şedea un şleahtic fălos cu 
mustață cărunţie, iar lângă el jupâniţa Aleksandra, 
frumoasă ca totdeauna, liniştită şi serioasă. 

Jupân Michał îşi aţinti asupra ei privirea 
îndurerată şi se înclină adânc cu pălăria în mână, dar 
ea nu-l zări. lar Zagłoba zise, uitându-se la 
trăsăturile gingaşe ale Olefkăi: 

—  Jupâne Michał, asta e odraslă supusă şi prea 
plăpândă pentru un oştean. Recunosc că e frumoasă, 
dar mie-mi plac mai mult cele care nu-ţi dai seama 
de la început dacă sunt tunuri sau femei. 

— Domnia ta, nu ştii cine a venit cu caleaşca? îl 
întrebă Michat pe şleahticul care sta lângă el. 

— Cum să nu ştiu? răspunse şleahticul, jupân 
Tomasz Billewicz, spătarul de Rosienie. Aici îl cunosc 
cu toţii, fiindcă-i de mult prietenul şi sluga lui 
Radziwiłł. 

Capitolul XIII 


În ziua aceea, prinţul nu se arătă şleahticilor 
până seara, fiindcă prânzi cu solii şi cu cei câţiva 
dregători cu care ţinuse sfat mai înainte. Cu toate 
acestea, polcovnicii primiră porunci hotărâte ca 
polcurile de la curte, mai ales cele de pedestraşi, 
conduse de căpetenii străine, să fie pregătite. 
Văzduhul mirosea a pulbere. Castelul, deşi neîntărit, 
era înconjurat de oşteni, ca şi cum sub ziduri avea să 
se încingă o bătălie crâncenă. Se aşteptau să 
pornească la drum abia a doua zi dimineaţa; o 
mulţime de slujitori încărcau în care arme, văsărie 
scumpă şi vistieria prinţului. 

Harasimowicz le spunea  şleahticilor că 
harabalele aveau să plece la Tykocin în Podlasie, 
întrucât vistieria nu putea rămâne într-un castel 
neîntărit, cum era cel de la Kiejdany. Se pregătea şi 
calabalâcul de luptă, care avea să pornească odată 
cu oştile. 

Se răspândi vestea că hatmanul de câmp 
Gosiewski fusese pus sub cheie, pentru că nu voise 
să-şi unească steagurile de la Troki cu cele ale lui 
Radziwilt, primejduind astfel întreaga campanie. De 
altfel, pregătirile de plecare, forfota oştenilor, 
duruitul tunurilor scoase din armurăria!! palatului şi 
vânzoleala care însoţeşte întotdeauna începutul 
oricărei campanii  atrăgeau  luarea-aminte a 
şleahticilor în altă parte, făcându-i să uite de 
întemnițarea lui jupân Gosiewski şi a cavalerului 

Judycki. 

Cei care luau masa în încăperile de jos nu mai 
vorbeau decât despre război, despre nenorocirea de 
la Wilno, care ardea de zece zile, pârjolul lăţindu-se 
din ce în ce mai mult, despre ştirile de la Varşovia, 
despre înaintarea suedezilor şi despre suedezi, 
împotriva cărora, ca împotriva unor sperjuri care 
năvăleau asupra vecinilor, în ciuda înţelegerii în 
putere pe încă şase ani, se răzvrăteau inimile şi 
minţile şi  îndârjirea creştea.  Veştile despre 
repeziciunea armiei duşmane, capitularea de la 
Ujście şi invadarea Wielkopolskăi, despre năvala 
care ameninţa Mazowsze şi primejdia de neînlăturat 
a cuceririi Varşoviei nu numai că nu stârneau spaima 
nimănui, dar dimpotrivă, făceau să crească dorinţa 
de luptă şi curajul. Se întâmpla astfel, întrucât acum 
pricinile izbânzilor suedeze erau limpezi pentru toată 
lumea. Până acum nu se ciocniseră niciodată cu 
oşteni de meserie, conduşi de o căpetenie adevărată. 
Radziwiłł era primul războinic încercat cu care aveau 
să se măsoare; şleahticii adunaţi aveau încredere 
deplină în iscusinţa de oştean a marelui hatman, mai 
ales că şi polcovnicii lui îi asigurau că-i vor înfrânge 
pe suedezi la câmp deschis. 

— Altfel nu poate fi! spunea jupân Michat 
Stankiewicz, un luptător în vârstă şi cu multă 
experienţă. Ţin minte războaiele de altădată şi ştiu 
că se apărau totdeauna prin cetăţi, în tabere întărite 
sau în şanţuri; niciodată nu îndrăzneau să ne 
întâmpine la câmp deschis, fiindcă se temeau grozav 
de călărime; atunci când, încrezându-se în puterea 
lor, ne-au ieşit înainte, au primit dreaptă învăţătură 

de minte. N-au pus mâna pe Wielkopolska printr-o 
biruinţă, ci prin trădare şi nătângia şleahticilor! 
—  Aşa-i! întări jupân Zagłoba. Sunt o nație 
moleşită, fiindcă pe la ei pământul e sărac şi n-au 
pâine deloc; macină conuri de pin şi coc azimă care 
miroase a răşină. Alţii se duc pe malul mării şi 
înfulecă ce le aruncă talazurile, încăierându-se 
pentru asemenea bunătăţi. Pretutindeni sărăcie 
lucie, de aceea nu se află un neam mai lacom la 
avutul altuia, că până şi tătarii au carne de cal ad 
libitum 1%, pe când ei se întâmpla să nu vadă carne 
cu anii şi mor de foame cu duiumul; mănâncă pe 
săturate numai când prind peşte mai mult. 

Aici Zagłoba se întoarse spre jupân Stankiewicz: 
— Dar domnia ta când i-ai cunoscut pe suedezi? 
— Când am slujit sub prinţul Krzysztof, tatăl 
hatmanului de acum. 
— Eu, pe vremea lui jupân Koniecpolski, părintele 
steagului de acum. L-am scărmănat straşnic pe 
Gustav Adolf de câteva ori în Prusia şi am luat prinşi 
cu nemiluita; atunci i-am cunoscut bine şi mi-am dat 
seama câte parale fac. Ce se mai minunau flăcăii 
noştri de ei, pentru că domniile voastre trebuie să 
ştiţi că suedezii, ca o nație care se bălăceşte mereu 
în apă şi cele mai mari foloase le scot din mare, sunt 
nişte scufundători exquisitissimi'%. Le-am poruncit 
să arate ce ştiu, şi ce să vedeţi, domniile voastre: 
arunci un împieliţat într-o copcă şi el iţi iese pe 
cealaltă cu scrumbia vie în gură... 
— Pentru Dumnezeu, ce vorbeşti domnia ta?! 

— Să mor pe loc, dacă n-am văzut de o sută de ori 
astfel de ispravă, precum şi alte obiceiuri ciudate de- 
ale lor. Îmi aduc aminte că se învăţaseră atât de mult 
cu pâinea prusiană, că pe urmă nu mai voiau să 
plece. Jupân Stankiewicz vorbeşte cu dreptate, când 
spune că nu sunt oşteni prea grozavi. Pedestraşii mai 
sunt cum mai sunt, dar călărimii îi plâng de milă, 
fiindcă în ţara lor n-au cai şi nu învaţă de mici să 
călărească. 

— Se pare că la început nu vom porni asupra lor, 
spuse jupân Szczyt, ci vom răzbuna mai întâi Wilno. 
— Chiar aşa. Eu însumi l-am sfătuit astfel când m- 
a întrebat ce gândesc, răspunse Zagłoba. Dar după 
ce vom sfârşi cu unii, ne vom repezi numaidecât 
asupra celorlalți. Ştiu că solii trebuie să năduşească 
bine. 

— Îi primesc cum se cuvine, se amestecă jupân 
Załęski, dar, săracii, nu vor izbândi nimic, cea mai 
bună dovadă fiind poruncile date oştenilor. 

— Ehei, Doamne sfinte, Doamne sfinte, spuse 
jupân Twarkowski, judele de Rosienie. Cum mai 
însufleţeşte primejdia oamenii! Mai să ne apuce 
deznădejdea luptând cu un singur vrăjmaş, iar acum 
nu ne temem nici de doi. 

— Nici că se putea altfel, întări jupân 
Stankiewicz. Se întâmplă uneori să te mai laşi şi 
bătut, până când îţi pierzi dintr-odată răbdarea şi 
atunci, nu se ştie de unde, îţi regăseşti şi puterea şi 
curajul. Oare puţin am suferit, puţin am îndurat?!... 
Ne-am lăsat în seama regelui şi a şleahticilor 
coroanei, fără să ne gândim la forţele noastre, şi 
acum nu mai avem încotro, trebuie să-i biruim pe 

amândoi vrăjmaşii sau să pierim cu toţii... 

— Dumnezeu ne va ajuta! Destul cu zăbava! 

— Ne-au pus sabia în gât! 

— Să le-o punem şi noi! O să le arătăm celor din 
ţinuturile coroanei ce fel de oameni suntem! Aici nu 
va fi ca la Ujscie, cât soarele pe cer! 

Şi, pe măsura paharelor golite, creşteau 
înflăcărarea şi spiritul războinic. Tot aşa, pe 
marginea prăpăstiei, scăparea e hotărâtă deseori de 
sforţarea din urmă. Acum oştenii şi şleahticii, pe 
care nu demult Jan Kazimierz îi chema la Grodno 
prin ordonanţe deznădăjduite, înțelegeau prea bine 
acest adevăr. Toată lumea îşi îndrepta privirile spre 
Radziwilt, toate gurile repetau acest nume 
înfricoşător care până nu demult mergea mână în 
mână cu izbânda. Numai el putea să strângă, să 
urnească puterile adormite ale ţării şi, aşezându-se 
în fruntea unei oştiri îndestulătoare, să hotărască 
biruinţa în amândouă războaiele. 

După-amiază fură chemaţi pe rând la prinţ 
polcovnicii: Mirski, căpetenia steagului de cuirasieri 
ai hatmanului, apoi Stankiewicz, Ganchof, Chartamp, 
Wołodyjowski şi Sotohub. Oştenii se cam mirară că 
sunt poftiţi la sfat câte unul şi nu toţi deodată, dar 
uimirea lor se sfârşi cu bine, căci nici unul nu plecă 
fără o răsplată, fără un semn de bunăvoință din 
partea prinţului. Hatmanul nu dorea în schimb decât 
ascultare şi încredere, pe care şi aşa i le ofereau cu 
toţii din toată inima. Voievodul îi mai întrebă grijuliu 
dacă nu s-a întors Kmicic şi porunci să i se dea de 
ştire când va veni. 

Se întoarse într-adevăr, dar abia seara târziu, 

când încăperile străluceau de lumină şi oaspeţii 
începuseră să se adune. La spătărie, unde veni să-şi 
schimbe hainele, îl găsi pe jupân Wotodyjowski care-l 
înfăţişă şi celorlalţi. 

— Mă bucur grozav că te văd, domnia ta, şi pe 
prietenii domniei tale de asemenea, spuse, 
scuturându-i mâna micului viteaz. Parcă aş vedea un 
frate! Domnia ta poţi să mă crezi, pentru că eu nu 
ştiu să mă prefac. E drept că mi-ai crestat scăfârlia 
destul de urât, dar pe urmă m-ai pus pe picioare, 
lucru pe care n-am să-l uit câte zile-oi avea. O spun 
faţă de toţi, dacă nu erai domnia ta, acum m-aş fi 
aflat după gratii. Să dea Dumnezeu ca astfel de 
oameni să se nască şi din piatră. Cine crede altfel, e 
un prost şi să mă ia dracu dacă nu-i retez urechile. 

—  Încetează, domnia ta! 

— Sar şi în foc pentru domnia ta, să mă 
trăsnească! Cine nu crede, să iasă afara! 

Jupân Andrzej se uită împrejur cu priviri 
amenințătoare, dar nimeni nu tăgădui, fiindcă 
altminteri ţineau cu toţii la Michat şi-l respectau; 
numai Zagłoba se miră: 

— Bătu-te-ar să te bată, că nărăvaş mai eşti, 
domnia ta! Mi se pare că o să te îndrăgesc grozav 
pentru prietenia pe care i-o arăţi lui Michat; pe mine 
să mă întrebi cât face... 

— Mai mult decât noi toţi! îl întrerupse Kmicic cu 
nestăpânirea-i de totdeauna. 

După care se uită la cei doi Skrzetuski, apoi la 
Zagtoba şi adăugă: 

— Domniile voastre, mă rog de iertare, nu vreau 
să jignesc pe nimeni, ştiu că sunteţi oameni de 

nădejde şi mari cavaleri... Nu vă fie cu supărare, 
fiindcă eu aş dori din toată inima să vă merit 
prietenia. 

— Nu face nimic, răspunse Jan Skrzetuski, ce e-n 
guşă, şi-n căpuşă. 

— Îngăduie-mi să te îmbrăţişez! zise jupân 
Zagtoba. 

— Mie nu trebuie să-mi spui un lucru de două ori! 

Şi îşi căzură în braţe. După care jupân Kmicic 
strigă: 

— Astăzi e musai să bem ceva, altfel nu se poate! 
— Mie nu trebuie să mi-o spui de două ori! repetă 
Zagtoba ca un ecou. 

— O să ne furişăm mai devreme la spătărie, iar de 
băutură am să mă îngrijesc eu. 

Jupân Michał începu să mişte aprig din mustăţi. 

„N-o să mai vrei să te furişezi, se gândi, uitându- 
se la Kmicic, când ai să vezi pe cine găseşti acolo.” 

Şi aproape că deschise gura să-i spună lui 
Kmicic că spătarul de Rosienie a venit cu Olenka la 
Kiejdany, dar îl cuprinse tristeţea, aşa că schimbă 
vorba. 

— Şi steagul domniei tale unde se află? întrebă. 

— Aici. E gata! A fost la mine Harasimowicz şi mi- 
a adus poruncă de la prinţ, ca la miezul nopţii 
oamenii să fie pe cai. L-am întrebat dacă vom pleca 
toţi şi mi-a răspuns că nu... Nu pricep ce poate să 
însemne asta. Dintre toate căpeteniile numai unele 
au primit aceeaşi poruncă. Dar pedestraşii străini au 
primit cu toţii. 

— Poate că o parte din oştire o să plece la noapte, 
iar ceilalţi mâine, spuse Skrzetuski. 

— Oricum, eu am să beau cu domniile voastre, iar 
steagul va pleca singur. Am să-l ajung din urmă după 
un ceas. 

În clipa aceea dădu buzna înăuntru 
Harasimowicz. 

— Înălţimea ta, jupâne stegar de Orsza! strigă. 
Înclinându-se din prag. 

— Ce e, arde? Uite-mă! răspunse Kmicic. 

— Trebuie să mergi îndată la luminăţia sa prinţul! 
—  Numaidecât, stai să mă îmbrac. Hei, slujitor, 
adă-mi contăşul şi brâul, că te tai! 

Feciorul îi dădu într-o clipă cele cerute şi după 
un răstimp scurt, jupân Kmicic, gătit ca de nuntă, 
plecă la prinţ. Era atât de frumos, încât parcă era un 
soare. Avea cămaşă de lame argintie, înflorată cu 
mănunchiuri de stele care-i luminau toată făptura, şi 
închisă la gât cu un safir uriaş. Pe deasupra purta un 
contăş de catifea albastră, cingătoare albă de mare 
preţ, atât de strânsă, încât mijlocul părea tras printr- 
un inel. Sabia argintie bătută cu safire îi atârna la 
brâul în care îşi înfipsese buzduganul de rotmistru, 
menit să arate rangul stăpânului. Straiele îl făceau 
atât de frumos pe tânărul cavaler, încât era greu să 
găseşti printre şleahticii adunaţi la Kiejdany un 
bărbat mai arătos. 

Jupân Michał oftă adânc, uitându-se la el şi, 
după ce pieri pe uşa spătăriei, spuse către jupân 
Zagtoba: 

— Nici vorbă să-i stau alături în faţa unei 
jupâniţe! 

— E, dacă mi-ai lua mie treizeci de ani din 
spinare! spuse Zagtoba. 

Prinţul era şi el îmbrăcat când intră Kmicic, iar 
slujitorul şi cei doi negri tocmai ieşeau din încăpere. 
Rămaseră singuri. 

— Să-ţi dea Dumnezeu sănătate că te-ai grăbit, 
zise prinţul. 

— La porunca luminăţiei tale. 

— Şi steagul? 

— După cum mi s-a poruncit. 

— Sunt oameni de nădejde? 

— Merg şi-n iad după mine! 

— Atunci e bine! Asemenea oameni îmi trebuie... 
În stare de orice, ca şi tine... O repet întruna, în 
nimeni nu mă încred ca în tine. 

— Luminăţia ta, meritele mele nu pot fi puse 
alături cu ale vechilor oşteni, dar dacă vom porni 
asupra duşmanilor ţării, atunci, Dumnezeu mă vede, 
n-am să rămân în urmă. 

— Nu vreau să ştirbesc cu nimic meritele celor 
vârstnici, răspunse prinţul, cu toate că... pot să vină 
astfel de pericula, urgii atât de năprasnice, încât şi 
cei mai credincioşi să se clatine. 

— Să moară ca un câine acela oare se va lepăda 
de domnia ta la ceas de primejdie! 

Prinţul se uită cu luare-aminte la chipul lui 
Kmicic. 
— Nici tu... nu te vei lepăda?... 

Tânărul cavaler se făcu stacojiu. 
— Luminăţia ta!... 
— Ce vrei să spui? 
— M-am spovedit înaintea luminăţiei tale de toate 
păcatele mele şi sunt atât de multe, încât numai 
inima de părinte a luminăţiei tale a putut să-mi dea 

iertare... Dar printre toate păcatele mele unul nu se 
află: nerecunoştinţa. 
— Nici călcarea jurământului... Te-ai spovedit 
înaintea mea, ca înaintea unui părinte, iar eu nu 
numai că te-am iertat ca un părinte, ci te-am şi 
îndrăgit ca pe un fiu... pe care Dumnezeu nu mi l-a 
dat şi de aceea mi-e greu pe lume. Fii prietenul meu! 

Spunând acestea, prinţul îi întinse mâna pe care 
tânărul cavaler îşi apăsă îndată buzele. 

Tăcură amândoi un răstimp mai lung; deodată 
prinţul îl privi în ochi pe Kmicic şi rosti: 
— Billewiczowna e aici! 

Kmicic păli şi bâlbâi ceva neînțeles. 
— Am trimis înadins după ea, ca cearta dintre voi 
să înceteze. Ai s-o vezi numaidecât, fiindcă doliul 
după moartea bunicului a luat sfârşit. Chiar astăzi, 
deşi Dumnezeu îmi este martor că nu-mi văd capul 
de treburi, am vorbit cu spătarul de Rosienie. 

Kmicic îşi luă capul în mâini. 
— Cu ce am să mă plătesc faţă de luminăţia ta? 
Cu ce am să mă plătesc?... 
— I-am spus limpede jupânului spătar că voinţa 
mea e să vă luaţi cât mai repede şi nu va fi 
împotrivă. Avem vreme. De tine atârnă totul, iar eu 
voi fi fericit dacă-ţi vei căpăta răsplata din mâinile 
mele, să dea Dumnezeu să te mulţumesc şi altă dată, 
fiindcă tu trebuie să ajungi sus. Ai păcătuit, pentru 
că eşti tânăr, dar pe câmpul de luptă ţi-ai dobândit o 
faimă statornică... şi toţi cei tineri sunt gata să te 
urmeze. Pe legea mea, trebuie să ajungi sus! 
Slujbele judeţelor nu sunt potrivite pentru un neam 
ca al tău... Ştii doar că eşti înrudit cu Kiszka, iar eu 

mă trag dintr-o Kiszczankă... Ai nevoie doar de 
puţină aşezare, iar pentru asta însurătoarea e lucrul 
de căpetenie. Ia-o pe fata asta, dacă ţi-a rămas în 
inimă, şi nu uita cine ţi-o dă. 

— Luminăţia ta, îmi pierd minţile!... Viaţa, 
sângele meu sunt ale luminăţiei tale... Ce trebuie să 
fac, ca să-mi plătesc datoria? Vorbeşte, luminăţia ta, 
porunceşte! 

— Plăteşte-mi cu bine pentru bine... Păstrează-mi 
credinţă, ai încredere că ceea ce fac e pentru binele 
obştii. Să nu te lepezi de mine când vei vedea 
trădarea şi lepădarea altora, când răutatea va 
învinge, când eu însumi... Prinţul se opri brusc. 

— Jur! rosti Kmicic cu înflăcărare. Îmi dau 
cuvântul de cavaler că voi rămâne alături de 
luminăţia ta până la ultima suflare, căpetenie, 
părinte şi binefăcător al meu! 

Spunând acestea, Kmicic se uită cu ochii plini 
de flăcări la prinţ şi mai că se înspăimântă de 
schimbarea pe care o văzu pe faţa lui. Chipu-i leonin 
se înroşise, vinele i se umflaseră la tâmple, picături 
dese de sudoare îmbrobonaseră fruntea înaltă, iar 
ochii împrăştiau luciri neobişnuite. 

— Ce ai, luminăţia ta? întrebă cavalerul, 
neliniştit. 
— Nimic, nimic!... 

Radziwilt se ridică, se duse cu paşi repezi la 
colţul de rugăciune şi, smulgând crucifixul, începu să 
vorbească cu glas puternic, înăbuşit. 

—  Jură pe crucea asta că nu te vei lepăda de mine 
până la moarte!... 

Cu toată înflăcărarea şi credinţa lui, Kmicic îl 

privi o clipă uimit. 

— Pe chinurile lui Christos... jură!... stărui 
hatmanul. 

— Pe chinurile lui Christos... jur! repetă Kmicic, 
punându-şi degetele pe crucifix. 

— Amin! adăugă prinţul solemn. 

Ecoul încăperii înalte repetă undeva pe sub 
boltă: „Amin” şi se aşternu liniştea. Se auzea numai 
răsuflarea pieptului puternic al lui Radziwilt. Kmicic 
nu-şi lua ochii uimiţi de la hatman. 

— Acum eşti al meu... rosti prinţul într-un târziu. 
— Întotdeauna am fost al luminăţiei tale, 
răspunse îndată tânărul cavaler, dar binevoieşte a-mi 
spune, binevoieşte a mă lămuri ce se întâmplă? De 
ce te-ai îndoit, luminăţia ta? E vreo primejdie? Au 
ieşit la iveală niscaiva uneltiri, a trădat cineva? 

— Se apropie ceasul încercării, spuse prințul 
mohorât. Cât despre duşmani, nu ştii oare că jupân 
Gosiewski, jupân Judycki şi voievodul de Witebsk ar 
fi prea bucuroşi să-mi dea brânci în prăpastie? Aşa-i! 
Vrăjmaşii casei mele se întăresc, trădarea se lăţeşte 
şi ne ameninţă nenorociri mari. De aceea îţi spun: se 
apropie ceasul încercării... 

Kmicic  tăcuse, dar vorbele prinţului nu-i 
împrăştiau întunericul care-i acoperea mintea şi se 
întreba zadarnic ce poate să-l amenințe în această 
clipă pe puternicul Radziwilt? Doar se afla în fruntea 
unei oştiri cum nu mai avusese niciodată. Numai la 
Kiejdany şi prin împrejurimi erau atâţia oşteni, încât 
dacă prinţul ar fi avut asemenea putere înainte de a 
pleca la Szkłów, soarta războiului ar fi fost fără 
îndoială alta. 

Gosiewski şi Judycki erau într-adevăr împotriva 
lui, dar îi avea în mână pe amândoi şi-i ţinea sub 
pază, iar voievodul de Witebsk era un om prea cinstit 
şi un patriot prea bun, ca în ajunul campaniei 
împotriva vrăjmaşului să se teamă de vreo piedică 
sau uneltire din partea lui. 

— Dumnezeu mă vede, nu pricep nimic! se repezi 
Kmicic care nu era în stare niciodată să-şi 
stăpânească gândurile. 

— Astăzi încă vei înţelege totul, răspunse 
Radziwilt liniştit. Acum să mergem în sală. 

Şi luându-l de braţ pe tânărul polcovnic, se 
îndreptară împreună spre uşă. 

Trecură prin câteva încăperi. De departe, din 
sala uriaşă, se auzeau sunetele capelei pe care o 
conducea un franţuz, adus anume de prinţul 
Bogustaw. Cânta un menuet care se dansa pe atunci 
la curtea regelui Franţei. Tonurile blânde se 
amestecau cu murmurul glasurilor. Prinţul Radziwitt 
se opri şi ascultă. 

— Să dea Dumnezeu, spuse după o clipă, ca toţi 
oaspeţii aceştia, pe care-i primesc sub acoperişul 
meu, să nu treacă mâine de partea vrăjmaşilor mei. 
— Luminăţia ta, răspunse Kmicic, trag nădejde că 
printre ei nu se află prieteni de-ai suedezilor. 

Radziwilt se înfiora şi se opri deodată. 

— Ce vrei să spui? 

— Nimic, luminăţia ta, numai că acolo se veselesc 
oşteni de nădejde. 

— Să mergem... Timpul va arăta şi Dumnezeu va 
judeca cine-i de nădejde... Să mergem! 

Lângă uşă stăteau doisprezece paji, flăcăi foarte 

frumoşi, îmbrăcaţi în peneturi şi catifele. Zărindu-l 
pe hatman, se aşezară pe două rânduri, iar prinţul, 
apropiindu-se întrebă: 

— Prinţesa a intrat în sală? 

— A intrat, luminăţia ta! răspunseră feciorii de 
casă. 

— Dar solii? 

— Sunt şi ei. 

— Deschideţi! 

Amândouă canaturile uşii se deschiseră cât ai 
clipi din ochi; râul de strălucire irumpse şi lumină 
statura uriaşă a hatmanului care, urmat de jupân 
Kmicic şi de paji, urcă pe podina pe care se 
aşezaseră scaune pentru oaspeţii mai de vază. 

În sală se iscă mişcare, toate privirile se 
îndreptară spre prinţ, după care un strigăt se smulse 
din sutele de piepturi ale cavalerilor: 

— Trăiască Radziwilt! Să trăiască! Să ne conducă! 
Trăiască! 

Prinţul se înclină, apoi începu să dea bineţe 
oaspeţilor adunaţi pe podium, care se ridicaseră în 
clipa când îl văzuseră intrând. Printre cei mai de 
seamă, afară de prinţesă, se aflau acolo cei doi soli 
suedezi, trimisul moscovit, voievodul de Wenden, 
preotul episcop Parczewski, preotul Biotozor, jupân 
Komorowski, jupân Mierzejewski, jupân Hlebowicz, 
starostele de Samogiţia şi cumnat al hulmanului, 
tânărul Pac, polcovnicul Ganchof, polcovnicul Mirski, 
Weissenhoff, solul prinţului Kurlandiei, şi câteva 
jupâniţe din suita prinţesei. 

Hatmanul, cum se cuvine să facă o gazdă 
primitoare, dădu bineţe mai întâi solilor, cu care 

schimbă câteva cuvinte, apoi celorlalţi, după care se 
aşeză în jilţul cu baldachin de hermină şi îşi lăsă 
privirile să rătăcească prin sală, unde răsunau încă 
uralele: 

—  Trăiască!... Să ne călăuzească!... Să trăiască!... 

Kmicic îşi ţine răsuflarea, se teme parcă să nu 
sperie mulţime. Îşi muta privirea de pe o faţă pe alta, 
căutând trăsăturile îndrăgite ale aceleia care în 
această clipă îi stăpânea sufletul şi mintea 
cavalerului. Inima îi bătea ca un ciocan... 

„Ea e aici! în curând am s-o văd, o să-i 
vorbesc!...” repeta în gând... Şi căuta, căuta tot mai 
lacom, tot mai neliniştit. „Uite, acolo! dincolo de 
penele evantaiului se văd nişte sprâncene negre, 
fruntea albă şi părul luminos. Ea e!” 

Kmicic îşi ţine răsuflarea, se teme parcă să nu 
sperie vedenia, dar penele se mişcă, faţa se 
descoperă şi — nu! nu e Oleńka, nu e fiinţa dragă, 
cea mai dragă. Privirea îi pleacă mai departe, vede 
făpturi frumoase, alunecă peste evantaie şi atlazuri, 
peste chipuri îmbobocite ca nişte flori şi se amăgeşte 
mereu. Nu e ea, nu e nici ea! Până când hăt în fundul 
sălii, lângă o fereastră, văzu ceva alb, şi cavalerului i 
se făcu negru înaintea ochilor. Ea e, Oleńka, fiinţa 
scumpă... 

Capela începe să cânte iarăşi, mulţimea 
tălăzuieşte, jupâniţele se plimbă de colo-colo, trec pe 
dinainte-i cavaleri în straie alese, iar el nu vede 
nimic, parc-ar fi orb sau surd, o vede numai pe ea şi 
o priveşte cu atâta lăcomie, ca şi când acum ar 
vedea-o prima dată. Pare să fie tot Oleńka de la 
Wodokty, dar e alta. În această sală uriaşă şi în 

această mulţime pare mai mică, şi faţa îi e cât 
pumnul, ca de copil. S-o tot iei în braţe şi s-o 
mângâi! Totuşi ea e, cu toate că pare alta: aceleaşi 
trăsături, gura dulce, genele care aruncă umbre pe 
obraji şi fruntea asta luminoasă, liniştită, dragă... 
Amintirile se perindă ca fulgerele prin mintea lui 
jupân Andrzej: încăperea slugilor de la Wodokty, 
unde o văzuse întâia oară, şi odăile tăcute în care 
stătuseră împreună. Câtă dulceaţă, numai când îşi 
aminteşte!... Dar plimbarea cu sania până la 
Mitruny, în timpul căreia a sărutat-o! După aceea 
oamenii îi despărţiseră, aţâţând-o împotriva lui. 

„Trăsni-i-ar! răbufni Kmicic în gând. Uite ce am 
avut şi n-am fost în stare să păstrez! Cât de aproape 
era atunci şi cât de departe este acum!” 

Stă acolo dreaptă, ca o străină, şi nici nu ştie că 
e şi el aici. Şi îl cuprinse mânia amestecată cu o jale 
nemărginită, pentru care nu găsi alte cuvinte afară 
de strigătul din suflet: 

„Ei, Oleńka, Oleńka!” 

Jupân Andrzej se înfuriase nu o dată pe el însuşi 
pentru  zburdălniciile dinainte şi mai să le 
poruncească slujitorilor să-l întindă pe jos şi să-i 
numere o sută de harapnice, dar nicicând nu se 
mâniase ca acum când o vedea iarăşi după atâta 
vreme, mai frumoasă ca totdeauna, mai frumoasă 
chiar decât şi-o închipuia. Acum voia să se 
chinuiască îngrozitor, dar pentru că se afla printre 
oameni, într-o tovărăşie aleasă, scrâşnea numai 
amarnic din dinţi şi, parcă vrând să-şi înfigă şi mai 
adânc spinul în inimă, repeta în gând: 

„Aşa-ţi trebuie, neghiobule! Aşa-ţi trebuie!” 

În acest timp, capela tăcu iarăşi şi jupân Andrzej 
auzi glasul hatmanului: 
— Vino după mine! 

Kmicic parcă se trezi din somn. 

Prinţul cobori de pe podină şi se amestecă 
printre oaspeţi. Chipul îi era luminat de un zâmbet 
blajin şi bun care creştea parcă şi mai mult măreţia 
acestui om. Era acelaşi stăpân falnic, care odinioară, 
întâmpinând-o pe regina Măria Ludovica! la 
Nieporet, îi uimise şi îi lăsase în umbră pe curtenii 
franţuzi nu numai prin bogăţie, dar şi prin 
obiceiurile sale alese; era acelaşi despre care scria 
cu atâta admiraţie Jean Laboureur în descrierea 
călătoriei sale. Acum dar se oprea mereu lângă 
jupânesele mai în vârstă, lângă şleahtici mai 
însemnați şi lângă polcovnici, găsind pentru fiecare 
oaspete o vorbă bună, uimindu-i pe cei de faţă prin 
ţinerea de minte şi câştigând într-o clipită toate 
inimile. Privirile tuturor îl urmăreau oriunde se 
ducea. În cele din urmă, prinţul se apropie de 
spătarul de Rosienie şi-i spuse: 

— Îţi mulţumesc, bătrâne prieten, că ai venit, deşi 
aş fi avut dreptul să mă supăr. Billewicze nu e lao 
sută de mile de Kiejdany, dar tu eşti o rara avis în 
casa mea. 

— Luminăţia ta, răspunse spătarul, făcând o 
plecăciune adâncă. Acela care-ţi răpeşte timpul 
luminăţiei tale, nedreptăţeşte ţara. 


1% Maria Ludovica de Gonzague (1611—1667), prinţesă 
franceză, din 1645 regină a Poloniei, ca soție a lui Władysław al IV-lea, 
apoi a lui Jan Kazimierz. Ambiţioasă şi energică, a sprijinit alianța cu 
Franţa şi a vru să introducă alegerea vivende rege; candidatul ei în 
tron era prințul d'Enghien. 

— Mă şi gândeam să mă răzbun şi să te calc la 
Billewicze; cred că ţi-ai fi primit bine vechiul tovarăş 
de tabără. 

Spătarul roşi de plăcere, iar prinţul vorbi mai 
departe. 
— Numai că n-am avut timp, nu-mi mai ajunge 
timpul niciodată!... Dar când îţi vei căsători ruda, 
nepoata răposatului Herakliusz, am să viu neapărat 
la nuntă, pentru că vă sunt îndatorat la amândoi. 
— Dă, Doamne, să fie cât mai repede! strigă 
spătarul. 
— Acun ti-l înfăţişez pe jupân Kmicic, stegarul de 
Orsza; e din acei Kmicic care se înrudesc cu neamul 
Kiszka, iar prin acesta cu Radziwilt. Gândesc că ai 
auzit acest nume de la Herakliusz, care ţinea la ei ca 
la nişte fraţi... 
—  Închinăciune, închinăciune! repetă spătarul 
măgulit întrucâtva de măreţia neamului tânărului 
cavaler, pe care-l lăuda însuşi Radziwilt. 
— Mă închin jupânului spătar, binefăcătorul meu 
şi mă  încredinţez bunăvoinţei sale, spuse cu 
îndrăzneală şi nu fără anume mândrie jupân Andrzej. 
Polcovnicul Herakliusz a fost părintele şi 
binefăcătorul meu şi, cu toate că mai târziu lucrarea 
lui s-a stricat, eu n-am încetat să ţiu la toţi 
Billewiczii, ca şi când în vinele lor ar curge sângele 
meu. 
— Mai ales, rosti prinţul, punându-şi mâna 
proteguitor pe umărul tânărului, n-a încetat să ţină 
la Billewiczowna, lucru de care mi s-a spovedit mai 
demult 
— Şi am s-o repet în faţa tuturor! spuse Kmicic cu 

înflăcărare. 
— Domol, domol! răspunse prinţul. Vezi, domnia 
ta, spătare, cavalerul e făcut din foc şi pucioasă, de 
aceea a şi zburdat puţin, dar pentru că e tânăr şi se 
află sub proteguirea mea, gândesc că dacă ne vom 
strădui amândoi, vom izbuti să convingem judecata 
să-l ierte de osândă. 
— Luminăţia ta vei face ce crezi de cuviinţă! 
răspunse spătarul! Nefericita copilă va trebui să 
strige precum acea preoteasă păgână lui Alexandru: 
„Cine poate să-ţi stea împotrivă!” 
— lar noi, precum acel macedonean, ne vom 
mulţumi cu această făgăduială, spuse prinţul râzând. 
Dar să lăsăm asta! Condu-ne acum la ruda domniei 
tale, fiindcă şi eu sunt bucuros s-o văd. Trebuie să 
îndreptăm lucrarea aceea a lui jupân Herakliusz, 
care s-a stricat. 
— La porunca luminăţiei tale!... Fata se află acolo 
sub privegherea jupânesei Wojnittowiczowa, o rudă a 
noastră. Mă rog de iertare dacă se va arăta 
încurcată, fiindcă n-am avut vreme s-o previn. 
Prevederile spătarului erau îndreptăţite. Din 
fericire, Oleńka îl văzuse mai demult pe jupân 
Andrzej alături de hatman, aşa că putuse să-şi mai 
vină puţin în fire, dar la început mai să-şi piardă 
cumpătul. Păli ca ceara, picioarele începură să-i 
tremure şi se uită la tânărul cavaler ca la o vedenie 
care venea de pe lumea cealaltă. Multă vreme nu-i 
veni să-şi creadă ochilor. Ea îşi închipuia că 
nenorocitul de el rătăceşte pe undeva prin păduri, 
fără un adăpost deasupra capului, părăsit de toţi, 
hăituit de lege ca o fiară, sau, întemnițat în turn, se 

uită cu priviri deznădăjduite prin zăbrelele de fier la 
lumea veselă de afară. Numai Dumnezeu ştia cât de 
cumplită era jalea care-i cuprindea inima după acest 
nesăbuit, numai Dumnezeu putea să-i numere 
lacrimile pe care le vărsase în singurătate din 
pricina sorții lui atât de  năprasnice, deşi 
îndreptăţite. Şi iată că în acest, timp el se afla la 
Kiejdany, slobod, de-a dreapta hatmanului, mândru 
şi înţolit în mătăsuri şi catifele, cu buzduganul de 
polcovnic la cingătoare, cu fruntea sus, cu chipul 
trufaş, poruncitor, şi însuşi marele hatman, însuşi 
Radziwilt îi punea prieteneşte mâna pe umăr. 
Simţăminte ciudate şi contradictorii se învălmăşiră 
la început în inima jupâniţei; simţea deci o mare 
uşurare, ca şi când i-ar fi luat cineva o povară de pe 
umeri, îi părea rău că atâta milă şi îngrijorare se 
irosiseră în zadar; încerca şi dezamăgirea oricărui 
suflet cinstit la vederea pedepselor neîmplinite 
pentru păcate şi abateri grele; era însă şi bucuroasă, 
simţindu-şi propria neputinţă şi admiraţia 
îngemănată cu teamă pentru voinicul acesta care 
izbutise să scape din asemenea vâltoare. 

În acest timp, prinţul, spătarul şi Kmicic sfârşiră 
de vorbit şi începură să se apropie. Jupâniţa îşi 
acoperi ochii cu pleoapele şi îşi înălţă umerii cum îşi 
înalţă pasărea aripile când vrea să-şi ascundă capul 
între ele. N-avea nici o îndoială că vin spre ea. Îi 
vedea fără să se uite la ei, simţea că sunt din ce în ce 
mai aproape, acum se află lângă ea şi se opresc. Era 
atât de sigură, încât, fără să-şi ridice pleoapele, se 
ridică deodată şi făcu prinţului o plecăciune adâncă. 

Acesta se afla într-adevăr înaintea ei şi îi vorbi: 

— Pe chinurile Mântuitorului!... Acum nu mă mai 
mir de tânărul Kmicic, fiindcă floarea asta a 
îmbobocit de minune... Fii binecuvântată, jupâniţă, 
mă bucur din toată inima să te văd, nepoată iubită a 
lui Billewicz. Mă recunoşti oare? 

— Te recunosc, luminăţia ta! răspunse Oleńka. 

— Eu însă nu te-aş fi recunoscut, pentru că erai 
abia o copilandră când te-am văzut ultima oară şi nu 
erai frumoasă ca acum... Ridică-ţi numai acele văluri 
de pe ochi... Pe legea mea, mare noroc pe 
scufundătorul care va culege asemenea perlă; 
nefericit e cel ce-a avut-o şi a pierdut-o... lată 
înainte-ţi un astfel de deznădăjduit în persoana 
acestui cavaler... Îl recunoşti? 

— Îl recunosc, şopti Oleńka fără să-şi ridice 
privirile. 

— A păcătuit mult şi ţi-l aduc la spovedanie... Dă-i 
pedeapsa pe care o vrei, dar iartă-l, căci 
deznădejdea poate să-l împingă la fapte şi mai 
necugetate.. 

Aici prinţul se întoarse spre spătar şi spre 
jupâneasa Wojnittowiczowa: 

— Domniile voastre, să-i lăsăm singuri pe tineri, 
fiindcă nu se cuvine să fim de faţă la o spovedanie; 
pe mine mă opreşte şi credinţa mea de la aceasta. 

După o clipă, jupân Andrzej şi Oleńka rămaseră 
singuri. 

Inima i se zbătea în piept ca la un porumbel 
asupra căruia se repede eretele, cu toate că nici el 
nu se simţea în apele lui. Îl părăsise îndrăzneala de 
totdeauna, nestăpânirea şi siguranţa de sine. O 
vreme tăcură amândoi. 

În cele din urmă, Kmicic începu să vorbească 
înăbuşit: 
— Nu te aşteptai să mă vezi, Oleńka? 
— Nau, şopti jupâniţa. 
— Pentru Dumnezeu, te-ai teme mai puţin dacă s- 
ar afla lângă tine un tătar. Nu-ţi fie frică! Uite câtă 
lume e aici. Nu vei avea de suferit nici o strâmbătate 
din partea mea. Chiar de-am fi numai noi doi, n-ai 
avea de ce să te temi, pentru că m-am jurat să te 
respect. 

Jupâniţa îşi ridică privirile şi se uită o clipă la el. 
— Cum pot să mai cred? 
— E adevărat, am păcătuit, dar asta a trecut şi nu 
se va mai repeta... Când mă zbăteam în ghearele 
morţii după duelul cu Wołodyjowski, mi-am spus: nu 
vei mai încerca s-o iei cu forţa, cu ajutorul sabiei şi 
al focului, ci îi vei dobândi iertarea prin fapte 
vrednice!... Fiindcă nici ea nu are inima de piatră şi-i 
va trece supărarea; când o să vadă că te îndrepţi, o 
să te ierte!... lată de ce m-am jurat să mă îndrept şi 
mă voi ţine de jurământ. M-a ajutat şi Dumnezeu, 
fiindcă a venit Wołodyjowski şi mi-a adus 
împuternicirea de a strânge oşteni. Putea să nu mi-o 
dea, dar mi-a dat-o; e un om vrednic. Numai aşa am 
putut să nu mă mai înfăţişez la judecată, pentru că 
am trecut sub oblăduirea hatmanului. I-am 
mărturisit prințului toate păcatele, ca unui părinte, 
iar el nu numai că m-a iertat, dar mi-a făgăduit să-i 
îmbuneze pe toţi şi să mă apere împotriva răutăţii 
oamenilor. Dumnezeu să-l binecuvânteze... Nu voi 
mai fi un oropsit, Oleńka, am să mă împac cu 
oamenii, am să-mi refac bunul renume, am să-mi 

slujesc ţara şi am să îndrept toate stricăciunile... 
Oleńka, ce zici de asta?... Nu-mi spui nici o vorbă 
bună? 

Şi începu să se uite la ea cu luare-aminte şi să-şi 
împreune mâinile, ca şi când s-ar fi rugat înaintea ei. 
— Aş putea să cred? întrebă jupâniţa. 

— Ai putea, pe viul Dumnezeu, trebuie! răspunse 
Kmicic. Au crezut şi prinţul hatman şi jupân 
Wotodyjowski. Îmi cunosc şi ei toate nelegiuirile 
mele şi totuşi m-au crezut... Vezi!... De ce numai tu 
să n-ai încredere? 

— Pentru că eu am văzut lacrimile curgând din 
pricina domniei tale... Pentru că eu am văzut 
mormintele peste care nu apucase să crească iarba... 
— O să crească, iar lacrimile am să le şterg eu 
însumi. 

— Mai întâi şterge-le, domnia ta. 

— Lasă-mă să nădăjduiesc măcar că dacă mă voi 
îndrepta, am să te dobândesc şi pe tine. Ţie ţi-e uşor 
să spui: „Mai întâi şterge-le...” Şi dacă eu am s-o fac, 
iar tu ai să te căsătoreşti în acest timp cu altul? 
Doamne, îndură-te de mine şi păzeşte-mă de 
asemenea întâmplare, fiindcă mi-aş pierde minţile. 
Pentru numele lui Dumnezeu, te rog în genunchi, 
Oleńka, spulberă-mi îndoiala că n-am să te pierd 
înainte de a-i împăca pe şleabhticii tăi. Ţii minte, tu 
însăţi mi-ai scris asta, eu am păstrat scrisoarea şi 
când mi-e inima grea o citesc. Altceva nu vreau nici 
eu, doar să-mi făgăduieşti că mă vei aştepta şi nu te 
vei căsători cu altul!... 

— Domnia ta ştii că testamentul nu-mi îngăduie 
să fac una ca asta. Numai la mânăstire pot să mă 

adăpostesc. 

— Oho, ştiu că m-ai răsplătit cum se cuvine! Pe 
legea mea, dă-mi pace cu mânăstirea, că mă trec 
fiorii numai când mă gândesc. Că dacă nu, Oleńka, 
să ştii că-ţi cad în genunchi aici, în faţa tuturor, şi 
am să te rog să nu faci una ca asta. Pe jupân 
Wołodyjowski l-ai respins, o ştiu chiar de la el. El m-a 
îndemnat să te dobândesc prin fapte bune... Dar la 
ce-ar mai folosi, dacă tu te-ai duce la mânăstire? Ai 
să-mi spui că virtutea trebuie răsplătită pentru ea 
însăşi... iar eu am să-ţi spun că ţin la tine ca un 
deznădăjduit şi altceva nu mai vreau să ştiu. După ce 
ai plecat de la Wodokty, abia m-am dat jos din pat şi 
am şi început să te caut. Am pus steagul pe picioare, 
am fost prins mereu cu treburi, n-am avut vreme nici 
să mănânc şi să dorm ca lumea, dar n-am încetat să 
te caut. Aşa mi-a fost dat, să nu-mi tihnească viaţa 
fără tine. Aşa am ajuns! M-am hrănit numai cu 
oftatul. Până când am aflat că eşti la spătar, la 
Billewicze. Îţi spun, m-am luptat cu gândurile, cum 
m-aş fi luptat cu un urs: să mă duc, să nu mă duc?... 
Dar n-am cutezat să vin, de teamă să nu fiu 
întâmpinat cu fiere. Atunci mi-am zis: n-am făcut 
încă nimic bun... nu mă duc... Dar prinţul, scumpul 
meu părinte, s-a milostivit de mine şi a trimis să vă 
poftească la Kiejdany, să-mi satur măcar ochii cu 
dragostea mea... Înainte de a pleca la luptă. Nu-ţi 
pretind să te căsătoreşti mâine cu mine... Vreau să 
aud barem o vorbă bună de la tine, să-mi piară 
îndoiala şi să-mi fie mai uşor... O, sufletul meu!... Nu 
vreau să mor, dar în bătălie oricine poate s-o 
păţească, fiindcă n-am să mă ascund în spatele 

altora... aşa că trebuie să mă ierţi, cum îl ierţi pe cel 
aflat pe moarte. 

— Dumnezeu să te ferească şi să te călăuzească, 
răspunse jupâniţa cu glasul moale, şi jupân Andrzej 
înţelese că vorbele lui îşi ajunseseră ţintă. 

— Comoara mea. Îţi mulţumesc, dar nu te mai 
duci la mânăstire? 

= i inca nu. 

— Dumnezeu să te binecuvânteze. 

Şi cum se topesc, zăpezile primăvara, aşa 
începu să se topească neîncrederea dintre ei şi se 
simţiră mai apropiaţi decât înainte. Fericirea din 
inimile uşurate le strălumina ochii. Cu toate că ea 
nu-i făgăduise nimic, iar el avea atâta minte, încât să 
nu-i mai ceară nimic acum, Oleńka înţelegea prea 
bine că nu trebuie, că nu se cuvine să-i închidă 
drumul spre îndreptare despre care vorbea cu atâta 
inimă. Nu se îndoia nici o clipă de sinceritatea lui, 
fiindcă acesta nu era omul care să ştie să se prefacă. 
Dar pricina cea mai însemnată pentru care nu-l 
respingea din nou, pentru care îl lăsa să 
nădăjduiască, era că în adâncul inimii îi rămăsese 
drag acest zvăpăiat. Dragostea aceasta era acoperită 
de un munte de amărăciune, dezamăgire şi durere, 
dar trăia, gata oricând să creadă şi să ierte totul. 

„El e mai bun decât îl arată faptele lui, se 
gândea jupâniţa. şi acum nu-i mai are pe cei care-l 
împingeau la rele; din pricina deznădejdii ar putea să 
facă iarăşi vreo ispravă necugetată, aşa că să nu mai 
deznădăjduiască niciodată.” 

Inima-i cinstită se bucura de propria bunătate. 
Pe obrajii Olefkăi se iviră bujori proaspeţi ca 

trandafirul sub rouă dimineţii, ochii aveau străluciri 
dulci şi vioaie, de credeai că răspândesc lumină în 
sală. Oamenii treceau şi se mirau de frumoasa 
pereche, pentru că de-ai fi căutat cu lumânarea şi ar 
fi fost greu să găseşti alţii ca ei în toată sala în care 
se afla adunată floarea şleahticilor şi a jupâniţelor. 

Ca şi când s-ar fi vorbit, amândoi erau îmbrăcaţi 
la fel, fiindcă şi ea purta o rochie de lame argintie, 
încheiată cu un safir şi un lăibăraş de catifea 
venețiană. „Parcă sunt frate şi soră” — spuneau cei 
care nu-i cunoşteau, dar alţii se împotriveau: „Nu se 
poate, fiindcă lui prea îi sticlesc ochii când se uită la 
ea”. 

În acest timp, în sală şambelanul vesti că e 
timpul să se aşeze la masă şi îndată lumea începu să 
se mişte. Graful Loewenhaupt, tot numai dantele, 
mergea înainte la braţ cu prinţesa, a cărei trenă era 
purtată de doi paji minunaţi; în urma lor, baronul 
Shitte o conducea pe jupâneasa Hlebowiczowa, apoi 
veneau preotul episcop Parczewski cu preotul 
Biatozor, amândoi îngrijoraţi de ceva şi posomorâţi. 

Prinţul Janusz, care în alai lăsase primul loc 
oaspeţilor, iar la masă avea pregătit alături de 
prinţesă locul cel mai înalt, o ducea pe jupâneasa 
Korfowa, soţia voievodului de Wenden, care se afla 
de o săptămână la Kiejdany. Şi astfel şiragul de 
perechi înainta ca un şarpe în sute de culori, 
alungindu-se şi făcând ape-ape. Kmicic o conduce pe 
Oleńka care îşi sprijinea uşor mâna pe mâna lui; 
cavalerul se uita dintr-o parte la chipu-i gingaş, 
fericit, şi lumina ca o făclie, cel mai mare dintre 
magnații de faţă, fiindcă se afla aproape de cea mai 

mare comoară. 

Mergând astfel cu paşi înceţi în sunetele 
capelei, intrară în sala de ospăț, care părea o clădire 
aparte. Mesele erau aşezate în potcoavă pentru trei 
sute de oameni şi se îndoiau de greutatea văsăriei de 
aur şi argint. Prinţul Janusz, ca reprezentant al 
măreției regale şi înrudit cu atâtea capete 
încoronate, se aşeză lângă prinţesă în jilţul cel mai 
înalt, şi toţi care treceau pe dinaintea lui făceau o 
plecăciune adâncă şi îşi ocupau locurile potrivite cu 
rangul fiecăruia. 

Pesemne însă, li se părea celor de faţă, că 
hatmanul nu uita că acesta este ultimul ospăț 
dinaintea unui război greu, în care aveau să se 
hotărască destinele unor ţări uriaşe, fiindcă pe faţa 
lui se citea neliniştea. Se prefăcea zâmbitor şi vesel, 
dar arăta de parcă era cuprins de fierbinţeală. 
Uneori, pe fruntea-i amenințătoare se adunau norii, 
şi cei care stăteau mai aproape puteau să vadă că e 
îmbrobonată de sudoare; alteori privirea îi aluneca 
iute peste chipurile  comesenilor, oprindu-se 
cercetătoare pe fața câte unui polcovnic, apoi iarăşi 
îşi încrunta sprâncenele de leu, chinuit parcă de 
dureri sau de mânia stârnită de chipul privit. Lucru 
de neînțeles, dar şi dregătorii care stăteau alături de 
prinţ, precum solii, preotul episcop Parczewski, 
preotul  Biatozor,  jupân Komorowski,  jupân 
Mierzejewski,  jupân  Hlebowicz, voievodul de 
Wenden şi alţii erau şi ei îngrijoraţi şi neliniştiţi. 
Cele două laturi ale potcoavei uriaşe răsunau de 
veselia vorbelor şi murmurelor obişnuite la ospeţe, 
dar mijlocul tăcea posomorât şi şoptea cuvinte rare 

sau schimba priviri încărcate de teamă. 

Nu era însă de mirare, întrucât mai jos se aflau 
polcovnicii ori cavalerii pe care războiul apropiat îi 
ameninţa cel mai mult cu moartea. E mai lesne să 
cazi în luptă, decât să duci pe umeri povara 
răspunderii ei. Sufletul oşteanului nu se îngrijorează, 
căci răscumpărându-şi păcatele cu sânge, zboară 
spre cer; numai acela îşi lasă capul greu pe piept şi 
se răfuieşte în gând cu Dumnezeu şi propria 
conştiinţă, care în ajunul zilei hotărâtoare nu ştie ce 
pahar va da ţării să bea mâine. 

Astfel îşi lămureau neliniştea prinţului cei de la 
capetele de jos ale potcoavei. 
— Aşa- el, înaintea fiecărui război îşi cercetează 
cugetul, îi spuse bătrânul polcovnic Stankiewicz lui 
jupân Zagtoba, dar cu cât e mai mohorât, cu atât e 
mai rău pentru vrăjmaş, fiindcă în ziua bătăliei va fi 
vesel, nu mai încape îndoială. 
— Păi şi leul mormăie înainte de luptă, răspunse 
jupân Zagłoba, ca să-şi stârnească şi mai mult ura 
împotriva  duşmanului. Cât priveşte pe marii 
războinici, fiecare îşi are obiceiurile lui. Se pare că 
Hanibal!% dădea cu zarurile, Scipio Africanus!% 
spunea stihuri, jupân Koniecpolski, tatăl, vorbea 
totdeauna despre femei, iar eu joimesc cu plăcere ca 
la vreun ceas înainte de bătălie, cu toate că nu mă 
dau în lături nici de la un pahar cu prietenii. 
„1% Hanibal (147—1 83 î.e.n.) — general şi om de stat cartaginez. 
Declanşează al doilea război punic, îi bate pe romani la Trasimene 
(217 î.e.n.) şi la Cannes (216 î.e.n.); va fi învins la Zama (202 î.e.n.). 
Fuge apoi în Orient. 

1% Scipio Africanus (235—183 î.e.n.) — ca proconsul, contribuie 


la cucerirea Spaniei în timpul celui de-al doilea război punic, 
învingându-l pe Hanibal la Zama (202 î.e.n.). 

— Băgaţi de seamă, domniile voastre, că şi 
preotul episcop Parczewski e alb ca hârtia! zise 
Stanistaw Skrzetuski. 
— Pentru că stă la masa calvinilor şi se prea 
poate să înghită ceva necurat, lămuri Zagłoba cu 
glas şoptit. Oamenii bătrâni spun că diavolul n-are 
cum să intre în băutură, aşa că poţi să bei 
pretutindeni fără teamă, dar de mâncare, mai ales de 
supă, trebuie să te fereşti. Aşa era şi la Crim pe 
vremea când mă aflam în robie acolo. Hogii tătari, 
adică preoţii, ştiau să gătească berbecul cu usturoi 
cu atâta iscusinţă, că cine gusta din el, era gata să-şi 
lepede credinţa şi să se dea în legea proorocului lor 
diavolesc. 

Zagtoba cobori şi mai mult glasul: 
— Domniile voastre, nu vreau să-l jignesc pe 
prinţ, dar vă sfătuiesc să faceţi semnul crucii asupra 
mâncării, fiindcă pe cel care se fereşte singur, îl 
fereşte şi Dumnezeu. 
— Ce vorbeşti, domnia ta!... Cine s-a încredinţat 
lui Dumnezeu înainte de masă, aceluia nu mai poate 
să i se întâmple nimic; la noi în Wielkopolska sunt 
luterani şi calvini cu nemiluita, dar n-am auzit să 
facă farmece la mâncare. 
—  Aşa-i, în Wielkopolska sunt o groază de 
luterani, de-aia v-aţi şi băgat în cârd numaidecât cu 
suedezii, răspunse Zagtoba. În locul prinţului, eu aş 
fi asmuţit câinii pe solii ăştia, nu le-aş mai fi umplut 
burdihanele cu bunătăţi. Ia uitaţi-vă la Loewenhaupt. 
Înfulecă de parcă ar trebui să-l ducă peste o lună la 
iarmaroc legat cu sfoara de picior. Ba-şi mai îndeasă 
şi buzunarele cu bacalii pentru nevastă şi copii... Am 

uitat cum se numeşte celalalt, lovi-l-ar... 
—  Tătucă, întreabă-l pe Michał, îl îndemnă Jan 
Skrzetuski. 

Jupân Michat nu stătea prea departe, dar nu mai 
vedea şi nu mai auzea, fiindcă se afla între două 
jupâniţe; în stânga o avea pe jupâniţa Elżbieta 
Sielawska, o jupâniţa vrednică de vreo patruzeci de 
ani, iar în dreapta pe Oleńka Billewicz, lângă care 
şedea Kmicic. Jupâniţa Elżbieta îşi scutura capul 
împodobit cu pene deasupra micului cavaler şi-i 
povestea ceva foarte vioi, dar el se uita din când în 
când la ea cu privirea abătută, îi răspundea mereu: 
„Aşa-i, jupâniţa, chiar aşa!” şi nu pricepea nici un 
cuvânt, deoarece îşi îndrepta toată luarea-aminte în 
cealaltă parte. Îi ajungea la ureche şoapta vorbelor 
Olefkăi, foşnetul rochiei de mătase şi îşi mişca 
mustăcioara cu atâta jale, de parcă voia s-o 
înfricoşeze pe jupâniţa Elżbieta. 

„Of, că frumoasă mai €e!... Minune! îşi spunea în 
gând. Priveşte, Doamne, şi la necazul meu, că un 
orfan mai amărât ca mine nici că se află. Îmi plânge 
sufletul din mine după o soţie iubită, dar oriîncotro 
mă întorc, văd cvartirul câte unui oştean. Unde să-mi 
găsesc şi eu un adăpost, sărman rătăcitor ce 
sunt?...” 

— Domnia ta ce ai de gând să faci după război, îl 
întrebă deodată jupânița Elżbieta Sielawska, 
tuguindu-şi buzele şi răcorindu-se cu evantaiul. 

— Mă duc la mănăstire, răspunse înciudat micul 
viteaz. 

— Cine vorbeşte de mânăstire la ospăț? strigă 
vesel Kmicic, aplecându-se peste Oleńka. Hei, e 

jupân Wotodyjowski. 
— Domnia ta nu te gândeşti la una ca asta? cred! 
răspunse jupân Michał. 

Deodată glasul dulce al Olenkăi îi susură în 
urechi: 

— Nici domnia ta nu trebuie să te gândeşti. O să- 
ti dea Dumnezeu o soţie cum îţi doreşte inima dragă 
şi vrednică, aşa cum eşti şi dumneata. 

Bietul jupân Michat se înduioşa îndată: 

— Dacă mi-ar fi cântat cineva din flaut, nu l-aş fi 
ascultat cu mai multă plăcere! 

Larma care se înteţea le întrerupse vorbirea, 
căci începuseră să se golească paharele. Spiritele se 
încălzeau tot mai mult. Polcovnicii sporovăiau despre 
viitorul război,  încruntând din sprâncene şi 
împrăştiind foc din priviri. 

Jupân Zagłoba povestea la toată masa despre 
împresurarea  Zbarazului, iar ascultătorilor le 
năvălea sângele în obraji, în inimi crescând 
înflăcărarea şi curajul. De parcă duhul nemuritorului 
„Jarema” zbura prin sală şi umplea sufletele 
oştenilor de dorinţa de luptă. 

— Asta căpetenie! întări cunoscutul polcovnic 
Mirski care conducea pe toţi husarii lui Radziwitt. 
Doar o dată l-am văzut şi nu-l voi uita până la 
moarte. 

— Jupiter cu trăsnetele în mână! strigă bătrânul 
Stankiewicz. Dacă mai trăia el, n-ajungeam până 
aici!... 

— Păi el a poruncit să taie pădurile dincolo de 
Romny, ca să-şi deschidă drum spre duşmani. 

— Lui îi datorăm izbânda de la Bereszeczko. 

— Dumnezeu l-a luat în clipa cea mai grea... 

— Dumnezeu l-a luat, repetă cu glasul ridicat 
jupân Skrzetuski, dar a lăsat în urma lui un 
testament pentru căpeteniile ce vor veni, pentru 
cârmuitori şi întreaga Republică: nu trebuie să 
negociezi cu nici un vrăjmaş, pe toţi trebuie să-i 
baţi!... 

— Să nu negociem! Să-i batem! repetară glasuri 
puternice. Să-i batem, să-i batem! 

Căldura devenea din ce în ce mai mare şi 
răscolea sângele războinicilor, aşa că ochii începură 
să fulgere şi capetele să se înfierbânte. 

— Prinţul şi hatmanul nostru va urma porunca 
testamentului! spuse Mirski. 

Deodată, orologiul uriaş, agăţat în fundul sălii, 
începu să bată miezul nopţii şi în acelaşi timp 
zidurile se cutremurară, geamurile zăngăniră jalnic 
şi bubuitul treascurilor răsună în curte. 

Glasurile tăcură, se aşternu liniştea. 

Deodată, la mijlocul mesei se auzi strigătul: 

— Preotul episcop Parczewski a leşinat! Apă! 

Se iscă învălmăşeală. Unii se ridicară în 
picioare, ca să vadă mai bine ce se întâmplase. 
Episcopul nu leşinase, dar se simţea tare slăbit şi 
şambelanul îl ţinea de umeri pe săruri, în timp ce 
jupâneasa voievodului de Wenden îi stropea faţa cu 
apă. 

În clipa aceea, a doua bubuitură făcu geamurile 
să zăngănească, urmată de a treia, a patra... 

— Vivat Republica! pereant hostes”, strigă 
Zagłoba. Dar bubuiturile îi acoperiră vorbele. 


1% Piară duşmanii (lat.). 

Şleabhticii începură să le numere: 
— Zece, unsprezece, douăsprezece... 

Geamurile  răspundeau de fiecare dată cu 
gemete jalnice.  Flăcările  luminărilor  pâlpâiau 
tremurătoare. 

— Treisprezece, paisprezece!... Preotul episcop, 
neînvăţat cu bubuiturile, ne-a stricat jocul cu spaima 
lui, fiindcă şi prinţul e îngrijorat. Uitaţi-vă, domniile 
voastre, ce ţeapăn stă... Cincisprezece, şaisprezece... 
Ehei, trag ca la bătălie! Nouăsprezece, douăzeci! 

—  "Tăcere, prinţul vrea să vorbească! strigară din 
mai multe părţi. 

— Prinţul vrea să vorbească! 

Se aşternu o tăcere adâncă şi privirile tuturor se 
îndreptară spre Radziwilt, care stătea ca un uriaş cu 
paharul în mână. Dar ce privelişte li se înfăţişă 
ochilor!... 

Faţa prinţului era în clipa aceea de-a dreptul 
înfricoşătoare, fiindcă nu era palidă, ci vânătă şi 
strâmbată de zâmbetul pe care prinţul se străduia să 
şi-l aştearnă pe buze. Răsuflarea lui, de obicei 
scurtă, devenise şi mai scurtă, pieptul larg se ridica 
sub straiul de porfir, iar ochii şi-i acoperise - pe 
jumătate cu pleoapele; pe faţa-i puternică se 
amestecau acum groaza şi încremenirea de pe chipul 
muribunzilor. 

— Ce are prinţul? Ce se întâmplă aici? şopteau 
neliniştiţi cei din jur. 

Presimţiri de rău augur strânseră inimile 
tuturor; o aşteptare încărcată de teamă se statornici 
pe toate chipurile. 

În acest timp, prinţul începu să vorbească rar cu 

glasul întretăiat de astmă: 

— Domniile voastre!... Mulţi se vor mira... sau se 
vor înspăimânta, auzind această urare... dar... cine 
are încredere în mine... cine doreşte cu adevărat 
binele ţării... cine rămâne prietenul credincios al 
neamului meu... acela va închina cu plăcere... şi va 
repeta după mine: 

— Vivat Carolus Gustavus Rex... stăpânul nostru 
de azi înainte! 

— Vivat! repetară cei doi soli Loewenhaupt şi 
Shitte, cărora li se alăturară căpeteniile steagurilor 
străine. 

În sală însă domnea o tăcere surdă. Polcovnicii 
şi şleahticii se priveau înfricoşaţi, întrebându-se 
parcă unii pe alţii, dacă nu cumva prinţul îşi 
pierduse minţile. În cele din urmă, mai multe glasuri 
se auziră din câteva locuri: 

— Am auzit bine oare? Ce înseamnă asta? 

Apoi iarăşi se înstăpâni tăcerea. 

Pe feţele tuturor se citea o spaimă nespusă, 
amestecată cu uimire, aşa că privirile se îndreptară 
iarăşi spre Radziwił, care rămăsese în picioare şi 
răsufla greu, de parcă o greutate uriaşă îi apăsa 
pieptul. Chipul îşi căpătă culoarea obişnuită. În 
sfârşit, se întoarse spre jupân Komorowski şi-i spuse: 
— E timpul să vestim înţelegerea pe care am 
iscălit-o astăzi, ca domniile lor să afle cum stă 
treaba. Citeşte, domnia ta! 

Komorowski se ridică, despături pergamentul 
care se găsea în faţa lui şi începu să citească 
cumplita înţelegere ce începea cu vorbele: 

„Neputând face altfel, mai bine şi mai cu folos, 

în învălmăşeala de acum, pierzând orice nădejde în 
ajutorul Măriei sale regele, noi, magnații şi stările 
Marelui Principat al Lituaniei, siliți de împrejurări, 
trecem sub proteguirea prealuminatului rege al 
Suediei în condiţiunile care urmează: 

1. Să luptăm împreună împotriva vrăjmaşului 
comun, afară de regele şi coroana Poloniei. 

2. Marele Principat al Lituaniei nu va face parte 
din Suedia, ci se va uni cu ea, aşa cum s-a unit 
până acuma cu coroana Poloniei. În aşa fel ca 
voievodul, senatul şi cavalerii să fie deopotrivă 
unii cu alţii. 

3. Nu se va lua nimănui dreptul de a vorbi în Seim. 

4. Libertatea credinţei nu va fi clintită...” 

Şi tot aşa citi mai departe jupân Komorowski în 
tăcerea şi groaza care se înstăpâniseră, până ajunse 
la „...Actul acesta il întărim cu iscăliturile noastre 
pentru noi şi urmaşii noştri, făgăduim şi pecetluim ”, 
când în sală se iscară murmure, asemenea 
freamătului pădurii cutremurate de primele rafale 
ale vijeliei. Dar înainte ca furtuna să izbucnească, 
jupân Stankiewicz, cărunt ca un porumbel, începu să 
vorbească şi să se roage: 

— Luminăţia ta! Nu-mi vine să-mi cred urechilor! 
Pe rănile lui Christos, asemenea sfârşit să aibă 
strădania lui Władysław şi Zygmunt August!%? Se 
poate, se cuvine oare să te lepezi de fraţii şi de ţara 


1% Zygmunt al II-lea August (1520—1572) — rege al Poloniei de 
jure din 1529, de facto din 1548, mare prinţ de Lituania din 1529. A 
evitat războaiele religioase în Polonia şi a investit eforturi pentru 
alipirea Lituaniei. În timpul domniei lui se alipeşte Letonia (1561). 
Protector al artelor; în timpul lui înfloresc cultura, ştiinţele şi artele 
Renaşterii poloneze. 

ta, ca să te uneşti cu vrăjmaşul? Luminăţia ta, adu-ţi 
aminte de numele care-l porţi, de foloasele pe care 
le-ai adus Republicii, de slava neîntinată până acum 
a neamului tău şi rupe, calcă în picioare această 
înţelegere ruşinoasă! Ştiu că nu-ţi cer să faci asta 
numai în numele meu, ci în numele tuturor oştenilor 
şi şleahticilor aci de faţă. Şi noi avem dreptul să ne 
hotărâm soarta. Luminăţia ta, nu face una ca asta, 
cât mai e vreme!... Îndură-te de tine, îndură-te de 
noi. Îndură-te de Republică! 

— Nu face una ca asta! Îndură-te, ai milă! 
repetară sute de glasuri. 

Şi toţi polcovnicii se ridicară de pe locurile lor şi 
se duseră la el iar bătrânul Stankiewicz îngenunche 
la mijlocul sălii între cele două laturi ale mesei, în 
vreme ce în jur răsuna tot mai puternic: 

— Nu face una ca asta! îndură-te de noi! 

Radziwitt îşi înălţă capul puternic şi fulgere de 

mânie îi ţâşniră din ochi; deodată răbufni: 
— Se cuvine oare ca domniile voastre să fiţi cei 
dintâi care daţi dovadă de neascultare? Se cuvine 
oare ca nişte oşteni să se împotrivească şi să se 
lepede de hatmanul lor? Voi vreţi să fiţi conştiinţa 
mea? Să mă învăţaţi ce trebuie să fac pentru binele 
ţării? Aici nu e nici o adunare şi nu la vot aţi fost 
chemaţi, iar înaintea lui Dumnezeu îmi iau 
răspunderea eu! 

Şi lovi cu palma în pieptul uriaş, uitându-se cu 
priviri scânteietoare la oşteni, iar după o clipă strigă: 
— Cine nu e cu mine, acela e împotriva mea! Vă 
cunosc bine, aşa că ştiam ce are să se întâmple!... 
Aflaţi dar că paloşul atârna deasupra capetelor 

voastre!... 
—  Luminăţia ta, hatmane, îl ruga bătrânul 
Stankiewicz, ai milă de tine şi de noi! 

Dar vorbirea îi fu întreruptă de Stanisław 
Skrzetuski care, apucându-se cu amândouă mâinile 
de păr, începu să strige deznădăjduit: 

— Nu-l mai rugaţi, că e degeaba! El hrăneşte 
demult şarpele ăsta la sânul lui!... Vai ţie, Republică! 
Vai nouă tuturor! 

— Doi cârmuitori de la fruntariile Republicii îşi 
trădează ţara! rosti Jan. Blestemul să cadă asupra 
acestui neam, ruşinea şi mânia lui Dumnezeu! 

Auzind acestea, jupân Zagłoba îşi reveni din 

uimire şi izbucni: 
— Întrebaţi-l ce plată a luat de la suedezi? Cât i- 
au dat? Ce i-au mai făgăduit? Domniile voastre, iată-l 
pe Iuda Iscarioteanul. Să dea Dumnezeu să crapi în 
deznădejde, să ţi se stingă neamul şi să-ţi ia dracul 
sufletul din tine... trădătorule! Trădătorule! De trei 
ori, trădătorule! 

Stankiewicz, cuprins de deznădejde, smulse 
buzduganul de polcovnic de la brâu şi-l aruncă la 
picioarele prinţului. Al doilea îl aruncă Mirski, al 
treilea Józefowicz, al patrulea Hoszczyc, al cincilea, 
palid ca un mort, jupân Wotodyjowski, al şaselea 
Oskierko... Şi se rostogoleau pe jos buzduganele, iar 
în acest timp, în vizuina leului, tot mai mulţi îi 
aruncau în faţă leului cuvântul de spaimă: 

—  Trădătorule!... Trădătorule!... 

Tot sângele i se urcă la cap trufaşului magnat; 
învineţi de credeai că îndată va cădea mort sub 
masă. 

— Ganchof şi Kmicic la mine!... mugi cu glas 
înfricoşător. 

În clipa aceea, cele patru uşi care dădeau în 
sala de ospăț se trântiră cu zgomot de perete şi 
cetele pedestraşilor scoțieni intrară amenințătoare, 
tăcute, cu muschetele în mână. Dinspre uşa mare le 
conducea Ganchof. 

— Stai! rācni prințul. 

După care se întoarse spre polcovnici: 

— Cine e cu mine, să treacă în partea dreaptă a 
sălii. 

— Eu sunt oştean, îl slujesc pe hatman!... Să mă 
judece Dumnezeu!... zise Chartamp, trecând în 
partea dreaptă. 

— Şi eu! adăugă  Mieleszko. Nu va fi păcatul 
meu! 

— M-am împotrivit ca cetăţean, dar ca oştean 
trebuie să ascult, adăugă al treilea, Niewiarowski, 
care deşi îşi aruncase buzduganul, pesemne că se 
înspăimântase de mânia lui Radziwill. 

Pilda lui fu urmată de alţi câţiva şi de un grup 
mare de şleahtici. Mirski însă, cel mai mare în rang, 
şi Stankiewicz, cel mai în vârstă,  Hoszczyc, 
Wołodyjowski şi Oskierko rămaseră pe loc, ca şi cei 
doi Skrzetuski, jupân Zagtoba şi o mare parte dintre 
şleahticii şi oştenii din steagurile de elită sau uşoare. 

Pedestraşii scoțieni făcură zid în jurul lor. 

Din prima clipă, când prinţul închinase în 
cinstea lui Carol Gustav, Kmicic zvâcni de la locul lui 
odată cu ceilalţi, îşi holbă ochii şi rămase încremenit, 
repetând cu buzele uscate: 

— Doamne!... Doamne!... Doamne!... ce-am făcut? 

Deodată, un glas şoptit, dar pentru auzul lui 
foarte limpede, îngână de aproape: 
—  Jupâne Andrzej! 

Cavalerul îşi luă capul în mâini şi spuse: 

— Sunt blestemat pe veci!... De m-ar înghiţi 
pământul!... 

Pe chipul  Billewiczownei apărură flăcări 
purpurii, îşi aţinti ochii luminoşi ca două stele asupra 
lui Kmicic: 

— Ruşine acelora care rămân alături, de 
hatman!... Alege!... Doamne atotputernice!... Ce faci, 
domnia ta?!... Alege!... 

— Isuse! Isuse! strigă Kmicic. 

În acest timp, sala răsuna de strigăte. Ceilalţi 
tocmai îşi aruncau buzduganele la picioarele 
prinţului, dar Kmicic nu li se alătură, nu se clinti nici 
atunci când prinţul porunci: „Ganchof şi Kmicic, la 
mine!” şi nici când pedestrimea scoțiană dădu buzna 
în sală; stătea ca împietrit, chinuit de durare şi 
deznădejde, cu privirea rătăcită şi buzele învineţite. 

Se întoarsa brusc spre Billewiczowna şi întinse 
braţele spre ea: 

— Oleńka Oleńka!... repetă gemând jalnic, ca un 
copil nedreptăţit. 

Dar ea se dădu înapoi cu scârbă pe faţă şi 
groază. 

— În lături, trădătorule! răspunse apăsat. 

În clipa aceea, Ganchof porunci: „înainte!” şi 
scoţienii care-i înconjurau pe cei arestaţi porniră 
spre uşă. 

Kmicic se luă năuc după ei fără să ştie de ce şi 
încotro se duce. 

Ospăţul se sfârşise. 


Capitolul XIV 


În aceeaşi noapte prinţul se sfătui îndelung cu 
jupân Korf, voievodul de Wenden, şi cu solii suedezi. 
Vestirea înțelegerii îi  înşelase aşteptările, 
dezvăluindu-i viitorul amenințātor. Prințul voise 
înadins ca citirea să aibă loc în timpul ospăţului, 
când minţile sunt înfierbântate şi înclinate spre 
bunăvoință. Fireşte, se aşteptase la împotrivire şi îşi 
pusese nădejdea şi în prietenii lui, dar puterea 
protestului îi întrecuse prevederile. Afară de câteva 
zeci de şleahtici calvini şi de mâna de căpetenii 
străine, care nu aveau dreptul să vorbească, fiind de 
altă nație, toţi ceilalţi se arătaseră împotriva 
înţelegerii încheiate cu Carol Gustav sau mai 
degrabă cu feldmareşalul şi cumnatul lui, Pontus de 
la Gardie. 

Prinţul poruncise într-adevăr să fie întemniţate 
căpeteniile care se împotriveau, dar ce însemnătate 
mai avea? Ce vor spune steagurile oştirii regulate?... 
Dacă vor cere slobozirea polcovnicilor? Daca se vor 
răzvrăti şi vor vrea să-i scoată cu forţa? 

În asemenea împrejurare, ce-i mai rămânea 
prinţului trufaş afară de cele câteva polcuri de 
dragoni şi de pedestraşii străini? 

Şi pe urmă... mai era şi întreaga Republică, 
şleahticii înarmaţi şi Sapieha, voievodul de Witebsk, 
potrivnic preaputernic al neamului Radziwił, gata să 
pornească război cu toată lumea în numele 

capetele, şi steagurile poloneze aveau să se ducă la 
el şi Sapieha se va afla în fruntea tuturor oştirilor 
ţării, pe când prinţul Radziwilt va rămâne fără 
luptători, fără sprijinitori, fără nici o însemnătate... 
Şi ce se va întâmpla atunci?... 

Erau întrebări  înfricoşătoare, fiindcă şi 
împrejurările erau de năprasnă. Prinţul pricepea 
prea bine că atunci înţelegerea, pentru tăinuirea 
căreia se străduise atâta, îşi va pierde orice 
însemnătate prin forţa lucrurilor, iar suedezii îl vor 
dispreţui şi ei, sau poate vor avea chiar să se 
răzbune pentru că-i dezamăgise. Le dăduse într- 
adevăr drept chezăşie Birze, dar prin aceasta 
scăzuse şi mai mult în putere. 

Carol Gustav era gata să reverse cu amândouă 
mâinile răsplăţi şi ranguri asupra lui Radziwit, câtă 
vreme acesta era puternic, dar când va fi slab şi 
părăsit de toţi, îl va dispreţui. lar dacă norocul 
schimbător va aduce izbânda lui Jan Kazimierz, 
atunci va sosi clipa pierzaniei pentru acest 
stăpânitor, care în dimineaţa zilei de azi nu-şi afla 
egal în toată Republica. 

După plecarea solilor şi a voievodului de 
Wenden, prinţul îşi luă în amândouă mâinile fruntea 
împovărată de griji şi începu să se plimbe cu paşi 
repezi prin încăpere... De afară răzbeau glasurile 
străjilor scoțieni şi uruitul caleştilor şleahticilor care 
plecau. Se depărtau cu toţii atât de grăbiţi, de parcă 
se abătuse ciuma peste frumosul castel de la 
Kiejdany. Sufletul lui Radziwilt era chinuit de temeri 
spăimoase. 

I se părea uneori că mai este cineva în încăpere, 

cineva care se ţine după el şi-i şopteşte la ureche: 
„Părăsit, sărac şi în plus ruşinea...” La drept vorbind, 
el, voievod de Wilno şi mare hatman, fusese călcat în 
picioare şi umilit! Cine era în stare să presupună ieri 
că în toata Polonia şi Lituania, în toată lumea, se va 
găsi un singur om care să cuteze a-i striga în obraz: 
„Trădătorule!” Cu toate acestea, i se strigase şi mai 
trăia încă, iar aceia care rostiseră această vorbă 
erau şi ei în viaţă. Poate că dacă ar mai intra în sala 
în care avusese loc ospăţul, ar mai auzi ca un ecou 
printre cormnişe şi pe sub bolți: „Trădătorule! 
Trădătorule!” 

O mânie crâncenă, turbată clocotea în pieptul 
magnatului. Nările i se lărgeau, ochii împrăştiau 
fulgere şi vinele i se umflau la tâmple. Cine 
îndrăzneşte să se împotrivească voinţei lui?... Furia 
dezlănţuită îi înfăţişa pe dinaintea ochilor pedepse şi 
chinuri groaznice pentru cei ce cutezaseră să nu i se 
supună ca nişte câini credincioşi. Vedea sângele 
scurgându-se de pe securea călăului, auzea trosnetul 
oaselor frânte pe roţi şi se scălda în bucuria 
priveliştilor sângeroase. 

Dar când judecata i se limpezea, îşi aducea 
aminte că în spatele acestor răzvrătiți se află oştirea, 
că nu putea să le sucească gâtul fără primejdie, şi 
atunci teama spăimoasă i se cuibărea iarăşi în suflet 
şi din nou auzea şoptindu-i-se la ureche: 

„Părăsit, sărac, judecata şi ruşinea...” 

Cum aşa? Radziwilt nu era slobod să hotărască 
soarta ţării? S-o lase alături de Jan Kazimierz sau s-o 
dea lui Carol Gustav? S-o dea, s-o dăruiască, s-o 
transmită cui pofteşte? 

Magnatul privi uimit înaintea lui. 

Aşadar, ce mai însemnau Radziwiltii? Ce erau 
ieri şi ce se vorbea pretutindeni în Lituania?... Să fi 
fost toate doar o amăgire? Oare alături de marele 
hatman nu vor sta prinţul Bogustaw cu polcurile lui 
şi unchiul, electorul de Brandenburg, iar în urma lor 
nu va sta Carol Gustav, regele Suediei, cu toată 
puterea-i biruitoare, înaintea căreia tremurase nu 
demult toată ţara nemţească cât e de lungă şi de 
lată? Păi şi Republica întinde braţele spre noul 
stăpân, şi ea se predă numai la vestea apropierii 
leului de la miazănoapte. Cine va stăvili această forţă 
dezlănţuită? 

De o parte, regele suedez, electorul de 
Brandenburg, Radziwittii la nevoie şi Chmielnicki cu 
toate oştile, şi hospodarul Moldovei, şi Rakoczy 
transilvăneanul, aproape jumătate din Europa, de 
cealaltă, voievodul de Witebsk cu jupân Mirski şi 
jupân Stankiewicz, cu cei trei şleahtici veniţi de la 
Łuków şi câteva steaguri răzvrătite!!! Ce înseamnă 
asta? E o glumă? Prinţul izbucni în hohote de râs: 

— Pe Lucifer şi toate urdiile pământului, parcă 
mi-am pierdut minţile!... N-au decât să dea fuga cu 
toţii la voievodul de Witebsk! 

Dar după o clipă chipul i se posomori din nou: 

— Cei puternici se întovărăşesc doar cu cei 
asemenea lor. Radziwił care aruncă Lituania la 
picioarele suedezilor va fi bine venit... Pe când cel 
care cere ajutor împotriva Lituaniei va fi disprețuit. 
— Ce-i de făcut? 

Polcovnicii străini vor rămâne alături de el, dar 
forţele lor sunt neîndestulătoare şi dacă steagurile 

polone vor trece de partea voievodului de Witebsk, 
atunci el va avea în mână soarta ţării întregi. De 
altfel, fiecare din aceşti polcovnici îşi va face într- 
adevăr datoria, dar nu se va alătura din tot sufletul 
cauzei lui Radziwilt, nu va lupta pentru ea cu toată 
înflăcărarea, nu numai ca oştean, ci şi ca prieten. 

Aici e nevoie nu de străini, ci de oameni de 
credinţă, care să-i atragă şi pe ceilalţi prin numele 
lor, bărbăţia, slava şi pilda îndrăzneață, oameni în 
stare de orice... Are nevoie de sprijinitori în ţară, fie 
şi numai de formă. 

Iar dintre ai săi, cine se arătase de partea lui? 
Chartamp, oştean vechi, cu experienţă, bun doar 
pentru slujbă, nu şi pentru altceva; Niewiarowski, 
neiubit de oşteni şi fără nici o trecere; afară de ei 
doar câţiva şi mai puţin însemnați. Nimeni dintre 
ceilalţi, nimeni dintre cei pe care oastea i-ar fi 
ascultat orbeşte, care ar fi putut să-i sprijine cauza! 

Mai rămânea Kmicic, tânăr, iute la treabă, 
cutezător, cu mare faimă de oştean şi cu un nume 
cunoscut; se afla în fruntea unui steag puternic, 
alcătuit în parte cu banii lui, om născut parcă să fie 
căpetenia tuturor spiritelor îndrăzneţe şi neliniştite 
şi pe deasupra şi plin de înflăcărare. Dacă el s-ar 
alătura cauzei lui Radziwilt, ar face-o cu credinţa 
tinereţii, şi-ar urma cu ochi închişi hatmanul şi ar 
vorbi în numele lui, iar un asemenea apostol 
înseamnă mai mult decât polcuri întregi, decât toate 
polcurile străine. Ar fi în stare să insufle credinţa lui 
cavalerilor tineri, să-i atragă de partea lui şi să 
umple de oameni tabăra lui Radziwitt. 

Dar şi el stătuse la îndoială. Nu zvârlise, ce-i 

drept, buzduganul la picioarele hatmanului, dar nu i 
se alăturase din prima clipă. 

„Nu poţi să te încrezi în nimeni, de nimeni nu 
poţi fi sigur, se gândea prinţul mohorât. Se vor duce 
cu toţii la voievodul de Witebsk, nici unul nu va 
rămâne să împartă cu mine...” 

„Ruşinea!” îi şopti conştiinţa. 

„Lituania!” răspunse trufia de partea cealaltă. 

Încăperea se  întuneca, deoarece mucurile 
luminărilor se  întăriseră, doar prin fereastră 
pătrundea lumina argintoasă a lunii. Radziwił îşi 
pironi privirile în aceste luciri şi căzu adânc pe 
gânduri. 

Treptat razele strălucitoare prinseră viaţă, se 
iviră făpturi nedesluşite, din ce în ce mai multe, până 
când prinţul văzu parcă nişte oşti care veneau una 
spre alta din zările albastre pe drumul larg al lunii. 
Înaintează polcuri de cuirasieri, de husari şi 
călărimea uşoară din Piatyhorsk, o pădure de flamuri 
fâlfâie deasupra lor, iar în frunte se afla un om fără 
coif, pesemne biruitorul care se întoarce dintr-o 
luptă în care a izbândit. Împrejur e tăcere şi prinţul 
aude limpede glasul oştenilor şi al poporului: „Vivat 
defensor patriae! vivat defensor patriae!” Oştile se 
apropie tot mai mult; se vede fața căpeteniei. Ține 
buzduganul în mână; după numărul tuiurilor se 
cunoaşte că e mare hatman. 

„În numele Tatălui şi al Fiului! strigă prinţul. E 
Sapieha, voievodul de Witebsk! Dar eu unde sunt? 
Ce mi-a fost ursit?” 

„Ruşinea!” îi şopteşte conştiinţa. 

„Lituania!” răspunde trufia. 

Prinţul bătu din palme. Harasimowicz, care 
veghea în încăperea vecină, se arătă numaidecât în 
uşă şi se plecă până la pământ. 

— Lumină! porunci prinţul. 

Harasimowicz curăţă mucurile lumânărilor, apoi 
ieşi şi se întoarse după o clipă cu sfeşnicul în mână. 
— Luminăţia ta! E timpul să te odihneşti, cocoşii 
au cântat a doua oară! 

— Nu-mi pasă! răspunse prinţul. Am aţipit, şi am 
avut vise urâte. Ce mai e nou? 

— Un şleahtic a adus o scrisoare de la Nieswiez 
de la prinţul stolnic, dar n-am cutezat să intru 
nechemat. 

— Dă-mi mai repede scrisoarea! 

Harasimowicz îi dădu scrisoarea pecetluită, 
prinţul o desfăcu şi începu să citească cele ce 
urmează: 

„Dumnezeu să te ferească, luminăţia ta şi să te 
împiedice de la fapte care pot să abată ruşinea şi 
nimicirea asupra neamului nostru. Numai pentru 
asemenea ispită se cuvine să te gândeşti nu la 
domnie, ci la cămaşa de căinţă. Şi mie îmi este 
scumpă mărirea familiei noastre, dovadă strădaniile 
mele de la Viena pentru a dobândi suffragia în 
Seimul nemtesc. Dar ţara şi stăpânul nu-mi trădez 
pentru nici o răsplată şi putere din lume, ca după 
asemenea semănat, să am parte toată viaţa de ruşine 
şi de osândă după moarte. Cată, luminăţia ta, la 
meritele strămoşilor şi la faima lor neîntinată şi vino- 
ți în fire, pentru mila lui Dumnezeu, cât mai e vreme. 
Mă aflu împresurat de vrăjmaş la Nieswiez şi nu ştiu 
dacă această scrisoare va ajunge în mâinile 

luminăţiei tale, dar, cu toate că fiecare clipă mă 
ameninţă cu pierzania, nu mă rog lui Dumnezeu să 
mă ajute pe mine, ci să îndepărteze astfel de gânduri 
de luminăţia ta şi să te aducă pe drumul virtuții. 
Chiar dacă răul s-a întâmplat, se cuvine să-ți 
răscumperi păcatul, îndreptându-l cât mai repede. 
Din partea mea nu te aştepta să-ți stau într-ajutor. O 
spun curat că nu voi ţine seama de legăturile de 
sânge şi îmi voi uni forțele cu vistiernicul şi cu 
voievodul de Witebsk; mai degrabă întorc armele de 
o sută de ori impotriva luminăţiei tale, decât să fiu 
părtaş de bunăvoie la această trădare ruşinoasă. 
Domnul să te aibă în pază! 
Michał Kazimierz Radziwiłł 

Print de Nieświez şi Ołyka. 

Stolnic!" al Marelui Principat al 

Lituaniei. 

Sfârşind de citit, hatmanul iasă să-i cadă 

scrisoarea pe genunchi şi începu să clatine din cap 
cu un zâmbet dureros pe faţă. 
— Şi el mă părăseşte, până şi sângele meu se 
leapădă de mine, pentru că am vrut să împodobesc 
neamul nostru cu străluciri necunoscute până acum! 
Hei, ce să-i faci! îmi rămâne Bogustaw, el nu mă va 
părăsi... Cu noi sunt electorul şi Carolus Gustavus, 
iar cine nu vrea să semene, acela nu va culege... 

„Ruşinea!” îi şopti conştiinţa. 

— Luminăţia ta, vrei să-i răspunzi? întrebă 
Harasimowicz. 
— Nu va fi nici un răspuns. 


1% Dregător care purta grija mesei domneşti. Ulterior, titlu 
onorific. 

— Pot să mă retrag şi să trimit slujitorii? 

—  Aşteaptă... Străjile au fost aşezate cu grijă? 

—  Întocmai. 

— Steagurile au primit porunca? 

— Au primit-o. 

— Ce face Kmicic? 

— S-a dat cu capul de pereți şi a vorbit de 
osândă. S-a zbătut ca un ţipar pe uscat. A vrut să 
fugă după Billewiczi, dar nu l-au lăsat străjile. A pus 
mâna pe sabie şi au fost nevoiți să-l lege. Acum s-a 
mai potolit. 

— Spătarul de Rosienie a plecat? 

N-am avut poruncă să-l oprim. 

— Am uitat! răspunse prinţul. Deschide fereastra 
că e aer închis şi mă înăbuşe astma. Spune-i lui 
Chartamp să plece la Upita şi să aducă steagul aici. 
Dă-i şi bani, să le dea oştenilor un sfert din leafă şi 
să le îngăduie să petreacă... Spune-i că va primi 
moşia  Dydkiemie pe care i-o  dăruisem lui 
Wołodyjowski. Mă înăbuşe astma... Stai! 

— La porunca luminăţiei tale. 

— Ce face Kmicic? 

— S-a liniştit, luminăţia ta, cum îţi spuneam. 

— Adevărat, mi-ai mai spus... Dă poruncă să-l 
aducă aici. Trebuie să vorbesc cu el. Să fie dezlegat. 
— Luminăţia ta, e un nebun... 

— Nu te teme, du-te! 

Harasimowicz ieşi; prinţul scoase din scrinul 
venețian o cutie cu pistoale, o deschise şi o puse la 
îndemână pe masa la care se aşeză. 

După un sfert de ceas, intră Kmicic, adus de 
patru trabanţi scoțieni. Prinţul porunci oştenilor să 

plece. Ramaseră numai ei doi. 

Faţa tânărului era atât de palidă, de parcă nu 
mai avea nici un strop de sânge; doar ochii îi 
luminau arzători, încolo era liniştit, resemnat, părea 
pierdut într-o deznădejde fără margini. 

Un răstimp tăcură amândoi. Cel dintâi începu 
vorba prinţul: 

—  Aijurat pe crucifix că n-ai să mă părăseşti! 

— Dacă-mi calc jurământul, voi fi blestemat şi la 
fel va fi dacă-l voi respecta! spuse Kmicic. Mi-e 
totuna! 

— Chiar dacă te-aş pune să faci ceva rău, nu vei 
răspunde tu. 

— Acum o lună judecăţile mă amenințau cu 
pedeapsa pentru nelegiuirile mele... astăzi însă mi se 
pare că atunci eram nevinovat ca un copil. 

— Înainte de a ieşi din această încăpere, vei fi 
iertat de toate vinile de demult, spuse prinţul. 

Schimbând tonul, îl întrebă deodată cu un fel de 
încredere binevoitoare: 

— Ce crezi că ar fi trebuit să fac împotriva a doi 
vrăjmaşi de o sută de ori mai puternici decât mine, 
de care n-aş fi putut apăra Republica? 

— Să pieri! răspunse Kmicic aspru. 

— Voi, oştenii, sunteţi de invidiat, dacă puteţi 
scăpa atât de lesne de o povară atât de apăsătoare. 
Să pieri! Nimic mai simplu pentru cel care a văzut 
moartea cu ochii şi nu se teme de ea. Pe voi nicii 
capul nu vă doare şi nici unuia nu-i trece prin minte 
că dacă aş fi pornit acuma războiul, în loc să închei 
înţelegerea, n-ar mai fi rămas piatră pe piatră din 
ţara asta. Să dea sfântul să nu se întâmple una ca 

asta, fiindcă nici în cer nu mi-aş găsi odihna 
sufletului. O, terque quaterque beati’ care puteţi să 
muriţi!... Tu crezi oare că pe mine nu mă apasă viaţa, 
că nu-mi doresc somnul cel veşnic şi odihna? Dar 
trebuie să-mi beau până la fund paharul de fiere. 
Trebuie să scap ţara asta nefericită şi pentru binele 
ei să mă încovoi sub altă greutate. Pizmuitorii n-au 
decât să mă învinovăţească de trufie, n-au decât să 
spună că-mi vând ţara, ca să mă ridic pe mine. 
Dumnezeu mă vede, el mă judecă dacă-mi doresc 
numai fala mea şi dacă n-aş fi gata să renunţ la ea, 
de s-ar putea altfel... Găsiţi voi, cei care vă lepădaţi 
de mine, un mijloc de scăpare; arătaţi-mi voi drumul, 
voi care m-aţi numit trădător, şi chiar astăzi rup în 
bucăţi înţelegerea şi scol din somn toate steagurile 
ca să pornească asupra vrăjmaşului. 

Kmicic tăcea. 
— Ei, de ce taci? strigă Radziwił cu glas ridicat. 
Te fac mare hatman şi voievod de Wilno în locul 
meu, dar să nu pieri, că asta nu-i nici o scofală, ci să 
scapi ţara de cumpănă; apără ţinuturile cotropite, 
răzbună cenuşa de la Wilno, opreşte năvala 
suedezilor în Samogoţia, apără întreaga Republică, 
stârpeşte toţi vrăjmaşii din ţară!... Aruncă-te de unul 
singur asupra miilor de oşteni şi să nu pieri!... Să nu 
pieri, fiindcă asta nu ţi-e îngăduit, ci să scapi ţara!... 
— Nu sunt hatman şi voievod de Wilno, răspunse 
Kmicic, şi nu-i treaba mea ce trebuie să fac... Dar 
dacă-i vorba să mă arunc de unul singur asupra 
miilor de vrăjmaşi, apoi nu stau pe gânduri! 
— Ascultă dar, oştene, de vreme ce nu capul tău 


10 De trei, de patru ori fericiţi (lat.). 

trebuie să scape ţara, atunci lasă asta în seama mea 
şi ai încredere în mine! 
— Nu pot! rosti Kmicic cu dinţii încleştaţi. 

Radziwilt scutură din cap: 
— N-am contat pe ceilalţi, mă aşteptam la cele ce 
s-au întâmplat, dar tu m-ai dezamăgit. Nu mă 
întrerupe şi ascultă... Te-am pus pe picioare, te-am 
scăpat de tribunale şi de pedeapsă, te-am strâns la 
piept ca pe un fiu. Ştii oare pentru ce? Pentru că am 
crezut că ai un suflet îndrăzneţ, în stare de lucruri 
măreţe. Aveam nevoie de asemenea oameni, nu 
ascund. În jurul meu nu era nimeni care să cuteze să 
privească neînfricat în soare... Toţi erau mărunți şi 
mărginiţi. Unora ca aceştia să nu le arăţi niciodată 
alt drum decât acela pe care s-au învăţat să meargă 
ei şi părinţii lor, pentru că-ţi vor striga îndată că-i 
înşeli. Dar unde ne-au dus vechile drumuri, dacă nu 
într-o prăpastie? Ce s-a întâmplat cu această 
Republică în stare odinioară să amenințe lumea 
întreagă? Prinţul îşi luă capul în mâini şi repetă de 
trei ori: 
— Doamne! Doamne! Doamne! 

Apoi vorbi mai departe: 
— Mânia lui Dumnezeu s-a abătut asupra noastră, 
au venit asemenea vremuri de nenorocire şi 
decădere, încât nu ne mai putem lecui de boală cu 
mijloacele obişnuite. lar dacă eu vreau să mă 
folosesc de altele, singurele în stare să aducă 
salutem!!!, mă părăsesc până şi aceia pe credinţa 
cărora am contat, care s-ar cuveni să se încreadă în 
mine, care mi-au jurat încredere cu mâna pe cruce... 


11 Scăparea (lat.). 

Pe sângele şi rănile lui Christos! Tu crezi că m-am 
pus sub oblăduirea lui Carol Gustav pentru 
totdeauna, că am de gând să unesc într-adevăr ţara 
asta cu Suedia, că înţelegerea pentru care m-au 
făcut trădător va dura mai mult de un an?... De ce 
mă priveşti mirat... Ai să te miri şi mai mult când ai 
să afli totul... Te vei înfricoşa, căci aici se va 
întâmpla ceva ce nu bănuieşte nimeni, ceva ce nu 
încape în mintea unui om mărginit. Îţi spun însă, nu 
tremura, fiindcă aşa voi izbăvi ţara, nu da înapoi, 
pentru că dacă nu voi afla ajutor nicăieri, atunci 
poate am să pier, dar odată cu mine va pieri 
Republica şi voi toţi — în vecii vecilor! Numai eu pot 
s-o scap, dar pentru asta trebuie să zdrobesc şi să 
calc în picioare toate piedicile. Vai de cel ce mi se 
pune împotrivă, fiindcă prin mine îl va lovi însuşi 
Dumnezeu, chiar dacă acesta va îi voievodul de 
Witebsk, vistiernicul Gosiewski, oştirea sau şleahticii 
îndărătnici. Vreau să scap ţara şi toate căile, toate 
mijloacele sunt binevenite.... În clipele de grea 
cumpănă, Roma alegea dictatori; de astfel de putere, 
ba chiar de una şi mai trainică am nevoie... Nu trufia 
mă face s-o doresc, cine se simte vrednic, n-are 
decât să-mi la locul! Dai dacă nu se află nimeni, am 
s-o primesc eu, de-ar fi să se prăbuşească zidurile 
astea peste capul meu!... 

Spunând acestea, prinţul îşi înălţă amândouă 
braţele în sus, de parcă voia să sprijine bolțile care 
se surpau; în făptura lui era ceva de uriaş şi Kmicic 
deschise ochii largi şi se uita la el, ca şi când îl vedea 
prima oară, apoi întrebă cu glasul schimbat: 

— Unde vrei să ajungi, luminăţia ta?... Ce vrei? 

— Vreau... coroana! strigă Radziwilt. 
— Isuse, Marie! 

Urmă o clipă de tăcere surdă, doar bufnița din 
turnul castelului începu să râdă ascuţit. 
— Ascultă, spuse prinţul, e timpul să-ți 
destăinuiesc tot... Republica piere... şi trebuie să 
piară. Nu mai are scăpare. De aceea, trebuie să 
izbăvim mai întâi ţărişoara asta, apoi... apoi să facem 
să renască totul din cenuşă, ca pasărea Fenix... Eu 
voi face asta, iar coroana pe care o vreau, o voi aşeza 
ca pe o povară pe capul meu, ca să dau iarăşi viaţă 
unui mormânt uriaş... Nu tremura, pământul nu se 
scufundă, toate stau pe locurile lor, dar vor veni 
vremuri noi... Am supus ţara suedezilor, deoarece cu 
armele lor vreau să pun stavilă altui vrăjmaş, să-l 
stârpesc dintre hotarele ţării, să recapăt ce-am 
pierdut: şi să forţez încheierea păcii cu paloşul în 
oraşul lui de scaun... Mă auzi? Dar în Suedia 
pietroasă şi flămândă nu sunt destui oameni, destulă 
putere şi destule săbii care să ţină în stăpânire 
Republica uriaşă. Pot să ne biruie o dată, de două 
ori, dar nu vor izbuti să ne ţină sub ascultare... Dacă 
la zece oameni de aici ai pune de strajă un suedez, 
multe zeci vor rămâne fără pază... Şi Carol Gustav 
ştie prea bine asta, şi nu vrea, nu e în stare să 
cotropească toată Republica... Va ocupa Prusia 
regală, cel mult o parte din Wielkopolska şi va fi prea 
mulţumit. Dar ca să stăpânească în linişte 
pământurile supuse, trebuie să strice unirea noastră 
cu coroana, pentru că altfel nu se poate statornici 
aici. Aşadar, ce se va întâmpla cu ţara asta? Cui i-o 
va da? Dacă eu voi respinge această coroană, pe 

care Dumnezeu şi Fortuna mi-o aşează pe cap, o vor 
oferi aceluia care o stăpâneşte în aceasta clipă... Dar 
Carol Gustav nu vrea să îngraşe prea mult o putere 
vecină care poate să devină amenințătoare. Va trebui 
să fie aşa numai dacă eu resping coroana... Aşadar, 
am eu dreptul s-o resping oare? Pot eu să îngădui să 
se întâmple ceea ce ne va duce la pierzare? A zecea 
şi a suta oară te întreb: ce altceva se poate face? Să 
se împlinească dar voia Domnului! lau această 
povară pe umerii mei. Suedezii sunt de partea mea, 
electorul, ruda noastră, îmi făgăduieşte ajutor. Am 
să scap ţara de război! Domnia neamului meu va 
începe cu biruinţe şi lărgirea fruntariilor. Vor înflori 
liniştea şi bunăstarea, pârjolul nu va mai arde satele 
şi târgurile. Aşa va fi şi aşa trebuie să fie... Aşa să-mi 
ajute Dumnezeu şi sfânta Cruce, fiindcă simt în mine 
puterea pe care mi-o dă cerul, pentru că doresc 
fericirea acestei ţărişoare, pentru că gândurile mele 
nu se sfârşesc aici... Jur pe luminile cereşti, pe 
aceste stele tremurătoare, că dacă-mi vor îngădui 
forţele şi sănătatea, voi înălța din nou această 
clădire care se prăbuşeşte astăzi, făcând-o şi mai 
puternică decât înainte. 

Din ochii prinţului ţâşneau flăcările şi toată 
făptura lui părea înconjurată de o lumină 
neobişnuită. 

— Luminăţia ta, strigă Kmicic, mintea-mi nu 
poate să înţeleagă, îmi plesneşte capul, iar ochii se 
tem să privească înainte! 

— După aceea, vorbi mai departe Radziwit, 
urmându-şi parcă propriile gânduri, după aceea... 
suedezii nu-l vor lipsi pe Jan Kazimierz de ţară şi 

domnie, dar îl vor lăsa numai în Mazowszo şi 
Matopolska. Dumnezeu nu i-a dat urmaşi. Şi va veni 
timpul să se aleagă un nou rege... Pe cine crezi că 
vor alege, dacă vor să păstreze unirea cu Lituania? 
Când a fost coroana mai puternică şi i-a zdrobit pe 
cavalerii teutoni? Când pe tronul ei a urcat 
Władysław  Jagiello!!?. Şi acum va fi tot aşa... 
Polonezii nu pot să cheme la domnie decât pe cel 
care va stăpâni aici. Nu pot şi nu vor face altfel, 
fiindcă vor pieri, fiindcă nu vor mai putea să răsufle 
înghesuiți între nemti şi turci, când şi aşa cazacii le 
sfâşie piepturile! Nu pot! E orb şi fără minte acela 
care nu vede şi nu pricepe acest lucru! Şi atunci, 
cele două ţări se vor uni din nou şi se vor contopi 
într-o singură putere prin neamul meu. Atunci o să 
vedem dacă amărâţii de scandinavi vor mai rămâne 
în ţinuturile prusiene şi în Wielkopolska. Atunci le 
voi spune: „quos ego”!!3 şi cu piciorul acesta voi 
călca peste trupurile lor costelive şi voi întemeia o 
putere cum nu s-a mai văzut de când lumea: s-ar 
putea să ducem crucea, paloşul şi focul până la 
Constantinopol şi, liniştiţi înăuntru, să-i ameninţăm 
pe vrăjmaşi la ei acasă. Doamne sfinte, Tu care 
însemni drumul stelelor, îngăduie-mi să scap această 
ţară nenorocită spre slava ta şi a creştinătăţii, dă-mi 
oameni care să-mi înţeleagă gândul şi să dorească să 
pună umărul alături de mine! iată-mă gata!... 

„2 Wladyslaw Jagiello (1348—1434) — mare prinț de Lituania 
între 1377—1401, rege al Poloniei din 1386. În 1387 creştinează 
Lituania, în 1101 dă Lituania lui Witold cu care va învinge pe cavalerii 
teutoni la Grunwald. Realizează unirea cu Lituania (1413). Acordă 


privilegii nobilimii, îngrădind astfel puterea regelui. 
13 Eu care pe voi (lat.). Astfel ceartă Neptun Viaturile în Eneida, 

I. 


Prinţul îşi desfăcu braţele şi îşi ridică ochii: 
— Tu mā vezi! Tu să mă judeci!... 
— Luminăţia ta ! Luminăţia ta ! strigă Kmicic. 
— Pleacă,  leapădă-te de mine,  zvârle-mi 
buzduganul la picioare, calcă-ţi jurământul şi 
numeşte-mă trădător!... Fie ca din coroana care mi s- 
a pus pe frunte să nu lipsească nici un spin! Pierdeţi 
ţara, aruncaţi-o în prăpastie, daţi la o parte braţul 
care poate s-o scape şi înfăţişaţi-vă la judecata lui 
Dumnezeu. Acolo să fim judecaţi cu toţii... 

Kmicic căzu în genunchi înaintea lui Radziwilt. 
— Luminăţia ta, părinte şi izbăvitor al ţării, te 
urmez până la moarte! 

Radziwilt îi puse amândouă mâinile pe cap şi 

iarăşi se înstăpâni tăcerea. Doar bufnița huhuia 
mereu în turn. 
— Vei primi tot ce ţi-ai dorit, rosti prinţul solemn. 
Nu-ţi va lipsi nimic, vei avea poate mai mult decât ți- 
au dorit părinţii tăi... Ridică-te viitor mare hatman şi 
voievod de Wilno!... 

Afară se crăpa de ziuă. 


Capitolul XV 


Jupân Zagłoba era afumat binişor când îi 
aruncase înfricoşătorului hatman de trei ori în faţă 
cuvântul: „Trădătorule!”. Un ceas mai târziu, când 
abureala vinului se împrăştiase şi se afla în temniţa 
castelului Kiejdany împreună cu cei doi Skrzetuski şi 
cu jupân Michał, înţelese în ce dandana se băgase, 
pe el şi prietenii lui, şi se îngrijoră foarte. 

— Şi acum ce-o să se întâmple? întrebă, uitându- 

se cu privirea abătută la micul cavaler, în care avea 
o încredere nemărginită mai ales în clipele de 
primejdie. 
— Dracu s-o ia de viaţă! Mi-e totuna! răspunse 
Wotodyjowski. 
— O să ajungem să trăim asemenea vremuri şi 
asemenea ruşine cum n-a mai cunoscut coroana 
niciodată! spuse Jan Skrzetuski. 
— Numai să trăim până atunci, răspunse Zagłoba. 
Am putea măcar să-i întărim pe alţii cu pilda 
noastră... Dar vom mai apuca?... Asta-i întrebarea... 
— Lucru de spaimă, care întrece orice închipuire! 
spuse Stanistaw Skrzetuski. Unde s-a mai întâmplat 
aşa ceva? Domniile voastre, ajutaţi-mă, simt că mi se 
învălmăşeşte mintea... Două războaie, al treilea cu 
cazacii... şi pe deasupra trădarea se lăţeşte ca 
ciuma: Radziejowski, Opaliński, Grudziński, 
Radziwilt! Nu se poate, se apropie sfârşitul lumii şi 
ziua judecății! Mai bine să se despice pământul sub 
picioarele noastre. Pe legea mea, îmi pierd minţile! 
Şi, împreunându-şi mâinile pe ceafă, începu să 
se plimbe în lungul şi-n latul pivniţei ca o fiară în 
cuşcă. 
— Să începem să ne rugăm, nu? întrebă în sfârşit. 
Dumnezeule milostiv, scapă-ne! 
— Linişteşte-te, domnia ta! îl dojeni Zagłoba. 
Acum nu-i vremea să deznădăjduim! 
Jupân Stanisław scrâşni deodată din dinţi 
cuprins de furie. 
—  Trăsni-te-ar să te trăsnească! strigă la Zagłoba, 
tu ne-ai sfătuit să venim la trădătorul ăsta! Să dea 
Dumnezeu să v-ajungă răzbunarea pe amândoi... 

— Vino-ţi în fire, Stanisław! spuse Jan cu asprime. 
Nimeni nu putea să prevadă cele ce s-au întâmplat... 
Suferă, că nu suferi numai tu, dar află că locul 
nostru e aici şi nu în altă parte... Dumnezeule 
milostiv, îndură-te de noi, de ţara nenorocită! 

Stanistaw nu răspunse nimic. Îşi frângea mâinile 
de se auzeau oasele trosnind. 

Tăcură. Numai jupân Michat fluiera a pagubă 
printre dinţi şi părea nepăsător la tot ce se petrecea 
în jurul lui, cu toate că, la drept vorbind, suferea 
îndoit: mai întâi pentru ţara nefericită, apoi pentru 
că-şi călcase jurământul faţă de hatman. Pentru un 
oştean până în măduva oaselor, cum era jupân 
Michat, asta însemna foarte mult. Ar fi preferat să 
moară de o mie de ori. 

— Nu mai fluiera, jupâne Michal! îi spuse Zagłoba 
— Mi-e totuna! 

— Cum aşa? Nici unul dintre noi nu se gândeşte 
dacă mai e vreo cale de scăpare? Gândesc că merită 
să ne batem puţin capul! Se cuvine oare să putrezim 
în pivniţa asta, când ţara are nevoie de noi? Când un 
om cinstit trebuie să facă faţă în locul a zece 
vânzători?! 

— Tătuca are dreptate! zise Jan Skrzetuski. 

— Numai tu nu te-ai prostit din pricina durerii. Ce 
crezi? Ce are de gând să facă vânzătorul ăsta cu noi? 
Doar n-o să ne taie capul! 

Wołodyjowski izbucni deodată într-un râs 
deznădăjduit. 

— Şi de ce mă rog?... Legea nu e oare de partea 
lui? Nu tot el are şi paloşul în mână? Poate că nu-l 
cunoaşteţi pe Radziwitt?! 

— Ce tot vorbeşti? Care lege e de partea lui?... 
— În ce mă priveşte, aceea a hatmanului, iar faţă 
de voi, a celui mai tare! 
— Pentru care va trebui să dea socoteală... 
— În faţa cui? A regelui suedez? 
— E, dar bine mă mai mângâi! N-am ce zice! 
— Nici nu mă gândesc să te mângâi. 

Tăcură şi un răstimp se auziră doar paşii 
pedestraşilor scoțieni care străjuiau uşa temniţei. 
— N-avem încotro! spuse Zagłoba. Trebuie să ne 
folosim de viclenie. 

Nu-i răspunse nimeni, aşa că după o vreme 
începu iar să vorbească: 
— Nu-mi vine să cred că va porunci să ne taie 
capetele. Dacă s-ar tăia capul pentru orice vorbă 
spusă la mânie şi beţie, atunci n-ar mai rămâne nici 
un şleahtic întreg în toată Republica. Dar neminem 
captivabimus?!!1 Asta-i fleac? 
— Domnia ta ne ai pildă pe noi toţi! răspunse 
Stanistaw Skrzetuski. 
— Pentru că s-a întâmplat într-o clipă de furie, 
dar cred că prinţul se va răzgândi. Noi suntem 
străini şi n-are drept de judecată asupra noastră. E 
nevoit să ia în seamă părerea celorlalţi şi să nu 
înceapă cu asupriri, ca să nu-i supere pe şleahtici. 
Aşa-i, suntem prea mulţi, ca să ne taie capetele la 
toţi. Pe polcovnici are dreptul să-i pedepsească, nu 
tăgăduiesc, dar gândesc că va ţine cont de oşteni 
care nu vor întârzia să-şi ceară căpeteniile... Jupâne 
Michał, unde-i steagul tău? 
— La Upita! 


114 Nu vom întemniţa pe nimeni (lat.). 

— Spune-mi dacă eşti sigur că oamenii tăi vor 
rămâne alături de tine? 

— De unde să ştiu? [in la mine, dar ştiu că 
hatmanul e mai mare. 

Zagłoba căzu pe gânduri. 

— Porunceşte în scris să mă asculte în toate, ca şi 
pe tine, când mă voi duce la ei. 

— Domniei tale ţi se pare că eşti slobod? 

— Nu-i nimic. Am fost eu în primejdii şi mai mari 
şi m-a ajutat Dumnezeu de-am scăpat cu faţa curată. 
Dă-le poruncă pentru mine şi pentru cei doi 
Skrzetuski. Care-o ieşi mai întâi, se duce la Upita şi 
aduce steagul în ajutorul celorlalţi. 

— Ce tot trăncăneşti, domnia ta! Îţi baţi gura 
degeaba. Cine o să iasă de aici? Şi pe urmă, pe ce să 
scriu porunca? Ai domnia ta hârtie, cerneală, pene? 
Ţi-ai pierdut capul, domnia ta. 

— O, Doamne! strigă Zagtoba. Dă-mi măcar inelul 
tău! 

— Uite-l, domnia ta, şi dă-mi pace! spuse jupân 
Michat. 

Jupân Zagtoba luă inelul. Îl puse în degetul mic 
şi începu să se plimbe îngândurat. 

În acest timp, opaițul care scotea fum se stinse 
şi rămaseră pe întuneric; doar printre zăbrelele 
ferestrei înalte se vedeau câteva stele care licăreau 
pe cerul senin. Zagłoba rămase cu privirea aţintită la 
zăbrele. 

— Dacă ar mai fi trăit răposatul Podbipieta şi ar fi 
fost cu noi, mormăi bătrânul, ar fi smuls zăbrelele şi 
într-un ceas am fi fost departe de Kiejdany. 

— Ridicaţi-mă pe mine la fereastră! spuse 


389 


deodată Jan Skrzetuski. 

Zagtoba şi jupân Stanistaw trecură lângă perete 
şi într-o clipită Jan se afla pe umerii lor. 
— Trosnesc, pe legea mea că trosnesc! strigă 
Zagtoba. 
— Ce spui, tătucă! răspunse Jan. Nici n-am pus 
mâna pe ele. 
— Să urce şi vărul tău, o să vă ţin eu cumva... Nu 
o dată mi-a părut rău de Michat că e atât de mititel, 
dar acum îmi pare rău că nu e şi mai mic, fiindcă s-ar 
putea strecura ca un serpens”. 

Dar Jan sări jos de pe umerii lor. 
— Scoţienii stau de partea cealaltă! spuse. 
— Să dea Dumnezeu să se prefacă în stâlpi de 
sare, ca nevasta lui Lot. E atât de întuneric, încât nu 
vezi să-ţi duci mâna la gură. În curând se vor revărsa 
zorile. Cred că ne vor aduce niscaiva alimenta, 
fiindcă nici luteranii nu-şi lasă ostatecii să moară de 
foame. Poate că şi Dumnezeu îi va trimite 
hatmanului gândul cel bun. De multe ori noaptea se 
trezeşte conştiinţa în om şi diavolii nu le dau pace 
păcătoşilor. Se poate oare ca pivniţa asta să aibă 
numai o intrare? O să căutăm la lumina zilei. Mi-e 
capul greu şi nu pot să născocesc nimic, mâine o să- 
mi ajute Dumnezeu mintea, iar acum să ne apucăm 
de rugăciuni, domniile voastre, şi să ne încredinţăm 
Preasfintei Fecioare în această temniţă a ereticilor. 

Începură numaidecât să rostească rugăciunile, 
îngânând şi o litanie către Maica Domnului, după 
care cei doi Skrzetuski şi Wotodyjowski tăcură cu 
inima grea, în timp ce Zagtoba mormăia abia auzit: 


15 Sarpe (lat.). 

— Altfel nu se poate, mâine o să ne poruncească 
la toţi: aut, aut’! arătaţi-vă de partea lui Radziwilt şi 
veţi fi iertaţi. O să vedem cine va rămâne păcălit 
până la urmă. Închideţi nişte şleahtici în temniţă fără 
să ţineţi seama de meritele şi vârsta lor? Atunci prea 
bine. Cine va fi în pagubă, acela să plângă! Prostul 
va sta dedesubt, iar înțeleptul deasupra. Vă 
făgăduiesc tot ce poftiţi, dar am să-mi ţin făgăduiala 
mai mult de-o groază. De vreme ce voi v-aţi călcat 
jurământul faţă de ţară, mai vrednic va fi acela care-l 
va călca faţă de voi. Nici vorbă, se apropie sfârşitul 
Republicii, dacă până şi cârmuitorii ei dau mâna cu 
vrăjmaşul... Asta nu s-a mai pomenit şi sigur că poţi 
să-ţi pierzi mentes!17. Se află oare în iad destule 
chinuri pentru asemenea vânzători? Ce-i mai lipsea 
lui Radziwiłł? Puţine foloase a cunoscut oare de pe 
urma ţării, de o vinde ca o iudă? Şi asta tocmai 
acum, când se află la cea mai mare ananghie, 
asuprită de trei războaie?... Doamne, mânia ta e 
dreaptă, dar pedepseşte-l cât mai repede. Facă-se 
voia ta! Amin! Numai să mă văd odată afară şi am să- 
mi strâng atâţia prieteni, hatmane! Ai să cunoşti cât 
de dulci sunt fructa trădării. N-ai decât să mă 
socoteşti prieten, dar dacă nu-ţi găseşti alţii mai 
buni, să nu porneşti să vinzi ursul cu ei, dacă nu ţi s- 
a urât cu binele... 

Astfel vorbea jupân Zagtoba de unul singur. În 
acest timp, se scurse un ceas şi încă unul, şi 
începură să se reverse zorile. Lucirile cenuşii care 
pătrundeau printre gratii împrăştiau cu încetul 


16 Una din două (lat.). 
117 Mintea (lat.). 

întunericul care domnea în pivniţă, desluşind 
chipurile mohorâte ale cavalerilor care şedeau lângă 
perete. Wołodyjowski şi cei doi Skrzetuski moţăiau 
de oboseală, dar când se lumină de ziua din curtea 
castelului se auziră paşii oştenilor, zăngănit de arme, 
tropot de copite şi sunetul trâmbiţei de la poarta. 
Cavalerii săriră în picioare. 
— Începem ziua nu prea bine! spuse Jan. 
— Dă, Doamne, să se sfârşească mai bine, 
răspunse Zagłoba. Domniile voastre, ştiţi la ce m-am 
gândit toată noaptea? Nu mai încape îndoială că ne 
vor dărui viaţa dacă intrăm în slujba lui Radziwilt şi 
vrem să-l ajutăm întru trădare. Noi trebuie să 
consimţim, ca să ieşim de aici şi să putem lupta apoi 
pentru Republică. 
— Ba să mă ferească Dumnezeu să iscălesc 
trădarea, răspunse Jan. Chiar dacă pe urmă mă voi 
lepăda de trădător, numele-mi va rămâne pătat 
pentru totdeauna Eu nu fac una ca asta, mai bine 
moartea. 
— Nici eu! spuse Stanislaw. 
— Iar eu v-o spun de la bun început că am s-o fac. 
Viclenie pentru viclenie, iar pe urmă Dumnezeu cu 
mila. Nimeni nu va crede că am făcut-o de bunăvoie 
şi din toată inima. Să-l ia toţi dracii pe balaurul ăsta 
de Radziwilt! O să mai vedem noi care pe care. 
Vorbirea le fu întreruptă de strigătele care 
izbucniră în curte; răsuna în ele mânia şi răzvrătirea. 
În acelaşi timp, se auziră porunci, ecoul paşilor unei 
mulţimi şi duruit greoi, de parcă aduceau tunurile. 
— Ce se petrece acolo? întrebă Zagtoba. Doamne 
sfinte, poate-i vreun ajutor pentru noi? 

— E sigur că nu sunt zgomote obişnuite, răspunse 
Wołodyjowski. Săltaţi-mă pe umeri la fereastră, 
fiindcă eu am să înţeleg mai repede ce se întâmplă... 

Jan Skrzetuski îl luă de subsuori şi-l ridică în sus 
ca pe un copil. Jupân Michat se apucă de zăbrele şi 
începu să se uite cu luare-aminte în curte. 

— E ceva, nici vorbă, spuse repede, că văd 
steagul de pedeştri unguri pe care-i conducea 
Oskierko. 'Ţineau grozav la el şi, fiind arestat şi el, 
mai mult ca sigur că cer slobozirea lui. Pe legea mea, 
sunt în formaţie de luptă. Porucinicul Stachowicz, 
prietenul lui Oskierko, e cu ei. 

În clipa aceea strigătele se înteţiră. 

— Ganchof a venit la ei... Vorbeşte ceva cu 
Stachowicz... Ce gălăgie!... Domniile voastre, văd că 
Stachowicz şi încă doi se depărtează de steag. Cred 
că se duc la hatman. Pe legea mea, răzvrătirea se 
lăţeşte printre oşteni. Aduc tunurile împotriva 
ungurilor, iar polcul scoţian e şi el pregătit de luptă. 
Oştenii de elită din steagurile polone se alătură 
ungurilor. Fără ei n-ar fi cutezat, fiindcă printre 
pedestraşi domneşte o ascultare grozavă... 

— Pe viul Dumnezeu! răcni Zagtoba. Aşa vom 
scăpa şi noi!... Jupâne Michat, sunt multe steaguri 
polone?... Că acestea se vor răscula, cum te văd şi 
cum mă vezi. 

— Husarii lui Stankiewicz şi cuirasierii lui Mirski 
sunt la două zile de  Kiejdany, răspunse 
Wołodyjowski. Dacă erau aici, nu mai cutezau să-i 
aresteze. Aşteaptă, domnia ta... Mai sunt dragonii lui 
Chartamp, un polc, al lui Mieleszko, al doilea, care 
stau în preajma prinţului... Niewiarowski s-a arătat şi 

el tot de partea lui, dar polcul lui e departe... Cele 
două polcuri scoțiene... 
— Deci patru cu toate se află alături de prinţ. 
— Şi tunarii sub conducerea lui jupân Korf, două 
polcuri. 
— Ei, cam mult! 
— Şi mai e şi steagul lui Kmicic, înarmat pe 
cinste, şase sute de oameni. 
— Kmicic de partea cui e? 
— Nu ştiu. 
— Nu l-aţi mai văzut? Şi-a zvârlit ieri buzduganul 
sau nu? 
— Nu ştim. 
— Atunci care steaguri sunt împotriva prinţului. 
— După cum se vede, mai întâi ungurii. Două sute 
de oameni. Apoi oştenii de elită de sub conducerea 
lui Mirski şi Stankiewicz. Prea puţini şleahtici... şi 
Kmicic, dar acesta şovăie. 
— Trăsni-l-ar!... Pentru Dumnezeu... Puţini!... 
Sunt prea puţini!... 
— Ungurii fac cât două polcuri. Sunt oşteni vechi 
şi cu experienţă! Staţi... Aprind fitilurile la tunuri, se 
pregătesc de bătălie. 

Cei doi Skrzetuski tăceau. Zagłoba umbla de 
colo-colo fără astâmpăr. 
— Loviţi-i pe trădători! Loviţi-i pe câinii ăştia! Ei, 
Kmicic! Kmicic! Totul atârnă de el. E oştean curajos? 
— Ca un diavol... E în stare de orice. 
— Nu se poate, el va trece de partea noastră. 
— Răscoala oştirii! Iată unde a ajuns hatmanul! 
strigă Wołodyjowski. 
— Şi cine-i răzvrătitul? Oştenii sau hatmanul care 

s-a ridicat împotriva propriului rege? întrebă 
Zagtoba. 

— Dumnezeu să-i judece. Aşteptaţi. larăşi e 
învălmăşeală acolo. O parte din dragonii lui 
Chartamp revin alături de unguri. Numai şleahtici de 
mâna întâi slujesc în acest polc. Îi auziţi cum strigă? 
— Polcovnicii! Polcovnicii! cereau glasuri 
amenințătoare în curte. 

—  Jupâne Michał, pe rănile lui Christos, spune-le 
să trimită după steagul tău şi după cuirasieri şi 
husari. 

—  "Tăcere, domnia ta! 

Zagtoba începu să strige el însuşi: 

— Trimiteţi odată după celelalte steaguri polone 
şi spârcuiţi-i pe trădători! 

—  "Tăcere, domnia ta! 

— Deodată, nu în curte, ci în spatele castelului 
răpăiră câteva împuşcături de muschetă... 

— Isuse, Mărie! strigă Wotodyjowski. 

— Ce-i asta, jupâne Michał? 

— Mai mult ca sigur că i-au împuşcat pe 
Stachowicz şi pe ceilalţi doi care au plecat la prinţ, 
răspunse repede Wotodyjowski. Altfel nici că se 
poate! 

— Chinuri ale lui Christos! Păi atunci nu ne mai 
putem aştepta la nici o milă. 

Pocnetul împuşcăturilor le acoperi vorbele. 
Jupân Michał se încleşta spasmodic de gratii şi îşi 
lipi fruntea de ele, dar o vreme nu putu să vadă 
nimic afară de picioarele pedestraşilor scoțieni 
înşiraţi în faţa ferestrei. Salvele de muschetă se 
înteţiră, în cele din urmă bubuiră şi tunurile. 

Zgomotul plumbilor care se turteau de peretele 
pivniţei se auzea limpede ca răpăiala grindinei. 
Castelul se cutremura din temelii. 

— Michał, dă-te jos, că pot să te nimerească şi pe 
tine! strigă Jan. 

— Pentru nimic în lume. Plumbii bat mai sus, iar 
tunurile trag în partea cealaltă. Nu cobor pentru 
nimic în lume. 

Şi Wołodyjowski trase de zăbrele cu puteri 

îndoite până când intră în adâncitura ferestrei, unde 
nu mai avea nevoie de umerii lui Skrzetuski. E drept 
că pivniţa se întunecă, deoarece fereastra era mică 
şi jupân Michat, deşi prizărit, o astupa cu totul. În 
schimb, cei rămaşi jos aveau în fiecare clipă veşti 
proaspete despre bătălie. 
— Acum văd bine! strigă jupân Michał. Ungurii 
stau cu spatele la perete şi trag... Ehei, mă temeam 
să nu se înghesuie în vreun colţ, să-i facă tunurile 
ferfeniţă. Sunt oşteni pricepuţi! Pe legea mea! Ştiu 
să facă ce trebuie şi fără căpetenii. lar e fum! Nu 
mai văd nimic... 

Împuşcăturile începură să slăbească. 

— Dumnezeule milostiv, nu amâna pedeapsa! 
strigă Zagłoba 

— Ei, ce mai e, Michat? întrebă Skrzetuski. 

— Scoţienii pornesc la atac. 

— Mii de trăsnete! Şi noi trebuie să stăm aici! se 
mânie Skrzetuski Stanistaw. 

— Au ajuns! Sunt halebardierii! Ungurii îi iau în 
săbii! Of, ce păcat că nu puteţi să vedeţi şi domniile 
voastre! Ce mai oşteni! 

— Şi se bat cu de-ai lor, nu cu vrăjmaşi. 

— Ungurii biruie. Scoţienii de pe aripa stângă se 
retrag. Pe legea mea! Dragonii lui Mieleszko trec de 
partea răzvrătiţilor! Scoţienii sunt între două focuri. 
Korf nu poate să tragă cu tunurile, fiindcă i-ar 
vătăma şi pe scoțieni. Printre unguri văd acum şi 
mundirele!!* oştenilor lui Ganchof. Dau năvală 
asupra porţii. Vor să iasă afară. Înaintează ca o 
furtună! Mătură totul! 

— Ai? Cum aşa? Era mai bine dacă puneau mâna 
pe castel, strigă Zagłoba. 

— Nu- nimic. Mâine se vor întoarce cu steagurile 
lui Mirski şi Stankiewicz... Hei, Chartamp a pierit!... 
Nu! Se ridică, e rănit... Sunt aproape de poartă... Ce- 
i asta? Te pomeneşti că şi străjile scoțiene se alătură 
ungurilor, pentru că deschid poarta... De cealaltă 
parte a porţii se ridică nori de praf. Îl văd pe Kmicic! 
Kmicic! Kmicic se năpusteşte înăuntru cu călărimea! 
— De partea cui e? Cu cine ţine? întrebă Zagtoba. 
Un răstimp scurt jupân Michat nu-i răspunse; 
vânzoleala, scrâşnitul fierului şi strigătele răsunau 
cu putere îndoită. 

— S-a zis cu ei! strigă Wotodyjowski înfricoşat. 

— Cu cine? Cu cine? 

— Cu ungurii! Călărimea i-a răzbit, îi calcă în 
picioare, îi hăcuieşte. Flamura e în mâna lui 
Kmicic!... S-a sfârşit, s-a sfârşit!... 

Spunând acestea, jupân Michat se lăsă să 
alunece din firida ferestrei şi căzu în braţele lui 
Skrzetuski. 

— Loviţi-mă, bateţi-mă, pentru că eu l-am avut în 
vârful sabiei pe acest om şi l-am lăsat în viaţă, eu i- 

am dat împuternicirea de a strânge oşteni! Datorită 
mie a adunat steagul acesta cu care va lupta 
împotriva ţării. A ştiut el pe cine alege, feciori de 
câini, spânzurați, lotri şi ucigaşi ca şi el. A, de mi-aş 
mai încrucişa o dată sabia cu el... Lungeşte-mi, 
Doamne, viaţa întru pierderea acestui trădător şi mă 
jur că nu va mai scăpa viu din mâinile mele... 

Între timp, strigătele, tropotul copitelor şi 
pocnetele împuşcăturilor continuau să se audă cu 
toată puterea, dar treptat începură să slăbească şi 
după un ceas, în castelul de la Kiejdany se înstăpâni 
liniştea, întreruptă doar de paşii măsurata ai 
străjerilor scoțieni şi de ecoul poruncilor. 

—  Jupâne Michał, uită-te să vezi ce s-a mai 
întâmplat, ie rugă Zagłoba. 

— La ce bun? răspunse micul cavaler. Orice 
oştean de meserie ştie ce s-a întâmplat. De altfel, i- 
am văzut împrăştiindu-se... Kmicic biruie! 

— Să dea Dumnezeu să-l răjghine cu caii pe 
diavolul asta turbat! S-ajungă să păzească haremul 
vreunui tătar! 


Capitolul XVI 


Jupân Michał avea dreptate. Kmicic biruise. 
Ungurii şi o parte din dragonii lui Mieleszko şi 
Chartamp, care se uniseră cu ei, acopereau curtea 
castelului cu trupurile lor. Doar câteva zeci din ei 
izbutiră să scape şi se împrăştiară prin împrejurimi 
şi prin târg urmăriţi de călărime. Mulţi fură prinşi 
dar ceilalţi nu se opriră decât în tabăra lui Paweł 

Sapieha, voievodul de Witebsk, căruia cei dintâi îi 
aduseră vestea despre trădarea marelui hatman, 
trecerea lui la suedezi, întemnițarea polcovnicilor şi 
răzvrătirea steagurilor polone. 

În acest timp, Kmicic, plin de sânge şi de praf, 
se înfăţişă cu flamura ungurilor în mână înaintea lui 
Radziwilt, care-l primi cu braţele deschise. Dar jupân 
Andrzej nu era îmbătat de izbândă. Dimpotrivă, era 
întunecat şi furios, ca şi cum ar fi luptat împotriva 
dorinţei lui. 

— Luminăţia ta! Nu vreau să mă lauzi! Aş fi fost 
de o sută de ori mai bucuros să lupt cu vrăjmaşul 
Republicii, decât cu nişte oşteni care ar fi putut să-i 
fie de folos. Aşa, parcă mi-aş fi vărsat propriul sânge. 
— Păi a cui e vina, dacă nu a răzvrătiţilor 
acestora? răspunse prinţul. Aş fi vrut şi eu mai 
degrabă să-i conduc la Wilno, că aşa mă gândisem să 
fac... dar ei au socotit că e mai bine să se ridice 
împotriva mea. Ce-a fost, a fost. Vor sluji drept pildă 
de acum înainte. 

— Luminăţia ta, ce vrei să faci cu prinşii? 

— La unu din zece, un plumb în cap, iar ceilalţi să 
se verse la celelalte polcuri. Astăzi pleci la steagurile 
lui Mirski şi Stankiewicz şi le porunceşti din partea 
mea să fie gata de drum. Te numesc mai mare peste 
aceste două steaguri şi peste al lui Wotodyjowski. 
Înlocuitorii polcovnicilor ţi se vor supune şi te vor 
asculta în totul. La început voiam să-l trimit pe 
Chartamp, dar el nu mi se pare potrivit... M-am 
răzgândit. 

— Şi dacă se împotrivesc? În steagul lui 
Wotodyjowski sunt laudanieni care mă urăsc grozav. 

— Le spui că Mirski, Stankiewicz şi Wołodyjowski 
vor fi împuşcaţi numaidecât. 
— Atunci vor porni cu toții la Kiejdany să-i scape, 
în steagul lui Mirski slujesc numai şleahtici de mâna 
întâi. 
— lei cu tine un polc de pedestraşi scoțieni şi 
unul de nemti. Îi împresori şi pe urmă le vesteşti 
porunca. 
— Voi face cum doreşti, luminăţia ta. 

Radziwilt îşi sprijini palmele pe genunchi şi căzu 
pe gânduri. 
— Pe Mirski şi pe Stankiewicz i-aş împuşca 
bucuros, dacă n-aş şti că au mare trecere printre 
oşteni... Mă tem de zarvă şi răscoală pe faţă, cum am 
avut şi aici... Din fericire, datorită ţie au primit o 
bună învăţătură şi fiecare steag se va gândi de două 
ori înainte de a se răzvrăti. Trebuie doar să facem 
totul cât se poate de repede, ca cei mai îndărătnici 
să nu fugă la voievodul de Witebsk. 
— Luminăţia ta, ai vorbit numai de Mirski şi 
Stankiewicz, dar n-ai pomenit de Wotodyjowski şi de 
Oskierko. 
— Sunt nevoit să-l cruţ pe Oskierko, fiindcă e un 
om de seamă şi cu multe rubedenii, dar 
Wołodyjowski vine din Rutenia şi n-are legături aici. 
Adevărat, e un oştean iscusit şi am contat pe el... Cu 
atât mai rău pentru el că m-a dezamăgit. Dacă nu i- 
ar fi adus diavolul pe veneticii ăia, prietenii lui, poate 
că s-ar fi purtat altfel, dar după cele întâmplate, îl 
aşteaptă un plumb în cap, ca şi pe cei doi Skrzetuski 
şi pe taurul acela care a mugit cel dintâi: 
„Irădătorule! Trădătorule!”. 

Jupân Andrzej zvâcni în sus, de parcă l-ar fi ars 
cu focul roşu. 

— Luminăţia ta, oştenii vorbesc că Wołodyjowski 
ţi-a scăpat viaţa la Cybichow. 

— Şi-a făcut numai datoria şi pentru asta am vrut 
să-i dăruiesc moşia Dydkiemie... Acum m-a trădat şi 
voi porunci să fie împuşcat. 

Ochii lui Kmicic scânteiară, iar nările începură 
să-i freamăte. 

— Luminăţia ta, nu se poate! 

— Cum adică nu se poate? întrebă Radziwilt, 
încruntându-şi sprincenele. 

— Te rog din tot sufletul, luminăţia ta, spuse 
Kmicic cu înflăcărare, să nu clinteşti nici un fir de 
păr din capul lui Wołodyjowski. lartă-mă, luminăţia 
ta, te rog!... Wołodyjowski putea să nu-mi dea 
împuternicirea să strâng oşteni, fiindcă luminăţia ta 
i-ai trimis-o lui, poruncindu-i să facă ce va crede de 
cuviinţă. Dar mi-a dat-o!... El m-a scăpat din 
vâltoare... şi aşa am trecut sub oblăduirea luminăţiei 
tale... N-a şovăit să mă scape, deşi ţinea şi el la 
jupâniţa mea... Îi sunt dator recunoştinţă şi m-am 
jurat că am să mă plătesc cândva!... Luminăţia ta, fă 
asta pentru mine, nu abate pedeapsa asupra lui şi a 
prietenilor lui. Nu trebuie să li se întâmple nimic şi, 
pe viul Dumnezeu! nu li se va întâmpla, atâta vreme 
cât eu mă aflu în viaţă!... Te rog, luminăţia ta! 

Jupân Andrzej se ruga şi îşi împreuna mâinile, 
dar în cuvintele lui răsunau fără voie semne de 
mânie, ameninţare şi revoltă. Firea-i nestăpânită 
învingea. Stătea asupra lui Radziwilt cu chipul 
aidoma răpitoarei întărâtate şi ochii scăpărând 

scântei. Dar şi pe faţa hatmanului se vedea furtuna. 
Până atunci se încovoiaseră cu toţii înaintea voinţei 
lui tiranice, în toată Lituania şi Rutenia; nimeni nu 
cuteza să i se împotrivească sau să-l roage să ierte 
nişte osândiţi, iar acum Kmicic îl ruga doar de ochii 
lumii, căci în fapt îi impunea voinţa lui. Şi, din 
pricina împrejurărilor, nici măcar nu putea să-l 
refuze. 

Tiranul vânzător înţelegea astfel de la bun 
început că deseori va fi silit să se supună şi el 
tiraniei oamenilor şi a împrejurărilor, că va trebui să 
ţină cont de sprijinitorii lui, chiar dacă sunt mai 
prejos, că acest Kmicic pe care voia să-l preschimbe 
într-un câine credincios, va fi mai degrabă un lup 
îmblânzit care, zădărit, e gata să înşface cu dinţii 
mâna stăpânului. 

Toate acestea răscoliră sângele trufaş al lui 
Radziwilt. De aceea, împins şi de  firea-i 
răzbunătoare, hotări să se împotrivească. 

—  Wolodyjowski şi ceilalţi trei vor trebui să 
plătească cu viaţa! spuse cu glasul ridicat. 

Dar parcă aruncă gaz peste foc. 

— Dacă nu i-aş fi zdrobit pe unguri, nu ei ar fi 
plătit cu viaţa! se repezi Kmicic. 

— Cum aşa, nu mai vrei să mă asculţi? întrebă 
hatmanul ameninţător. 

— Luminăţia ta, răspunse jupân Andrzej cu 
mânie, nu-i aşa... Te rog... Te rog din tot sufletul... 
Nu se poate întâmpla una ca asta. Oamenii ăştia sunt 
vestiți în toată Polonia... Nu se poate! Nu se poate!... 
Nu pot fi Iuda pentru Wołodyjowski. Sar şi în foc 
pentru luminăţia ta, dar nu-mi refuza iertarea lor. 

— Şi dacă refuz? 

— Atunci porunceşte să fiu împuşcat şi eu!... Nu 
mai vreau să trăiesc!... Să mă trăsnească!... Să mă ia 
toţi dracii!... 

— la seama, nefericitule, înaintea cui te afli! 

— Luminăţia ta, nu mă duce la deznădejde! 

— La rugăminţi aş putea să-mi plec urechea, dar 
de ameninţări nu-mi pasă. 

— Te rog, luminăţia ta... te rog din toată inima!... 

Şi jupân Andrzej se aruncă în genunchi. 

— Luminăţia ta, îngăduie-mi să te slujesc şi cu 
sufletul, nu numai de nevoie, că altfel mă apucă 
nebunia! 

Radziwilt nu răspunse nimic. Kmicic sta în 
genunchi, făcând feţe-feţe. Era limpede că în curând 
avea să izbucnească. 

— Ridică-te! spuse Radziwilt. 

Jupân Andrzej se ridică. 

— Te pricepi să-ţi aperi prietenii... rosti prinţul. 
Acum, am dovada că vei şti să mă aperi şi pe mine şi 
nu mă vei părăsi niciodată. Numai că Dumnezeu te-a 
făcut din silitră, nu din carne şi oase, aşa că vezi să 
nu iei foc. Nu pot să-ţi refuz nimic. Ascultă-mă bine: 
pe Stankiewicz, pe Mirski şi pe Oskierko vreau să-i 
trimit suedezilor la Birze; să plece cu ei şi 
Wołodyjowski cu cei doi Skrzetuski. N-o să le ia 
capul acolo; e chiar mai bine aşa, fiindcă vor sta 
liniştiţi tot timpul războiului. 

— Luminăţia ta şi părinte, îţi mulţumesc! se 
bucură jupân Andrzej. 

— Domol!... spuse prinţul! Eu ţi-am respectat 
jurământul cu vârf şi îndesat, acum respectă-l şi tu 

pe al meu... Şleahticului ăluia bătrân... am uitat cum 
îi zice... diavolului acela mugitor care a venit aici cu 
Skrzetuski, i-am jurat moartea în adâncul inimii mele 
îl a fost cel dintâi oare m-a numit trădător, el m-a 
bănuit că am fost plătit, el i-a aţâţat pe ceilalţi; poate 
că nu s-ar fi ajuns la răscoală, clacă nu era 
obrăznicia lui! Prinţul izbi cu pumnul în masă. Mă 
aşteptam mai degrabă la moarte sau la sfârşitul 
lumii, decât să cuteze cineva să-mi strige în faţă, 
mie, Radziwilt: „Trădătorule!” în văzul tuturor! Nu se 
află moarte şi chinuri care să plătească o nelegiuire 
ca asta. Să nu mă rogi pentru el, că va fi în zadar. 
Dar jupân Andrzej nu se descuraja chiar atât de 
uşor când îşi punea ceva în cap. De astă dată nu se 
mai înfurie şi nu mai răbufni ca înainte. Din contră, 
luându-i mâna prinţului, începu s-o sărute şi să se 
roage cum se pricepea mai bine. 
— Luminăţia ta, cu nici o frânghie, cu nici un lanţ 
nu mi-ai lega mâna, cum ai lega-o prin această 
dovadă de bunăvoință. Dar n-o face doar pe 
jumătate. Luminăţia ta, şleahticul ăsta a spus ieri ce 
gândea toată lumea. Şi eu am crezut la fel, până 
când luminăţia ta mi-ai deschis ochii.. Să mă ardă 
focul, dacă n-am gândit şi eu la fel... Prostul n-are 
nici o vină că e prost. lar şleahticul ăsta măi era şi 
ameţit, aşa că a spus tot ce avea pe inimă. A crezut 
că astfel îşi apără Republica, şi e greu să osândeşti 
pe cineva pentru dragostea de ţară. A ştiut prea bine 
că îşi pune viaţa în primejdie şi tocmai de aceea şi-a 
spus tot clocotul inimii. Mie nu-mi pasă de el, dar 
jupân Wołodyjowski ţine la el ca la un frate sau 
părinte. Ar suferi foarte mult din pricina lui şi eu nu 

doresc asta. Aşa mi-e firea, când vreau binele cuiva, 
apoi sunt în stare să-mi dau şi sufletul pentru el. 
Dacă cineva m-ar cruța pe mine, ca să-l omoare pe 
prietenul meu, mai bine să se ducă dracului cu 
bunătatea lui cu tot. Luminăţia ta, părinte, 
binefăcătorule, fă lucrul până la capăt, dăruieşte-mi-l 
pe şleahticul ăsta, iar eu am să-ţi dăruiesc tot 
sângele meu, fie şi mâine, azi, acum! 

Radziwilt îşi muşcă mustaţa. 

— Ieri i-am jurat moartea. 

— Ceea ce a jurat hatmanul şi voievodul de Wilno, 
marele prinţ al Lituaniei şi, dă, Doamne, viitorul rege 
al Poloniei, ca un stăpânitor bun, poate să treacă eu 
vederea... 

Jupân Andrzej spunea sincer tot ce simţea şi ce 
gândea. dai nici cel mai îndemânatic curtean n-ar fi 
putut găsi un argument mai puternic în apărarea 
prietenilor săi. Faţa mândră a magnatului se lumină 
şi îşi miji ochii, voind parcă să mai audă o dată 
rangurile pe care avea să le capete. După o clipă 
spuse: 

— Aşa de bine ai adus-o din condei, că nu mai pot 
să-ţi refuz nimic. Vor pleca toţi la Birze. N-au decât 
să plătească suedezilor pentru vinovăția lor, iar când 
se va întâmpla ce-ai spus, să vii să-mi ceri iertarea 
lor. 

— Pe legea mea că am să vin, deie Domnul să fie 
cât mai repede! răspunse Kmicic. 

— Acum du-te şi spune-le vestea bună! 

— Vestea bună e numai pentru mine, nu şi pentru 
ei. Gândesc că ei nu vor fi prea mulţumiţi, mai ales 
că nu se aşteptau la primejdia care-i ameninţa. 

Luminăţia ta, nu mă duc la ei; ar putea crede că 
vreau să mă laud cu tot ce am făcut pentru ei. 
— Fă cum vrei. Dar dacă-i aşa, nu mai pierde 
timpul şi du-te după steagurile lui Mirski şi 
Stankiewicz, fiindcă pe urmă te aşteaptă altă 
poruncă pe care vei fi prea bucuros s-o îndeplineşti. 
— Ce poruncă, luminăţia ta? 
— Te vei duce să-l pofteşti din partea mea pe 
jupân Billewicz, spătarul de Rosienie să vie la 
Kiejdany cu nepoata şi să se adăpostească aici în 
timpul războiului. Pricepi? 

Kmicic rămase descumpănit. 
— N-o să vrea să vină... A părăsit Kiejdany plin de 
mânie. 
— Nădăjduiesc că până acum i-a trecut mânia; în 
orice caz vei lua oşteni cu tine şi, dacă nu vor să vină 
de bunăvoie, îi urci în caleaşcă, îi înconjuri cu 
dragoni şi îi aduci cu forţa. Şleahticul era moale ca 
ceara; când am vorbit cu el, se ruşina ca o jupâniţă şi 
făcea temenele până la pământ; s-a înspăimântat de 
suedezi ca diavolul de apa sfinţită şi a plecat. 
Trebuie să-i am aici, pentru mine şi pentru tine. Tot 
mai nădăjduiesc să fac din ceara asta o lumânare aşa 
cum îmi place mie şi să dau foc cu ea cui vreau. Dacă 
se va întâmpla aşa, va fi cu atât mai bine... lar dacă 
nu, voi avea un ostatec. Billewiczii au multă putere 
în Samogiţia, fiindcă sunt înrudiţi aproape cu toţi 
şleahticii. Când am să-l am în mână pe cel mai 
însemnat, ceilalţi se vor gândi de două ori înainte de 
a întreprinde ceva împotriva mea. În spatele lor şi al 
jupâniţei tale mişună tot furnicarul din Lauda, care, 
dacă s-ar duce la voievodul de Witebsk, ar fi primit 

cu braţele deschise. E o treabă atât de însemnată, 
încât mă gândesc dacă n-ar fi mai bine să începi cu 
Billewiczii. 

— În steagul lui Wołodyjowski sunt numai 
laudanieni. 

— Ocrotitorii jupâniţei tale. Dacă-i aşa, să 
începem prin a o aduce aici. Dar ascultă-mă bine, eu 
am să încerc să-l atrag pe spătar de partea noastră, 
iar fata rămâne s-o câştigi tu, cum te-oi pricepe mai 
bine. După ce am să-l convertesc pe spătar, o să te 
ajute şi el s-o îndupleci pe jupâniţă. Dacă va 
consimţi, vă fac nunta numai-decât... Dacă nu, ai s-o 
iei şi aşa. După cununie, n-o să mai zică nimic... Cu 
femeile aşa trebuie să te porţi. O să plângă 
deznădăjduită când o vor târî în faţa altarului, dar a 
doua zi o să-şi spună că dracul nu-i chiar atât de 
negru cum se vorbeşte, iar a treia zi va fi chiar 
bucuroasă. Cum v-aţi despărţit ieri? 

— Parcă mi-ar fi dat peste gură! 

— Ce-a zis? 

— M-a numit trădător... Cât pe ce să mă apuce 
damblaua. 

—  Aşa-i de înverşunată? Când ai să fii bărbatul ei, 
să-i spui că soțiilor le stă mai bine cu furca, decât cu 
treburile publice, şi s-o ţii din scurt. 

— Luminăţia ta n-o cunoşti. Ea una ştie: cinste 
sau necinste, şi după asta te judecă; cât despre 
minte, mulţi bărbaţi ar putea-o invidia. N-apuci să te 
dezmeticeşti bine, că ea a şi ajuns la temeiul 
lucrurilor. 

— Cum a ajuns şi la inima ta... Caută să ajungi şi 
tu la a ei. 

— Unde nu dă Dumnezeu, luminăţia ta. Am răpit- 
o o dată cu puterea armelor, dar pe urmă mi-am 
făgăduit că altă dată nu se va mai repeta... 
Luminăţia ta mă sfătuieşti s-o duc cu forţa la altar, 
dar eu nu-mi doresc aşa ceva, fiindcă m-am jurat şi 
faţă de ea că n-am s-o mai asupresc... Toată 
nădejdea mea e că luminăţia ta îl vei convinge pe 
spătar cum că nu suntem nişte trădători, ci dorim 
izbăvirea ţării. Dacă se va convinge el, apoi o va 
convinge şi pe ea şi atunci se va uita altfel la mine. 
Acum mă duc la Billewicze şi-i aduc pe amândoi aici, 
fiindcă mi-e frică să nu intre la vreo mânăstire... Îţi 
spun luminăţiei tale tot adevărul, cu toate că sunt 
fericit, când o văd, mai degrabă m-aş năpusti asupra 
unei armii de suedezi, decât să mă înfăţişez acum 
înaintea ei, pentru că ea nu-mi cunoaşte gândurile 
cinstite şi mă socoteşte un trădător. 

— Dacă vrei, trimit pe altcineva, pe Chartamp sau 
pe Mieleszko. 

— Nu, mai bine mă duc eu... De altfel, Chartamp 
e rănit. 

— Cu atât mai bine. Pe Chartamp voiam să-l 
trimit ieri să preia conducerea steagului lui 
Wołodyjowski şi la nevoie să-i silească să se supună, 
dar e un om nu prea îndemânatic şi s-a arătat că nu-i 
poate ţine în frâu nici pe oamenii lui. N-am încredere 
în el. Du-te întâi la spătar şi ia jupâniţa şi după ce te 
întorci, ai să aduci şi steagurile. Dacă nu se poate 
altfel, nu cruța pe nimeni, căci trebuie să le arătăm 
suedezilor că suntem tari şi nu ne temem de 
răzvrătire. Pe polcovnici am să-i trimit îndată sub 
pază bună; cred că Pontus de la Gardie va vedea în 

asta dovada sincerităţii mele... Îi va conduce 
Mieleszko. La început o să fie greu! Tare greu! Parcă 
văd că jumătate din Lituania va porni împotriva mea. 
— Nu-i nimic, luminăţia ta! Cine are cugetul 
curat, acela nu se teme de nimic. 
— Gândeam că cel puţin Radziwiltii vor fi cu toţii 
de partea mea şi când colo, uite ce-mi scrie stolnicul 
de la Nieswiez. 

Hatmanul îi întinse lui Kmicic scrisoarea lui 
Kazimierz: Michał. 

Kmicic se uită peste ea. 
— Dacă n-aş cunoaşte gândurile luminăţiei tale, 
aş crede că are dreptate şi că e cel mai vrednic 
stăpân. Să-i dea Dumnezeu numai bine!... Spun ce 
cred. 
— Acum du-te! îl îndemnă hatmanul nerăbdător. 


Capitolul XVII 


Cu toate acestea, Kmicic nu plecă nici în ziua 
aceea şi nici în cea următoare, deoarece la Kiejdany 
începură să sosească din toate părţile ştiri 
îngrijorătoare. Spre seară, un olăcar adusese vestea 
că steagurile lui Mirski şi Stankiewicz au pornit 
singure spre reşedinţa hatmanului, gata să-şi ceară 
polcovnicii cu puterea armelor; că sunt cu toţii 
grozav de mânioşi şi au repezit gonaci spre toate 
steagurile care se află aproape de Kiejdany şi mai 
departe, până la Zabłudów în Podlasie, ca să 
vestească trădarea hatmanului şi să cheme toţi 
oştenii să se unească pentru apărarea ţării. Pe de 

altă parte, era uşor de presupus că o mulţime de 
şleahtici se vor alătura steagurilor răsculate, 
alcătuind o oştire însemnată, împotriva căreia se vor 
apăra cu greu într-o cetate neîntărită, cum era 
Kiejdany, mai ales că prinţul Radziwił nu era sigur 
nici de toate polcurile pe care le avea la îndemână. 

Toate acestea schimbară socotelile şi planurile 
hatmanului, dar în loc să-l descurajeze, parcă îl 
îndârjiră şi mai mult. Hotări să pornească el însuşi în 
fruntea polcurilor scoțiene credincioase, a raitierilor 
şi tunarilor, împotriva răzvrătiţilor şi să smulgă răul 
de la rădăcină. Ştia că oştenii fără polcovnici erau 
asemenea unei gloate învălmăşite care se va 
împrăştia îngrozită numai la auzul numelui, 
hatmanului. 

Hotări, de asemenea, să nu cruţe pe nimeni şi să 
dea o pildă înfricoşătoare întregii oştiri, tuturor 
şleahticilor, Lituaniei întregi: să nu mai cuteze 
nimeni să crâcnească sub braţu-i de fier. Avea să 
ducă la bun sfârşit tot ce-şi pusese în gând cu 
propriile forţe. 

În aceeaşi zi, câteva din căpeteniile străine 
plecară în ţinuturile prusiene să strângă oşteni, în 
timp ce Kiejdany gemea de oameni înarmaţi. 
Polcurile scoțiene, raitierii străini, dragonii lui 
Mieleszko şi Chartamp şi tunarii lui Korf se 
pregăteau de marş. Haiducii prinţului, slujitorii şi 
târgoveţii din Kiejdany aveau să împlinească forţele 
hatmanului. În cele din urmă, hotărâră să grăbească 
şi trimiterea polcovnicilor întemnițați la Birze, unde 
aveau să fie păziţi mai bine decât la Kiejdany. Prinţul 
nădăjduia cu drept cuvânt că trimiterea lor într-o 

fortăreață îndepărtată în care, potrivit înţelegerii, 
trebuia să se afle acum o garnizoană suedeză, va 
spulbera speranţa oştenilor răsculați de a-i elibera, 
lipsind astfel însăşi răzvrătirea de orice temei. 

Jupân Zagłoba, cei doi Skrzetuski şi 
Wołodyjowski aveau să  împărtăşească soarta 
celorlalți. 

Se lăsase seara când în pivniţa în care se aflau 
toți patru intră un porucinic cu felinarul în mână şi 
spuse: 

— Domniile voastre, pregătiţi-vă să veniţi cu 
mine. 

— Unde? întrebă jupân Zagłoba neliniştit. 

— Asta se va vedea... Mai repede, hai, mai 
repede! 

— Mergem. 

leşiră. Pe coridor îi înconjurară  scoţienii 
înarmaţi cu muschete. Zagłoba era tot mai neliniștit 
— Doar nu pot să ne ducă la moarte fără 
duhovnic, fără spovedanie, şopti la urechea lui 
Wołodyjowski. 

După care se întoarse spre porucinic: 

— Care-i numele domniei tale, rogu-te? 

— Ce te priveşte pe domnia ta? 

— Am sumedenie de rude în Lituania şi e bine să 
ştii cu cine ai de-a face. 

— Nu e timpul de prietenie acum, dar e un 
prostănac acela care se ruşinează de numele lui. 
Dacă domnia ta vrei să ştii, sunt Roch Kowalski. 

— E un neam vrednic! Bărbaţii sunt oşteni de 
nădejde, iar femeile virtuoase. Bunica mea era o 
Kowalska, dar m-a lăsat orfan înainte de a veni pe 


411 


lume... Dar domnia ta din ce ramură te tragi, din 
Wierusz sau din Korab? 

— Ce mă tot iscodeşti acuma noaptea, domnia ta? 
— Fiindcă mai mult ca sigur că-mi eşti rudă, că şi 
la făptură semănăm. Domnia ta ai oasele groase şi 
umerii laţi ca ai mei, iar eu am moştenit-o pe bunica 
în această privinţă. 

— Ei, o să mai vedem pe drum... Avem destulă 
vreme! 

— Pe drum? întrebă Zagtoba. 

Şi o mare greutate i se luă de pe piept. Răsuflă 
ca nişte foaie şi îi veni inima la loc. 

—  Jupâne Michał, şopti, nu ţi-am spus eu că n-o 
să ne taie capul? 

leşiră în curtea castelului. Se făcuse întuneric 
de-a binelea. Doar ici şi colo ardeau făclii roşietice 
sau licăreau felinarele, aruncând luciri nesigure 
asupra grupurilor de oşteni călări şi pedestraşi din 
diferite steaguri. Toată curtea era înţesată de oşteni. 
Pesemne că se pregăteau de drum, fiindcă 
pretutindeni era mare mişcare. Unde şi unde prin 
întuneric luceau sulițe şi ţevi de muschete, copitele 
cailor hârşcâiau pe caldarâm; câte un călăreț alerga 
de la un steag la altul; erau căpeteniile care 
împărțeau poruncile. 

Kowalski îşi opri oştenii şi pe cei arestuiţi lângă 
un car uriaş, cu loitre, la care erau înhămaţi patru 
cai. 

— Urcaţi-vă, domniile voastre! spuse. 

— Aici mai e cineva, zice Zagłoba, căţărându-se 
cu greutate. Dar lucrurile noastre unde sunt? 

— Sub paie, răspunse Kowalski. Mai repede, hai, 

grăbiţi-vă! 
— Dar cine-i aici? întrebă Zagłoba, uitându-se cu 
luare-aminte la oamenii întinşi pe paie. 
— Mirski, Stankiewicz, Oskierko! răspunseră. 
— Wołodyjowski, Jan Skrzetuski, Stanisław 
Skrzetuski, Zagłoba! spuseră cavalerii noştri. 
—  Închinăciune! închinăciune! 
— Ne închinăm aşijderea! Ne aflăm într-o 
vrednică tovărăşie. Domniile voastre, nu ştiţi cumva 
unde ne duc? 
— Mergem la Birze! răspunse Kowalski. 

Spunând acestea, dădu porunca de plecare. Cei 
cincizeci de dragoni înconjurară carul şi porniră. 

Cei arestuiţi începură să vorbească încet între 
ei. 
— Ne dau pe mâna suedezilor! spuse Mirski. Mă 
aşteptam la asta. 
— Mai bine stau printre duşmani decât printre 
trădători! răspunse Stankiewicz. 
— Iar eu aş fi mai mulţumit să capăt un plumb în 
scăfârlie, decât să stau cu mâinile încrucişate în 
vreme de război! strigă Wotodyjowski. 
— Nu huli, jupâne Michał, răspunse Zagłoba, 
fiindcă la timpul potrivit poţi să-ţi iei tălpăşiţa din 
car, ca şi de la Birze, pe când cu un plumb în cape 
cam greu să mai fugi. Eu am ştiut dinainte că 
trădătorul nu va cuteza să ne omoare. 
— Radziwilt să nu cuteze! se miră Mirski. Se vede 
că domnia ta ai venit de departe şi nu-l cunoşti. Când 
jură să se răzbune pe cineva, apoi acela e ca şi mort; 
nu-mi aduc aminte să fi iertat pe cineva vreodată. 
— Cu toate acestea, asupra mea n-a îndrăznit să 

ridice mâna! răspunse Zagłoba. Cine ştie dacă 
domniile voastre nu-mi datoraţi viaţa tot mie. 

— Cum se poate? 

— Hanul de la Crim mă are tare drag, pentru că 
am descoperit o uneltire împotriva lui pe când mă 
aflam în robie la Crim. lar stăpânul nostru milostiv 
Johannes Casimirus ţine şi el la mine. Câinele de 
Radziwilt n-a vrut să se pună în poară cu asemenea 
magnati care l-ar putea pedepsi şi în Lituania. 

— E, ce vorbeşti, domnia ta! El îl urăşte pe rege, 
cum urăşte dracul apa sfinţită, şi s-ar fi arătat şi mai 
îndârjit împotriva domniei tale, dacă ştia că eşti 
prietenul măriei sale, răspunse Stankiewicz. 

— Eu cred, zise Oskierko, că hatmanul n-a vrut 
să-şi mânjească mâinile cu „sângele nostru, ca să nu 
atragă odium”? asupră-şi, dar sunt gata să jur că 
porucinicul duce suedezilor de la Birze porunca să 
ne împuşte numaidecât. 

— Vai de mine! oftă Zagłoba. 

Tăcură o vreme; în acest timp carul intră în 
piaţa târgului. Toată lumea dormea, ferestrele erau 
întunecate, numai câinii lătrau furioşi la convoiul 
care trecea pe dinaintea caselor. 

— Tot un drac! spuse Zagtoba. Oricum, am mai 
câştigat puţin timp, poate ne va sluji întâmplarea sau 
poate ne-o veni în minte vreun şiretlic. 

Aici se întoarse spre polcovnicii mai vârstnici: 

— Domniile voastre nu mă cunoaşteţi prea bine, 
dar întrebaţi-i pe tovarăşii mei în ce primejdii am 
fost şi totdeauna am scăpat cu faţa curată. Spuneți- 
mi şi mie, ce fel de om e porucinicul care ne 

conduce? N-am putea să-l convingem să se lepede de 

vânzător şi să treacă de partea ţării, unindu-se cu 

noi? 

— E Roch Kowalski din ramura Korabilor, 

răspunse Oskierko. Îl cunosc bine. Tot atât de greu i- 

ai putea convinge şi calul, căci nu ştiu care-i mai 

prost dintre ei. 

— Pai cum l-au făcut porucinic? 

— Duce flamura în steagul lui Mieleszko şi pentru 

asta n-are nevoie de prea multă minte. L-au făcut 

porucinic, fiindcă prinţul l-a îndrăgit pentru puterea 

lui uriaşa: frânge potcoava în mână şi se ia la trântă 

cu urşii îmblânziţi: până acum n-a aflat nici unul pe 

care să nu-l biruie. 

— Aşa-i de puternic? 

— Că-i puternic, nu mai încape vorbă, iar dacă i s- 

ar porunci să se dea cu capul de perele, n-ar sta o 

clipă la îndoială. I-au spus să ne ducă la Birze şi ne 

va duce, de-ar fi să se scufunde pământul. 

— Ia te uită! rosti Zagłoba care ascultă cu luare- 

aminte. E un flăcău hotărât! 

— Păi la el hotărârea e totuna cu prostia. De 

altfel, când are timp şi nu mănâncă, doarme tot 

timpul. Aflaţi un lucru de mirare, pe care n-o să vă 

vină să-l credeţi: odată a dormit patruzeci şi opt de 

ceasuri la spătărie şi, când l-au sculat din pat, tot 

mai căsca de somn. 

— Porucinicul ăsta e pe gustul meu, zise Zagtoba. 

Îmi place totdeauna să ştiu cu cine am de-a face. 
Apoi se întoarse spre Kowalski. 

—  Apropie-te, domnia ta! îl chemă cu glas 

proteguitor. 

— Ce-i? întrebă Kowalski, întorcându-şi calul. 

— N-ai horilcă? 

— Ba am. 

— Dă-o încoace! 

— Cum aşa, dă-o încoace? 

— Domnia ta, uite cum stă treaba, dacă nu era 
voie, primeai poruncă să nu mi-o dai, dar cum n-ai 
poruncă, înseamnă că trebuie să mi-o dai. 

— Ce? se minună jupân Roch. Pe legea mea! Păi 
aşa cu forţa? 

— Forţă sau nu, dacă poţi, se cuvine să-ţi ajuţi 
ruda mai în vârstă, care dacă s-ar fi însurat cu mama 
domniei tale, ar fi putut să-ţi fie tată. 

— Ce rudă mai eşti şi domnia ta. 

— Află domnia ta că neamul Kowalski se împarte 
în două ramuri. Unii au ca blazon Wieruszowa, o 
capră închipuită pe scut cu piciorul dinapoi ridicat, 
iar ceilalţi au Corabia cu care strămoşul lor a venit 
pe mare din Anglia până în Polonia şi din aceasta mă 
trag şi eu prin bunica, aşa că am şi eu tot o Corabie 
pe blazon. 

— Pentru Dumnezeu, atunci domnia ta eşti într- 
adevăr rudă cu mine! 

— Te tragi şi tu tot din Korabi? 

— Tot. 

— Sânge din sângele meu, pe legea mea! strigă 
Zagtoba. Bine că ne-am întâlnit, fiindcă, la drept 
vorbind, eu am venit în Lituania după neamuri şi cu 
toate că mă aflu la ananghie, iar tu pe cal şi slobod, 
te-aş îmbrăţişa cu drag pentru că oricum, ruda tot 
rudă rămâne. 

— Cum pot să te ajut eu, domnia ta? Mi-au 

poruncit să vă duc la Birze, o să vă duc... Rudenia ca 
rudenia, dar slujba-i slujbă. 

—  Zi-mi unchiule! îl rugă Zagłoba. 

— Uite horilca, unchiule! încuviinţă jupân Roch. 
Asta am voie. 

Zagtoba luă plosca bucuros şi trase câteva 

înghiţituri zdravene. Curând, o căldură plăcută 
începu să i se răspândească în toate mădularele şi 
mintea i se limpezi. 
—  Coboară de pe cal, îl îndemnă pe jupân Roch, şi 
urcă puţin în car, să mai stăm de vorbă; aş vrea să- 
mi povesteşti câte ceva despre familie. Eu respect 
slujba, dar asta ai voie. 

O vreme Kowalski nu răspunse. 

— N-am primit poruncă să nu mă sui în car! spuse 
în cele din urmă. 

Şi se aşeză, mai degrabă se lungi pe paie lângă 
Zagłoba, Acesta îl îmbrăţişa din toată inima. 

— Ce mai face tatăl tău?... Bătu-l-ar să-l bată, că 
i-am uitat numele. 

— Tot Roch. 

— Aşa, aşa-i, Roch l-a zămislit pe Roch... Cum 
scrie la Biblie. Şi tu trebuie să-i dai feciorului tău 
acelaşi nume, ca tot ciocârlanul să-şi aibă moţul lui. 
Eşti însurat? 

— Sigur că sunt! Eu sunt Kowalski şi asta-i 
jupâneasa Kowalska. Alta nu-mi trebuie. 

Spunând acestea, tânărul porucinic îi arătă lui 
jupân Zagłoba mânerul sabiei grele de dragon şi 
repetă: 

— Alta nu-mi trebuie! 
— Ai dreptate! zise Zagłoba. Îmi placi grozav, 

Roch, fiu al lui Roch. Un oştean de nădejde are 
nevoie de asemenea soţie. Îţi mai spun că mai 
degrabă ea o să rămână văduvă după tine, decât tu 
după ea. Îmi pare rău doar că n-o să ai copii cu ea, 
fiindcă văd că eşti un cavaler iute, şi e păcat să-ţi 
pierzi neamul. 
— Ehe, mai va! îl linişti Kowalski. Suntem şase 
fraţi. 
— Şi pe toţi îi cheamă Roch? 
— Chiar aşa, unchiule, toţi au primul, sau, dacă 
nu, al doilea nume Roch: e patronul nostru cel mai 
bun. 
— Hai să mai bem! 
— Că bine zici. 

Zagtoba duse iarăşi plosca la gură, dar n-o bău 
pe toată, i-o întinse apoi porucinicului, zicându-i: 
— Până la fund, până la fund! 
— Păcat că nu pot să te văd adăugă. Noaptea-i 
atât de neagră, de-ţi bagi degetele în ochi. Nu-ţi mai 
zăreşti nici vârful nasului. Ascultă, Roch. Încotro se 
pregăteau să plece oştenii de la Kiejdany când am 
plecat noi? 
— Asupra răzvrătiţilor. 
— Numai Dumnezeu ştie cine-i răzvrătit, tu sau 
ei?! 
— Eu răzvrătit? Cum vine asta? Eu îndeplinesc 
poruncile hatmanului. 
— Dar hatmanul nu face ce-i porunceşte regele, 
fiindcă e sigur că nu i-a dat poruncă să se alăture 
suedezilor. N-ai vrea mai bine să-i baţi pe suedezi, 
decât să mă dai pe mine, ruda ta, pe mâinile lor? 
— Poate că aş vrea, dar porunca e sfântă! 

— Şi jupâneasa Kowalska ar vrea. O ştiu eu. Între 
noi fie vorba, hatmanul s-a răsculat împotriva regelui 
şi a Republicii. Să nu mai spui la nimeni, dar aşa 
este. lar voi cei care-i păstraţi credinţă, sunteţi toţi 
nişte răzvrătiți. 

— Nu se cuvine să ascult asemenea vorbe. 
Hatmanul îşi are mai-marii săi, iar eu pe al meu, pe 
hatman, şi m-ar pedepsi Dumnezeu, dacă m-aş pune 
împotrivă. Nemaipomenit! 

— Vorbeşti cu dreptate... Dar ia aminte, Roch, 
dacă tu vei cădea în mâinile răsculaților, eu aş fi 
slobod şi asta n-ar mai fi din vina ta, fiindcă nec 
Hercules contra plures!%!... Nu ştiu unde se află 
steagurile acelea, dai tu trebuie să ştii... şi, vezi tu, 
am putea să ne abatem din drum... 

— Cum aşa? De ce? 

— Ca să ieşim în întâmpinarea lor. Tu n-ai avea 
nici o vină, dacă ne-am slobozi. Nu m-ai avea nici pe 
mine pe conştiinţă... şi, ascultă-mă pe mine, e tare 
greu să ai o rudă pe conştiinţă. 

— E, ce tot vorbeşti, unchiule! Pe legea mea, 
acum mă dau jos din car şi încalec pe cal. Hatmanul 
o să te aibă pe conştiinţă, nu eu. Cât mai sunt în 
viaţă, aşa ceva nu poate fi! 

— Dacă-i nu, fie şi nu! zise Zagtoba. Îmi place că 
mi-o spui deschis, deşi eu eram unchiul tău înainte 
ca hatmanul să te ia în slujba lui. Tu ştii, Roch, ce va 
să zică unchi? 

— Unchiul e unchi. 

— Ai potrivit-o de minune, dar şi Scriptura spune 

că atunci când nu ai tată, trebuie să asculţi de 
unchiul tău. Unchiul, Roch, are puterea unui părinte 
şi e păcat să i te împotriveşti... Mai bagă de seamă şi 
că dacă cineva se însoară, poate să fie şi el tată, pe 
când unchiul e de acelaşi sânge cu mama. E 
adevărat, nu sunt fratele mamei tale, dar bunica mea 
trebuie să fi fost mătuşa bunicii tale. Află dar că în 
mine stă puterea câtorva rânduri de lume, fiindcă de 
vreme ce suntem cu toţii muritori pe lumea asta, ea 
trece de la unul la altul şi nici cea a hatmanului sau 
a regelui nu pot s-o tăgăduiască ori să silească pe 
cineva să i se opună. E lucru sfânt! Are oare marele 
hatman sau, să zicem, cel de câmp dreptul de a 
porunci, nu numai unui şleahtic sau unui oştean de 
elită, dar şi unui slujitor de rând, să ridice mâna 
asupra tatălui şi a mamei, a bunicului sau a bunicii 
care a orbit? Răspunde, Roch, are dreptul? 
— Cum? întrebă Kowalski somnoros. 
— Asupra bunicii care a orbit! repetă jupân 
Zagłoba. Cine ar mai vrea atunci să se căsătorească, 
sa zămislească plozi şi să mai aştepte nepoţi?... 
Răspunde, Roch! 
— Eu sunt Kowalski, iar asta e jupâneasa 
Kowalska, mormăi porucinicul cu ochii cârpiţi de 
somn. 
— Dacă vrei tu, fie şi aşa! răspunse Zagłoba. E 
chiar mai bine că nu vei avea copii, fiindcă o să fie 
mai puţini prostănaci pe lume. Nu-i aşa, Roch? 
— Zagłoba îşi ciuli urechile, dar nu mai auzi nici 
un răspuns. 
— Roch, Roch! strigă încet. 

Jupân Roch dormea ca un buştean. 

— Dormi?... mormăi Zagtoba. Aşteaptă să-ţi scot 
găleata asta de fier de pe cap, ca să stai mai bine. 
Mantaua te strânge la gât şi o să ţi se urce sângele 
la cap. Ce fel de rudă aş mai fi, dacă nu te-aş ajuta. 

Mâinile lui jupân Zagtoba începură să umble cu 
mare grijă la gâtul lui Kowalski. Ceilalţi se 
cufundaseră cu toţii într-un somn adânc. Oştenii se 
legănau şi ei în şa, doar cei care mergeau în frunte 
cântau încetişor, uitându-se cu luare-aminte la drum, 
pentru că noaptea, deşi nu ploua, era foarte 
întunecoasă. 

Totuşi, după un răstimp, oşteanul care călărea 
în spatele carului desluşi în întuneric mantia şi coiful 
luminos al porucinicului. Fără să mai oprească. 
Kowalski alunecă din car şi făcu semn să i se dea 
calul. 

După o clipă era călare. 

—  Jupâne porucinic, unde facem popas? întrebă 
vagmistrul. apropiindu-se de el. 

Jupân Roch nu-i răspunse nimic, îşi îmboldi calul 
înainte, trecu încet de călăreţii din frunte şi pieri în 
beznă. 

Dragonii auziră deodată tropotul calului în 
goană 
— Porucinicul a pornit la galop! îşi spuseră. Vrea 
să vadă dacă nu-i vreo cârciumă prin apropiere. E 
timpul să lăsăm caii să se odinească! 

Se scurse o jumătate de ceas, un ceas, două, dar 
pesemne că jupân Kowalski gonea tot înainte, pentru 
că nu se vedea venind. Caii erau osteniţi, mai ales 
cei de la car, aşa că mergeau la pas. Stelele se 
stingeau pe cer. 

— Să dea fuga unul din voi după porucinic, zise 
vagmistrul, şi să-i spună că fugarii noştri abia îşi mai 
târăsc picioarele, iar cei de la ham au stătut de tot. 

Un oştean porni înainte, dar după un ceas se 
întoarse tot singur. 

— Nu se vede nici urmă de porucinic, spuse. Cred 
că e cu vreo milă înaintea noastră. 

Oştenii începură să murmure nemulţumiţi. 

— Ce-i pasă lui, el a dormit toată ziua şi s-a mai 
culcat şi în car, iar tu, oştene, orbecăieşte noaptea 
până când ţi-o cădea calul pe drum. 

— E o cârciumă la vreo jumătate de verstă de 
aici, se amestecă oşteanul care căutase pe porucinic. 
Am crezut că-l găsesc acolo, dar de unde!... Am 
ascultat să văd, nu cumva se aude tropotul calului... 
dar n-am auzit nimic. Dracu ştie încotro a apucat-o. 
— Facem popas acolo şi fără el! hotărî 
vagmistrul. Trebuie să lăsăm caii să răsufle. 

Opriră într-adevăr carul înaintea cârciumii. 
Oştenii descălecară, unii se duseră să bată la uşă, iar 
ceilalţi dezlegară fânul chitit la spate lângă şa, ca să 
dea cailor să mănânce din mână. 

Când trăncănitul carului conteni, se treziră şi 
polcovnicii aflaţi sub pază. 

—  Încotro mergem? întrebă bătrânul Stankiewicz. 
— Nu pot să-mi dau seama pe întuneric, răspunse 
Wołodyjowski, mai ales că nu mergem spre Upita. 

— Totuşi, ca să ajungi la Birze de la Kiejdany, 
trebuie să treci pe la Upita, nu-i aşa? întrebă Jan 
Skrzetuski. 

— Chiar aşa. Dar la Upita se află steagul meu şi 
se vede că prinţul, temându-se de împotrivire, a 

poruncit s-o luăm pe alt drum. Când am ieşit din 
Kiejdany, am cotit-o îndată spre Dalnów şi Kroki, iar 
de acolo vom merge prin Bejsagota şi Szawle. O să 
ocolim într-adevăr, dar o să lăsăm Upita şi Poniewiez 
la dreapta. Pe acest drum nu se află nici un steag, 
toate câte erau au fost chemate la Kiejdany, ca să le 
aibă la îndemână. 

—  Jupân Zagłoba, spuse Stanisław Skrzetuski, 
doarme tun şi horcăie. În loc să născocească ceva, 
cum ne-a făgăduit. 

— Lasă-l să doarmă... Se vede că l-a apucat 
somnul, tot sporovăind cu prostul ăsta de porucinic 
cu care s-a găsit rudă. O fi vrut să-l câştige de partea 
noastră, dar nu-i nimic de făcut. Cine nu s-a lepădat 
de Radziwilt pentru ţară, n-o să-l părăsească nici 
pentru o rudă. 

— Sunt înrudiţi într-adevăr? întrebă Oskierko. 

— Ei? Sunt şi ei cum sunt eu cu domnia ta, 
răspunse Wotodyjowski. Nu-i nimic adevărat din tot 
ce a spus jupân Zagtoba despre blazon, pentru că eu 
ştiu prea bine că al lui se cheamă Wczele. 

— Dar unde-i jupân Roch? 

— Trebuie să fie cu oştenii sau în cârciumă. 

— L-aş ruga să-mi îngăduie să încalec pe calul 
vreunui dragon, zise Mirski, fiindcă am înţepenit. 

— N-o să consimtă în ruptul capului, răspunse 
Stankiewicz. E întuneric beznă şi lesne poţi să dai 
pinteni calului şi s-o ştergi. Cine să te mai ajungă! 

— Am să-i dau cuvântul de cavaler că nu voi 
încerca să fug, de altminteri o să înceapă să se 
lumineze. 

— Hei,  oştene, unde-i porucinicul? întrebă 

Wołodyjowski, care era mai aproape de dragoni. 

— Cine să-l ştie? 

— Cum, cine să-l ştie? Când îţi spun să-l chemi, 
apoi cheamă-l îndată! 

— Nu ştim nici noi unde se află, jupâne polcovnic! 
răspunse dragonul. De când a coborât din car şi a 
plecat înainte, nu l-am mai văzut. 

— Când se întoarce, spune-i că vrem să vorbim cu 
el. 

— La porunca înălţimii tale! răspunse oşteanul. 

Polcovnicii tăcură. 

Din când în când, în car se auzea cum căsca 
cineva; în apropiere caii ronţăiau fân. Oştenii care 
înconjurau carul moţăiau rezemaţi în şa. Ceilalţi 
tăifăsuiau încet sau mâncau fiecare ce avea, întrucât 
cârciuma era părăsită şi nu mai sta nimeni în ea. 

Noaptea începuse să pălească. Spre răsărit, 
bolta întunecată devenea cenuşie, stelele se stingeau 
treptat, luminând cu licăriri nesigure. Acoperişul 
cârciumii se făcu vânăt, iar copacii care creşteau 
împrejur începură să se tivească cu argint. Cai şi 
oameni păreau că ies dintr-o pânză de umbre, în 
curând se puteau desluşi chipurile oştenilor şi 
culoarea galbenă a mantiilor. Coifurile răsfrânseră 
primele luciri ale dimineţii. 

Wolodyjowski îşi desfăcu braţele şi se întinse 
căscând cu gura până la urechi, după care se uită la 
jupân Zagtoba care dormea; deodată se trase îndărăt 
şi strigă: 

— Bătu-l-ar ghiulele! Pe viul Dumnezeu, ia priviţi, 
domniile voastre! 
— Ce s-a  întâmplat?.întrebară  polcovnicii, 

deschizând ochii. 

— Uitaţi-vă, uitaţi-vă colo! îi îndemnă 
Wołodyjowski, arătându-le cu degetul pe cel care 
dormea. 

Priviră cu toţii încotro le arăta şi pe feţele lor se 
întipări o uimire fără margini; sub burcă!” şi cu 
căciula lui Jupân Zagłoba pe cap dormea somn 
nevinovat Roch Kowalski, iar Zagtoba nu mai era 
nicăieri. 

— A spălat putina, pe legea mea! se miră Mirski, 
uitându-se în toate părţile, de parcă nu-i venea să-şi 
creadă ochilor. 

— E dracu gol, bătu-l-ar! strigă Stankiewicz. 

— l-a luat coiful şi mantia galbenă nătărăului 
ăstuia şi-a tulit-o pe calul lui! 

— Parcă s-ar fi dat la fund! 

— Păi v-a spus el c-o să scape printr-un şiretlic. 

— Atât i-a fost. 

— Domniile voastre, nu-l cunoaşteţi pe jupân 
Zagłoba, spuse Wołodyjowski cu înflăcărare. Sunt 
gata să jur că tot astăzi o să ne scape şi pe noi. Nu 
ştiu cum, când şi în ce chip, dar aşa va fi! 

— Pentru Dumnezeu, nu-mi vine să-mi cred 
ochilor, zise Stanistaw Skrzetuski. 

Oştenii înţeleseră şi ei ce se întâmplase şi 
începură să murmure. Se buluciră cu toţii spre car şi 
făcută ochii cât cepele la vederea porucinicului 
îmbrăcat în burca de cămilă şi cu calpacul de râs pe 
cap, care dormea adânc. 

Vagmistrul începu să tragă de el cu putere: 

—  Jupâne porucinic! Jupâne porucinic! 

— Eu sunt Kowalski... iar asta e jupâneasa 
Kowalska, mormăi jupân Roch. 
—  Jupâne porucinic, a fugit un ostatec! 

Kowalski se ridică în capul oaselor şi deschise 
ochii: 
— Ce? 
— A fugit un ostatec, şleahticul cel gras, care a 
vorbit cu înălţimea ta. 

În sfârşit, porucinicul înţelese. 
— Nu se poate! strigă cu glas înfricoşat. Cum 
aşa? Ce s-a întâmplat? Cum a izbutit să fugă? 
— În coiful şi mantia înălţimii tale; oştenii nu l-au 
recunoscut, era prea întuneric. 
— Unde mi-e calul? răcni Kowalski. 
— Nu e nicăieri. Şleahticul a şters-o cu el. 
— Cu calul meu? 
— Întocmai! 

Kowalski se luă cu mâinile de păr. 
— Isuse din Nazaret! Rege al ovreilor!... 

După o clipă strigă iar: 
—  Aduceţi-l aici pe netrebnicul care i-a dat calul! 
—  Jupâne porucinic! Oşteanul n-are nici o vină. 
Noaptea era atât de întunecoasă, încât puteai să-ţi 
bagi degetele în ochi, iar el a plecat cu coiful şi 
mantia înălţimii tale. A trecut pe lângă mine şi nici 
eu nu l-am recunoscut. Dacă înălţimea ta nu te suiai 
în car, n-avea cum să facă una ca asta. 
— Loveşte-mă, bate-mă! strigă nefericitul 
porucinic. 
— Ce facem, înălțimea ta? 
— După el, prindeţi-l! 
— Nu mai e nimic de făcut. El e pe calul înălţimii 

tale, care-i cel mai bun. Ai noştri cad din picioare, iar 
el a fugit la primul cântat al cocoşilor. Nu-l mai 
ajungem! 

— Caută vântul pe câmp! râse Stankiewicz. 

Kowalski se întoarse spre polcovnici cu mânie: 
— Domniile voastre l-aţi ajutat să fugă! O să vă 
arăt eu... 

Îşi încleşta pumnii uriaşi şi începu să se apropie 
de ei. Deodată Mirski îi spuse ameninţător: 

— Nu striga, domnia ta, şi ia aminte că vorbeşti 
unor oameni cu care nu eşti de-o seamă. 

Jupân Roch se cutremură şi se îndreptă fără să 
vrea, pentru că rangul lui nu însemna într-adevăr 
nimic pe lângă al lui Mirski, căruia până şi 
polcovnicii ceilalţi îi arătau un respect deosebit. 

Stankiewicz adăugă: 

— Du-ne unde ţi s-a poruncit, dar să nu ridici 
glasul, fiindcă mâine poţi să te afli sub conducerea 
fiecăruia dintre noi. 

Jupân Roch holba ochii şi tăcea. 

— Ce mai tura-vura, jupâne Roch, ai să plăteşti cu 
capul, zise Oskierko. E o prostie ce spuneai mai 
înainte, că l-am ajutat noi, pentru că am dormit şi 
noi, ca şi tine, iar în al doilea rând, fiecare s-ar fi 
ajutat mai întâi pe el însuşi. Ce mai vorbă, ai să 
plăteşti cu capul! Nimeni n-are nici o vină, numai tu 
eşti vinovat. Aş fi cel dintâi care ar da poruncă să fii 
împuşcat. E un lucru nemaipomenit, nu s-a mai văzut 
de când lumea ca un porucinic să doarmă ca un 
bursuc şi să lase prinsul să fugă în coiful şi mantia 
lui, ba mai mult, chiar cu calul lui! 

—  Vulpoiul bătrân l-a păcălit pe cel tânăr! zise 

Mirski. 
— Isuse, Marie, mi-a luat şi sabia! strigă 
Kowalski, 
— Păi el n-are nevoie de sabie? zise Stankiewicz 
zâmbind. Jupân Oskierko vorbeşte cu dreptate, ai să- 
ţi pierzi capul, cavalere. Cred că ai avut şi pistoale în 
coburi? 
— Am avut!... răspunse Kowalski aproape fără să 
mai ştie ce vorbeşte. 

Deodată se luă cu amândouă mâinile de cap. 
— Şi scrisoarea prinţului către căpetenia de la 
Birze! Ce să mă fac, nefericitul de mine?!... Sunt 
pierdut pe vecie!... Un plumb în cap şi... 
— De asta tot n-o să scapi! rosti Mirski serios. 
Cum o să ne mai duci acum la Birze?... Ce se va 
întâmpla, dacă tu ai să spui că ne aduci sub pază, iar 
noi, mai mari ca tine, o să spunem că tu trebuie să fii 
aruncat în temniţă? Cui gândeşti că o să i se dea 
crezare?... Socoteşti oare că suedezii ne vor arestui 
numai pentru că-i roagă jupan Kowalski? Mai 
degrabă o să ne creadă pe noi şi o să te închidă pe 
tine. 
— Sunt pierdut, sunt pierdut! gemu Kowalski. 
— Prostii! se împotrivi Wołodyjowski. 
— Ce facem, jupâne  porucinic? întrebă 
vagmistrul. 
— Du-te dracului! ţipă Kowalski. Eu ştiu ce să 
facem?... Încotro s-o apucăm?... Trăsni-te-ar să te 
trăsnească! 
— Du-te... du-te la Birze... şi ai să vezi, spuse 
Mirski. 
— Înapoi la Kiejdany!... porunci Kowalski. 

— Dacă acolo n-o să te pună la zid şi n-o să te 
împuşte, să-mi zici ce-oi vrea! îl preveni Oskierko. 
Cum o să te înfăţişezi înaintea hatmanului? Ptiu! Nu 
te aşteaptă decât ruşinea şi un plumb în cap! 

— Nici nu merit mai mult! strigă nefericitul tânăr. 
— Prostii, jupâne Roch! Numai noi putem să te 
scăpăm, îi spuse Oskierko. Ştii că eram gata să-l 
urmăm pe hatman până la capătul lumii şi să pierim 
pentru el. Meritele şi rangurile noastre erau mai 
mari ca ale tale. Ne-am vărsat nu o dată sângele 
pentru ţară şi o să-l mai vărsăm, dar hatmanul a 
trădat Republica, a dat ţara în puterea duşmanului, 
s-a înhăitat cu ei împotriva milostivului nostru 
stăpân, căruia i-am jurat credinţă. Crezi că unor 
oşteni ca noi le-a fost uşor să nu-şi mai asculte 
căpetenia şi să se pună împotriva propriului hatman? 
Acum însă, cine-i alături de hatman, este împotriva 
Măriei Sale! Cine ţine cu hatmanul, acela îşi 
trădează regele şi Republica!... lată de ce i-am 
zvârlit buzduganele la picioare; aşa ne-au poruncit 
virtutea şi datoria, credinţa şi cinstea noastră. Şi 
doar n-am făcut-o numai eu! Au făcut-o şi jupân 
Mirski, şi jupân Stankiewicz, cei mai buni oşteni, 
oamenii cei mai vrednici!... Cine a rămas alături de 
el? Nemernicii!... Dacă-i aşa, tu de ce să nu calci pe 
urmele celor mai buni, mai înţelepţi şi mai vârstnici 
decât tine? Vrei să-ţi faci numele de ocară, să fii 
socotit trădător?... Gândeşte-te bine, întreabă-ţi 
conştiinţa ce trebuie să faci: rămâi alături de 
hatmanul trădător, sau mergi cu noi care vrem să ne 
dăm şi ultima suflare pentru ţară, să ne vărsăm 
pentru ea ultima picătură de sânge? Mai bine să ne fi 

mâncat pământul înainte de a ne fi lepădat de 
hatman... Dar să dea Dumnezeu ca sufletele noastre 
să nu mai iasă din iad dacă vom trăda ţara şi regele 
pentru interesele lui Radziwit!... 

Vorbele lui Oskierko părură să-l 
descumpănească pe Roch. Îşi holbă ochii, deschise 
gura şi spuse după un răstimp: 

— Domniile voastre, ce vreţi de la mine? 

— Să mergi cu noi la voievodul de Witebsk care 
va lupta pentru Republică. 

— Păi dacă eu am poruncă să vă duc la Birze? 

— Vorbeşte cu unul ca el! se descurajă Mirski. 

— Tocmai, vreau să nu asculţi porunca!... Să-l 
părăseşti pe hatman şi să mergi cu noi, pricepe 
odată! îşi pierdu răbdarea Oskierko. 

— Domniile voastre n-aveţi decât să spuneţi ce 
vreţi, dar degeaba... Eu sunt oştean! La ce-aş mai fi 
bun, dacă l-aş părăsi pe hatman? Eu ascult de mintea 
şi voinţa lui, nu de ale mele. Dacă el păcătuieşte, tot 
el va răspunde pentru amândoi, iar datoria mea e să- 
l ascult ca un câine!... Sunt un om simplu, ce nu pot 
să fac cu mâna, nu fac nici cu capul... Dar ştiu că 
trebuie să mă supun şi basta. 

— Fă ce vrei! strigă Mirski. 

— E numai vina mea, urmă Roch, că am poruncit 
să ne întoarcem la Kiejdany, când mi s-a spus să 
merg la Birze... M-am prostit din pricina şleahticului 
care, deşi rudă, m-a băgat în bucluc mai abitir ca un 
străin... Dacă măcar nu mi-ar fi fost rudă, dar era! S- 
a purtat ca un păgân; mi-a luat calul, m-a lipsit de 
bunăvoința hatmanului şi a abătut pedeapsa asupra 
capului meu... Aşa rudă! Dar domniile voastre o să 

ajungeţi la Birze, fie ce-o fi! 

— Îţi răceşti gura de pomană, jupâne Oskierko, 
spuse Wotodyjowski. 

— Înapoi spre Birze, câinilor! strigă Kowalski la 
dragoni. 

Şi iarăşi se întoarseră din drum. Roch porunci 
unui dragon să urce în car, iar el încalecă pe calul lui 
şi porni pe lângă car, repetând: 

— Rudă, şi să-mi facă una ca asta! 

Auzindu-l polcovnicii, deşi nesiguri şi foarte 

îngrijoraţi de soarta lor, nu puteau să-şi stăpânească 
râsul. În cele din urmă, Wotodyjowski zise: 
— Domnia ta, nu pune la inimă, pentru că 
bărbatul acela a păcălit pe mulţi... L-a întrecut în 
şiretenie până şi pe Chmielnicki, fiindcă în ceea ce 
priveşte viclenia, nu poate nimeni să se pună cu el. 

Kowalski nu răspunse nimic, se depărta doar 
puţin de car de teama batţjocurii. De altminteri, se 
ruşina şi faţă de polcovnici, şi faţă de proprii oşteni, 
arăta atât de abătut, de-ţi era milă să te uiţi la el. 

În acest timp, cei arestuiţi, vorbeau despre 

jupân Zagtoba şi despre fuga-i de pomină. 
— E într-adevăr un lucru fără asemănare, se 
minună Wołodyjowski. Nu se află primejdie pe lume 
din care acest om să nu izbutească să scape. Când 
vitejia şi puterea nu mai ajută la nimic, se foloseşte 
de  şiretenie. Unii îşi pierd cumpătul, când îi 
ameninţă moartea, sau se încredințează lui 
Dumnezeu, aşteptând ce se va întâmpla. El însă 
începe să-şi muncească mintea şi totdeauna 
născoceşte ceva. La nevoie, se arată viteaz precum 
Ahile, dar merge mai bucuros pe urmele lui Ulise. 

— N-aş vrea să-l păzesc, chiar dacă ar fi cetluit în 
lanţuri, spuse Stankiewicz, fiindcă nu numai că fuge, 
dar te mai face şi de râsul lumii. 

— Chiar aşa! se miră jupân Michat. Acum îşi va 
bate joc de el cât va trăi şi Doamne fereşte să intri în 
gura lui, că are cea mai ascuţită limbă din toată 
Republica... Şi când mai începe să le şi umfle, moare 
lumea de râs... 

— Dar la nevoie, domnia ta spui că se pricepe să 
se apere şi cu sabia? întrebă Stankiewicz. 

— Nici vorbă! Păi nu l-a tăiat el la Zbaraz pe 
Burtaj în faţa întregii oştiri? 

— Ei nu, pe legea mea! strigă Stankiewicz. Unul 
ca el n-am mai văzut! 

— Ne-a făcut un mare serviciu cu fuga lui, spuse 
Oskierko, deoarece a luat şi scrisorile hatmanului şi 
cine ştie ce mai scria în ele împotriva noastră. Nu 
cred că la Birze căpetenia suedezilor şi-ar fi plecat 
urechea la ce spunem noi şi nu l-ar fi ascultat pe 
Kowalski. Nici n-avea cum, de vreme ce noi veneam 
sub pază, iar el era căpetenia dragonilor... Dar nu 
mai încape îndoială că acolo nu vor şti ce să facă cu 
noi. În orice caz, nu pot să ne taie capetele şi ăsta e 
lucrul de căpetenie. 

— Am zis şi eu numai aşa, răspunse Mirski, ca sã- 
l sperii pe Kowalski... Dar ce spui domnia ta, că nu 
ne vor tăia capetele, pe legea mea, nu e o mângâiere 
prea mare. Parcă toate te îndeamnă să-ţi spui că ţi s- 
a urât cu viaţa; acum e sigur că va izbucni al treilea 
război, şi încă unul civil, care va însemna pierzania 
noastră. Ce-mi trebuie mie, om bătrân, să mai trăiesc 
asemenea lucruri? 

— Sau eu, care-mi aduc aminte de alte vremuri! 
zise Stankiewicz. 

— Domniile voastre, nu se cuvine să spuneţi una 
ca asta, fiindcă mila lui Dumnezeu e mai mare decât 
răutatea omenească, iar braţu-i atotputernic poate 
să ne scape de necaz tocmai atunci când ne 
aşteptăm mai puţin. 

— Vorbele domniei tale sunt sfinte, zise Jan 
Skrzetuski. Şi nouă, celor din steagurile răposatului 
prinţ Jeremi, ne e greu să trăim acum, pentru că 
eram învăţaţi să învingem totdeauna; vrem şi acum 
să ne slujim ţara, numai să ne dea Dumnezeu, în 
sfârşit, o căpetenie adevărată, nu un trădător, ci 
unul căruia să i te poţi încredința cu sufletul şi 
inima. 

— Ei, aşa-i, aşa-i! întări Wołodyjowski. Aş lupta şi 
ziua şi noaptea. 

— Domniile voastre, zise Mirski. Eu cred că 
oamenii sunt deznădăjduiţi, fiindcă orbecăiesc parcă 
prin întuneric, se întreabă unul pe altul: ce să 
facem?... şi au ajuns să se îndoiască de toate. Nu ştiu 
ce gândiţi domniile voastre, dar eu sunt tare 
neliniştit... Şi când îmi aduc aminte că eu mi-am 
zvârlit buzduganul la picioarele hatmanului, că eu 
sunt pricina împotrivirii şi a răzvrătirii, bruma de păr 
cărunţiu care mi-a mai rămas mi se face măciucă în 
vârful capului de groază. Chiar aşa!... Dar ce altceva 
puteam să fac, când trădarea era limpede? Fericiţi 
cei care nu trebuie să-şi pună asemenea întrebări şi 
să caute răspunsul în cugetul lor! 

— Dumnezeule milostiv, dă-ne o căpetenie! se 
rugă Stankiewicz, înălţându-şi ochii spre cer. 

— Se vorbeşte că voievodul de Witebsk ar fi un 
om tare cinstit, spuse Stanistaw Skrzetuski. 
— Asta aşa este! răspunse Mirski. Dar el nu este 
nici mare hatman şi nici hatman de câmp, şi până să 
capete buzduganul de la rege, poate să lupte numai 
pe socoteala lui. El nu se va duce la suedezi şi nici în 
altă parte, asta-i sigur! 
— Pan Gosiewski, hatmanul de câmp, se află 
arestuit de Radziwilt. 
— Pentru că şi el e un om vrednic, răspunse 
Oskierko. Când am auzit una ca asta, am rămas 
îngrijorat şi am presimţit că nu-i a bună. 

Jupân Michat se cufundă în gânduri şi după o 
clipă zise: 
— Am fost o dată la Varşovia şi am intrat în 
încăperile regelui, iar stăpânul, nostru milostiv, cum 
tine la oşteni şi m-a lăudat după bătălia de la 
Beresteczko, m-a recunoscut îndată şi mi-a poruncit 
să viu la masă la prânz. Atunci l-am văzut şi pe jupân 
Czarniecki, fiindcă ospăţul era în cinstea lui. Regele 
era foarte înduioşat, i-a luat capul lui Czarniecki în 
mâini şi i-a spus: „Chiar dacă va veni o vreme când 
mă vor părăsi toţi, tu îmi vei păstra credinţă! L-am 
auzit cu urechile mele, vorbea ca un prooroc. Jupân 
Czarniecki era atât de mişcat, încât nu mai era în 
stare să scoată o vorbă, repeta numai: „Până la 
ultima suflare! Până la ultima suflare!” Iar regele a 
început să plângă... 
— Cine ştie dacă proorocirea nu se va împlini, 
căci vremea nenorocirilor a venit! spuse Mirski. 
—  Jupân Czarniecki e un mare oştean! răspunse 
Stankiewicz. În toată Republica nu se află om care să 

nu-i repete numele. 

— Se spune, zise Skrzetuski, că tătarii care îl 
ajută pe jupân Rewera Potocki împotriva lui 
Chmielnicki, l-au îndrăgit atât de mult pe jupân 
Czarniecki, încât nu se mai duc nicăieri fără el. 

— E adevărul curat, întări Oskierko. Am auzit 
chiar eu la Kiejdany, când vorbeau aşa faţă de prinţ: 
l-au lăudat cu toţii pe jupân Czarniecki, dar asta nu i- 
a prea plăcut marelui hatman, pentru că s-a 
încruntat şi a rostit: „Este hatmanul de tabără al 
coroanei, dar la mine la Tykocin ar putea să fie 
ajutor de staroste.” 

— Se vede că-l rodea invidia. 

— Se ştie doar că ruşinea nu suferă lumina 
virtuții. 

Astfel vorbeau între ei polcovnicii arestuiți; apoi 
iarăşi veni vorba de jupân Zagłoba. Michał 
Wołodyjowski îl asigură că le va veni în ajutor, 
fiindcă nu era omul care să-şi părăsească prietenii în 
nenorocire. 

— Nu mă îndoiesc, spuse, că a fugit la Upita, 
unde-i va găsi pe oamenii mei, dacă nu i-au 
împrăştiat sau nu i-au dus cu forţa la Kiejdany până 
acum. Va veni să ne scape în fruntea lor; va face 
altfel numai dacă ei nu-l vor urma, lucru la care nu 
mă aştept din partea lor, pentru că steagul e alcătuit 
mai mult din laudanieni care ţin la mine. 

— Dar sunt şi oamenii lui Radziwitt mai demult! 
observă Mirski. 

— E adevărat, dar, când vor afla de alipirea 
Lituaniei la Suedia, de întemnițarea hatmanului de 
câmp, a cavalerului Judycki, a domniilor voastre şi a 

mea, îşi vor întoarce inimile de la Radziwilt. Sunt 
şleahtici cinstiţi, iar jupân Zagłoba va face totul, ca 
să-l înnegrească pe hatman cât mai mult, treabă la 
care se pricepe mai bine decât oricare dintre noi. 

— Da, adeveri Stanistaw. Dar în acest timp noi o 
să ajungem la Birze. 

— Asta nu e cu putinţă, pentru că noi ocolim, ca 
să nu trecem pe la Upita, iar de la Upita e drum 
drept. Dacă ar porni cu o zi mai târziu, cu două 
chiar, tot ar putea să ajungă la Birze înaintea 
noastră şi să ne iasă dinainte. Noi mergem acum 
spre Szawle, de unde o luăm drept spre Birze; aflaţi 
domniile voastre că Upita e mai aproape de Birze 
decât Szawle. 

— De bună seamă, e mai aproape şi drumul e mai 
bun! adeveri Mirski. 

— Cum vă spuneam, iar noi n-am ajuns încă la 
Szawle. 

Într-adevăr, abia spre seară zăriră muntele 
Saltuwes-Kalnas. la poalele căruia se întindea 
Szawle. Pe drum, băgară de seamă că satele şi 
târgurile prin care treceau erau neliniştite. Se vede 
că ştirea trecerii hatmanului alături de suedezi se 
răspândise în toată Samogiţia. Când şi când oştenii 
erau întrebaţi dacă-i adevărat că ţara va fi ocupată 
de suedezi; unde şi unde se vedeau gloate de ţărani 
care-şi părăseau satele cu nevestele, copiii şi tot 
avutul, fugind în bungetul codrilor care acopereau 
din belşug întregul ţinut. Pe alocuri ţăranii se arătau 
ameninţători, luându-i pe dragoni drept suedezi. Prin 
aşezările şleahticilor îi întrebau de-a dreptul cine 
sunt şi încotro se duc, iar când Kowalski, în loc să 


436 


răspundă, poruncea să se dea la o parte, se ajungea 
la certuri, şi ameninţări făţişe; atunci îşi deschideau 
drum cu ajutorul muschetelor îndreptate spre 
îndărătnici. 

Drumul larg care ducea de la Kowno, prin 
Szawle, spre Mitowa era înţesat de care şi căleşti 
încărcate cu soțiile şi copiii şleahticilor care fugeau 
să se adăpostească de urgia războiului la moşiile din 
Kurlandia. La Szawle, proprietate a regelui, nu se 
afla nici unul din steagurile hatmanului, aici însă 
polcovnicii văzură pentru prima oară o ceată de 
suedezi alcătuită din douăzeci şi cinci de raitieri care 
plecaseră de la Birze să cerceteze împrejurimile. 
Mulțimea de ovrei şi târgoveţi îi priveau cu luare- 
aminte, ca pe nişte oameni necunoscuţi, în vreme ce 
polcovnicii făceau şi ei la fel, mai ales jupân 
Wołodyjowski care nu mai văzuse suedezi până 
atunci. Se uita la ei cu priviri lacome, cum se uită 
lupul la turma ele oi, şi mişca din mustăcioară. 

Kowalski vorbi cu mai-marele lor; îi spuse cine 
este, unde merge, pe cine însoţeşte şi-i ceru să i se 
alăture cu oamenii lui pentru mai multă siguranţă. 
Acesta însă îi răspunse că are poruncă să pătrundă 
cât mai departe în acest ţinut şi să se convingă în ce 
stare se află, aşa că nu poate să se întoarcă la Birze; 
în schimb, îl asigură că drumul e fără primejdie, 
fiindcă podghiazurile trimise de la Birze străbat 
olatul în toate părţile, unele ajungând până la 
Kiejdany. După ce se odihniră până la miezul nopţii 
şi lăsară caii trudiţi să pască în voie, jupân Roch 
porni cu polcovnicii mai departe, cotind la Szawle 
spre răsărit prin Johanrszkiele şi Poswot spre Birze, 

ca să ajungă la drumul drept dinspre Upita şi 
Poniewiez. 

— Dacă jupân Zagłoba va veni în ajutorul nostru, 
spuse Wołodyjowski în zori, apoi pe drumul ăsta îi va 
fi cel mai uşor să ne iasă înainte, pentru că putea să 
ajungă până acum de la Upita. 

— Poate că stă la pândă pe undeva! zise 
Stanistaw Skrzetuski. 

— Câtă vreme nu-i văzusem pe suedezi, mai 
trăgeam nădejde, răspunse Stankiewicz, dar acum 
mi se pare că nu mai avem scăpare. 

— E treaba lui jupân Zagłoba să-i ocolească sau 
să-i păcălească, iar la asta e tare priceput. 

— Numai că nu prea cunoaşte locurile... 

— Le cunosc laudanienii, fiindcă pe aici duc 
cânepa, doagele şi smoala până la Riga, iar în 
steagul meu sunt destui. 

— Suedezii trebuie să ocupe toate târgurile de 
lângă Birze. 

— Sunt oşteni arătoşi; cei pe care i-am văzut la 
Szawle trebuie să recunosc, spuse micul viteaz, erau 
tot flăcăi aleşi pe sprânceană!... Aţi băgat de seamă 
ce cai mari au? 

— Sunt cai letonieni, foarte puternici, spuse 
Mirski. Husarii şi cuirasierii noştri îşi iau caii tot din 
Letonia, fiindcă ai noştri sunt prea mărunți. 

— Domnia ta vorbeşte mai bine de pedestraşi! se 
amestecă Stankiewicz. Călărimea, deşi arată bine, 
nu prea face parale. Când un steag de-al nostru, mai 
ales din cele grele, se năpusteşte asupra raitierilor, 
nu-i ţin piept nici cât ai spune de două ori Tatăl 
nostru. 

— Domniile voastre aţi văzut mai demult ce le 
poate pielea, răspunse micul cavaler, pe când eu 
trebuie să înghit în sec. Vă spun, domniile voastre, 
când i-am văzut la Szawle cu bărboaiele galbene ca 
nişte caiere, am simţit mâncărime până în vârful 
degetelor. Ehei, sufletul îmi zboară la luptă, iar eu 
trebuie să stau şi să oftez în carul ăsta!... 

Polcovnicii tăcură, dar se vede că Wołodyjowski 
nu era singurul care nutrea asemenea simţăminte de 
prietenie pentru suedezi, fiindcă în curând la 
urechile polcovnicilor ajunseră vorbele dragonilor 
care înconjurau carul: 

— l-aţi văzut pe câinii ăia de păgâni? întrebă un 
oştean. Trebuia să ne batem cu ei, şi acum o să le 
ţesălăm caii... 

— Lovi-i-ar trăsnetul să-i lovească! bodogăni al 
doilea dragon. 

—  Tacă-cţi fleanca! O să te înveţe suedezul cu 
mătura să te porţi frumos. 

— Sau eu pe el. 

— Prost mai eşti! Au vrut să se arunce asupra lor 
alţii mai căpoşi ca tine, şi uite ce s-a întâmplat! 

— Le ducem plocon pe cei mai mari oşteni, parcă 
i-am băga în gura lupului. Ştiu că vor osteni 
chinuindu-i, mama lor de ovrei! 

— Cu nemţoteii ăştia nu te înţelegi fără ovrei. La 
Szawle porucinicul a fost nevoit să trimită după un 
ovrei. 

— Lovi-i-ar ciuma! 

Aici, primul dragon cobori puţin glasul şi 
întrebă: 

— Se zvoneşte că nici unul dintre oştenii cei mai 

buni nu vrea să slujească alături de ei împotriva 
stăpânului propriu? 

— Păi cum altfel! Tu nu i-ai văzut pe unguri, nu 
ştii că hatmanul a pornit cu oastea împotriva celor 
care i-au răsculat? Nu se ştie încă ce se va întâmpla. 
Mulţi dintre dragonii noştri au trecut de partea 
ungurilor şi gândesc că-i vor împuşca pe toţi. 

— lată răsplata pentru slujba cu credinţă! 

— Ducă-se dracului asemenea slujbă! 

— Slujbă de ovrei!... 

— Stai! răsună deodată glasul lui Roch care 
mergea în frunte. 

— Dar-ar Domnul să ți se oprească un plumb în 
bot mormăi un dragon de lângă car. 

— Ce-i acolo? se întrebau oştenii. 

— Stai! răsună porunca a doua oară. 

Carul se opri. Oştenii îşi struniră caii. Ziua era 
senină, luminoasă. Răsărise soarele şi în strălucirile 
lui se vedeau în faţă trâmbe de praf care se înălţau 
pe drum, de parcă cirezi de vite sau vreo oştire 
năvăleau asupră-le. 

Curând, în tăvălugul de pulbere se iviră luciri 
mişcătoare, ca şi cum cineva ar fi împrăştiat jerbe de 
scântei în trâmbele de praf, şi luminiţele începură să 
licărească tot mai limpede, aidoma unor luminări 
aprinse înconjurate de fum. 

— Vârfurile suliţelor  lucesc aşa! strigă 
Wotodyjowski. 

— Sunt oşteni. 

— Nici vorbă, vreun podghiaz suedez. 

— La ei numai pedestrimea are sulițe, iar 
pulberea se apropie prea repede. Sunt călăreţi de-ai 

noştri! 

— Ai noştri, ai noştri! repetară dragonii. 

—  Strângeţi rândurile! răsună glasul lui jupân 
Roch.  Dragonii făcură cerc în jurul carului. 
Wołodyjowski avea flăcări în ochi. 

— Sunt laudanienii mei cu Zagtoba! Altfel nu se 
poate! 

Îi mai despărţeau de car doar câteva sute de 
paşi şi depărtarea se micşora văzând cu ochii, fiindcă 
cei din faţă veneau în trap întins. În cele din urmă, 
din norul de pulbere se desprinseră mai multe sute 
de călăreţi care înaintau în ordine de atac. După o 
clipă se aflau şi mai aproape. În rândul din faţă, 
puţin spre dreapta, se vedea sub tuiuri un bărbat 
puternic, cu buzduganul în mână. Wotodyjowski abia 
se uită la el, că şi strigă: 

—  Ăsta-i jupân Zagłoba! Pe Dumnezeul meu, e 
jupân Zagtoba! 

Zâmbetul lumină chipul lui Jan Skrzetuski. 

— El e! Nu e altul! întări. Şi încă sub flamură! S-a 
şi uns hatman. L-aş recunoaşte pretutindeni după 
asemenea cutezanţă... Omul ăsta o să moară cum s-a 
născut. 

— Să-i dea Dumnezeu sănătate! spuse Oskierko. 

După care îşi făcu mâinile pâlnie la gură şi 
începu să strige: 

—  Jupâne Kowalski! îţi vine ruda în vizită! 

Dar jupân Roch nu auzi, fiindcă tocmai îşi 
muştruluia dragonii. Ce-i drept, cu toate că n-avea 
decât o mână de oameni, iar asupra lui năvălea un 
steag întreg, nu-şi pierdu cumpătul şi nu se înfricoşa 
deloc. Îşi aşeză dragonii pe două rânduri înaintea 

carului, în timp ce potrivnicii începură să se apropie 
ca tătarii, lărgindu-se într-o jumătate de cerc care 
cuprindea amândouă laturile drumului. Se vede însă 
că voia să negocieze mai întâi, deoarece începură să 
fluture steagul şi să strige: 

— Stai! Stai! 

— La pas, înainte! porunci jupân Roch. 

— Predaţi-vă! strigară noii sosiți. 

— Foc! porunci Kowalski drept răspuns. 

Se aşternu o tăcere surdă, nici un dragon nu 
apăsă pe trăgaciul muschetei. 

Jupân Roch încremeni şi el o clipă, apoi se 
aruncă turbat asupra propriilor dragoni. 

— Foc, câinilor! mugi cu glas înfiorător şi cu o 
lovitură de pumn îl dobori de pe cal pe oşteanul cel 
mai apropiat. 

Ceilalţi începură să dea înapoi în faţa bărbatului 
mânios, dar nici unul nu ascultă porunca. Deodată se 
risipiră ca un cârd de potârnichi speriate cât ai bate 
din palme. 

— Dac-aş avea astfel de oşteni, aş porunci să-i 
împuşte! mormăi Mirski. 

În acest timp, Kowalski, văzând că dragonii îl 
părăsesc, întoarse calul spre rândurile atacatorilor: 
— Acolo mi-e moartea! strigă cu glas înfricoşător. 
Şi se aruncă asupra lor ca trăsnetul. 

Dar nu apucă să străbată nici jumătate din 
drum, când în rândurile lui Zagłoba răsună o 
împuşcătură;  sfărâmăturile de fier ropotiră în 
pulberea drumului, calul lui jupân Roch se prăbuşi 
cu nările în pământ, odată cu călăreţul. 

În aceeaşi clipă, un oştean din steagul lui 

Wołodyjowski ţâşni ca un fulger înainte şi-l înşfacă 
de grumaz pe porucinicul care se ridica: 

— E Józwa Butrym! strigă Wołodyjowski. Jozwa 
Beznogi! 

Jupân Roch îl înhaţă şi el pe Jozwa de poala 
veşmântului şi rămase cu ea în mână, după care se 
încăierară ca doi ereţi furioşi, fiindcă amândoi aveau 
o putere uriaşă. Scara lui Butrym se rupse şi 
călăreţul căzu răsturnându-se, dar nu-i dădu drumul 
lui Roch şi amândoi începură să se rostogolească 
prin praful drumului ca o ghiulea. 

Dădură fuga şi alţii. Ca la douăzeci de mâini îl 
înşfăcară pe Kowalski care se zbătea şi se smucea ca 
un urs în capcană; arunca oamenii de pe el, cum 
aruncă mistrețul câinii, se ridica iarăşi şi nu se da 
bătut. Voia să moară, dar împrejur se auzeau zeci de 
glasuri care repetau: „Luaţi-l viu, luaţi-l viu!” 

În cele din urmă, îl părăsiră puterile şi leşină. 

În această vreme, jupân Zagłoba ajunse lângă 
car, mai degrabă în car, şi îi luă în braţe pe cei doi 
Skrzetuski, pe micul cavaler şi pe jupân Mirski, pe 
jupân Stankiewicz şi pe Oskierko, strigând cu glas 
sugrumat: 

— E, nu-i aşa că şi Zagtoba mai poate fi bun la 
ceva? Acum o să-i dăm cu tifla lui Radziwitt. Domniile 
voastre, suntem liberi şi avem şi oameni la 
îndemână. Pornim îndată: să-i pustiim moşiile. E, nu- 
i aşa că mi-a izbutit şiretlicul?... Dacă nu izbutea, 
născoceam eu altceva ca să mă scap pe mine şi pe 
domniile voastre!... Abia mai pot să-mi trag sufletul. 
S-o apucăm spre moşiile lui Radziwitt, domniile 
voastre, să pornim fără zăbavă!... Încă nu ştiţi despre 

el tot ce ştiu eu!... 

Răbufnirile de bucurie le fură întrerupte de 
laudanienii care alergară cu toţii să-şi întâmpine 
polcovnicul. Butrymii, Gosciewiczii afumati, 
Domaszewiczii, Stakjenii, Gasztowţii se buluciră în 
jurul carului, strigând cât îi ţinea gura: 

— Vivat! Vivat! 

— Domniile voastre! spuse micul viteaz după ce 
se mai potoliră. Fraţii mei iubiţi, vă mulţumesc 
pentru dragostea voastră!... E îngrozitor că trebuie 
să nu ne mai supunem hatmanului şi să pornim 
împotriva lui, dar când trădarea e limpede, nu putem 
face altfel. Nu ne vom lepăda de ţară şi de milostivul 
nostru stăpân... Vivat Johannes Casimirus rex... 

— Vivat Johannes Casimirus rex! repetară trei 
sute de glasuri. 

— Să încălcăm moşiile lui Radziwilt! striga 
Zagłoba. Să dăm iama în cămările şi pivnițele pline! 
— Aduceţi caii, porunci micul cavaler. 

Câţiva se repeziră să îndeplinească porunca, în 
acest timp, Zagłoba zise: 

—  Jupâne Michal! i-am condus oamenii în lipsa 
ta şi recunosc cu plăcere că s-au purtat cu vitejie... 
Dar acum eşti slobod, aşa că ţi-i încredinţez din nou. 

— Domnia ta, se întoarse jupân Michat spre 
Mirski, te rog să preiei conducerea, ca cel mai în 
vârstă. 

— Nici nu mă gândesc, la ce-mi trebuie! răspunse 
bătrânul polcovnic. 

— Atunci jupân Stankiewicz... 

— Eu îmi am steagul meu, n-o să-l iau pe al 
altcuiva! Rămâi tot domnia ta în fruntea lor; cu paie 

tocate, scuteşti ovăzul! Îţi cunoşti oamenii, ei te 
cunosc pe domnia ta şi vor lupta cu mai mare avânt 
sub conducerea domniei tale. 

— Fă aşa, Michał, că ştiu că n-o faci din lăcomie! 
îl îndemnă Jan Skrzetuski. 

— Fie! 

Spunând acestea, jupân Michał luă buzduganul 
din mâinile lui Zagłoba, încolonă într-o clipă steagul 
pentru marş şi porni cu ceilalţi polcovnici în fruntea 
lor. 

— Încotro mergem? întrebă Zagłoba. 

— Să vă spun drept, nici eu nu prea ştiu, pentru 
că nici eu nu m-am gândit, răspunse jupân Michał. 

— Se cuvine să chibzuim ce avem de făcut, spuse 
Mirski, trebuie să ne sfătuim degrabă. Mai înainte 
însă, îngăduiţi-mi să-i mulţumesc lui jupân Zagłoba, 
în numele tuturor, că nu ne-a uitat şi, în rebus 
augustis!” ne-a scăpat 

— Păi cum? răspunse jupân Zagłoba cu trufie, 
ridicându-şi capul şi răsucindu-şi mustaţa. Fără mine 
aţi fi ajuns la Birze! Dreptatea ne impune să 
recunoaştem că ce nu sunt în stare să născocească 
alţii, născoceşte Zagłoba... Jupâne Michał, am avut 
noi necazuri şi mai mari! Îţi aduci aminte cum te-am 
scăpat când fugeam cu Halszka dinaintea tătarilor, 
ai? 

Jupân Michał i-ar fi putut răspunde că atunci nu 
jupân Zagtoba l-a scăpat pe el, ci, dimpotrivă, el pe 
jupân Zagtoba, dar se mulţumi să tacă şi să mişte din 
mustăcioară. lar bătrânul şleahtic vorbi mai departe: 
— Nu trebuie să-mi mulţumiţi, domniile voastre, 

eu v-am ajutat acum, domniile voastre o să mă 
ajutaţi altă dată, că n-o să mă părăsiţi cu toţii la 
ananghie. Sunt atât de bucuros că vă văd slobozi, de 
parcă aş fi câştigat o mare izbândă. Se arată că nu 
mi-au îmbătrânit prea rău nici capul şi nici braţul. 

— Domnia ta, cum ai nimerit atât de repede la 
Upita? îl întrebă jupân Michał. 

— Păi unde trebuia să nimeresc, la Kiejdany? Să 
intru în gura lupului? Sigur că am alergat la Upita şi 
puteţi să mă credeţi că nu mi-am cruțat calul, că de 
soi mai era, împieliţatul. Ieri dimineaţă am ajuns la 
Upita, iar la amiază am plecat spre Birze, 
îndreptându-ne spre locurile acestea, unde mă 
aşteptam să vă întâlnesc. 

— Şi oamenii mei te-au crezut de la început? îl 
mai întrebă jupân Michat. Doar pe domnia ta nu te 
cunoşteau decât vreo doi sau trei care te-au văzut la 
mine. 

— La drept vorbind, n-am întâmpinat nici cea mai 
mică greutate, pentru că, mai întâi, aveam inelul tău, 
jupâne Michał, iar în al doilea rând, laudanienii 
tocmai aflaseră despre arestuirea noastră şi trădarea 
hatmanului. Am găsit acolo o deputăţie de la 
steagurile lui jupân Mirski şi jupân Stankiewicz, 
care-i chema să se unească împotriva hatmanului 
trădător. Când le-am spus deci că vă duc la Birze, a 
fost ca şi când aş fi răscolit cu băţul un muşuroi de 
furnici. Caii erau la păşune, au trimis numaidecât 
slujitorii să-i aducă şi la amiază am pornit la drum. 
Fireşte, am luat eu conducerea, fiindcă mi se 
cuvenea. 

— Dar tuiul de unde l-ai luat, tătucă? întrebă Jan 

Skrzetuski. De departe gândeam că e vreun hatman. 
— Ce? Nici vorbă că semănăm! De unde am luat 
tuiul? Uite de unde: odată cu deputăţia steagurilor 
răzvrătite, a sosit şi jupân Szczyt cu porunca 
hatmanului către laudanieni de a se duce la Kiejdany 
şi cu tuiul ca să aibă mai multă trecere în ochii 
oamenilor. Am poruncit să-l arestuiască numaidecât, 
iar tuiul l-am luat cu mine, ca să-i înşelăm pe 
suedezi. 
— Pe legea mea, că bine le-ai mai potrivit pe 
toate! strigă Oskierko. 
— Mai dihai ca Solomon! adăugă Stankiewicz. 
Jupân Zagłoba era grozav de măgulit. 
— Acum să chibzuim ce trebuie să facem! spuse 
în sfârşit. Dacă domniile voastre vreţi să mă ascultați 
cu răbdare, am să vă spun ce-am plănuit pe drum. N- 
aş fi de părere să ne punem în bețe cu Radziwilt şi 
asta din două pricini: întâi pentru că, fără să umflam 
lucrurile, el este ştiuca, iar noi bibanul. Pentru 
bibani e mai bine să nu se întoarcă niciodată cu 
capul spre ştiucă, fiindcă poate să-i înghită fără 
greutate; trebuie să stea mereu cu coada spre ea, 
deoarece atunci îi apără ascuţişul branhiilor. Să-l 
pună dracul la frigare cât mai repede şi să-l 
stropească cu smoală, ca să nu se scrădească prea 
tare. 
— Şi în al doilea rând? 
— În al doilea rând, răspunse Zagtoba, pentru că 
în casus că am cădea în mâinile lui, ne-ar da un 
asemenea bobârnac, de-ar avea ce să trăncănească 
toate coţofenele din Lituania... Uitaţi-vă şi domniile 
voastre ce e în scrisoarea pe care Kowalski o ducea 

căpeteniei suedeze la Birze şi cunoaşteţi cine este 
voievodul de Wilno, dacă n-aţi ştiut până acum. 

Spunând acestea, îşi descheie jiletca şi scoase 
din sân scrisoarea pe care i-o dădu lui Mirski. 

— Fi, e în nemţească sau în suedeză? întrebă 
bătrânul polcovnic. Cine dintre domniile voastre o s- 
o citească? 

Se arătă că numai jupân Stanistaw Skrzetuski 
ştia puţin nemţeşte, fiindcă se ducea deseori la 
Toruri, dar scrisul nu putea să-l citească nici el. 

Atunci am să vă spun tot eu, zise Zagtoba. În 
timp ce aşteptam la Upita să vină caii, am avut 
puţină vreme şi am poruncit să aducă de zulufi un 
ovrei de care spun toţi că e grozav de deştept; mi-a 
citit totul expedite!%, cu sabia în grumaz, şi m-a 
lămurit ce scria. Hatmanul îl roagă pe căpetenia de 
la Birze şi, pentru binele regelui Suediei, îi 
porunceşte să trimită dragonii înapoi, apoi să dea 
poruncă să ne împuşte pe toţi, fără să lase pe nimeni 
în viaţă, dar să aibă grijă să nu se răspândească 
vestea. 

Polcovnicii rămaseră stană de piatră, afară de 
Mirski care clătină din cap şi zise: 

— Şi mie, care-l cunosc, mi s-a părut ciudat şi n- 
am priceput de ce ne lasă să ieşim vii din Kiejdany. 
Trebuie să fi avut niscaiva pricini pe care nu le ştim 
noi şi pentru care n-a putut să ne osândească la 
moarte. 

— Sigur că a avut în vedere părerea oamenilor. 

— Se prea poate. 

— Mai mare mirarea ce îndârjit poate să fie! 

spuse micul cavaler. Că doar, fără să mă laud, eu i- 
am scăpat viaţa nu demult împreună cu Ganchof. 
— Iar eu am cincizeci de ani de când slujesc, mai 
întâi în steagurile tatălui, apoi în ale lui! spuse 
Stankiewicz. 
— Îngrozitor om! adăugă Stanistaw Skrzetuski. 
—  Unuia ca el e mai bine să nu-i cazi în gheare 
zise Zagtoba. Lua-l-ar toţi dracii! Să ne ferim să ne 
batem cu el, în schimb, moşiile din drumul nostru să 
le pustiim accurate”. Să mergem la voievodul de 
Witebsk, ca să avem o acoperire şi un stăpân 
deasupra capului, iar pe drum să luăm ce-om putea 
din hambare, grajduri, ocoale, cămări şi pivnițe. Îmi 
râde inima de mulţumire când mă gândesc şi mai 
mult ca sigur că n-o să mă las întrecut de nimeni. 
Dacă o să punem mâna şi pe ceva bani, n-o să fie 
rău. Când o să ajungem la voievodul de Witebsk 
încărcaţi de pradă, o să ne primească cu braţele 
deschise. 
— Şi aşa o să fie prea bucuros, răspunse Oskierko 
Dar sfatul de a merge la el îl găsesc potrivit şi altul 
mai bun nu se află. 
— Toți suntem de aceeaşi părere, adăugă 
Stankiewicz. 
— Pe legea mea! spuse jupân Michat. Atunci, la 
voievodul de Witebsk! Să fie el căpetenia pentru care 
ne-am rugat lui Dumnezeu. 
— Amin! rostiră ceilalţi. 

Şi, o vreme, călăriră în tăcere, până când, într- 
un târziu, Michat începu să se tot răsucească fără 
astâmpăr în şa. 

— Ce-ar fi să-i chelfănim pe undeva pe suedezi? 
întrebă în sfârşit, întorcându-se spre însoțitorii săi. 
— Sfatul meu e să nu ne dăm în lături, dacă ne va 
sluji întâmplarea! răspunse Stankiewicz. Nu încape 
îndoială că Radziwilt i-a asigurat pe suedezi că are 
toată Lituania în mână şi toţi îl părăsesc pe Jan 
Kazimierz; să se arate că nu-i adevărat! 

— Pe drept cuvânt! consimţi Mirski. Dacă vom 
nimeri peste vreun podghiaz, să-l facem una cu 
pământul. Gândesc şi eu că nu-i bine să pornim 
asupra prinţului, fiindcă nu ne putem măsura cu el. 
E un mare războinic! Dar ferindu-ne de bătălie, n-ar 
îi rău să ne învârtim câteva zile pe lângă Kiejdany. 

— Ca să-i pustiim moşiile? întrebă Zagtoba. 

— Asta nu, dar am putea să strângem mai mulţi 
oşteni. Steagul meu şi al lui jupân Stankiewicz se vor 
strecura spre noi. lar dacă au fost risipite, ceea ce se 
prea poate, şi aşa oamenii vor veni câte unul tot la 
noi. Nu mai vorbesc că se vor aduna şi şleahtici. Să-i 
ducem lui jupân Sapieha o putere mai mare, cu care 
să poată face ceva. 

Într-adevăr, socoteala era bună, drept pildă 
puteau să slujească dragonii lui jupân Roch, care se 
alăturaseră cu toţii lui jupân Michał, afară doar de 
căpetenie. Asemenea oşteni ar putea să se găsească 
mai mulţi în oştirea lui Radziwił. În plus, se mai 
putea presupune că primul atac asupra suedezilor 
avea să stârnească răscoala în întreaga ţară. 

Jupân Wołodyjowski hotărî dar să pornească 
noaptea spre Poniewicz, să strângă câţi şleahtici vor 
mai putea în împrejurimile Upitei, iar de acolo să se 
afunde în codrul Rogowska, în care se aştepta să se 

adăpostească şi rămăşiţele steagurilor răzvrătite. 

Între timp, poposi lângă râul Lawecza, ca să 
lase oamenii şi caii să se odihnească. 

Acolo statură până noaptea, supraveghind din 
tufele de aluni drumul larg, înţesat de gloatele de 
ţărani care fugeau în păduri dinaintea năvălirii 
suedezilor. 

Oştenii trimişi spre drum aduceau din când în 
când câte un ţăran, ca să afle ştiri despre suedezi, 
dar fără prea mari foloase. 

Ţăranii erau înfricoşaţi şi repetau cu toţii că 
suedezii sunt pe aproape, dar lămuriri mai precise 
nu era în stare nici unul să dea. 

Când se întunecă de-a binelea, Wotodyjowski 
porunci oamenilor să încalece, dar înainte de a porni 
la drum, auziră cu toţii dangătul clopotelor. 

— Ce-i asta? întrebă Zagtoba. Pentru rugăciunea 
îngerul Domnului e prea târziu! 

Jupân Wołodyjowski ascultă o clipă cu luare- 
aminte. 

— Sună de alarmă! spuse. 

După care îşi îmboldi calul de-a lungul 
rândurilor şi întrebă: 

— Nu ştie careva din voi ce sat sau târg se află 
într-acolo? 

— Klewany, jupâne polcovnic! răspunse unul 
dintre Gosciewiczi. Noi cărăm pucioasă pe acolo. 

— Auziţi clopotele? 

— Le auzim! Nu bat ca de obicei! 

Jupân Michał făcu semn trâmbiţaşului şi sunetul 
trâmbiţei  răsună deodată printre  tufărişurile 
întunecate. Steagul porni înainte. 

Ochii tuturor erau aţintiţi în direcţia de unde se 
auzea tot mai tare bătaia clopotelor. Nu priveau 
degeaba, întrucât în zare luci curând o lumină 
roşietică ce creştea din ce în ce mai mult. 

— Au dat foc! şopteau oştenii. 
Jupân Michat se aplecă spre Skrzetuski: 
— Sunt suedezii! îi spuse. 
— Să ne încercăm puterile cu ei! răspunse jupân 


— Mă mir că au dat foc. 
— Se vede că li s-a împotrivit vreun şleahtic sau 
ţăranii s-au ridicat, văzând că jefuiesc biserica. 
— Ei, o să vedem! zise jupân Michał. Şi răsuflă cu 
mulţumire. 

Jupân Zagłoba veni alături de el. 
—  Jupâne Michal! 
— Ce'e? 
— Văd că ţi s-a făcut dor de carne de suedez. Ne 
vom bate, nu-i aşa? 
— Unde nu dă Dumnezeu! Unde nu dă 
Dumnezeu! 
— Şi cine-l va păzi pe ostatic? 
— Care ostatic? 
— Că doar nu pe mine, ci pe Kowalski. Vezi tu, 
Michat, e un lucru foarte însemnat ca el să nu fugă. 
Adu-ţi aminte că hatmanul nu ştie nimic din cele ce 
s-au petrecut, şi nu va afla de la nimeni, numai dacă 
nu-i va spune chiar Kowalski. Trebuie să punem nişte 
oameni de nădejde să-l păzească, fiindcă în timpul 
bătăliei e uşor să spele putina, mai ales că s-ar putea 
folosi şi de şiretenie. 
— E-n stare el de şiretenie, ca şi carul în care stă. 

Dar, domnia ta, ai dreptate că trebuie să lăsăm pe 
cineva lângă el. Nu vrei, domnia ta, să ai grijă de el? 
— Hm! îmi pare rău de bătălie!... E adevărat că 
noaptea, la lumina focului, nu mai văd aproape 
nimic. Dacă era ziua, n-ai fi izbutit să mă convingi 
niciodată... Dar de vreme ce publicum bonum!% o 
cere, fie şi aşa! 

— Bine. Îţi las vreo cinci oameni într-ajutor, iar 
dacă vrea s-o şteargă, trageţi-i un plumb în cap. 

— Am să-l moi între degete ca pe ceară, nu te 
teme!... Dar jariştea focului creşte întruna. Unde să 
mă opresc cu Kowalski? 

— Unde vrei domnia ta. Acum nu am timp! zise 
jupân Michał. 

Şi porni înainte. 

Pârjolul se întindea tot mai mult. Vântul bătea 
dinspre foc şi odată cu dangătul clopotelor aducea şi 
pocnetul împuşcăturilor. 

— În trap întins! porunci Wołodyjowski. 


Capitolul XVIII 


Când ajunseră aproape de sat, îşi încetiniră 
mersul şi văzură uliţa largă atât de bine luminată de 
flăcări, încât puteai să aduni şi firele de iarbă de pe 
jos, fiindcă pe amândouă părţile ardeau câteva case 
de la care focul trecea încet la celelalte. Vîntul era 
destul ele puternic şi purta scânteile, jerbe întregi, 

aidoma unor păsări de foc, spre acoperişurile 
învecinate. Pe uliţă, vâlvătaia lumina grupuri mai 
mici şi mai mari de oameni care se mişcau cu iuţeala 
în toate părţile. Strigătele oamenilor se amestecau 
cu bătaia clopotelor ascunse printre copacii bisericii, 
cu mugetele vitelor, lătratul cânilor şi cu pocnetele 
rare ale armelor de foc. 

Apropiindu-se şi mai mult, oştenii lui 
Wołodyjowski îi văzură pe raitierii care purtau 
pălării cu boruri late; nu erau prea mulţi. Unii luptau 
cu ţăranii înarmaţi cu îmblăcie şi furci, trăgând în ei 
cu pistoalele şi respingându-i în grădinile din spatele 
caselor; alţii scoteau pe uliţă vacile, boii şi oile, 
împingându-le cu rapierele. Alţii, în sfârşit, abia se 
mai vedeau în norul de pene împrăştiate; îşi 
agăţaseră de gât păsări de casă care mai băteau din 
aripi în  zvârcolirile dinaintea morții. Vreo 
cincisprezece țineau caii, fiecare câte doi sau trei; se 
vede că erau ai tovarăşilor care jefuiau casele. 

Drumul spre sat cobora puţin printr-o pădurice 
de mesteacăn, astfel că laudanienii, fără să fie 
văzuţi, aveau în faţa ochilor priveliştea satului atacat 
de vrăjmaşi, luminat de pojarul în strălucirile căruia 
se puteau desluşi bine oştenii străini, ţăranii, femeile 
îmbrâncite de raitieri şi grupurile învălmăşite ale 
bărbaţilor care se apărau. Toate acestea se mişcau 
cu repeziciune, aidoma păpuşilor dintr-o piesă cu 
irozi, strigând, blestemând şi văicărindu-se. 

Focul distrugea casele, cutremurându-şi coama 
de flăcări şi trosnind tot mai înspăimântător. 

Jupân Wołodyjowski se apropie cu steagul de 

rohatca!7* deschisă la perete şi dădu poruncă să 
înainteze mai încet. Putea să dea năvală şi să 
zdrobească dintr-o lovitură pe vrăjmaşul care nu se 
aştepta la nici o primejdie, dar micul cavaler 
hotărâse să-i „încerce pe suedezi” în lupta deschisă, 
aşa că făcu totul ca să fie văzut. 

Într-adevăr, câţiva raitieri, care se aflau nu 
departe de rohatcă, zăriră steagul ce se apropia. 
Unul dintre ei alergă la căpetenia care stătea cu 
sabia scoasă pe uliţă în mijlocul unui grup mai mare 
de călăreţi, şi începu să-i spună ceva, arătând cu 
mâna spre partea pe unde cobora jupân 
Wołodyjowski cu oamenii săi. Căpetenia îşi duse 
mâna streaşină la ochi şi se uită o clipă, apoi făcu un 
semn şi deodată, glasul răsunător al trâmbiţei 
acoperi strigătele oamenilor şi mugetele vitelor. 

Oştenii polonezi putură să admire în voie 
îndemânarea suedezilor; abia începuse trâmbiţa să 
sune, când raitierii, ieşind din case într-un suflet sau 
lăsând baltă lucrurile şi vitele jefuite, alergară la cai. 

Cât ai bate din palme se aşezară în rânduri, la 
vederea cărora inima micului cavaler se umplu de 
admiraţie; erau parcă aleşi pe sprânceană. Toţi flăcăi 
înalţi şi puternici, îmbrăcaţi în caftane cu curele 
trecute peste umăr, care purtau pe cap pălării negre 
cu borul ridicat în partea stângă; toţi călăreau pe cai 
murgi şi stăteau ca un zid, cu rapierele la umăr, 
privind spre drum cu luare-aminte, dar liniştiţi. 

Dintre rânduri ieşi înainte căpetenia însoţită de 
trâmbiţaş, vrând pesemne să întrebe cine erau cei 
care se apropiau atât de încet. 


126 barieră 

Gândea, se vede, că e vreunul din steagurile lui 
Radziwiłł şi nu se aştepta la luptă. Începu dar să facă 
semne cu rapiera şi pălăria, în timp ce trâmbiţaşul 
suna mereu, arătând că vor să stea de vorbă. 

— Trage unul în ei cu muscheta, porunci micul 
viteaz, ca să ştie la ce să se aştepte din partea 
noastră! 

Împuşcătura porni, dar sfărâmăturile de fier nu 
ajunseră la ţintă, deoarece era prea departe. 
Căpetenia suedeză gândea pesemne că e vreo 
neînțelegere la mijloc, căci începu să strige mai tare 
şi să facă semne cu pălăria. 

— Mai trage o dată! tună Wołodyjowski. 

După a doua împuşcătură, căpetenia suedeză 
întoarse calul şi porni, nu prea grăbit, spre oştenii 
lui, care se apropiau şi ei în trap întins. 

Primul rând de laudanieni tocmai trecea de 
rohatcă. 

Ajungând la ai lui, suedezul strigă o poruncă; 
rapierele care erau îndreptate cu vârful în sus lângă 
umărul raitierilor se plecară şi rămaseră agăţate de 
curele, în vreme ce toţi deodată scoaseră pistoalele 
din coburi şi le sprijiniră cu ţeava în sus de oblâncul 
şeii. 

—  Oşteni de mâna întâi! murmură Wołodyjowski, 
văzând iuţeala şi îndemânarea aproape mecanică a 
mişcărilor. 

— Apoi se uită peste oamenii lui să vadă dacă 
rândurile sunt în ordine, se îndreptă în şa şi porunci: 
— Înainte! 

Laudanienii se aplecară pe grumazul cailor şi 
porniră ca vijelia. 

Suedezii îi lăsară să se apropie şi traseră cu 
pistoalele, dar plumbii nu vătămară prea mult pe 
laudanienii ascunşi după capetele cailor; doar câţiva 
dintre ei scăpară dârlogii din mână şi căzură pe 
spate, în timp ce ceilalţi ajunseră şi se izbiră piept în 
piept cu raitierii. 

Steagurile uşoare din Lituania se mai foloseau 
încă de sulițe, care în oştile coroanei slujeau numai 
husarilor, dar Wołodyjowski, aşteptându-se la o luptă 
de aproape, poruncise, să le înfigă mai înainte la 
marginea drumului, astfel că îndată începu lucrul 
săbiilor. 

Primul avânt nu izbuti să-i înfrângă pe suedezi, 
dar îi dădu înapoi; începură să se retragă, izbind şi 
împungând cu spadele; laudanienii îi împingeau cu 
înverşunare înaintea lor de-a lungul uliţei. Cădeau 
tot mai mulţi, înghesuiala era din ce în ce mai mare; 
scrâşnetul săbiilor speriase ţăranii, alungându-i de 
pe uliţa largă, dar căldura împrăştiată de clădirile 
care ardeau nu mai putea fi îndurată, deşi casele 
erau despărțite de drum şi de îngrădituri prin 
grădiniţe. 

Suedezii, împinşi tot mai puternic, se retrăgeau 
încet, dar îşi păstrau rândurile dinainte. De 
altminteri, le-ar fi venit greu să se risipească, 
deoarece gardurile puternice închideau drumul din 
amândouă părţile. Din când în când, încercau să-i 
oprească pe atacatori, dar nu izbuteau. 

Era o bătălie ciudată în care, din pricina locului 
îngust,  luptau-numai primele rânduri, celelalte 
putând doar să le împingă pe cele dinaintea lor. 
Tocmai de aceea lupta se preschimbă într-un măcel 

îndârjit. 

Wołodyjowski îi rugase de la început pe 
polcovnicii mai în vârstă şi pe Jan Skrzetuski să aibă 
grijă de oşteni în timpul atacului, aşa că acum făcea 
prăpăd în rândul din faţă. În fiecare clipă, câte o 
pălărie suedeză cădea în îmbulzeala dinaintea lui, de 
parcă intra în pământ; din când în când, câte o spadă 
smulsă din mâna raitierului zbura pe deasupra 
oştenilor şi în acelaşi timp răsuna un strigăt 
omenesc înfricoşător şi iarăşi cădea o pălărie; o 
înlocuia a doua, pe a doua a treia, dar Wotodyjowski 
înainta mereu, iar ochişorii îi luceau ca două scântei 
amenințătoare; nu se lăsa furat de înflăcărare, nu-şi 
pierdea cumpătul, nu da cu sabia cum dai cu 
îmblăciul; la răstimpuri, când nu mai avea pe nimeni 
înaintea lui la o lungime de sabie, îşi întorcea faţa şi 
lama spre stânga sau spre dreapta şi-l dobora într-o 
clipită pe raitier printr-o mişcare în aparenţă 
neînsemnată; era înspăimântător cu mişcările 
acestea mărunte dar fulgerătoare, aproape 
neomeneşti. 

Cum se afundă culegătoarea în tarlaua de 
cânepă care o acoperă cu totul şi-i cunoşti drumul 
numai după vârfurile care se zbat şi dispar, tot aşa şi 
el pierea pentru o clipă în îmbulzeala bărbaţilor 
năprasnici, dar acolo unde capetele cădeau ca 
spicele retezate de secerător, acolo era el. Jupân 
Stanisław Skrzetuski şi mohorâtul Jozwa Butrym, 
poreclit Beznogi, mergeau în urma lui. 

În cele din urmă, rândurile dinapoi ale 
suedezilor ieşiră dintre garduri şi intrară în livada 
largă din faţa bisericii şi a clopotniţei, urmate îndată 

de cele dinainte. Răsună porunca scurtă a 
căpeteniei, care voia să-şi conducă toţi oştenii în 
luptă, şi dreptunghiul raitierilor, alungit până atunci, 
se răsfiră cât ai bate din palme într-o linie lungă, 
vrând să-i stăvilească astfel pe atacatori. 

Jan Skrzetuski însă, care veghea asupra 
desfăşurării bătăliei şi conducea fruntea steagului, 
nu urmă pilda suedezului şi se năpusti înainte cu tot 
avântul; coloana îngustă năvăli peste zidul subţiat al 
suedezilor şi-l răzbi într-o clipită, apoi coti în goană 
spre biserică, învăluind prin această mişcare 
jumătatea stângă a suedezilor, în timp ce asupra 
aripii drepte se repeziră Mirski şi Stankiewicz cu 
rezerva alcătuită dintr-o parte din laudanieni şi toţi 
dragonii lui Kowalski. 

Se încinseră două bătălii, dar nu durară prea 
mult. Aripa stângă, pe care o înconjurase Skrzetuski, 
nu mai avu când să schimbe frontul de luptă şi se 
împrăştie; cea dreaptă, în care se afla şi căpetenia, 
se împotrivi mai mult, dar prea alungită, începu să 
se frângă şi să se amestece până când o luă şi ea pe 
urmele celei stângi. 

Livada largă era, din nefericire, îngrădită din 
toate părţile cu un gard înalt, iar slujitorii bisericii, 
văzând ce se petrece, închiseseră uşa din spate şi o 
proptiseră cu pari. 

Suedezii risipiţi fugeau în cerc, urmăriţi de 
laudanieni, Ici-colo luptau grupuri mai mari de zece- 
doisprezece oşteni, săbii contra rapiere; în alte părţi 
lupta se transformase într-un şir de dueluri şi 
bărbatul se încleşta cu bărbat, rapiera se încrucişa 
cu sabia sau se auzeau pocnete de pistoale. Ici un 

raitier, scăpând de o sabie, era îndată întâmpinat de 
alta; colo un suedez sau lituanian, ieşind de sub calul 
căzut, se prăbuşea numaidecât sub loviturile săbiilor 
care-l aşteptau. 

Prin mijlocul livezii alergau caii dezlănţuiţi, fără 
călăreţi, cu narile fremătând de spaimă şi coamele în 
vânt; unii se muşcau, alţii, orbiţi şi înnebuniţi, se 
întorceau cu picioarele dinapoi spre luptători şi-i 
loveau cu copitele. 

Jupân Wołodyjowski, răsturnând din şa pe 
raitierii care-i stăteau în cale, căuta din ochi prin 
toată livada pe căpetenia suedezilor; în cele din 
urmă, îl văzu apărându-se de doi Butrymi şi sa repezi 
spre ei. 

— În lături! le porunci Butrymilor. În lături! 

Oştenii ascultători săriră la o parte, iar micul 
cavaler se izbi cu suedezul, de se ridicară caii în 
două picioare. 

Căpetenia voia pesemne să-şi răstoarne 

potrivnicul de pe cal printr-o împunsătură de spadă, 
dar Wołodyjowski îl prijoni cu mânerul sabiei de 
dragoni, răsuci fulgerător o jumătate de cerc şi 
spada zbură. Căpetenia se aplecă spre coburi, dar în 
aceeaşi clipă, crestat în obraz, dădu drumul la 
dârlogi din mâna stângă. 
— Prindeţi-l viu! strigă Wołodyjowski la Butrymi. 
Laudanienii îl înhăţară pe rănit şi-l ţinură în şa, iar 
micul viteaz se îndreptă spre fundul livezii, 
stingându-i pe raitierii pe care-i întâlnea ca pe nişte 
lumânări. 

Suedezii însă  începură să dea înapoi 
pretutindeni în faţa şleahticilor mai îndemânatici în 

lupta în doi. Unii, apucând lama spadei, o îndreptau 
cu mânerul spre potrivnici, alţii îşi aruncau armele; 
cuvântul „pardon!” se auzea tot mai des pe câmpul 
de bătaie. Dar laudanienii nu-i luau în seamă, căci 
Wołodyjowski poruncise să fie cruţaţi doar câţiva. 
Suedezii, văzând că se roagă în zadar, săreau iarăşi 
la luptă şi mureau ca nişte oşteni adevăraţi, după o 
apărare  deznădăjduită,  plătindu-şi din belşug 
moartea cu sânge. 

Un ceas mai târziu mai rămăseseră foarte puţini 
în viaţă. 

Ţăranii se repeziră cu toţii în livadă, pe drumul 
dinspre sat, să prindă caii, să-i omoare pe răniţi şi 
să-i jefuiască. 

Aşa se sfârşi prima ciocnire a lituanienilor cu 
suedezii. 

În acest timp, jupân Zagtoba, stând în crângul 
de mesteacăn lângă carul în care zăcea Roch, era 
nevoit să-i asculte învinuirile amare pentru că, 
fiindu-i rudă, se purtase totuşi atât de urât cu el. 

— M-ai nenorocit, unchiule; nu numai că la 
Kiejdany mă aşteaptă un plumb în cap, dar şi ruşinea 
îmi va păta numele pentru totdeauna. De acum 
încolo, cine vrea să spună nătărău, poate să zică 
doar: Roch Kowalski. 

— Ce-i drept, nu vor fi prea mulţi cei care se vor 
împotrivi, răspunse Zagtoba. Cea mai bună dovadă e 
mirarea ta că te-am dus de nas, eu, care l-am sucit 
ca pe-o păpuşă pe însuşi hanul de la Crim. Ce 
credeai tu, mă, năpârstocule, că am să-ţi îngădui să 
mă duci la Birze în tovărăşia unor oameni vrednici, 
să arunci în ghearele vrăjmaşului pe cei mai mari 

bărbaţi, decus 17” acestei Republici? 
— Păi eu nu vă duceam pe domnule voastre acolo 
după voia mea! 
— Da, dar erai slujitorul unui călău şi asta e o 
ruşine pentru un şleahtic, ruşine pe care trebuie s-o 
speli, altfel mă lepăd de tine şi de tot neamul 
Kowalski. E mai rău să fii trădător decât ucigaş, dar 
să fii ajutorul unuia mai rău decât un ucigaş, e prea 
mult! 
— Eu l-am slujit pe hatman! 
— lar hatmanul diavolului! Acum ai găsit ce-ai 
căutat!... Roch, află o dată pentru totdeauna că eşti 
un prost şi nu mai încerca să te împotriveşti, iar pe 
mine să mă ţii de poala caftanului şi ai să ajungi om, 
pentru că află că nu puţini au înaintat datorită mie. 
Vorbirea le fu întreruptă de împuşcături, fiindcă 
în sat tocmai începuse lupta. Apoi împuşcăturile 
conteniră, dar larma continua şi strigătele ajungeau 
până la locul acesta ferit, din mestecăniş. 
—  Jupân Michał a început să trebăluiască, spuse 
Zagłoba. Nu e prea arătos, dar înţeapă ca o viespe. O 
să-i bată pe diavolii ăştia de peste mare ca pe 
mazăre. Mai bine aş fi acolo decât aici, dar din 
pricina ta sunt silit să ascult de-aici ce se întâmplă. 
Asta ţi-e recunoştinţa? Spune şi tu, asta e faptă 
vrednică de o rudă? 
— De ce trebuie să-ţi fiu recunoscător? 
— Pentru că nu mai tragi ca un bou în jugul 
trădătorului, deşi eşti cum nu se poate mai potrivit 
pentru arat, fiindcă eşti prost şi sănătos, pricepi?... 
Ehei, acolo se îngroaşă gluma... Auzi? Cred că 


127 Aici, faima (lat.). 

suedezii zbiară ca viţeii la păşune. 

Jupân Zagłoba se posomori, era puţin neliniştit; 
deodată îl întrebă pe Roch, privindu-l aprig în albul 
ochilor: 

— Cine vrei să biruie? 

— Cum cine? Ai noştri! 

— Păi vezi! De ce nu suedezii? 

— Pentru că şi eu aş vrea să-i altoiesc. Ai noştri, 
sunt ai noştri! 

— Se trezeşte conştiinţa în tine... Atunci cum 
puteai să le duci suedezilor sângele tău? 

— Aşa era porunca. 

— Şi acum nu mai ai poruncă? 

— Păi, nu mai am. 

— Acum mai marele tău e jupân Wołodyjowski, 
nimeni altul! 

— Cam aşa! 

— Ai să faci ce-ţi va porunci jupân Wołodyjowski. 
— Dacă trebuie. 

— O să-ţi spună să te lepezi mai întâi de 
Radziwitt, să nu-l mai slujeşti pe el, ci Republica. 

— Cum aşa? întrebă Roch, scărpinându-se în cap. 
— Asta-i porunca! tună Zagłoba. 

— Ascult! răspunse Roch. 

— Prea bine! La cel dintâi prilej ai să-i altoieşti pe 
suedezi! 

— Dacă aşa-i porunca! răspunse Kowalski şi 
răsuflă adânc, ca şi când i s-ar fi luat o greutate 
uriaşă de pe piept. 

Zagtoba era şi el prea mulţumit, fiindcă îşi avea 
planurile lui cu Roch. Ascultară deci împăcaţi 
zgomotele luptei un ceas şi mai bine, până când se 

linişti totul. Bătrânul şleahtic era tot mai îngrijorat. 
— Să nu fi izbutit oare? 

— Unchiule, domniţi ta eşti un oştean cu 
experienţă, cum poţi să vorbeşti aşa? Dacă-i răzbeau, 
ar fi trecut pe lângă noi în neorânduială... 

— Adevărat!... Vad că şi mintea ta e bună la ceva. 
— Acum auzi tropotele? Merg încet. Cred că i-au 
înfrânt pe suedezi. 

— Da, dar sunt ai noştri? Mă duc să văd. 

Spunând acestea, jupân Zagtoba îşi lăsă sabia să 
atârne de cureluşa gărzii, luă pistolul în mână şi 
porni înainte. 

În curând văzu în faţă o mulţime negricioasă de 
oameni care mergeau încet pe drum şi auzi 
murmurul vorbelor. 

În frunte călăreau câţiva oşteni care discutau 
între ei cu voce tare şi la urechile lui Zagtoba ajunse 
deodată glasul cunoscut al lui jupân Michat care 
spunea: 

— Sunt băieţi buni! Nu ştiu cum sunt pedestraşii, 
dar şi călărimea e de mâna întâi! 

Zagłoba îşi împunse calul cu pintenii. 

— Ce faceţi?! Sunteţi bine?! N-am mai avut 
răbdare şi veneam să mă arunc în luptă. E vreunul 
rănit? 

— Slavă Domnului, toți suntem sănătoşi! 
răspunse jupân Michał, dar am pierdut vreo douăzeci 
şi ceva de oşteni. 

— Şi suedezii? 

— I-am tăiat pe toţi. 

—  Jupâne Michał, nici vorbă, te-ai săturat de 
luptă. Se cuvine oare sa laşi de, strajă un om bătrân 

ca mine? Ptiu! Aveam o poftă de carne de suedez! I- 
aş fi înfulecat de vii! 

— Poţi să-i mănânci şi fripţi, fiindcă unii s-au 
prăjit în foc. 

— Ba să-i ronţăie câinii! Prinşi aţi luat? 

— Am luat; rotmistrul şi şapte raitieri. 

— Şi ce vrei să faci cu ei? 

— Aş da poruncă să-i spânzure, pentru că au 
năvălit ca nişte hoţi asupra unui sat nevinovat şi au 
ucis ţăranii... Dar Jan zice că nu se cade. 

— Domniile voastre, ascultați ce-mi trece prin 
cap. Să nu-i spânzurăm, dimpotrivă, să-i lăsăm 
slobozi, să plece, cât mai repede la Birze. 

— Ce rost ar avea? 

— Până acum m-aţi cunoscut numai ca oştean, 
acum o să mă cunoaşteţi şi ca pe un cârmuitor. Le 
dăm drumul suedezilor, dar nu le spunem cine 
suntem cu adevărat. Din contră, să le spunem că 
suntem oamenii lui Radziwit, că i-am zdrobit din 
porunca hatmanului şi de acum înainta îi vom nimici 
pe toţi cei pe care-i vom întâlni, deoarece hatmanul 
s-a prefăcut doar că trece de partea suedezilor. O să 
se ia cu mâinile de păr şi încrederea în hatman o sa 
scadă grozav. Dacă gândul meu nu face mai mult 
decât biruinţa voastră, să dea Dumnezeu să-mi 
crească o coadă de cal. Luaţi aminte că în acest fel 
lovim şi în suedezi, şi în Radziwilt. Kiejdany e 
departe de Birze, iar de la Radziwilt la Pontus e şi 
mai departe. Până să se lămurească ce s-a petrecut, 
o să se ia la bătaie! Domniile voastre, dacă îl 
încăieram pe trădător cu năvălitorii, în folosul cui va 
fi, dacă nu al Republicii? 

— Sfatul e grozav şi face cât o izbândă, bătu-l-ar 
ghiulele! spuse Stankiewicz. 

— Domnia ta ai minte de cancelar, adăugă Mirski. 
E prea adevărat că li se vor încurca iţele. 

— Sigur că aşa va trebui să facem, consimţi jupân 
Michał. O să le dau drumul mâine, iar acum nu mai 
vreau să ştiu de nimic, fiindcă sunt tare trudit... Pe 
uliţă era o căldură de cuptor... Of, mi-au amorţit 
braţele!... Rotmistrul n-ar putea nici el să plece 
astăzi cu obrazul scrijelit. 

— Ce zici, tătucă, în ce limbă o să le spunem 
toate astea? întrebă Jan Skrzetuski. 

— M-am gândit eu şi la ăsta, răspunse Zagtoba. 
Kowalski mi-a spus că printre dragonii lui se află doi 
prusieni mai dezgheţaţi care ştiu bine nemţeşte. Nu 
încape vorbă că suedezii au învăţat şi ei limba de 
atâţia ani de când se războiesc pe acolo. Kowalski e 
acum de-al nostru. E un flăcău grozav şi o să am 
multe foloase de pe urma lui. 

— Bine! zise Wotodyjowski. Unul dintre domniile 
voastre să aibă grijă de treaba asta, că mie mi se 
încleiază limba în gură de osteneală. Oamenii ştiu că 
rămânem în crângul de mesteacăn până dimineaţa. 
O să ne aducă de mâncare din sat, iar acum la 
culcare! De străji o să se îngrijească porucinicul 
meu. Pe legea mea, nici nu vă mai văd bine, mi se 
lipesc pleoapele... 

— Domniile voastre, spuse jupân Zagłoba, nu 
departe de aici e un stog, să mergem acolo! O să 
dormim împărăteşte, iar mâine pornim la drum... N-o 
să ne mai întoarcem pe aici decât cu jupân Sapieha 
împotriva lui Radziwił. 

Capitolul XIX 


Aşadar, în Lituania începu războiul civil care, 
alături de cele două încălcări ale graniţelor 
Republicii şi de războiul tot mai încrâncenat din 
Ucraina, împlini măsura nenorocirilor. 

Oştirea lituaniană regulată, care şi aşa nu era în 
stare să facă faţă cum trebuie nici unuia dintre 
vrăjmaşi, se împărţi în două tabere. O parte din 
oşteni, îndeosebi polcurile străine, trecură de partea 
lui Radziwit; ceilalţi, în schimb, mai mulţi la număr, 
numindu-l pe hatman trădător, se împotriveau cu 
puterea armelor unirii cu Suedia, dar erau dezbinaţi 
şi n-aveau o căpetenie şi planuri chibzuite dinainte. 
Putea să fie căpetenie voievodul de Witebsk, dar 
acesta era prea prins acum cu apărarea Bychâwului 
şi cu luptele deznădăjduite din lăuntrul ţării, ca să se 
pună de la început în fruntea mişcării împotriva lui 
Radziwilt. 

În acest timp, şi năvălitorii, socotind fiecare că 
toată ţara e proprietatea lui, începură să se 
amenințe unul pe altul prin solii. Neînţelegerile 
dintre ei puteau să ducă în viitor la izbăvirea 
Republicii, dar înainte de a se ajunge la ciocniri 
făţişe, în toată Lituania se înstăpâni o învălmăşeală 
cumplită. Radziwilt, înşelat în aşteptările lui cu 
privire la oştire, hotări s-o supună cu forţa. 

Wotodyjowski abia ajunsese cu steagul său la 
Poniewiez. după lupta de la Klewany, când află de 
nimicirea de către hatman a steagurilor lui Mirski şi 

cu forţa în polcurile lui Radziwilt, iar ceilalţi risipiţi 
în cele patru vânturi. Cei care scăpaseră rătăceau de 
unul singur sau în grupuri nu prea mari prin sate şi 
păduri, căutând un loc unde să se adăpostească de 
răzbunarea prigonitorilor. 

În fiecare zi veneau fugari în steagul lui jupân 
Michał, mărindu-i puterea şi aducându-i totodată 
ştiri din cele mai felurite. 

Cea mai însemnată era vestea răzvrătirii 
steagurilor regulate care se aflau în Podlasie la 
Białystok şi la Tykocin. După ocuparea oraşului 
Wilno de oştile moscovite, acele steaguri aveau să 
închidă intrarea în ţinuturile coroanei. Aflând însă de 
trădarea hatmanului, alcătuiră o confederație în 
frunte cu doi polcovnici, Horotkiewicz şi Jakub 
Kmicic, vărul celui mai credincios tovarăş al lui 
Radziwilt, Andrzej. 

Numele celui din urmă era repetat cu groază de 
toţi oştenii. El ajutase la înfrângerea steagurilor lui 
Stankiewicz şi Mirski, împuşcându-i fără milă pe 
răzvrătiţii care-i cădeau în mână. Hatmanul avea o 
încredere oarbă în el şi în vremea din urmă îl 
trimisese asupra steagului lui Niewiarowski care, 
neurmând pilda polcovnicului vânzător, se răsculase. 

Jupân Wołodyjowski ascultă cu multă luare- 
aminte vestea din urmă, după care se întoarse către 
tovarăşii chemaţi la sfat şi spuse: 

— Ce-aţi zice, domniile voastre, ca în loc să 
mergem la Bychow, la voievodul de Witebsk, să ne 
ducem în Podlasie, la steagurile care s-au unit în 
confederație? 

— Parcă mi-ai luat vorba din gură! răspunse 

Zagtoba. Acolo vom fi mai aproape de locurile 
noastre şi, oricum, te simţi mai bine printre ai tăi. 

— Fugarii mai ziceau, se amestecă Jan 
Skrzetuski, că au auzit cum că regele a poruncit 
câtorva steaguri să se întoarcă din Ucraina şi să-i 
oprească pe suedezi la Vistula. Dacă ştirea se va 
adeveri, atunci am putea să ne regăsim vechii 
tovarăşi, ca să nu mai rătăcim pe-aici dintr-un loc în 
altul... 

— Şi cine va conduce polcurile acelea? Domniile 
voastre nu ştiţi? 

— Se zvoneşte că hatmanul de tabără al coroanei, 
răspunse  Wotodyjowski, dar oamenii mai mult 
încearcă să ghicească decât ştiu cu adevărat, 
deoarece veşti sigure n-aveau cum să sosească până 
acum. 

— Oricum o fi, zise Zagtoba, sfatul meu e să ne 
strecurăm în Podlasie. Am putea să punem mâna pe 
steagurile lui Radziwilt, care s-au răsculat, şi să i le 
ducem regelui; sunt sigur că asemenea faptă n-ar 
rămâne fără răsplată. 

— Fie şi aşa! consimţită Oskierko şi Stankiewicz. 
— Nu e lucru prea uşor, vorbi micul viteaz, să te 
furişezi până în Podlasie, pentru că va trebui să ne 
strecurăm printre degetele hatmanului, dar să 
încercăm. Dacă ne-ar ajuta norocul şi l-am prinde pe 
Kmicic pe drum, i-aş spune câteva vorbe la ureche, 
de-ar înverzi pielea pe el... 

— O şi merită! zise Mirski. Nu mă mir că unii 
oşteni mai vârstnici, care l-au slujit o viaţă pe 
Radziwilt, ţin partea hatmanului, dar zvânturatul 
acela îl slujeşte numai pentru folosul lui şi pentru 

plăcerea pe care o află în trădare. 

— Va să zică, mergem în Podlasie? întrebă 
Oskierko 

— În Podlasie... În Podlasie! strigară cu toţii. 

Dar lucrul nu era chiar atât de uşor, cum zicea 
şi Wotodyjowski, fiindcă dacă voiau să ajungă în 
Podlasie, erau nevoiţi să treacă prin apropiere de 
Kiejdany, deci pe lângă bârlogul în jurul căruia 
dădea târcoale leul. 

Drumurile şi dâlmele de păduri, târgurile şi 
satele erau toate în stăpânirea lui Radziwilt; nu prea 
departe de Kiejdany se găsea Kmicic cu călărimea, 
pedestrimea şi tunurile. Hatmanul aflase şi el de 
fuga  polcovnicilor, de răscoala steagului lui 
Wotodyjowski şi de lupta de la Klewany. Mai ales 
aceasta din urmă îl mâniase cumplit, primejduindu-i 
viaţa, fiindcă astma îi astupase răsuflarea. 

Avea într-adevăr pricini îndreptăţite să se 
înfurie, ba chiar să deznădăjduiască, întrucât bătălia 
aceea abătuse asupra capului său furtuna suedeză. 
Mai întâi că îndată după aceea cetele mai mici de 
suedezi începură să fie zdrobite. Deşi îi atacau 
ţăranii şi şleahticii fără îndemnul nimănui, suedezii îl 
socoteau vinovat pe Radziwilt, mai ales că rotmistrul 
şi oştenii trimişi la Birze de Wołodyjowski îi spuseră 
căpeteniei că au fost loviți de un steag al lui 
Radziwitt şi la porunca lui. 

După vreo săptămână veni o scrisoare de la 
căpetenia garnizoanei de la Birze, iar după zece zile 
una de la însuşi Pontus de la Gardie, mai-marele 
oştirii suedeze. „Sau luminăţia ta nu ai nici o putere 
şi însemnătate, scria cel din urmă, şi în acest caz, 

cum ai putut să iscăleşti înţelegerea în numele 
întregii ţări, sau vrei să duci la pierzanie prin 
şiretlicuri oastea măriei sale! Dacă-i aşa, bunăvoința 
stăpânului meu nu te va mai apăra şi pedeapsa te va 
ajunge în curând, dacă nu vei arăta căinţă şi 
supunere şi nu-ţi vei şterge păcatele prin slujbă 
credincioasă...” 

Radziwilt trimise gonaci numaidecât, cu lămuriri 
despre cele întâmplate, dar spinul rămase în sufletu-i 
trufaş şi rana arzătoare începu să-l chinuie şi mai 
rău. El, al cărui cuvânt cutremura până nu demult o 
ţară mai întinsă decât toată Suedia, el, cu jumătate 
din avuţiile căruia putea să cumpere averile tuturor 
magnaţilor suedezi, el, care se împotrivise regelui 
său, socotindu-se de-o seamă cu monarhii, care îşi 
lăţise faima în toată lumea cu ajutorul izbânzilor, 
strălucind ca un soare de propria trufie, era silit 
acum să asculte amenințările unui ghinărar suedez, 
să-i asculte lecţia de credinţă şi umilinţă. E adevărat 
că ghinărarul acela era cumnatul regelui, dar cine 
era acel rege, dacă nu unul care îşi însuşise tronul ce 
i se cuvenea prin lege şi sânge lui Jan Kazimierz? 

Înverşunarea hatmanului se descarcă mai întâi 
asupra acelora care erau pricina acestor umilinţe şi 
se jură să-i calce în picioare pe Wotodyjowski, pe 
polcovnicii care erau cu el şi tot steagul din Lauda. 
În acest scop, porni împotriva lor şi, aşa cum 
înconjură vânătorii pădurea cu plase, ca să prindă 
lupul în bârlog, tot aşa îi înconjură şi el, gonindu-i 
fără odihnă. 

În acest timp îi veni veste că Kmicic nimicise 
steagul lui Niewiarowski, risipise oştenii sau Îi 

tăiase, luându-i pe slujitori în steagul lui, astfel că 
hatmanul îi porunci să-i trimită o parte din oastea 
lui, ca să fie şi mai sigur de izbândă. 

„Oamenii aceia, scria hatmanul, pentru viața 
cărora ne-ai asuprit atâta, cu osăbire Wołodyjowski 
şi celălalt venetic, au izbutit să scape în drumul spre 
Birze. I-am trimis înadins cu cel mai nătărău dintre 
porucinici, ca să nu-l poată câştiga, dar şi acesta ne- 
a vândut, sau l-au înşelat. Acum Wołodyjowski are cu 
el tot steagul laudaniun şi fugarii îl aţâţă. La 
Klewany a tăiat o sută douăzeci de suedezi, spunând 
că o face din porunca noastră, din care pricină între 
noi şi Pontus s-au ivit mari neînţelegeri. Toată treaba 
poate fi stricată de aceşti trădători, cărora fără 
proteguirea ta, am fi dat poruncă să le taie capetele. 
Astfel suntem răsplătiți pentru îndurarea noastră, 
dar avem credința că în curând ne vom răzbuna. 
Avem ştire, de asemenea, că la Billewicze şleahticii 
se adună la spătarul de Rosienie şi uneltesc 
împotriva noastră; trebuie să punem capăt acestei 
răzvrătiri. Trimite-ne toată călărimea, iar pedestraşii 
să plece la Kiejdany să apere castelul şi târgul, 
fiindcă ne putem aştepta la orice din partea acestor 
trădători. Tu opreşte-ți câteva zeci de călăreţi şi du- 
te la Billewicze să-i aduci la Kiejdany pe spătar şi pe 
jupâniţă. Acum nu e numai în folosul tău, ci şi într-al 
nostru, deoarece acela care-i are în mână, 
stăpâneşte toată Lauda în care şleabhticii încep să se 
răscoale  împotrivă-ne sub conducerea lui 
Wołodyjowski. Pe Harasimowicz l-am repezit la 
Zabłudów, învăţându-l mai înainte cum să se poarte 
cu confederaţii de acolo. Vărul său, Jakub, se bucură 

de multă trecere printre ei; scrie-i şi tu, dacă 
socoteşti că poţi să-l câştigi astfel. 

Aducându-ţi la cunoştinţa bunăvoința noastră 
statornică, te lăsăm în paza lui Dumnezeu.” 

Citind scrisoarea, Kmicic se bucura în adâncul 
sufletului că polcovnicii au izbutit să scape din 
mâinile suedezilor şi le dorea să scape şi de 
Radziwilt. Cu toate acestea, îndeplini întocmai 
poruncile prinţului: îi trimise călărimea, aşeză 
pedestraşii la Kiejdany şi începu să sape şanţuri în 
jurul castelului, făgăduindu-şi în gând să pornească 
la Billewicze după spătar şi jupâniţă când va sfârşi 
treaba. 

„N-am să folosesc forţa decât la mare nevoie, îşi 
spunea. — în nici un caz n-o voi asupri pe Oleńka. La 
urma urmelor, nu fac decât să îndeplinesc porunca 
prinţului. Ştiu că n-o să mă primească prea bine, dar 
va da Dumnezeu să se convingă cu vremea că nu-l 
slujesc pe Radziwilt împotriva ţării, ci numai pentru 
izbăvirea ei”. 

Cugetând astfel, muncea de zor la întăriturile de 
la Kiejdany care în viitor avea să fie reşedinţa 
Olenkăi lui. 

Între timp, Wotodyjowski se ferea mereu de 
hatmanul care-l gonea cu înverşunare. Jupân Michat 
se simţea totuşi tare strâmtorat, fiindcă de la Birze 
porniseră spre miazăzi cete însemnate de oşteni 
suedezi, ţinuturile din răsărit erau cotropite de oştile 
ţarului, iar pe drumul spre Kiejdany pândea 
hatmanul. 

Jupân Zagłoba era foarte nemulţumit de 
asemenea stare de lucruri şi-l năpădea cu întrebări 

pe Wołodyjowski. 

—  Jupâne Michał, pentru mila lui Dumnezeu, 
străpungem plasa, ori n-o străpungem? 

— Nici vorbă nu poate fi de străpungere, 
răspundea micul cavaler. Ştii şi domnia ta că nu sunt 
un fricos şi dau năvală asupra oricui vrei, fie şi 
asupra diavolului... Dar hatmanului nu pot să-i ţin 
piept, că nu sunt de-o seamă cu el!... Chiar domnia 
ta ai spus că noi suntem bibanii şi el ştiuca. O să fac 
tot ce stă în puterea mea, ca să nu dau ochi cu el, 
dacă va trebui să ne batem, ţi-o spun deschis că ne 
va învinge. 

— Şi pe urmă o să dea poruncă să ne taie în 
bucăţi şi să ne arunce câinilor. Pe legea mea, mai 
bine-am cădea în mâinile suedezilor decât în ale lui 
Radziwitt!... N-ar fi oare mai bine să ne întoarcem 
din drum şi să ne ducem la jupân Sapieha? 

— Acum e prea târziu, fiindcă oştile hatmanului şi 
cele suedeze ne închid calea. 

— Dracu m-a pus să-i îndemn pe cei doi 
Skrzetuski să vie la Radziwilt! rosti jupân Zagłoba cu 
deznădejdea în suflet. 

Dar jupân Michat nu pierduse orice speranţă, 
mai ales că şleahticii şi ţăranii îl preveneau în 
legătură cu mişcările hatmanului; toate inimile se 
îndepărtaseră de Radziwit. Astfel că Wołodyjowski 
se ferea şi el cum se pricepea şi se pricepea cum nu 
se poate mai bine, întrucât aproape din anii 
copilăriei se obişnuise să-l hărţuiască pe duşman în 
luptele cu tătarii şi cazacii. Odinioară, pe când slujea 
în oastea lui Jeremi, se umpluse de faimă prin 

marşurile înaintea  ciambulurilor!?%,  apropierile, 
atacurile neaşteptate şi retragerile fulgerătoare în 
care nu-şi găsea pereche printre celelalte căpetenii. 

Acum, închis între Upita şi Rogow, de o parte, şi 
Niewiaza, de cealaltă, era silit să se furişeze într-un 
ţinut de numai câteva mile, ferindu-se mereu de 
luptă, chinuind steagurile lui Radziwilt, muşcând 
chiar uneori din ele, ca lupul urmărit de ogari, care 
se strecoară adesea în apropierea vânătorilor, iar 
când câinii îl îmbulzesc prea tare, se întoarce şi îşi 
arată colții albi. 

Dar, după ce sosi călărimea lui Kmicic, 
hatmanul astupă cu ea şi cele mai înguste locuri de 
trecere şi plecă el însuşi să vegheze, ca cele două 
capete ale năvodul să se împreună unul cu celălalt. 

Acestea se petreceau la Niewiaza. 

Polcurile lui Mieleszko, Ganchof şi cele două 
steaguri de călărime aflate sub conducerea prinţului 
formau parcă un arc a cărui coardă era râul. 
Wotodyjowski cu polcul său se găsea în mijlocul 
cercului. Avea într-adevăr înainte un singur loc de 
trecere care ducea prin smârcurile râului, dar pe 
malul celălalt aşteptau două polcuri scoțiene şi două 
sute din cazacii lui Radziwilt cu şase tunuri mici de 
câmp, îndreptate în aşa fel, încât nici un om singur 
n-ar fi izbutit să treacă râul sub focul lor. 

Arcul începu să se strângă. Mijlocul era condus 
de hatmanul însuşi. 

Din fericire pentru Wołodyjowski, întunericul şi 
furtuna urmată de ploaie întrerupseră marşul. În 
schimb, cei împresuraţi mai aveau ca la o milă 

pătrată de luncă acoperită de răchită, între semiluna 
oştilor lui Radziwilt şi râul păzit de cealaltă parte de 
scoțieni. 

A doua zi, când lucirile dimineții albiră vârfurile 
tufelor de răchită, polcurile porniră mai departe şi 
merseră până la râu, unde se opriră mute de uimire. 

Jupân Wołodyjowski parcă intrase în pământ; în 
stufărişuri nu era picior de om. 

Hatmanul însuşi rămase mirat şi îşi vărsă mânia 
asupra căpeteniilor care conduceau polcurile ce 
supravegheau trecerea. Îl apucă iarăşi un atac de 
astmă atât de puternic, încât cei de faţă se temură 
pentru viaţa lui. Dar nici măcar astma nu-i potoli 
furia. Cei doi polcovnici cărora li se poruncise să 
vegheze pe malul râului urmau să fie împuşcaţi, dar 
Ganchof îl convinse, în sfârşit, pe prinţ sa cerceteze 
mai întâi cum a izbutit fiara încolţită să scape din 
capcană. 

Se arătă că Wołodyjowski, folosindu-se de 
întuneric şi de ploaie, intrase cu steagul în apă şi 
înotând sau  afundându-se prin smârcuri, se 
strecurase pe lângă aripa dreaptă a oştilor lui 
Radziwilt, care ajungea până lângă albia râului. 
Câţiva cai, împotmoliţi până ta burtă în noroi, arătau 
locul în care ajunsese pe malul drept. 

După urme se vedea limpede că au pornit în 
goană spre Kiejdany. Hatmanul înţelese dintr-o dată 
că voiau să ajungă în Podlasie la Horotkiewicz şi la 
Jakub Kmicic, 

Dar, trecând pe lângă Kiejdany, nu vor da oare 
foc oraşului, nu vor fi ispitiţi-să jefuiască avuţiile de 
la castel? 

Inima prinţului se strânse de teamă. Cea mai 
mare parte din vistierie şi lucrurile de preţ se aflau 
la Kiejdany. Kmicic trebuia într-adevăr să ducă 
pedestraşii la Kiejdany, dar dacă n-o făcuse, castelul 
fără apărare putea să cadă lesne în mâinile 
cutezătorului polcovnic. Fiindcă Radziwitt nu se 
îndoia că lui Wołodyjowski nu-i va lipsi curajul de a 
năvăli asupra reşedinţei de la Kiejdany. Ar fi avut 
vreme destulă, întrucât, furişându-se la începutul 
nopţii, se afla cu cel puţin şase ceasuri înaintea 
urmăritorilor. 

În orice caz, se cuvenea să pornească degrabă 
la Kiejdany. Prinţul lăsă pedestrimea şi plecă în 
goană cu toată călărimea. 

Ajungând la Kiejdany nu-l găsi pe Kmicic, dar 

toate se aflau în bună rânduială şi părerea pe care o 
avea despre îndemânarea tânărului polcovnic se 
întări şi mai mult în mintea lui la vederea şanţurilor 
şi a tunurilor de câmp aşezate în ele. În aceeaşi zi le 
cercetă împreună cu Ganchof, iar seara îi spuse: 
— A făcut-o din mintea lui, fără porunca mea, şi 
le-a plănuit atât de bine, că aş putea să mă apăr aici 
multă vreme şi împotriva tunurilor. Dacă omul 
acesta nu-şi va răsuci grumazul în tinereţe, va 
ajunge departe. 

Mai era încă un om la amintirea căruia 
hatmanul nu-şi putea stăpâni o anume admiraţie ce 
se amesteca în sufletul lui cu mânia înverşunată, căci 
omul acesta era Michat Wotodyjowski. 

— Aş fi isprăvit la repezeală cu răscoala, îi spuse 
lui Ganchof, dacă aş fi avut doi slujitori ca el... 
Kmicic e poate mai viforos, dar nu are experienţa lui, 

a crescut doar în şcoala lui Jeremi, dincolo de Nipru 
— Luminăţia ta, nu porunceşti să-l urmărească? 
întrebă Ganchof. 

Prinţul se uită la el şi răspunse apăsat: 
— Pe tine te-ar birui, iar de mine fuge. 

Dar după o clipă se încruntă şi rosti: 
— Aici e linişte acum, dar va trebui să pornim în 
curând spre Podlasie, ca să sfârşim odată cu cei de 
acolo. 
— Luminăţia ta! zise Ganchof. Dacă plecăm de 
aici, vor pune toţi mâna pe arme împotriva 
suedezilor. 
— Care toţi? 
— Şleahticii şi ţăranii. Şi nu se vor mulţumi 
numai cu suedezii, se vor întoarce şi asupra celor de 
altă credinţă, fiindcă dau vina acestui război pe 
seama calvinilor, spunând că noi am trecut de partea 
vrăjmaşului şi i-am chemat aici. 
— E vorba de vărul Bogustaw. Nu ştiu dacă va 
putea să se descurce cu confederaţii în Podlasie. 
— E vorba de Lituania pe care trebuie s-o ţinem 
sub ascultarea noastră şi a regelui suedez. 

Prinţul începu să umble prin încăpere spunând: 
— Dacă aş pune mâna cumva pe Horotkiewicz şi 
pe Jakub Kmicic!... Îmi încalcă moşiile, distrug, 
jefuiesc, nu lasă piatră pe piatră. 
— Poate că ne înţelegem cu ghinărarul Pontus să 
trimită aici o garnizoană cât timp vom fi noi în 
Podlasie. 
— Cu Pontus... niciodată! răspunse Radziwił, 
căruia i se urcă sângele la cap. Dacă e nevoie, mă voi 
înţelege cu regele. Nu vreau să negociez cu slujitorii, 

când pot să stau de vorbă cu stăpânul. Dacă regele i- 
ar porunci lui Pontus să-mi pună la îndemână vreo 
două mii de călăreţi, ar fi altceva... Pe Pontus însă n- 
am să-l rog. Trebuie să trimitem pe cineva la rege, e 
timpul să începem negocierile cu el. 

Faţa suptă a lui Ganchof se rumeni uşor, iar 
ochii îi sticliră de poftă. 

— Dacă luminăţia ta porunceşti... 

— “Tu te-ai duce, ştiu, dar nu sunt sigur că ai şi 
ajunge. Eşti neamt şi e primejdios pentru un străin 
să călătorească printre răzvrătiți. Cine poate şti 
unde se află regele acum şi unde se va afla peste 
două săptămâni sau peste o lună? Trebuie să umbli 
peste tot... Şi pe urmă... nu se poate!... Tu nu poţi să 
mergi, fiindcă se cuvine să trimit un om al meu şi o 
rudă, ca să-l conving pe rege că nu m-au părăsit toţi 
şleahticii. 

— Un om fără experienţă ar putea să facă multă 
pagubă, cuteză Ganchof. 

— Solul nu va avea altceva de făcut, decât să 
înmâneze scrisorile mele şi să-mi aducă respons, căci 
oricine e în stare să aducă la cunoştinţa regelui că 
nu eu am poruncit să-i bată pe suedezi la Klewany. 

Ganchof tăcea. 

Prinţul începu iarăşi să se plimbe cu paşi 
neliniştiţi prin încăpere şi pe fruntea lui se citea 
lupta neîntreruptă a gândurilor. De când iscălise 
înţelegerea cu suedezii, nu mai cunoscuse o clipă de 
linişte. Îl mustra conştiinţa, îl chinuiau trufia rănită, 
împotrivirea neaşteptată a ţării şi a oştenilor; îl 
înspăimântau viitorul nesigur şi amenințarea 
înfrângerii. Se zvârcolea în nopți de nesomn şi se 

chinuia  zdruncinându-şi sănătatea. Ochii i se 
înfundaseră în orbite; faţa, altădată roşie, i se 
învineţise şi numărul firelor argintii din mustață şi 
de la tâmple creştea aproape cu fiecare clipă. Într-un 
cuvânt, trăia într-un zbucium neîntrerupt şi se îndoia 
sub povară. 

Ganchof îl urmărea cu privirea, nădăjduind că 
prinţul se va răzgândi şi-l va trimite pe el. 

Dar prinţul se opri deodată şi se lovi cu palma 
peste frunte. 
— Să încalece numaidecât două steaguri de 
călărime! Le voi conduce eu. 

Ganchof îl privi cu mirare. 
— Plecăm iar? îi scăpă fără voie. 
— Du-te! îl grăbi prinţul. Să dea Dumnezeu să nu 
fie prea târziu. 


Capitolul XX 


După ce sfârşi şanţurile şi pregăti Kiejdany 
împotriva unui atac neaşteptat, Kmicic nu mai putu 
să-şi amâne plecarea la Billewicze, la spătarul de 
Rosienie şi la Oleńka, mai ales că hatmanul îi 
poruncise limpede să-i aducă la Kiejdany. Dar jupân 
Andrzej nu se prea simţea în apele lui, iar când porni 
în cele din urmă, în fruntea celor cincizeci de 
dragoni, îl cuprinse teama, de parcă se ducea la 
pierzanie. Îşi închipuia că acolo nu va fi întâmpinat 
cu bucurie şi tremura la gândul că şleahticul se va 
împotrivi cu puterea armelor şi atunci va trebui să 
întrebuinţeze forţa. 


Hotări totuşi ca la început să-l la cu binişorul şi 

să-l roage. În acest scop, ca să nu pară că năvăleşte 
înarmat, îşi lăsă dragonii la cârciuma care se afla la 
un sfert de verstă de sat şi la încă pe atâta de conac; 
însoţit numai de vagmistru şi de un slujitor, plecă 
înainte, poruncind să-l urmeze îndată caleaşca 
pregătită dinainte. 

Trecuse de mult de amiază şi soarele coborâse 
bine spre scapăt, dar după o noapte cu ploaie şi 
furtună ziua era frumoasă şi cerul curat, împestriţat 
doar din loc în loc spre apus cu nouraşi trandafirii 
care se pierdeau încet în zarea albăstrie, asemenea 
unei turme de oi care dispare în depărtare. Kmicic 
trecu prin sat cu inima înfiorată de nelinişte, ca un 
tătar care, intrând în sat înaintea ciambulului, se 
uită în toate părţile de frică să nu nimerească în 
capcana unor oameni înarmaţi. Dar cei trei călăreţi 
treceau aproape  neobservaţi; doar copiii cu 
picioarele goale fugeau dinaintea cailor, în timp ce 
ţăranii, văzând un polcovnic atât de arătos, i se 
căciuleau până la pământ. După ce ieşi din sat, 
Kmicic  zări înainte conacul, vechiul cuib al 
Billewiczilor, înapoia căruia se întindeau livezile 
până hăt la luncile joase. 

Îşi încetini mersul şi începu să vorbească de 
unul singur; se vede că se pregătea să răspundă la 
tot felul de întrebări, în vreme ce privirea-i 
îngândurată aluneca peste clădirile din faţa lui. Nu 
arăta chiar ca o reşedinţă de magnat, dar de la 
prima aruncătură de ochi se ghicea că aici trebuie să 
locuiască un şleahtic cu o avere mai mare decât cele 
de mijloc. Casa, aşezată cu spatele spre livadă şi cu 
faţa spre drum, era uriaşă, deşi de lemn. 

Trunchiurile de pin din care erau întocmiţi pereţii 
înnegriseră de bătrâneţe atât de mult, încât, alături 
de ele, geamurile ferestrelor păreau albe. Deasupra 
pereţilor se înălța acoperişul uriaş cu patru coşuri la 
mijloc şi două porumbare la colţuri. Stoluri de 
porumbei albi se învălătuceau deasupra acoperişului, 
ba înălțându-se cu bătăi de aripi, ba acoperind 
şindrila neagră cu pete albe ca zăpada sau zburând 
în jurul stâlpilor care sprijineau pridvorul. 

Împodobit cu un turnuleţ pe care erau înfăţişate 
însemnele Billewiczilor, pridvorul acesta strica toată 
faţa casei, întrucât nu era aşezat la mijloc, ci mai 
într-o latură. Odinioară, clădirea fusese pesemne mai 
mică, dar mai apoi se mărise numai într-o parte, cu 
toate că pereţii mai noi se înnegriseră şi ei în 
curgerea anilor, ajungând să nu se mai deosebească 
de cei vechi. Pe amândouă laturile conacului se 
înălţau două rânduri de  acareturi, alcătuind 
împreună cu clădirea din mijloc un fel de potcoavă. 

Aici se aflau încăperile pentru oaspeţi, folosite 
atunci când se aduna multă lume, cuhniile, 
magaziile, şoproanele pentru căruţe, grajdurile 
pentru caii de ham, pe care stăpânii voiau să-i aibă la 
îndemână, odăile slujbaşilor, ale slujitorilor şi ale 
străjerilor cazaci. 

În mijlocul ogrăzii largi creşteau tei bătrâni, în 
care îşi făcuseră cuibul berzele; mai jos, între copaci, 
era legat un urs pe o roată. Cele două fântâni cu 
cumpene de la marginile curţii şi crucea cu Isus 
răstignit între două sulițe de la poartă întregeau 
priveliştea  reşedinţei acestui bogat neam de 
şleahtici. În dreapta casei, printre teii deşi, se 

înălţau  acoperişurile de paie ale şurilor, ale 
hambarelor, staulul vitelor şi ocolul oilor. 

Kmicic intră pe poarta deschisă la perete, ale 
cărei canaturi semănau cu braţele desfăcute ale unui 
şleahtic ce-şi aştepta oaspeţii. Clinii de vânătoare 
care rătăceau prin ogradă vestiră sosirea unor 
străini şi din aripa slugilor ieşiră îndată doi feciori, 
ca să le ţină caii. 

Totodată, în uşa clădirii de la mijloc se ivi o 
făptură femeiască în care Kmicic o recunoscu 
numaidecât pe Oleńka. Inima începu să-i bată cu 
putere şi, aruncându-i feciorului dârlogii, porni spre 
pridvor cu capul gol, ţinându-şi într-o mână chipiul, 
iar pe cealaltă rezemând-o de mânerul sabiei. 

Jupâniţă întârzie o clipă ca o vedenie minunată, 
apărându-și ochii cu mâna de lumina soarelui care 
apunea, apoi dispăru deodată înfricoşată parcă de 
vederea musafirului care se apropia. 

„Nu-i a bună!” se gândi jupân Andrzej. „Se 
ascunde de mine!” 

Şi se întristă, cu atât mai-mult, cu cât înainte de 
scăpătatul soarelui, priveliştea conacului şi tihna 
care domnea împrejur îi umpluseră inima de bucurie, 
deşi poate că jupân Andrzej nu-şi dădea seama de 
asta. 

Până acum se amăgea că vine la logodnica lui 
care-l va întâmpina rumenă în obraji şi cu ochii 
strălucitori de bucurie. 

Dar nădejdile se spulberau. Abia îl zărise şi 
fugise ca la vederea unui duh rău; în locul ei îi ieşi 
înainte spătarul cu faţa neliniştită şi nouroasă. 

Kmicic se închină şi-i spuse: 

— Domnia ta, voiam demult să-ţi aduc 
închinăciunea cuvenită, dar n-am putut să vin până 
acum în aceste vremuri tulbure, cu toate că 
bunăvoința nu mi-a lipsit. 

— Foarte bucuros de oaspeţi, pofteşte domnia ta 
înăuntru, răspunse spătarul, mângâindu-şi ciuful de 
pe cap, lucru pe care-l făcea de obicei când era 
încurcat sau nu prea sigur pe el. 

Şi se dădu la o parte din faţa uşii, ca să-l lase pe 
oaspete să intre înainte. 

La început, Kmicic se codi să intre primul şi se 
poftiră unul pe altul; în sfârşit, jupân Andrzej o luă 
înainte şi după o clipă se aflau înăuntru. 

Aici găsiră doi şleahtici: unul, om în puterea 
vârstei, era jupân Dowgird de Plemborg, vecin de 
mejdină cu Billewicz, iar celălalt, jupân Chudzynski, 
arendaşul de la Ejragola. 

Kmicic băgă de seamă că la auzul numelui său 
chipul li se întunecă şi se înfoiară amândoi ca doi 
câini ciobăneşti la vederea lupului. Îi privi însă 
dispreţuitor, apoi nu se mai uită la ei, prefăcându-se 
că nu-i vede. Urmă o tăcere stânjenitoare. 

Jupân Andrzej începea să-şi piardă răbdarea şi 
îşi rodea mustaţa, cei doi musafiri continuau să-l 
privească pe sub sprâncene, iar spătarul îşi tot 
mângâia ciuful. 

— Domnia ta pofteşte şi bea cu noi un pahar din 
miedul casei noastre, îl îndemnă, în sfârşit, arătându- 
i urciorul şi paharele. Pofteşte! Pofteşte! 

— Cu domnia ta beau! răspunse Kmicic destul de 
aspru. 

Jupân Dowgird şi Chudzyhski începură să 

răsufle adânc, socotindu-i răspunsul drept un semn 
de dispreţ faţă de ei, dar nu voiau să înceapă cearta 
în casa unui prieten, mai ales că era vorba de un om 
cu o faimă înfricoşătoare în toată Samogiţia. Cu 
toate acestea, jignirea îi răscoli. 

În acest timp, spătarul bătu din palme şi porunci 
slujitorului să aducă încă un pahar, apoi turnă mied, 
îl ridică la gură pe al său şi rosti: 

— În sănătatea domniei tale... Sunt bucuros să te 
văd în casa mea. 

— M-aş bucura din toată inima, dacă ar fi aşa! 

— Oaspetele e totdeauna binevenit... răspunse 
spătarul sentenţios. 

După o clipă simțind pesemne că e de datoria lui 
de gazdă să nu lase vorbirea să lâncezească, întrebă: 
— Ce se mai aude la Kiejdany? Hatmanul e 
sănătos? 

— Nu prea, jupâne spătar şi binefăcător al meu, 
răspunse Kmicic, şi în timpurile acestea de nelinişte 
nici nu poate fi altfel... Prinţul are o mulţime de griji 
şi necazuri. 

— Cred şi eu! zise jupân ChudzyAski. 

Kmicic se uită o clipă la el, apoi se întoarse 

iarăşi spre spătar şi-i vorbi mai departe astfel: 
— Având auxilia făgăduite de Măria Sa regele 
Suediei, prinţul se aştepta să pornească fără zăbavă 
asupra  vrăjmaşului la Wilno şi să răzbune 
mormanele de cenuşă calde încă. Domnia ta trebuie 
să ştii că acum la Wilno n-a mai rămas nici o casă 
întreagă, deoarece a ars şaptesprezece zile. Lumea 
vorbeşte că printre dărâmături mai înnegresc doar 
gurile pivniţelor care fumegă mereu... 

— Mare nenorocire! îl întrerupse spătarul. 
— Nici vorbă că e o mare nenorocire care, dacă n- 
a putut fi oprită, se cuvenea măcar răzbunată; oraşul 
de scaun al duşmanului trebuia făcut scrum. Şi, aşa 
s-ar fi întâmplat, dacă nu erau răzvrătiţii care, 
bănuind că cel mai vrednic stăpân are gânduri rele, 
l-au numit trădător şi-i stau împotrivă cu puterea 
armelor, în loc să pornească împreună asupra 
vrăjmaşului. De aceea, nu e de mirare că sănătatea 
prinţului nu mai e cum trebuie, atunci când el, pe 
care Dumnezeu l-a făcut pentru fapte mari, vede că 
răutatea omenească îi pregăteşte alte şi alte 
impedimenta care pot să ducă de râpă toată 
lucrarea. Cei mai buni prieteni, pe care conta cel mai 
mult, l-au dezamăgit, s-au lepădat de el ori au trecut 
de partea duşmanilor lui. 
— Aşa s-a întâmplat! rosti spătarul mohorât. 
— De aceea e tare îndurerat! urmă Kmicic. Eu 
însumi l-am auzit pe prinţ când spunea: „Ştiu prea 
bine că şi cei cinstiţi mă judecă rău, dar de ce nu vin 
la Kiejdany să-mi spună pe faţă ce au împotriva mea 
şi să-mi asculte lămuririle?” 
— La cine se gândeşte prinţul? întrebă spătarul. 
— În primul rând la domnia ta, binefăcătorule, 
pentru care prinţul nutreşte un respect adânc, căci 
bănuieşte că te numeri printre duşmanii lui... 

Spătarul începu să-şi mângâie ciuful cu sârg, 
apoi, văzând că discuţia se îndreaptă pe un făgaş 
nedorit, bătu din palme. 

Feciorul de casă apăru în pragul uşii. 
— Nu vezi că se întunecă?... Lumină! strigă 
spătarul. 

— Dumnezeu mi-e martor că voiam să vin să mă 
închin domniei tale, dar acum am venit şi din 
porunca prinţului care s-ar fi ostenit singur până la 
Billewicze, dacă timpul i-ar fi îngăduit. 

— Casa mea e mult prea mică pentru el! răspunse 
spătarul. 

— Domnia ta să nu vorbeşti cu păcat, fiindcă e un 
lucru prea obişnuit ca vecinii să-şi facă vizite, numai 
că prinţul n-are o clipă liberă, aşa că mi-a zis: 
„Roagă-l pe Billewicz să mă ierte că nu pot să mă 
duc eu la ei, dar să vină el la mine cu ruda lui, şi asta 
fără întârziere, deoarece mâine sau poimâine nici eu 
nu ştiu pe unde voi fi! Aşadar, domnia ta, vin să vă 
poftesc la prinţ şi mă bucur că vă aflu sănătoşi pe 
amândoi, fiindcă am văzut-o pe jupâniţa Aleksandra 
în uşă când am venit, deşi a pierit numaidecât ca 
ceața de pe luncă. 

— Aşa, întări spătarul, chiar eu am trimis-o să 
vadă cine a venit. 

— Aştept răspunsul domniei tale, jupâne spătar şi 
binefăcătorule! zise Kmicic. 

În clipa aceea, slujitorul aduse un sfeşnic şi-l 
aşeză pe masă; la lumina luminărilor, chipul 
spătarului arăta foarte îngrijorat. 

— E o mare cinste pentru mine, rosti. Dar... acum 
nu pot... Vezi şi domnia ta că am oaspeţi... Roagă-l 
pe prinţul hatman să mă ierte... 

—  Jupâne spătar, asta nu-i nici o piedică, fiindcă 
domniile lor vor da întâietate prinţului. 

— Avem şi noi limbă şi putem să răspundem 
pentru noi! se amestecă jupân ChudzyAski. 

— Fără să aşteptăm ca să hotărască altul în ce ne 

priveşte! adăugă jupân Dowgird de Plemborg. 
— Vezi, jupâne  spătar, răspunse Kmicic, 
prefăcându-se a lua drept bune vorbele mormăite ale 
şleahticilor. Am ştiut eu că sunt nişte cavaleri 
binecrescuţi. De altminteri, ca să nu-i jignesc cu 
ceva, îi poftesc şi pe ei la Kiejdany în numele 
prinţului. 
— De prisos! răspunseră amândoi. Avem altceva 
de făcut. 

Kmicic îi privi într-un fel anume, apoi spuse cu 
răceală, întorcându-se parcă spre altcineva: 
— Când prinţul pofteşte, nu poate fi refuzat! 

La aceste cuvinte, şleahticii se ridicară de la 
masă. 
— Aşadar cu forţa? întrebă spătarul. 
—  Jupâne spătar şi binefăcătorule! răspunse 
Kmicic repede. Domniile lor, cu voie sau fără voie, 
tot o să meargă, pentru că aşa vreau eu, dar în ceea 
ce te priveşte pe domnia ta nu vreau să întrebuinţez 
puterea şi te rog cu toată umilinţa să binevoieşti a da 
ascultare dorinţei prinţului. Eu sunt oştean şi am 
poruncă să te duc la castel, dar n-am să încetez sa te 
rog, atâta vreme cât mai nădăjduiesc că rugăminţile 
mele nu vor fi zadarnice; îţi jur domniei tale că acolo 
nu ţi se va clinti nici un fir de păr din cap. Prinţul 
vrea să se lămurească cu domnia ta şi mai doreşte ca 
în aceste vremuri tulburi, când până şi ţăranii se 
adună în grupuri înarmate şi jefuiesc la drumul 
mare, să locuieşti la Kiejdany. Asta-i toată treaba! 
Acolo vei fi socotit cu respectul cuvenit unui oaspete 
şi prieten, îţi dau cuvântul meu de cavaler. 
— Ca şleahtic mă împotrivesc! se sumeti spătarul. 


488 


Şi legea e de partea mea! 
— Şi săbiile! strigară Chudzynski şi Dowgird. 

Kmicic izbucni în râs, se încruntă şi zise: 

— Domniile voastre,  ascundeţi săbiile, că 
poruncesc să vă ducă pe amândoi în spatele şurilor 
şi să vă împuşte. 

La asemenea vorbe, şleahiticii înlemniră şi 
începură să se uite unul la altul şi la Kmicic, iar 
spătarul strigă: 

— Asta înseamnă siluirea libertăţilor şi a 
privilegiilor noastre de şleahtici! 

— Nu va fi nici o siluire, dacă domnia ta va 
asculta de bunăvoie, răspunse Kmicic. Află, domnia 
ta, că tocmai de aceea am lăsat dragonii în sat şi am 
venit singur să te poftesc ca pe un vecin. Binevoieşte 
şi dă-mi ascultare, fiindcă trăim timpuri în care e 
greu să ţin seama de dorinţa domniei tale. Prinţul 
însuşi se va ruga de iertare şi poţi să fii sigur că vei 
fi primit ca un vecin şi prieten, înţelege, domnia ta, 
că dacă ar fi fost să fie altfel, aş fi fost mai bucuros 
să capăt un plumb în cap, decât să vin aici. Cât 
trăiesc, nimeni nu se va atinge de un fir de păr din 
capul unui Billewicz! Adu-ţi aminte cine sunt, 
gândeşte-te la jupân Herakliusz, la testamentul lui şi 
socoteşte şi domnia ta că hatmanul nu putea să aibă 
gânduri rele, de vreme ce m-a trimis pe mine. 

— Atunci ce va să zică silnicia asta; de ce trebuie 
să merg cu forţa?... Cum pot să mă încred în el, când 
toată Lituania se plânge de asuprirea în care trăiesc 
la Kiejdany atâţia oameni vrednici? 

Kmicic răsuflă uşurat, fiindcă din cuvintele şi 
glasul spătarului înţelese că împotrivirea lui începe 

să se clatine. 
— Binefăcătorul meu! spuse aproape cu veselie. 
Între vecini, de multe ori silnicia îşi are initium”? în 
dragoste. Când domnia ta porunceşti să se scoată 
roata de la şareta unui oaspete drag şi îi închizi 
coşul de nuiele în şopron, nu e asta tot o silnicie? Şi 
când îi porunceşti să bea, deşi vinul i se scurge pe 
nas, nu înseamnă silnicie? Cunoaşte domnia ta că 
dacă voi fi silit să te duc legat între dragoni la 
Kiejdany, chiar şi atunci asta va fi spre binele 
domniei tale... la aminte numai: oştenii răsculați 
umblă pe toate drumurile şi făptuiesc tâlhării de tot 
felul, ţăranii se strâng în cete, oştile suedeze se 
apropie, iar domnia ta crezi că în fierberea asta o să 
te ocolească primejdia, că azi sau mâine, unii sau 
alţii, nu te vor călca, nu-ţi vor jefui averea şi nu-ţi vor 
da foc, ridicând mâna asupra domniei tale?... Doar 
Billewicze nu-i o fortăreață! Te poţi apăra aici? Ce 
doreşte prinţul? Să te afli în siguranţă, pentru că 
numai la Kiejdany nu te ameninţă nimic. Aici vor 
rămâne oştenii prinţului, care vor păzi conacul ca 
ochii din cap de orice samavolnicie, şi, dacă se va 
pierde o singură furcă, te învoiesc să pui poprire pe 
toată averea mea. 

Spătarul începu să se plimbe prin încăpere. 
— Pot oare să mă încred în cuvântul domniei 
tale? 
— Ca într-al lui Zawisza! răspunse Kmicic. 

În clipa aceea, intră jupâniţa Aleksandra. Kmicic 
se îndreptă repede spre ea, dar îşi aminti deodată ce 
se petrecuse la Kiejdany şi înfăţişarea rece a Olefkăi 

îl ţintui locului, aşa că se înclină tăcut de departe. 
Spătarul se opri înaintea ei. 
— Trebuie să plecăm la Kiejdany! spuse. 
— Şi de ce, mă rog? întrebă jupâniţa. 
— Pentru că ne pofteşte hatmanul... 
— Cu toată cuviinţa... ca pe nişte vecini!... adăugă 
Kmicic. 
—  Aşa-i, cu toată cuviinţa, întări spătarul cu 
amărăciune. Dar dacă nu mergem de bunăvoie, 
cavalerul ăsta are poruncă să ne înconjure cu 
dragonii şi să ne ia cu forţa. 
— Să dea Dumnezeu să nu ajungem până acolo! 
zise Kmicic. 
— Vezi, unchiule, rosti jupâniţa Aleksandra, nu ți- 
am spus eu să fugim mai departe fiindcă aici n-o să 
ne lase în pace?... Uite că s-a adeverit! 
— Acum ce să mai facem, că silnicia n-are leac! se 
văietă spătarul. 
— Asta aşa-i, răspunse Oleńka, dar noi nu trebuie 
să mergem de bunăvoie în casa aceea a ruşinii. Lotrii 
ăştia n-au decât să ne ducă legaţi... Nu suntem 
singurii care  îndurăm prigoana, răzbunarea 
trădătorilor nu ne va ajunge numai pe noi, să afle 
însă că între ruşine şi moarte o alegem pe cea din 
urmă. 
Aici se întoarse dispreţuitoare spre Kmicic: 
— Leagă-ne, jupâne polcovnic sau jupâne călău, şi 
porunceşte să ne ducă între cai, că altfel nu mergem. 
Lui Kmicic îi năvăli sângele în obraji, mânia 
năprasnică era gata să răbufnească, dar cavalerul se 
stăpâni. 
— Ah, jupâniţă scumpă! rosti cu glasul înăbuşit. 

Se vede că nu-mi eşti deloc binevoitoare, de vreme 
ce vrei să faci din mine un tâlhar şi un trădător. 
Dumnezeu să judece, care din noi are dreptate: eu, 
care-l slujesc pe hatman, sau tu care mă umileşti ca 
pe un câine. Dumnezeu te-a dăruit cu frumuseţe, dar 
ai inimă încrâncenată şi neiertătoare. Eşti în stare să 
suferi tu însăţi, numai ca să-mi umpli sufletul de 
durere. Întreci măsura, jupâniţă, pe legea mea, 
întreci măsura, dar nu-i nimic! 
— Fata vorbeşte cu dreptate! strigă spătarul, 
căruia îi revenise curajul dintr-odată. Nu mergem de 
bunăvoie!... Cheamă-ţi dragonii. 

Dar Kmicic nu-l luă în seamă, atât era de 
revoltat şi de jignit. 
— Îţi place să scormoneşti durerea altuia, îi spuse 
mai departe Olenkăi. M-ai numit trădător, fără să fiu 
judecat, neascultându-mi lămuririle, neîngăduindu- 
mi să rostesc nici un cuvânt în apărarea mea. Fie şi 
aşa!... Dar la Kiejdany tot ai să mergi... cu voie, fără 
voie, mi-e totuna! Acolo gândurile mele vor ieşi la 
iveală şi ai să cunoşti, dacă m-ai nedreptăţit sau nu, 
acolo conştiinţa îţi va spune care dintre noi doi a fost 
călău! Altă răzbunare nu-mi doresc... Dumnezeu să 
fie cu tine, dar măcar atâta mulţumire trebuie să am 
şi eu. Altceva nu mai vreau de la tine, pentru că ai 
întins coarda până ai rupt-o.. Frumuseţea ta, ca şi 
floarea, ascunde un şarpe! Bătu-te-ar să te bată! 
— Nu mergem! repetă spătarul şi mai hotărât, 
— Aşa! strigară jupânii Chudzyfski şi Dowgird 
de Plemborg. 

Atunci Kmicic se întoarse către ei palid ca 
ceara, fiindcă îl înăbuşea mânia şi clănţănea din dinţi 

de parcă-avea fierbinţeală. 

— Ei, spuse, să nu cutezaţi Se aude tropotul 
cailor, vin dragonii mei! Să mai spună unul că nu 
merge! 

Într-adevăr, afară se auzea tropotul unei cete de 
călăreţi. Se convinseră cu toţii că nu mai e nimic de 
făcut, iar Kmicic zise: 

—  Jupâniţă, cât ai spune de două ori Tatăl nostru, 
trebuie să fii în caleaşca, altfel unchiul va căpăta un 
plumb în cap. 

Se vede că îl stăpânea o furie tot mai sălbatică, 
deoarece răcni deodată de zăngăniră geamurile 
ferestrelor: 

— La drum! 

Dar uşa de la tindă se deschise fără zgomot şi 
un glas străin întrebă: 

— Şi încotro, mă rog, jupâne cavaler? 

Rămaseră cu toţii împietriţi de mirare; toate 
privirile se îndreptară spre uşa în care stătea un 
omuleţ cu platoşe şi cu sabia goală în mână. 

Kmicic se dădu un pas înapoi, ca şi când ar fi 
văzut un strigoi. 

— Pan... Wotodyjowski! strigă. 
— La poruncă! răspunse omuleţul 

Şi înaintă spre mijlocul încăperii, urmat de 
Mirski, Zagtoba, cei doi Skrzetuski, Stankiewicz, 
Oskierko şi jupâni Roch Kowalski. 

— Hei! spuse Zagtoba. Pe tătar cazacul prinde, 
tătarul de cap îl ţine. 

Spătarul de Rosienie începu să vorbească 
— Cavaleri, oricine aţi fi scăpaţi un şleahtic pe 
care, împotriva legii, a sângelui şi a rangului, vor să-l 

arestuiască şi să-l lege. Domniile voastre, fraţilor, 
apăraţi libertatea şleahticilor. 
— Nu te teme, domnia ta! răspunse 
Wołodyjowski. Dragonii prigonitorului sunt legaţi 
fedeleş, iar de ajutor are mai multă nevoie el decât 
domnia ta. 
— În primul rând de un duhovnic! interveni 
Zagtoba. 
—  Jupâne cavaler, vorbi Wolodyjowski, 
întorcându-se spre Kmicic. Cu mine n-ai noroc, îţi ies 
în cale a doua oară... nu te aşteptai să mă vezi, nu-i 
aşa? 
— Aşa este! răspunse Kmicic. Credeam că domnia 
ta ai căzut în mâinile prinţului. 
— Tocmai i-am scăpat printre degete... şi ştii şi 
domnia ta că drumul spre Podlasie trece pe aici... 
Dar să lăsăm, asta. Când ai răpit-o întâia oară pe 
jupâniţă, te-am chemat la lupta cu sabia... e 
adevărat? 
— Adevărat, întări Kmicic, ducându-şi fără să 
vrea mâna la cap. 
— Acum e altă poveste. Atunci erai un ucigaş, 
lucru nu prea rar printre şleahtici, dar care mai 
putea fi îndreptat!... Acum însă nu mai eşti vrednic 
să te baţi cu un om cinstit. 
— Şi de ce, mă rog? întrebă Kmicic. 

Şi îşi înălţă capul cu mândrie, privindu-l pe 
Wołodyjowski în ochi. 
— Pentru că eşti un trădător şi pentru, că ti-ai 
călcat jurământul! răspunse Wołodyjowski. Pentru că 
ai tăiat nişte oşteni credincioşi ţării, pentru că din 
vina domniei tale pământul acesta nenorocit geme 

acum sub un nou jug!... Pe scurt: alege-ţi moartea, 
fiindcă ţi-a sosit ceasul de pe urmă. 

— Cu ce drept vreţi să mă judecaţi şi să mă omori 
ţi? întrebă Kmicic. 

— Domnia ta, se amestecă Zagłoba fără urmă de 
zâmbet, în loc să ne întrebi ce drepturi avem, mai 
bine ţi-ai rosti rugăciunea... lar dacă ai ceva de spus 
în apărarea domniei tale, spune repede, fiindcă n-ai 
să găseşti pe nimeni care s-o facă. Am auzit că 
jupâniţa aci de faţă te-a scăpat o dată din mâinile lui 
Wotodyjowski, dar după ce i-ai făcut acum, nici ea nu 
mai ţine cu tine. 

Ochii tuturor se întoarseră fără voie spre 
Billewiczowna, a cărei faţă era în clipa aceea parcă 
cioplită din piatră. Sta nemişcată, cu pleoapele 
lăsate, rece ca gheaţa; nu făcu nici un pas şi nu 
răspunse nimic. 

Tăcerea fu întreruptă de glasul lui Kmicic: 

— Nici eu n-o rog să-mi ia apărarea! 

Jupâniţa Aleksandra tăcea. 

— La mine! tună Wołodyjowski, întorcându-se 
spre uşă. 

Se auziră paşi grei, însoţiţi de clinchetul 
pintenilor, şase oşteni în frunte cu Jozwa Butrym 
intrară în încăpere. 

— Luaţi-l! porunci  Wotodyjowski. Duceţi-l la 
marginea satului şi trageţi-i un plumb în cap! 

Braţul greu al lui Butrym se lăsă pe gulerul lui 
Kmicic, urmat îndată de alte două. 

— Nu îngădui să fiu târât ca un câine! îl rugă 
jupân Andrzej pe Wotodyjowski. Merg şi singur. 

Micul cavaler făcu un semn oştenilor care îi 

dădură drumul şi îl înconjurară. Kmicic ieşi liniştit, 
fără să mai spună nimănui nimic, îngâna doar 
vorbele rugăciunii. 

Jupâniţa Aleksandra plecă şi ea spre celelalte 
încăperi. Trecu printr-una, prin a doua, întinzând 
braţele înainte; deodată i se întunecă înaintea 
ochilor, i se tăie răsuflarea şi căzu leşinată. 

În acest timp, în odaia în care se aflau cavalerii 
se înstăpânise o tăcere adâncă; o întrerupse într-un 
târziu spătarul de Rosienie. 

— Oare nu mai putem face nimic pentru el? 
întrebă. 

— Îmi pare rău de el, răspunse Zagtoba, fiindcă s- 
a arătat curajos în faţa morţii. 

La care Mirski: 

— A împuşcat peste zece oşteni de elită din 
steagul meu, afară de cei care au căzut în luptă. 

— Şi din al meu la fel! adăugă Stankiewicz. Iar 
din oamenii lui Niewiarowski cred că n-a mai rămas 
nici unul. 

— Aşa i-o fi poruncit Radziwiłł! spuse jupân 
Zagtoba. 

— Domniile voastre, răzbunarea lui Radziwiłł se 
va abate asupra capului meu! observă spătarul. 

— Domnia ta trebuie să fugi. Noi mergem în 
Podlasie, fiindcă steagurile de acolo s-au răsculat 
împotriva trădătorilor, vino deci şi domnia ta cu noi. 
Altfel nu se poate. Poţi să te adăposteşti cu jupâniţa 
la Biatowieza, unde stă o rudă a lui jupân Skrzetuski, 
starostele de vânătoare. Acolo n-o să vă găsească 
nimeni. 

— Dar moşia mea se va duce pe apa sâmbetei. 

— Republica ţi-o va da înapoi. 

—  Jupâne Michał, zise Zagłoba deodată, dau fuga 
să văd dacă nefericitul acela n-are niscaiva porunci 
ale hatmanului. Ţineţi minte ce-am găsit la Roch 
Kowalski? 

—  Încalecă, domnia ta. Mai ai vreme, fiindcă mai 
târziu hârtiile se vor umple de sânge. Am poruncit 
înadins să-l ducă la marginea satului, ca să nu se 
înspăimânte jupâniţă de pocnetele muschetelor, că 
de, femeile sunt simţitoare şi sperioase. 

Zagłoba ieşi şi după o clipă se auzi tropotul 
calului cu care pleca, iar Wołodyjowski se întoarse 
spre spătar: 

— Ce face ruda domniei tale? 

— Mai mult ca sigur că se roagă pentru sufletul 
care se va înfăţişa curând înaintea judecății lui 
Dumnezeu... 

— Dumnezeu să-l odihnească! spuse Jan 
Skrzetuski. Dacă nu l-ar fi slujit de bunăvoie pe 
Radziwilt, i-aş fi luat cel dintâi apărarea; n-a vrut să 
lupte pentru ţară, dar putea cel puţin să nu-şi vândă 
sufletul lui Radziwiłł. 

— Asta aşa-i! răspunse Wołodyjowski. 

— E vinovat şi îşi merită moartea! rosti Stanistaw 
Skrzetuski, deşi aş fi fost mai bucuros să-l văd în 
locul lui pe Radziwilt sau pe Opaliski!... Oho, 
Opalinski!! 

— Cât e de vinovat, se amestecă Oskierko, se 
poate vedea şi din faptul că nici jupâniţă, care-i era 
logodnică, n-a găsit nici un cuvânt pentru apărarea 
lui. Am văzut bine cât de mult se chinuia, dar a 
tăcut; cum putea să mai apere un trădător?! 

— Cândva îi era tare drag, ştiu prea bine! spuse 
spătarul — îngăduiţi-mi, domniile voastre, să văd ce 
se întâmplă cu ea, trebuie să sufere foarte mult. 

— Şi pregăteşte-te de drum, domnia ta! îl grăbi 
micul cavaler, fiindcă după ce se odihnesc caii, noi 
plecăm mai departe. Aici e prea aproape de Kiejdany 
şi până acum gândesc că Radziwił trebuia să fie 
acolo. 

— Prea bine! zise şleahticul. 

Şi ieşi din încăpere. 

După o clipă, se auzi un strigăt înfricoşat. 
Cavalerii se repeziră într-acolo, neînţelegând ce se 
petrecuse, slujitorii aduseră lumânări aprinse şi 
atunci îl văzură cu toţii pe spătarul care o purta pe 
braţe pe Oleńka; o găsise pe jos, fără simtire. 

Wołodyjowski sări să-i ajute şi amândoi o 
culcară pe o canapea şi începură s-o readucă la 
viaţă. Veni în grabă şi bătrâna chelăreasă, care îi 
dădu o băutură întăritoare şi, în sfârşit, jupâniţa 
deschise ochii. 

— Domniile voastre nu mai aveţi ce căuta aici, îi 
goni chelăreasa. Duceţi-vă în odaia cealaltă, că aici 
ne descurcăm noi şi singure. 

Spătarul îi conduse pe oaspeţi. 

— Ar fi fost mai bine ca toate acestea să nu se în- 
tâmple aici, zise gazda îngrijorată. Puteaţi să-l luaţi 
pe nefericitul acesta cu domniile voastre şi să-l 
împuşcaţi pe undeva pe drum. Cum să mai plec 
acuma, când fata abia îşi mai trage sufletul?... Te 
pomeneşti că se îmbolnăveşte. 

— S-a întâmplat şi basta, răspunse Wołodyjowski. 
Pe jupâniţă o s-o urcăm în caleaşcă, pentru că 

domniile voastre musai să fugiţi; răzbunarea lui 
Radziwitt nu cruţă pe nimeni. 

— Poate că şi jupâniţa o să-şi vină repede în fire! 
zise Jan Skrzetuski. 

— Caleaşca aşteaptă gata pregătită şi cu caii 
înhămaţi; a adus-o Kmicic! adăugă Wołodyjowski. 
Domnia ta, spătare, du-te şi spune-i jupâniţei cum 
stă treaba, musai să-şi adune toate puterile şi să 
fugiţi fără pic de zăbavă. Noi trebuie să plecăm, căci 
până mâine dimineaţă oamenii lui Radziwilt pot să 
ajungă aici. 

— Adevărat! consimţi spătarul. Mă duc! 

Plecă şi, după un răstimp, se întoarse cu 
jupâniţa care nu numai că-ţi recăpătase puterile, dar 
se şi îmbrăcase de drum. Doar obrajii îi ardeau ca 
focul şi ochii-i străluceau. 

— Să mergem, să mergem!... repetă Oleńka 
intrând. 

Wołodyjowski ieşi în tindă să trimită pe cineva 
după caleaşcă, apoi se întoarse şi începură cu toţii să 
se pregătească de drum. 

Nu trecuse un sfert de ceas, când afară se auzi 
uruitul roţilor şi tropotul copitelor pe caldarâmul 
dinaintea pridvorului. 

— Să mergem! spuse Olenka. 
— La drum! strigară polcovnicii. 

Deodată uşa se deschise la perete şi jupân 
Zagłoba dădu buzna înăuntru. 

— Am oprit îndeplinirea osândei! strigă. 

Din stacojie Olenka se făcu albă ca varul, părea 
că va leşina iarăşi, dar nimeni nu băgă de seamă, 
întrucât toţi ochii erau îndreptaţi spre Zagłoba care 

răsufla ca o balenă, încercând să se liniştească. 

— Domnia ta ai oprit îndeplinirea osândei? 
întrebă uimit Wotodyjowski. Şi pentru care pricină? 
— Pentru care pricină?... Stai să-mi vin în fire... 
Dacă nu era Kmicic, dacă nu era acest cavaler 
destoinic, aflaţi că acum am fi atârnat cu toţii în 
copacii de la Kiejdany... Of!... Domniile voastre, era 
cât pe-aci să-l omorâm pe binefăcătorul nostru!... 

— Cum e cu putinţă una ca asta? strigară toţi 
deodată. 

— Cum e cu putinţă? Citiţi scrisoarea asta şi veţi 
avea răspunsul gata. 

Jupân Zagłoba îi întinse scrisoarea lui 
Wołodyjowski care începu să citească, întrerupându- 
se din când în când şi uitându-se mirat la cei de faţă, 
deoarece avea în mână scrisoarea în care Radziwilt îi 
reproşa lui Kmicic că numai stăruința lui îi scăpase 
de la moarte la Kiejdany. 

— Ei vedeţi? repeta jupân Zagłoba la fiecare 
întrerupere. 

Scrisoarea se sfârşea, cum se ştie, cu porunca 
de a-i aduce pe spătar şi pe Oleńka la Kiejdany. 
Pesemne că jupân Andrzej o luase cu el, ca la nevoie 
s-o arate spătarului, dar nu mai apucase. 

— Aşadar, nu mai rămâne nici umbră de îndoială 
că, dacă n-ar fi fost Kmicic, cei doi Skrzetuski, 
Wołodyjowski şi Zagłoba ar fi fost ucişi fără milă la 
Kiejdany îndată după iscălirea pactului cu Pontus de 
la Gardie. 

— Domniile voastre, zise Zagłoba, dacă şi acum o 
să porunciţi să fie împuşcat, pe legea mea că vă 
părăsesc şi nu mai vreau să vă cunosc!... 

— Nici nu mai poate fi vorba de una ca asta, 
răspunse Wołodyjowski. 
— Of! se bucură Skrzetuski, luându-şi capul în 
mâini. Ce noroc că tătuca a citit scrisoarea pe loc şi 
nu s-a grăbit să vină cu ea la noi... 
— Domnia ta te-ai hrănit numai cu grauri în 
tinereţe! strigă Mirski. 
— Ai! Ehe! răspunse Zagłoba. Altul în locul meu 
ar fi venit să citească scrisoarea cu voi, iar în acest 
timp căpăţâna nefericitului ar fi fost împănată cu 
plumbi. Cum mi-au adus scrisoarea pe care o 
găsiseră asupra lui, parcă am avut o presimţire; de 
altfel sunt şi tare curios din fire. Doi oşteni mergeau 
cu felinarele înainte şi ajunseseră la luncă. Le-am zis 
dar: Luminaţi-mi, să văd ce scrie aici... Şi am început 
să citesc... Domniile voastre, cât pe ce să mi se facă 
întuneric înaintea ochilor, parcă m-a lovit cineva 
drept în moalele capului. Pentru Dumnezeu! Zic, 
„Jupâne cavaler, de ce n-ai arătat scrisoarea?!” Iar 
el: „Pentru că n-am avut chef!” Trufaş, împieliţatul, 
şi în ceasul morţii! Şi unde nu mă reped la el şi încep 
să-l îmbrăţişez. „Binefăcătorule, îi zic, dacă nu erai 
tu, ne ciufuleau ciorile!” Am poruncit să-l aducă 
înapoi, iar eu am gonit calul cât am putut, ca să vă 
spun mai repede ce s-a întâmplat... Of!... 
— E un om tare ciudat, în care îşi au lăcaşul şi 
binele şi răul! rosti Stanistaw Skrzetuski. 
— Dacă asemenea oameni n-ar vrea... 

Dar înainte de a-şi sfârşi vorba, se deschise uşa 
şi oştenii îl aduseră pe Kmicic. 
— Eşti  slobod, jupâne cavaler, îi spuse 
Wołodyjowski, şi cât vom trăi, nici unul dintre noi nu 

va mai ridica braţul asupra domniei tale. De ce nu 
ne-ai arătat scrisoarea de la început? Nu te-am mai fi 
năpăstuit degeaba. 

Aici se întoarse spre oşteni: 

— Lăsaţi-l şi încălecaţi cu toţii! 

Oştenii se retraseră şi jupân Andrzej rămase 
singur în mijlocul încăperii. Avea faţa liniştită, dar 
nouroasă şi privea cu mândrie la polcovnicii care 
stau înaintea lui. 

— Eşti slobod! repetă Wotodyjowski. Du-te unde 
vrei, fie şi la Radziwilt, deşi mă doare sufletul când 
văd un cavaler de neam mare ajutând un trădător. 

— Domnia ta, gândeşte-te bine, răspunse Kmicic, 
fiindcă nu mă ruşinez s-o spun că mă voi întoarce la 
el! 

— Vino alături de noi, trăsni-l-ar să-l trăsnească 
pe tiranul de la Kiejdany! strigă Zagłoba. Vei fi 
tovarăşul şi prietenul nostru cel mai drag, iar ţara 
mamă îţi va ierta păcatele pe care le ai faţă de ea. 

— Pentru nimic în lume! se împotrivi Kmicic cu 
hotărâre. Dumnezeu să judece care dintre noi îşi 
slujeşte ţara mai cu folos, domniile voastre, care 
iscaţi războiul civil cu de la voi putere, sau eu, care- 
mi slujesc stăpânul, singurul în stare să izbăvească 
Republica nefericită. Mergeţi pe drumul pe care aţi 
apucat-o, iar eu merg pe al meu! Nu e timpul potrivit 
pentru a vă convinge şi nici n-ar fi de nici un folos, 
vă spun numai din adâncul sufletului: domniile 
voastre pierdeţi ţara, punându-vă de-a curmezişul 
scăpării ei. Nu vă numesc trădători, pentru că ştiu că 
aveţi gânduri dintre cele mai bune, dar ţara se 
îneacă, Radziwit îi întinde mâna, iar domniile- 

voastre daţi cu săbiile în această mână şi în orbirea 
voastră îl socotiți trădător pe el şi pe toţi cei care 
luptă alături de el. 
— Pentru Dumnezeu! se oţări Zagłoba. Dacă n-aş 
fi văzut cât de curajos ai înfruntat moartea, aş crede 
că ţi-ai pierdut minţile. Cui i-ai jurat credinţă, lui 
Radziwilt sau lui Jan Kazimierz? Suediei sau 
Republicii? Ţi-ai pierdut orice judecată? 
— Am ştiut că-mi bat gura de pomană!... 
Rămâneţi sănătoşi! 
— Stai puţin, îl opri Zagłoba, că e vorba de un 
lucru însemnat. Spune-mi, jupâne cavaler, dacă 
atunci când l-ai rugat la Kiejdany să ne ierte, 
Radziwilt ţi-a făgăduit că ne va cruța? 
— Întocmai! răspunse Kmicic. Trebuia să 
rămâneţi la Birze tot timpul războiului. 
— Atunci cunoaşte cine-i Radziwił al tău, care 
nu-şi trădează numai ţara şi regele, ci le înşeală 
până şi pe slugile lui. Citeşte scrisoarea către 
căpetenia garnizoanei de la Birze, pe care am găsit-o 
la porucinicul dragonilor care ne însoțeau. Citeşte! 

Spunând acestea, jupân Zagłoba îi întinse lui 
Kmicic scrisoarea hatmanului. Acesta i-o luă din 
mână şi-şi aruncă privirile peste ea. Pe măsură ce 
citea, sângele îi năvălea în obraji şi roşeaţa îi 
împurpura fruntea de ruşine pentru căpetenia pe 
care o slujea. Deodată mototoli scrisoarea în mână şi 
o aruncă pe jos. 
— Rămâneţi cu bine! rosti. Era mai bine dacă 
pieream de mâna domniilor voastre! 

Şi părăsi încăperea. 
— Domniile voastre, zise Skrzetuski după o clipă 

de tăcere, e tare greu să-l convingi pe omul ăsta care 
crede în Radziwilt ca un turc în profetul său. 
Gândeam şi eu că îl slujeşte pentru cine ştie ce 
foloase sau pentru ambiţie, dar nu este aşa. Nu e un 
om rău, dara rătăcit drumul. 

— Dacă i s-a închinat lui Mahomed până acum, 
zise Zagłoba, apoi ştiu că i-am cam subţiat credinţa. 
Aţi văzut cum s-a schimbat la faţă când a citit 
scrisoarea? Se vor gâlcevi, nu glumă, fiindcă flăcăul 
ăsta e în stare să-l ia de piept până şi pe diavol, nu 
numai pe Radziwiłł. Pe legea mea, dacă-mi dăruia 
cineva o herghelie turcească, nu mă bucuram mai 
mult ca acum că l-am scăpat de la moarte. 

— E adevărat, întări spătarul, că domniei tale îţi 
datorează viaţa; asta nu poate nimeni s-o nege. 

— Dumnezeu să-l aibă în pază! spuse 
Wotodyjowski. Hai să chibzuim ce să facem. 

— Cum, ce să facem? Să încălecăm şi să plecăm... 
Caii s-au odihnit şi ei! răspunse Zagłoba. 

— Chiar aşa. Să plecăm cât mai repede! Domnia 
ta mergi cu noi? îl întrebă Mirski pe spătar. 

— Aici n-o să mai ştiu ce e liniştea şi va trebui să 
plec şi eu... Dar dacă domniile voastre vreţi să 
porniţi numaidecât la drum, mi-ar fi cam peste mână 
să vă însoțesc. De vreme ce Kmicic a plecat teafăr, n- 
o să se mai grăbească să-mi dea foc şi să mă ucidă, 
iar pentru o călătorie ca asta trebuie să mă îngrijesc 
şi eu ba de una, ba de alta... Dumnezeu ştie când am 
să mă întorc... Trebuie să-mi rânduiesc treburile, să 
ascund lucrurile mai bune, să trimit vitele la vecini, 
să strâng calabalâcul... Mai am şi ceva parale pe 
care n-aş vrea să le iau în car. Până mâine în zori aş 

putea să fiu gata, dar aşa deodată nu pot să merg. 
— Nici noi nu mai putem aştepta, fiindcă paloşul 
atârnă deasupra noastră, răspunse Wotodyjowski. 
Dar domnia ta unde vrei să cauţi adăpost? 
— În pădure, cum m-aţi sfătuit... Cel puţin am s-o 
duc pe fată acolo; eu nu mă simt prea bătrân şi 
săbioara mea mai poate să se arate de folos ţării şi 
regelui. 
— Atunci, rămâi domnia ta sănătos... Să dea 
Dumnezeu să ne întâlnim în vremuri mai bune! 
— Domnul să vă răsplătească, pentru că mi-ati 
sărit în ajutor! Nici vorbă că ne vom vedea pe 
câmpul de luptă. 
— Multă sănătate! 
— Drum bun! 

Şi începură să-şi la rămas bun, apoi fiecare veni 
şi se închină înaintea jupâniţei Aleksandra. 
—  Jupâniţă, în pădure ai s-o afli pe soţia mea cu 
flăcăii, îmbrăţişează-i din partea mea şi înfloreşte 
sănătoasă! spuse Jan Skrzetuski. 
— Adu-ţi aminte câteodată şi de oşteanul care, 
deşi n-a avut noroc, ar fi în stare totdeauna să-ţi 
aducă raiul pe pământ! adăugă Wotodyjowski. 

După ei se apropiară şi ceilalţi. În cele din urmă, 
veni şi rândul lui jupân Zagtoba. 
— Frumoasă floricică, îngăduie-mi şi mie să-mi 
iau rămas bun!  îmbrăţişeaz-o pe  jupâneasa 
Skrzetuska şi pe ştrengarii mei. Sunt nişte băieţi 
grozavi! 

În loc de răspuns, Oleńka îi luă mâna şi îşi apăsă 
buzele pe ea în tăcere. 

Capitolul XXI 


În aceeaşi noapte, la cel mult două ceasuri după 
plecarea steagului condus de Wotodyjowski, sosi la 
Billewicze în fruntea călărimii însuşi Radziwit, care 
venea să-l ajute pe Kmicic, temându-se să nu cadă în 
mâinile lui Wołodyjowski. Aflând ce se întâmplase, îi 
luă pe spătar şi pe Oleńka şi, fără să mai lase caii să 
răsufle, se întoarse la Kiejdany. 

Hatmanul se înfurie grozav ascultând istorisirea 
spătarului care-i povesti totul pe larg, vrând să abată 
gândurile înfricoşătorului magnat în altă parte. Din 
aceeaşi pricină nu îndrăznise să se împotrivească 
plecării la Kiejdany, fiind prea bucuros că furtuna se 
sfârşise numai cu atâta. Cât despre Radziwilt, cu 
toate că îl bănuia pe spătar de uneltiri şi înţelegeri 
cu alţii, avea într-adevăr prea multe griji ca să-şi mai 
amintească şi de el. 

Fuga lui Wotodyjowski putea să schimbe faţa 
lucrurilor în Podlasie. Horotkiewicz şi Jakub Kmicic, 
care se aflau în fruntea steagurilor unite împotriva 
hatmanului, erau oşteni pricepuţi, dar nu destul de 
însemnați, de aceea toată confederaţia lor nu era de 
temut. Cu Wołodyjowski fugiseră însă oameni ca 
Mirski, Stankiewicz şi Oskierko, fără să-l mai punem 
la socoteală pe micul cavaler, polcovnici de primă 
mână cu toţii şi îndrăgiţi de oşteni. 

Fireşte, în Podlasie se afla şi prinţul Bogustaw, 
care opunea confederaţilor steagurile de simbriaşi, 
adăstând mereu ajutorul unchiului elector; acesta 
întârzia însă, aşteptând şi el curgerea întâmplărilor, 
în timp ce oştile răsculate creşteau în putere, 

primind zilnic noi întăriri. 

O vreme hatmanul vru să pornească el însuşi în 
Podlasie şi să zdrobească dintr-o singură lovitură pe 
răzvrătiți, dar se răzgândi, cugetând că după 
plecarea lui din Samogiţia, toată ţara se va ridica şi 
în asemenea împrejurare puterea lui Radziwilt avea 
să scadă şi mai mult în ochii suedezilor. 

Voievodul se gândea dacă n-ar fi mai bine să 
renunţe deocamdată la Podlasie şi să-l cheme în 
Samogiţia şi pe prinţul Bogusław. 

Era o treabă necesară şi grabnică, întrucât, pe 
de altă parte, primea veşti amenințătoare despre 
cele ce făptuia voievodul de Witebsk. Hatmanul 
încercase să se apropie de el şi să-l câştige pentru 
planurile sale, dar Sapieha îi înapoiase scrisorile fără 
răspuns. Acum se vorbea că vinde la licitaţie tot ce 
poate, topeşte argintăria şi toarnă monede, e gata să 
dea oricui vitele pentru bani peşin, amanetează 
covoarele şi chilimurile ovreilor, îşi arendează 
moşiile şi strânge oşteni. 

Hatmanul, lacom din fire şi incapabil de jertfe 
băneşti, nu credea la început că cineva e în stare să- 
şi arunce întreaga avere pe altarul patriei, dar se 
convinse cu timpul că era într-adevăr aşa, fiindcă 
puterea lui Sapieha creştea cu fiecare zi tot mai 
mult. I se alăturau fugarii, şleahticii, cei cu dragoste 
de ţară, duşmanii lui Radziwiłł, ba, mai rău, chiar şi 
vechii lui prieteni şi, mai mult decât atâta, până şi 
rudele hatmanului, cum era prinţul Michał, 
starostele de vânătoare, despre care se vorbea că 
poruncise ca tot venitul moşiilor sale neîncălcate de 
vrăjmaşi să fie trimis voievodului de Witebsk pentru 


507 


oaste. 

Astfel se înfăţişa şi se clătina din temelii zidirea 
ridicată de trufia lui Janusz Radziwił. În planurile lui 
trebuia să încapă întreaga Republică, dar se arătă în 
curând că nici măcar Samogiţia nu putea fi cuprinsă. 

Situaţia semăna tot mai mult cu un cerc al 
greşelilor, deoarece, de pildă, împotriva voievodului 
de Witebsk, Radziwił ar fi putut să cheme oştile 
suedeze care cotropeau din ce în ce mai multe 
ţinuturi, dar asta însemna să-şi recunoască propria 
neputinţă. De altfel, legăturile hatmanului cu marele 
ghinărar suedez, datorită lui jupân Zagłoba, se 
subţiaseră mult, de când cu ciocnirea de la Klewany 
şi, cu toate lămuririle date, între ei îşi făcuseră loc 
supărarea şi neîncrederea. 

Venind în ajutorul lui Kmicic, hatmanul 
nădăjduia să-l prindă şi să-l nimicească pe 
Wołodyjowski, dar când speranţa i se spulberase, 
revenise la Kiejdany mânios şi întunecat. Era tare 
mirat că nu-l întâlnise pe Kmicic pe drumul spre 
Billewicze, dar aceasta se întâmplase pentru că 
jupân Andrzej, ai cărui dragoni Wołodyjowski îi luase 
cu sine, întorcându-se de unul singur, alesese 
drumul cel mai scurt, prin pădure, ocolind Plemborg 
şi Ejragola. 

După o noapte petrecută în şa, în ziua 
următoare, hatmanul ajunse cu oştenii la Kiejdany pe 
la amiază şi întrebă în primul rând de Kmicic. I se 
răspunse că se întorsese, dar fără dragoni. Hatmanul 
ştia şi el acest lucru, dar era curios să audă din gura 
lui Kmicic ce se întâmplase, şi porunci să-l cheme 
numaidecât, 

— N-ai izbutit, cum n-am izbutit nici eu, îi spuse 
când Kmicic se ivi înaintea lui. Spătarul de Rosienie 
mi-a povestit că ai căzut în mâinile acelui mic diavol. 
— Aşa este! adeveri Kmicic. 

— Şi scrisoarea mea te-a scăpat? 

— Luminăţia ta despre care scrisoare vorbeşti? 
Pentru că citind-o singuri pe cea care au găsit-o la 
mine, drept răsplată mi-au citit alta, aceea pe care 
luminăţia ta ai trimis-o căpeteniei din Birze. 

Chipul mohorât al lui Radziwilt parcă se acoperi 
cu un nor sângeriu. 

— Aşadar ştii? 

— Ştiu! răspunse Kmicic nestăpânit. Cum ai 
putut, luminăţia ta, să te porţi astfel cu mine? Mai 
mare ruşinea când un şleahtic de rând nu-şi respectă 
cuvântul, ce să mai vorbim de un prinţ şi o 
căpetenie... 

—  Tăcere! porunci Radziwil. 

— N-am să tac, pentru că acolo mi-a crăpat 
obrazul de ruşine pentru luminăţia ta. Au încercat să 
mă atragă de partea lor, dar n-am vrut şi le-am spus: 
îl slujesc pe Radziwit, fiindcă dreptatea şi virtutea 
sunt alături de el! Atunci mi-au arătat scrisoarea: 
„Uite cum e Radziwit al tău!” iar eu am fost silit să 
tac şi să înghit ruşinea... 

Buzele, hatmanului începură să tremure de 
mânie. Simţi o dorinţă sălbatică de a suci grumazul 
acesta cutezător şi ridică mâinile să cheme slujitorii. 
Furia îi întuneca privirea, astupându-i răsuflarea, şi 
Kmicic şi-ar fi plătit scump îndrăzneala, dacă chiar în 
clipa aceea prinţul n-ar fi fost apucat de un atac de 
astm. Faţa i se învineţi, se ridică de pe scaun şi 

începu să bată aerul cu braţele, ochii îi ieşiră din 
orbite, iar din gâtlej îi ieşea un geamăt hârâit, în 
care Kmicic abia înţelese: 

— Mă înăbuş!... 

Se iscă larmă, alergară slujitorii, doftorii de la 
curte şi începură să-l readucă la viaţă pe prinţul care 
îşi pierduse cunoştinţa. Osteniră un ceas şi mai bine, 
iar când începu să dea semne de viaţă, Kmicic ieşi 
din încăpere. 

Pe coridor se întâlni cu Chartamp care se 
vindecase după loviturile primite în lupta cu ungurii 
răzvrătiți ai lui Oskierko. 

— Ei, ce se mai aude? întrebă mustăciosul. 

— Şi-a venit în fire! răspunse Kmicic. 

— Hm! într-o bună zi s-ar putea să nu-şi mai 
revină! Va fi spre răul nostru, jupâne polcovnic, 
fiindcă faptele lui se vor răsfrânge asupra noastră. 
Toată nădejdea mea e în Wołodyjowski; gândesc că 
îşi va apăra vechii tovarăşi, de aceea îţi spun 
domniei tale, aici Charłamp cobori glasul, sunt 
bucuros că a scăpat. 

— Era chiar atât de strâmtorat? 

— Ce înseamnă strâmtorat? închipuie-ţi, domnia 
ta, lupii din tufele de răchită în care era încercuit n- 
au putut să se furişeze, iar el s-a furişat. Bătu-l-ar 
ghiulele! Cine ştie, cine ştie dacă nu va veni timpul 
să ne agăţăm de poala lui, pentru că pe la noi 
lucrurile cam şchioapătă. Şleabhticii se îndepărtează 
de prinţul nostru, spunând cu toţii că vor mai bine 
un duşman adevărat, pe suedezi sau chiar pe tătari, 
decât un trădător. Asta este! Iar prinţul porunceşte 
întruna să prindă şi să întemniţeze nişte oameni 

cumsecade, ceea ce, între noi fie vorba, e împotriva 
legii şi a dreptăţii. Astăzi l-au adus pe spătarul de 
Rosienie!... 

— L-au adus şi pe el? 

— Păi cum altfel? Şi încă şi cu o jupâniţă ca 
migdala! Meriţi firitiseli, domnia ta! 

— Şi unde i-au dus? 

— În aripa dreaptă. Li s-au dat odăi foarte bune, 
nu se pot plânge de nimic, afară poate de străjile 
care se plimbă pe dinaintea uşii. Pe când nunta, 
jupâne polcovnic? 

— Pentru nunta asta nici capela nu s-a arvunit. 
Rămâi sănătos, domnia ta! spuse Kmicic. 

După ce se despărţi de Chartamp, Kmicic se 
duse la cvartirul lui. Noaptea nedormită, peripeţiile 
de pomină şi întâmplarea din urmă cu prinţul îl 
vlăguiseră de tot, încât abia se mai ţinea pe picioare. 
Sufletul îi era îndurerat, asemenea trupului istovit şi 
bătut, căruia orice atingere îi provoca durere. 
Întrebarea nevinovată a lui Chartamp: „Pe când 
nunta?” îl străpunsese ca un cuţit, aducându-i 
înaintea ochilor faţa de gheaţă a Olenkăi şi buzele 
strânse, a cărei tăcere întărise atunci osândirea lui 
la moarte. Nu mai avea nici o însemnătate dacă 
rugăminţile ei ar fi putut să-l scape sau dacă 
Wotodyjowski ar fi ascultat-o. Jalea şi durerea pe 
care Kmicic le simţea în această clipă izvorau din 
faptul că ea nu rostise nici un cuvânt! Mai înainte îl 
scăpase totuşi de două ori. Asemenea prăpastie se 
adâncise între ei; secase oare nu numai dragostea 
din inima ei, dar şi bunăvoința pe care se cuvine s-o 
arăţi şi unui străin, mila pe care trebuie s-o nutreşti 

pentru toţi semenii? Cu cât se gândea mai mult, cu 
atât Oleńka i se părea mai rea, cu atât mai mare era 
părerea de rău, cu atât mai adâncă jignirea. „Ce-am 
făcut, se întreba, de mă dispreţuieşte ca pe un 
blestemat din amvon? Chiar dacă ar fi rău că îl 
slujesc pe Radziwił, eu mă simt nevinovat, fiindcă 
pot să spun cu mâna pe conştiinţă că nu-l slujesc 
pentru folosul meu, pentru câştiguri şi avuţie, ci 
pentru că văd în asta folosul ţării; de ce am fost 
osândit fără judecată? 

Bine, prea bine! Fie şi aşa! N-am să-i cer iertare 
pentru vini pe care nu le-am făptuit, n-am să mă rog 
în genunchi să se îndure de mine!” îşi repeta de o 
mie de ori. 

Cu toate acestea, durerea nu contenea, 
dimpotrivă, creştea tot mai mult. Întorcându-se la 
cvartirul său, jupân Andrzej se aruncă pe pat şi 
încercă să adoarmă, dar cu toată truda, nu putu să 
închidă ochii. După un răstimp se sculă şi începu să 
umble prin încăpere. Din când în când îşi ducea 
mâinile la frunte şi vorbea cu glas tare: 

— Altfel nu poate fi, are inimă de piatră! 

Şi iarăşi: 

— La una ca asta, jupâniţă, nu m-am aşteptat... 
Să te răsplătească Dumnezeu!... 

Tot cugetând aşa, se scurse un ceas şi încă unul, 
până când îl lăsară puterile şi începu să moţăie 
aşezat pe pat. Dar înainte de a aţipi, îl trezi unul 
dintre curtenii prinţului, jupân Szkitadz, şi-l chemă 
la prinţ. 

Radziwilt se simţea mai bine şi răsufla mai 
liniştit, dar pe faţa-i plumburie se citea istovirea 

Şedea într-un jilt adânc bătut cu piele, avându-l 
alături pe doftorul căruia îi spuse să iasă când intră 
Kmicic. 
— Am fost cu un picior pe lumea cealaltă şi asta 
numai din pricina ta! îi zise lui jupân Andrzej. 
— Luminăţia ta, nu e vina mea; am spus ce-am 
gândit.! 
— Altă dată să nu se mai întâmple. Nu mai apăsa 
şi tu peste povara pe care o port şi află că pe altul în 
locul tău nu l-aş fi iertat. 

Kmicic tăcea. 
— Dacă am poruncit, rosti prinţul după o clipă, 
să-i împuşte la Birze pe oamenii pe care, la 
rugămintea ta, i-am iertat la Kiejdany, n-am făcut-o 
pentru că voiam să te înşel pe tine, ci numai ca să-ţi 
crut durerea. M-am prefăcut că te ascult, fiindcă am 
slăbiciune pentru tine... Dar moartea lor era 
necesară. Sunt oare un călău, crezi că vărs sângele 
numai ca să-mi satur ochii de culoarea roşie?... Când 
ai să fii mai în vârstă, ai să cunoşti că, dacă vrei să 
făptuieşti ceva pe lumea asta, nu-ţi este îngăduit să 
jerifeşti lucrurile mari pentru cele mici. Oamenii 
aceia trebuiau să piară aici, la Kiejdany, căci uite 
unde a dus mila ta: în ţară a izbucnit răscoala, 
războiul civil a început, iar prietenia cu suedezii se 
clatină; faptele lor slujesc drept pildă şi altora şi 
răzvrătirea se lăţeşte ca boala rea. Mai mult, chiar 
eu a trebuit să pornesc împotrivă-le şi să mă acopăr 
de ruşine în faţa oştenilor, în vreme ce tu erai cât pe 
ce să mori de mâna lor; acum se vor duce în Podlasie 
şi se vor pune în fruntea răscoalei. la aminte şi 
învaţă! Dacă piereau la Kiejdany, n-ar mai fi fost 

toate astea. Dar tu, rugându-te pentru ei, te ai gândit 
numai la prietenia ce le-o porţi. Eu însă i-am trimis 
să moară la Birze, pentru că am mai multă 
experienţă şi văd mai departe, pentru că ştiu că cine 
se împiedică, fie şi de-o pietricică în timp ce goneşte, 
acela poate să cadă, iar cine cade, poate să nu se 
mai ridice niciodată, mai ales dacă fugea prea 
repede mai înainte... Oamenii aceştia ne-au făcut 
mult rău. 

— N-au ei atâta însemnătate, încât să strice cu 
totul treaba începută de luminăţia ta. 

— Chiar dacă n-ar mai face nimic de acum 
înainte, neîncrederea care s-a ivit între Pontus şi 
mine din pricina lor este o pagubă destul de mare. 
Acum s-a lămurit că nu erau oamenii mei, dar 
scrisoarea cu ameninţări pe care mi-a trimis-o 
Pontus a rămas şi asta n-am să i-o iert niciodată... O 
fi Pontus cumnatul regelui, dar mă îndoiesc că ar 
putea fi şi al meu, căci gândesc că neamul lui 
Radziwilt nu-i de nasul lui... 

— Luminăţia ta, poţi să te înţelegi cu regele, fără 
să mai treci pe la slugile lui. 

— Aşa şi vreau să fac... Şi dacă n-o să mă doboare 
necazurile, am să-l învăţ eu pe suedezul asta să-şi 
cunoască lungul nasului... Dacă n-am să mor de 
inimă rea, căci cine ştie dacă n-am să sfârşesc astfel; 
aici nu mă fereşte nimeni de spini şi amărăciune... 
Mi-e greu, tare greu!... Cine-ar putea crede că sunt 
tot eu acela care am fost la Łojowe, Rzeczyca, 
Mozyrz, Turów, Kiev şi  Berestoczko?... Toată 
Republica se uita la mine şi la Wisniowiecki ca la doi 
luceferi!...  Tremurau cu toţii înaintea lui 

Chmielnicki, iar el tremura de frica mea. Aceiaşi 
oşteni, pe care în vreme de cumpănă i-am condus din 
izbândă în izbândă, m-au părăsit acum şi ridică mâna 
asupra mea ca nişte ucigaşi împotriva părintelui lor. 
— Nu toţi, fiindcă mai sunt şi din aceia care cred 
încă în luminăţia ta! spuse Kmicic nestăpânit. 

— Cred încă... până când vor înceta sa creadă! 
răspunse Radziwilt cu amărăciune. Ce binevoitori 
sunt!... Să nu-mi stea în gât bunăvoința lor... Toţi 
înfigeţi pumnal după pumnal în inima mea, cu toate 
că multora nici nu le trece prin gând s-o facă... 

— Luminăţia ta, să nu iei în seamă vorbele 
noastre, ci numai dorinţa noastră. 

— Îţi mulţumesc pentru sfat... De acum încolo am 
să privesc cu luare-aminte faţa fiecărui făţarnic... şi 
am să mă străduiesc să fiu pe placul tuturor.. 

— Sunt vorbe amare, luminăţia ta. 

— Păi viaţa e dulce?... Dumnezeu m-a făcut 
pentru lucruri mari, iar eu trebuie să-mi risipesc 
forţele într-un război fără însemnătate, aidoma cu 
cel dintre două aşezări de şleahtici. Am vrut să mă 
iau de piept cu stăpânitorii cei puternici şi uite că am 
decăzut într-atâta, încât mă văd silit să-l vânez pe 
unul ca Wołodyjowski pe propria-mi moşie. În loc să 
rămână mută de uimire în faţa puterii mele, lumea se 
miră de slăbiciunea mea; în loc să plătesc cenuşa de 
la Wilno cu cenuşa Moscovei, trebuie să-ți 
mulţumesc că ai săpat şanţuri la Kiejdany... Sunt la 
strâmtoare... şi mă înăbuş... nu numai din pricina 
astmei... Mă ucide neputinţa... şi pierderea de 
vreme... Sunt strâmtorat şi-mi este tare greul... 
Înţelegi?... 


515 


— Şi eu am crezut că va fi altfel spuse Kmicic 
posomorât. 

Radziwilt începu să răsufle cu greutate. 
— Înainte de a ajunge la coroana adevărată, mi s- 
a pus pe cap una de spini. l-am poruncit pastorului 
Aders să citească stelele... Mi-a desemnat îndată 
horoscopul şi mi-a spus că aşezarea astrală îmi este 
neprielnică, dar asta va trece. Între timp, mă 
doboară suferinţa... Noaptea nu pot să pun geană pe 
geană, ceva umblă prin încăpere... Chipuri 
nedesluşite mă plivesc în pat şi uneori mi se face frig 
deodată... Înseamnă că moartea îmi dă târcoale... 
Sufăr peste poate... Trebuie să fiu pregătit şi 
împotriva trădării, fiindcă ştiu că sunt şi din aceia 
care şovăie. 
— Nu mai sunt! răspunse Kmicic. Cine a vrut să 
se lepede de luminăţia ta, a făcut-o mai demult! 
— Nu mă păcăli, vezi şi tu că polonezii încep să se 
depărteze de mine. 

Kmicic îşi aduse aminte de ce-i spusese 
Chartamp şi tăcu. 
— Dar nu-i nimic! rosti Radziwilt. E greu, straşnic 
de greu, dar trebuie să răbdăm. Nu mai spune 
nimănui ce ai auzit de la mine... Bine că atacul de 
astm a trecut cu bine, fiindcă un timp nu se va mai 
repeta, iar astăzi am nevoie de putere. Vreau să dau 
un ospăț şi oamenii trebuie să mă vadă vesel, ca să 
nu-şi piardă curajul!... Descreţeşte-ţi şi tu fruntea şi 
nu spune nimănui nimic; eu mă destăinuiesc, ca 
măcar tu să nu mă mai chinuieşti... Astăzi m-am lăsat 
dus de mânie... Ai grijă să nu se mai repete, fiindcă e 
vorba de capul tău. Dar te-am iertat... Cu şanţurile 

pe care le-ai săpat la Kiejdany nu i-ar fi fost ruşine 
nici lui Peterson... Du-te acum şi trimite-mi-l pe 
Mieleszko. Au adus azi fugari din steagul lui, toţi 
sunt nişte prefăcuţi. Am să dau poruncă să-i 
spânzure până la cel din urmă... Să slujească drept 
pildă... Du-te cu bine... Astăzi are să fie vesel la 
Kiejdany. 


Capitolul XXII 


Spătarul de Rosienie avu mult de furcă cu 
jupâniţa Aleksandra până când o convinse să ia parte 
la ospăţul pe care hatmanul îl dădea în cinstea 
oamenilor săi. Fu nevoit s-o roage aproape cu lacrimi 
în ochi pe îndărătnica şi îndrăzneaţa jupâniţă, 
jurându-i că e în joc viaţa lui, că nu numai oştenii, ci 
şi toţi şleahticii care trăiau aproape de Kiejdany sub 
ocrotirea prinţului aveau să se înfăţişeze, altminteri 
atrăgând asupră-le mânia lui Radziwitt. Cum dar 
puteau să se împotrivească tocmai ei care se aflau la 
castel în puterea înfricoşătorului hatman? În cele din 
urmă, jupâniţa consimţi, nevrând să primejduiască 
viaţa unchiului. 

Se strânse într-adevăr lume multă, pentru că 
veniră mulţi dintre şleahticii din împrejurimi cu 
nevestele şi fiicele lor. Oştenii erau însă cei mai 
numeroşi, mai ales căpeteniile străine, care 
rămăseseră alături de prinţ. Înainte de a se arăta 
oaspeţilor, Radziwilt îşi pregăti o înfăţişare senină, 
ca şi când nu-l apăsa nici o grijă, deoarece cu 
ajutorul acestui ospăț nu voia numai să îmbărbăteze 
inimile prietenilor şi ale oştenilor, ci să se şi 

convingă că cei mai mulţi şleahtici sunt de partea lui, 
doar răzvrătiţii împotrivindu-se unirii cu Suedia; 
dorea să arate că ţara se bucură odată cu el, aşa că 
nu se zgârci la osteneală şi cheltuieli, pentru ca 
ospăţul să fie îmbelşugat, şi vestea lui să se 
împrăştie cât mai departe. Abia se lăsase înserarea 
peste pământ şi sute de butoiaşe cu smoală fură 
aprinse pe drumul ce ducea la castel şi în curte; din 
când în când bubuiau treascurile, iar oştenii aveau 
poruncă să scoată strigăte de bucurie. 

Caleştile, şarabanele şi briştile soseau dar una 
după alta, aducând oaspeţii de vază din împrejurimi 
şi pe şleahticii mai mărunți. Curtea gemea de carete, 
cai şi slujitorii care însoţiseră musafirii sau erau ai 
casei. Mulțimea, împodobită în mătăsuri, catifele şi 
blănuri de mare preţ, umplu sala „de aur”, iar când 
prinţul se arătă în sfârşit, strălucind tot de pietre 
scumpe şi cu un zâmbet binevoitor pe faţa-i de obicei 
mohorâtă, iar acum slăbită de boală, căpeteniile 
strigară într-un glas: 

— Să trăiască prinţul hatman! Trăiască voievodul 
de Wilno! 

Radziwilt îşi aruncă privirile peste şleahticii 

adunaţi, vrând să se convingă dacă aceştia urmau 
pilda  oştenilor, într-adevăr, vreo cincisprezece 
glasuri din cele mai temătoare repetară urarea, iar 
prinţul începu îndată să se încline în toate părţile şi 
să mulţumească pentru dragostea „tuturor”. 
— Cu ajutorul domniilor voastre, spuse, vom 
putea înfrunta pe aceia care vor să piardă ţara! Să 
vă răsplătească Dumnezeu!... Dumnezeu să vă 
răsplătească!... 


518 


Şi porni să facă înconjurul sălii, oprindu-se 
înaintea cunoscuţilor şi nearătându-se zgârcit în 
vorbe măgulitoare ca „frate” şi „vecine dragă”, astfel 
că nu puţine chipuri se înseninară sub înrâurirea 
razelor calde ale bunăvoinţei magnatului. 

Nu e cu putinţă, spuneau cei care până nu 
demult priveau chiorâş la faptele lui, ca un 
asemenea stăpân şi senator însemnat să nu dorească 
binele ţării; ori n-a putut să facă altfel decât a făcut, 
ori în purtarea lui sunt niscaiva arcana!“ care se vor 
arăta în folosul Republicii. 

Într-adevăr, acum avem mai multă linişte de la 
al doilea vrăjmaş care nu vrea să se măsoare cu 
suedezii din pricina noastră. 

— Să dea Domnul să se schimbe toate în bine! 

Erau totuşi şi unii care clătinau din cap sau îşi 
împărtăşeau din priviri: „Am venit aici, fiindcă ni s-a 
pus cuțitul în gât!” 

Dar aceştia tăceau, în vreme ce alţii, mai uşor 
de îmbunat, vorbeau tare, chiar foarte tare, ca să-i 
audă prinţul: 

— Mai bine să schimbăm stăpânul, decât să 
ducem Republica de râpă. 

— Coroana să se descurce cum o vrea, noi trebuie 
să ne gândim la pielea noastră. 

— La urma urmei, cine ne-a dat pilda, dacă nu 
Wielkopolska? 

— Extrema necessitas extremis nititur 
rationibus!15! 

—  Tentanda omnia !!52 

a 


131 împrejurările extreme necesită mijloace extreme (lat.). 
1322 Toate trebuie încercate (lat.). 

— Să ne punem toată încrederea în prinţ şi să ne 
lăsăm în seama lui. Să aibă puterea şi Lituania în 
mână. 

— E vrednic şi de una şi de alta. Dacă nici el nu 
ne va scăpa, vom pieri... În el e salus... 

— El e mai aproape de noi decât Jan Kazimierz, 
fiindcă e sânge din sângele nostru! 

Radziwitt asculta cu lăcomie vorbele acestea 
dictate de teamă sau de linguşire şi nu se gândea că 
erau rostite de oameni slabi care l-ar fi părăsit cei 
dintâi la vreme de primejdie; de oameni a căror 
credinţă se clătina la orice adiere de vânt. Se îmbăta 
cu asemenea vorbe şi îşi înşela propria conştiinţă, 
repetând părerile care-i arătau dreptatea lui: 
„Extrema necessitas extremis nititur rationibus!” 

Iar când trecu pe lângă un grup mai mare de 
şleahtici şi-l auzi pe jupân Jurzyc spunând: „El e mai 
aproape de noi decât Jan Kazimierz!” fața i se 
însenină cu totul. Se simțea nespus de măgulit în 
trufia lui ca fusese pus alături de rege, aşa că se 
apropie îndată de jupân Jurzyc şi-i zise: 

— Ai dreptate, frăţioare, pentru ca într-o garniţă 
din sângele lui Jan Kazimierz numai o oca este 
lituanian, pe când al meu e lituanian în întregime. 
lar dacă până acum ocaua a poruncit garniţei, apoi, 
fraţii mei, numai voi puteţi face să fie altfel. 

— Noi suntem gata să bem cu garniţa în 
sănătatea luminăţiei tale! răspunse Jurzyc. 

— Aşa, domnia ta, ai nimerit-o cum nu se poate 
mai bine! Petreceti, fraţilor! Aş vrea să poftesc toată 
Lituania la masa mea! 

— Atunci ar trebui să fie mai bine împărţită, se 

amestecă jupân Szczaniecki de Dalnow, un om 
cutezător şi cu limba ca briciul. 

— Ce vrei să spui, domnia ta? întrebă prinţul, 
aţintindu-l cu privirile. 

— Că inima luminăţiei tale e mai largă decât 
Kiejdany. 

Radziwilt se forţă să zâmbească şi plecă mai 
departe. În clipa aceea se apropie şambelanul şi-i 
spuse că cina e gata. Mulțimea începu să se scurgă 
în urma prinţului ca un râu, îndreptându-se spre 
aceeaşi sală în care fusese vestită unirea cu suedezii. 
Acolo  şambelanul  aşeză musafirii la locurile 
cuvenite, strigând numele şi rangul fiecăruia. Dar se 
vede că urma întru totul poruncile prinţului, 
deoarece Kmicic nimeri între spătarul de Rosienie şi 
jupâniţa Aleksandra. 

Amândoi se înfiorară când îşi auziră numele 
strigate alături şi la început şovăiră, dar se gândiră 
pesemne că, împotrivindu-se, ar fi atras asupra lor 
luarea-aminte a tuturor celor de faţă, astfel că se 
aşezară unul lângă celălalt. Nici unul nu se simţea în 
apele lui. Jupân Andrzej se hotărî să se arate 
nepăsător, ca şi când s-ar fi aflat lângă o străină. 
Înţelese însă curând că nici el nu putea fi nepăsător 
şi nici vecina lui nu era atât de străină, încât să 
înceapă vorba ca doi oameni care abia se cunoşteau. 
Dimpotrivă, amândoi îşi dădeau seama că în mijlocul 
acestei mulţimi, printre atâtea simţăminte felurite, 
pricini şi vrăjmăşii, el se gândea numai la ea şi ea 
numai la el şi tocmai de aceea le venea peste mână. 
Pentru că nici unul dintre ei nu voia şi nu putea să 
spună limpede şi pe faţă tot focul inimii. Aveau 

înapoia lor trecutul, dar nu aveau viitor. Vechile 
simţăminte, încrederea şi prietenia dintre ei se 
zdruncinaseră. Nu le mai rămăsese nimic care să fie 
numai al lor, afară de jale şi dezamăgire. Dacă n-ar fi 
fost nici acestea, s-ar fi simţit mai slobozi, dar numai 
timpul putea să aducă uitarea, acum era însă prea 
devreme... 

Kmicic era atât de încurcat, încât aproape că 
suferea, deşi pentru nimic în lume n-ar fi schimbat 
locul pe care i-l dăduse şambelanul. Îi asculta 
foşnetul rochiei şi-i pândea fiecare mişcare, dar se 
prefăcea nepăsător; simţea căldura care venea 
dinspre ea şi toate acestea îi produceau o desfătare 
dureroasă. 

Curând îşi dădu seama că şi jupâniţa îl urmărea 
încordată, deşi părea că nu se gândeşte la el. Îl 
cuprinse o dorinţă nestăpânită să se uite la ea, 
începu dar să privească cu coada ochiului până când 
îi zări fruntea luminoasă, ochii acoperiţi de genele 
negre şi faţa albă, nepomăduită ca la alte jupâniţe. 

Chipul acesta fusese întotdeauna atât de 
ademenitor pentru el, încât inima bietului cavaler se 
înfiora de păreri de rău şi de durere... „Cum poate o 
frumuseţe  îngerească să ascundă asemenea 
îndârjire!” se gândi. Dar jignirea era prea adâncă şi 
adăugă: „Nu-mi mai trebuieşti n-are decât să te ia 
altul!” 

Dar simţi deodată că dacă acel „altul” ar fi 
încercat să profite de îngăduinţa lui, l-ar fi făcut 
bucățele. Îl cuprindea o mânie grozavă numai când 
se gândea. Se linişti abia când îşi aduse aminte că el 
şi nu altcineva sta lângă ea şi nimeni nu vrea să i-o 

răpească, cel puţin acum... Mă mai uit o dată la ea, 
apoi mă întorc spre partea cealaltă”, se gândi. 

Şi iarăşi începu să tragă cu coada ochiului, dar 
tocmai atunci făcea şi ea la fel şi amândoi îşi 
coborâră în grabă privirile, grozav de umiliţi, ca şi 
când cineva i-ar fi fost prins asupra faptului. 

Jupâniţa Aleksandra se lupta şi ea cu sine. Din 
toate câte se întâmplaseră, din purtarea lui Kmicic la 
Billewicze, din vorbele lui Zagłoba şi ale lui 
Skrzetuski pricepuse că Kmicic greşea, dar nu era 
chiar atât de vinovat, nu merita atâta dispreţ şi 
asemenea aspră osândire, cum socotise mai înainte. 
Doar el era acela care-i scăpase pe polcovnici de la 
moarte şi dovedise atâta falnică mândrie când se afla 
în mâinile lor, încât, având scrisoarea care ar fi putut 
să-i micşoreze vina sau cel puţin să-l ferească de 
moarte, n-o arătase, nu rostise un singur cuvânt şi 
plecase să-şi primească pedeapsa cu fruntea sus. 

Oleńka, crescută de un oştean bătrân care aşeza 
disprețul faţă de moarte înaintea tuturor virtuţilor, 
admira bărbăţia din tot sufletul, astfel că nu se putea 
împotrivi să nu-i admire fără să vrea curajul 
nebunesc: numai moartea putea să-l mai schimbe. 

Acum îi era limpede că dacă Kmicic îl slujea pe 
Radziwiłł, apoi o făcea cu bună-credinţă, astfel că 
bănuiala de trădare trebuie să-l fi jignit adânc. Şi 
tocmai ea fusese aceea care-l nedreptăţise cea 
dintâi, nu se zgârcise cu vorbele de ocară şi dispreţ 
şi nu voise să-l ierte nici înaintea morţii. 

„Îndreaptă-ţi greşeala, o îndemna inima. Între 
voi totul s-a sfârşit, dar trebuie să recunoşti în faţa 
lui că l-ai judecat strâmb. Eşti datoare şi faţă de tine 

însăţi...” 

Jupâniţa era însă şi tare mândră, poate chiar 
puţin îndârjită, aşa că îi trecu prin minte că tânărul 
n-are nevoie de lămuririle ei şi roşi toată. 

„De vreme ce n-are nevoie, să-mi dea pace!” îşi 
zise în sinea ei. 

Dar conştiinţa îi spunea că, dacă cel nedreptăţit 
are sau nu are nevoie să i se recunoască dreptatea, 
lucrurile trebuie totuşi limpezite. De cealaltă parte şi 
mândria îi înfăţişa alte argumenta: „în caz că n-ar 
vrea s-o asculte, ceea ce se prea poate, ar avea parte 
numai de ruşine. Iar în al doilea rând, vinovat sau 
nu, dacă o face dinadins sau din orbire, ajunge că 
tine cu trădătorii, cu duşmanii ţării şi-i ajută s-o 
piardă. Pentru ţară e totuna dacă el e lipsit de cinste 
sau de înţelepciune. Numai Dumnezeu poate să-l 
socotească nevinovat, oamenii se cuvine şi trebuie 
să-l osândească şi cuvântul trădare va rămâne 
alături de numele lui. Asta este! Şi chiar dacă nu e 
vinovat, oare nu merită tot disprețul, pentru că nu e 
în stare să deosebească răul de bine, nelegiuirea de 
virtute?...” 

Jupâniţa se înfurie şi obrajii începură să-i ardă. 
„Am să tac! îşi spuse. N-are decât să sufere, şi-a 
făcut-o cu mâna lui. Atâta vreme cât nu-l văd că se 
căieşte, am dreptul să-l osândesc...” 

După care îşi întoarse ochii spre Kmicic, vrând 
parcă să se convingă dacă pe faţa lui nu se vedea 
părerea de rău. Tocmai atunci privirile lor se 
întâlniră şi rămaseră amândoi tare ruşinaţi. 

Poate că Oleńka nu văzu căinţa pe chipul 
cavalerului dar în locul ei citi durerea şi truda 

nespusă; văzu că faţa tânărului era palidă ca după 
boală şi o cuprinse mila: ochii i se umplură de 
lacrimi şi se aplecă peste masă, ca să-şi ascundă 
tulburarea. 

În acest timp, ospăţul se înviora cu încetul. 

La început, parcă simțeau cu toţii o povară 
apăsătoare, dar pe măsură ce se goleau paharele, 
mesenii prindeau tot mai mult curaj. Murmurul 
creştea. 

În cele din urmă, prinţul se ridică în picioare. 

— Domniile voastre, vă rog să-mi daţi ascultare! 
— Prinţul vrea să vorbească!... Prinţul vrea să 
vorbească! strigară din toate părţile. 

—  Ridic primul pahar în sănătatea 
prealuminatului rege al Suediei, care ne dă ajutor 
împotriva vrăjmaşului şi, stăpânind deocamdată 
aceste pământuri, nu se va lăsa, până nu va face 
linişte. Ridicaţi-vă, domniile voastre, pentru că acest 
pahar se cuvine să-l bem în picioare. 

Toţi bărbaţii se ridicară şi goliră paharele, dar 
fără să strige cu înflăcărare. Jupân Szczaniecki din 
Dalnów mormăi ceva la urechea vecinilor, iar aceştia 
îşi muşcară sfârcul mustăţilor ca să nu râdă: se 
vedea că îl luaseră în râs pe regele suedez. 

Abia când prinţul ridică al doilea pahar în 
sănătatea „oaspeţilor dragi”, binevoitori faţă de 
Kiejdany, care veniseră din locuri îndepărtate să-şi 
dovedească încrederea în planurile gazdei, îi 
răspunseră cu strigăte uriaşe: 

— Mulţumim, mulţumim din toată inima! 
— În sănătatea prinţului! 

— A lui Hector!“ al nostru din Lituania! 
— Să trăiască! Trăiască prinţul hatman, voievodul 
nostru! 

Deodată, jupân Jurzyc, cum era puţin ameţit, 
strigă cât putu de tare: 
— Trăiască Janusz I, marele prinţ de Lituania. 

Radziwilt roşi tot, ca o jupâniţa căreia îi 
veniseră peţitorii, dar văzând că tăceau cu toţii şi se 
uitau la el cu mirare, spuse: 
— Totul stă în puterea voastră, dar o prea 
devreme, jupâne Jurzyc, prea devreme! 
— Trăiască Janusz I marele prinţ, de Lituania! 
repetă Jurzyc cu încăpăţinare de beţiv. 

Jupân Szczaniecki se ridică la rândul lui şi 
spuse: 
— Aşa este! rosti cu sânge rece. Marele prinţ de 
Lituania, regele Poloniei şi împăratul nemților! 

larăşi se aşternu o clipă de tăcere, apoi 
musafirii izbucniră în hohote de râs. Ochii le ieşeau 
din orbite, mustăţile se mişcau avan pe chipurile 
înroşite şi trupul li se cutremura de râs; ecoul 
hohotelor răsună multă vreme sub bolțile sălii, până 
când încetă deodată, aşa cum începuse, la vederea 
hatmanului care făcea feţe-feţe. 

Radziwił îşi stăpâni mânia năprasnică ce-i 
apăsa pieptul şi spuse: 
— Oricine poate să  glumească,  jupâne 
Szczaniecki! 

Şleahticul îşi şnurui buzele şi răspunse fără să-şi 
piardă cumpătul: 
— Şi acesta e un tron pe bază de alegeri, altceva 

mai bun nu putem să-ţi urăm, luminăţia ta. Dacă, 
şleahtic fiind, luminăţia ta poţi să ajungi rege al 
Poloniei, ca prinţ al imperiului nemţesc ai dreptul să 
râvneşti la coroana de împărat. Şi de una, şi de alta 
eşti tot atât de aproape sau de departe, iar cine nu-i 
doreşte luminăţiei tale aceste ranguri, să se scoale în 
picioare şi-l vom lua îndată în săbii. 

Apoi se întoarse către oaspeţi: 

— Acela care nu-i doreşte voievodului de Wilno 
coroana imperiului nemtesc, să se ridice în picioare! 

Fireşte, nu se ridică nimeni. Nimeni nu mai râse 
de astă dată, fiindcă în glasul lui jupân Szczaniecki 
era atâta batjocoră, încât inima tuturor se umpluse 
de teamă în aşteptarea celor ce aveau să se 
întâmple... 

Nu se întâmplă însă nimic, doar oaspeţilor le 
pieri tot cheful de petrecere. În zadar slujitorii 
umpleau mereu paharele. Vinul nu putea să alunge 
gândurile negre din mintea şleahticilor şi nici 
temerile din ce în ce mai mari. Radziwiłł îşi ascundea 
cu greu mânia, fiindcă simţea că urările nesăbuite 
ale lui jupân Szczaniecki îl scăzuseră în ochii tuturor 
şi că înadins sau fără voie, şleahticul întărise 
convingerea musafirilor că voievodul de Wilno este 
tot atât de departe de tronul de mare principe al 
Lituaniei, ca şi de coroana de împărat al nemților. 
Totul fusese rostit în glumă, dar în mare parte 
ospăţul avea drept scop să obişnuiască spiritele cu 
viitoarea domnie a lui Radziwitt. Mai mult, prinţul se 
temea că asemenea luare în râs a nădejdilor sale să 
nu aibă o proastă înrâurire asupra căpeteniilor care 
ştiau cum stau lucrurile, Pe feţele lor se citea într- 

adevăr descurajarea. 

Ganchof golea pahar după pahar şi se ferea să 
întâlnească privirea prinţului. Kmicic nu bea, dar sta 
cu ochii pironiţi pe masă şi sprâncenele încruntate, 
ca şi când se gândea la ceva sau se lupta cu propria 
conştiinţă. Radziwilt se cutremură la gândul că 
mintea cavalerului poate să se lumineze dintr-odată 
şi să aleagă adevărul de minciună, fiindcă atunci 
acest polcovnic care slujea drept legătură între 
steagurile poloneze, pe care le mai avea, şi cauza lui 
Radziwił, va rupe şi aceasta verigă, de-ar fi să-şi 
smulgă şi inima din piept odată cu ea. 

Kmicic devenise o mare greutate pentru 
Radziwitt şi, dacă n-ar fi avut acea importanţă pe 
care i-o dădea curgerea întâmplărilor, ar fi căzut 
demult victima cutezanţei proprii şi a mâniei 
hatmanului. Prinţul greşea însă bănuindu-l acum de 
gânduri vrăjmaşe cauzei lui. deoarece jupân Andrzej 
era prins în întregime de Oleńka şi de supărarea 
care-i despărţea. 

Uneori i se părea că jupâniţa care sta lângă el îi 
e mai dragă decât orice pe lume, apoi iarăşi simţea 
asemenea ură, că ar fi fost în stare s-o ucidă, murind 
şi el odată cu ea. 

Drumurile se încurcaseră într-atâta, că viaţa 
devenise o povară pentru această fire dintr-o bucata. 
Simţea şi el ce simte fiara încurcată în plasa din care 
nu mai poate să scape. 

Mohoreala neliniştită a oaspeţilor îl aţâţa și mai 
mult. Nu mai putea îndura. 

Voia bună scădea cu fiecare clipă. Cei de faţă 
aveau impresia că petrec sub un acoperiş de plumb, 

pe care-l sprijineau cu capetele lor. 

În acest timp, un oaspete nou intră în sală. Când 
îl văzu, prinţul strigă: 

— E jupân Suchaniec, vine de la vărul Bogusław! 
Îmi aduci scrisori, nu-i aşa? 

Noul-sosit se închină până la pământ. 

—  Întocmai, luminăţia ta!... Vin drept din 
Podlasie. 

— Dă-mi scrisorile şi aşează-te la masă. Domniile 
voastre să mă ierte că nu mai amân citirea lor, cu 
toate că ne aflăm la ospăț; poate că sunt niscaiva 
noutăţi şi aş vrea să le împărtăşesc şi domniilor 
voastre. Jupâne şambelan, te rog să ai grijă de 
trimis. 

Spunând acestea, prinţul luă vraful de scrisori 
din mâinile lui jupan Suchaniec şi începu să rupă în 
grabă pecetea celei de deasupra. 

Cei de faţă îşi aţintiră curioşi privirile spre el, 

străduindu-se să ghicească pe chipul lui cuprinsul 
scrisorilor. Se vede însă că prima scrisoare nu vestea 
nimic bun, deoarece sângele năvăli în obrajii 
prinţului şi ochii i se aprinseră de mânie sălbatică. 
— Fraţilor! spuse hatmanul. Prinţul Bogusław îmi 
dă de ştire că aceia care au vrut mai degrabă să se 
unească împotriva mea, decât să meargă la Wilno 
asupra vrăjmaşului, pustiesc acum moşiile mele din 
Podlasie. E mai lesne să te baţi cu muierile prin 
sate!... Vrednici cavaleri, n-am ce zice!... Dar nu-i 
nimic! îşi vor primi răsplata!... 

Luă a doua scrisoare şi abia apucă să-şi arunce 
ochii peste ea că un zâmbet de izbândă şi bucurie îi 
strălumina faţa. 

— Ţinutul Sieradz s-a predat suedezilor! strigă şi, 
urmând pilda Wielkopolskăi, a primit oblăduirea lui 
Carol Gustav. 

Apoi după o clipă: 

— lată şi noutăţile! Domniile voastre, veşti bune! 
Jan Kazimierz a fost înfrânt la Widawa şi Zarnâw!... 
Oştirea îl părăseşte! Se retrage aproape singur la 
Cracovia cu suedezii în urma lui. Vărul meu îmi scrie 
că şi Cracovia va cădea. 

— Să ne bucurăm, domniile voastre! spuse cu 
glas ciudat Szczaniecki. 

—  Aşaii, să ne bucurăm! repetă hatmanul, 
neluând în seamă tonul cu care vorbise Szczaniecki. 

Prinţul era tot numai bucurie, faţa-i parcă 
întinerise dintr-odată şi ochii îi străluceau; cu 
mâinile tremurând de fericire rupse pecetea ultimei 
scrisori, o desfăcu, se lumină ca soarele şi strigă: 

— Varşovia a căzut!... Trăiască Carol Gustav! 

Abia acum băgă de seamă că la auzul veştilor, 
impresia celor de faţă era cu totul alta decât cea pe 
care o încerca el. Tăceau cu toţii, aruncând priviri 
nesigure înaintea lor. Unii se posomorau, alţii îşi 
ascundeau faţa în mâini. Până şi curtenii hatmanului 
sau cei mai slabi de înger nu cutezau să imite 
bucuria prințului auzind că Varşovia căzuse, 
Cracovia trebuia să cadă şi ea, iar ţinuturile se 
lepădau unul după altul de stăpânul legiuit şi se 
predau  duşmanului. Era ceva neomenesc în 
mulţumirea cu care căpetenia unei jumătăţi din 
oştirea ţării şi unul dintre cei mai de vază senatori 
anunţa tuturor nenorocirile Republicii. Prințul 
înţelese că se cuvine să îndrepte lucrurile. 

— Domniile voastre, zise, aş fi cel dintâi care ar 
plânge odată cu voi, dacă ar fi vorba de paguba 
Republicii, dar de astă dată Republica nu are nimic 
de suferit, căci îşi schimbă doar stăpânul. În locul lui 
Jan Kazimierz, rege lipsit de noroc, va căpăta un 
războinic mare şi cu mai mult noroc. Parcă văd toate 
războaiele încheiate şi toţi duşmanii biruiţi. 

— Luminăţia ta ai dreptate! răspunse 
Szczaniecki. Tot aşa vorbeau la Ujscie Radziejowski 
şi Opaliński... Să ne bucurăm dar, domniile voastre! 
Moarte lui Jan Kazimierz!... 

Acestea zicând, jupân Szczaniecki împinse 
scaunul cu zgomot, se ridică şi ieşi din sală. 

— Aduceţi cele mai bune vinuri din pivniţă! strigă 
prinţul. 

Şambelanul alergă să îndeplinească porunca 
voievodului. Sala zumzăia ca un stup. După ce prima 
impresie se şterse, şleahticii începură să vorbească 
despre ştirile aflate. Îi cerură lui jupân Suchaniec 
amănunte în legătură cu cele ce se petreceau în 
Podlasie şi în Mazowsze care căzuse în mâna 
suedezilor. 

În curând aduseră de-a dura butoiaşe smolite şi 
începură să le scoată cepurile. Oaspeţii se înviorară; 
voioşia creştea tot mai mult. 

Tot mai multe erau glasurile care repetau: „S-a 
întâmplat şi basta! Nu mai e nimic de făcut!” — 
„Poate că va fi mai bine! Se vede că aşa ne-a fost 
soarta!” — „Prinţul nu ne va lăsa!” — „Alţii o duc şi 
mai rău' Trăiască Janusz Radziwilt, voievodul, 
hatmanul şi prinţul nostru!” 

— Marele prinţ al Lituaniei! strigă iarăşi jupân 

Jurzyc. 

De astă dată nu-i mai răspunseră tăcerea şi 
hohotele de râs, din contră, câteva zeci de gâtlejuri 
răguşite răcniră într-un glas: 

— Aşa să fie! I-o dorim din toată inima! Să ne 
trăiască! Să domnească! 

Magnatul se ridică cu faţa roşie ca purpura. 

— Vă mulţumesc, domniile voastre şi fraţilor!... 
rosti aşezat. 

În sală aerul devenise înăbuşitor ca într-o baie 
din pricina luminărilor şi a răsuflărilor omeneşti. 

Jupâniţa Aleksandra se aplecă spre Kmicic şi-i 
spuse spătarului de Rosienie: 

— Mi-e rău, să mergem de aici. 

Faţa îi era palidă şi pe frunte îi luceau broboane 
de sudoare. 

Spătarul de Rosienie se uită cu priviri neliniştite 
la hatman, de teamă că acesta îi va socoti plecarea 
de la ospăț drept o jignire. Pe câmpul de luptă era un 
oştean vajnic, dar se temea ca de foc de Radziwitt. 

Tocmai atunci, colac peste pupăză, hatmanul 
spuse: 

— Cel care nu închină cu mine, acela este 
duşmanul meu; astăzi sunt vesel 

— Auzi, Oleńka? răspunse spătarul, 

—  Unchiule, nu pot să mai stau, mi-e rău! rosti 
jupâniţa cu priviri rugătoare. 

— Atunci du-te singură, se supără spătarul. 
Jupâniţa se sculă de pe scaun, vrând să se strecoare 
nebăgată în seamă de nimeni, dar o lăsară puterile şi 
se prinse de spătarul scaunului. 

Deodată o cuprinse braţul puternic al unui 

cavaler şi o sprijini. 
— Te conduc eu, jupâniţa! şopti jupân Andrzej. 

Şi fără să-i mai ceară îngăduinţa, îi cuprinse 
mijlocul ca într-un cerc de fier; dar Oleńka devenea 
tot mai grea şi, înainte de a ajunge la uşă, se lăsă 
moale pe braţul lui. Atunci Kmicic o luă în braţe, ca 
pe un copil, şi o scoase din sală. 


Capitolul XXIII 


În aceeaşi seară, după ospăț, jupân Andrzej dori 
să se vadă neapărat cu prinţul, dar i se răspunse că 
prinţul se sfătuieşte în taină cu jupân Suchaniec. 

Veni dar a doua zi de dimineaţă şi fu primit 
îndată. 

— Luminăţia ta, îi spuse, am venit cu o 
rugăminte. 
— Ce vrei să fac pentru tine? 
— Nu mai pot să trăiesc aici. Flecare zi înseamnă 
pentru mine chinuri de neîndurat. Nu mai am ce face 
la Kiejdany. Luminăţia ta, găseşte-mi şi mie vreo 
însărcinare, trimite-mă undeva, unde ţi-e voia. Am 
auzit că polcurile vor porni asupra lui Zoltarenko. 
Mă duc şi eu. 
— Zoltarenko s-ar lua bucuros la sfadă, dar îi vine 
cam peste mână, pentru că noi ne aflăm sub 
proteguirea suedezilor, fără învoirea cărora nu 
putem nici noi să pornim asupra lui... Graful Magnus 
se mişcă grozav de încet şi se ştie de ce! Nu mai are 
încredere în mine. Dar ţi-e chiar atât de rău la 
Kiejdany alături de mine? 
— Luminăţia ta eşti bun cu mine şi, cu toate 

acestea, nici nu sunt în stare să spun cât de greu îmi 
este. La drept vorbind, credeam că toate vor fi 
altfel... Credeam că ne vom bate, că vom trăi numai 
în foc şi fum, zi şi noapte în şa. Pentru asta m-a 
potrivit Dumnezeu. Aici însă stau şi ascult vorbe de 
clacă, lâncezesc fără să fac nimic şi vânez pe ai 
noştri, în loc să lupt cu duşmanul... Nu mai pot să 
îndur, nu mai pot... Pe legea mea, mai bine să mor 
de o sută de ori! Mai mare chinul! 
— Ştiu eu de unde-ţi vine deznădejdea asta. 
Dragostea, asta este. Când o să mai îmbătrâneşti, o 
să râzi singur de zbuciumul tău. Am văzut ieri că 
sunteţi supăraţi. 
— Nu mai am nimic cu ea şi nici ea cu mine. Ce-a 
fost, s-a sfârşit! 
— S-a îmbolnăvit? 
—  Întocmai. 

Prinţul tăcu o vreme. 
— Te-am mai sfătuit o dată şi ţi-o repet, zise 
hatmanul. Dacă vrei să fie a ta, ia-o cu voia sau fără 
voia ei. Am să poruncesc să vă cunune. O să plângă 
puţin, o să se vaiete, dar se va sfârşi cu bine. După 
nuntă o iei în cvartirul tău... şi dacă a doua zi va mai 
plânge, înseamnă că... 
— Luminăţia ta, eu te rog să-mi afli vreo 
însărcinare de oştean, nu să mă cununi! răspunse 
Kmicic apăsat. 
— N-o mai vrei? 
— Nu. Nici eu pe ea şi nici ea pe mine! Să ştiu că 
mi se rupe inima şi tot nu vreau s-o mai rog nimic. Aş 
vrea să fiu cât mai departe, ca să uit de toate înainte 
de a-mi pierde minţile. Aici nu mai e nimic de făcut, 

iar când stau degeaba, gândurile rele mă macină ca 
o boală. Adu-ţi aminte, luminăţia ta, cât de mult 
sufereai înainte de a primi veştile bune... Aşa sufăr şi 
eu acum. Ce să fac? Să-mi strâng capul în mâini, ca 
să nu plesnească de atâtea griji, ori să stau aici? La 
ce bun? Dumnezeu ştie ce timpuri mai sunt şi astea, 
ce fel de război mai e şi ăsta pe care nu pot să-l 
înţeleg şi să-l cuprind cu mintea mea!... Din această 
pricină îmi este şi mai greu. Pe legea mea, dacă 
luminăţia ta n-ai să mă foloseşti în nici un fel, am să 
fug, am să adun o ceată de oşteni şi am să mă bat... 
— Cucine? întrebă prinţul. 

— Cu cine? Mă duc la Wilno şi-am să-l hăituiesc 
pe vrăjmaş, cum l-am hăituit şi pe Chowanski. Dă-mi 
steagul meu şi războiul va începe! 

— Steagul tău îmi trebuie aici împotriva 
duşmanului dinăuntru. 

— Asta-i durerea şi chinul meu, că trebuie să stau 
cu mâinile încrucişate la Kiejdany sau să alerg după 
unul ca Wotodyjowski pe care l-aş vrea mai degrabă 
scară lângă scară în luptă! 

— Am o însărcinare pentru tine, spuse prinţul. Nu 
te învoiesc să te duci la Wilno şi nici steagul nu ţi-l 
dau. Dacă nu mă asculţi şi pleci să strângi oşteni, 
află că astfel încetezi de a mă sluji pe mine. 

— În schimb, am să-mi slujesc ţara! 

— Ţara şi-o slujeşte acela care mă slujeşte pe 
mine. Te-am convins odată. Adu-ţi aminte ce mi-ai 
jurat. În sfârşit, dacă vei lupta de capul tău, nu te vei 
mai afla sub ocrotirea mea şi ştii că judecăţile te 
aşteaptă... Pentru binele tău nu trebuie să faci una 
ca asta. 

— Ce însemnătate mai au judecăţile acum! 

— Dincolo de Kowno nici una, dar aici, unde ţara 
e liniştită, n-au încetat să-şi facă treaba. Fără 
îndoială, poţi să nu te înfăţişezi, dar sentinţele se vor 
pronunţa şi osânda te va urmări până când va fi 
împlinită în vremuri mai bune. Cine a fost osândit o 
data, îl ajunge pedeapsa şi peste zece ani, iar 
şleahticii din Lauda o să aibă grijă să nu uite nimic. 
— Ca să-ţi spun drept, luminăţia ta, daca va 
trebui să-mi plătesc păcatele, apoi am sa le plătesc. 
Odinioară eram gata să mă lupt cu întreaga 
Republica şi să nu port grija condamnărilor, ca şi 
răposatul jupân Laszcz, care a poruncit să i se 
căptuşească mantia cu ele... Acum însă a început să 
mă apese conştiinţa. Mă tem să nu ajung mai 
departe decât vreau şi sunt tare neliniştit. 

— Atât de mult te mustră cugetul? Dar să lăsăm 
asta! Ţi-am spus că dacă vrei să pleci de aici, am o 
însărcinare de seamă pentru tine. Ganchof se dă în 
vânt după ea şi mi-o aminteşte în fiecare zi. Mă şi 
gândeam să i-o dau lui. Dar nu e cu putinţă, fiindcă e 
nevoie de un om mai însemnat, care să aibă un nume 
de vază şi să nu fie străin, ci polonez, în scurt, care 
să dovedească acolo că nu m-au părăsit cu toţii şi că 
mai sunt destui magnați care ţin cu mine... Tu te 
potriveşti de minune, mai ales că eşti şi destul de 
curajos şi vrei mai degrabă să se ploconească alţii 
înaintea ta, decât s-o faci tu înaintea altora. 

— Despre ce e vorba, luminăţia ta? 

— Trebuie să pleci într-o călătorie mai lungă. 

— Sunt gata şi astăzi! 

— Şi pe cheltuiala ta, pentru că eu cam duc lipsă 

de bani. Unele moşii au fost cotropite de vrăjmaşi, 
altele le pustiesc ai noştri, iar veniturile nu mai 
ajung la vreme; în schimb, toată oastea care mi-a 
mai rămas a trecut în socoteala mea. Nici vorbă, 
vistiernicul, pe care-l ţin sub cheie, n-o să-mi dea nici 
o para, întâi pentru că nu vrea şi apoi pentru că nu 
are nici el. Cât despre banii obștii, îi iau fără să mai 
întreb, dar sunt prea puţini. Iar de la suedezi capeţi 
orice, afară de bani, fiindcă şi lor le tremură mâna 
când văd un şiling. 

— Luminăţia ta, nu mai e nevoie de atâtea 
lămuriri! Dacă plec, plec pe cheltuiala mea. 

— Da, dar acolo va trebui să te înfăţişezi cu mare 
fală, să nu te zgârceşti!... 

— Nu mă voi arăta zgârcit la nimic! 

Faţa hatmanului se lumină, pentru că într- 
adevăr stătea prost cu banii, cu toate că jefuise 
Wilno nu prea demult, dar pe deasupra era şi lacom 
din fire. Era adevărat, de asemenea, că veniturile de 
pe moşiile-i nenumărate, care se întindeau din 
Letonia până la Kiew şi de la Smoleńsk până în 
Mazowsze, încetaseră să sosească, iar cheltuielile 
oştirii creşteau cu fiecare zi. 

—  Asta-mi place! spuse. Ganchof mi-ar fi cerut 
bani numaidecât, dar tu eşti altfel de om. Uite 
despre ce e vorba. 

— Ascult cu luare-aminte. 

— Întâi ai să te duci în Podlasie. E un drum cu 
primejdie, deoarece acolo se află confederaţii care 
au părăsit tabăra şi luptă împotriva mea. Cum ai să 
scapi de ei, e treaba ta. Jakub Kmicic poate că te-ar 
cruța, dar păzeşte-te de Horotkiewicz, de Żeromski 

şi mai ales de Wotodyjowski şi de laudanienii lui. 
— Am mai fost o dată în mâinile lor şi nu mi s-a 
întâmplat nimic. 
— Asta-i bine. Te vei duce la Zabłudów, unde se 
află Harasimowicz. Îi spui să strângă toţi banii din 
veniturile moşiilor, din dările publice şi ori de unde 
poate şi să mi-i trimită, dar nu aici, ci la Tylza, unde 
au şi ajuns lucrurile mele. Ce poate să amaneteze din 
bunuri sau din vite, să amaneteze, dacă poate să ia 
ceva de la ovrei, să ia... În al doilea rând, să se 
gândească la confederați, să-i piardă în vreun fel. 
Asta însă nu te mai priveşte pe tine, am să-i scriu eu 
ce să facă. Tu să-i dai scrisoarea şi să pleci 
numaidecât la Tykocin, la prinţul Bogustaw. 

Hatmanul se întrerupse şi începu să răsufle 
adânc, fiindcă dacă vorbea prea mult, i se făcea rău. 
Kmicic se uita cu lăcomie la el, fiindcă tare mult voia 
să plece şi simţea că această călătorie, plină de 
peripetii, va fi un adevărat balsam pentru necazurile 
lui. 

După o clipă, hatmanul începu să vorbească 
astfel: 
—  Mătot întreb de ce mai stă prinţul Bogusław în 
Podlasie?... Pentru Dumnezeu, poate să mă piardă pe 
mine şi pe el. Ascultă cu luare-aminte ce-ţi spun, 
pentru că deşi ai să-i dai scrisorile mele, trebuie să 
ştii să le sprijini prin viu grai şi să-i lămureşti ce nu 
pot să-i scriu eu. Află dar că veştile de ieri au fost 
bune, dar nu chiar atât de bune cum le-am spus 
şleahticilor, ba chiar nici măcar atât de bune cum am 
crezut eu însumi la început. Suedezii sunt într- 
adevăr învingători, au ocupat Wielkopolska, 

Mazowsze şi Varşovia, ţinutul Sieradz li s-a supus de 
bunăvoie, iar pe Jan Kazimierz îl gonesc spre 
Cracovia, unde îl vor împresura, pe legea mea. Are 
să-l apere Czarniecki, senatorul acela proaspăt uns, 
care trebuie să recunosc, e un oştean iscusit. Cine 
poate să prevadă ce se va întâmpla?... Suedezii se 
pricep într-adevăr să cucerească cetăţile, iar 
Cracovia nici n-a avut când să se întărească. Cu 
toate acestea, nepricopsitul de castelan s-ar putea 
apăra acolo o lună, două, trei. Câteodată se întâmpla 
adevărate minuni, cum a fost aceea de la Zbaraż... 
Aşa că dacă va rezista cu înverşunare, lucrurile pot 
să ia o întorsătură nedorită. Trebuie să cunoşti 
tainele politiceşti. Află dar mai întâi că la Viena nu 
vor privi cu ochi buni cum creşte puterea suedeză şi 
s-ar putea să le dea ajutor... Tătarii, o ştiu prea bine, 
sunt înclinați să-l ajute pe Jan Kazimierz, năvălind 
asupra cazacilor şi a Moscovei, iar atunci oştile 
ucrainene, conduse de Potocki, le vor veni în ajutor. 
Astăzi Jan Kazimierz se află într-o stare 
deznădăjduită, dar mâine poate să aibă mai mult 
noroc... 

Prinţul se opri iarăşi să mai răsufle, iar jupân 
Andrzej încercă un simţământ ciudat, de care 
deocamdată nici el nu-şi dădea prea bine seama. El, 
partizanul lui Radziwilt şi al suedezilor, se bucura că 
norocul s-ar putea să-i părăsească pe suedezi. 

— Mi-a spus Suchaniec, zise prinţul, cum a fost la 
Widawa şi la Żarnów. În prima ciocnire, avangărzile 
noastre... voiam să zic poloneze... i-au făcut harcea- 
parcea pe suedezi. Acum n-au mai avut de-a face cu 
şleahtici fără experienţă... şi suedezii şi-au mai 

coborât nasul. 
— Da, dar izbânda a fost de partea lor, nu-i aşa? 
— A fost, pentru că steagurile lui Jan Kazimierz s- 
au răzvrătit, iar şleahticii au spus că vor sta în 
ordine de bătaie, dar nu vor lupta. Oricum, s-a arătat 
că pe câmpul de bătălie suedezii nu ştiu mai mult 
decât oştile regale. Dacă vor fi înfrânți o dată sau de 
două ori, îşi vor pierde curajul. lar dacă Jan 
Kazimierz va primi ajutoare băneşti, ca să-şi poată 
plăti oamenii, aceştia nu se vor mai răzvrăti. Potocki 
n-are prea mulţi oameni, dar steagurile lui sunt 
foarte bine muştruluite şi înţeapă ca nişte viespi. 
Tătarii vor veni cu el, iar electorul nu se arată prea 
săritor. 
— Cum aşa? 
— Şi eu şi Bogustaw am crezut că se va uni cu noi 
numaidecât, deoarece ştim ce trebuie să gândim 
despre dragostea lui faţă de Republică... Dar e prea 
prevăzător şi nu are în vedere decât binele lui. 
Aşteaptă să vadă ce se va întâmpla, unindu-se între 
timp cu oraşele prusiene care i-au rămas 
credincioase lui Kazimierz. Socotesc că e vorba de 
vreo înşelăciune, poate doar dacă electorul n-ar mai 
fi el însuşi sau s-ar îndoi de norocul suedezilor. Dar 
până să se lămurească lucrurile, înţelegerea 
împotriva suedezilor rămâne în picioare şi, dacă 
aceştia se vor poticni în Małopolska, se vor ridica 
îndată Wielkopolska şi Mazowsze, prusienii vor trece 
de partea lor şi s-ar putea întâmpla... 

Prinţul se cutremură  înfricoşat parcă de 
asemenea presupunere. 
— Ce-ar putea să se întâmple? întrebă Kmicic. 

— S-ar putea întâmpla să nu mai rămână picior 
de suedez în toată Republica! răspunse prinţul 
întunecat. 

Kmicic se încruntă şi tăcu. 
— Atunci, vorbi mai departe hatmanul cu glas 
coborât, şi norocul nostru ar cădea tot atât de jos pe 
cât era înainte de sus... 

Jupân Andrzej zvâcni de la locul lui cu ochii 
scânteietori, roşu la faţă, şi strigă: 
— Luminăţia ta, cum se poate una ca asta?... Nu 
demult mi-ai spus că Republica e la pământ şi că 
numai luminăţia ta, alături de suedezi, mai poate s-o 
scape... Care-i adevărul? Acela pe care l-am auzit 
atunci, sau cel de astăzi? Iar dacă-i aşa cum zici 
astăzi, de ce mai ţinem cu suedezii, în loc să ne 
batem cu ei?... Îmi vine să şi râd! 

Radziwilt se uită cu asprime la tânăr. 
— Eşti îndrăzneț! spuse. 

Dar Kmicic se lăsă purtat de propria înflăcărare 
— Vorbim după aceea cum sunt eu! Acum 
luminăţia ta să-mi responsis la ce te-am întrebat. 
— Răspunsul este, rosti apăsat Radziwił, că dacă 
lucrurile vor lua asemenea întorsătură, atunci vom 
începe să luptăm cu suedezii. 

Jupân Andrzej încetă să mai bufnească pe nări, 
se lovi cu palma peste frunte şi strigă: 
— Sunt un nătărău! Sunt un nătărău! 
— Nu zic nu, consimţi prinţul, şi adaug că 
îndrăzneala ta a început să întreacă măsura. Află că 
tocmai de asta te trimit acolo, ca să vezi încotro se 
îndreaptă lucrurile. Vreau numai binele ţării, nimic 
mai mult. Toate câte ţi le-am spus, nu sunt decât 

presupuneri care pot să se adeverească şi mai mult 
ca sigur că se vor adeveri. Dar trebuie să fim 
prevăzători. Cine vrea să nu-l ia apa trebuie să ştie 
să înoate, iar cine merge printr-o pădure fără poteci, 
acela trebuie să se oprească deseori şi să 
chibzuiască în ce parte s-o apuce... Pricepi? 

— E limpede ca lumina soarelui. 

— Ne este îngăduit şi chiar trebuie recedere'%, 
dacă este spre binele ţării, dar nu vom putea s-o mai 
facem, dacă prinţul Bogustaw zăboveşte prea mult în 
Podlasie. Şi-a pierdut capul pesemne. Câtă vreme stă 
acolo, trebuie să se arate de partea cui este, de 
partea suedezilor sau a lui Jan Kazimierz, iar asta ar 
fi lucrul cel mai rău. 

— Sunt un prost, luminăţia ta, că iar nu înţeleg! 
— Podlasie se află aproape de Mazowsze şi ori 
ţinutul va fi încălcat de suedezi, ori oraşele prusiene 
vor trimite ajutoare împotriva suedezilor. Iar atunci 
va trebui să aleagă. 

— Şi de ce prinţul Bogusław nu trebuie să 
aleagă? 

— Pentru că atâta timp cât el nu se va arăta de 
partea nimănui, suedezii vor fi nevoiţi să ţină seama 
de noi şi la fel electorul. Dacă însă vom fi siliţi 
recedere şi să ne întoarcem împotriva suedezilor, 
atunci el va fi veriga de legătură între mine şi Jan 
Kazimierz... El are să-mi uşureze întoarcerea, lucru 
pe care n-ar mai putea să-l facă, dacă ar trece 
înainte de partea suedezilor. Şi, de vreme ce în 
Podlasie va fi silit în curând să aleagă, mai bine să se 
ducă la Tylza, în Prusia, şi să aştepte acolo ce se va 

întâmpla. Or, cum electoral întârzie în domeniile lui, 
Bogustaw va rămâne cel mai mare în rang în toată 
Prusia, putând astfel s-o ia în stăpânire, să-şi 
înmulțească oştenii şi să stea în fruntea unei puteri 
mai mari... Atunci şi unii şi ceilalţi ne vor da ce vrem, 
numai să ne aibă pe amândoi de partea lor, iar 
neamul nostru nu numai că nu va scădea, dar se va 
ridica şi mai mult; ăsta-i lucrul de căpetenie. 

— Luminăţia ta mi-ai spus că lucrul cel mai 
însemnat este binele ţării... 

— Nu te mai lega de fiecare cuvânt, ţi-am spus o 
dată că e totuna, aşa că ascultă mai departe. Ştiu 
bine că prinţul Bogustaw, cu toate că a iscălit pactul 
cu Suedia la Kiejdany, nu trece drept partizanul lor. 
Spune-i să răspândească vestea că lam silit să 
iscălească împotriva inimii lui, iar tu să faci acelaşi 
lucru pe drum. Oamenii vor crede, fiindcă nu o dată 
se întâmplă ca până şi fraţii de acelaşi sânge să ţină 
de facţii diferite. În acest fel va putea să intre în 
legătură cu confederaţii, să cheme căpeteniile la el, 
chipurile pentru negocieri, să le prindă şi să le ducă 
în Prusia. Este mijlocul cel mai bun pentru folosul 
țării, fiindcă altminteri oamenii aceştia o vor preda 
cu totul. 

— Asta-i tot ce trebuie să fac? întrebă Kmicic 
dezamăgit. 

— E numai o parte şi nu cea mai însemnată. De la 
prințul Bogusław ai să pleci cu scrisorile mele de-a 
dreptul la Carol Gustav. Nu mai pot să mă înțeleg cu 
graful Magnus de când cu ciocnirea de la Klewany. 
Se uită chiorâş la mine şi se gândeşte întruna că, 
dacă suedezii se vor poticni, iar tătarii vor porni 

asupra celuilalt vrăjmaş, mă voi întoarce şi eu 
împotriva suedezilor. 

—  Judecând după cele ce spuneai luminăţia ta 
mai înainte, cam are dreptate. 

— Are sau nu are, nu vreau să ştie ce fac. Pe de 
altă parte, şi personaliter!* e un om care nu-mi 
doreşte binele. Nu mă îndoiesc că-i scrie regelui 
vrute şi nevrute despre mine, că sunt slab sau că nu 
are încredere în mine. Toate astea trebuie să 
înceteze. Îi vei da scrisorile mele regelui; dacă te va 
întreba de lupta de la Klewany, ai să spui numai 
adevărul, fără să scazi, ori să adăogi nimic. Poţi să-i 
mărturiseşti că eu i-am condamnat pe oamenii aceia 
la moarte, iar tu le-ai dobândit iertarea. Nu ţi se va 
întâmpla nimic, din contră, sinceritatea ta ar putea 
chiar să le placă. Cât despre Magnus, să nu-l 
învinovăţeşti înaintea regelui, pentru că e cumnatul 
lui... Dar dacă te întreabă, fie şi în treacăt, ce 
gândeşte lumea pe aici, spune-i că oamenilor le pare 
rău că graful Magnus nu-l răsplăteşte cum se cuvine 
pe hatman pentru prietenia-i neprefăcută faţă de 
suedezi, că însuşi prinţul, adică eu, suferă foarte 
mult din această pricină. Dacă te mai întreabă de-i 
adevărat că m-au părăsit toate steagurile regulate, 
să-i spui că nu-i adevărat şi să te dai drept pildă pe 
tine. Spune-i că eşti polcovnic, cum de altfel şi eşti... 
Mai spune-i că sprijinitorii lui jupân Gosiewski au 
aţâţat oştirea să se răscoale, dar adaugă că între 
mine şi el domneşte o vrăjmăşie de moarte. Să afle 
că dacă graful Magnus mi-ar fi trimis ceva tunuri şi 
călărime, i-aş fi nimicit de mult pe confederați... Asta 

e părerea tuturor. la seama la toate, trage cu 
urechea la ce vorbesc cei din preajma regelui şi 
vesteşte-mă nu pe mine, ci, dacă se iveşte prilejul, pe 
prinţul Bogustaw în Prusia. Ai putea să faci asta şi 
prin oamenii electorului, dacă dai peste ei. Nemţeşte 
cred că ştii? 

— Am avut ca tovarăş un şleahtic din Kurlandia, 
un anume Zend, pe care mi l-au tăiat oamenii din 
Lauda. De la el am învăţat destul de bine nemţeşte. 
Iar în Letonia mă duceam foarte des... 

— Atunci e bine. 

— Luminăţia ta, dar unde am să-l găsesc pe 
regele suedez? 

— Acolo unde va fi. În timp de război, azi poate să 
fie aici, iar mâine cine ştie unde. Dacă dai de el la 
Cracovia, e chiar mai bine, pentru că ai să duci 
scrisori şi altora care trăiesc prin părţile acelea. 

— Trebuie să merg şi la alţii? 

Întocmai. Va trebui să ajungi până la 
Lubomirski! mareşalul coroanei, care tare aş vrea 
să treacă de partea noastră. E un om puternic şi 
multe atârnă de el în Matopolska. Dacă el ar vrea cu 
adevărat să se alăture suedezilor, atunci Jan 
Kazimierz n-ar mai avea ce face în Republică. Nu-i 
ascunde nici regelui suedez că te-am trimis şi la 
Lubomirski să-l câştigi de partea suedezilor... 
Fireşte, nu trebuie să vadă că o spui înadins, 
strecoară-i-o printre altele. Se va bucura grozav. 


15 Jerzy Sebastian Lubomirski (1616—1667) — mare mareşal al 
coroanei din 1650; hatman de câmp al coroanei din 1657. S-a distins 
în luptele cu năvălitorii suedezi (1655—1669). Potrivnic politicii Mariei 
Ludovica, este condamnat de Seim şi începe războiul civil, învingând 
armata regelui Ia Matwy (1666). 

Unde nu dă Dumnezeu ca pan Lubomirski să vină 
alături de noi. O să şovăie, ştiu prea bine, dar mă 
aştept ca rugămintea mea să-l convingă, deoarece 
are o pricină pentru care trebuie să-mi câştige 
bunăvoința. Îţi spun şi ţie despre ce e vorba, ca să 
ştii ce ai de făcut acolo. Mai demult, mareşalul m-a 
vizitat ca pe un urs în bârlogul lui şi s-a străduit să 
priceapă, luându-mă pe ocolite, dacă aş da-o pe 
singura mea fiică fiului său Herakliusz. Sunt încă 
nişte copii, dar am putea să încheiem o înţelegere 
care-l interesează pe mareşal mai mult decât pe 
mine, fiindcă o moştenitoare mai bogată nu află în 
toată Republica, iar dacă s-ar uni cele două averi, 
nici în lumea întreagă... E o nadă foarte 
ademenitoare! Ce să mai vorbim de împrejurarea 
când mareşalul ar putea nădăjdui să capete drept 
zestre şi coroana de mare prinţ pentru fiul său!... 
Stârneşte-i această nădejde şi se va lăsa ispitit, pe 
legea mea, fiindcă se gândeşte mai mult la neamul 
lui decât la Republică... 

— Ce trebuie să-i spun? 

— Tot ce nu pot să-i scriu eu... Dar trebuie să i le 
aduci la cunoştinţă cu multă îndemânare. Ferească 
Dumnezeu să te trădezi că ai auzit de la mine, cum 
că aş dori coroana pentru sine. Pentru asta e încă 
prea devreme... Spune-i însă că toţi şleahticii din 
Samogiţia şi Lituania vorbesc despre asta şi se 
bucură că suedezii nu se sfiesc s-o spună în gura 
mare; ai auzit-o de la cei ce-l înconjură pe rege... Ai 
să bagi de seamă care dintre curteni este prieten 
apropiat cu mareşalul şi-i strecori la ureche: 
Lubomirski să treacă de partea suedezilor şi să ceară 

în schimb căsătoria lui Herakliusz cu fiica lui 
Radziwitt, apoi să-l sprijine pe hatman să capete 
rangul de mare principe al Lituaniei, pe care-l va 
moşteni cu vremea Herakliusz. Mai mult, spune-i şi 
că dacă Herakliusz îşi va pune pe cap coroana 
Lituaniei, mai târziu va putea dobândi şi tronul 
Poloniei, unirea celor două neamuri însemnând astfel 
reuniunea celor două coroane. Dacă „nu vor primi cu 
amândouă mâinile această propunere, se vor dovedi 
nişte oameni nimicnici. Cine nu ţinteşte sus şi se 
teme de gândurile măreţe, n-are decât să se 
mulţumească cu bastonul, buzduganul sau rangul de 
castelan, să facă sluj şi să-şi plece grumazul, 
dobândind bunăvoința stăpânilor cu ajutorul 
slujitorilor, că altceva nici nu merită!... Pe mine m-a 
croit Dumnezeu pentru altă soartă şi de aceea cutez 
să întind mâna spre tot ce stă în puterea omului, ca 
să ajung la hotarul pe care însuşi Dumnezeu l-a pus 
vrerilor omeneşti! 

Prinţul întinse într-adevăr mâinile ca şi când ar 
fi vrut să pună mâna pe coroana nevăzută. Se 
înflăcăra ca o torţă, dar, fiind prea mişcat, i se opri 
răsuflarea în piept. 

Îşi reveni însă curând şi rosti cu glasul 
întretăiat: 
— Vezi şi tu... sufletul zboară spre soare... iar 
boala îţi spune memento’... Fie ce o fi... Aş vrea ca 
moartea să mă găsească mai bine pe tron decât în 
antecamera regelui. 
— Să chem doftorul? întrebă Kmicic. 

Radziwilt se împotrivi dând din mână. 


137 Tine minte (lat.). 


547 


— Nu e nevoie... nu e nevoie... Mi-e mai bine... 
Asta-i tot ce voiam să-ţi spun. Ține ochii şi urechile 
deschise... la seama şi ce va face Potocki. Ei sunt 
uniţi, credincioşi familiei Waza... şi puternici... Nici 
neamurile Koniecpolski şi Sobieski nu se ştie încotro 
vor înclina... Priveşte şi învaţă... Uite că şi astma mi- 
a trecut... Ai înţeles totul expeaite?/3% 

— Întocmai. Dacă voi greşi cu ceva, apoi va fi 
numai din vina mea. 

— Scrisorile le-am scris, mai am doar câteva. 
Când vrei să pleci? 

— Şi astăzi! cât se poate de repede.!... 

— N-ai nici o rugăminte? 

— Luminăţia ta!... începu Kmicic. Şi se întrerupse 
brusc. 

Cuvintele îi ieşeau cu greutate din gură, se 
vedea cât de colo că-i vine greu să vorbească şi e 
tare încurcat. 

— Haide, îndrăzneşte! îl îndemnă hatmanul. 

— Te rog ca spătarul de Rosienie şi ea să nu 
cunoască nici o strâmbătate!... 

— N-ai nici o grijă. După câte văd, tot mai ţi-e 
dragă fata. 

— Nu e cu putinţă! răspunse Kmicic. Dar parcă 
eu mai ştiu!... O dată mi-e dragă, o dată o urăsc... 
Dracu ştie! Totul s-a sfârşit, cum am zis... dar 
chinurile au rămas... Eu n-o mai vreau, dar nici altuia 
nu i-o las... Luminăţia ta, să nu îngădui una ca asta... 
Nici eu nu mai ştiu ce vorbesc... Trebuie să plec, să 
plec cât mai repede! Nu lua în seamă vorbele mele, 
luminăţia ta. Dumnezeu îmi va limpezi mintea când 

voi ieşi pe poarta castelului... 

— Înţeleg că atâta vreme cât dragostea nu s-a 
stins, chiar dacă fata nu-ţi mai place, nu poţi rămâne 
nepăsător la gândul că va fi a altuia. Fii liniştit, n-am 
să las pe nimeni să se apropie de ea, iar de plecat, 
nu vor pleca de aici. În curând drumurile se vor 
umple de oşteni străini şi, ca să înlătur orice 
primejdie, o voi trimite la Taurogi, lângă Tylza, unde 
se află şi prinţesa... Fii fără grijă, Jedrek!... Du-te, 
pregăteşte-te de drum şi vino să prânzeşti cu mine... 

Kmicic se înclină şi ieşi, iar Radziwilt răsuflă 
uşurat... Se bucura de plecarea lui Kmicic. Îi 
rămâneau steagul şi numele lui; ca sprijinitor al său, 
omul îl interesa mai puţin. 

Dimpotrivă, plecând, Kmicic putea să-i aducă 
foloase însemnate; la Kiejdany începuse să-l încurce 
de mult. 

Hatmanul era mai sigur de el dacă se afla 
departe, decât dacă îl ştia în apropierea lui. Curajul 
nebun şi nestăpânirea lui Kmicic puteau să ducă 
oricând la o izbucnire şi la o ruptură definitivă, 
destul de primejdioase pentru amândoi. Plecarea lui 
îndepărta acest pericol. 

— Pleacă, diavole, şi slujeşte-mă! mormăi prinţul, 
uitându-se la uşa pe care ieşea stegarul de Orsza. 

Apoi chemă feciorul de casă şi-i porunci să-l 
poftească la el pe Ganchof. 

— Vei prelua steagul lui Kmicic, îi spuse, şi 
conducerea călărimii. Kmicic pleacă în călătorie. 

Pe faţa aspră a lui Ganchof fulgeră o lucire de 
bucurie. Pierduse însărcinarea, dar căpătase un rang 
mai mare. Se înclină deci în tăcere şi spuse: 


549 


— Voi răsplăti bunătatea luminăţiei tale prin 
slujbă credincioasă! 
După care se îndreptă şi aşteptă. 
— Ce vrei să-mi mai spui? întrebă prințul. 
— Luminăţia ta, azi de dimineaţă a venit aici un 
şleahtic din Wilkomierz, care a adus vestea că jupân 
Sapieha vine cu oştile asupra luminăţiei tale. 
Radziwilt se înfioră, dar se stăpâni într-o clipită. 
— Poţi să pleci! îi zise lui Ganchof. Apoi se 
cufundă în gânduri. 


Capitolul XXIV 


Kmicic începu în grabă pregătirile pentru 
călătorie,  alegându-şi oamenii care aveau să-l 
însoţească; hotărâse să plece întovărăşit de o suită, 
din două pricini: mai întâi avea să-l apere de 
primejdii, iar în al doilea rând, avea să crească fala 
cuvenită unui sol. Se grăbea, fiindcă voia să plece în 
noaptea aceleiaşi zile sau, dacă zloata nu se oprea, a 
doua zi de dimineaţă. Până la urmă, alese şase 
oameni de nădejde, săbieri încercaţi din Orsza, gata 
să-l urmeze până la capătul lumii, care-l slujiseră şi 
mai înainte, în vremurile bune când, înainte de a 
veni la Lubicz, dădea târcoale lui Chowafski. Erau 
cu toţii şleahtici, boierinaşi de la drumuri, ultimii 
care mai rămăseseră din ceata zdrobită de Butrymi. 
În fruntea lor se afla vagmistrul Soroka, vechi 
slujitor al lui Kmicic, oştean cu experienţă şi foarte 
îndemânatic, cu toate că era împovărat de multe 
condamnări pentru şi mai multe samavolnicii. 

După prânz, hatmanul îi dădu lui Kmicic 

550 


scrisorile şi un bilet de liberă trecere pentru 
căpeteniile suedeze pe care tânărul trimis putea să 
le întâlnească în oraşele mai mari; îşi luă apoi rămas 
bun destul de  înduioşat, aproape părinteşte, 
sfătuindu-l să fie prevăzător şi să cumpănească bine 
tot ce va face. 

Spre seară, cerul începu să se lumineze, soarele 
palid de toamnă se arătă deasupra castelului de la 
Kiejdany şi scăpată înapoia norilor roşietici care se 
întindeau în fâşii lunguieţe spre apus. 

Erau gata de drum. Kmicic tocmai bea ultimul 
pahar la botul calului cu Ganchof, Chartamp şi alte 
căpetenii, când, după lăsarea întunericului, intră 
Soroka şi întrebă: 

— Plecăm, jupâne polcovnic? 

— Peste un ceas, răspunse Kmicic. 

— Caii şi oamenii sunt gata, aşteaptă în curte... 
Vagmistrul ieşi, iar ei începură să ciocnească de zor 
paharele, deşi Kmicic mai mult se prefăcea că bea, 
decât bea cu adevărat. Nu-i plăcea vinul şi nu i se 
urca la cap, nu-l înveselea, în vreme ce Chartamp şi 
ceilalţi se cam ameţiseră. 

—  Jupâne polcovnic! spuse Ganchof. Aminteşte-i 
prinţului Bogustaw de mine... E un mare cavaler, 
cum nu se mai află altul în Republică. Când ai să 
ajungi acolo, ai să te simţi ca în ţara franţujilor. Altă 
limbă, alte obiceiuri şi, dacă e vorba de purtările 
alese, apoi acolo ai mai multe de învăţat decât la 
curtea regelui. 

— Îl ţin minte pe prinţul Bogusław de la 
Beresteczko, spuse Chartamp. Avea un polc de 
dragoni înţolit şi muştruluit după moda franţuzească; 

oştenii erau şi pedestraşi şi călăreţi. Cele mai multe 
căpetenii erau franţuji, afară de câţiva olandezi, ca şi 
oştenii. Toţi arătau ca nişte filfizoni; miroseau a tot 
felul de arome, ca la spiţerie. În bătălie împungeau 
grozav cu spadele şi se spunea despre ei că ori de 
câte ori străpungeau pe cineva, rosteau îndată 
Pardonnez-moi!'*” chiar atunci când aveau de-a face 
cu gloatele. Iar prinţul Bogusław călărea printre ei 
cu năframa la spadă, totdeauna zâmbitor, de-ar fi 
fost în vânzoleala cea mai cumplită, deoarece după 
obiceiul franțuzesc se cuvine să râzi în timpul 
măcelului. Avea faţa dată cu pomadă, iar 
sprâncenele înnegrite cu cărbunele, lucru pe care 
oştenii mai vârstnici nu-l prea vedeau cu ochi buni şi- 
Il porecliseră „codoaşca”. După bătălie îi aduceau de 
fiecare dată gulere noi de dantelă, ca să fie 
totdeauna gătit ca la ospăț, şi-i făceau tot felul de 
bucle cu fierul încălzit. Era totuşi un bărbat viteaz şi 
întotdeauna intra în foc cel dintâi... L-a chemat să se 
bată cu el şi pe jupân Kalinowski, pentru că nu ştiu 
ce i-a zis, de-a trebuit să-i împace regele. 

— Nici vorbă! zise Ganchof. Domnia ta ai să 
cunoşti acolo o mulţime de lucruri vrednice de tot 
interesul, ai să-l vezi pe regele suedez care-i cel mai 
mare războinic după prinţul nostru. 

— Şi pe jupân Czarniecki, adăugă Charłamp. 
Lumea vorbeşte tot mai mult despre el. 

—  Jupân Czarniecki se află de partea lui Jan 
Kazimierz şi este neprietenul nostru! rāspunse 
Ganchof cu asprime. 

— Ciudate lucruri se mai petrec pe lumea asta, 

zise Chartamp îngândurat. Dacă acum un an sau doi 
ne-ar fi spus cineva suedezii vor veni aici, am fi 
crezut cu toţii că ne vom bate cu ei. Când colo, 
vedeţi şi domniile voastre... 

— Nu numai noi i-am primit cu braţele deschise, 
ci întreaga Republică! se împotrivi Ganchof. 

— Aşa-i, pe legea mea! rosti Kmicic dus pe 
gânduri. 

— Afară de jupân Sapieha, Gosiewski, Czarniecki 
şi hatmanii coroanei! adăugă Charłamp. 

— Mai bine să nu mai vorbim despre asta! 
răspunse Ganchof. Ei, jupâne polcovnic, să te întorci 
sănătos... te aşteaptă înaintarea în rang. 

— Şi jupâniţa Billewicz, mai spuse Chartamp. 

— Domnia ta să nu te legi de jupâniţa Billewicz! 
se oţări Kmicic. 

— Sigur că nu mă leg, sunt şi prea bătrân. Ultima 
oară... la staţi, domniile voastre... Când a fost asta?... 
Aha, în timpul alegerilor milostivului nostru rege Jan 
Kazimierz... 

— Domnia ta, dezvaţă-te să mai vorbeşti aşa! îl 
întrerupse Ganchof. Acum milostivul nostru rege e 
Carol Gustav. 

— Adevărat!... Consuetudo altera natura... 
Aşadar, în timpul alegerii lui Jan Kazimierz, fostul 
nostru rege şi mare prinţ de Lituania, mă 
îndrăgostisem la cataramă de o jupâniţa din suita 
prinţesei Wisniowiecka. Era atât de ademenitoare, 
împieliţata... Dar de fiecare dată când voiam să-i văd 
ochişorii mai de aproape, jupân Wołodyjowski îmi 
punea sabia în cale. Trebuia să mă bat cu el, dara 
intrat Bohun între noi, pe care Wołodyjowski l-a 

crestat ca pe un iepure. Dacă nu era cazacul, nu mă 
mai vedeaţi viu acum. lar pe vremea aceea eram 
gata să mă bat şi cu diavolul. De altfel, Wotodyjowski 
o apăra numai per amicitiam!“ fiindcă ea era 
înţeleasă cu un săbier şi mai grozav... Ehei, vă spun 
domniilor voastre, credeam că mă usuc, nu alta... 
Nu-mi mai păsa nici de mâncare, nici de băutură... 
Abia când prinţul nostru m-a trimis de la Varşovia la 
Smoleńsk, m-am dezbărat de dragoste în timpul 
călătoriei. E cel mai bun leac împotriva necazurilor. 
Nu apucasem să fac nici o milă din drum şi parcă mă 
simţeam mai uşurat, iar înainte de a ajunge la Wilno 
îmi şi zburase din minte; de atunci am rămas holtei. 
— Asta e! Cel mai bun leac împotriva dragostei 
nefericite e călătoria! 

— Domnia ta aşa crezi? întrebă Kmicic. 

— Pe legea mea! Negricioşii n-au decât să 
răpească toate ochioasele din Lituania şi coroană, că 
mie nu-mi mai trebuiesc., 

— Şi ai plecat fără să-ți iei rămas bun? 

— Chiar aşa, am aruncat doar o panglică roşie în 
urma mea, cum mă sfătuise o jupâneasă mai în 
vârstă, tare pricepută în treburi de dragoste. 

— În sănătatea domniei tale, se amestecă 
Ganchof, întorcându-se iarăşi spre jupân Andrzej. 

— Noroc! răspunse Kmicic. Îţi mulţumesc din 
toată inima. 

— Până la fund! Până la fund! E timpul să 
încaleci, domnia ta, că şi pe noi ne cheamă slujba. 
Dumnezeu să te călăuzească şi să te aducă înapoi cu 
bine! 


14 Din prietenie (lat.). 

— Rămâneţi sănătoşi! 

— Să arunci o panglică roşie în urma domniei 
tale, spuse Chartamp sau la primul popas să stingi 
focul cu o găleată de apă. Ţine minte, domnia ta... 
dacă vrei să uiţi! 

— Domnia ta, rămâi cu bine! 

— N-o să ne revedem prea curând! 

— Poate că ne vom întâlni pe câmpul de luptă, 
adăugă Ganchof. Să dea Dumnezeu să fim umăr la 
umăr, nu unul împotriva altuia. 

— Altfel nici nu se poate! răspunse Kmicic. 

Şi căpeteniile ieşiră. 

Orologiul din turn bătu şapte ceasuri. În curte, 
caii izbeau pietrele caldarâmului cu copitele, iar pe 
fereastră se vedeau oamenii care aşteptau. O 
nelinişte ciudată îl cuprinse pe jupân Andrzej. 
Repeta întruna: „Plec! plec!” închipuirea îi perinda 
pe dinaintea ochilor pământuri necunoscute şi o 
mulţime de feţe pe care avea să le vadă. În acelaşi 
timp însă era foarte uimit de această călătorie, ca şi 
când nu s-ar fi gândit niciodată la ea. 

„Trebuie să încalec pe cal şi să plec, întâmplă-se 
ce se va întâmpla... Fie ce-o fi! se gândea. 

Acum însă, când caii sforăiau afară şi sosise 
ceasul plecării, simţea că viaţa aceea îi va fi străină, 
că tot ce trăise şi deprinsese până acum, ce crescuse 
fără voie în sufletul şi inima lui, va rămâne aici, în 
această ţară, în oraşul acesta. Kmicic cel de altădată 
va rămâne şi el aici, iar acolo va pleca parcă un alt 
om, străin de toţi şi de toate. Acolo va trebui să 
înceapă o viaţă nouă şi numai unul Dumnezeu ştia 
dacă va mai găsi în el puterea pentru asemenea 

schimbare. 

Sufleteşte, jupân Andrzej era trudit de moarte, 
de aceea se simţea acum atât de neputincios faţă de 
oamenii şi locurile noi care-l aşteptau... Se gândea că 
aici nu i-a fost prea bine, dar nici acolo nu se va simţi 
în apele lui şi-i va veni tare greu. 

„E timpul, e timpul! Trebuie să-mi iau căciula şi 
să plec! 

Fără să-mi iau rămas bun? 

E oare cu putinţă ca ea să fie atât de aproape şi 
eu să plec fără un cuvânt? Uite unde am ajuns! Dar 
ce pot să-i spun?... Să mă duc la ea şi să-i spun: 
«Jupâniţa, totul s-a stricat între noi... să mergem 
fiecare pe drumul lui!» La ce bun, la ce bun să-i mai 
spun, când şi aşa nu se mai poate îndrepta nimic. El 
nu mai este logodnicul ei, iar ea nu-i va fi soţie. Ce-a 
fost, s-a dus şi nu se va mai întoarce. Păcat de 
vreme, de vorbe şi de alte chinuri. Nu mă duc!” îşi 
spuse Kmicic. 

Pe de altă parte însă, îi unea şi acum dorinţa 
răposatului. Trebuiau să vorbească limpede şi fără 
mânie, să-şi spună că se vor despărţi pentru 
totdeauna... Jupâniţă, îi va zice, domnia ta nu mă mai 
vrei, de aceea îţi întorc cuvântul dat. Să socotim 
amândoi că n-a fost nici un testament... şi fiecare să- 
şi caute fericirea încotro vede cu ochii.” 

I-ar putea răspunde: „Eu te-am vestit pe domnia 
ta mai demult, de ce să mai vorbim încă o dată?” 

„Nu mă duc! Fie pe voia ei!” îşi repeta Kmicic. 

Și, înfundându-şi căciula pe cap, ieşi în tindă. 
Voia să încalece pe cal şi să se afle cât mai repede 
dincolo de poarta castelului. 

În tindă, parcă se simţi deodată oprit de 
cineva... Îl cuprinse o dorinţă atât de mare s-o vadă 
şi să-i vorbească, încât încetă să se mai gândească 
dacă să se ducă sau nu, încetă să mai judece şi 
alergă, mai bine zis o luă la goană cu ochii închişi, de 
parcă voia să se arunce în apă. 

În faţa uşii, dinaintea căreia fuseseră retrase 
străjile, nimeri peste feciorul de casă al spătarului de 
Rosienie. 

— Spătarul este acasă? întrebă. 

—  Jupânul  spătar este la  armurărie cu 
căpeteniile. 

— Dar jupâniţa? 

—  Jupâniţa este. 

— Du-te şi spune-i că jupân Kmicic pleacă într-o 
călătorie lungă şi vrea să o vadă. 

Slujitorul ascultă porunca, dar înainte de a se 
întoarce cu răspunsul, Kmicic apăsă clanţa şi intră 
fără să mai bată la uşă. 

—  Jupâniţă, vin să-mi iau rămas bun de la domnia 
ta, spuse, fiindcă nu ştiu dacă o să ne mai vedem 
vreodată. 

Apoi se întoarse deodată spre copilul de casă: 

— De ce mai stai aici? 

—  Jupâniţă dragă! vorbi mai departe Kmicic când 
uşa a închise în urma slujitorului. Voiam să plec fără 
să-mi iau rămas bun, dar n-am fost în stare. Numai 
Dumnezeu ştie când am să mă întorc şi dacă am să 
mă mai întorc, pentru că primejdiile pândesc la tot 
pasul. Mai bine să nu ne despărţim cu mânia în inimi 
şi cu supărare, să nu se abată pedeapsa lui 
Dumnezeu asupra vreunuia dintre noi. Ei, multe ar fi 

de spus, dar limba nu le poate spune pe toate. N-am 
avut noroc: se vede că aşa a vrut Dumnezeu. lar 
acum, omule, poţi să te dai cu capul de pereţi, nu 
mai e nimic de făcut! Să nu arunci vina pe mine, 
jupâniţă, fiindcă nici eu nu te voi învinui pe domnia 
ta. Nu trebuie să te mai gândeşti la testament, 
pentru că voinţa oamenilor nu se poate pune 
împotriva lui Dumnezeu. Dumnezeu să-ţi aducă 
fericirea şi alinarea. Lucrul de căpetenie este să ne 
iertăm unul pe altul. Nu ştiu ce mă aşteaptă acolo 
unde mă duc... Dar nici aici nu mai pot să îndur 
atâtea chinuri, ceartă şi durere... Mă zbucium fără 
istov între cei patru pereţi ai cvartirului, dar 
degeaba, jupâniţă, degeaba!... Aici n-am nimic de 
făcut, şi nu-mi rămâne decât să mă las în seama 
gândurilor negre, să mă tot gândesc ziua întreagă la 
necazurile mele, până-mi plesneşte capul şi să nu 
născocesc nimic... Am nevoie de călătoria asta ca 
peştele de apă, ca pasărea de aer, pentru că 
altminteri îmi pierd minţile. 

— Să-ţi dea Dumnezeu fericire şi domniei tale! 
răspunse jupâniţa Aleksandra. 

Şi sta în faţa lui încremenită de vestea plecării, 
de înfăţişarea şi cuvintele lui jupân Kmicic. Pe chipul 
ei se citea descumpănirea şi uimirea, se vedea că 
încearcă să-şi revină, în timp ce se uita cu ochii larg 
deschişi la tânărul îndrăzneţ. 

— Eu nu-ţi port supărare domniei tale... rosti 
după o clipă. 

— De n-ar fi fost toate acestea! răspunse Kmicic. 
Parcă a venit un duh rău şi a aruncat între noi o 
mare plină de talazuri. Nu poţi să străbaţi atâta 

amar de apă şi nici s-o ocoleşti... N-am făcut 
niciodată ce-am vrut cu adevărat, n-am ajuns unde 
mi-a fost voia, parcă m-a împins mereu cineva de la 
spate, până când ne-am rătăcit amândoi. Acu, de 
vreme ce nu ne vom mai vedea, e mai bine să ne 
strigăm de departe: „Dumnezeu să te călăuzească!” 
Căci trebuie să ştii, jupâniţă, că supărarea şi mânia 
sunt una, iar părerea de rău, alta. De mânie am 
scăpat, dar părerea de rău stă cuibărită în inima 
mea, dar nu pe domnia ta te învinuiesc. Mai ştiu şi 
eu pe cine şi de ce?... Cu gândurile nu ajungem la 
nimic, de aceea mi se pare că ne va fi mai uşor la 
amândoi, dacă o să ne lămurim. Domnia ta mă 
socoteşti un trădător... şi asta mă doare cel mai mult, 
pentru că, pe mântuirea sufletului meu, n-am fost şi 
nu voi fi trădător niciodată! 

— Acum nu mai cred aşa!... spuse Oleńka. 

— Cum de ai putut să crezi măcar un ceas una ca 
asta... Doar mă cunoşteai mai demult, ştiai că sunt în 
stare de orice samavolnicie, să omor cu sabia, să dau 
foc şi să împuşc pe cineva, dar să trădez pentru 
folosul meu, pentru ranguri, niciodată! Dumnezeu să 
mă apere şi să mă judece!... Domnia ta eşti femeie şi 
nu poţi pricepe în ce stă scăparea ţării, de aceea nu- 
ţi este îngăduit să osândeşti. De ce dar m-ai 
osândit?... De ce m-ai condamnat?... Dumnezeu să, te 
aibă în pază!... Află că scăparea este în Radziwilt şi 
în suedezi, iar cine gândeşte şi mai ales face altfel, 
acela duce ţara la pierzanie. Dar acum nu e vremea 
potrivită pentru cuvântări, fiindcă trebuie să plec. 
Află doar că nu sunt trădător. Mai bine să pier, decât 
să ajung aşa ceva!... Află că m-ai disprețuit pe 

nedrept şi pe nedrept m-ai condamnat la moarte... 
Asta ţi-o spun sub jurământ şi înainte de plecare, ţi-o 
spun doar ca să adaug: te iert din toată inima, dar să 
mă ierţi şi tu! 

Jupâniţa Aleksandra îşi revenise cu totul. 
— E adevărat ce spui dumneata, că te-am bănuit 
pe nedrept, e vina mea, pe care o recunosc... şi mă 
rog de iertare... 

Glasul începu să-i tremure, ochii albaştri i se 
umplură da lacrimi şi strigă cu înflăcărare: 
— Te iert, te iert, ţi-aş ierta şi moartea mea!... 
— Dumnezeu să te călăuzească şi să te îndrepte 
pe drumul cel bun, să te ajute să-l părăseşti pe cel pe 
care rătăceşti acum. 
— Dă-mi pace, dă-mi pace! strigă Kmicic în grabă. 
Să nu ne mai certăm iarăşi. Rătăcesc sau nu, să nu 
mai vorbim despre asta. Să meargă fiecare pe unde 
crede de cuviinţă. Ce bine că am venit aici, că n-am 
plecat fără să-mi iau rămas bun. Dă-mi mâna, măcar 
acum de plecare... Asta mi-a mai rămas, pentru că 
mâine nu te voi mai vedea, nici poimâine, nici peste 
o lună, poate niciodată. Ei, Oleńka, mi se tulbură 
minţile... Oleńka! N-o să ne mai vedem oare 
niciodată?... 

Lacrimi bogate se desprinseră dintre gene, 
rostogolindu-se ca perlele pe obraji. 
—  Jupâne Andrzej!... Leapădă-te de trădători... şi 
totul se poate întoarce!... 
— Taci... taci!... răspunse Kmicic cu glasul 
întretăiat. Nu se poate. Nu pot... Mai bine nu mai 
spune nimic. Mai bine mă ucideau! Chinul ar fi fost 
mai mic... Pentru Dumnezeu, de ce ni se întâmplă 

nouă toate astea?!... Rămâi sănătoasă!... E ultima 
oară... Pe urmă, moartea n-are decât să-mi închidă 
ochii... De ce plângi?... Nu mai plânge, că 
înnebunesc!... 

Şi fără să-şi mai dea seama ce face, o luă în 
braţe cu forţa şi, cu toate că se împotrivea, o sărută 
pe ochi, pe gură şi i se aruncă la picioare. În cele din 
urmă, zvâcni ca un nebun şi, apucându-se cu mâinile 
de păr, se repezi afară, strigând: 

— Nici dracu nu mai poate face nimic, darmite un 
firicel roşu?!... 

Oleńka îl mai văzu pe fereastră cum încalecă în 
grabă pe cal, apoi cei şapte călăreţi porniră. Străjile 
scoțiene prezentară armele şi poarta se închise după 
călăreţii care pieriră printre copaci pe drumul 
întunecat. 

Beznele nopţii se lăsară peste pământ. 


Capitolul XXV 


Kowno şi toate ţinuturile de pe malul stâng al 
Wiliei, toate drumurile, erau ocupate de vrăjmaş, aşa 
că jupân Kmicic, neputând să ajungă în Podlasie pe 
drumul mare care ducea de la Kowno la Grodno şi de 
acolo până la Białystok, o luă pe căi lăturalnice, de la 
Kiejdany în jos, de-a lungul Niewiazei, până la 
Niemen, pe care, trecându-l nu departe de Wilki, 
ajunse în olatul Troki. 

Această bucată de drum, nu prea mare, o 
străbătu în linişte, deoarece se afla sub oblăduirea 
braţului lui Radziwiti. 


Târgurile şi, din loc în loc şi satele, erau ocupate 

de lefegiii hatmanului sau de cete mici de raitieri 
suedezi, pe care prinţul îi împinsese înadins atât de 
departe împotriva hoardelor lui Zołtareńko, care se 
aflau dincolo de Wilia, ca să se ajungă mai uşor la 
ciocniri şi să-i dea astfel prilejul de a începe războiul. 

Şi Zoltarenko ar fi fost bucuros să se ia la 
„sfadă” — cum zicea hatmanul — cu suedezii, dar cei 
pe care îi ajuta, nu vroiau să se bată cu ei, ci doreau 
cel puţin să amâne cât mai mult războiul; Zołtareńko 
primise deci poruncă aspră să nu treacă râul, iar în 
cazul că însuşi Radziwilt, unit cu suedezii, avea să 
pornească asupra lui, trebuia să se retragă cât mai 
repede. 

Din aceste pricini, pe malul drept al Wiliei era 
linişte, dar pentru că străjile cazace, de o parte, şi 
cele suedeze şi ale prinţului, de cealaltă, stăteau faţă 
în faţă, despărțite doar de apa râului, era de ajuns o 
singură împuşcătură de muschetă şi războiul cumplit 
s-ar fi dezlănţuit. 

De teamă, oamenii se adăpostiseră din vreme în 
locuri fără primejdie. Astfel că ţara era liniştită, dar 
şi pustie. Pretutindeni jupân Andrzej vedea târguri 
părăsite, obloanele ferestrelor închise cu drugi de 
fier şi sate întregi fără picior de om. 

Câmpurile păreau şi ele părăsite, deoarece 
ţăranii nu mai ridicaseră căpiţe. Oamenii simpli se 
adăposteau în bungetele pădurilor, unde-şi duceau 
tot avutul, iar şleahticii fugeau în ţinuturile 
electorului, deocamdată neameninţate de primejdie. 
Astfel că pe drumurile şi şleaurile de prin codri era o 
mişcare neobişnuită, fiindcă numărul fugarilor se 
mărea cu cei care izbuteau să treacă râul de pe 

malul stâng al Wiliei, scăpând de asuprirea lui 
Zoltarenko. 

Aceştia erau foarte mulţi, îndeosebi ţărani, căci 
şleahticii care nu putuseră să treacă apa fuseseră 
luaţi în robie sau îşi pierduseră viaţa în pragul 
caselor. 

Jupân Andrzej întâlnea mereu grupuri întregi de 
ţărani cu neveste şi copii, care mânau înaintea lor 
turme de oi, cai şi vite. Partea aceasta a olarului 
Troki, care se învecina cu Prusia electorului, era 
bogată şi mănoasă, oamenii înstăriți aveau ce să 
ascundă şi să păstreze. larna care se apropia nu-i 
speria pe fugarii care preferau să aştepte zile mai 
bune prin desişurile pădurii, în colibe acoperite de 
zăpadă, decât să moară de mâna vrăjmaşului în 
satele natale. 

Kmicic se apropia deseori de grupurile de fugari 
sau de focurile care luceau noaptea în desişul 
pădurilor. Peste tot, unde întâlnea oameni de pe 
malul stâng al Wiliei, pe lângă Kowno sau mai 
departe, asculta povestiri înfricoşătoare despre 
cruzimile lui Zołtareńko şi ale celor care se uniseră 
cu el, care ucideau pe oricine, fără să mai ţină seama 
de vârstă, dacă era bărbat sau femeie. Ardeau satele, 
tăiau până şi copacii de prin livezi, lăsând numai 
pământul şi apa. Nicăieri urdiile tătarilor nu lăţiseră 
asemenea pustiire. 

Oamenii nu numai că erau omorâţi, dar înainte 
de a muri, îndurau chinuri înspăimântătoare. Mulţi 
dintre ei fugiseră cu minţile rătăcite, umplând 
noaptea adâncurile pădurii cu strigăte 
înfricoşătoare; alţii, cu toate că trecuseră Niemenul 

şi Wilia, cu toate că pădurile şi mlaştinile îi 
despărţeau de cetele lui Zoltarenko, trăiau mereu 
îngroziţi în aşteptarea atacului. Mulţi îşi întindeau 
mâinile spre Kmicic şi însoțitorii săi de la Orsza, 
cerşind milă şi scăpare, ca şi când ar fi fost 
ameninţaţi de vrăjmaşi. 

Spre ţinuturile prusiene se îndreptau şi carâte 
de şleahtici pline de bătrâni, femei şi copii; în urma 
lor veneau carele cu slujitorii, calabalâcul, rezervele 
de hrană şi vitele. Cu toţii erau înspăimântați şi 
copleşiţi de durere că porniseră pe drumul pribegiei. 

Jupân Andrzej încerca uneori să-i liniştească pe 
aceşti nefericiţi, spunându-le că în curând suedezii 
vor trece râul şi vor alunga pe vrăjmaşul de acolo. 
Atunci fugarii îşi înălţau braţele spre cer şi se rugau: 

— Dă-i, Doamne, sănătate şi noroc prinţului 
voievod, că a adus în apărarea noastră un popor cu 
creştere aleasă! Când vor veni suedezii, o să ne 
întoarcem acasă, la cenuşa noastră... 

Şi pretutindeni îl binecuvântau pe prinţ. Zvonul 
trecea din gură în gură, vestind că de pe o zi pe alta 
va trece Wilia în fruntea steagurilor sale şi ale 
suedezilor. Fără sa-i cunoască, îi lăudau pe suedezi 
pentru lipsa lor de lăcomie, pentru disciplina şi felul 
cum se purtau cu locuitorii. Pe Radziwitt îl numeau 
Gedoon al Lituaniei, Samson, izbăvitorul lor. 
Oamenii aceştia, care veneau din ţinuturile trecute 
prin foc şi sabie, îl aşteptau ca pe un mântuitor. 

Ascultând binecuvântările, dorinţele şi rugile 
lor, Kmicic se întărea şi mai mult în credinţă faţă de 
Radziwilt şi repeta în gând: 

„lată stăpânul pe care-l slujesc! Închid ochii şi 

merg orbeşte după norocul lui. Uneori e înfricoşător 
şi de neînțeles, dar e mai deştept decât alţii, ştie mai 
bine ce trebuie şi numai el ne poate izbăvi.” 

Gândurile îi înseninară sufletul, se simţea mai 
uşurat şi călărea cu mai multă plăcere, împărţindu-şi 
inima între dorul de Kiejdany şi nenorocirile ţării. 

Dorul creştea tot mai mult. Nu aruncă panglica 
roşie în urma lui; la primul popas, nu stinse focul cu 
o căldare de apă, pentru că, mai întâi, simţea că nu 
va fi de nici un folos, iar în al doilea rând, nu mai 
voia. 

— Ei, dacă ea ar fi fost aici, să audă plângerile şi 
gemetele oamenilor nu l-ar mai fi rugat pe 
Dumnezeu să mă întoarcă pe calea cea bună, n-ar 
mai fi crezut că sunt un rătăcit, asemenea ereticilor, 
care s-au lepădat de credinţa cea adevărată. Dar, nu- 
i nimic! Mai devreme sau mai târziu se va convinge, 
va cunoaşte că mintea n-a ajutat-o să priceapă... lar 
atunci va fi ce-o vrea Dumnezeu. Pentru că o să ne 
mai întâlnim în viaţă. 

Şi dorul creştea în sufletul tânărului cavaler, iar 
convingerea că porneşte pe drumul cel bun îi dădea 
o linişte pe care n-o mai cunoscuse. Zbuciumul 
gândurilor, suferinţa şi îndoielile se îndepărtau cu 
încetul. Mergea înainte, afundându-se în pădurile 
nemărginite aproape vesel. Nu se mai simţise atât de 
bine de pe vremea când venise la Lubicz, după 
faimoasele hărţuieli cu Chowanski, 

Mustăciosul Chartamp avusese dreptate că 
împotriva grijilor şi temerilor sufletului nu se află un 
leac mai bun decât călătoria. Jupân Andrzej avea o 
sănătate de fier, iar curajul şi plăcerea peripeţiilor îi 

reveneau tot mai mult. Le bănuia, zâmbea şi gonea 
fără încetare, abia oprindu-se la popasurile scurte de 
noapte. 

Înaintea ochilor o vedea mereu pe Oleńka, 
plânsă, tremurând în braţele lui ca o pasăre speriată, 
şi îşi spunea: „am să mă întorc”. 

Câteodată îi apărea înainte făptura hatmanului, 
posomorâtă, uriaşă, amenințătoare. Dar poate 
tocmai pentru că se depărta tot mai mult de el, 
hatmanul îi devenea din ce în ce mai drag. Până 
atunci se plecase în faţa lui Radziwilt, acum începea 
să ţină la el. Până atunci, Radziwilt îl purtase cu el, 
cum poartă sforul puternic al apei tot ce intră în 
albia lui; acum, Kmicic simţea că doreşte din toată 
inima să înoate alături de el. 

De departe, uriaşul voievod creştea tot mai mult 
în ochii tânărului cavaler, luând proporții 
supraomeneşti. Deseori, la popasurile de noapte, 
când jupân Andrzej închidea ochii să doarmă, îl 
vedea pe hatman stând pe un tron mai înalt decât 
vârfurile pinilor. Avea coroana pe cap, fața de 
totdeauna, posomorâtă, uriaşă, spada şi sceptrul în 
mână, iar la picioare întreaga Republică. 

Şi se pleca până la pământ înaintea măreției lui. 

A treia zi lăsară departe, în urmă, râul Niemen 
şi intrară într-un ţinut acoperit de păduri şi mai 
dese. Pe drum întâlneau mereu grupuri întregi de 
fugari. Şleahticii, care nu mai erau în stare să 
mânuiască armele, fugeau aproape toţi în Prusia 
dinaintea podghiazurilor vrăjmaşe care, neţinute pe 
aici în frâu, ca pe malurile Wiliei, de polcurile 
suedeze şi ale lui Radziwilt, năvăleau uneori în 

adâncul ţării, ajungând până la hotarul ținuturilor 
stăpânite de elector. Umblau după pradă. 

Nu o dată păreau cete care ţineau de oştile lui 
Zoltarelko, în fapt însă nu recunoşteau puterea 
nimănui, erau adunături de jefuitori numite „facţii”, 
conduse de multe ori de tâlhari din partea locului. 
Acestea, ferindu-se să dea ochi cu oştirea sau chiar 
cu slujitorii de prin târguri, atacau satele mai mici, 
conacele şi călătorii. 

Şleahticii îi nimiceau pe socoteala lor cu 
ajutorul slujitorilor şi împodobeau cu ei pinii de pe 
marginea drumului. Cu toate acestea nu era prea 
greu să nimereşti în pădure peste vreo ceată mai 
numeroasă, aşa că jupân Andrzej trebuia să fie foarte 
prevăzător. 

Ceva mai departe însă, la Pilwiszki, pe malul 
Szeszupei. locuitorii stăteau  liniştiţi. Cu toate 
acestea, târgoveţii îi povestiră lui Kmicic că numai 
cu câteva zile în urmă năvălise asupra stărostiei un 
detaşament puternic al lui Zoltarenko, de vreo cinci 
sute de oameni, care ar fi ucis ca de obicei oamenii 
şi ar fi dat foc târgului, dacă n-ar fi sosit un ajutor 
neaşteptat, căzut parcă din cer. 

— Ne  încredinţaserăm cu toţii sufletele lui 
Dumnezeu, spuse arendaşul hanului la care se oprise 
jupân Andrzej, când sfinţii părinţi ne-au trimis un 
steag de călăreţi. La început, credeam că sunt alţi 
vrăjmaşi, dar erau de-ai noştri. S-au repezit îndată 
asupra tâlharilor lui Zołtareńko şi într-un ceas i-au 
tăiat pe toţi, ajutaţi fiind şi de oamenii noştri. 

— Ce steag era? întrebă jupân Andrzej. 

— Dumnezeu să le dea sănătate!... N-au spus cine 

sunt, iar noi n-am cutezat să-i întrebăm. Au lăsat caii 
să pască, au luat fân şi hrană şi au plecat. 
— De unde veneau şi încotro s-au dus? 

Au venit dinspre Kostowa Ruda şi-au apucat-o 
spre miazăzi. Toţi cei care voiam mai înainte să 
fugim în pădure, ne-am răzgândit şi am rămas, 
fiindcă ajutorul de staroste ne-a spus că după 
asemenea învăţătură de minte, duşmanul nu va călca 
prea curând pe la noi. 

Kmicic era foarte interesat de vestea bătăliei şi 
întrebă mai departe: 

— Şi nu ştiţi cine conducea steagul? 

— Nu ştim, dar pe polcovnic l-am văzut, a vorbit 
cu noi dimineaţa. E tânăr şi măruntac, ca un ac. Nu 
arată deloc ca un războinic grozav cum este... 

— E Wołodyjowski! strigă Kmicic. 

—  Wotodyjowski sau altul, să-i fie mâinile sfinţite 
şi să dea Dumnezeu să ajungă hatman! 

Jupân Andrzej căzu adânc pe gânduri. Se vede 
că mergea pe drumul pe care cu câteva zile în urmă 
trecuse Wołodyjowski cu oamenii din Lauda. Era în 
firea lucrurilor să fie aşa, întrucât amândoi se 
duceau în Podlasie. Lui jupân Andrzej îi trecu prin 
minte că, dacă se grăbea, putea să dea peste micul 
cavaler şi să cadă în mâinile lui, iar în asemenea 
împrejurare toate scrisorile lui Radziwitt ar ajunge 
odată cu el în puterea confederaţilor. O întâmplare 
ca asta putea să-i dea peste cap însărcinările primite 
şi să aducă cine ştie ce pagube cauzei lui Radziwilt. 
Din această pricină, jupân Andrzej hotărî să rămână 
câteva zile la  Pilwiszki, pentru ca steagul 
laudanienilor să aibă vreme să se depărteze. 

De altminteri, oamenii şi caii, care goniseră 
aproape fără oprire de la Kiejdany şi făcuseră doar 
popasuri foarte scurte, aveau mare nevoie de odihnă. 
Jupân Andrzej porunci dar oştenilor să dea jos 
desagii de pe cai, pentru că vor poposi mai îndelung 
aici. 

A doua zi se convinse că procedase nu numai 
bine, dar şi cu înţelepciune, deoarece abia apucase 
să pună ceva pe el de dimineaţă, când hangiul se ivi 
înaintea lui. 

— Aduc veste, înălţimea ta! spuse. 

— Bună? 

— Nici bună, nici rea; avem oaspeţi. Un alai 
grozav a sosit cu noaptea în cap şi s-a oprit în casa 
starostelui. Un polc de pedestraşi şi ce de mai 
călărime, carâte, de slujitori!... Oamenii credeau că a 
venit chiar regele. 

— Care rege? 

Cârciumarul începu să-şi învârte căciula în 
mână. 

— Aşa, că acum avem doi regi, dar n-a venit nici 
unul dintre ei, ci doar prinţul comis.. 

Kmicic sări în picioare. 

— Cum prinţul comis, prinţul Bogustaw?... 
— Întocmai, înălţimea ta. Vărul prinţului voievod 
de Wilno. 

Jupân Andrzej aproape că bătu din palme de 
uimire. 

— Ehei, atunci o sa ne întâlnim! 

Înţelegând cu oaspetele lui este un cunoscut al 
prinţului Bogusław, se ploconi mai adânc decât în 
ziua dinainte şi ieşi din încăpere, iar Kmicic începu 

să se îmbrace în mare grabă şi, după un ceas, se afla 
în faţa casei starostelui. 

Tot târgul roia de oşteni. Pedestraşii îşi rezemau 
muschetele una de alta în piaţă; călărimea 
descălecase şi ocupase casele din împrejurimi. 
Oşteni şi curteni în straie felurite stăteau în faţa 
caselor sau se plimbau pe uliţă. Căpeteniile vorbeau 
franţuzeşte şi nemţeşte. Nicăieri nici urmă de oştean 
sau de mundir polonez, muschetarii şi dragonii 
aveau haine ciudate, altele decât cele pe care jupân 
Andrzej le văzuse la steagurile străine de la 
Kiejdany, pentru că nu erau îmbrăcaţi ca nemţii, ci 
după şartul franțuzesc. Cu toate acestea, oştenii, 
atât de arătoşi, încât oricine putea fi luat drept 
căpetenie,  bucurară ochii lui jupân Andrzej. 
Căpeteniile se uitau şi ele la Kmicic cu luare-aminte, 
fiindcă se gătise în veşminte de brocart şi catifea, iar 
cei şase oameni care-l însoțeau aveau şi ei haine noi. 

În curtea stărostiei umblau de colo-colo oamenii 
de la curte, înţoliţi cu toţii după moda franţuzească: 
pajii purtau berete cu pene, slujitorii caftane de 
catifea, iar rândaşii erau încălţaţi în cizme înalte, 
suedeze, cu tureatca răsfrântă. 

Se vede că prinţul nu dorea să stea prea mult la 
Pilwiszki şi se oprise numai pentru popas, deoarece 
caretele nu fuseseră duse în şopron, iar rândaşii 
dădeau cailor să mănânce din sitele de tablă pe care 
le ţineau în mână. 

Kmicic îi spuse căpeteniei străjerilor cine este şi 
de ce vine, iar acesta se duse să-l vestească pe prinţ. 
Se întoarse repede, după o clipă, cu ştirea că prinţul 
doreşte să-l vadă grabnic pe trimisul hatmanului şi, 

arătându-i drumul lui Kmicic, intrară împreună în 
casă. 

Din tindă intrară în prima sală de ospeţe, unde 
găsiră câţiva curteni moţăind cu picioarele întinse pe 
scaune; pesemne că plecaseră pe întuneric de la 
ultimul popas. 

Înaintea uşii de la odaia vecină, căpetenia se 
opri şi, închinându-se în faţa lui jupân Andrzej, rosti 
în nemţeşte: 

— Prinţul e aici. 

Jupân Andrzej intră şi se opri în prag. Prinţul se 
afla înaintea oglinzii aşezate în colţul încăperii şi îşi 
privea cu atâta luare-aminte faţa proaspăt unsă cu 
alifie, încât nu-l văzu pe noul-venit. Doi slujitori, 
îngenuncheaţi înaintea lui, îi strângeau cataramele 
la încheietura cizmelor înalte de călătorie, în vreme 
ce el îşi trecea degetele prin coama bogată, retezată 
scurt deasupra frunţii, a perucii blonde sau, poate, a 
părului său. 

Era un bărbat încă tânăr, de treizeci şi cinci de 
ani, care arăta cel mult de douăzeci şi cinci. Kmicic îi 
cunoştea, dar îl privise întotdeauna cu interes, mai 
întâi pentru faima de mare oştean, care-l înconjura 
pe prinţul Bogustaw şi pe care şi-o dobândise mai 
ales în duelurile cu diferiţi magnați străini, iar în al 
doilea rând pentru înfăţişarea deosebită pe care o 
avea, datorită căreia cine-l vedea o dată, nu-l mai 
uita. Fiindcă prinţul era înalt şi bine alcătuit, dar 
deasupra umerilor largi se înălța un cap atât de 
mititel, de parcă era al altui trup. Avea faţa deosebit 
de îngustă, aproape tinerească, ce nu se potrivea cu 
nasul mare, roman, şi ochii uriaşi de o frumuseţe şi 

strălucire  neasemuite, cu o privire aproape 
vulturească. Faţă de ochi şi de nas, restul chipului, 
care mai era înconjurat şi de bucle numeroase şi 
alungite, aproape nu se mai vedea: gura ca de copil 
era străjuită de o mustăcioară care abia îi acoperea 
buza de sus. Gingăşia pielii pomăduite îl făcea să 
semene cu o jupâniţă, dar în acelaşi timp cutezanţa, 
trufia şi siguranţa de sine, care i se citeau pe chip, 
nu îngăduiau să se uite că e acel cunoscut chercheur 
de noises“, cum i se spunea la curtea franceză, 
omul din gura căruia cuvântul aprig ieşea cu multă 
uşurinţă, iar spada din teacă şi mai lesne. 

În ţara nemţească, în Olanda şi în Franţa se 
povesteau adevărate minuni despre  faptele-i 
războinice, certuri, peripeții cu primejdie şi dueluri. 
În Olanda se aruncase în iureşul luptei între 
neîntrecutele polcuri ale pedestrimii spaniole şi 
cucerise cu propria mână flamuri şi tunuri; îi fruntea 
steagurilor principelui de Orania pusese mâna pe o 
baterie socotită de către căpetenii cu experienţă de 
necucerit; la Rin, conducând muschetarii francezi, 
împrăştiase pe cuirasierii nemți în războiul de 
treizeci de ani; în Franţa îl rănise în duel pe prinţul 
de Fremouille, cei mai vajnic mânuitor de spadă: un 
alt săbier faimos, baronul von Goetz, îl rugase în 
genunchi să-i dăruiască viaţa: îl rănise pe baronul 
Grot, faptă pentru care fusese aspru dojenit de vărul 
Janusz, fiindcă îşi înjoseşte rangul de prinţ luptând 
cu oameni care nu-i erau de-o seamă; în sfârşit, în 
văzul întregii curţi franceze, la balul de la Louvru, îl 
lovise în faţă pe margraful de Rieux pentru că îi 

vorbise „urât”. 

Duelurile pe care le avusese incognito prin 
târguri şi hanuri nu se puneau, fireşte, la socoteală. 

Era plămădit dintr-un amestec de frăgezime 
femeiască şi curaj nebunesc. În timpul vizitelor 
scurte pe care le făcea în ţară din când în când, îşi 
petrecea timpul cu vânătorile şi procesele cu neamul 
Sapieha. Atunci însă pădurarii trebuiau să-i caute 
ursoaice cu pui, a căror îndârjire mărea primejdia, şi 
pe care le ataca înarmat numai cu sulița. De 
altminteri, i se ura repede în ţară şi, cum am mai 
spus, venea foarte rar, de cele mai multe ori în timp 
de război; arătase o vitejie fără seamăn la 
Beresteczko, Mohylew şi la Smoleńsk. Lupta era 
viaţa lui, cu toate că mintea ageră şi mlădioasă îl 
făcea potrivit şi pentru zâzanii de tot felul şi 
şiretlicuri politiceşti. 

În asemenea împrejurări era răbdător şi 
stăruitor, mult mai stăruitor decât în „amorurile” al 
căror şir lung împlinea viaţa lui Bogusław Radziwilt. 
Pe la curţile pe unde umblase, era spaima bărbaţilor 
care aveau soţii frumoase. De aceea rămăsese până 
acum neînsurat, cu toate că naşterea aleasă şi 
averea nemărginită făceau din el una din cele mai 
râvnite partide din Europa. Îl peţiseră regii Franţei, 
Maria Ludovica din Polonia, principele de Orania şi 
unchiul său, electorul de Brandenburg, dar el 
preferase să rămână slobod. 

— N-am nevoie de zestre, spuse sfidător. Cât 
despre mângâieri, nu duc lipsă. 

Şi aşa ajunsese la vârsta de treizeci şi cinci de 
ani. 

Stând în prag, Kmicic se uita cu interes la chipul 
prinţului, răsfrânt în oglindă, în vreme ce acesta îşi 
răsfira pe gânduri părul deasupra frunţii; în cele din 
urmă, când jupân Andrzej îşi drese glasul o dată, de 
două ori, rosti fără a întoarce capul: 

— Cine-i acolo? Trimisul prinţului voievod? 
— Nu sunt trimisul prinţului voievod, deşi vin de 
la el! răspunse Kmicic. 

Prinţul îşi întoarse capul şi, zărindu-l pe tânărul 
arătos, înţelese dintr-o dată că nu are de-a face cu 
un slujitor obişnuit. 

— Mă rog de iertare, jupâne cavaler, spuse 
îndatoritor, fiindcă cred că m-am înşelat în privinţa 
rangului domniei tale. Chipul domniei tale îmi pare 
cunoscut, deşi nu-mi aduc aminte numele. Domnia ta 
eşti curteanul prinţului hatman. 

— Mă numesc Kmicic, răspunse jupân Andrzej, şi 
nu sunt curtean, ci polcovnic, de când i-am adus 
prinţului hatman steagul meu. 

— Kmicic! strigă prinţul. Acelaşi Kmicic cunoscut 
din ultimul război, care l-a hăituit pe Chowanski, 
luptând apoi pe socoteala lui?... Am auzit o mulţime 
de lucruri despre domnia ta. 

Spunând acestea, prinţul se uită mai cu luare- 
aminte şi cu anume plăcere la jupân Andrzej, fiindcă 
judecind după cele auzite, îl socotea un om de 
acelaşi soi cu el. 
— Şezi, jupâne cavaler, îl îndemnă. Sunt bucuros 
să te cunosc mai de aproape. Ce se aude la Kiejdany? 
— lată scrisoarea prinţului hatman, răspunse 
Kmicic. 

Slujitorii, care încheiau încălţările prinţului, 

ieşiră; 

Bogusław rupse pecetea şi începu să citească. 
Curând, pe faţa lui se răsfrânse plictisul şi 
descurajarea. Zvârli scrisoarea, sub oglindă şi zise: 
— Nimic nou!. Prinţul voievod mă sfătuieşte să 
mă mut în Prusia, la Tylza sau la Taurogi, ceea ce şi 
fac după cum vezi şi domnia ta. Ma foi/'“ nu-l înţeleg 
pe vărul meu... Îmi dă de ştire că electorul e în 
landul lui şi nu poate ajunge în Prusia din pricina 
suedezilor, dar în acelaşi timp îmi scrie că i se face 
părul vâlvoi că nu mă înţeleg cu el cu privire la de 
succursu sau de receptu”. Păi, ce pot să fac eu? 
Dacă electorul nu poate veni din pricina suedezilor, 
trimisul meu cum va izbuti să se strecoare până la 
el? Am stat în Podlasie, fiindcă n-am avut ce face. Îţi 
spun, jupâne cavaler, că m-am plictisit îngrozitor. 
Urşii din împrejurimile Tykocinului i-am vânat pe 
toţi; femeile duhnesc a cojoc şi nările mele nu pot 
suferi mirosul ăsta... Dar, jupâne cavaler, domnia ta 
înţelegi franţuzeşte sau nemţeşte? 

— Înţeleg nemţeşte, răspunse Kmicic. 

— Slavă Domnului!... Am să vorbesc atunci 
nemţeşte, fiindcă mi se umflă buzele din pricina 
limbii de aici. 

Prinţul îşi scoase înainte buza de jos şi o atinse 
uşor cu degetele, vrând parcă să se convingă dacă 
nu se umflase intr-adevăr sau nu crăpase, apoi se 
uită în oglindă şi vorbi mai departe: 

— Mi-a ajuns la ureche că nu departe de Łuków, 


12 Aici, pe legea mea (fr.). 
143 Aici, înaintare sau retragere (lat.). 

şleahticul Skrzetuski are o soţie foarte frumoasă. Nu 
e prea aproape!... Am trimis totuşi oameni s-o 
răpească şi să mi-o aducă... Când colo, n-ai să mă 
crezi, jupâne Kmicic, n-au găsit-o acasă! 

— Din fericire, spuse jupân Andrzej, fiindcă e 
soţia unui cavaler vrednic, luptător vestit de la 
Zbaraż, care s-a furişat printre gloatele lui 
Chmielnicki. 

— Soţul a fost împresurat la Zbaraz, iar eu aş fi 
împresurat-o pe soţie la Tykocin... Domnia ta 
gândeşti că s-ar fi apărat cu tot atâta îndârjire? 

— La asemenea împresurare, luminăţia ta, n-ai 
nevoie de sfatul de război, socot dar că nu ai 
trebuinţă nici de părerea mea! răspunse Kmicic 
apăsat. 

— E adevărat, n-are rost să mai vorbim despre 
asta, răspunse prinţul. Să revenim la treburile 
noastre! Domnia ta mai ai şi alte scrisori? 

— Ce-am avut pentru luminăţia ta, ţi-am dat: mai 
am una pentru regele suedez. Luminăţia ta, nu ai 
ştiinţă unde poate fi găsit? 

— Habar n-am. De unde să ştiu eu? La Tykocin nu 
este, poţi să fii sigur, fiindcă dacă ar fi venit măcar o 
dată acolo, s-ar fi lepădat de toată Republica. 
Varşovia a căzut în mâinile suedezilor, cum v-am mai 
scris, dar nici acolo n-o să-l găseşti pe rege. Trebuie 
să fie lângă Cracovia sau chiar în Cracovia, dacă n-a 
pornit până acum spre Prusia regală. La Varşovia o 
să le afli pe toate. După părerea mea, Carol Gustav 
trebuie să se gândească la oraşele prusiene, pentru 
că nu poate să le lase înapoia lui. Cine ar fi crezut că 
atunci când toată Republica îşi părăseşte stăpânul, 

când toţi şleahticii se cunosc cu suedezii, când 
ţinuturile se predau unele după altele, tocmai 
oraşele prusiene, numai nemți şi protestanți, să nu 
vrea să audă de suedezi şi să se pregătească de 
luptă. Ei vor să rămână credincioşi, să scape 
Republica şi să-l păstreze pe Jan Kazimierz! Când am 
început treaba asta, gândeam că va fi altfel, că ei vor 
fi cei dintâi care ne vor ajuta, pe noi şi pe suedezi, să 
îmbucătăţim pita pe care voi o numiţi Republică. Dar 
nici gând! Norocul nostru că prinţul elector 
veghează asupra lor. Le-a făgăduit ajutor împotriva 
suedezilor, dar locuitorii din Gdańsk n-au încredere 
în el, spunând că se vor descurca şi singuri... 
— Asta se ştia şi la Kiejdany, spuse Kmicic. 
— Dacă n-au destule forţe, oricum au miros bun, 
urmă prinţul, râzând, pentru că unchiului elector îi 
pasă de Republică, socotesc, tot atâta cât îmi pasă 
mie şi prinţului voievod de Wilno. 
— Luminăţia ta, îngăduie-mi să mă împotrivesc, 
nu se putu stăpâni Kmicic. Prinţul voievod de Wilno 
are în vedere numai Republica, pentru care e gata 
oricând să-şi dea ultima suflare şi să-şi verse ultima 
picătură de sânge. 

Prinţul Bogustaw izbucni în râs. 
— Eşti tânăr, cavalere, eşti prea tânăr! Dar să 
lăsăm asta! Unchiul elector nu vrea decât să pună 
mâna pe Prusia regală şi numai în acest scop le oferă 
ajutorul său. După ce se vor afla în stăpânirea lui şi 
va aşeza garnizoane în toate oraşele, a doua zi va fi 
gata să se înţeleagă cu suedezii, ba chiar cu turcii şi 
cu diavolul. Dacă suedezii i-ar mai da încă o bucăţică 
din Wielkopolska, i-ar ajuta din răsputeri să 

cucerească restul ţării. Numai că suedezii ar vrea şi 
ei să pună stăpânire pe Prusia şi de aici 
neînțelegerile dintre ei şi elector. 

— Sunt tare uimit de vorbele luminăţiei tale! 
spuse Kmicic. 

— În Podlasie, răspunse prinţul, îmi venea să urlu 
că trebuie să stau atâta vreme cu mâinile 
încrucişate... Dar ce puteam să fac? M-am înţeles cu 
prinţul voievod că eu nu voi trece pe faţă de partea 
suedezilor, până când nu se vor limpezi lucrurile în 
Prusia. Şi pe bună dreptate, deoarece în acest fel 
rămâne o portiţă de scăpare. Am trimis în mare taină 
olăcari la Jan Kazimierz să-i dea de ştire că sunt gata 
să chem şleahticii la oaste în Podlasie, dacă-mi 
trimite poruncă. Regele, ca regele, poate că s-ar fi 
lăsat dus de nas, dar pesemne că regina nu are 
încredere în mine şi l-a sfătuit să nu facă nimic. Dacă 
n-ar fi fost femeia asta, astăzi m-aş fi aflat în fruntea 
tuturor şleahticilor din Podlasie, iar confederaţii 
aceia, care pustiesc acum moşiile prinţului Janusz, n- 
ar fi avut încotro şi ar fi trebuit să vină sub 
conducerea mea. M-aş fi declarat partizan al lui Jan 
Kazimierz, iar în fapt, având puterea în mână, m-aş fi 
târguit cu suedezii. Dar femeia asta le ştie pe toate şi 
e în stare să ghicească şi cel mai tainic gând. Ea e 
adevăratul rege! Are mai multă minte în degetul cel 
mic decât Jan Kazimierz în tot capul lui. 

— Prinţul voievod... începu Kmicic. 

— Prinţul voievod, îl  întrerupse Bogusław 
nerăbdător, întârzie mereu cu sfaturile lui; în fiecare 
scrisoare îmi scrie: „fă aşa, fă pe dincolo”, când eu i- 
am luat-o demult înainte. Afară de asta, prinţul 

voievod îşi pierde capul... Ascultă şi domnia ta, 
cavalere, ce-mi mai scrie... Prinţul luă hârtia şi 
începu să citească cu voce tare: „Pe drum fii, domnia 
ta, cu multă prevedere şi gândeşte-te să-i împrăştii 
pe confederaţii aceia care s-au răsculat împotriva 
mea şi îşi fac de cap în Podlasie, ca să nu se ducă la 
rege. Se pregătesc să atace Zabłudów, iar acolo 
berea e foarte tare; când se vor îmbăta, să-i 
căsăpească gazdele la care vor fi cartiruiţi! Pentru 
că altceva mai bun nici nu merită; luându-le 
capita“, ceilalţi se vor împrăştia.” 
Bogustaw aruncă iarăşi scrisoarea pe masă. 

— Ascultă, jupâne Kmicic, rosti, aşadar, eu 
trebuie să plec în Prusia şi, în acelaşi timp, să pun la 
cale măcelul de la Zabłudów. Să mă prefac că sunt 
sprijinitorul lui Jan Kazimierz şi iubitor de ţară şi să-i 
spârcuiesc pe oştenii care nu vor să-l vândă pe rege 
şi Republica? Are vreun înţeles? Se leagă oare una 
de alta? Ma foi, prinţul hatman îşi pierde capul. Nu 
prea demult, când veneam spre Pilwiszki, am întâlnit 
un steag răzvrătit care se îndrepta spre Podlasie. L- 
aş fi făcut bucuros harcea-parcea, fie şi numai 
pentru plăcerea mea, dar atâta vreme cât pe faţă 
mai sunt partizanul suedezilor, iar unchiul elector 
rămâne, chipurile, alături de oraşele suedeze, deci 
ţine cu Jan Kazimierz, nu pot să-mi îngădui 
asemenea bucurie, pe legea mea, nu pot... Ce-am 
putut să fac, a fost să mă port îndatoritor cu acei 
răzvrătiți, cum s-au purtat şi ei, bănuindu-mă într- 
adevăr că sunt înţeles cu hatmanul, dar neavând 
dovada negru pe alb. 

Prinţul se aşeză mai bine în jilt. Îşi întinse 
picioarele şi, împreunându-şi fără grijă mâinile sub 
cap, repetă: 

— Ehei,  învălmăşite mai sunt lucrurile în 
Republica asta a voastră, tare învălmăşite!... Una la 
fel nu se mai află în toată lumea!... 

Apoi tăcu un răstimp. Se vede că-i trecea ceva 
prin gând, fiindcă se lovi cu palma peste perucă şi 
întrebă: 

— Domnia ta nu te duci în Podlasie? 

— Ba mă duc! răspunse Kmicic. Trebuie să mă 
duc, pentru că am o scrisoare cu porunci către 
Harasimowicz, ajutorul starostelui de Zabłudów. 

— Pentru Dumnezeu! sări prinţul. Harasimowicz 
e aici, cu mine. Cară avutul hatmanului în Prusia, 
fiindcă ne temeam că va încăpea pe mâna 
confederaţilor. Aşteaptă, domnia ta, poruncesc să-l 
cheme numaidecât. 

Prinţul chemă slujitorul şi-i dădu poruncă să-l 
aducă pe ajutorul de staroste, apoi spuse: 

— Se potriveşte de minune! Scapi de o parte din 
drum... Deşi... poate că ar fi fost mai bine să te duci 
în Podlasie, deoarece printre capii confederației se 
află şi o rudă a ta... Ai fi putut să-l câştigi de partea 
noastră. 

— N-aş fi avut când, zise Kmicic, fiindcă mă 
grăbesc să ajung la regele Suediei şi la jupân 
Lubomirski. 

— Ai scrisori şi pentru mareşalul coroanei? Ei, 
ghicesc eu despre ce e vorba... Odinioară mareşalul 
se gândea s-o peţească pe fiica lui Janusz pentru fiul 
său... Nu cumva hatmanul vrea să înceapă 

negocierile pe ocolite? 

— Chiar despre asta-i vorba. 

— Sunt amândoi nişte copii... Hm, e o însărcinare 
gingaşă, întrucât nu se cuvine ca hatmanul să-l 
roage primul. Pe urmă... 

Prinţul îşi încruntă sprâncenele. 

— Pe urmă, n-o să se aleagă nimic din toate 
astea. Fiica prinţului hatman nu e de nasul lui 
Herakliusz. Ți-o spun eu! Prinţul hatman trebuie să 
înţeleagă că averea lui se cuvine să rămână în 
mâinile unui Radziwill. 

Kmicic privea uimit la prinţul care mergea cu 
paşi tot mai grăbiţi prin încăpere. Deodată, se opri 
înaintea lui jupân Andrzej şi zise: 

— Dă-mi cuvântul de cavaler că-mi vei spune 
numai adevărul! Vreau să te întreb ceva. 

— Luminăţia ta, răspunse Kmicic, mint numai 
aceia care se tem, iar eu nu mă tem de nimeni. 

— Prinţul voievod nu ţi-a poruncit cumva să 
păstrezi taină în privinţa negocierilor cu Lubomirski? 
— Dacă-mi poruncea, nici n-as fi pomenit de 
jupân Lubomirski. 

— Ar fi putut să-ţi scape fără să vrei. Dāă-ți 
cuvântul! 

— Mi-l dau, consimţi Kmicic, împreunându-şi 
sprâncenele. 

— Mi-ai luat o piatră de pe inimă, fiindcă o clipă 
am crezut că prinţul voievod face un joc dublu şi cu 
mine. 

— Luminăţia ta, nu pricep 

— În Franța n-am vrut să mă căsătoresc cu fiica 
lui de Rohan, de alte aproape treizeci de prințese 

care m-au petit, nu mai vorbesc... Ştii oare de ce? 

— Nu ştiu. 

— Fiindcă m-am înţeles cu prinţul voievod ca fata 
şi averea lui să crească pentru mine. Ca slugă 
credincioasă a casei Radziwilt, trebuie să le ştii pe 
toate. 

— Mulţumesc pentru încredere. Dar luminăţia ta 
greşeşti... Nu sunt sluga casei Radziwilt. 

Bogustaw deschise ochii larg. 

— Atunci ce eşti? 

— Nu sunt curtean, sunt polcovnic la porunca 
hatmanului şi în plus ruda prinţului voievod. 

— Ruda? 

— Am legături de sânge cu neamul Kiszka, iar 
hatmanul s-a născut dintr-o Kiszczankă. 

Prinţul Bogusław se uită o clipă la Kmicic, pe 
faţa căruia apăru o roşeaţă uşoară. Îi întinse brusc 
mâna și-i zise: 

— lartă-mă, vere, se cuvine să te firitisesc pentru 
asemenea înrudire. 

Cuvintele din urmă fură rostite cu o bună- 
cuviinţă  nepăsătoare, care-l îndurera pe jupân 
Andrzej. Obrajii i se roşiră şi mai mult. Era gata să 
răbufnească, dar se deschide uşa şi Harasimowicz se 
arătă în prag. 

— Ai o scrisoare, domnia ta, îl întâmpină prinţul 
Bogustaw. 

Harasimowicz se înclină prinţului, apoi lui jupân 
Andrzej care-i întinse scrisoarea prinţului. 

— Citeşte, domnia ta! porunci prințul Bogusław. 

Harasimowicz începu să citească. 

„Jupâne Harasimowicz, a venit vremea să-ţi 

dovedeşti credința şi bunăvoința faţă de stăpânul 
tău. Toţi banii pe care poți să-i strângi domnia ta la 
Zabłudów şi jupân Przynski la Orzet..” 

— Pe jupân Przyiski l-au tăiat confederaţii la 
Orzeł, îl întrerupse prinţul, tocmai de aceea spală 
putina şi jupân Harasimowicz... 

— Ajutorul de staroste se înclină şi citi mai 
departe: „...și jupân Przyński la Orzeł din dările 
publice, biruri sau arenzi....” 

— Au căzut în mâna confederaţilor... îl întrerupse 
iarăşi prinţul Bogustaw. 

— pu.trimite-mi-i cât mai degrabă, citi mai 
departe Harasimowicz. Poţi să zălogeşti vecinilor sau 
târgoveţilor niscaiva sate, luând cât mai mulţi bani 
pentru ele; dă-ţi silința să faci rost de ei cum poți şi 
să mi-i trimiţi. Caii şi toate lucrurile de preţ care se 
află acolo, policandrul cel mare de la Orzeł şi 
celelalte, icoane şi podoabe, dar mai ales tunurile 
din tinda cetăţii, trimite-le vărului meu, prințul, 
pentru că trebuie să ne temem de jefuitori!.. ” 

— Iar a întârziat cu sfaturile, fiindcă tunurile sunt 
cu mine! spuse prinţul. 

„„„Dacă afeturile sunt prea grele, ia numai 
tevile şi acopere-le, ca să nu se ştie ce duci. lar 
lucrurile să le treci cât mai repede în Prusia, ferindu- 
te de acei trădători care, răzvrătind oştirea, îmi 
calcă stărostiile...” 

— Asta-i prea adevărat! Le storc ca pe caş! îl 
întrerupse prinţul din nou. 

„Imi calcă  Stărostiile şi se pregătesc să 
năvălească la Zabludow, ducându-se la rege. E greu 
să te baţi cu ei, pentru că sunt destul de mulţi, aşa 

că ori îi laşi să intre, îi îmbeti frumuşel şi noaptea le 
tai gâtul — poate s-o facă fiecare gazdă — ori îi 
otrăveşti cu bere tare sau îţi tocmeşti o ceată de 
Ucigaşi, ceea ce nu-i prea greu acolo, care să-i 
vâneze unul câte unul...” 

— Ei, nimic nou! spuse prinţul Bogusław. Jupâne 
Harasimowicz, poţi să mergi mai departe cu mine... 
— Mai e un adaos, răspunse ajutorul de staroste. 
Şi citi cele ce urmează: 

„... Vinul, dacă nu poţi să-l iei cu tine, fiindcă pe 
aici ducem mare lipsă, vinde-l îndată cu bani 
gheaţă...” 

Jupân Harasimowicz se întrerupse şi se luă cu 

mâinile de păr: 
— Pentru Dumnezeu, vinul se află la o jumătate 
de zi în urma noastră şi mai mult ca sigur că a căzut 
în mâinile steagului acela de răzvrătiți, care a trecut 
pe lângă noi. Ne vor păgubi de vreo mie de zloți de 
aur. Luminăţia ta, să pui mărturie că mi-ai poruncit 
să aştept până când încarcă butoaiele! 

Spaima lui jupân Harasimowicz ar fi fost şi mai 
mare, dacă l-ar fi cunoscut pe jupân Zagłoba şi ar fi 
ştiut că se afla tocmai în steagul cu pricina. În acest 
timp, prinţul Bogustaw izbucni în râs şi spuse: 

— Să-l bea sănătoşi! Citeşte mai departe! „...Dacă 
nu vei găsi cumpărător...” Prinţul Bogusław mai să 
se înece de râs. 

— S-a şi găsit, zise, dar va trebui să i-l dai pe 
datorie. 

„„„Dacă nu vei găsi cumpărător, citi 
Harasimowicz cu glasul jalnic, atunci îngroapă-l în 
pământ, dar fără să se vadă, şi să nu ştie de asta mai 

mult de doi oameni. La Zabłudów şi la Orzeł să laşi 
câte un butoi din cel mai bun şi mai dulce, la care s- 
ar putea lacomi, şi să pui otravă multă, ca măcar 
căpeteniile să crape; atunci se vor imprăştia şi 
oştenii. Pentru Dumnezeu, slujeşte-mă cu credinţă şi 
în taină, pentru mila lui Dumnezeul... Arde 
scrisoarea şi repede-mi pe oricine cu ştiri. Fie că vor 
găsi singuri vinul şi-l vor bea, fie că îl vor căpăta în 
dar...” 

Ajutorul de staroste sfârşi de citit şi îşi aţinti 
privirea asupra prințului Bogusław, aşteptând parcă 
porunci, dar acesta zise: 

— Văd că vărul meu se gândeşte prea mult la 
confederați, păcat însă că e prea târziu, ca de 
obicei!... Dacă i-ar fi venit gândul ăsta cu două 
săptămâni în urmă, ori măcar cu o săptămână, am fi 
putut să încercăm. Acum du-te,  jupâne 
Harasimowicz, că nu mai am trebuinţă de domnia ta. 

Harasimowicz se înclină şi ieşi. 

Prinţul Bogusław se opri înaintea oglinzii şi 
începu să-şi privească chipul cu luare-aminte, 
mişcându-şi uşor capul spre dreapta şi la stânga; aci 
se depărta de oglindă, aci se apropia, clătinându-şi 
buclele şi uitându-se cu coada ochiului, fără să-l ia în 
seamă pe Kmicic care stătea cu spatele la fereastră. 

Dacă ar fi aruncat fie şi o singură privire pe faţa 
lui alpin Andrzej, ar fi priceput că în sufletul 
tânărului trimis se petrecea ceva ciudat, deoarece 
chipul lui Kmicic pălise, fruntea i se îmbrobonase de 
sudoare, iar mâinile îi tremurau spasmodic. Se ridică 
de pe scaun şi se aşeză iarăşi, ca un om care se luptă 
cu sine, stăpânindu-se să nu izbucnească de mânie 

sau deznădejde. În cele din urmă, trăsăturile i se 
destinseră; îşi poruncise pesemne cu toată puterea 
voinţei să se liniştească şi îşi recăpătase sângele 
rece. 
— Luminăţia ta, rosti, din încrederea pe care mi-o 
arată prinţul hatman poţi să vezi că nu-mi ascunde 
nimic. Sunt cu sufletul şi avutul pentru cauza lui; 
alături de norocul luminăţiilor voastre, poate că va 
creşte şi al meu, de aceea vă voi urma oriunde... 
Sunt în stare de orice! Dar cu toate că slujesc de 
multă vreme şi am de-a face cu treburile luminăţiilor 
voastre, mintea mea slabă nu poate să cuprindă şi să 
înţeleagă toate planurile. 
— Şi ce doreşti, jupâne cavaler, sau mai degrabă, 
chipeşule văr? întrebă prinţul. 
— Luminăţia ta, te rog să mă lămureşti şi pe 
mine, fiindcă mi-ar fi ruşine să nu învăţ nimic trăind 
alături de asemenea cârmuitor. Nu ştiu dacă 
luminăţia ta ai să binevoieşti să-mi spui adevărul. 
— Asta atârnă de întrebările domniei tale şi de 
voinţa mea, răspunse Bogustaw, uitându-se mereu în 
oglindă. 
Ochii lui Kmicic străluciră o clipă, dar vorbi 
liniştit mai departe: 
— lată despre ce e vorba. Prinţul voievod de 
Wilno îşi sprijină toate faptele pe binele şi mântuirea 
Republicii. Vorbeşte mereu numai de Republică. 
Binevoieşte, luminăţia ta, şi spune-mi şi mie care-i 
adevărul; prinţul hatman se preface de nevoie sau nu 
urmăreşte într-adevăr decât binele Republicii?... 
Bogustaw aruncă spre jupân Andrzej o privire 
fugară, cercetătoare. 

— Şi dacă ţi-aş răspunde că se preface, ne-ai mai 
ajuta? 

Kmicic ridică din umeri cu nepăsare. 
— Ba bine că nu! Am spus doar că norocul meu va 
creşte alături de luminăţiile voastre. De aceea mi-e 
tot una! 
— Ai să ajungi om mare! Să nu uiţi că eu ţi-am 
prezis-o. Dar de ce vărul meu n-a vorbit niciodată pe 
faţă cu domnia ta? 
— Ştiu şi eu? Poate pentru că e un om mai închis 
sau poate pentru că n-a venit vorba de asta! 
— Ai mintea ageră, cavalere, fiindcă e prea 
adevărat că e ascuns şi nu-şi deschide sufletul în faţa 
oricui. Pe legea mea! Aşa-i firea lui. Câteodată şi faţă 
de mine, când se ia cu gândurile, începe să-şi umfle 
vorbele cu dragostea de ţară. Abia când vede că 
încep să râd, îşi ia seama. Adevărat! Adevărat! 
— Aşadar se preface numai? întrebă Kmicic. 

Prinţul întoarse scaunul, se aşeză călare pe el şi, 
sprijinindu-se cu mâinile de spătar, tăcu o vreme, 
şovăind parcă, apoi spuse: 
— Ascultă, jupâne Kmicic! Dacă Radziwittii ar trăi 
în Spania, în Franţa sau în Suedia, unde fiul urmează 
tatălui şi unde dreptul regelui vine drept de la 
Dumnezeu, atunci, fără să punem la socoteală 
războaiele civile, stingerea neamului regal sau alte 
întâmplări neobişnuite, ne-am sluji fără îndoială 
regele şi ţara, mulţumindu-ne cu dregătoriile cele 
mai înalte care se cuvin neamului şi avuţiei noastre. 
Dar aici, în această ţară, în care regele nu are de 
partea lui dreptul lui Dumnezeu, fiind ales de 

şleahtici, în care totul depinde de in liberis 
suffragiis, ne-am pus cu drept cuvânt întrebarea: 
de ce trebuie să domnească Waza şi nu Radziwilt? 
Măcar Waza se trage dintr-un neam de regi, dar cine 
poate să ştie dacă, după Waza, şleahticilor nu le va 
trăsni prin cap să aşeze în jilţul regal şi cel de mare 
prinţ fie şi pe jupân Harasimowicz, pe jupân 
Mieleszko sau pe jupân Piegtasiewicz din Psia Wólka. 
Ptiu! Sau mai ştiu eu pe cine?... lar noi, Radziwiltii, şi 
principii imperiului nemţesc, avem să pupăm mai 
departe mâna măriei sale Piegtlasiewicz?... Ptiu, pe 
toţi dracii, cavalere, e vremea să sfârşim cu această 
stare de lucruri!... Pe când nemţii? Câţi principi de 
sânge, având în vedere averea lor, n-ar putea fi 
ajutor de staroste la noi. Şi doar sunt prinți de 
sânge, poartă coroane pe cap şi ocupă locurile 
dinaintea noastră, deşi le-ar sta mai bine să ne ţină 
poala mantiei. 

Prinţul se înflăcără, se sculă de pe scaun şi 
începu să se plimbe prin încăpere. 
— Fireşte, vom întâmpina multe greutăţi şi 
piedici, îşi urmă vorba, deoarece Radziwittii din 
Olyka şi Nieswiez nu vor să ne ajute. Ştiu că prinţul 
Michał i-a scris vărului meu că ar fi mai bine să ne 
gândim la rantia de tort decât la mantia de gală. N- 
are decât sa se gândească el la rantie şi căinţă, să 
stea în cenuşă şi să-i tăbăcească iezuiţii pielea cu 
gârbaciul: dacă el se mulţumeşte să fie stolnic, n-are 
decât să taie claponi vrednici toată viaţa-i cinstită 
până când o muri! O să ne descurcăm fără ei şi n-o 
să ne descurajăm, pentru că acum e timpul potrivit. 

Republica o s-o ia dracu, e atât de vlăguită şi a căzut 
atât de jos, încât nu mai e în stare să se 
împotrivească nimănui. Toţi dau buzna pe la hotare 
ca printr-un gard rupt. Ceea ce s-a întâmplat cu 
suedezii, nu s-a mai pomenit de când lumea. Noi, 
jupâne cavaler, putem într-adevăr să cântăm Te 
Deum laudamus!, dar asemenea lucru nu s-a mai 
auzit... Năvălitorul încalcă ţara, năvălitor bine 
cunoscut prin lăcomia lui, şi nu numai ei nu 
întâmpină împotrivire, dar toţi îşi părăsesc fostul 
stăpân şi se grăbesc spre altul nou: magnates şi 
şleahtici, oştirea, cetăţi şi oraşe, cu toţii!... fără 
ruşine, fală şi cinste!... Asemenea pildă nu se mai 
află în toată istoria! Ptiu! Ptiu! Jupâne cavaler, 
nemernicii trăiesc în ţara noastră fără conştiinţă şi 
ambiţie!... O ţară ca asta mai poate să dureze? S-au 
lăcomit la bunăvoința suedezului! O să se sature de 
atâta bunăvoință. În Wielkopolska, suedezii au 
început să le strivească şleahticilor degetele în 
cocoşul muschetelor!... Şi aşa se va întâmpla în toate 
părţile, altfel nu se poate, fiindcă un norod ca ăsta 
trebuie să piară, trebuie să ajungă de râsul şi în 
slujba vecinilor!... 

Kmicic pălea tot mai mult şi se ţinea în frâu să 
nu izbucnească furios, dar prinţul, luat de 
înflăcărare, se îmbăta de vorbele şi înţelepciunea 
proprie şi continua fără să mai ia seama la 
ascultătorul său: 

— În ţara asta, jupâne cavaler, este obiceiul ca, 
atunci când cineva e pe moarte, rudele să-i smulgă 
perna de sub cap în ultima clipă, ca să nu se chinuie 
prea mult. Eu şi prinţul voievod de Wilno am hotărât 

să facem acest bine Republicii. Dar pentru că o 
mulţime de păsări răpitoare pândesc moştenirea, iar 
noi nu putem să punem mâna pe tot, vrem să ne 
revină o parte cât mai mare cu putinţă. Ca rude, 
avem acest drept. Dacă n-am izbutit să te fac să 
înţelegi cu ajutorul acestei asemuiri, am să-ţi spun 
altfel. Republica e o bucată de postav roşu de care 
trag suedezii, (Chmielnicki,  hiperboreii, tătarii, 
electorul şi ceilalţi vecini. Eu şi prinţul voievod de 
Wilno ne-am spus că din acest postav trebuie să ne 
rămână şi nouă măcar atâta cât să ne ajungă pentru 
mantie, iată de ce nu-i împiedicăm pe alţii, ba din 
contră, tragem şi noi cât putem. Chmielnicki n-are 
decât să rămână în Ucraina, suedezii să se răfuiască 
cu brandenburghezii pentru ţinuturile prusiene şi 
cele din Wielkopolska. Matopolska s-o ia Rakoczi sau 
altcineva, dar Lituania trebuie să rămână prinţului 
Janusz, iar prin fiica lui, mie! 

Kmicic se ridică deodată. 

— Mulţumesc, luminăţia ta, asta am vrut să ştiu! 
— Pleci, jupâne cavaler? 
— Întocmai. 

Prințul se uită mai cu luare-aminte la Kmicic şi 
abia în clipa aceea văzu cât era de palid şi de 
revoltat. 

— Ce ai, jupâne Kmicic? îl întrebă. Arăţi ca 
Piotr... 

— M-a doborât osteneala şi mi se învârte capul. 
Rămâi sănătos, luminăţia ta! Înainte de plecare am 
să viu să-mi iau rămas bun. 

— Să te grăbeşti, fiindcă după-amiază plec şi eu. 
— Am să viu cel mult după vreun ceas. 

Spunând acestea, Kmicic se înclină şi ieşi. 

În odaia alăturată, slujitorii se ridicară la 
vederea lui, dar el trecu buimac pe lângă ei fără să 
se uite la nimeni, în prag se luă cu amândouă mâinile 
de păr şi începu să repete aproape gemând: 

— Isuse din Nazaret, rege al ovreilor! Isuse, 
Mărie, sfinte Iosife! 

Trecu clătinându-se prin curte pe lângă straja 
alcătuită din şase halebardieri. La poartă îl aşteptau 
oamenii lui în frunte cu vagmistrul Soroka. 

— După mine! porunci Kmicic. 

Şi porni prin târg spre han. 

Soroka, vechi oştean al lui Kmicic, care-l 
cunoştea de minune, înţelese îndată că se petrecea 
ceva ciudat cu tânărul polcovnic. 

— Luaţi aminte! le spuse încet celorlalţi. Vai de 
cel asupra căruia se va descărca mânia lui! 

Oştenii grăbeau în tăcere, iar Kmicic nu 
mergea, ci aproape alerga înainte, dând din umeri şi 
repetând cuvinte fără şir. 

La urechea lui Soroka ajungeau doar vorbe fără 
legătură: „Otrăvitori, sperjuri, trădători... Nelegiuit 
şi trădător... Amândoi sunt la fel...” 

Apoi jupân Kmicic începu să-şi pomenească 
vechii tovarăşi. Numele lui Kokosinski, Kulwiec, 
Ranicki, Rekuc şi altele îi ieşeau din gură unul după 
altul. De câteva ori îşi aduse aminte şi de 
Wołodyjowski. Soroka asculta cu uimire şi se 
îngrozea tot mai mult, spunându-şi în gând: „Aici va 
curge sânge... Altfel nu se poate...” 

Ajunseră la han. Kmicic se încuie îndată în odaia 
lui şi vreun ceas nu mai dădu nici un semn de viaţă. 

În acest timp, oştenii strânseră lucrurile şi 
puseră şeile pe cai. 

Soroka le spuse: 

— Nu strică să fim pregătiţi pentru orice. 
— Noi suntem gata!  răspunseră  săbierii, 
mişcându-şi mustăţile. 

În curând se arătă că Soroka îl cunoştea într- 
adevăr bine pe polcovnicul său, fiindcă Kmicic se ivi 
deodată în tindă, fără căciulă, numai în cămaşă şi 
nădragi: 

— Puneţi şeile pe cai! Răcni. 

— Le-am pus! 

— Strângeţi lucrurile! 

— Le-am strâns! 

— Un ducat de căciulă! strigă tânărul polcovnic 
care, cu tot zorul şi clocotul din suflet, băgă de 
seamă că oştenii aceştia îi ghiceau gândurile 
numaidecât. 

— Mulţumim, înălţimea ta! strigară toţi în cor. 

— Doi oameni să ia caii de povară şi să plece 
îndată din târg spre Debowa. Prin târg să meargă 
încet, iar de la margine să pornească în goană şi să 
nu se oprească până în pădure. 

— La poruncă! 

— Ceilalţi patru să încarce puştile cu sfărâmături 
de fier. Pentru mine înşeuaţi doi cai, ca să am unul 
gata pregătit. 

— Am ştiut eu că se va întâmpla ceva! mormăi 
Soroka. 

— Şi acum, vagmistrul la mine! strigă Kmicic. 

Şi aşa, dezbrăcat, numai în nădragi şi cu cămaşa 
desfăcută la piept, ieşi din tindă, urmat de Soroka 

care-şi holbase ochii de mirare; aşa ajunseră la 
fântâna cu cumpănă din curtea hanului. Aici Kmicic 
se opri şi, arătându-i ciutura legată de cumpănă, îi 
spuse: 

—  Toarnă-mi apă pe cap! 

Vagmistrul ştia din experienţă cât de primejdios 
era să întrebe de două ori care-i porunca, aşa că 
puse mâna pe prăjină şi cufundă ciutura în apă, apoi 
o scoase în grabă şi, apucând-o de toartă, o vărsă în 
capul lui jupân Andrzej care începu să forăie şi să 
împroaşte apa în jurul lui ca o balenă şi, după ce îşi 
netezi pârul ud cu palmele, strigă: 

— Încă una! 

Soroka repetă treaba o dată, de două ori, 
aruncând apa cu toată puterea, ca şi când ar fi vrut 
să stingă o vâlvătaie. 

— Ajunge, spuse Kmicic în sfârşit Hai cu mine să 
mă ajuţi să-mi pun hainele! 

Şi porniră amândoi spre han. 

În poartă se întâlniră cu doi din oamenii lor care 
plecau cu caii de povară. 

— Prin târg mergeţi încet, iar de la margine în 
galop! repetă Kmicic porunca. 

Şi intră în odaie. 

După o jumătate de ceas, se arătă iarăşi 
îmbrăcat şi gata de drum; purta cizme din piele de 
căprioară şi o tunică de elan strânsă pe trup cu o 
cingătoare de piele, în care îşi înfipsese un pistol cu 
ţeava retezată. 

Oştenii văzură, de asemenea, că de sub tunică îi 
ieşeau marginile cămăşii de zale, de parcă pleca la 
bătălie. Sabia era şi ea prinsă mai sus, ca să-i fie mai 


593 


uşor să apuce mânerul; faţa îi era liniştită, dar aspră 
şi amenințătoare. 

Aruncând o privire cercetătoare asupra 
oştenilor să vadă dacă erau gata şi înarmaţi cum 
trebuie, încalecă şi ieşi din han, nu înainte de a-i da 
hangiului un ducat. 

Soroka mergea alături de el, ceilalţi trei în 
spate, aducând şi calul de rezervă. Ajunseră curând 
în piaţa care mişuna de oştenii lui Bogustaw. Din 
frământarea lor, se vedea că primiseră poruncă să se 
pregătească de drum. Călăreţii strângeau chingile şi 
puneau căpeţele cailor, iar pedestrimea îşi lua 
muschetele rezemate una de alta înaintea caselor, în 
timp ce la care se înhămau caii. 

Kmicic îşi reveni din îngândurare. 

— Ascultă, bătrâne, îi spuse lui Soroka, mi se 
pare că de la casa starostelui drumul merge înainte 
şi nu mai trebuie să ne întoarcem prin piaţă. 

— Dar încotro mergem, jupâne polcovnic? 

— Spre Debowa! 

— Atunci, din piaţă trebuie să trecem pe lângă 
casa starostelui. Piaţa va rămâne în urma noastră. 

— Bine! răspunse Kmicic. 

Apoi murmură de unul singur cu jumătate de 
glas: 

— Ei, dacă mai erau în viaţă şi ceilalţi! Am prea 
puţini oameni pentru asemenea treabă! 

Trecură prin piaţă şi cotiră spre stărostia care 
se afla la vreo sută de paşi lângă drum. 

— Stai, porunci deodată Kmicic. 

Oştenii se opriră, iar el se întoarse spre ei 

— Sunteţi gata să muriţi? întrebă scurt. 

— Suntem gata! răspunseră săbierii din Orsza 
într-un glas. 

— Am intrat noi şi între fălcile lui Chowafski şi 
tot nu ne-a mâncat... Ţineţi minte? 

— Tinem! 

— Astăzi va trebui să facem un lucru mare... Dacă 
izbutim, milostivul nostru rege va face din noi 
magnați puternici... V-o făgăduiesc!... Iar dacă nu 
vom izbuti, veţi fi traşi în ţeapă! 

— De ce să nu izbutim? zise Soroka, ai cărui ochi 
sticliră ca ai lupului. 

— Vom izbuti! repetară ceilalţi trei: Bilous, 
Zawratynski şi Lubieniec. 

— Trebuie să-l răpim pe prinţul comis! le spuse 
Kmicic şi tăcu, vrând să vadă impresia pe care o 
făcea asupra oştenilor asemenea gând nebun. Dar 
tăcură şi ei, uitându-se la el ca la un soare; doar 
mustăţile li se mişcau avan, iar chipurile deveneau 
amenințătoare şi hoţeşti. 

—  'Ţeapă e mai aproape decât răsplata! îi preveni 
Kmicic. 

— Suntem prea puţini! mormăi ZawratyAski. 

— O să fie mai greu decât cu Chowafski! adăugă 
Lubieniec. 

— Toți oştenii, sunt în piaţă, iar la stărostie se 
află doar vreo douăzeci de străjeri şi curteni, spuse 
Kmicic, care nu se aşteaptă la nimic şi n-au nici 
săbiile la ei. 

— Dacă înălţimea ta îţi pui capul în primejdie, de 
ce să nu ni le punem şi noi? răspunse Soroka. 

— Ascultă-mă! porunci Kmicic. Nu putem să-l 
prindem decât prin viclenie. Uite cum facem! Eu am 

să intru în casă şi după o clipă am să ies cu prinţul... 
Dacă prinţul va încăleca pe calul meu, atunci eu am 
să încalec pe celălalt şi pornim... După vreo sută sau 
o sută cincizeci de paşi, îl luaţi doi inşi de subsuori 
şi... în goană! 

— La poruncă! zise Soroka. 

— Dacă n-o să mai ieşim, vorbi mai departe 
Kmicic, şi veţi auzi o împuşcătură înăuntru, atunci să 
trageţi în străjeri şi să-mi aduceţi calul când o să dau 
buzna afară. 

— Aşa vom face, înălţimea ta! răspunse Soroka. 
— Înainte! porunci Kmicic. 

Porniră şi după vreun sfert de ceas ajunseră la 
poarta stărostiei. Ca şi mai înainte se aflau aici şase 
halebardieri, iar doi stăteau la uşa pridvorului. Prin 
curte trebăluiau în jurul caretei câţiva rândaşi şi 
vizitii pe care îi supraveghea un curtean falnic, 
străin, după cum îl arătau straiele şi peruca. 

Mai departe, lângă şopron, înhămau caii la încă 
două căleşti în care paicii!“5 uriaşi cărau legături cu 
lucruri şi sipete Aceştia erau vegheaţi de un om 
îmbrăcat tot în negru, care semăna cu un doftor sau 
astronom. 

Kmicic înştiinţă ca şi prima oară pe căpetenia 
străjilor, care se întoarse în curând şi-l chemă la 
prinţ. 

— Ce mai faci, cavalere? îl întâmpină vesel 
prinţul. Ai plecat atât de repede, încât am crezut că 
vorbele mele ţi-au răscolit conştiinţa şi nu mă 
aşteptam să te mai văd. 

— Cum puteam să nu-mi iau rămas bun înainte de 

a pleca! se miră Kmicic. 

— Şi pe bună dreptate, fiindcă m-am gândit şi eu 
că prinţul voievod ştie să-şi aleagă oamenii pentru 
însărcinările de încredere. Mă voi folosi şi eu de 
domnia ta, dânduc-ţi nişte scrisori către regele suedez 
şi alte câteva persoane însemnate. Dar de ce te-ai 
înarmat aşa, de parcă te duci la bătălie? 

— Pentru că voi calări printre confederați; am 
auzit că şi pe aici, prin târg, mi-ai spus şi luminăţia 
ta, a trecut nu demult un steag de confederați. Chiar 
la Pilwiszki i-au spârcuit grozav pe oamenii lui 
Zoltarenko, fiindcă steagul era condus de un oştean 
înnăscut. 

— Cine-i acela? 

— Pan Wołodyjowski, iar cu el se aflau Jupân 
Mirski, jupân Oskierko şi cei doi Skrzetuski; unul e 
luptătorul de la Zbaraż, a cărui soţie voia luminăţia- 
ta s-o „asedieze” la Tykocin. Toţi s-au răzvrătit 
împotriva prinţului voievod; mare păcat, căci sunt 
oşteni destoinici. Ce să-i faci? Mai sunt destui 
nătărăi în Republica asta, care nu vor să tragă de 
postavul roşu alături de cazaci şi de suedezi. 

— Astfel de oameni sunt pretutindeni, dar mai 
ales în ţara asta! spuse prinţul. Uite scrisorile, dar 
când ai să-l vezi pe rege, spune-i la ureche că în 
sufletul meu sunt şi eu de partea lui, cum e şi vărul 
meu, dar sunt nevoit să mă prefac o vreme. 

— Cine nu trebuie să se prefacă! răspunse 
Kmicic. Toţi se prefac, mai ales dacă vor să 
înfăptuiască ceva de seamă. 

— Chiar aşa. Jupâne cavaler, slujeşte-mă bine şi-ţi 
voi fi recunoscător, iar răsplata mea nu va fi mai 

mică decât a voievodului de Wilno. 
— Dacă asta e vrerea luminăţiei tale, atunci eu 
cer răsplata înainte. 
— la te uită! se vede că prinţul voievod nu s-a 
arătat prea darnic cu banii de drum. Prin visteria lui 
suflă vântul. 
— Dumnezeu să mă ferească, eu nu cer bani, n- 
am luat de la prinţul hatman şi n-am să iau nici de la 
luminăţia ta. Slujesc pe socoteala mea şi aşa vreau 
să fac şi de acum încolo. 

Prinţul Bogusław se uită cu mirare la tânărul 
cavaler. 
— Ehe, văd că cei din neamul Kmicic nu sunt 
dintre aceia care se uită la mâna altuia. Atunci 
despre ce-i vorba, jupâne cavaler? 
— Luminăţia ta, iată care-i treaba! Fără să mă 
gândesc prea mult, la Kiejdany am luat cu mine im 
armăsar de sânge ales, ca să mă fălesc înaintea 
suedezilor. Nu spun o minciună, când zic că altul mai 
bun nu se află în grajdurile de la Kiejdany. Acum însă 
îmi pare rău de el şi mi-e frică să nu se 
îmbolnăvească de trudă pe drum sau pe la vreun han 
prăpădit. Pe de altă parte, cum întâmplările cu 
primejdie nu lipsesc, ar putea să cadă în mâinile 
vrăjmaşului, ale acelui Wołodyjowski, de pildă, care 
personaliter e grozav de înverşunat împotriva mea. 
M-am gândit deci să te rog pe luminăţia ta să 
binevoieşti a-l lua în păstrare şi a-l folosi până când îl 
voi cere înapoi. 
— Mai bine vinde-mi-l. 
— Nu e cu putinţă, pentru că asta ar fi ca şi cum 
mi-aş vinde prietenul. Calul ăsta m-a scos pe puţin 

de o sută de ori din cea mai aprigă vânzoleală, 
fiindcă în bătălie are obiceiul să muşte vrăjmaşii. 

— E chiar atât de grozav? întrebă prinţul 
Bogustaw cu interes. 

— Chiar atât de grozav? Dacă aş fi sigur că 
luminăţia ta nu te superi, aş pune rămăşag pe o sută 
de galbeni că în grajdurile luminăţiei tale nu ai un 
cal ca ăsta. 

— Poate că şi eu m-aş încumeta; dacă ar fi timpul 
potrivit, să ne luăm la întrecere cu caii. Ţi-l păstrez 
cu plăcere, cu toate că, dacă s-ar putea, aş prefera 
să-l cumpăr. Dar unde se află minunea asta? 

— E la poartă, unde-l ţin oamenii mei. E într- 
adevăr o minune, pentru că, fără să umflam 
lucrurile, şi sultanul poate să mă invidieze pentru 
asemenea fugar. Nu e de pe la noi, ci din Anatolia, 
dar cred că şi pe acolo nu sunt prea mulţi ca el. 

— Să mergem să-l vedem. 

— La porunca luminăţiei tale. 

Prinţul îşi puse pălăria şi ieşiră. 

În faţa porţii, oamenii lui Kmicic ţineau doi cai 
de schimb, înşeuaţi gata, dintre care unul era într- 
adevăr de soi ales, negru ca pana corbului, cu o 
săgeată în frunte şi un cerc alb sub chişiţa dreaptă; 
armăsarul necheză încet la vederea stăpânului. 

— Cred că ăsta e! spuse prinţul Bogustaw. Nu 
ştiu dacă e chiar atât de firoscos, cum l-ai lăudat, dar 
e într-adevăr foarte arătos. 

— Plimbaţi-l! strigă Kmicic. Sau nu, mai bine 
încalec eu! 

Oştenii îi dădură calul, iar jupân Andrzej 
încalecă şi începu să gonească pe dinaintea porţii. 

Mânat de un călăreț îndemânatic, armăsarul părea 
de două ori mai frumos. Când alerga în trap întins cu 
coama fluturând în vânt, îşi juca splina, ochii 
începeau să strălucească şi părea că varsă foc pe 
nări. Jupân Kmicic făcu câteva ocoluri, schimbă de 
mai multe ori umbletul calului, apoi se năpusti 
asupra prinţului; dar când nările ajunseră la un pas 
de faţa acestuia strigă: 
— ALU 

Calul se propti pe cele patru picioare şi 
încremeni locului. 
— Ei, cum e? întrebă Kmicic. 
— Cum spune proverbul: ochi şi picioare, de 
gazelă, mers de lup, nări de elan şi piept de femeie! 
răspunse prinţul Bogustaw. Are tot ce-i trebuie. 
Înţelege şi poruncile nemţeşti? 
—  Înţelege, fiindcă l-a învăţat îmblânzitorul meu 
de cai, Zend, care era din Kurlandia. 
— Şi e iute bidiviul? 
— Luminăţia ta, e mai iute ca vântul! Nici tătarul 
nu-i scapă! 
— Trebuie să fi avut un îmblânzitor tare priceput. 
E foarte ascultător! 
— Ascultător? Luminăţia ta, n-ai să crezi, dar 
când merge în rând cu alţi cai şi pornesc în galop, 
poţi să dai drumul la dârlogi că nu iese înaintea 
rândului nici cu o jumătate de nară. Dacă luminăţia 
ta doreşti să-l încerci şi dacă după câteva sute de 
paşi iese înainte măcar cu o jumătate de cap, ţi-l dau 
pe gratis. 
— Ar fi cu adevărat nemaipomenit să n-o ia 
înainte cu dârlogii slobozi. 

— Şi nemaipomenit, dar şi de mare folos, pentru 
că amândouă mâinile rămân libere. Nu o dată, într-o 
mână tineam pistolul, în cealaltă sabia, iar calul 
mergea singur. 

— Şi dacă şirul de călăreţi se întoarce? 

— Se întoarce şi el, fără să strice linia. 

— Nu se poate! zise prinţul... Nici un cal nu e în 
stare de aşa ceva. Am văzut în Franţa caii 
muschetarilor regelui, muştruluiţi înadins cu mare 
grijă, ca să nu strice ceremoniile de la curte, dar 
trebuiau să-i conducă din dârlog. 

— Calul ăsta are minte de om... încearcă-l singur, 
luminăţia ta! 

— Dă-l încoace! consimţi prinţul după un răstimp 
de gândire. 

Kmicic îi ţinu calul, iar prinţul sări uşor în şa şi 
începu să bată cu palma grumazul lucios al 
armăsarului. 
— Ciudat lucru! se miră. Şi celor mai buni cai le 
creşte părul toamna, dar ăsta parcă a ieşit din apă. 
Încotro pornim? 
— La început să mergem în linie şi, cu voia 
luminăţiei tale, s-o luăm în partea cealaltă, spre 
pădure. Drumul e neted şi larg într-acolo, pe când 
spre târg am putea întâlni niscaiva care. 
— Fie şi spre pădure! 
— Vreo cinci sute de paşi! Luminăţia ta, lasă 
dârlogii slobozi şi în galop... Doi dintre oamenii mei o 
să călărească într-o parte şi alta, iar eu puţin mai în 
spate. 
— Alinierea! porunci prinţul. 

Rândul se alcătui cu faţa spre pădure. Prinţul se 

afla la mijloc. 
— Înainte! adăugă. Şi la galop!... 

Rândul porni şi după o clipă gonea ca vijelia. În 
curând, pieriră din ochii curtenilor şi ai rândaşilor 
care se adunaseră grămadă înaintea porţii şi priveau 
cu interes la călăraşii care se depărtau în nori de 
pulbere. Muştruluiţi bine, caii străbătuseră în goană, 
fornăind din cauza sforţării, două sute de paşi şi mai 
bine, iar armăsarul prinţului, deşi nestrunit cu 
dârlogii, nu ieşise înainte nici cu un deget. 
Străbătură încă două sute de paşi, când Kmicic se 
întoarse în şa şi, văzând în urma lor numai trâmbele 
de praf, prin care abia se mai zărea stărostia, strigă 
cu glas năprasnic: 

— Luaţi-l! 

În aceeaşi clipă, Bilous şi uriaşul Zawratynski îl 
înhăţară de braţe pe prinţ, de-i trosniră oasele, şi 
ţinându-l în strânsoare de fier, îşi îmboldiră caii cu 
pintenii. 

Fugarul prinţului păstra mereu alinierea, nu 
ieşea înainte şi nu rămânea deloc în urmă. Uimirea, 
spaima şi vântul care-l izbea în obraz pe prinţul 
Bogustaw îi luară glasul. Se smuci o dată, de două 
ori, fără nici un rezultat; simţi numai durerea 
braţelor răsucite, străpungându-l ca un cuţit. 

— Ce-i asta, lotrilor?... Nu ştiţi cine sunt?... strigă 
în cele din urmă. 

Atunci Kmicic îl împunse cu ţeava pistolului 
între spete. 

— Nu-ţi slujeşte la nimic împotrivirea, vei căpăta 
doar un plumb în spinare! strigă. 
—  Trădătorule! spuse prinţul. 

— Dartu ce eşti? îl întrebă Kmicic. Şi goniră mai 
departe. 


Capitolul XXVI 


Alergară multă vreme prin pădure, gonind cu 
atâta râvnă, încât pinii de pe marginea drumului 
păreau că fug speriaţi înapoi; treceau pe lângă 
cârciumi, colibe, păcurării şi câteodată pe lângă 
căruţe care se îndreptau câte una sau mai multe 
spre Pilwiszki. Din când în când prinţul Bogustaw se 
apleca în şa, vrând parcă să încerce puterea 
potrivnicilor, dar atunci braţele i se răsuceau şi mai 
dureros în mâinile de fier ale oamenilor lui Kmicic, 
iar jupân Andrzej îl împungea din nou cu ţeava 
pistolului între spete şi alergau mai departe. 
Prințului îi căzuse pălăria de pe cap, vântul îi răsfira 
buclele bălaie ale perucii, dar goniră înainte până 
când caii se umplură de spumă. 

În cele din urmă, fură nevoiţi să încetinească 
goana, deoarece oamenii şi caii aveau nevoie de 
odihnă, iar starostia de la Pilwiszki rămăsese atât de 
mult în urmă, încât nu mai era nici o primejdie de a 
fi urmăriţi. Un timp merseră la pas în tăcere, 
acoperiţi de aburii care ţâșneau din nările cailor. 

Multă vreme prinţul nu mai scoase o vorbă; se 
străduia pesemne să se liniştească şi să-şi recapete 
sângele rece. Când izbuti să se stăpânească întrebă: 
— Unde mă duceţi? 

— Luminăţia ta ai să afli la capătul drumului! 

răspunse Kmicic. 

Bogustaw tăcu, dar după o clipă spuse iarăşi: 
— Cavalere, porunceşte neciopliţilor acestora să- 
mi dea drumul, pentru că o să-mi sucească braţele. 
Dacă le porunceşti, în loc să fie traşi în ţeapă, vor fi 
spânzurați. 
— Sunt şleahtici, nu ţărani! îl îndreptă Kmicic. lar 
în privinţa pedepsei cu care luminăţia ta îi ameninţi, 
nu se ştie la cine va ajunge moartea mai întâi. 
— Voi ştiţi asupra cui aţi cutezat să ridicaţi 
mâna? întrebă prinţul, întorcându-se spre oşteni. 
— Ştim, răspunseră aceştia. 
— Un milion de draci! răbufni Bogusław. Nu 
porunceşti odată oamenilor acestora să slăbească 
strânsoarea? 
— Am să poruncesc să-ţi lege mâinile la spate, 
luminăţia ta, căci aşa va fi mai bine. 
— Nu se poate!... O să-mi sucească braţele de-a 
binelea! 
— Pe altul l-aş fi lăsat slobod, dacă mi-ar fi 
făgăduit că nu fuge, dar voi ştiţi să vă călcaţi 
cuvântul dat! zise Kmicic. 
— Eu îţi făgăduiesc altceva! răspunse prinţul. Nu 
numai că voi încerca să scap din mâinile tale oricând 
voi putea, dar voi da poruncă să te răjghine cu caii 
când ai să te afli în puterea mea! 
— Acum, ce-o da Dumnezeu! i-o întoarse Kmicic. 
Decât nişte făgăduieli mincinoase, mai bine o 
ameninţare sinceră! Lăsaţi-i mâinile şi duceţi-i calul 
de dârlogi, iar luminăţia ta uită-te aici! Ajunge să 
apăs pe trăgaci, ca să-ţi trimit un plumb în spinare 
şi, pe legea mea, n-am să greşesc ţinta, fiindcă nu 

dau greş niciodată. Stai liniştit pe cal şi să nu încerci 
să fugi! 
— Puțin îmi pasă, cavalere, de tine şi de pistolul 
tău... Prinţul îşi întinse braţele ca să şi le 
dezmorţească, iar oştenii apucară de amândouă 
părţile dârlogii calului şi merseră mai departe. 

Bogustaw spuse în curând: 
—  Jupâne Kmicic, nu îndrăzneşti să mă priveşti în 
ochi, de te ascunzi în spatele meu? 
— Dimpotrivă! răspunse  jupân Andrzej şi, 
îndemnându-şi calul, îl dădu pe Zawratyński la o 
parte şi, apucând dârlogul calului, i se uită drept în 
albul ochilor. Cum îţi place calul meu? Te-am minţit 
măcar cu o iotă? 
— Calul e bun! răspunse prinţul. Dacă vrei, ţi-l 
cumpăr. 
— Mulţumesc! Calul ăsta merită o soartă mai 
bună, decât să poarte un trădător la moarte. 
— Eşti un prost, jupâne Kmicic! 
— Pentru că m-am încrezut în Radziwilt! 

Iarăşi se aşternu tăcerea pe care o întrerupse 
tot prinţul. 
— Spune-mi, jupâne Kmicic, întrebă, nu-i aşa că 
nu eşti în toate minţile? Te-ai întrebat oare, om 
nebun, ce-ai făcut, pe cine ai răpit, asupra cui ai 
ridicat mâna? Nu ţi-a trăsnit prin cap că acum ar fi 
fost mai bine să nu te fi născut? Că nu numai în 
Polonia, dar şi în toată Europa n-ar fi cutezat nimeni 
să facă una ca asta? 
— Se vede că Europa e cam lipsită de curaj, 
luminăţia ta, fiindcă eu te-am răpit şi nici nu mă 
gândesc să-ţi dau drumul. 

— Nu se poate, am de-a face cu un nebun! strigă 
prinţul parcă numai pentru sine. 

— Luminăţia ta, răspunse jupân Andrzej. Împacă- 
te cu gândul că te afli în mâinile mele şi nu mai 
pierde timpul cu vorbele! Urmăritorii nu vor veni 
după noi, fiindcă oamenii luminăţiei tale cred că ai 
plecat de bunăvoie. Când oamenii mei te-au luat de 
subsuori, n-a văzut nimeni, pentru că ne ascundea 
praful, dar chiar dacă nu era praful, ne aflam prea 
departe, ca să ne mai poată zări rândaşii şi străjerii 
de la poartă. Vor aştepta vreo două ceasuri, al treilea 
se vor nelinişti, al patrulea şi al cincilea se vor speria 
de-a binelea şi abia în al şaselea ceas vor trimite 
oamenii să vadă ce s-a întâmplat. Până atunci noi 
vom ajunge dincolo de Mariampol. 

— Şi ce-i cu asta? 

— Asta vrea să însemne că nu ne vor urmări şi 
chiar dacă ar porni după noi, tot nu ne-ar ajunge, 
deoarece caii voştri sunt trudiţi de pe drum, iar ai 
noştri sunt odihniţi. Dacă totuşi, prin cine ştie ce 
minune, ne-ar ajunge, nici asta nu înseamnă nimic, 
pentru că, aşa cum mă vezi, îţi trimit un plumb în 
cap... lucru pe care am să-l fac, dacă nu voi avea 
încotro. Asta este! Radziwilt are o curte, oaste, 
tunuri şi dragoni, iar Kmicic numai şase oameni şi, 
cu toate astea, Kmicic îl ţine de grumaz pe Radziwil. 
— Şi mai departe? întrebă prinţul. 

— Mai departe nu mai e nimic! O să mergem 
înainte, încotro voi pofti eu. Luminăţia ta, 
mulţumeşte-i lui Dumnezeu că eşti încă în viaţă, că 
dacă n-aş fi poruncit să-mi toarne azi-dimineaţă vreo 
zece găleți de apă în cap, acum te-ai fi aflat pe lumea 

cealaltă, alias!” în iad, din două pricini: ca trădător 
şi calvin ce eşti. 
—  Aificutezat să mă omori? 
— Luminăţia ta, nu mă laud, dar n-o să găseşti 
prea uşor o faptă pe care n-aş cuteza s-o fac; cea mai 
bună dovadă o ai în starea de acum a luminăţiei tale. 
Prinţul se uită mai atent la chipul cavalerului şi 
spuse: 
— Cavalere, diavolul ţi-a scris pe faţă că eşti în 
stare de orice şi ai dreptate că pilda cea mai bună e 
starea mea de acum... Îţi spun că ai izbutit chiar să 
mă uluieşti şi pe mine cu îndrăzneala domniei tale, 
iar asta nu-i prea uşor! 
— Mi-e totuna, luminăţia ta! Mulţumeşte-i lui 
Dumnezeu că eşti încă viu şi basta! 
— Nu, jupâne cavaler! Mai întâi mulţumeşte-i 
domnia ta, fiindcă dacă un singur fir de păr s-ar 
clinti de pe capul meu, află că Radziwiltii te-ar găsi şi 
în gaură ele şarpe. Dacă te gândeşti că acum a intrat 
dihonia între noi şi că cei de la Nieswiez şi Olyka nu 
te vor urmări, te  înşeli amarnic. Sângele 
Radziwittilor trebuie să fie răzbunat, trebuie să se 
dea o pildă înfricoşătoare, altfel n-am mai putea trăi 
în Republica asta. N-ai să te poţi ascunde nici în 
afara hotarelor! Împăratul nemților te va izgoni, 
fiindcă eu sunt prinţ al imperiului, electorul de 
Brandenburg e unchiul meu, prinţul de Orania e 
cumnatul lui, regii Franţei şi dregătorii lor sunt 
prietenii mei. Unde ai să te ascunzi dar?... Turcii şi 
tătarii te-ar vinde, de-ar fi să te plătim cu jumătate 
din averea noastră. N-ai să găseşti nici un colţişor pe 

pământ, nici o pădure, nici un popor... 

— Mă mir numai, zise Kmicic, că luminăţia la te 
îngrijeşti dinainte de viaţa mea. Radziwilt e cineva!... 
Ajunge însă o apăsare uşoară pe trăgaci... 

— Nu mă împotrivesc. S-a mai întâmplat de multe 
ori ca un mare om să piară de mâna unui neisprăvit. 
Pompei a fost ucis de un oştean de rând, regii 
Franţei au murit de mâna unor oameni de jos, dar să 
nu căutăm prea departe, marele meu părinte a păţit- 
o la fel... Te întreb doar, ce va urma? 

— Ce-mi pasă? N-am purtat niciodată grija zilei 
de mâine Dacă va trebui să mă iau la harţă cu toţi 
Radziwiltii, numai Dumnezeu ştie care va ieşi 
deasupra. De multă vreme îmi atârnă sabia deasupra 
capului şi cu toate astea, cum închid ochii, adorm ca 
un copil. Şi pe urmă, dacă nu-mi va ajunge un 
Radziwilt, îl voi răpi şi pe al doilea... şi pe al treilea... 
— Pe legea mea, cavalere, aşa-mi placi!... Pentru 
că ţi-o repet, în toată Europa numai tu eşti în stare 
să îndrăzneşti una ca asta. Habar n-are de ce-i va 
aduce ziua de mâine, nu-i pasă! Îmi plac oamenii 
cutezători, dar sunt tot mai puţini pe lume... Ia te 
uită. a răpit un Radziwilt şi-l socoteşte robul lui... 
Unde-ai crescut, cavalere? De unde eşti? 

— Sunt stegarul de Orsza! 

—  Jupâne stegar de Orsza, îmi pare rău că 
Radziwittii pierd un om ca domnia ta, deoarece cu 
asemenea slujitori poţi să înfăptuieşti o mulţime de 
lucruri. Dacă nu era vorba de mine... Hm, n-aş fi 
cruțat nimic, ca să te câştig de partea mea... 

— Prea târziu! spuse Kmicic. 

— Se înţelege! răspunse prinţul. Mult prea târziu! 

Îţi făgăduiesc însă că am să poruncesc să te împuşte, 
pentru că eşti vrednic să mori ca un oştean... Ce 
împieliţat! Auzi, să mă răpească din mijlocul 
oamenilor mei! 

Kmicic nu nud zise nimic, iar prinţul căzu o 
vreme pe gânduri, apoi strigă: 
— În sfârşit, lua-te-ar dracii să te ia! Dacă-mi dai 
drumul numaidecât, n-am să mă răzbun! Să-mi dai 
numai cuvântul de cavaler că n-ai să sufli o vorbă 
despre cele întâmplate şi ai să le porunceşti 
oamenilor să facă la fel. 
— Nu ecu putinţă! se împotrivi Kmicic. 
— Vrei răscumpărare? 
— Nu vreau. 
— Atunci de ce dracu m-ai răpit? Nu mai pricep 
nimic! 
— Ar fi multe de spus! o să afli luminăţia ta mai 
târziu. 
— Şi pe drum ce-o să facem, dacă n-o să vorbim? 
Recunoaşte, cavalere, un singur lucru: m-ai răpit 
într-o clipă de nebunie şi deznădejde... şi acum nici 
domnia ta nu prea ştii ce să faci cu mine 
— Asta-i treaba mea! răspunse Kmicic. Se va 
arăta în curând, dacă ştiu sau nu ce fac. 

Nerăbdarea se răsfrânse pe chipul prinţului 


Bogustaw. 
— Nu eşti din cale-afară de vorbăreţ, jupâne 
stegar de Orsza — zise, dar răspunde-mi fără 


ocolişuri la o singură întrebare: când ai plecat de la 
Kiejdany, voiai să vii la mine în Podlasie, ca să ridici 
mâna asupra mea, sau gândul ăsta ţi-a venit în cap 
mai târziu, în ultima clipă? 

— Am să-ţi răspund aşa cum a fost, luminăţia ta, 
că şi pe mine mă mănâncă limba să-ţi spun de ce v- 
am părăsit şi de ce n-am să mă întorc alături de 
luminăţiile voastre câte zile-oi avea. Prinţul voievod 
de Wilno m-a înşelat şi m-a făcut să jur înainte, cu 
mâna pe cruce, că n-am să-l părăsesc până la 
moarte... 

— Şi mult ţi-ai mai ţinut jurământul... N-am ce 
spune!... 

— Aşa este! strigă Kmicic cu putere. Dacă mi-am 
pierdut sufletul, dacă trebuie să fiu osândit, apoi asta 
e numai din pricina voastră... Dar mă las în seama lui 
Dumnezeu cel îndurător... şi mai bine să-mi pierd 
sufletul, mai bine să mă perpelesc veşnic în focul 
iadului, decât să păcătuiesc mai departe cu bună 
ştiinţă şi de bunăvoie, decât să mai slujesc, ştiind că 
slujesc păcatul şi trădarea. Dumnezeu să se 
milostivească de mine... Mai bine în iad! Mai bine de 
o sută de ori în iad... pentru că şi dacă aş fi rămas 
lângă voi, tot acolo aş fi ajuns. Nu mai am nimic de 
pierdut... Aşa cel puţin am să pot spune înaintea 
judecății lui Dumnezeu: „N-am ştiut pentru ce jur, 
iar când am înţeles că am jurat să-mi trădez ţara şi 
numele de polonez, atunci mi-am călcat 


jurământul!... Acum,  judecă-mă, Doamne, cu 
dreptate!” 
— Treci la fapte! îl îndemnă liniştit prinţul 
Bogustaw. 


Dar jupân Andrzej răsufla greu, şi o vreme 
călări în tăcere, cu sprâncenele încruntate şi cu 
privirile în pământ, ca omul covârşit de nenorocire. 
— Treci la fapte! repetă prinţul Bogustaw. 

Kmicic parcă se trezi din somn, îşi scutură capul 

şi vorbi. 
— M-am încrezut în prinţul hatman, cum nu m-am 
încrezut nici în părintele meu. Îmi aduc aminte de 
ospăţul la care ne-a spus prima dată că s-a unit cu 
suedezii, ce-am mai pătimit atunci, prin ce chinuri 
am trecut, Dumnezeu să mi le pună la socoteală. 
Ceilalţi, oameni dintr-o bucată, i-au  zvârlit 
buzduganele la picioare, păstrându-şi credinţa faţă 
de ţară, iar eu am rămas stană de piatră, cu 
buzduganul şi ruşinea alături, umilit şi cu durerea în 
inimă... pentru că mi s-a spus în faţă: „Trădătorule!” 
Şi cine mi-a spus-o?... Ehei... mai bine să nu-mi aduc 
aminte, ca să nu uit de mine, să nu-mi pierd minţile 
şi să-ţi trimit un plumb în cap... Voi, voi sunteţi 
trădătorii şi vânzătorii, din pricina voastră am ajuns 
aici! 

Jupân Kmicic îi aruncă prinţului o privire 
cumplită şi ura din adâncul sufletului i se revărsă pe 
faţă, ca un balaur care iese din vizuină la lumina 
zilei, în timp ce Bogustaw se uita liniştit şi fără 
teamă la el. În cele lin urmă, rosti: 

—  Jupâne Kmicic, mi-ai stârnit interesul... Spune 
mai departe... 

Kmicic dădu drumul la dârlogul calului pe care 
călărea prinţul şi îşi scoase căciula, vrând parcă să-şi 
râurească fierbinţeala capului. 

— În aceeaşi noapte, zise, m-am dus la prinţul 
hatman, că poruncise şi el să mă cheme. Mă 
gândeam: lepăd slujba, îmi calc jurământul, îl 
sugrum cu mâinile mele, arunc în aer Kiejdany cu 
pulbere şi pe urmă, întâmplă-se ce s-o întâmpla. Ştia 

şi el că sunt în stare de orice, mă cunoştea bine! Îl 
vedeam cum stă cu mâna în cutia cu pistoale. Nu-i 
nimic, mi-am zis, din două una, ori nu mă nimereşte, 
ori mă ucide! Dar el a început să mă dojenească, să 
mi se înfăţişeze ca izbăvitorul ţării, şi ştii, luminăţia 
ta, ce s-a întâmplat? 

—  Tinerelul s-a lăsat convins! răspunse Bogusław. 
— I-am căzut la picioare, strigă Kmicic, văzând în 
el pe părintele şi mântuitorul Republicii, mi-am 
vândut sufletul şi trupul, pentru el, pentru cinstea lui 
m-aş fi aruncat cu capul în jos din turnul de la 
Kiejdany! 

— Am ghicit că aşa se va sfârşi! observă 
Bogustaw. 

Nu mai spun ce am pierdut slujindu-l, dar a avut 
foloase însemnate de pe urma mea: am ţinut sub 
ascultare steagul meu, care a rămas acolo, şi să dea 
Dumnezeu să fie spre pierzarea vânzătorului, iar pe 
cele care s-au răzvrătit, le-am tăiat în mare parte... 
Mi-am mânjit mâinile cu sângele de frate, gândind că 
această aspră necesitas e spre binele ţării. Nu o dată 
mă durea sufletul, când porunceam să împuşte 
oşteni de nădejde; nu o dată firea de şleahtic mi se 
răzvrătea împotriva lui, când îmi făgăduia ceva şi nu 
se ţinea de cuvânt. Dar mă gândeam că eu sunt 
prost, iar el înţelept şi ştie ce face. Abia acum, când 
am aflat din scrisori despre planurile de otrăvire, mi- 
a îngheţat măduva în oase! Ce va să zică asta! Asta-i 
război? Vreţi să otrăviţi nişte oşteni! Aşa se poartă 
un hatman? Aşa se poartă Radziwiltii? Şi tocmai eu 
să duc asemenea scrisori?... 

— Nu te pricepi la politicale, cavalere, îl 

întrerupse Bogusław. 

— Să le ia dracu! Să-şi bată capul cu ele italienii 
cei vicleni, nu un şleahtic pe care Dumnezeu l-a 
dăruit cu un sânge mai vrednic ca al altora şi l-a 
îndatorat să nu-şi ruşineze numele, să lupte cu sabia, 
nu cu spiţeria! 

— Scrisorile acelea te-au speriat atât de mult, 
încât ai hotărât să te lepezi de noi? 

— Nu scrisorile! Le-aş fi dat călăului sau le-aş fi 
zvârlit în foc, fiindcă eu nu sunt omul potrivit pentru 
astfel de însărcinări, dar nu sunt de vină scrisorile! 
Dacă era aşa, nu mai făceam pe trimisul, dar nu mă 
lepădăm de cauza prinţului. Ştiu şi eu?! Aş fi plecat 
la dragoni, ori aş fi adunat altă ceată şi l-aş fi hărțuit 
iarăşi pe Chowafski, cum făceam mai înainte. Dar 
mi-a venit deodată o bănuială în minte: dacă ei vor 
să otrăvească şi Republica întreagă ca pe oştenii 
aceia?... A dat Dumnezeu de n-am răbufnit, cu toate 
că îmi simţeam capul ca o ghiulea, m-am stăpânit şi 
am mai avut puterea să-mi spun: trage-l de limbă şi 
ai să afli tot adevărul, nu-ţi deschide inima, prefă-te 
un nemernic mai mare decât Radziwilt i şi trage-l de 
limbă. 

— Pe cine? Pe mine? 

—  Întocmai! Şi Dumnezeu m-a ajutat. Eu, un om 
mărginit am dus de nas un mare cârmuitor. 
Luminăţia ta, crezându-mă un tâlhar, nu mi-ai ascuns 
nici o tâlhărie, ai recunoscut totul, mi-ai spus totul 
limpede ca lumina zilei! Mi s-a făcut părul măciucă, 
dar am ascultat până la sfârşit!... A, trădătorilor! 
Diavolilor! Ucigaşi de mamă!... Cum de nu v-a trăsnit 
până acum? Cum de nu v-a înghiţit pământul până 

acum?... V-aţi înţeles cu Chmielnicki, cu suedezii, cu 
electorul, cu Rakoczi şi cu însuşi diavolul, ca să 
pierdeţi Republica?... Vreţi să vă croiţi mantii din ea? 
S-o vindeţi? S-o împărţiţi? S-o sfâşiaţi pe mama 
voastră ca nişte lupi? Asta e recunoştinţa voastră 
pentru toate binefacerile de care aţi avut parte, 
pentru dregătoriile, cinstea, rangurile, moşiile şi 
stărostiile pe care le-aţi căpătat, pentru asemenea 
avuţii pe care le râvnesc până şi regii străini?... Ce 
vă pasă vouă de chinurile şi lacrimile ei? Unde vă e 
conştiinţa? Unde vă e cinstea şi credinţa?!... Ce 
monstra!“ v-a adus pe lume?... 

—  Jupâne cavaler, îl întrerupse prinţul Bogusław 
cu răceală, sunt în mâna domniei tale şi poţi să mă 
ucizi, dar te rog un singur lucru, nu mă plictisi! 

Tăcură amândoi. 

Cu toate acestea, din vorbele lui Kmicic se 
vedea limpede că oşteanul izbutise să scoată tot 
adevărul de la prinţ şi că acesta făptuise un lucru 
necugetat, o mare greşeală, trădând cele mai tainice 
planuri ale lui şi ale hatmanului. Se simţea rănit în 
propria ambiţie şi nu binevoia să-şi ascundă ciuda. 

—  Jupâne Kmicic, spuse, faptul că ţi-am dezvăluit 
tot adevărul nu se datoreşte numai minţii domniei 
tale. Am vorbit deschis, pentru că am crezut că 
prinţul voievod se pricepe mai bine la oameni şi-mi 
trimite un om vrednic de toată încrederea. 

— Prinţul voievod a trimis un om vrednic de 
încredere, răspunse Kmicic, pe care l-aţi pierdut. De 
acum înainte doar netrebnicii vor mai sluji pe 
Radziwilti! 

— Dacă felul în care m-ai răpit n-a fost vrednic de 
un tâlhar, să dea Dumnezeu să mi se lipească spada 
de mână în prima bătălie. 

— E vorba de un şiretlic pe care l-am învăţat într- 
o şcoală aspră. Luminăţia ta ai vrut să-l cunoşti pe 
Kmicic, iată-l! N-am să mă duc cu mâinile goale la 
milostivul Stăpân. 

— Şi gândeşti că Jan Kazimierz se va atinge 
măcar de un fir de păr din capul meu? 

— Asta e treaba judecății, nu a mea! 

Deodată Kmicic îşi opri calul. 

— Stai! strigă. Unde-i scrisoarea prințului 
voievod? E la luminăţia ta? 

— Chiar dacă ar fi la mine, tot nu ţi-aş da-o! 
răspunse prinţul. Scrisorile au rămas la Pilwiszki. 

— Căutaţi-l! tună Kmicic. 

Oştenii îl apucară iarăşi pe prinţ de braţe, iar 

Soroka începu să-l cotrobăiască prin buzunare. După 
o clipă găsi scrisoarea. 
— lată o dovadă împotriva voastră şi a uneltirilor 
voastre, zise jupân Andrzej, luându-i-o. Regele 
Poloniei va afla astfel tot ce plănuiţi, va afla şi cel 
suedez că, deşi acum îl slujiţi, prinţul voievod se 
gândeşte recedere în caz de suedezii se vor poticni. 
Vor fi date în vileag toate înşelăciunile şi vicleniile 
voastre. Şi mai am şi alte scrisori, către regele 
suedez, către Wittemberg, către Radziejowski... 
Sunteţi mari şi puternici, dar nu ştiu dacă nu veţi fi 
strâmtoraţi, când cei doi regi se vor gândi să vă 
răsplătească. 

Ochii prinţului Bogusław se umplură de luciri 
amenințătoare, dar îşi stăpâni în curând mânia şi 

rosti: 

— Bine, cavalere! De-acum, pe viaţă şi pe 
moarte!... O să ne mai întâlnim!... Poţi să ne sporeşti 
necazurile şi să ne faci mult rău, dar află de la mine 
că nimeni n-a mai cutezat să făptuiască asemenea 
nelegiuire în ţara asta, aşa cum ai făcut domnia ta, 
vai ţie! 

— Am şi eu sabie să mă apăr, iar pe ai mei am cu 
ce să-i răscumpăr! se burzului Kmicic. 

— Oho, mă ai şi pe mine ca ostatic! răspunse 
prinţul. 

Şi, cu toată mânia, răsuflă uşurat; acum era 
limpede că viaţa nu-i era ameninţată de nici o 
primejdie, fiindcă Kmicic avea nevoie de el. Hotări să 
întoarcă în folosul lui această împrejurare. 

Porniră iarăşi în trap întins şi după un ceas de 
drum zăriră doi călăreţi care duceau de frâu patru 
cai de povară. Erau oamenii pe care Kmicic îi 
trimisese înainte la Pilwiszki. 

— Ce s-a întâmplat? îi întrebă Kmicic. 

— Înălţimea ta, caii sunt grozav de osteniţi, 
pentru că până aici nu i-am lăsat să se odihnească. 

— O să ne odihnim curând! 

— Se vede un acoperiş la cotitură, poate că e vreo 
crâşmă. 

—  Vagmistrul să plece înainte să pregătească 
nutreţul. Cârciumă sau nu, trebuie să ne oprim... 

— La poruncă, jupâne polcovnic. 

Soroka îndemnă calul înainte şi ceilalţi porniră 
încet în urma lui. Kmicic călărea într-o parte a 
prinţului, iar Lubieniec de cealaltă. Prinţul se 
liniştise cu totul şi nu-l mai apuca de vorbă pe jupân 

Andrzej. Părea istovit din pricina drumului sau a 
stării în care se afla; îşi lăsase capul pe piept şi ţinea 
ochii închişi. Cu toate acestea, arunca din când în 
când priviri piezişe spre Kmicic ori spre Lubieniec, 
care-i ţineau calul de dârlogi, socotindu-se parcă pe 
care dintre ei îl va dobori mai uşor, ca să scape. 

Între timp, se apropiară de clădirea care se 
înălța lângă drum, la marginea pădurii. Nu era o 
cârciumă, ci o fierărie şi rotărie, în acelaşi timp, la 
care se opreau trecătorii să-şi potcovească la 
repezeală caii şi să-şi dreagă carele. Între fierărie şi 
drum se întindea un medean neîngrădit, acoperit cu 
iarbă călcată în picioare; rămăşiţe de care şi roţi 
stricate zăceau risipite ici şi colo pe medean. Nu se 
mai vedea nimeni, doar calul lui Soroka era legat de 
un stâlp. Soroka vorbea cu fierarul tătar şi cu cele 
două ajutoare ale sale. 

— Nu vom avea un popas prea îndelungat, zise 
prinţul zâmbind. Aici nu sunt de niciunele. 

— Avem horilcă şi hrană rece la noi, îl linişti 
Kmicic. 

— Asta-i bine! Trebuie să ne refacem puterile. 

În acest timp, veniră şi ceilalţi. Kmicic îşi înfipse 
pistolul la cingătoare, sări din şa şi, lăsând bahmetul 
în seama lui Soroka, apucă iarăşi de dârlogi calul 
prinţului, pe care nici Lubieniec nu-l lăsa din mână 
de partea cealaltă. 

— Luminăţia ta, binevoieşte şi descăleca! spuse 
jupân Andrzej. 

— Şi de ce, mă rog? O să mănânc şi o să beau în 
şa, zise prinţul, aplecându-se spre el. 

— Te poftesc să te dai jos! strigă Kmicic 

ameninţător. 
— lar cu te poftesc în pământ! răcni prinţul cu 
glas 

Înfricoşător şi, smulgând cu iuţeala fulgerului 
pistolul de la cingătoarea lui Kmicic, trase drept în 
faţa acestuia. 

— Isuse, Marie! strigă Kmicic. 

În aceeaşi clipă, calul prinţului, împins cu 
pintenii, se încordă şi se ridică pe picioarele dinapoi, 
iar prinţul se răsuci ca un şarpe în şa spre Lubieniec 
şi îl izbi cu toată puterea braţului cu ţeava între ochi. 

Lubieniec scoase un țipăt cumplit şi căzu de pe 
cal. 

Înainte ca ceilalţi să înţeleagă ce se petrece şi 
să-şi vină în fire, înainte ca strigătul de groază să le 
moară pe buze, Bogusław trecu printre ei ca o 
furtună, ieşi de pe medean la drum şi porni ca vijelia 
spre Pilwiszki. 

— Prindeţi-l! Loviţi-l! răsunară strigăte sălbatice. 

Cei trei oşteni, care se aflau încă în şa, porniră 
în urmărirea lui; Soroka luă muscheta rezemată de 
perete şi începu să-l ochească pe fugar sau mai 
degrabă armăsarul lui. 

Calul se întindea ca o căprioară şi fugea cu 
iuţeala săgeţii slobozite din arc. Împuşcătura bubui 
Soroka se repezii prin fum să vadă mai bine 
rezultatul, îşi duse mâna streaşină la ochi, privi o 
clipă şi strigă: 

— Nu l-am nimerit! 

Bogusław dispăru la cotitură cu urmăritorii în 
urma lui. 

Vagmistrul se întoarse atunci spre fierar şi 

ajutoarele sale, care înlemniseră de spaimă, şi 
strigă: 
— Apă! 

Calfele fierarului se repeziră să scoată apă din 
fântână, iar Soroka îngenunche alături de jupân 
Andrzej care zăcea nemişcat. Faţa lui Kmicic era 
acoperită de pulbere arsă şi de sânge închegat; ţinea 
ochii închişi, sprinceana stângă, pleoapa şi mustaţa 
erau pârlite. Vagmistrul începu să-ii pipăie uşor 
capul cu degetele. Îl pipăi îndelung şi cu grijă, după 
care murmură: 

— Capul e nevătămat... 

Dar Kmicic nu dădea nici un semn de viaţă şi 
sângele îi şiroia pe faţă. În acest timp, ajutoarele 
fierarului aduseră o găleată cu apă şi cârpe de şters. 
Soroka începu să spele cu aceeaşi încetineală faţa lui 
Kmicic. În cele din urmă, rana ieşi la iveală de sub 
pulberea şi sângele închegat. Plumbul îi, brăzdase 
adânc obrazul stâng şi-i smulsese vârful urechii. 
Soroka începu să cerceteze osul, vrând să vadă dacă 
nu era spart 

Se convinse curând că era întreg şi răsuflă 
uşurat. Tot atunci, Kmicic, sub înrâurirea apei reci şi 
a durerii, începu să dea semne de viaţă. Faţa începu 
să-i tremure şi pieptul i se umflă de aer. 

—  Trăieşte!... Nu va pāti nimic! strigă Soroka cu 
bucurie. 

Pe chipul hoţesc al vagmistrului se rostogoli o 
lacrimă. În acest timp, la cotitura drumului apăru 
Bilous, unul din cei trei oşteni care fugiseră după 
prinţ. 

— Ce s-a întâmplat? întrebă Soroka. 

Oşteanul dădu din mână. 
— Nimic! 

— Ceilalţi se întorc repede? 
— Nu se mai întorc deloc. 

Vagmistrul aşeză cu mâini tremurătoare capul 

lui Kmicic pe pragul fierăriei şi zvâcni în picioare. 

— Cum aşa? 

—  Jupâne vagmistru, e dracu gol! Zawratyiski l-a 
ajuns cel dintâi, pentru că avea calul cel mai bun şi 
pentru că prinţul l-a lăsat să-l ajungă. I-a smuls sabia 
din mână sub ochii noştri şi la străpuns cu vârful. 
Abia am apucat să strigăm. Witkowski era mai 
aproape şi i-a sărit în ajutor... L-a tăiat în faţa mea... 
ca şi când l-ar fi lovit trăsnetul!... Nici n-a mai 
suflat... Atunci nu mi-am mai aşteptat rândul... 
Jupâne vagmistru, e în stare să se întoarcă aici! 

— Nu mai avem de ce sta aici! strigă Soroka. La 
cai! începură îndată să lege un fel de targa între cai 
pentru Kmicic. 

Doi oameni aşteptau cu muschetele la drum din 
porunca lui Soroka, de teamă să nu se întoarcă 
groaznicul bărbat. 

Dar prinţul Bogustaw, convins că Kmicic nu mai 
trăieşte, se întorcea liniştit la Pilwiszki. 

Odată cu lăsarea întunericului, se întâlni cu 
ceata de raitieri trimişi de Paterson care era tare 
îngrijorat de lipsa îndelungată a prinţului. 

Văzându-l pe prinţ, căpetenia se repezi spre el. 
— Luminăţia ta... Nu mai ştiam ce... 

— Nu-i nimic! îl întrerupse prinţul. Am plimbat 
calul tovărăşia cavalerului de la care l-am cumpărat. 
lar după un răstimp adăugă: 

